
Sfârşit 


Logen se avântă printre copaci, cu picioarele goale alunecând pe 
pământul ud, pe mocirlă, pe âcele jilave de pin, de abia mai 
respirând, cu sângele pulsându-i în cap. Se împiedică şi se prăvăli 
pe-o parte, cât pe ce să-şi despice pieptul cu propria secure şi 
rămase acolo, gâfâind, cercetând cu privirea pădurea plină de 
umbre. 

Copoiul fusese cu el o clipă mai devreme, era sigur de asta, dar 
acum nu era de zărit. Cât despre ceilalţi, nici pomeneală. Halal 
căpetenie, să se piardă aşa de băieţii lui! Ar fi trebuit să caute să se 
întoarcă, dar pădurea mişuna de shanka. Îi simţea mişcându-se 
printre copaci, avea nările pline de mirosul lor. Undeva, la stânga, i 
se părea că aude strigăte, sunete de luptă, poate. Logen se ridică 
încet în picioare, încercând să nu facă niciun zgomot. O creangă 
trosni şi el se întoarse dintr-o zvâcnire. 

Văzu o suliță îndreptându-se spre el. O suliță necruțătoare, 
venind spre el cu un shanka la celălalt capăt. 

- Drace! făcu Logen. 

Se năpusti într-o parte, alunecă şi căzu cu faţa în jos, apoi se 
rostogoli prin tufăriş, aşteptând să simtă sulița în spate în orice 
clipă. Se ridică, răsuflând greu. Zări vârful strălucitor apropiindu-se 
din nou, se feri, se târî în spatele unui trunchi gros. Aruncă pe furiş 
o privire şi capul-turtit şuieră, împingând sulița spre el. Logen se iţi 
în partea cealaltă, doar o secundă, apoi se retrase, făcu un salt pe 
după copac şi coborî securea, răcnind cât îl ţinea gura. Lama se 
afundă, cu un pârâit, în craniul shanka. Un noroc, dar, la drept 
vorbind, Logen era de părere că i se cuvenea puţin noroc. 

Capul-turtit rămase nemișcat, privindu-l printre gene. Apoi 
începu să se legene într-o parte şi-ntr-alta, cu sângele şiroindu-i pe 
faţă. După care se prăbuşi ca un bolovan, trăgând după el securea 
dintre degetele lui Logen, zvârcolindu-se pe jos, la picioarele lui. 


Logen încercă să apuce coada securii, însă, cumva, shanka strângea 
în continuare sulița în mână şi vârful ei se învârtea în aer. 

- Ah! ţipă Logen, când sulița îi crestă braţul. 

Simţi o umbră coborând peste faţa lui. Alt cap-turtit. Unul al 
naibii de mare. Aflat deja în aer, cu braţele întinse. N-avea timp să 
ia securea. N-avea timp să se ferească. Gura lui Logen se deschise, 
dar n-avea timp să spună nimic. Ce să spui într-un moment ca 
acesta? 

Se prăbuşiră împreună pe pământul ud, se rostogoliră prin noroi, 
prin mărăcini şi crengi rupte, sfâşiindu-se, lovindu-se cu pumnii şi 
mârâind unul la altul. O rădăcină de copac îl izbi pe Logen în cap, 
făcându-i urechile să ţiuie. Avea un cuţit pe undeva, dar nu-şi putea 
aminti unde. Se rostogoliră şi se rostogoliră, în josul povârnişului, 
cu lumea răsturnându-se şi răsturnându-se iar, cu Logen încercând 
să se dezmeticească şi, în acelaşi timp, să-l sugrume pe vânjosul 
cap-turtit. Erau de neoprit. 

Păruse o idee isteață să-şi instaleze tabăra lângă râpă. Era cu 
neputinţă să se furişeze cineva în sus, pe la spate. Acum, când 
Logen aluneca pe burtă pe marginea prăpastiei, ideea nu mai părea 
chiar atât de grozavă. Mâinile sale scurmau în pământul ud. Doar 
noroi şi ace brune de pin. Degetele apucară, apucară nimic. Cădea. 
Lăsă să-i scape un scâncet mic. 

Mâinile i se strânseră pe ceva. O rădăcină de copac, ieşită din 
pământ chiar în buza râpei. Logen se legănă în gol, gâfâind, dar nu 
slăbi strânsoarea. 

- Ha! strigă el. Ha! 

Era încă în viaţă. Nu erau de-ajuns câteva capete-turtite ca să-i 
vină de hac lui Logen Nouădegete. Încercă să-şi ridice trupul peste 
margine, dar nu reuşi. O greutate mare îi atârna de picioare. Privi 
în jos. 

Prăpastia era adâncă. Adâncă de tot, cu margini abrupte, 
stâncoase. Ici şi colo, câte un copac se agăța de o crăpătură, 
crescând în neant şi răsfirându-şi ramurile în văzduh. Râul vuia 
undeva dedesubt, grăbit şi mânios, apă albă, înspumată, mărginită 
de piatră neagră, colţuroasă. Perspectiva era, fără îndoială, cât se 
poate de proastă, dar adevărata problemă se afla mai aproape. 
Vânjosul shanka nu se dezlipise de Logen şi se legăna uşor, înainte 
şi înapoi, cu mâinile murdare încleştate în jurul gleznei sale stângi. 

- La naiba! mormăi Logen. 

Era la ananghie. Mai trecuse, nu-i vorbă, prin câteva încercări şi 


trăise să le povestească, dar mai rău de-atât era greu de închipuit că 
se poate. Asta îl făcu să se gândească la propria-i existenţă. I se 
părea acum o viaţă amară, zadarnică. Nu adusese nimic bun 
nimănui. Plină de violenţă şi durere, presărată doar cu dezamăgiri 
şi vitregii. Mâinile începeau să-i obosească, braţele îi ardeau. 
Vânjosul cap-turtit nu dădea semne că avea să cadă prea curând. Ba 
chiar îşi aburcase niţel trupul pe piciorul lui. Se opri, ridicând spre 
el o privire plină de ură. 

Dacă Logen ar fi fost cel agăţat de piciorul acelui shanka, foarte 
probabil ar fi gândit: „Viaţa mea depinde de piciorul de care mă ţin, 
mai bine să nu risc nimic.” Un om ar prefera să se salveze decât să- 
şi omoare duşmanul. Problema era că un shanka nu gândea aşa, iar 
Logen ştia asta. Aşadar, nu fu foarte surprins când acesta îşi 
deschise gura imensă şi îşi înfipse dinţii în gamba lui. 

— Aaaau! mârâi Logen şi scânci şi lovi cât putu de tare cu călcâiul 
gol, săpând o rană însângerată în capul de shanka, dar acesta nu-şi 
slăbea muşcătura şi, cu cât lovea mai tare Logen cu piciorul, cu atât 
îi alunecau mâinile mai mult pe rădăcina cleioasă de deasupra. 

Acum nu mai era prea mult din rădăcină de care să se poată ţine 
şi, atâta câtă mai rămăsese, părea gata să se rupă în orice moment. 
Logen încercă să nu se gândească la durerea din mâini, la durerea 
din braţe, la dinţii capului-turtit în piciorul lui. Urma să cadă. Nu 
avea de ales decât între a cădea pe stânci sau a cădea în apă şi asta 
era o alegere care, mai mult sau mai puţin, venea de la sine. 

Odată ce te-ai ales cu un lucru de făcut, e mai bine să treci la 
fapte decât să trăieşti cu spaima lui. Asta ar fi spus tatăl lui Logen. 
Aşadar, îşi plantă piciorul pe suprafaţa stâncii şi, după o ultimă 
răsuflare adâncă, se aruncă în gol, cu toată puterea care-i mai 
rămăsese. Simţi mușcătura dinţilor descleştându-se, urmată de 
strânsoarea mâinilor şi, preţ de o clipă, fu liber. 

Apoi începu să cadă. Repede. Marginile râpei goneau pe lângă el: 
piatră cenuşie, muşchi verde, petice de zăpadă albă, toate 
învălmăşindu-se în jurul lui. 

Logen se răsuci încet în aer, agitându-şi zadarnic membrele, prea 
speriat ca să ţipe. Vântul năvalnic îi biciuia ochii, îi umfla 
veşmintele, îi smulgea răsuflarea din gură. Îl văzu pe vânjosul 
shanka lovindu-se de stâncă, în spatele lui. Îl văzu zdrobindu-se şi 
săltând şi prăbuşindu-se, mort, fără doar şi poate. Era o privelişte 
plăcută, dar satisfacția lui Logen fu scurtă. 

Apa se înălță să-l întâmpine. Îl izbi în coastă, ca un taur la atac, îi 


smulse aerul din plămâni, gândurile din cap, îl înghiţi, trăgându-l la 
fund, în întunecimea rece. 


Partea I 


Tăişul sabiei 
incită la acte de violenţă. 
HOMER 


Supraviețuitorii 


Clipocitul apei în urechi. Aceasta fu prima senzaţie. Clipocitul 
apei, foşnetul copacilor, ciocănitul răzleţ şi ciripitul unei păsări. 
Logen miji ochii. Lumină, o strălucire înceţoşată, printre frunze. Să 
fie asta moartea? Atunci de ce atâta durere? Toată partea stângă îi 
pulsa. Încercă să ia o gură sănătoasă de aer, se înecă, tuşi, 
împroşcând apă, scuipând nămol. Gemu, se răsuci în patru labe şi 
ieşi din râu, gâfâind printre dinţii încleştaţi, apoi se rostogoli pe 
spate, în mâl, printre muşchii şi lemnele putrede de pe mal. 

Zăcu acolo o vreme, cu privirea aţintită spre cerul cenuşiu din 
spatele crengilor negre, cu răsuflarea hârâindu-i în gâtlejul care-l 
ustura. 

- Sunt încă viu, horcăi Logen. 

Încă viu, în ciuda tuturor eforturilor depuse de natură, de 
shanka, de oameni şi fiare. Mustind de apă şi întins pe spate, începu 
să râdă satisfăcut. Un râs strident, gâlgâitor. Ăsta era Logen 
Nouădegete, un supravieţuitor. 

Un vânt rece sufla peste malurile putrede ale râului şi râsul lui 
Logen se stinse încet. Putea fi el viu, dar să rămână în viaţă, asta era 
altă chestiune. Se ridică, tresărind de durere. Se clătină pe picioare, 
sprijinindu-se de cel mai apropiat trunchi de copac. Îşi scoase mâlul 
din nări, din ochi, din urechi. Îşi trase în sus cămaşa udă, să 
cerceteze urmările. 

Trupul îi era acoperit într-o parte de vânătăi, din cauza căzăturii. 
Pete albastre şi vineţii pe toată întinderea coastelor. Sensibile la 
atingere, de bună seamă, dar nimic nu părea rupt. Piciorul era un 
dezastru. Sfâşiat şi plin de sânge, de la dinţii de shanka. Îl durea 
cumplit, dar încă îl putea mişca destul de bine şi asta era cel mai 
important. Avea nevoie de el, dacă voia să iasă din bucluc. 

Încă avea pumnalul în teaca de la cingătoare şi fu nespus de 
bucuros să-l vadă. Nu puteai avea niciodată prea multe cuțite, după 
experiența lui Logen, iar acesta era unul bun, însă perspectiva 
rămânea tot sumbră. Era pe cont propriu, într-o pădure mişunând 
de capete-turtite. N-avea idee unde se află, dar putea să urmeze 
cursul apei. Râurile curgeau toate spre nord, din munţi către marea 
de gheaţă. Să urmeze râul spre sud, împotriva curentului. Să urmeze 
râul şi să urce în Ținuturile Înalte, unde shanka nu-l puteau găsi. 


Era singura lui şansă. 

Avea să fie frig acolo sus, în această perioadă a anului. Un frig de 
moarte. Îşi coborî privirea spre picioarele-i goale. Aşa-i fusese 
norocul, să vină shanka tocmai pe când era descălţat, tăindu-şi 
băşicile. Nici manta nu avea - şezuse lângă foc. În felul ăsta, n-ar 
rezista în munţi nici măcar o zi. Mâinile şi picioarele i s-ar înnegri 
peste noapte şi ar muri, încetul cu încetul, înainte ca măcar să 
ajungă la trecători. Asta dacă nu murea de foame mai întâi. 

- La naiba, murmură el. 

Trebuia să se întoarcă în tabără. Trebuia să spere că plecaseră 
capetele-turtite, să spere că lăsaseră ceva în urmă. Ceva ce i-ar 
putea fi de folos să supravieţuiască. Era îngrozitor de mult să spere 
toate astea, dar n-avea de ales. Niciodată n-avea de ales. 


Începuse să plouă atunci când Logen găsi locul. O ploaie 
măruntă, care-i lipea părul de cap, care-i uda hainele până la piele. 
Se lipi de un trunchi acoperit de muşchi şi privi spre tabără, cu 
inima bubuind, cu degetele mâinii drepte strânse dureros pe 
plăselele alunecoase ale cuţitului. 

Văzu cercul înnegrit unde fusese focul, înconjurat de vreascuri pe 
jumătate arse şi de cenuşă călcată în picioare. Văzu buşteanul mare 
pe care şezuseră Treicopaci şi Dow când au venit capetele-turtite. 
Văzu, risipite prin poiană, bucăţi de harnaşament rupt şi sfâşiat. 
Numără trei shanka morţi, chirciţi la pământ, unul cu o săgeată 
înfiptă în piept. Trei shanka morţi, dar nici urmă de vreunul viu. 
Avea noroc. Ca întotdeauna, noroc numai cât să supravieţuiască. 
Totuşi, se puteau întoarce în orice clipă. Trebuia să acţioneze 
repede. 

Logen ieşi în goană dintre copaci, scotocind peste tot. Cizmele 
erau acolo unde le lăsase. Le înhăţă, şi le trase pe picioarele 
îngheţate, ţopăind, gata să alunece, în graba lui. Mantaua era şi ea 
acolo, vârâtă sub buştean, sfâşiată şi ponosită în zece ani de vreme 
vitregă şi de război, ruptă şi cusută, cu o jumătate de mânecă lipsă. 
Raniţa îi zăcea pleoştită în tufişul din apropiere, cu lucrurile 
împrăştiate în josul povârnişului. Se ghemui, răsuflând greu, şi le 
aruncă pe toate înapoi înăuntru. O bucată de sfoară, vechea lui pipă 
de lut, câteva fâşii de carne uscată, ac şi aţă, o ploscă ciobită, cu un 
rest de băutură bleotocărind înăuntru. Toate bune. Toate 
folositoare. 

De o creangă atârna o pătură zdrenţăroasă, udă şi pe jumătate 


înnegrită de funingine. Logen o smulse şi rânji. Vechiul, mult 
încercatul lui ceaun era dedesubt. Culcat pe-o parte, probabil 
azvârlit de pe foc cu piciorul, în timpul luptei. Îl apucă strâns cu 
ambele mâini. Îi dădea o senzaţie de siguranţă, de lucru cunoscut, 
aşa ciobit cum era şi înnegrit, după ani de folosinţă îndelungată. 
Avea de mult ceaunul acela. Îl urmase în războaie, în lungul drum 
prin Nord şi înapoi. Gătiseră cu toţii în el, împreună, pe drum, 
mâncaseră cu toţii din el. Forley, Ursuzul, Copoiul, toţi. 

Logen îşi roti din nou privirea peste tabără. Trei shanka morţi, 
dar niciunul dintre oamenii lui. Poate că erau încă pe undeva prin 
preajmă. Poate că dacă ar risca, dacă ar încerca să-i caute... 

- Nu. 

Rosti cuvântul încet, cu glas şoptit. Nu era atât de naiv. Fuseseră 
multe capete-turtite. Îngrozitor de multe. Nu ştia cât timp zăcuse pe 
malul râului. Chiar dacă vreo doi dintre băieţi reuşiseră să scape, 
probabil că au fost vânaţi şi prinşi de shanka în pădure. Acum nu 
mai erau decât nişte trupuri neînsufleţite, cu siguranţă, risipite prin 
văi. Tot ce putea face Logen era să caute adăpost în munţi, să 
încerce să-şi salveze propria viaţă mizerabilă. Trebuia să fie realist. 
Trebuia, oricât de dureros era. 

- Am rămas doar noi doi, spuse Logen, îndesând ceaunul în 
raniță şi aruncându-şi-o pe umăr. 

Se îndepărtă, şchiopătând, cât putea de repede. În sus, către râu, 
către munţi. 

Doar ei doi. El şi ceaunul. 

Erau singurii supraviețuitori. 


Întrebări 


De ce fac asta? se întrebă Inchizitorul Glokta, a mia oară, în timp 
ce înainta şchiopătând de-a lungul coridorului. Pereţii erau tencuiți 
şi văruiţi, deşi nu foarte de curând. Locul avea un aer învechit şi un 
miros jilav. Nu existau ferestre, căci culoarul se afla adânc sub 
pământ, şi felinarele aruncau umbre alene plutitoare în fiecare 
cotlon. 

De ce-ar vrea cineva să facă asta? Paşii lui Glokta răsunau ritmic 
pe pietrele murdare ale pardoselii. Mai întâi tocănitul încrezător al 
călcâiului drept, apoi bocănitul bastonului, urmat de interminabila 
târşâială a piciorului stâng, cu obişnuitele junghiuri în gleznă, 
genunchi, fese şi spate. Toc, boc, durere. Acesta era ritmul mersului 
său. 

Monotonia slinoasă a coridorului era întreruptă din când în când 
de câte o uşă grea, ferecată şi zăvorâtă cu fier ruginit. Odată, lui 
Glokta i se păru că aude un strigăt înăbuşit de durere în spatele 
uneia dintre ele. Mă întreb ce biet nătărău o fi fiind interogat acolo. De 
ce crime e vinovat sau nevinovat. Ce secrete sunt smulse, ce minciuni 
sunt străpunse, ce trădări scoase la lumină. Însă nu apucă să facă asta 
mult timp. Fu întrerupt de scări. 

Dacă lui Glokta i s-ar fi oferit ocazia să tortureze un om la 
alegere, oricare, cu siguranţă s-ar fi oprit asupra inventatorului 
scărilor. Pe când era tânăr şi admirat de toată lumea, înainte de 
nenorocire, nici măcar nu le observase vreodată cu adevărat. Le 
cobora din două în două şi-şi vedea voios de drum. Acum se 
isprăvise. Sunt pretutindeni. Chiar n-ai cum să schimbi etajul fără ele. 
Iar la coborâre e mai rău decât la urcare, ăsta e lucrul de care oamenii 
nu-şi dau seama niciodată. Când urci, nu cazi de obicei atât de mult. 

Cunoştea bine şirul acesta de trepte. Şaisprezece la număr, tăiate 
din piatră netedă, puţin uzate către mijloc, uşor umede, ca tot ce se 
afla acolo, jos. Nu exista balustradă, nimic de care să te ţii. 
Şaisprezece duşmani. O adevărată provocare. Îi luase mult timp lui 
Glokta să elaboreze cea mai puţin dureroasă metodă de a cobori 
scările. Mergea într-o parte, ca un crab. Mai întâi bastonul, pe urmă 
piciorul stâng, apoi dreptul, cu o durere mai mare decât cea 
obişnuită atunci când stângul îi prelua greutatea, însoţită de un 
junghi persistent la gât. 


De ce trebuie să mă doară gâtul când cobor scările? Oare gâtul îmi 
preia greutatea? Oare? Însă durerea nu putea fi tăgăduită. 

Glokta se opri cu patru trepte înainte de a ajunge jos. Aproape le 
învinsese. Mâna îi tremura pe mânerul bastonului, piciorul stâng îl 
durea cumplit. Îşi atinse gingiile cu limba, acolo unde cândva se 
aflaseră dinţii din faţă, inspiră adânc şi păşi înainte. Glezna îi cedă 
cu o smucitură îngrozitoare şi Glokta plonjă în gol, contorsionându- 
se, clătinându-se, cu mintea un cazan de oroare şi disperare. Se 
împiedică de următoarea treaptă ca un om beat, zgâriind cu 
unghiile zidul neted şi lăsând să-i scape un țipăt îngrozit. Idiotule, 
idiot nenorocit! Bastonul bocăni pe podea, piciorul schilod se luă la 
trântă cu pietrele şi Glokta se pomeni jos, prin cine ştie ce miracol 
încă în picioare. 

Şi iată-l. Acel oribil, minunat, prelung moment dintre strivitul 
degetului şi senzaţia de durere. Cât de mult mai am până când o să 
apară durerea? Cât de puternică va fi, atunci când va veni? Gâfâind, cu 
gura deschisă, la baza scării, Glokta simţea fiorul aşteptării. Iat-o că 
vine... 

Agonia era de nedescris, un spasm mistuitor în susul coastei 
stângi, de la laba piciorului până la maxilar. Îşi miji ochii 
înlăcrimaţi, îşi apăsă mâna dreaptă peste gură, atât de puternic, 
încât încheieturile degetelor îi trosniră. Puţinii dinţi pe care îi mai 
avea scrâşniră când îşi încleştă fălcile, însă un geamăt subţire, 
întrerupt, tot îi şuieră din gâtlej. Tip sau râd? Cum să-mi dau seama? 
Respira fornăind greoi, pe nas, cu bulbuci ţâşnindu-i în palmă, cu 
trupul contorsionat tremurând în efortul de a rămâne în picioare. 

Spasmul trecu. Glokta îşi mişcă precaut picioarele, unul câte 
unul, testând pagubele. Gamba îi era în flăcări, laba piciorului 
amorţită, gâtul îi pârâia la fiecare mişcare, trimițându-i mici 
înţepături ticăloase de-a lungul şirei spinări. Binişor, în împrejurările 
date. Cu o sforţare, se aplecă şi îşi înhăţă bastonul între două 
degete, se ridică din nou, îşi şterse bulbucii şi lacrimile cu dosul 
palmei. Foarte palpitant. Mi-a plăcut? Pentru cei mai mulţi oameni, 
scările sunt o chestiune banală. Pentru mine, o aventură! Porni 
şchiopătând de-a lungul coridorului, chicotind încetişor în sinea lui. 
Încă păstra umbra unui zâmbet când ajunse în dreptul uşii sale şi 
intră cu paşi târşâiţi. 

O cutie albă, sordidă, cu două uşi faţă în faţă. Tavanul era prea 
scund ca să fie confortabilă, odaia prea puternic luminată de lămpi 
strălucitoare. Dintr-un colţ se strecura umezeala şi mortarul era 


năpădit de băşici care se scorojeau, pătate de mucegai negru. 
Cineva încercase să şteargă o pată alungită de sânge de pe perete, 
dar nu se străduise nici pe departe îndeajuns. 

Practicianul Frost stătea în celălalt capăt al camerei, cu braţele-i 
vânjoase încrucişate peste pieptu-i vânjos. Îl salută din cap pe 
Glokta, cu toată căldura unei pietre, iar Glokta îi răspunse în acelaşi 
fel. Între ei se afla o masă zgâriată, pătată, prinsă în podea şi 
flancată de două scaune. Un bărbat gras, gol puşcă, stătea pe unul 
dintre ele, cu mâinile legate strâns la spate şi cu un sac maro de 
canava pe cap. Răsuflarea sa iute, înăbuşită, era singurul sunet din 
încăpere. Era frig, aici, jos, însă omul asuda. Aşa ar fi şi cazul. 

Glokta şchiopătă către celălalt scaun, îşi sprijini cu grijă bastonul 
de marginea mesei şi, încet, precaut, se chinui să se aşeze. Îşi 
întinse gâtul spre stânga şi spre dreapta, apoi îşi lăsă trupul să 
alunece într-o poziţie cât de cât comodă. Dacă lui Glokta i s-ar fi 
oferit ocazia să strângă mâna unui om, oricare, cu siguranţă l-ar fi 
ales pe inventatorul scaunelor. Mi-a făcut viaţa aproape suportabilă. 

Frost ieşi în tăcere din colţul său şi apucă partea de sus a sacului 
între patru degete cărnoase şi palide şi degetul mare, alb şi 
butucănos. Glokta dădu din cap şi practicianul smulse sacul, 
lăsându-l pe Salem Rews clipind în lumina violentă. 

O faţă mică, urâtă, ticăloasă, de porc. Porc urât şi ticălos ce eşti, 
Rews. Porc dezgustător. Eşti gata să mărturiseşti chiar acum, pun 
rămăşag, gata să vorbeşti şi iar să vorbeşti, fără întrerupere, până când 
ne apucă sila pe toţi. Avea o vânătaie mare şi întunecată pe obraz şi 
o alta pe maxilar, deasupra bărbiei duble. Când ochii înlăcrimaţi i 
se obişnuiră cu lumina, omul îl recunoscu pe Glokta, aflat în faţa 
lui, şi chipul i se umplu dintr-odată de speranţă. O speranță vană şi 
tristă. 

- Glokta, trebuie să mă ajuţi, scânci el, aplecându-se atât cât îi 
permiteau legăturile şi bolborosindu-şi vorbele într-o disperată, 
mormăită învălmăşeală. Sunt acuzat pe nedrept, ştii asta. Sunt 
nevinovat! Ai venit să mă ajuţi, nu-i aşa? Tu eşti prietenul meu! Ai 
influenţă aici. Suntem prieteni, prieteni! Ai putea spune ceva în 
sprijinul meu! Sunt un om nevinovat, acuzat pe nedrept! Sunt... 

Glokta ridică mâna, cerând linişte. Se uită o clipă la chipul 
cunoscut al lui Rews, de parcă nu l-ar mai fi văzut până atunci. 
Apoi se întoarse către Frost: 

— Ar trebui să-l cunosc pe omul acesta? 

Albinosul nu răspunse. Partea de jos a feţei îi era ascunsă de 


masca lui de practician, iar jumătatea de sus nu trăda nimic. Se uita 
țintă, fără să clipească, la prizonierul din scaun, cu ochii săi roz, 
morţi ca ai unui cadavru. Nu clipise de când intrase Glokta în 
încăpere. Cum poate face asta? 

— Sunt eu, Rews! şuieră grăsanul, cu glasul ridicându-se treptat 
către panică. Salem Rews, mă cunoşti, Glokta! Am fost cu tine în 
război, înainte de... ştii tu... suntem prieteni! Noi... 

Glokta ridică mâna din nou şi se lăsă pe spate, lovindu-şi cu 
unghia unul dintre puţinii dinţi pe care-i mai avea, ca şi cum ar fi 
fost cufundat în gânduri. 

— Rews. Numele îmi sună cunoscut. Un negustor, un membru al 
Ghildei Pânzarilor. Un om bogat, de bună seamă. Acum îmi 
amintesc... Glokta se aplecă, făcând o pauză, pentru efect. A fost un 
trădător! A fost luat de Inchiziţie, proprietăţile i-au fost confiscate. 
Vezi tu, a conspirat să se sustragă de la plata dărilor către rege. 
Gura lui Rews atârna deschisă. Dările regelui! ţipă Glokta, lovind cu 
palma în masă. Grăsanul se holba la el, cu ochii măriţi, trecându-şi 
limba peste un dinte. Dreapta sus, al doilea din spate. Dar unde ne 
sunt manierele? întrebă Glokta, fără să se refere la cineva anume. 
Poate că noi ne-am cunoscut cândva sau nu, dar nu cred că ţie şi 
asistentului meu vi s-au făcut prezentările cuvenite. Practiciene 
Frost, salută-l pe acest grăsan. 

Fu o lovitură cu palma, dar suficient de puternică să-l arunce pe 
Rews din scaun. Acesta trosni, dar rămase locului. Cum se poate una 
ca asta? Să-l dobori la pământ, dar să laşi scaunul în picioare? Rews se 
răşchiră horcăind pe jos, cu faţa lipită de dale. 

- Îmi aminteşte de o balenă pe uscat, remarcă Glokta absent. 

Albinosul îl înhăţă pe Rews de sub braţ şi îl trase în sus, 
azvârlindu-l înapoi în scaun. Sângele îi şiroia dintr-o tăietură la 
obraz, dar ochii săi de porc erau tăioşi acum. Loviturile îi fac pe cei 
mai mulţi oameni să se înmoaie, dar pe unii îi oţelesc. Nu l-aş fi crezut 
niciodată pe acesta un om dur, dar viaţa e plină de surprize. 

Rews scuipă sânge pe tăblia mesei. 

— Ai mers prea departe de data asta, Glokta, o, da! Pânzarii sunt 
o ghildă onorabilă, avem influenţă! Nu vor tolera aşa ceva! Sunt un 
om cunoscut! Chiar în clipa asta, soţia mea trebuie că trimite o 
petiție regelui, să-mi acorde o audienţă! 

- A, soţia ta! Glokta zâmbi trist. Soţia ta e o femeie foarte 
frumoasă. Tânără şi frumoasă. Mă tem că, poate, prea tânără pentru 
tine. Mă tem că a profitat de ocazie ca să scape de tine. Mă tem că 


ne-a adus registrele tale. Toate registrele. Rews păli. Ne-am uitat 
prin acele registre. Glokta făcu semn către un morman imaginar de 
hârtii spre stânga. Ne-am uitat şi prin registrele din vistierie — făcu 
semn către un alt teanc spre dreapta. Imaginează-ţi ce surpriză am 
avut când n-am reuşit să potrivim cifrele. Şi au mai fost şi vizitele 
nocturne ale angajaţilor tăi la depozitele din cartierul vechi, micile 
corăbii neînregistrate, plăţile către oficiali, documentele falsificate. 
Mai trebuie să continui? întrebă Glokta, clătinând din cap, cu 
profundă dezaprobare. 

Grăsanul înghiţi în sec şi îşi linse buzele. 

În faţa prizonierului erau aşezate un condei, cerneală şi hârtiile 
confesiunii, acoperite minuţios cu scrisul frumos şi îngrijit al lui 
Frost, aşteptând doar semnătura. Am să-l prind, chiar aici şi acum. 

— Mărturiseşte, Rews, şopti încetişor Glokta şi pune capăt fără 
dureri acestei afaceri regretabile. Mărturiseşte şi numeşte-ţi 
complicii. Ştim deja cine sunt. Ne va fi tuturor mai uşor. Nu vreau 
să te rănesc, crede-mă, nu-mi va face nicio plăcere. Nimic nu-mi va 
face. Mărturiseşte. Mărturiseşte şi vei fi cruțat. Exilul în Englia nu e 
atât de rău cum ar vrea unii să te facă să crezi. Mai există şi acolo 
plăceri ale vieţii şi satisfacția unei zile de muncă cinstită, în slujba 
regelui tău. Mărturiseşte! Rews se uita ţintă în podea, lingându-şi 
dintele. Glokta se lăsă pe spate şi oftă: Sau nu, zise el, şi atunci pot 
să-mi aduc instrumentele. Frost făcu un pas înainte, umbra lui 
masivă căzând peste faţa grăsanului. Cadavru găsit plutind lângă 
docuri, şopti Glokta, umflat de apa mării şi mutilat oribil... 
imposibil... imposibil de recunoscut. E gata să vorbească. E gras şi 
copt şi gata să explodeze. Oare rănile au fost induse înainte sau după 
moarte? întrebă el, plin de vervă, tavanul. Oare decedatul a fost 
bărbat sau femeie? Glokta ridică din umeri. Cine poate spune? 

Se auzi o bătaie puternică în uşă. Faţa lui Rews se înălţă brusc, 
plină din nou de speranţă. Nu acum, fir-ar să fie! Frost se duse la uşă 
şi o întredeschise puţin. Avu loc un schimb de replici. Uşa se 
închise. Frost se aplecă, şoptindu-i lui Glokta la ureche: 

— Ete Teverar, veni bolboroseala peltică, din care Glokta înţelese 
că la uşă era Severard. 

Deja? Glokta zâmbi şi clătină din cap, ca şi cum ar fi fost o veste 
bună. Faţa lui Rews se pleoşti puţin. Cum se poate ca unui om care s- 
a îndeletnicit cu tăinuirea să-i fie imposibil să-şi ascundă emoţiile în 
încăperea asta? Dar Glokta ştia cum: E greu să-ţi păstrezi calmul când 
eşti speriat, neajutorat, singur, la mila unor oameni fără pic de milă. 


Cine să ştie asta mai bine decât mine? Oftă şi, pe tonul cel mai 
plictisit de lume, întrebă: 

— Vrei să mărturiseşti? 

- Nu! 

Sfidarea revenise în ochii de porc ai prizonierului. Îi susţinu 
privirea, tăcut şi atent, sugându-şi dintele. Surprinzător. De-a dreptul 
surprinzător. Şi ăsta e abia începutul. 

- Te sâcâie dintele ăla, Rews? Nimic legat de dinţi nu-i era străin 
lui Glokta. Propria lui gură fusese lucrată de cei mai buni. Sau cei 
mai răi, depinde cum priveşti lucrurile. Se pare că trebuie să te las 
acum, dar, cât voi fi plecat, am să mă gândesc la dintele ăla. Am să 
chibzuiesc foarte bine ce-i de făcut cu el. Glokta îşi apucă bastonul: 
Vreau să te gândeşti la mine cu gândul la dintele tău. Şi mai vreau 
să te gândeşti foarte bine să semnezi mărturisirea. Glokta se ridică 
în picioare cu greu, scuturându-şi piciorul dureros. Dar cred că s-ar 
putea să reacţionezi bine la o mamă de bătaie, aşa că am să te las în 
compania Practicianului Frost, preţ de o jumătate de oră. Gura lui 
Rews deveni un cerc tăcut de uimire. Albinosul ridică scaunul cu 
grăsan cu tot şi îl răsuci încet. Este, fără doar şi poate, cel mai bun 
la treburile de felul acesta. Frost scoase la iveală o pereche de 
mănuşi roase din piele şi începu să şi le tragă tacticos pe mâinile 
albe, mari, deget după deget. Ţi-a plăcut întotdeauna să ai ce-i mai 
bun din orice, nu-i aşa, Rews? Glokta se îndreptă către uşă. 

— Aşteaptă, Glokta! strigă Rews peste umăr, cu glas tânguitor. 
Aşteaptă...! 

Practicianul Frost puse o mână înmănuşată peste gura grăsanului 
şi îşi ridică un deget la mască: 

- Thhhhhhhh, făcu el. 

Uşa se închise cu un clic. 

Severard se sprijinea de peretele coridorului, cu un picior proptit 
pe tencuiala din spatele lui, fluierând distonant sub mască şi 
trecându-şi o mână prin păru-i lung, răsfirat. Când Glokta ieşi pe 
uşă, Severard îşi îndreptă spatele şi făcu o scurtă plecăciune şi, 
judecând după ochi, era limpede că zâmbea. El zâmbeşte mereu. 

— Superiorul Kalyne vrea să vă vadă, spuse el cu accentul său 
grosolan, trivial, şi cred că nu l-am văzut niciodată mai furios. 

- Severard, bietul de tine, trebuie că eşti îngrozit. Ai lada? 

- Da. 

— Şi ai luat din ea ceva pentru Frost? 

- Da. 


— Şi ceva şi pentru soţia ta, sper. 

- 0, da răspunse Severard, cu ochii zâmbind mai mult ca 
oricând. Soţia mea va fi răsfăţată. Dacă o să-mi iau vreodată una. 

- Bun. Mă grăbesc să răspund chemării Superiorului. După ce 
stau cinci minute cu el, intră cu lada. 

- Să năvălesc pur şi simplu în birou? 

— Năvăleşte şi înjunghie-l, din partea mea. 

- Treaba e ca şi făcută, Inchizitorule. 

Glokta clătină din cap, se întoarse, după care se răsuci înapoi. 

- Să nu-l înjunghii de-adevărat, Severard, bine? 

Practicianul zâmbi cu ochii şi vârî în teacă respingătorul cuţit. 
Glokta îşi ridică privirea în tavan, apoi se îndepărtă şchiopătând, cu 
bastonul bocănind pe dale, cu piciorul zvâcnind. Toc, boc, durere. 
Acesta era ritmul mersului său. 


Biroul Superiorului era o încăpere spațioasă şi somptuos mobilată 
din partea de sus a Casei Întrebărilor, o încăpere în care totul era 
prea mare şi prea extravagant. O fereastră imensă, cu vitralii, 
domina un perete placat cu lemn, oferind o vedere peste grădinile 
îngrijite, din curtea de dedesubt. Un birou la fel de imens şi bogat 
ornamentat se afla în mijlocul covorului viu colorat, adus din vreun 
loc cald şi exotic. Capul unui animal fioros, din vreo regiune rece şi 
exotică, era instalat deasupra impunătorului şemineu de piatră, în 
care mocnea un foc minuscul, meschin, gata să se stingă. 

Persoana Superiorului Kalyne făcea ca biroul să pară mic şi 
mohorât. Imens, rumen la faţă, bine trecut de cincizeci de ani, 
compensase peste măsură părul rărit printr-o pereche de 
impresionanţi perciuni albi. Era considerat o prezenţă înfricoşătoare 
chiar şi în interiorul Inchiziției, însă pe Glokta nu-l mai speria 
nimic, şi amândoi ştiau asta. 

În spatele mesei de scris se afla un scaun mare şi luxos, dar 
Superiorul se plimba de colo-colo, ţipând şi dând din mâini. Glokta 
era aşezat pe ceva care, deşi scump, fără îndoială, fusese evident 
conceput pentru a-l face pe ocupantul său să se simtă cât mai 
incomod posibil. Dar nu mă deranjează prea mult. Incomod mi-e tot 
timpul. 

Se amuza imaginându-şi capul lui Kalyne instalat deasupra 
şemineului în locul celui al fiorosului animal, în timp ce Superiorul 
tuna şi fulgera. Seamănă cu şemineul lui ca două picături de apă, 
marele nătărău. Arată impresionant, dar în interior nu găseşti mare 


lucru. Mă întreb cum ar reacţiona la un interogatoriu. Aş începe cu acei 
perciuni ridicoli. Însă faţa lui Glokta era o mască de atenţie şi 
respect. 

-— Ei, bine, Glokta, ai întrecut măsura de data asta, schilod nebun! 
Când vor afla, pânzarii te vor jupui! 

— Am încercat jupuitul. Gâdilă. La naiba, ţine-ţi gura şi zâmbeşte. 
Dar unde e tolomacul ăla de Severard? Am să pun să-i ia pielea de pe el 
când ies de-aici. 

- O, da, bună, foarte bună, Glokta, mă prăpădesc de râs. Şi 
sustragerea de la dările regelui? Superiorul cobori spre el o privire 
fioroasă, cu perciunii zburlindu-se. Dările regelui! răcni el, 
împroşcându-l pe Glokta cu salivă. Toţi fac asta! Pânzarii, negustorii 
de mirodenii, toţi! Orice nătărău blestemat care are o corabie! 

- Dar a fost atât de făţiş, Superior Kalyne. A fost o insultă la 
adresa noastră. Am simţit că trebuie să... 

— Ai simţit? Kalyne era roşu la faţă şi tremura de furie. Ţi s-a spus 
explicit să te ţii departe de pânzari, departe de negustorii de 
mirodenii, departe de toate ghildele mari! Superiorul măsura 
camera în lung şi-n lat, cu şi mai mare viteză. Ai să-ţi uzezi covorul 
în ritmul ăsta. Marile ghilde vor trebui să-ţi cumpere altul nou. Ai 
simţit, da? Ei, bine, va trebui să meargă înapoi! Va trebui să-l 
eliberăm, iar tu va trebui să simţi cum e să-ţi ceri scuze în 
genunchi. E o dezonoare cumplită. M-ai făcut să cad în ridicol. 
Unde se află acum? 

- L-am lăsat cu Practicianul Frost. 

-Cu animalul ăla gângav? Superiorul, disperat, începu să-şi 
smulgă părul din cap. Ei, bine, asta este, nu-i aşa? Acum va fi o 
ruină. Nu-l mai putem trimite înapoi într-un asemenea hal! Eşti 
terminat, Glokta! Terminat! Mă duc direct la Arhilector! Direct la 
Arhilector! 

Uşa imensă fu dată în lături cu piciorul şi Severard intră agale, 
ducând un cufăr de lemn. La ţanc. Superiorul se holbă, fără grai, cu 
gura căscată de furie, cum Severard îl aruncă pe birou, cu o 
bufnitură şi un zornăit. 

- Ce naiba înseamnă... Severard deschise capacul şi Kalyne văzu 
banii. 

Toţi banii aceia încântători. Se opri în mijlocul peroraţiei, cu gura 
înţepenită în timp ce articula următorul sunet. Păru surprins, apoi 
nedumerit, pe urmă prudent. Îşi strânse buzele şi se aşeză încet. 

— Mulţumesc, Practician Severard, spuse Glokta. Te poţi retrage. 


Superiorul îşi mângâie gânditor perciunii, în timp ce Severard ieşi 
cu paşi mari, iar faţa îi reveni treptat la obişnuita nuanţă de roz. 
Confiscaţi de la Rews. Acum proprietatea Coroanei, desigur. M-am 
gândit că trebuie să vi-i dau, fiind superiorul meu direct, ca să-i 
puteţi preda la vistierie. Sau ca să-ţi cumperi un birou mai mare, 
lipitoare ce eşti. Glokta se aplecă, punându-și mâinile pe genunchi. 
Aţi putea declara, poate, că Rews a mers prea departe, că a fost 
nevoie să i se pună întrebări, că trebuia dat un exemplu. Nu putem 
fi văzuţi stând cu mâinile în sân, în definitiv. Am să bag în sperieţi 
marile ghilde, ca să stea la locul lor. Am să le bag în sperieţi şi poţi să 
storci mai multe de la ei. Sau aţi putea să le spuneţi oricând că sunt 
un schilod nebun şi să mă învinuiți pe mine pentru cele întâmplate. 

Superiorului începea acum să-i placă, Glokta îşi dădea seama. 
Încerca să n-o arate, dar perciunii îi tremurau la vederea bănetului. 

- Bine, Glokta. Bine. Foarte bine. Întinse mâna şi închise cu grijă 
capacul cufărului. Dar dacă-ţi mai trece prin cap să mai faci 
vreodată aşa ceva... vorbeşte mai întâi cu mine, fii bun. Nu-mi plac 
surprizele. 

Glokta se forță să se ridice în picioare şi se îndreptă şontâc spre 
uşă. 

- O, şi încă ceva. Glokta se întoarse anevoie. Kalyne îl privea 
sever pe sub sprâncenele-i mari, fabuloase. Când merg să mă 
întâlnesc cu pânzarii, trebuie să iau cu mine mărturisirea lui Rews. 

Glokta zâmbi larg, dezvăluind prăpastia din locul dinţilor săi din 
faţă. 

— Asta n-ar trebui să fie o problemă, Superior Kalyne. 


Kalyne avusese dreptate. Rews n-ar fi avut cum să se întoarcă în 
starea în care era. Avea buzele sparte şi pline de sânge, coastele 
pline de vânătăi care se înnegreau, capul căzut într-o parte, faţa 
tumefiată, aproape de nerecunoscut. Pe scurt, arată ca un om gata să 
mărturisească. 

— Nu-mi închipui că ţi-a plăcut ultima jumătate de oră, Rews. Nu- 
mi închipui că ţi-a plăcut deloc. Poate că a fost cea mai rea 
jumătate de oră din viaţa ta, dar n-aş putea spune asta cu 
certitudine. Dar mă gândesc la ce avem aici pentru tine, iar tristul 
adevăr e că... asta e cam tot ce e mai bun. Aşa e în înalta societate. 
Glokta se aplecă, apropiindu-şi faţa la doar câţiva centimetri de 
terciul însângerat al nasului lui Rews. Practicianul Frost e o copiliţă 
pe lângă mine, şopti el. E un pisoi. După ce încep eu cu tine, Rews, 


ai să te gândeşti la asta cu nostalgie. Ai să mă implori să-ţi acord o 
jumătate de oră cu practicianul. Pricepi? Rews nu scotea niciun 
sunet, în afară de aerul ce-i şuiera prin nasul spart. Arată-i 
instrumentele, şopti Glokta. 

Frost se apropie şi, cu un gest teatral, deschise o cutie lustruită. 
Era o adevărată operă de artă. Când capacul fu dat la o parte, 
numeroasele tăvi din interior se ridicară şi se deschiseră ca un 
evantai, etalând uneltele lui Glokta în toată înspăimântătoarea lor 
măreție. Erau acolo lame de toate formele şi dimensiunile, ace 
curbate şi drepte, sticle cu ulei şi acid, cuie şi şurubelniţe, clame şi 
cleşti, ferăstraie, ciocane, dălţi. Metalul, lemnul şi sticla sclipeau în 
lumina strălucitoare a lămpii, toate lustruite ca oglinda şi ascuţite 
ucigător. 

O umflătură mare, purpurie, închisese complet ochiul stâng al lui 
Rews, dar celălalt săgetă instrumentele cu privirea: îngrozit, 
fascinat. Funcţiile unora dintre ele erau oribil de evidente, funcţiile 
altora, oribil de obscure. Care îl sperie mai mult? 

— Vorbeam despre dintele tău, pare-mi-se, murmură Glokta. 
Ochiul lui Rews se ridică brusc, uitându-se la el. Sau ai vrea să 
mărturiseşti? Al meu e, iată-l cum cedează. Mărturiseşte, mărturiseşte, 
mărturiseşte, mărturiseşte... 

Se auzi o bătaie puternică în uşă. Fir-ar să fie, iarăşi! Frost 
întredeschise puţin uşa şi urmă un schimb de replici şoptite. Rews 
îşi linse buza umflată. Uşa se închise, albinosul se aplecă, să-i 
şoptească lui Glokta la ureche. 

- Fte Ahi'ectolu. Glokta îngheţă. Banii n-au fost de ajuns. În timp ce 
mă târşâiam înapoi din biroul lui Kalyne, ticălosul bătrân mă raporta 
Arhilectorului. Oare sunt terminat? Simţi un fior vinovat la gândul 
acesta. Fi, bine, am să mă ocup mai întâi de porcul ăsta gras. 

— Spune-i lui Severard că vin imediat. 

Glokta se întoarse să-i vorbească prizonierului său, dar Frost îi 
aşeză o mână mare şi albă pe umăr. 

- Ăă. Ahi'ectolu. Frost făcu semn către uşă: Ete aişi. Ah. 

Aici? Glokta îşi simţea pleoapa zvâcnind. De ce? Se ridică, 
sprijinindu-se de marginile mesei. Oare mâine voi fi găsit în canal? 
Mort şi umflat, imposibil... imposibil de recunoscut? Singura emoție pe 
care o simţea în faţa acestei idei era o undă de vagă uşurare. Gata 
cu scările. 

Arhilectorul Inchiziției Maiestăţii Sale stătea pe coridor. Pereţii 
murdari păreau aproape maro în spatele lui, atât de strălucitoare şi 


nepătate îi erau lunga mantie albă, mănuşile albe, claia de păr alb. 
Era trecut de şaizeci de ani, dar nu trăda nimic din slăbiciunea 
vârstei. Fiecare părticică din făptura-i înaltă, delicată, proaspăt 
bărbierită, era impecabil înfăţişată. Arată ca un om care n-a fost nici 
măcar o singură dată în viaţă surprins de nimic. 

Se mai întâlniseră o dată, cu şase ani în urmă, când Glokta 
intrase în Inchiziţie, şi nu părea să se fi schimbat defel de atunci. 
Arhilectorul Sult. Unul dintre cei mai puternici oameni din Uniune. 
Unul dintre cei mai puternici oameni din lume, la drept vorbind. În 
spatele lui, aproape ca nişte umbre supradimensionate, se înălţau 
doi practicieni enormi, tăcuţi, cu măşti negre. 

Arhilectorul schiţă un zâmbet firav când îl văzu pe Glokta ieşind 
pe uşă, cu pasu-i târşâit. Spunea multe acel zâmbet. Uşor dispreţ, 
uşoară milă, o foarte vagă nuanță amenințătoare. Orice, în afară de 
amuzament. 

- Inchizitor Glokta, spuse el, întinzând o mână înmănuşată în 
alb, cu palma în jos. Pe deget îi sclipea un inel cu o imensă piatră 
violet. 

— Slujesc şi mă supun, Eminenţa Voastră! 

Glokta nu-şi putu stăpâni o grimasă când se aplecă încet, să 
atingă inelul cu buzele. O manevră dificilă şi dureroasă, care păru 
să dureze o veşnicie. Când, în cele din urmă, reveni în poziţie 
verticală, Sult îl cerceta calm, cu ochii săi albaştri şi reci. O privire 
care sugera că îl înţelegea deja perfect pe Glokta şi nu era 
impresionat. 

— Vino cu mine. 

Arhilectorul se întoarse şi se îndepărtă pe coridor. Glokta porni 
şchiopătând după el, cu tăcuţii practicieni mărşăluind imediat în 
spatele lui. Sult păşea cu o siguranță dezinvoltă, placidă, cu 
pulpanele hainei fluturând grațios în urma lui. Ticălosul. În curând, 
ajunseră în dreptul unei uşi, foarte asemănătoare cu cea a lui 
Glokta. Arhilectorul o descuie şi pătrunse înăuntru, iar practicienii 
îşi ocupară poziţiile de-o parte şi de alta, cu braţele încrucişate. O 
întrevedere privată, aşadar. Una din care, poate, nu voi ieşi niciodată. 
Glokta păşi peste prag. 

O cutie sordidă, cu tencuială albă, prea puternic luminată şi cu 
tavanul prea scund ca să fie confortabilă. Avea o crăpătură mare, în 
loc de pata umedă, dar altminteri era aidoma propriei sale odăi. 
Avea masa zgâriată, scaunele ieftine, avea chiar şi o pată de sânge 
prost curățată. Mă întreb dacă nu cumva sunt vopsite, pentru impresie. 


Unul dintre practicieni trânti dintr-odată uşa, cu un bubuit. Glokta 
ar fi trebuit să tresară, însă el nu putea fi tulburat. 

Arhilectorul Sult se lăsă grațios într-unul dintre scaune şi trase 
înspre el, peste masă, un teanc de hârtii îngălbenite. Făcu semn 
către celălalt scaun, cel care era folosit pentru prizonier. Lui Glokta 
nu-i scăpară subînţelesurile. 

— Prefer să stau în picioare, Eminenţa Voastră. 

Sult îi zâmbi. Avea dinţi frumoşi, ascuţiţi, toţi de un alb 
strălucitor. 

- Nu, nu preferi. 

Aici m-a prins. Glokta se lăsă dizgraţios în scaunul prizonierului, 
în timp ce Arhilectorul întoarse prima filă a teancului său de 
documente, se încruntă şi clătină uşor din cap, de parcă ar fi fost 
îngrozitor de dezamăgit de ceea ce vedea. Detaliile ilustrei mele 
cariere, poate? 

— Am primit, nu de mult, o vizită din partea Superiorului Kalyne. 
Era extrem de supărat. Ochii albaştri, tăioşi, ai lui Sult se ridicară 
de pe hârtii. Supărat pe tine, Glokta. A vociferat destul de tare pe 
tema asta. Mi-a spus că eşti un pericol incontrolabil, că acţionezi 
fără să analizezi consecinţele, că eşti un infirm nebun. A cerut să fii 
înlăturat din departamentul lui. Arhilectorul zâmbi. Un zâmbet 
rece, maliţios, de felul celor pe care le folosea Glokta cu prizonierii. 
Dar mai plin de dinţi. Cred că voia să spună să fii înlăturat... cu 
totul. Se priviră fix peste masă. 

Acum trebuie să cerşesc îndurare? Acum trebuie să mă târăsc şi să-ţi 
sărut picioarele? Ei, bine, n-am de gând să cerşesc şi sunt mult prea 
țeapăn ca să mă târăsc. Practicienii tăi vor trebui să mă omoare aşezat 
pe scaun. Să-mi taie gâtul. Să-mi strivească ţeasta. Orice. Atât timp cât 
îşi duc treaba la bun sfârşit. 

Dar Sult nu se grăbea. Mâinile înmănuşate în alb se mişcau cu 
dibăcie, cu precizie, paginile foşneau şi pârâiau. 

— Avem puţini oameni ca tine în Inchiziţie, Glokta. Nobil, dintr-o 
familie excelentă. Săbier campion, ofiţer strălucit de cavalerie. Un 
om care cândva s-a pregătit pentru cea mai înaltă carieră. 

Sult îl cercetă de sus şi până jos, de parcă nu-i venea a crede. 

— Asta a fost înainte de război, Eminenţă. 

— Evident. Capturarea ta ne-a adus multă spaimă şi puţină 
speranţă că te vei întoarce viu. Pe măsură ce războiul se scurgea 
încet şi lunile treceau, speranţa s-a împuţinat, până a pierit cu totul, 
însă, când s-a semnat tratatul, te numărai printre prizonierii 


înapoiaţi Uniunii. ÎI privi pe Glokta cu ochii mijiţi. Ai vorbit? 

Glokta nu se putu stăpâni şi izbucni într-un râs strident. Răsuna 
ciudat în camera rece. Nu era un sunet pe care-l puteai auzi prea 
des aici, jos. 

- Dacă am vorbit? Am vorbit până mi s-a uscat gâtlejul. Le-am 
spus tot ce mi-a putut trece prin cap. Am ţipat fiecare secret pe care 
l-am auzit vreodată. Am bolborosit ca un nebun. Când n-am mai 
avut ce să le spun, am inventat lucruri. Am făcut pe mine şi am 
tipat ca o copiliţă. Toată lumea face asta. 

-Dar nu toată lumea supravieţuieşte. Doi ani în temniţele 
împăratului. Nimeni altul n-a rezistat atât de mult. Doctorii erau 
siguri că nu te vei mai ridica niciodată din pat, însă un an mai 
târziu ţi-ai depus cererea de intrare în Inchiziţie! Ştim asta amândoi. 
Am fost amândoi acolo. Ce vrei de la mine şi de ce nu isprăveşti odată? 
Presupun că unora le place pur şi simplu să-şi asculte glasul. Mi s-a spus 
că eşti schilodit, că eşti distrus, că nu vei putea fi niciodată 
vindecat, că nu vei putea fi niciodată demn de încredere. Dar am 
fost înclinat să-ţi dau o şansă. Un nătărău oarecare câştigă Turnirul 
în fiecare an, iar războaiele nasc mulţi soldaţi promiţători, însă 
performanţa ta de a supravieţui acelor doi ani era unică. Aşadar, ai 
fost trimis în Nord şi ţi s-a încredinţat una dintre minele noastre de 
acolo. Ce-ai înţeles din Englia? 

O latrină jegoasă de violenţă şi corupţie. O închisoare unde i-am 
făcut sclavi pe cei nevinovaţi şi pe cei vinovaţi deopotrivă, în numele 
libertăţii. O văgăună împuţită, unde îi trimitem pe cei pe care îi urâm şi 
pe cei de care ne e ruşine, să moară de foame, de boli şi muncă 
istovitoare. 

— Era rece, răspunse Glokta. 

-Şi tu la fel. Ţi-ai făcut puţini prieteni în Englia. Extrem de 
puţini în rândul Inchiziției şi niciunul printre exilați! Arhilectorul 
smulse dintre hârtii o scrisoare ferfeniţită şi aruncă peste ea un ochi 
critic. Superiorul Goyle mi-a spus că eşti un peşte rece, că nu ai 
deloc sânge în tine. Credea că nu-i poţi folosi la nimic. Goyle. 
Ticălosul. Măcelarul ăla. Prefer să n-am sânge decât să n-am creier. Dar 
după trei ani, producţia a crescut. S-a dublat, de fapt. Aşadar, ai fost 
adus înapoi la Adua, să lucrezi în subordinea Superiorului Kalyne. 
Am crezut că astfel vei învăţa disciplina, dar se pare că m-am 
înşelat. Insişti să faci lucrurile cum vrei tu. Arhilectorul ridică spre 
el o privire încruntată. Sincer să fiu, cred că Superiorul Kalyne se 
teme de tine. Cred că toţi se tem. Nu le place aroganta ta, nu le plac 


metodele tale, nu le place... intuiţia deosebită pe care o dovedeşti 
în munca ta. 

- Şi Eminenţa Voastră ce crede? 

- Sincer? Nu sunt sigur că-mi plac prea mult nici mie metodele 
tale şi mă îndoiesc că aroganţa ta e pe deplin meritată. Dar îmi plac 
rezultatele tale. Îmi plac foarte mult rezultatele tale. Închise brusc 
mănunchiul de hârtii şi îşi aşeză o mână deasupra, aplecându-se 
peste masă, către Glokta. Aşa cum m-aş putea apleca eu către 
prizonierii mei, când le cer să mărturisească. Am o sarcină pentru tine. 
O sarcină care îţi va pune în valoare talentele mai bine decât 
vânătoarea de contrabandişti mărunți. O sarcină care ţi-ar putea 
permite să te redresezi în ochii Inchiziției. Arhilectorul tăcu, preţ de 
un lung moment. Vreau să-l arestezi pe Sepp dan Teufel. 

Glokta se încruntă. Teufel? 

— Administratorul Monetăriei, Eminenţa Voastră? 

— Chiar el. 

Administratorul Monetăriei Regale. Un om important, dintr-o familie 
importantă. Un peşte foarte mare, să fie prins în balta mea mică. Un 
peşte cu prieteni puternici. Ar putea fi periculos să arestezi un asemenea 
om. Ar putea fi fatal. 

— Pot să întreb de ce? 

- Nu poţi. Lasă-mă pe mine să mă frământ cu de ce-urile. Tu 
concentrează-te să obţii o mărturisire. 

— Ce să mărturisească, Eminenţă? 

- Păi, corupţie şi înaltă trădare! Se pare că amicul nostru, 
Administratorul Monetăriei, a fost extrem de indiscret în anumite 
afaceri personale. Se pare că obişnuia să ia mită, conspirând cu 
Ghilda Pânzarilor să-l înşele pe rege. Astfel că ar fi foarte folositor 
dacă un pânzar de rang înalt l-ar pomeni, într-o combinaţie 
nefericită. 

Nu poate fi o coincidenţă că am un pânzar de rang înalt în camera 
mea de interogatoriu, chiar în clipa asta. Glokta ridică din umeri. 

— Odată ce oamenii încep să vorbească, e surprinzător ce nume 
pot ieşi la iveală. 

— Bun. Arhilectorul îşi flutură mâna. Poţi pleca, Inchizitorule. Voi 
veni după mărturisirea lui Teufel mâine pe vremea asta. Ai face 
bine s-o ai. 

Glokta respira încet, făcând cu trudă cale întoarsă de-a lungul 
coridorului. 

Inspiră, expiră. Calm. Nu se aşteptase să iasă viu din camera 


aceea. lar acum mă pomenesc mişcându-mă în cercuri influente. O 
sarcină personală, pentru Arhilector, să smulg o confesiune de înaltă 
trădare de la unul dintre cei mai de încredere oficiali ai Uniunii. Cele 
mai influente cercuri, dar pentru câtă vreme? Datorită rezultatelor mele? 
Sau fiindcă nu mi se va simţi lipsa? 

- Îmi cer scuze pentru toate întreruperile de astăzi, sincer. E ca la 
bordel aici, cu aşa un du-te-vino. Rews îşi strâmbă într-un zâmbet 
trist buzele crăpate şi umflate. Să zâmbească într-un asemenea 
moment, zău, omul ăsta e o minune. Dar toate lucrurile trebuie să se 
sfârşească. Haide să fim cinstiţi, Rews. Nimeni nu vine să te ajute. 
Nici astăzi, nici mâine, nici altă dată. Vei mărturisi. Singurul lucru 
pe care-l poţi alege este când şi starea în care te vei afla atunci când 
ai s-o faci. Chiar n-ai nimic de câştigat amânând. Doar durere. 
Avem cu prisosinţă pentru tine. 

Expresia de pe faţa însângerată a lui Rews era greu de desluşit, 
dar umerii i se lăsară. Cu o mână tremurătoare, înmuie condeiul în 
cerneală şi îşi scrise numele, uşor înclinat, în partea de jos a paginii 
mărturisirii. Am câştigat din nou. Mă doare piciorul mai puţin? Mi-am 
recăpătat dinţii? Mi-a folosit la ceva să-l distrug pe omul acesta pe care 
l-am considerat cândva prieten? Atunci de ce fac asta? Scârţâitul 
peniţei pe hârtie fu singurul răspuns. 

- Excelent, spuse Glokta. Practicianul Frost întoarse documentul 
spre el. Iar asta e lista complicilor tăi? Îşi lăsă ochii să treacă agale 
peste nume. O mână de pânzari tineri, trei căpitani de corabie, un 
ofițer din garda oraşului, doi ofițeri vamali fără importanţă. O reţetă 
într-adevăr searbădă. Hai să vedem dacă putem s-o condimentăm niţel. 
Glokta întoarse hârtia şi o împinse înapoi peste masă. Adaugă 
numele lui Sepp dan Teufel pe listă, Rews. 

Grăsanul părea nedumerit. 

- Administratorul Monetăriei? bâigui el, printre buzele-i groase. 

- Chiar el. 

- Dar nu l-am întâlnit niciodată. 

- Şi? pufni Glokta. Fă cum ţi-am spus. Rews se opri, cu gura uşor 
întredeschisă. Scrie, porc grăsan. 

Practicianul Frost îşi pocni degetele. 

Rews îşi linse buzele. 

- Sepp... dan... Teufel, murmură el pentru sine, în timp ce scria. 

- Excelent. Glokta închise cu grijă capacul oribilelor, minunatelor 
sale instrumente. Mă bucur, de dragul amândurora, că nu vom mai 
avea nevoie azi de astea. 


Frost închise  cătuşele, cu un pocnet, pe încheieturile 
prizonierului, îl trase în picioare şi apoi începu să-l împingă spre 
uşa din spatele camerei. 

— Ce mai urmează? ţipă Rews peste umăr. 

- Englia, Rews, Englia. Nu uita să-ţi iei cu tine ceva călduros. 

Uşa se trânti în spatele lui. Glokta cercetă lista de nume din 
mâinile sale. Sepp dan Teufel era ultimul. Un singur nume. În 
aparenţă, ca toate celelalte. Teufel. Doar încă un nume. Însă unul atât 
de periculos. 

Severard aştepta afară, pe coridor, zâmbind, ca întotdeauna. 

— Să-l arunc pe grăsan în canal? 

- Nu, Severard. Îmbarcă-l pe următoarea corabie spre Englia. 

— Sunteţi într-o dispoziţie milostivă astăzi. 

Glokta fornăi. 

- Milostenie ar însemna canalul. Porcul nu va rezista nici şase 
săptămâni în Nord. Uită-l. Trebuie să-l arestăm pe Sepp dan Teufel 
în seara asta. 

Severard ridică din sprâncene. 

— Nu cumva Administratorul Monetăriei? 

— Nimeni altul. La ordinele exprese ale Eminenţei Sale 
Arhilectorul. Se pare că lua bani de la pânzari. 

— O, ruşine să-i fie! 

- Vom pleca de îndată ce se întunecă. Spune-i lui Frost să fie 
pregătit. 

Practicianul deşirat clătină din cap, legănându-şi părul lung. 
Glokta se întoarse şi şontâcăi pe coridor, cu bastonul bocănind pe 
dalele murdare, cu piciorul stâng în flăcări. 

De ce fac asta? se întrebă din nou. 

De ce fac asta? 


O singură cale 


Logen se trezi cu o zvâcnire dureroasă. Stătea incomod, cu capul 
sucit pe ceva tare, cu genunchii ridicaţi la piept. Miji ochii, într-o 
fantă înceţoşată. Era întuneric, însă, de undeva, venea o sclipire 
palidă. Lumină prin zăpadă. 

Îl străfulgeră panica. Acum ştia unde se află. Îngrămădise nişte 
zăpadă la intrarea în mica peşteră, ca să încerce să păstreze căldura 
înăuntru, atâta câtă era. Trebuie că ninsese în timp ce dormea, 
izolându-l înăuntru. Dacă fusese o ninsoare abundentă, afară era 
posibil să fie o grămadă de zăpadă. Troiene mai înalte decât un stat 
de om. Poate că n-avea să mai iasă niciodată de acolo. Poate că 
urcase atâta drum afară din vale, doar ca să moară într-o gaură 
săpată în stâncă, prea strâmtă să-şi poată măcar întinde picioarele. 

Logen se răsuci în locul îngust, cum putu mai bine, înlătură 
zăpada cu mâinile amorţite, luptându-se cu ea, luând-o la trântă, 
săpând prin ea, murmurând înjurături în barbă, cu răsuflarea 
întretăiată. Lumina se revărsă înăuntru dintr-odată, mistuitoare. 
Logen dădu la o parte ultimele urme de zăpadă şi se târî afară. 

Cerul era albastru scânteietor, soarele strălucea deasupra. Îşi 
întoarse faţa spre el, închise ochii cuprinşi de usturimi şi lăsă 
lumina să-l scalde. Simţea aerul în gât, dureros de rece. Tăios de 
rece. Gura îi era uscată ca praful, limba, o bucată de lemn prost 
cioplită. Adună zăpadă şi şi-o vâri în gură. Zăpada se topi, el 
înghiţi. Rece de îl durea capul. 

De undeva, venea o duhoare de cimitir. Nu doar mirosul acriu şi 
umed al propriei transpiraţii, deşi era şi acesta destul de rău. Era 
pătura, începând să putrezească. Îşi înfăşurase două bucăţi din ea în 
jurul mâinilor, ca nişte mănuşi fără degete, legate cu sfoară în jurul 
încheieturilor, o alta în jurul capului, ca o glugă murdară, 
puturoasă. Cizmele erau şi ele bine îndesate cu bucăţi din pătură. 
Restul era înfăşurat de jur împrejurul trupului său, pe sub haină. 
Mirosea urât, dar îi salvase viaţa noaptea trecută, şi asta era o 
afacere bună, după mintea lui Logen. Avea să mai duhnească mult 
şi bine până când îşi va permite să se descotorosească de pătură. 

Se ridică opintindu-se şi privi împrejur. O vale îngustă, cu 
marginile abrupte şi înecată în omăt. Era înconjurată de trei piscuri 
mari, mormane de piatră întunecată, cenuşie, şi de zăpadă albă, cu 


cerul albastru în fundal. Le cunoştea. Vechi prieteni, de fapt. 
Singurii care-i mai rămăseseră. Se afla în Ținuturile Înalte. 
Acoperişul lumii. Era ferit de orice pericol. 

— Ferit! murmură pentru sine, cu glas răguşit, însă fără prea 
multă veselie. 

Ferit de mâncare, desigur. Ferit de căldură, fără doar şi poate. 
Niciunul dintre aceste lucruri n-aveau să-l deranjeze aici, sus. 
Scăpase de shanka, poate, dar acesta era un loc al morţii, iar dacă 
mai zăbovea, avea să li se alăture. 

Îi era o foame cumplită. Îşi simţea pântecele ca pe o imensă, 
dureroasă groapă care îl striga cu ţipete sfredelitoare. Scotoci în 
raniţă după ultima bucată de carne. Ceva vechi, maro, unsuros, ca o 
nuia uscată. N-avea să umple golul, nici pe departe, dar era tot ce 
avea. O sfâşie cu dinţii, tare ca pielea unor cizme vechi, şi o înghiţi 
cu puţină zăpadă. 

Logen îşi umbri ochii cu braţul şi privi spre nord, în josul văii, pe 
unde venise cu o zi în urmă. Panta cobora lin, spre depărtări, 
zăpada şi piatra făcând loc coamelor acoperite de pini ale văilor 
înalte, copacii făcând loc unei fâşii zbârcite de păşune, pământurile 
acoperite de iarbă făcând loc mării, o linie scânteietoare la orizont. 
Acasă. Gândul îl tulbură. 

Acasă. Acolo se afla familia lui. Tatăl lui — înţelept, puternic, un 
om bun şi un bun conducător pentru oamenii săi. Soţia şi copiii lui. 
Erau o familie bună. Meritau un fiu mai bun, un soţ mai bun, un 
tată mai bun. Acolo erau şi prietenii lui. Vechi şi noi deopotrivă. Ar 
fi fost plăcut să-i revadă, foarte plăcut. Să stea de vorbă cu tatăl său, 
în sala mare. Să se joace cu copiii, să stea cu nevasta lui, lângă râu. 
Să discute cu Treicopaci despre tactică. Să vâneze cu Copoiul în 
văile munţilor, năvălind prin pădure cu o suliță, râzând ca un 
nebun. 

Logen simţi dintr-odată un jind dureros. Aproape că se sufocă de 
durerea lui. Necazul era că erau cu toţii morţi. Conacul era un cerc 
de aşchii negre, râul, un canal de mizerie. N-avea să uite niciodată 
cum venise peste munte, cum văzuse ruina pârjolită în valea de 
dedesubt. Cum se târâse prin cenuşă, căutând cu disperare vreun 
semn că mai scăpase cineva, în timp ce Copoiul îl trăgea de umăr şi 
îi spunea să renunțe. Nimic, doar cadavre putrezite, de 
nerecunoscut. Renunţase să mai caute semne. Erau cu toţii morţi, pe 
cât de morţi îi puteau face shanka să fie, iar asta însemna morţi de- 
a binelea. Scuipă în zăpadă. Salivă maro, de la carnea uscată. Morti, 


reci şi putreziţi, sau prefăcuţi în cenuşă. Întorşi în ţărână. 

Logen strânse din dinţi şi îşi încleştă pumnii sub fâşiile putrede 
de pătură. Ar putea să se întoarcă la ruinele satului, lângă mare, 
aşa, pentru ultima oară. Ar putea să năvălească în josul văii, cu un 
răget de luptă în gâtlej, aşa cum făcuse la Carleon, când îşi pierduse 
un deget şi-şi câştigase renumele. Ar putea rade câţiva shanka de pe 
faţa pământului. Să-i spintece, aşa cum îl spintecase pe Shama 
Inimă-de-Piatră, de la umăr până la pântece, de-i ieşiseră 
măruntaiele. Ar putea să-şi răzbune tatăl, soţia, copiii, prietenii. Un 
sfârşit potrivit pentru cel căruia i se zicea Sângerosul Nouă. Să 
moară omorând. Ar ieşi un cântec pe cinste. 

Dar la Carleon fusese tânăr şi puternic şi cu prietenii în spatele 
lui. Acum era slab şi înfometat şi mai singur ca niciodată. Îl 
omorâse pe Shama Inimă-de-Piatră cu o sabie lungă, nespus de 
ascuţită. Îşi privi cuțitul. Poate că era un cuţit bun, dar nu i-ar 
aduce decât un strop de răzbunare dulce. Şi, totuşi, cine i-ar cânta 
cântecul? Shanka nu aveau glas, iar imaginaţie nici atâta, dacă 
măcar l-ar recunoaşte pe cerşetorul puturos, înfăşurat în pătură, 
după ce l-ar umple de săgeți. Poate că răzbunarea mai putea să 
aştepte, cel puţin până avea o armă mai mare pe care s-o 
mânuiască. Trebuie să fii realist, în definitiv. 

Spre sud, aşadar şi să devină pribeag. Se găsea mereu de lucru 
pentru un om priceput ca el. Muncă grea, probabil, murdară, dar, 
oricum, muncă. Îl ispitea, într-un fel, trebuia să recunoască. Să nu 
ducă grija nimănui, în afară de sine, să nu conteze deloc ce decizii 
ia, să nu aibă în mâinile sale viaţa sau moartea nimănui. Avea 
duşmani în Sud, era adevărat. Dar Sângerosul Nouă se descurcase 
cu duşmanii şi altă dată. 

Scuipă din nou. Acum, că avea niţică salivă, se gândea s-o 
valorifice din plin. Era cam tot ce avea -— salivă, un ceaun vechi şi 
nişte bucăţi puturoase de pătură. Mort în Nord sau viu în Sud. La 
asta se reducea totul şi nu avea de ales. 

Să mergi mai departe. Asta făcuse întotdeauna. Asta este 
misiunea care însoţeşte supraviețuirea, fie că meriţi să trăieşti, fie 
că nu. Îţi aminteşti de morţi cât poţi mai bine. Rosteşti câteva 
cuvinte pentru ei. Apoi mergi mai departe şi speri la ceva mai bun. 

Logen inspiră prelung aerul rece şi-l dădu afară. 

— Adio, prieteni! murmură el. Adio. 

Îşi aruncă raniţa peste umăr, se întoarse şi începu să înainteze 
greoi prin nămeţi. În jos, spre sud, afară din munţi. 


Ploua liniştit. O ploaie domoală, înveşmântând totul în rouă rece, 
care se aduna pe crengi, pe frunze, pe ace şi cădea în picuri mari şi 
grei, îmbibând hainele şi pielea ude ale lui Logen. 

Se ghemui, nemişcat şi tăcut, în desişul umed, cu ploaia şiroindu- 
i pe faţă, cu lama strălucitoare a cuţitului lucind de apă. Simţea 
freamătul pădurii şi-i auzea miile de sunete. Mişunatul insectelor, 
fără număr, alergătura oarbă a cârtiţelor, foşnetul sfios al 
căprioarelor, pulsaţia domoală a sevei în trunchiurile copacilor 
bătrâni. Fiecare lucru viu din pădure îşi căuta propriul fel de hrană, 
iar el aşijderea. Îşi lăsă mintea să se oprească asupra unui animal ce 
se deplasa cu grijă în preajmă, printre copaci, la dreapta lui. 
Delicios. Pădurea deveni tăcută. Nu se mai auzea decât picuratul 
nesfârşit al apei de pe crengi. Lumea se îngustă, redusă doar la 
Logen şi următoarea lui masă. 

Când socoti că animalul era destul de aproape, făcu un salt 
înainte şi îl dobori pe pământul ud. Un căprior tânăr. Se zbătu şi 
lovi cu picioarele, dar el era puternic şi iute şi îi înfipse cuțitul în 
gât, tăindu-i beregata. Sângele fierbinte ţâşni din rană şi se revărsă 
pe mâinile lui Logen, pe pământul ud. 

Luă trupul animalului şi îl săltă peste umăr. Avea să fie bun într- 
o tocană, poate cu nişte ciuperci. Foarte bun. Pe urmă, după ce 
mânca, avea să ceară îndrumare spiritelor. Îndrumarea lor era de 
cele mai mule ori zadarnică, însă compania lor ar fi bine-venită. 

Când îşi aşeză tabăra, soarele era aproape la asfinţit. Era un 
adăpost potrivit pentru un erou de statura lui Logen: două bețe mari 
sprijinind un morman de crengi ude deasupra unei gropi în pământ. 
Totuşi, aici, sus, era aproape uscat şi ploaia se oprise. Diseară avea 
să facă un foc. Nu se mai ospătase aşa de multă vreme. Un foc şi 
totul doar pentru el. 

Mai târziu, bine hrănit şi odihnit, Logen îşi îndesă o bucată de 
chagga în pipă. Găsise planta cu trei zile în urmă, crescând la 
rădăcina unui copac, pălării galbene, mari şi zemoase. Rupsese 
pentru sine o bucată zdravănă, dar până astăzi nu se uscase destul 
ca să fie fumată. Acum, Logen luă din foc un beţigaş aprins şi îl vârî 
în adâncitură, pufăind cu putere până când ciuperca se aprinse şi 
începu să ardă, răspândind obişnuitul ei miros dulceag-pământos. 

Logen tuşi, suflă un fum maroniu şi privi flăcările mişcătoare. 
Mintea îi hoinări spre alte timpuri şi alte focuri de tabără. Copoiul 
era acolo, rânjind, cu lumina scânteind pe dinţii lui ascuţiţi. Tul 


Duru stătea în faţa lui, mare ca un munte, cu râsul său tunător. Şi 
Forley Molâul, cu ochii aceia agitaţi, săgetând împrejur, mereu 
puţin speriaţi. Rudd Treicopaci era acolo, şi Harding Ursuzul, fără 
să spună nimic. El nu spunea niciodată nimic. De aceea i se zicea 
Ursuzul. 

Erau cu toţii de față. Numai că nu erau. Erau cu toţii morţi, 
întorşi în ţărână. Logen goli pipa în foc şi o azvârli deoparte. Nu 
avea chef de ea acum. Tatăl său avusese dreptate. N-ar trebui să 
fumezi niciodată singur. 

Deşurubă capacul ploştii sale mult încercate, luă o sorbitură şi o 
împroşcă afară, într-o ploaie de picături minuscule. O văpaie se 
înălţă în aerul rece. Logen îşi şterse buzele, savurând gustul 
fierbinte, amar. Apoi se aşeză, sprijinit de trunchiul noduros al unui 
pin, aşteptând. 

Trecu o vreme până când veniră. Erau trei. Veniră pe tăcute, din 
umbrele care dansau printre copaci şi se apropiară încetişor de foc, 
căpătând contur pe măsură ce înaintau în lumină. 

- Nouădegete, spuse primul. 

- Nouădegete, al doilea. 

— Nouădegete, al treilea. 

Glasurile răsunau ca o mie de sunete ale pădurii. 

- Sunteţi bine-venite lângă focul meu, spuse Logen. 

Spiritele se ghemuiră şi se uitară la el, fără expresie. Doar trei în 
seara asta? 

Cel din dreapta grăi primul. 

-Cu fiecare an, tot mai puţine dintre noi ne trezim din iarnă. 
Suntem tot ce rămâne. Câteva ierni vor mai trece şi vom dormi şi 
noi. Nu va mai fi nimeni care să răspundă chemării tale. 

Logen clătină trist din cap. 

— Vreo veste din lume? 

— Am auzit că un bărbat a căzut de pe o stâncă, dar a ajuns teafăr 
la mal, pe urmă a traversat Ținuturile Înalte, la începutul 
primăverii, înfăşurat într-o pătură putredă, dar noi nu ne încredem 
în asemenea zvonuri. 

— Foarte înţelept. 

- Bethod a pornit război, spuse spiritul din mijloc. 

Logen se încruntă. 

— Bethod porneşte mereu război. Asta face el. 

- Da. A câştigat deja numeroase bătălii cu ajutorul tău şi şi-a pus 
o tichie de aur. 


- La naiba cu ticălosul ăla, spuse Logen, scuipând în foc. Altceva? 

- La nord de munţi, shanka aleargă de colo-colo şi pârjolesc. 

- Le place focul, spuse spiritul din mijloc. 

— Aşa e, întări cel din stânga, chiar mai mult decât alor tăi, 
Nouădegete! Spiritul se aplecă spre el: Am auzit că te caută cineva 
prin mlaștinile dinspre sud. 

— Un om puternic, adăugă cel din mijloc. 

- Un Mag din Vechime, spuse cel din stânga. 

Logen se încruntă. Auzise de aceşti magi. Întâlnise odată un 
vrăjitor, dar fusese uşor de ucis. Fără vreo putere supranaturală 
deosebită, sau cel puţin Logen nu observase niciuna. Dar un mag 
era altceva. 

— Am auzit că magii sunt înţelepţi şi puternici, spuse spiritul din 
mijloc şi că pot să ducă un om departe şi să-i arate multe lucruri. 
Dar sunt şi vicleni, şi au scopurile lor. 

— Ce vrea? 

— Întreabă-l. 

Spiritele nu se prea sinchiseau de treburile oamenilor, le scăpau 
mereu detaliile. Totuşi, discuţia aceasta era mai bună decât 
obişnuita vorbărie despre copaci. 

— Ce-ai de gând să faci, Nouădegete? 

Logen chibzui o clipă. 

- Voi merge spre sud, să-l caut pe acest mag şi să-l întreb ce vrea 
de la mine. 

Spiritele clătinară din cap. Nu lăsau să se vadă dacă erau de 
părere că e o idee bună sau una proastă. Nu le păsa. 

— Cu bine, atunci, Nouădegete, spuse spiritul din dreapta. Poate 
pentru ultima oară. 

— Am să mă străduiesc să răzbat fără voi. 

Ironia lui Logen nu-şi atinse ţinta. Spiritele se ridicară şi se 
îndepărtară de foc, topindu-se treptat în întuneric. Curând 
dispărură, dar Logen trebuia să recunoască, de data aceasta, că-i 
fuseseră mai folositoare decât îndrăznise să spere. Îi oferiseră un ţel. 

În zori, avea să se îndrepte spre sud şi să-l găsească pe mag. Cine 
putea şti? Putea fi un bun vorbitor. Trebuia să fie de preferat, cel 
puţin decât să fii umplut de săgeți, pentru nimic. Logen privi în 
flăcări, clătinând încetişor din cap. 

Îşi aminti alte vremuri şi alte focuri de tabără, când nu fusese 
singur. 


Un joc periculos 


Era o zi frumoasă de primăvară în Adua şi soarele strălucea 
îmbietor printre crengile cedrului înmiresmat, aruncând o umbră 
pătată peste jucătorii de dedesubt. O adiere plăcută zburda prin 
curte, astfel încât cărţile de joc erau strânse bine în mâini sau ţinute 
în loc cu pahare ori monede. Din copaci se auzea ciripit de păsări, 
iar de la capătul peluzei se auzeau ţăcănitul unor foarfeci de 
grădinar, stârnind agreabile ecouri pe clădirile albe, înalte, ale 
curţii. Dacă jucătorii găseau sau nu plăcut bănetul din mijlocul 
mesei, asta depindea, desigur, de cărţile pe care le aveau. 

Căpitanului Jezal dan Luthar cu siguranță îi plăcea. Îşi 
descoperise un talent neobişnuit de când îşi dobândise numirea în 
Garda Regelui, un talent pe care îl folosise ca să câştige mari sume 
de bani de la tovarăşii săi. N-avea, de fapt, nevoie de bani, fireşte, 
provenind dintr-o familie atât de înstărită, dar asta îi îngăduise să-şi 
păstreze aparenţa de om chibzuit, în timp ce cheltuia ca un matroz. 
Ori de câte ori se ducea acasă, tatăl său plictisea pe toată lumea 
povestind despre buna planificare financiară a lui Jezal şi îl 
răsplătise cumpărându-i rangul de căpitan, cu doar şase luni în 
urmă. Fraţii săi nu fuseseră încântați. Da, banii sunt, desigur, 
folositori, şi nimic nu e mai amuzant pe lume decât să-ţi umileşti 
cei mai apropiaţi prieteni. 

Jezal stătea pe banca lui, pe jumătate tolănit pe spate, cu un 
picior întins, lăsându-şi ochii să rătăcească peste ceilalți jucători. 
Maiorul West îşi înclinase atât de mult scaunul pe picioarele din 
spate încât părea într-un iminent pericol de a se răsturna cu totul. 
Îşi ţinea paharul ridicat spre soare, admirând felul în care lumina se 
filtra prin licoarea chihlimbarie din interior. Afişa un vag zâmbet 
misterios, care părea să spună: „Nu sunt un nobil şi poate că social 
vă sunt inferior, însă am câştigat un Turnir şi graţia regelui pe 
câmpul de luptă, şi de aceea sunt cel mai bun, aşa că voi, copii, veţi 
face naibii ce spun eu.” Stătea deoparte tura aceasta şi, oricum, era 
mult prea prudent cu banii, în opinia lui Jezal. 

Locotenentul  Kaspa stătea aplecat,  încruntându-se şi 
scărpinându-şi barba nisipie, uitându-se concentrat la cărţile sale, ca 
la nişte calcule pe care nu le pricepea. Era un tânăr jovial, dar un 
nătărău la cărţi şi era mereu foarte recunoscător când Jezal îi 


cumpăra de băut cu propriii lui bani. Cu toate acestea, îşi putea 
permite să piardă: tatăl său era unul dinte cei mai mari moşieri din 
Uniune. 

Jezal remarcase adesea că oamenii care sunt doar uşor nătărăi se 
comportă şi mai prosteşte într-o companie inteligentă. Odată 
prestigiul pierdut, se agaţă cu înverşunare de postura de idioţi 
simpatici, se feresc de controversele pe care nu pot decât să le 
piardă şi, astfel, pot fi prietenii tuturor. Aerul de nedumerită 
concentrare al lui Kaspa părea să spună: „Nu sunt deştept, dar sunt 
cinstit şi agreabil, ceea ce e mult mai important. Inteligența e 
supraestimată. O, şi sunt foarte, foarte bogat, aşa că toată lumea mă 
place oricum.” 

-Cred că merg mai departe, spuse Kaspa, aruncând pe masă 
nişte monede de argint. 

Se împrăştiară şi sclipiră în soare, cu un zornăit vesel. Jezal făcu 
absent totalul în cap. O nouă uniformă, poate? Kaspa devenea 
întotdeauna uşor agitat când chiar avea cărţi bune, iar acum nu 
tremura. Să spui că blufează însemna să-i acorzi prea multă 
încredere. Mai degrabă era pur şi simplu plictisit să stea deoparte. 
Jezal nu se îndoia că avea să se pleoştească la următoarea tură, ca 
un cort ieftin. 

Locotenentul Jalenhorm se încruntă şi îşi azvârli cărţile pe masă. 

— Astăzi n-am avut decât porcării, mormăi el. 

Se lăsă pe spate în scaun şi îşi ridică umerii vânjoşi, cu o privire 
încruntată care spunea: „Sunt voinic şi viteaz, şi iute la mânie, aşa 
că toată lumea ar trebui să mă trateze cu respect.” Tocmai respect 
nu-i oferea niciodată Jezal la masa de joc. Poate că o fire iute e de 
folos în luptă, însă este o pacoste când vine vorba de bani. Era păcat 
că nu avusese noroc de o mână ceva mai bună, altfel Jezal l-ar fi 
putut uşura de jumătate din soldă. Jalenhorm îşi goli paharul şi 
întinse mâna după sticlă. 

Astfel, mai rămânea doar Brint, cel mai tânăr şi mai sărac din 
grup. Îşi linse buzele cu o expresie dintr-odată prudentă şi uşor 
disperată, o expresie care părea să spună: „Nu sunt tânăr ori sărac, 
pot să-mi permit să pierd banii ăştia. Nu sunt cu nimic mai puţin 
important decât voi, ceilalţi.” Avea o grămadă de bani astăzi, 
probabil tocmai îi sosise renta. Mai mult ca sigur că erau toţi banii 
din care trebuia să trăiască în următoarele două luni. Jezal avea de 
gând să i-i ia şi să-i cheltuiască pe femei şi băutură. Fu nevoit să-şi 
stăpânească un chicot, gândindu-se la asta. Putea să chicotească 


după ce lua potul. Brint se lăsă pe spate, chibzuind cu mare atenţie. 
Avea să treacă, probabil, o bună bucată de vreme până să ia o 
decizie, aşa că Jezal îşi luă pipa de pe masă. 

O aprinse la lampa pregătită exact în acest scop şi suflă câteva 
rotocoale zdrenţuite de fum între crengile cedrului. Din nefericire, 
nu se pricepea la fumat nici pe jumătate cât se pricepea la cărţi, şi 
majoritatea inelelor nu erau altceva decât nori hidoşi de abur 
galben-maroniu. La drept vorbind, nu-i prea plăcea să fumeze. Îl 
ameţea, dar era foarte la modă şi foarte scump, iar Jezal nu rata 
nici de-al naibii un lucru la modă, numai fiindcă nu-i plăcea. În 
plus, tatăl lui îi cumpărase o foarte frumoasă pipă de fildeş ultima 
oară când fusese în oraş şi îl prindea nespus de bine. Fraţii lui nu 
fuseseră încântați nici de asta, dacă se gândea bine. 

- Mă bag, zise Brint. 

Jezal îşi săltă piciorul de pe bancă. 

— Atunci plusez cu vreo sută de puncte. 

Îşi împinse toată grămada în mijlocul mesei. West trase aer 
printre dinţi. O monedă căzu din vârful mormanului, ateriză pe 
margine şi se rostogoli de-a lungul scândurii. Căzu pe dalele de 
dedesubt, cu sunetul inconfundabil al banilor căzând. Creştetul 
grădinarului din celălalt capăt al peluzei ţâşni instinctiv în sus, 
după care omul reveni la tunsul ierbii. 

Kaspa îşi azvârli cărţile de parcă i-ar fi ars degetele şi îşi scutură 
capul: 

- La naiba, dar sunt un jucător nerod, se lamentă el, sprijinindu- 
se cu spatele de trunchiul brun, aspru, al unui copac. 

Jezal se uită ţintă la locotenentul Brint, cu umbra unui zâmbet pe 
faţă, fără să se trădeze. 

- Blufează, murmură Jalenhorm, nu-l lăsa să te prostească, Brint. 

— N-o face, locotenente, spuse West, dar Jezal ştia că o va face. 

Trebuia să dea impresia că-şi poate permite să piardă. Brint nu 
ezită: îşi împinse toţi banii, cu un gest degajat. 

— Asta însemnă o sută, plus sau minus. 

Brint se căznea din răsputeri să pară stăpân pe sine în ochii 
celorlalţi ofiţeri, însă glasul lui avea o fermecătoare nuanţă de 
isterie. 

- Binişor, spuse Jezal, suntem cu toţii prieteni aici. Ce ai, 
locotenente? 

— Am pământ. 

Ochii lui Brint aveau o strălucire uşor febrilă, când îşi arătă 


cărţile. 

Jezal savura atmosfera tensionată. Se încruntă, ridică din umeri, 
înălţă o sprânceană. Se scărpină la cap, gânditor. Urmări felul în 
care se schimbă expresia lui Brint, în timp ce şi-o schimba pe a sa. 
Speranţă, disperare, speranţă, disperare. În cele din urmă, Jezal îşi 
etală cărţile pe masă: 

— O, ca să vezi. Am iarăşi sori. 

Faţa lui Brint era un tablou. West scăpă un oftat şi clătină din 
cap. Jalenhorm se încruntă. 

- Eram convins că blufează, spuse el. 

— Cum reuşeşte? se miră Kaspa, azvârlind peste masă o monedă 
rătăcită. 

Jezal ridică din umeri: 

- Contează jucătorii şi nicidecum cărţile. Începu să adune 
mormanul de monede de pe masă, în timp ce Brint îl privea 
încremenit, cu dinţii încleştaţi şi chipul palid. Banii zornăiră în 
raniță cu un sunet plăcut. Plăcut pentru Jezal, în orice caz. O 
monedă căzu de pe masă, lângă cizma lui Brint. N-ai putea să mi-o 
aduci, locotenente? întrebă Jezal, cu un zâmbet siropos. 

Brint se ridică iute, lovind masa şi făcând monedele şi paharele 
să salte, zornăind. 

— Am treabă, spuse el, cu glas îngroşat, după care, în trecere, îl 
dădu la o parte pe Jezal cu umărul, izbindu-l de trunchiul 
copacului, şi se îndepărtă cu paşi mari către marginea curții. 

Dispăru în cazarma ofiţerilor, cu capul plecat. 

— Aţi văzut? Jezal devenea mai indignat cu fiecare clipă. Să dea 
aşa peste mine, e al naibii de nepoliticos! Şi mai sunt şi superiorul 
lui! Mă gândesc serios să-i aplic o sancţiune disciplinară. Un cor de 
sunete dezaprobatoare întâmpină această menționare a sancţiunii. 
Ei, bine, nu ştie să piardă, atâta tot! 

Jalenhorm privea aspru pe sub sprâncene. 

- N-ar trebui să-l arzi aşa de rău. Nu e bogat. Nu-şi poate permite 
să piardă. 

- Păi, dacă nu-şi poate permite să piardă, n-ar trebui să joace! se 
răsti Jezal, supărat. Cine i-a spus că blufez? Ar trebui să-ţi ţii gura 
aia mare! 

- E nou aici, interveni West, vrea şi el să se integreze. Tu n-ai fost 
nou odată? 

— Cine te crezi, taică-meu? 

Jezal îşi amintea cu o claritate dureroasă cum era să fii nou şi 


acum, că venise vorba despre asta, se simţea puţin ruşinat. 

Kaspa îşi flutură mâna. 

- Îi împrumut eu nişte bani, nu-ţi face griji! 

— N-o să-i accepte, spuse Jalenhorm. 

- Fi, bine, asta-i treaba lui. Kaspa închise ochii şi îşi întoarse faţa 
către soare. Fierbinte. Iarna s-a sfârşit cu adevărat. Trebuie să fie 
trecut de amiază. 

-La naiba! strigă Jezal, ridicându-se şi adunându-şi lucrurile. 
Grădinarul se oprise din tunsul gazonului şi se uita înspre ei. De ce 
nu mi-ai spus nimic, West? 

— Cine sunt eu, taică-tău? întrebă maiorul. 

Kaspa chicoti. 

- Iarăşi am întârziat, se plânse Jalenhorm, pufnind. Lordul 
Mareşal nu va fi încântat! 

Jezal îşi înhăţă armele de scrimă şi alergă spre capătul celălalt al 
peluzei. Maiorul West porni agale în urma lui. 

- Haide! strigă Jezal. 

— Sunt în spatele tău, căpitane, spuse el. Chiar în spatele tău. 


- Jap, jap, Jezal, jap, jap! răcni Lordul Mareşal Varuz plesnindu-l 
peste braţ cu băţul. 

— Au! scânci Jezal, ridicând din nou bara de metal. 

— Vreau să văd braţul ăla drept mişcându-se, căpitane, ţâşnind ca 
un şarpe! Vreau să fiu orbit de viteza acelor mâini! 

Jezal mai făcu vreo două fandări stângace, cu bucata greoaie de 
fier. Era o adevărată tortură. Degetele, încheietura, braţul, umărul, 
toate îl ardeau de efort. Era ud până la piele de sudoare, îi zbura de 
pe faţă în stropi mari. Mareşalul Varuz îi contracara firavele 
eforturi. 

— Acum taie! Taie cu stânga! 

Jezal agită imensul baros spre capul bătrânului, cu toată puterea 
braţului stâng. Abia putea să ridice obiectul ăla blestemat în zilele 
sale bune. Mareşalul Varuz se dădu la o parte, fără efort, şi-l izbi în 
faţă cu băţul. 

— Vai! se tângui Jezal, retrăgându-se, cu pas împleticit. 

Bâjbâi cu mâna pe baros şi acesta îi căzu pe picior. Aaau! Bara de 
fier zăngăni pe jos, când Jezal se aplecă să-şi apuce degetele 
stropşite ale piciorului. Simţi o durere înţepătoare când Varuz îi 
aplică peste fese o lovitura nemiloasă ce răsună peste curte, şi se 
prăbuşi cu faţa în jos. 


- Jalnic! strigă bătrânul. Mă faci de râs în faţa maiorului West. 

Maiorul îşi lăsase scaunul pe spate şi se scutura de un râs 
înăbuşit. Jezal se holba la cizmele impecabil lustruite ale 
mareşalului, fără să găsească vreo nevoie stringentă să se ridice. 

- Sus, căpitane Luthar! urlă Varuz. Timpul meu, cel puţin, e 
preţios! 

- Bine, bine! Jezal se ridică anevoie în picioare şi rămase acolo, 
legănându-se în soarele fierbinte, gâfâind, şiroind de sudoare. 

Varuz se apropie de el şi-i adulmecă răsuflarea. 

— Ai băut azi deja? ceru el să ştie, cu mustaţa-i albă zbârlindu-se. 
Şi aseară, la fel, fără doar şi poate! Jezal n-avea niciun răspuns. Păi, 
naiba să te ia, atunci! Avem treabă, căpitane Luthar, şi n-o pot face 
de unul singur! Patru luni până la Turnir, patru luni să fac din tine 
un săbier iscusit! 

Varuz aştepta un răspuns, dar Jezal nu se putea gândi la niciunul. 
Făcea totul, de fapt, numai ca să-şi mulţumească tatăl, dar nu 
credea că asta era ceea ce voia să audă bătrânul soldat şi n-avea 
nicio poftă să fie lovit din nou. 

— Ptiu! îi răcni Varuz în faţă şi se întoarse, cu băţul la spate, 
strâns în ambele mâini. 

— Domnule Mareşal Var... începu Jezal, dar înainte să apuce să 
isprăvească, bătrânul soldat se răsuci pe călcâie şi îl împunse direct 
în stomac. 

- Aaah! făcu Jezal, prăbuşindu-se în genunchi. 

Varuz se opri deasupra lui. 

- Ai să alergi niţeluş pentru mine, căpitane. 

— Uuuf! 

- Ai să alergi de-aici până la Turnul Lanţurilor. Ai să urci turnul 
în fugă, până la parapet. Vom şti când ajungi, fiindcă maiorul şi cu 
mine ne vom delecta cu un relaxant joc de squares pe acoperiş — îi 
arătă clădirea cu şase niveluri din spatele lui — de unde se vede 
perfect vârful turnului. Voi putea să te văd cu monoclul, aşa că de 
data asta n-ai cum să trişezi! 

Şi îi trase lui Jezal o scatoalcă în creştet. 

— Au! făcu Jezal, frecându-şi scalpul. 

— După ce te arăţi pe acoperiş, alergi înapoi. Vei alerga cât poţi 
de repede, iar eu ştiu că aşa va fi, căci, dacă nu eşti înapoi până 
când terminăm jocul, o vei lua de la capăt. Jezal se crispă. Maiorul 
West e un jucător excelent de squares, aşa că îmi va lua o jumătate 
de oră să-l bat. Îţi sugerez să începi numaidecât. 


Jezal se ridică în picioare clătinându-se şi porni într-o alergare 
uşoară către galeria boltită de la capătul curţii, înjurând printre 
dinţi. 

- Va trebui să te grăbeşti, căpitane! strigă Varuz în urma lui. 

Picioarele lui Jezal erau grămezi de plumb, dar le zori mai 
departe. 

- Sus genunchii! strigă voios maiorul West. 

Jezal tropăi de-a lungul pasajului, pe lângă un portar cu zâmbet 
compătimitor care stătea lângă intrare, apoi afară, pe aleea largă de 
dincolo. Trecu pe lângă zidurile acoperite de iederă ale 
Universităţii, înjurând numele lui Varuz şi West, cu răsuflarea 
întretăiată, apoi pe lângă clădirea masivă, aproape lipsită de 
ferestre, a Casei Întrebărilor, cu poarta grea de intrare bine ferecată. 
Trecu pe lângă câţiva slujbaşi insipizi care alergau de colo-colo, însă 
Agriontul era liniştit la această oră a după-amiezii şi Jezal nu văzu 
pe nimeni care să-l intereseze până când nu intră în parc. 

Trei tinere elegante şedeau lângă lac, la umbra unei sălcii mari, 
însoţite de o companioană mai vârstnică. Jezal grăbi pasul imediat 
şi îşi înlocui expresia chinuită cu un zâmbet nonşalant. 

- Doamnelor, spuse el, trecând ca un fulger pe lângă ele. 

Le auzi chicotind în urma lui şi se felicită în tăcere, dar îşi 
încetini viteza la jumătate de îndată ce nu-l mai puteau vedea. 

- La naiba cu Varuz, îşi spuse Jezal, în pas aproape de plimbare, 
când coti pe Aleea Regelui, dar fu nevoit s-o ia din nou la goană, în 
clipa următoare. 

Prinţul moştenitor Ladisla se afla la nici douăzeci de paşi 
depărtare, în fruntea imensei, viu coloratei sale suite. 

- Căpitane Luthar! strigă Alteța Sa, cu soarele scânteind pe 
nasturii-i revoltător de aurii. Fugi cât te ţin puterile! Am pus 
prinsoare pe o mie de mărci că vei câştiga Turnirul! 

Jezal ştia din sursă sigură că prinţul pariase suma de două mii de 
mărci pe Bremer dan Gorst, însă, cu toate acestea, se înclină cât 
putu de adânc, în timp ce alerga. Anturajul de filfizoni ai prinţului 
aclamă şi strigă, cu jumătate de gură, cuvinte de încurajare în urma 
lui. 

- Idioţi afurisiţi, şuieră Jezal, cu glas şoptit, însă i-ar fi plăcut să 
fie unul dintre ei. 

Trecu pe lângă imensele figuri de piatră ale Înalţilor Regi din 
şase secole, la dreapta, şi statuile loialilor lor supuşi, ceva mai mici, 
la stânga. Înclină capul în faţa marelui Mag Bayaz, chiar înainte de 


a coti spre Piaţa Mareşalilor, însă vrăjitorul se încruntă la el, 
dezaprobator ca întotdeauna, cu efectul său copleşitor uşor 
diminuat doar de o dâră de găinaţ alb de porumbel pe obrazu-i de 
piatră. 

Cu Consiliul Deschis în întrunire, piaţa era aproape goală şi Jezal 
putu să înainteze agale spre poarta Palatelor Marţiale. Când intră, 
un sergent îndesat îl salută cu o înclinare a capului şi Jezal se 
întrebă dacă putea să fie din compania lui — oştenii de rând arătau 
cu toţii la fel, în definitiv. Îl ignoră şi alergă mai departe, printre 
clădirile albe, impunătoare. 

— Grozav, murmură Jezal. 

Jalenhorm şi Kaspa stăteau lângă poarta Turnului Lanţurilor, 
fumând pipă şi râzând. Nemernicii trebuie că bănuiseră că avea s-o 
ia pe acolo. 

- Pentru onoare şi glorie! răcni Kaspa, zornăindu-şi sabia în 
teacă, în clipa în care Jezal trecu pe lângă ei. Nu-l face pe Lordul 
Mareşal să te aştepte! strigă el în urma lui şi Jezal îl auzi pe 
bărbatul voinic hohotind de râs. 

- Idioţi nenorociţi! gâfâi Jezal, dând uşa la o parte cu umărul, cu 
respiraţia hârâind când începu să urce scara abruptă în spirală. Era 
unul dintre cele mai înalte turnuri din Agriont: avea în total două 
sute nouăzeci şi una de trepte. Trepte nenorocite! înjură el în barbă. 

Când ajunse la a suta, picioarele îi ardeau şi pieptul i se 
zbuciuma. Când ajunse la două sute, era o epavă. Străbătu restul 
drumului, cu fiecare pas o tortură, şi, în cele din urmă, se năpusti 
pe acoperiş şi se sprijini de parapet, clipind în năvala de lumină. 

Spre sud, oraşul se întindea la picioarele lui, un nesfârşit covor 
de case albe desfăşurându-se de jur împrejurul golfului scânteietor. 
În cealaltă direcţie, imaginea Agriontului era şi mai impresionantă. 
O imensă învălmăşeală de clădiri magnifice, îngrămădite una peste 
alta, întrerupte de peluze verzi şi copaci uriaşi, înconjurate de 
şanţul larg de apă şi zidul impunător, smălţat de o puzderie de 
turnuri înalte. Aleea Regelui tăia direct prin mijloc, către Rotonda 
Lorzilor, cu imensa-i cupolă de bronz strălucind în lumina soarelui. 
În spate se zăreau turnurile semeţe ale Universităţii, iar deasupra 
lor se profila sumbra imensitate a Casei Creatorului, înălțându-se 
deasupra tuturor ca un munte întunecat şi aruncându-şi umbra 
prelungă peste clădirile de dedesubt. 

Jezal îşi închipui că vede soarele sclipind în depărtare pe 
monoclul Mareşalului Varuz. Înjură din nou şi se îndreptă spre 


scări. 


Jezal fu nespus de uşurat când, în cele din urmă, reuşi să ajungă 
pe acoperişul unde se aflau cei doi şi văzu că pe tablă se mai aflau 
câteva piese albe. 

Mareşalul Varuz ridică spre el o privire încruntată. 

— Eşti foarte norocos. Maiorul şi-a construit o apărare extrem de 
hotărâtă. Un zâmbet îmblânzi trăsăturile lui West. Trebuie că i-ai 
câştigat cumva respectul, dar mai trebuie să-l câştigi şi pe-al meu. 

Jezal se aplecă şi îşi puse mâinile pe genunchi, transpirat şi 
răsuflând greu. Varuz luă tocul lung de pe masă, se apropie de el şi 
îl deschise dintr-o mişcare. 

— Arată-ne mişcările tale. Jezal luă sabia scurtă în mâna stângă şi 
pe cea lungă în dreapta. I se păreau uşoare ca nişte pene, după 
fierul greu. Mareşalul se dădu un pas în spate: Începe! 

Jezal ţâşni în prima figură, cu braţul drept întins şi stângul lipit 
de trup. Săbiile şuierau şi fluturau prin aer, sclipind în soarele după- 
amiezii, în timp ce Jezal trecea de la o poziţie cunoscută la 
următoarea, cu o uşurinţă exersată. În cele din urmă, isprăvi şi lăsă 
săbiile să-i cadă de-o parte şi de alta. 

Varuz clătină aprobator din cap. 

— Căpitanul are mâini iuți, nu-i aşa? 

— De-a dreptul excelent, spuse maiorul West, cu un zâmbet larg. E 
de departe mai bun decât am fost eu vreodată. 

Lordul Mareşal nu era la fel de impresionat. 

- Îţi îndoi prea mult genunchii în cea de-a treia poziţie şi trebuie 
să te străduieşti să întinzi mai mult braţul stâng, în a patra, dar, 
altminteri — făcu o pauză - acceptabil. 

Jezal lăsă să-i scape un oftat de uşurare. Era un adevărat elogiu. 

- Ha! strigă bătrânul, înţepându-l în coaste cu capătul tocului de 
arme. Jezal se prăbuşi la pământ, abia reuşind să respire. Dar 
trebuie să-ţi exersezi reflexele, căpitane. Trebuie să fii oricând 
pregătit. Oricând. Dacă ai săbiile în mâini, fă bine şi ţine-le sus. 

- Da, domnule, răspunse Jezal cu glas răguşit. 

- Iar cu rezistenţa eşti la pământ, sufli ca un crap. Ştiu din sursă 
sigură că Bremer dan Gorst aleargă cincisprezece kilometri pe zi şi 
nu dă niciun semn de oboseală. Mareşalul Varuz se aplecă spre el: 
De acum înainte, vei face la fel. O, da. O tură în jurul zidului 
Agriontului în fiecare dimineaţă la şase, urmată de o oră de duel cu 
maiorul West, care a fost atât de amabil să se învoiască să-ţi fie 


partener. Am încredere că va puncta toate micile slăbiciuni ale 
tehnicii tale. Jezal tresări şi îşi masă coastele dureroase. Cât despre 
petreceri, vreau să le pui capăt. Sunt întru totul de acord cu 
distracţia, la locul potrivit, dar vom avea timp să sărbătorim după 
Turnir, cu condiţia să-ţi fi dat silinţa să câştigi. Până atunci, avem 
nevoie de o viaţă chibzuită. Mă înţelegi, căpitane Luthar? Se aplecă 
şi mai mult, rostind fiecare cuvânt cu mare grijă: Viaţă — chibzuită — 
căpitane. 
— Da, domnule Mareşal Varuz, bolborosi Jezal. 


Şase ore mai târziu, era mort de beat. Râzând ca un nebun, 
năvăli afară în stradă, cu capul învârtindu-i-se. Aerul rece îl izbi cu 
putere în faţă, clădirile mici şi sărăcăcioase se legănau şi se 
clătinau, drumul prost luminat se înclina ca o corabie pe cale să se 
scufunde. Jezal înfruntă bărbăteşte nevoia de a vomita, păşi ţanţoş 
în stradă şi se întoarse cu faţa spre uşă. Spre el se revărsă o lumină 
murdară, însoţită de strigăte şi râsete zgomotoase. O siluetă diformă 
ieşi în goană din tavernă şi-l lovi în piept. Jezal se luptă cu ea 
disperat, apoi căzu. Izbi pământul cu o bubuitură cutremurătoare. 

Lumea se întunecă o clipă, apoi Jezal se pomeni strivit în noroi, 
cu Kaspa deasupra lui. 

- La naiba! bolborosi el, cu limba grea şi umflată în gură. 

ÎI îndepărtă cu cotul pe locotenentul care chicotea, se rostogoli şi 
se ridică în picioare, împleticindu-se, în timp ce strada se legăna în 
jurul lui. Kaspa zăcea pe spate în noroi, sufocându-se de râs, 
duhnind a băutură ieftină şi a fum acriu. Jezal făcu o tentativă 
nereuşită de a-şi şterge murdăria de pe uniformă. Pe piept avea o 
pată mare şi udă care duhnea a bere. 

- La naiba! îngăimă el din nou. Când s-a întâmplat asta? 

Auzi nişte strigăte de pe cealaltă parte a drumului. Doi bărbaţi se 
luptau în pragul unei uşi. Jezal miji ochii, forţându-se să vadă prin 
întuneric. Un bărbat vânjos ţinea de un individ bine îmbrăcat şi 
părea să-i lege mâinile la spate. Acum îi vâra cu forţa un fel de sac 
pe cap. Jezal clipi, nevenindu-i să-şi creadă ochilor. Zona nu era 
nici pe departe una respectabilă, dar asta părea prea de tot 

Uşa tavernei se dădu în lături, iar West şi Jalenhorm păşiră afară, 
adânciţi într-o conversaţie de oameni bine afumati, ceva despre sora 
cuiva. O strălucire se proiectă peste stradă, dezvăluindu-i într-o 
lumină crudă pe cei doi bărbaţi încleştaţi. Cel voinic era îmbrăcat în 
negru din cap până-n picioare, cu o mască peste partea de jos a 


feţei. Avea părul alb, sprâncenele albe, pielea albă ca laptele. Jezal 
se holbă la diavolul alb de peste drum, iar acesta îi întoarse o 
privire feroce, cu ochi roz, îngustaţi. 

— Ajutor! Era cel cu sacul pe cap, cu glasul stins de spaimă. 
Ajutor, sunt... 

Bărbatul alb îi îngropă o lovitură sălbatică în stomac şi omul se 
chirci, cu un oftat. 

— Tu, de colo! strigă West. 

Jalenhorm traversa deja strada în goană. 

- Stai! zise Kaspa, sprijinit în coate, pe drum. 

Mintea lui Jezal era o mocirlă, dar picioarele păreau să se ia 
după Jalenhorm, aşa că le urmă, împleticindu-se, cuprins de o 
senzaţie de greață. West venea în spatele lor. Fantoma albă se puse 
în mişcare şi se întoarse, aşezându-se între ei şi prizonierul său. Un 
alt bărbat ieşi brusc din umbră, înalt şi subţire, îmbrăcat în negru şi 
mascat, la rândul lui, dar cu părul lung şi unsuros. Ridică o mână 
înmănuşată. 

- Domnilor! Glasul lui scheunat de bădăran era înăbuşit de 
mască. Domnilor, vă rog, suntem în slujba regelui! 

- Regele îşi conduce treburile la lumina zilei, mârâi Jalenhorm. 

Masca noului sosit zvâcni uşor, când acesta zâmbi. 

— De-aia are nevoie de noi pentru treburile de noapte, ce zici, 
amice? 

- Cine e omul ăsta? 

West arăta către individul cu sacul pe cap. Prizonierul se zbătea 
din nou. 

— Sunt Sepp dan... oof! 

Monstrul alb îl reduse la tăcere cu un pumn puternic în față, 
doborându-l fără vlagă în drum. 

Jalenhorm duse o mână la mânerul sabiei, încleştându-şi fălcile şi 
năluca albă se apropie amenințătoare, cu o viteză incredibilă. De 
aproape, monstrul era şi mai masiv, mai nepământesc şi 
înfricoşător. Jalenhorm făcu involuntar un pas înapoi, se împiedică 
de suprafaţa denivelată a drumului şi căzu pe spate cu o bufnitură. 

- Înapoi! răcni West. 

Sabia îi ţâşni din teacă cu un zăngănit slab. 

- Haaaah! şuieră monstrul, cu pumnii încleştaţi, ca doi bolovani 
albi. 

— Aaaaau, bolborosi omul cu sacul pe cap. 

Jezal avea inima în gât. Se uită la bărbatul slab. Ochii acestuia îi 


zâmbiră. Cum putea cineva să zâmbească într-un asemenea 
moment? Jezal fu surprins să vadă că avea un cuţit lung, urât, în 
mână. De unde răsărise? Bâjbâi ameţit după sabie. 

- Maior West! veni un glas din umbrele din josul străzii. Jezal se 
opri, şovăitor, cu sabia pe jumătate afară. Jalenhorm se ridică în 
picioare, cu spatele uniformei plin de noroi şi scoase sabia. 
Monstrul palid îi fixa fără să clipească, fără să se retragă niciun 
deget. Maior West! se auzi glasul din nou, însoţit acum de un 
clinchet şi un hârşâit. 

West păli. Din umbre ieşi o siluetă, şchiopătând îngrozitor, cu 
toiagul bocănind în pământ. O pălărie cu boruri largi îi ascundea 
partea de sus a feţei, dar gura îi era contorsionată într-un zâmbet 
ciudat. Jezal observă, cu un val brusc de ameţeală, că îi lipseau 
patru dinţi din faţă. Se apropie de ei, târşâit, ignorându-le săbiile 
scoase din teacă şi îi întinse lui West mâna liberă. 

Maiorul îşi vârî încet sabia în teacă, luă mâna şi o scutură fără 
vlagă. 

- Colonel Glokta? întrebă el, cu glas răguşit. 

— Umilul tău servitor, deşi nu mai sunt un om al armatei. Acum 
sunt în Inchiziția Regelui. Ridică încet mâna şi-şi scoase pălăria. 
Avea faţa palidă ca de mort, cu riduri adânci şi părul tuns scurt 
înspicat cu fire cărunte. Ochii săi priveau fix, cu o strălucire febrilă, 
din cercuri adânci şi întunecate, cel stâng vizibil mai îngust decât 
dreptul, cu marginile roz şi sclipind ud. Iar aceştia sunt asistenții 
mei, Practicianul Severard — lunganul mimă o plecăciune - şi Frost. 

Monstrul alb ridică prizonierul în picioare, smucindu-l cu o 
singură mână. 

- Stai aşa, spuse Jalenhorm, făcând un pas în faţă, însă 
inchizitorul îi aşeză o mână blândă pe braţ. 

-Acest om este prizonier al Inchiziției  Maiestăţii Sale, 
locotenente Jalenhorm. Bărbatul vânjos tăcu, surprins să i se spună 
pe nume. Îmi dau seama că intenţiile tale sunt dintre cele mai bune, 
însă acesta este un criminal, un trădător. Am mandat pe numele lui, 
semnat de însuşi Arhilectorul Sult. E cât se poate de nedemn de 
ajutorul tău, crede-mă. 

Jalenhorm se încruntă, aruncând o privire înveninată către 
Practicianul Frost. Diavolul palid părea îngrozit. Cam la fel de 
îngrozit ca o piatră. Săltă prizonierul pe umăr fără pic de efort şi 
porni în susul străzii. Cel numit Severard zâmbi cu ochii, îşi vâri 
cuțitul în teacă, se înclină din nou şi îşi urmă tovarășul, fluierând 


fals în timp ce se îndepărta, în pas de plimbare. 

Pleoapa stângă a inchizitorului începu să tremure şi pe obrazu-i 
palid se rostogoliră lacrimi. Le şterse nepăsător, cu dosul palmei. 

- Iartă-mă, te rog. Sincer. E ceva, când omul nu-şi poate controla 
ochii, nu? O blestemată de peltea plângăcioasă. Uneori mă gândesc 
c-ar trebui să mi-l scot şi să mă descurc cu un petic. Lui Jezal i se 
întoarse stomacul pe dos. Cât a trecut, West? Şapte ani? Opt? 

Un muşchi se zbătea pe tâmpla maiorului West. 

— Nouă. 

- Dă-ţi seama! Nouă ani. Îţi vine să crezi? Parc-a fost ieri. Pe 
creastă a fost, nu-i aşa, locul unde ne-am despărţit? 

— Pe creastă, da. 

— Nu-ţi face probleme, West. Nu te învinuiesc câtuşi de puţin. 
Glokta îl bătu pe maior pe braţ, cu căldură. Nu pentru asta, oricum. 
Ai încercat să mă convingi să n-o fac, îmi amintesc. În definitiv, am 
avut destul timp să mă gândesc la asta în Gurkhul. O grămadă de 
timp de gândire. Mi-ai fost întotdeauna un prieten bun. Iar acum 
tânărul Collem West e maior în Garda Regelui, măi să fie! 

Jezal n-avea nici cea mai vagă idee despre ce vorbeau. Nu voia 
decât să vomite şi apoi să se ducă la culcare. 

Inchizitorul Glokta se întoarse spre el cu un zâmbet, etalându-şi 
din nou hidoasa prăpastie dintre dinţi. 

- Iar acesta trebuie să fie căpitanul Luthar, în care toată lumea îşi 
pune atâtea speranţe pentru următorul Turnir. Mareșalul Varuz e un 
comandant aspru, nu-i aşa? Îşi flutură uşor bastonul către Jezal. 
Jap, jap, ei, căpitane? Jap, jap. 

Jezal simţi cum i se ridică fierea în gât. Tuşi şi îşi coborî privirea 
către picioare, dorindu-şi ca lumea să rămână neclintită. 
Inchizitorul se uită de la unul la altul, aşteptând. West era palid, 
Jalenhorm, plin de noroi şi îmbufnat. Kaspa continua să stea în 
drum. Niciunul dintre ei nu avea nimic de spus. 

Glokta îşi drese glasul. 

- Fi, mă cheamă datoria - se înclină băţos — dar sper să vă revăd 
pe toţi. Foarte curând. 

Jezal se pomeni sperând să nu-l mai vadă niciodată. 

- Poate c-am putea să ne duelăm din nou, într-o zi, murmură 
maiorul West. 

Glokta râse din toată inima. 

- O, mi-ar plăcea, West, dar găsesc că sunt uşor schilod zilele 
astea. Dacă te interesează o luptă, sunt sigur că Practicianul Frost ți- 


ar putea face plăcerea - aruncă o privire către Jalenhorm - însă 
trebuie să te previn, nu luptă ca un gentilom. Vă doresc tuturor o 
seară plăcută. 

Îşi puse pălăria înapoi pe cap, se întoarse încet şi porni cu pas 
târşâit în josul străzii murdare. 

Cei trei ofițeri îl urmăriră cum se îndepărtează şchiopătând, într- 
o interminabilă, stânjenitoare tăcere. În cele din urmă, Kaspa se 
apropie, împleticindu-se. 

— Ce-a fost asta? întrebă el. 

- Nimic, răspunse West, printre dinţi. Ar fi cel mai bine să uităm 
toată întâmplarea. 


Dinti şi degete 


Timpul trece repede. Trebuie să ne grăbim. Glokta îi făcu lui 
Severard un semn cu capul, iar acesta zâmbi şi scoase sacul de pe 
capul lui Sepp dan Teufel. 

Administratorul Monetăriei era un bărbat puternic, cu o 
înfăţişare nobiliară. Faţa începea deja să i se învineţească. 

-Ce înseamnă asta? răcni el, ameninţător şi trufaş. Ştiţi cine 
sunt? 

Glokta pufni. 

- Bineînţeles că ştim cine eşti. Crezi că ne stă în obicei să 
înhățăm la întâmplare oameni de pe stradă? 

- Sunt Administratorul Monetăriei Regale! urlă prizonierul, 
căznindu-se să-şi desfacă legăturile. Practicianul Frost continuă să-l 
privească impasibil, cu braţele încrucişate. Fiarele străluceau deja 
portocalii în mangal. Cum îndrăzniţi... 

— Nu putem tolera aceste veşnice întreruperi! strigă Glokta. Frost 
îl lovi sălbatic pe Teufel în fluierul piciorului, iar acesta scânci de 
durere. Cum poate să-şi semneze prizonierul nostru scrisoarea de 
confesiune dacă are mâinile legate? Te rog, eliberează-l. 

Teufel îşi roti privirea cu suspiciune în timp ce albinosul îi 
dezlegă încheieturile. Apoi văzu satârul. Lama lustruită strălucea ca 
oglinda în lumina crudă a lămpii. Un obiect într-adevăr frumos. Ţi-ar 
plăcea să fie al tău, Teufel, nu-i aşa? Pun rămăşag că ţi-ar plăcea să-mi 
tai capul cu el. Glokta aproape că spera că avea s-o facă, mâna 
dreaptă a omului părea să se întindă după satâr, însă împinse 
scrisoarea de confesiune. 

- Ah! făcu Glokta, Administratorul Monetăriei pare să fie 
dreptaci. 

— Dreptaci, şuieră Severard în urechea prizonierului. 

Teufel se uita peste masă, cu ochii mijiţi. 

— Te cunosc! Glokta, nu-i aşa? Cel care a fost capturat în Gurkhul, 
cel care a fost torturat. Sand dan Glokta, am dreptate? Ei, bine, de 
data asta ai încurcat-o rău, îţi pot spune! Rău de tot! Când Înaltul 
Judecător Marovia va auzi despre asta... 

Glokta ţâşni în picioare şi scaunul lui scârţâi pe dale. Piciorul 
stâng îi era în agonie, însă îl ignoră. 

- Uită-te aici! şuieră el, apoi deschise gura larg, oferindu-i 


prizonierului îngrozit ocazia să-i vadă bine dinţii. Sau ce-a mai 
rămas din ei. Vezi? Acolo unde mi-au spart dinţii de sus, mi i-au 
lăsat jos. Iar acolo unde mi i-au smuls jos, mi i-au lăsat deasupra. 
Tot aşa până în spate. Vezi? Glokta îşi trase obrajii cu degetele, 
pentru ca Teufel să poată vedea mai bine. Au făcut-o cu o daltă 
minusculă. Câte puţin în fiecare zi. A durat luni. Glokta se aşeză 
anevoie, apoi zâmbi larg. Ce ispravă grozavă, nu? Ironia sorții! Să-ţi 
lase jumătate din dinţi, dar niciunul de vreun folos! Mănânc supă, 
în majoritatea zilelor. Administratorul Monetăriei înghiţi în sec. 
Glokta vedea o picătură de sudoare prelingându-i-se pe gât. Şi dinţii 
au fost doar începutul. Trebuie să urinez stând jos, ca o femeie. Am 
treizeci şi cinci de ani şi am nevoie de ajutor ca să mă ridic din pat. 
Se lăsă din nou pe spate şi îşi întinse picioarele, cu o tresărire. 
Fiecare zi e un mic iad pentru mine. Aşadar, chiar crezi cu adevărat 
că mi-ai putea spune ceva care să mă sperie? Glokta îşi cercetă 
prizonierul pe îndelete. Nu mai e nici pe jumătate atât de sigur pe sine. 
Mărturiseşte, şopti el. Apoi putem să te trimitem în Englia şi să mai 
şi dormim niţel în noaptea asta. 

Faţa lui Teufel devenise aproape la fel de palidă ca a 
Practicianului Frost, dar acesta nu spuse nimic. Arhilectorul va fi 
curând aici. Trebuie să fie deja pe drum. Dacă nu vom avea nicio 
mărturisire când soseşte... ne aşteaptă Englia pe toţi. În cel mai bun caz. 
Glokta apucă bastonul şi se ridică în picioare. 

-Îmi place să mă consider un artist, dar arta cere timp şi am 
pierdut deja jumătate din seară căutându-te în fiecare bordel din 
oraş. Din fericire, Practicianul Frost are un miros ascuţit şi un 
excelent simţ al orientării. Poate adulmeca un şobolan într-o latrină. 

— Un şobolan într-o latrină, repetă Severard, cu ochii sclipind în 
lumina portocalie ce se răspândea dinspre mangal. 

— Suntem în criză de timp, aşadar îngăduie-mi să fiu direct: vei 
mărturisi în zece minute. 

Teufel fornăi şi îşi încrucişă braţele. 

- Niciodată. 

— Ţine-l. 

Frost înhăţă prizonierul de spate şi îl îndoi, strângându-l ca într-o 
menghină şi lipindu-i braţul drept de trup. Severard îl apucă de 
încheietura stângă şi îi desfăcu degetele pe tăblia zgâriată a mesei. 
Glokta îşi închise pumnul în jurul mânerului neted al satârului şi 
lama se frecă de lemn când îl trase încet spre el. Fixă cu privirea 
mâna lui Teufel. Ce unghii frumoase are. Cât de lungi şi lucioase. Nu 


poţi lucra în mină cu asemenea unghii. Glokta înălță satârul. 

— Stai! strigă prizonierul. 

Bang! Lama grea muşcă adânc din tăblia mesei, retezând frumos 
unghia degetului mare a lui Teufel. Răsufla greu acum şi fruntea îi 
lucea de sudoare. Acum vom vedea ce fel de bărbat eşti cu adevărat. 

-Cred că poţi să-ţi dai seama unde se poate ajunge, spuse 
Glokta. Ştii, i-au făcut-o unui caporal care a fost capturat cu mine. 
Ziua şi tăietura. Era un om rezistent, foarte rezistent. Au reuşit să 
ajungă până dincolo de cot, înainte să moară. Glokta ridică din nou 
satârul. Mărturiseşte. 

— N-ai putea... 

Bang! Satârul luă vârful degetului mijlociu al lui Teufel. Sângele 
se răspândi pe tăblia mesei. Ochii lui Severard zâmbeau în lumina 
lămpii. Maxilarul lui Teufel căzu. Dar durerea va veni ceva mai 
încolo. 

— Mărturiseşte! răcni Glokta. 

Bang! Vârful degetului arătător al lui Teufel sări în aer. Degetul 
mijlociu era scurtat până la prima încheietură. Glokta se opri, 
ştergându-şi sudoarea de pe frunte, cu dosul palmei. Piciorul îi 
zvâcnea din cauza efortului. Sângele picura ritmic pe dale: pic, pic, 
pic. Teufel se uita cu ochii măriţi la degetele-i scurtate. 

Severard clătină din cap. 

-O treabă excelentă, domnule Inchizitor. Dădu un bobârnac 
peste masă unuia dintre cercurile de carne. Ce precizie... Sunt în 
extaz. 

— Auuuu! răcni Administratorul Monetăriei. Acum e gata. Glokta 
ridică din nou securea. 

— Mărturisesc! ţipă Teufel. Mărturisesc! 

— Excelent, zise voios Glokta. 

— Excelent, zise Severard. 

— Excelent, zise Practicianul Frost. 


Vastul şi pustiul nord 


Magii fac parte dintr-un ordin străvechi şi misterios, sunt inițiați 
în tainele lumii şi experimentați în căile magiei, înţelepţi şi 
puternici mai presus de orice închipuire. Aşa se zvonea. Un astfel de 
om trebuia să aibă mijloace să găsească pe cineva, chiar dacă acel 
cineva era singur în vastul şi pustiul Nord. Dacă aşa stăteau 
lucrurile, atunci pesemne nu se grăbea deloc. 

Logen îşi scărpină barba încâlcită, întrebându-se de ce întârzia 
magul. Poate că se rătăcise. Se întrebă din nou dacă ar fi trebuit să 
rămână în pădure, unde cel puţin mâncarea era din belşug. Dar 
spiritele spuseseră spre sud şi, dacă mergeai spre sud dinspre munţi, 
ajungeai la aceste mlaştini secate. Aşadar, aici aşteptase, în 
mărăcini şi noroi, pe vreme rea şi mai cu seamă înfometat. 

Cizmele îi erau tocite, oricum, aşa că îşi aşezase tabăra mizeră nu 
departe de drum, ca să-l vadă mai bine pe acest vrăjitor venind. De 
când cu războaiele, Nordul era plin de lepădături periculoase — 
războinici dezertori, deveniți bandiți, ţărani fugiţi din ţinutul lor 
pârjolit, oameni disperaţi, de capul lor, care nu mai aveau nimic de 
pierdut, şi aşa mai departe. Dar Logen nu-şi făcea griji. Nimeni nu 
avea vreun motiv să vină în acest fund de lume. Nimeni în afară de 
el şi de mag. 

Aşadar, stătea şi aştepta, căuta de mâncare, nu găsea nimic, şi iar 
stătea şi aştepta. În această perioadă a anului, mlaştinile erau 
adesea inundate de averse neaşteptate, însă, dacă putea, Logen 
aprindea noaptea, din mărăcini, mici focuri fumegânde, ca să-şi 
ridice moralul căzut şi să atragă orice vrăjitori aflaţi în trecere. 
Plouase în seara aceasta, dar se oprise de ceva vreme şi era destul 
de uscat pentru foc. Acum ceaunul era deasupra, fierbând o tocană 
din ultima bucată de carne pe care Logen o adusese cu el din 
pădure. Avea să fie nevoit s-o ia din loc în zori, să caute de 
mâncare. Magul putea să-l ajungă din urmă mai târziu, dacă se mai 
sinchisea. 

Amesteca în mâncarea lui săracă şi se întreba dacă să se întoarcă 
spre nord, a doua zi, sau să-şi continue drumul spre sud, când auzi 
sunet de copite pe drum. Un cal, înaintând încet. Logen se aşeză la 
loc pe haină şi aşteptă. Se auziră un nechezat, un zornăit de hamuri. 
Un călăreț se ivi peste povârniş. Cu soarele palid coborât la orizont 


în spatele lui, Logen nu-l putea vedea limpede, dar omul stătea 
țeapăn şi stângaci în şa, ca unul care nu e obişnuit cu drumul. 
Acesta îşi îndemnă cu blândeţe calul în direcţia focului şi îl struni la 
o distanţă de câţiva paşi. 

— Bună seara, spuse călăreţul. 

Nu era nici pe departe ceea ce aşteptase Logen. Un tânăr sfrijit, 
palid, cu un aer bolnăvicios, cu cercuri întunecate în jurul ochilor, 
păr lung, lipit de cap din pricina burniţei şi un zâmbet nervos. 
Părea mai mult ud decât înţelept şi, cu siguranţă, nu părea puternic 
mai presus de orice închipuire. Arăta mai cu seamă înfometat, 
înfrigurat şi bolnav. Arăta, de fapt, cam aşa cum se simţea Logen. 

- N-ar trebui să ai un toiag? 

Tânărul păru surprins: 

— N-am... carevasăzică... ă... nu sunt un mag. 

Glasul i se stinse şi îşi linse buzele nervos. 

- Spiritele mi-au spus să aştept un mag, dar adesea ele se înşală. 

- O... păi, eu sunt ucenic. Dar maestrul meu, marele Bayaz — şi 
îşi înclină capul reverenţios — nu e nimeni altul decât Întâiul dintre 
Magi, mare în Înalta Artă şi cunoscător al adâncii înţelepciuni. M-a 
trimis să te găsesc — dintr-odată păru nesigur — şi să te aduc... eşti 
Logen Nouădegete? 

Logen ridică mâna stângă şi se uită la tânărul palid, prin golul 
unde cândva avusese degetul mijlociu. 

- O, carevasăzică... ă... îmi pare rău pentru deget. 

Logen râse. Era pentru prima oară când râdea de când se târâse 
afară din râu. Nu era foarte amuzant, dar râse zgomotos. Era o 
senzaţie plăcută. Tânărul zâmbi şi alunecă din şa, cu mare chin. 

— Eu sunt Malacus Quai. 

- Malacus ce? 

— Quai, răspunse el, îndreptându-se către foc. 

— Ce fel de nume e ăsta? 

— Sunt din Vechiul Imperiu. 

Logen nu auzise niciodată despre un asemenea loc. 

— Un imperiu, zici? 

- Fi, bine, a fost cândva. Cea mai măreaţă naţiune din Cercul 
Lumii. Tânărul se ghemui anevoie lângă foc: Dar gloria trecutului a 
apus demult. Acum nu e cu mult mai mult decât un vast câmp de 
bătălie. Logen clătină din cap. Ştia destul de bine cum arăta unul 
din acelea. E departe. În vestul lumii. 

Ucenicul făcu un semn vag cu mâna. 


Logen râse din nou. 

— Acela este estul. 

Quai zâmbi cu tristeţe. 

- Eu sunt vizionar deşi, se pare, nu unul foarte bun. Maestrul 
Bayaz m-a trimis să te găsesc, dar stelele n-au fost favorabile şi m- 
am rătăcit, cu vremea vitregă. Îşi dădu la o parte părul din ochi şi 
îşi desfăcu braţele. Am avut un cal de povară, cu mâncare şi provizii 
şi un altul pentru tine, dar i-am pierdut într-o furtună. Mă tem că 
nu sunt făcut să mă descurc în lumea largă. 

— Se pare că nu. 

Quai scoase o ploscă din buzunar şi i-o întinse. Logen o luă, o 
deschise şi trase o duşcă zdravănă. Băutura fierbinte i se scurse pe 
gâtlej şi îl încălzi până la rădăcina părului. 

- Ei, bine, Malacus Quai, ţi-ai pierdut mâncarea, dar ai avut grijă 
de ceea ce e mai important. Nu-i lucru uşor să mă faci să zâmbesc, 
zilele astea. Eşti bine-venit lângă focul meu. 

— Mulţumesc. Ucenicul tăcu şi-şi întinse palmele spre flăcările 
meschine. N-am mâncat de două zile. Îşi scutură capul, fluturându- 
şi părul încoace şi încolo. A fost... o perioadă dificilă. 

Îşi linse buzele şi se uită la ceaun. 

Logen îi întinse lingura. Malacus Quai se holbă la ea cu ochi mari 
şi rotunzi. 

- Tu ai mâncat? 

Logen clătină din cap. Nu mâncase, dar bietul ucenic părea lihnit 
de foame şi mâncarea abia dacă ajungea pentru unul singur. Mai 
luă o duşcă din ploscă. Asta avea să-i ajungă, deocamdată. Quai 
atacă tocana cu poftă. Când isprăvi, răzui ceaunul, linse lingura şi 
pe urmă, ca supliment, linse marginea ceaunului. Se aşeză sprijinit 
de un bolovan. 

-Îți rămân veşnic îndatorat, Logen Nouădegete, mi-ai salvat 
viața. Nici n-am îndrăznit să sper că vei fi o gazdă atât de amabilă. 

— Nici tu nu eşti chiar ceea ce aşteptam, sincer să fiu. Logen trase 
din nou din ploscă şi îşi linse buzele. Cine este acest Bayaz? 

- Întâiul dintre Magi, mare în Înalta Artă şi cunoscător al adâncii 
înţelepciuni. Mă tem că va fi profund nemulţumit de mine. 

— E de temut, aşadar? 

- Păi, răspunse ucenicul cu glas pierit, e destul de irascibil. 

Logen luă încă o înghiţitură. Căldura i se răspândea acum prin 
trup, prima oară când se simţea încălzit, de săptămâni. Urmă un 
moment de tăcere. 


— Ce vrea de la mine, Quai? 
Niciun răspuns. Sunetul molcom al sforăitului veni peste foc. 
Logen zâmbi şi se înfăşură în manta, întinzându-se să doarmă şi el. 


Ucenicul se deşteptă cu un acces brusc de tuse. Era dimineaţă 
devreme şi lumea mohorâtă era cufundată într-o ceaţă deasă. 
Probabil că era mai bine aşa. Nu era nimic de văzut, doar o 
nesfârşită întindere de noroi, piatră şi dezolant orz sălbatic. Totul 
era acoperit de rouă rece, dar Logen reuşise să aprindă o flacără 
amărâtă. Părul lui Quai era lipit de faţa-i palidă. Se rostogoli pe o 
parte şi scuipă flegmă pe pământ. 

— Aaaah, hârâi el. 

Tuşi şi scuipă din nou. 

Logen îşi fixă ultimele rămăşiţe ale harnaşamentului de 
nefericitul cal. 

- 'Neaţa, zise el, ridicând privirea spre cerul alb, deşi nu e bună. 

— Am să mor. Am să mor şi pe urmă nu va mai trebui să mă mişc. 

— N-avem nimic de mâncare, aşa că ai să mori dacă rămânem 
aici. Atunci pot să te mănânc şi să mă întorc peste munţi. 

Ucenicul schiță un zâmbet. 

— Ce facem? 

- Chiar aşa, ce? Unde-l găsim pe acest Bayaz? 

— La Marea Bibliotecă a Nordului. 

Logen nu auzise niciodată de ea, dar, pe de altă parte, nu fusese 
niciodată prea interesat de cărţi. 

- Care se află unde? 

- La sud de aici, cam la patru zile călare, lângă un lac mare. 

— Ştii drumul? 

Clătinându-se, ucenicul se ridică în picioare şi rămase în loc, 
legănându-se uşor, respirând precipitat. Era palid ca o nălucă şi faţa 
îi lucea de sudoare. 

— Cred că da, murmură el, dar nu părea deloc convins. 

Nici Quai şi nici calul lui nu puteau supravieţui patru zile fără 
mâncare, chiar dacă nu se rătăceau. Mâncarea trebuia să aibă 
prioritate. Cea mai bună opţiune era s-o apuce prin pădure către 
sud, în ciuda riscului mai mare. Puteau fi ucişi de bandiți, dar aveau 
şanse mai mari să facă rost de hrană şi, altfel, foamea i-ar ucide. 

- Mai bine ia calul, spuse Logen. 

— Eu am pierdut caii, eu ar trebui să merg pe jos. 

Logen puse mâna pe fruntea lui Quai. Era fierbinte şi lipicioasă. 


- Ai febră. Mai bine ia calul. 

Ucenicul nu încercă să se împotrivească. Îşi coborî privirea spre 
cizmele jerpelite ale lui Logen. 

- Îmi poţi lua cizmele? 

Logen clătină din cap. 

- Prea mici. 

Logen îngenunche şi se aplecă peste rămăşitele fumegânde ale 
focului, ţuguindu-şi buzele. 

- Focurile au spirit. Am să-l ţin pe acesta sub limbă şi-l vom 
putea folosi să aprindem altul, mai târziu. Quai părea prea bolnav 
ca să se mire. Logen absorbi spiritul, tuşi din pricina fumului, se 
scutură, la gustul amar. Eşti gata de plecare? 

Ucenicul ridică braţele într-un gest deznădăjduit. 

— Sunt gata. 


Lui Malacus Quai îi plăcea să vorbească. Vorbi în timp ce 
înaintau prin mlaştini spre sud, în timp ce soarele urca pe cerul 
mohorât, în timp ce intrau în pădure, către seară. Boala nu-l 
împiedica defel să trăncănească, dar pe Logen nu-l deranja. Trecuse 
multă vreme de când îi mai vorbise cineva şi asta îl ajuta să nu se 
gândească la picioare. Era lihnit de foame şi istovit, dar picioarele 
erau problema. Cizmele îi erau zdrenţe de piele veche, degetele, 
tăiate şi bătătorite, gamba îl ustura şi acum de la dinţii de shanka. 
Fiecare pas era un supliciu. Cândva era considerat cel mai temut om 
al Nordului. Acum se temea de cele mai mici bețe şi pietre de pe 
drum. Era o ironie, pe undeva. Tresări, când lovi cu piciorul o 
pietricică. 

— ... aşa că am petrecut şapte ani studiind cu Maestrul Zacharus. 
E mare în rândul Magilor, al cincilea dintre cei doisprezece ucenici 
al lui Juvens, un om mare. Tot ce avea legătură cu magii părea să 
fie mare în ochii lui Quai. A simţit că eram pregătit să vin în Marea 
Bibliotecă a Nordului şi să studiez cu Maestrul Bayaz, să-mi 
dobândesc toiagul. Dar aici lucrurile n-au fost uşoare pentru mine. 
Maestrul Bayaz e cât se poate de pretenţios şi... 

Calul se opri şi fornăi, tresări şi făcu un pas şovăitor în spate. 
Logen adulmecă aerul şi se încruntă. Erau oameni prin apropiere, şi 
încă unii nespălaţi. Ar fi trebuit să-i observe mai devreme, dar 
fusese concentrat la picioare. Quai îşi plecă privirea spre el. 

— Ce-i? 

Drept răspuns, parcă, un bărbat ieşi din spatele unui copac, la 


vreo zece paşi mai în faţă şi un altul puţin mai departe. Erau nişte 
lepădături, fără doar şi poate. Murdari, bărboşi, îmbrăcaţi în haine 
jerpelite şi desperecheate de blană şi piele. La urma urmei, nu 
foarte diferiţi de Logen. Cel sfrijit, din stânga, avea o suliță cu capul 
ghimpat. Cel voinic, din dreapta, avea o sabie grea, pătată de 
rugină, şi un coif vechi şi ciobit, cu o ţepuşă în vârf. Înaintară, 
rânjind. Din spate se auzi un sunet şi Logen privi peste umăr, cu 
inima cât un purice. Un al treilea bărbat, cu un buboi mare pe faţă, 
înainta spre ei prudent, de-a lungul drumului, cu o secure grea de 
lemn în mâini. 

Quai se aplecă din şa, cu ochii măriţi de frică. 

— Sunt bandiți? 

- Tu eşti, naibii, vizionar, şuieră Logen printre dinţii încleştaţi. 

Se opriră la un pas sau doi în faţa lor. Cel cu coiful părea să fie 
căpetenia. 

— Frumos cal, mârâi el. Aţi vrea să ni-l împrumutaţi? 

Cel cu sulița rânji, apucând animalul de căpăstru. 

Lucrurile luaseră o turnură cât se poate de proastă. Cu o clipă 
mai devreme, aşa ceva păruse imposibil, dar soarta găsise o cale. 
Logen se îndoia că ucenicul ar putea fi de mare folos într-o luptă. 
Asta însemna că era singur contra trei sau mai mulţi, şi doar cu un 
cuţit. Dacă stătea cu mâinile în sân, el şi Malacus aveau să 
sfârşească prin a fi jefuiţi şi, foarte probabil, ucişi. Trebuie să fii 
realist când vine vorba de asemenea lucruri. 

Îi cercetă din nou pe cei trei bandiți. Nu se aşteptau la vreo 
împotrivire din partea a doi oameni neînarmaţi -— sulița era 
înclinată, sabia cu vârful spre pământ. Despre secure, Logen nu ştia 
nimic, aşa că, în privinţa ei, trebuia să se bizuie pe noroc. Cel care 
loveşte primul loveşte, de obicei, ultimul, asta e o realitate tristă, 
aşa că Logen se întoarse către cel cu coiful şi îi scuipă spiritul în 
faţă. 

Spiritul se aprinse în aer şi se dezlănţui flămând asupra lui. Capul 
îi explodă într-o ploaie de flăcări, sabia îi căzu zăngănind la 
pământ. Se zgârie disperat pe faţă şi braţele i se aprinseră şi ele. Se 
îndepărtă clătinându-se, urlând. 

Calul lui Quai se sperie de foc şi se ridică, fornăind, pe picioarele 
din spate. Gâfâind, bărbatul sfrijit se retrase împleticindu-se şi 
Logen făcu un salt lângă el, înhăţă mânerul suliţei cu o mână şi îl 
lovi cu capul în faţă. Nasul îi pârâi, izbindu-se de fruntea lui Logen, 
şi omul se îndepărtă, clătinându-se, cu sângele şiroind pe bărbie. 


Logen îl smuci înapoi, trăgând de suliță, îi răsuci braţul drept într- 
un arc larg şi îl lovi cu pumnul în beregată. Omul se prăbuşi cu un 
gâlgâit şi Logen îi smulse sulița din mâini. 

Simţi mişcare în spatele lui şi se aruncă la pământ, rostogolindu- 
se spre stânga. Securea şuieră în aer deasupra capului său şi tăie o 
despicătură lungă în coasta calului, împroşcând picături de sânge pe 
pământ şi crăpând catarama chingii. Cu pas clătinat, omul cu buboi 
pe faţă se îndepărtă, pivotând după secure. Logen ţâşni spre el, dar 
îşi suci glezna de o piatră şi se clătină ca un om beat, scâncind de 
durere. O săgeată şuieră pe lângă faţa lui, de undeva din copacii din 
spate şi se pierdu în desişul de pe cealaltă parte a drumului. Calul 
fornăi şi lovi cu picioarele, rotindu-şi ochii nebuneşte, apoi porni în 
josul drumului, într-un galop sălbatic. Malacus Quai zbieră când 
şaua alunecă de sub el şi fu azvârlit în tufişuri. 

Logen n-avea timp să se gândească la el. Cu un răcnet, se năpusti 
asupra omului cu securea, îndreptându-i sulița spre inimă. Acesta 
ridică securea la timp ca să-i îndepărteze vârful, dar nu destul. 
Suliţa i se înfipse în umăr şi îl învârti. Se auzi un pârâit puternic, 
când coada se frânse. Logen îşi pierdu echilibrul şi căzu în faţă, 
doborându-l pe Buboi, pe burtă, în noroi. Vârful suliţei care ieşea 
prin spatele bărbatului tăie adânc în ţeasta lui Logen, când acesta se 
prăvăli peste el. Logen îl apucă de părul încâlcit cu ambele mâini, îi 
trase capul pe spate şi îi zdrobi faţa de o piatră. 

Se ridică în picioare, clătinat, cu capul învârtindu-i-se, ştergându- 
şi sângele din ochi, tocmai la timp să vadă o săgeată ţâşnind dintre 
copaci şi împlântându-se într-un trunchi, foarte aproape. Logen se 
năpusti la arcaş. Acum îl vedea: un băiat nu mai mare de 
paisprezece ani, întinzând mâna după o altă săgeată. Logen scoase 
cuțitul. Băiatul potrivea săgeata în arc, dar avea ochii lărgiţi de 
panică. Bâjbâi după coardă şi îşi trecu săgeata prin palmă, cu un aer 
foarte surprins. 

Logen era lângă el. Băiatul agită arcul, dar Logen se aplecă 
dedesubt şi făcu un salt înainte, lovind cu cuțitul de jos în sus, cu 
ambele mâini. Lama îl prinse pe băiat sub bărbie şi îl ridică în aer, 
apoi i se rupse în beregată. Băiatul căzu deasupra lui Logen, cu 
bucata zdrenţuită de lamă făcându-i o crestătură lungă în braţ. 
Sângele ţâşni peste tot, din tăietura din ţeasta lui Logen, din 
tăietura din braţul lui Logen, din rana care se căsca în gâtul 
băiatului. 

Logen împinse trupul mort şi se sprijini de un copac, cu 


răsuflarea întretăiată. Inima îi bubuia, sângele îi urla în urechi, 
stomacul i se răscula. 

— Sunt încă viu, şopti el. Sunt încă viu. 

Rănile de la cap şi de la braţ începeau să-i pulseze. Încă două 
cicatrice. Ar fi putut să fie mult mai rău. Îşi şterse sângele din ochi 
şi şchiopătă înapoi spre drum. 

Malacus Quai stătea neclintit, holbându-se, livid, la cele trei 
cadavre. Logen îl apucă de umeri şi îl cercetă de sus până jos. 

— Eşti rănit? Quai doar se holba la trupurile neînsufleţite. Eşti 
mort? 

Cadavrul bărbatului voinic cu coif fumega încă, răspândind un 
miros dezgustător de apetisant. Logen observă că avea în picioare o 
pereche de cizme bune, mult mai bune decât ale lui. Cel cu buboiul 
avea gâtul sucit prea tare ca să fie viu şi, în plus, avea sulița frântă 
înfiptă în trup. Logen îl întoarse pe cel sfrijit cu piciorul. Avea încă 
un aer de uimire pe faţa-i însângerată, cu ochii spre cer, cu gura 
deschisă. 

- Are probabil traheea ruptă, murmură Logen. 

Avea mâinile pline de sânge. Îşi apucă o mână cu cealaltă, ca să 
le oprească tremuratul. 

— Dar cel din pădure? Logen făcu semn cu capul. Cu calul ce s-a 
întâmplat? 

— Dus, murmură Quai deznădăjduit. Ce facem? 

- Vedem dacă au ceva de mâncare. Logen făcu semn către 
cadavrul care fumega. Iar tu o mă ajuţi să-i scot cizmele. 


Exerciţii de scrimă 


- Înghesuie-l, Jezal, înghesuie-l! Nu te sfii! 

Jezal era extrem de silitor. Ţâşni înainte, lovind cu dreapta. West 
îşi pierduse deja echilibrul şi se împleticea în spate, răşchirat, abia 
reuşind să pareze cu sabia scurtă. Astăzi foloseau săbii pe jumătate 
ascuţite, ca să sporească periculozitatea exerciţiilor. Nu puteai chiar 
să înjunghii un om cu aşa ceva, însă puteai să-i faci o zgârietură 
dureroasă, chiar două, dacă te străduiai destul. Jezal intenţiona să-l 
zgârie niţel pe maior pentru umilința din ziua precedentă. 

— Aşa, arde-l! Jap, căpitane! Jap, jap! 

West dădu o lovitură stângace, însă Jezal o anticipă şi înlătură 
sabia, continuând să forţeze înaintarea, lovind din toate puterile. 
Tăie cu stânga o dată şi încă o dată. West pară disperat şi se retrase 
cu pas clătinat, lipindu-se de zid. Jezal îi venea de hac, în sfârşit. 
Chicoti vesel când se avântă din nou, cu sabia lungă, însă 
adversarul prinsese viaţă dintr-odată, în mod surprinzător. West îi 
scăpă şi pară lovitura cu o fermitate dezamăgitoare. Jezal făcu un 
pas poticnit în faţă, pierzându-şi echilibrul şi icni, şocat, când vârful 
sabiei sale nimeri golul dintre două pietre şi arma îi scăpă din mâna 
amorţită, zbârnâind înfiptă în zid. 

West ţâşni înainte, se feri de cealaltă sabie a lui Jezal şi se izbi în 
el cu umărul. 

- Ooof, făcu Jezal, împleticindu-se în spate şi prăbuşindu-se, în 
timp ce-şi agita stângaci sabia scurtă. 

Sabia alunecă pe pietre şi Lordul Mareşal Varuz o prinse cu 
agilitate sub picior. Vârful tocit al sabiei lui West pluti ameninţător 
deasupra gâtului lui Jezal. 

- La naiba! înjură el, când maiorul îi întinse mâna, rânjind. 

-— Da, murmură Varuz, cu un oftat adânc, la naiba, într-adevăr. O 
prestație chiar mai proastă decât ieri, dacă aşa ceva e cu putinţă! L- 
ai lăsat pe maiorul West să-şi bată iarăşi joc de tine! Jezal dădu la o 
parte mâna lui West, cu o privire încruntată şi se ridică în picioare. 
N-a pierdut nicio clipă controlul! Te-ai lăsat ademenit şi apoi 
dezarmat! Dezarmat! Nepotul meu n-ar fi făcut niciodată greşeala 
asta şi are opt ani! Varuz lovi cu băţul în pământ. Explică-mi, te 
rog, căpitane Luthar, cum poţi să câştigi un duel culcat pe burtă şi 
fără arme? 


Jezal se îmbufnă şi se scărpină la ceafă. 

— Nu? Pe viitor, dacă te prăbuşeşti de pe o stâncă, având armele 
în mâini, vreau să te văd zdrobit în bucăţi pe fundul prăpastiei, 
strângându-le în degetele moarte, m-auzi? 

- Da, domnule mareşal Varuz, mormăi un Jezal bosumflat, 
dorindu-şi ca bătrânul ticălos să se rostogolească de pe o stâncă. 

Sau poate din Turnul Lanţurilor. Asta ar fi cel mai bine. Poate că 
maiorul West l-ar putea însoţi. 

— Încrederea excesivă e un blestem pentru un săbier! Trebuie să-ţi 
tratezi fiecare adversar ca şi când ar fi ultimul. Cât despre jocul de 
picioare — şi Varuz îşi strâmbă buza cu dezgust — bine şi frumos, 
când păşeşti în faţă, dar cum te retragi, cum te pleoşteşti. Maiorul 
n-a trebuit decât să te atingă şi ai căzut ca o şcolăriţă leşinată. 

West îi rânji, privindu-l în faţă. Adora asta. Adora asta pur şi 
simplu, fir-ar el al naibii. 

— Se spune că Bremer dan Gorst are un picior ca un stâlp de oţel. 
Un stâlp de oţel! Ar fi mai uşor să dobori Casa Creatorului decât pe 
el! Lordul Mareşal făcu semn către silueta imensului turn, ce se 
înălța peste clădirile din curte. Casa Creatorului! strigă el, cu 
dezgust. 

Jezal pufni şi lovi cu piciorul. A suta oară cocheta cu ideea să 
renunţe şi să nu mai ţină niciodată o sabie în mână. Dar ce-ar spune 
lumea? Tatăl lui era absurd de mândru de el, lăudându-se mereu cu 
iscusinţa lui, oricui stătea să-l asculte. Îşi pusese în gând să-şi vadă 
fiul luptând în Piaţa Mareşalilor, în faţa unei mulțimi dezlănțuite. 
Dacă Jezal abandona acum, tatăl lui s-ar simţi înjosit şi Jezal şi-ar 
putea lua adio de la poziţia lui, de la alocaţia lui, de la ambițiile lui. 
Fără îndoială, fraţii săi ar fi încântați de asta. 

— Echilibrul este cheia, turuia Varuz. Puterea ţi se ridică prin 
picioare! De acum înainte, vom adăuga la antrenamentul tău o oră 
pe bârnă. În fiecare zi! Jezal se crispă. Aşadar o alergare, exerciţii 
cu drugul greu, figuri de scrimă, o oră de lupte, figuri din nou, o oră 
pe bârnă. Lordul Mareşal clătină din cap cu satisfacţie. Asta ajunge, 
deocamdată. Te aştept mâine dimineaţă la ora şase, treaz ca lumina 
zilei. Varuz se încruntă. Treaz. Ca. Lumina. Zilei. 


- Nu pot să fac asta la nesfârşit, ştii, spuse Jezal, în timp ce 
şontâcăia chinuit spre locuinţa lui. Cât din mizeria asta oribilă 
trebuie să înghită un om? 

West rânji. 


— Asta-i nimic. Nu l-am văzut niciodată pe bătrânul ticălos atât 
de blând cu cineva. Trebuie că te place, într-adevăr. Cu mine n-a 
fost nici pe jumătate atât de prietenos. 

Jezal se arătă neîncrezător. 

- Mai rău de-atât? 

- Eu n-am primit pedeapsa pe care ai primit-o tu. M-a obligat să 
ţin drugul greu deasupra capului toată după-amiaza, până când a 
căzut pe mine. Maiorul se strâmbă uşor, de parcă până şi amintirea 
l-ar fi durut. M-a pus să urc şi să cobor în fugă Turnului Lanţurilor 
cu armura pe mine. M-a pus să mă lupt patru ore în fiecare zi. 

— Cum te-ai împăcat cu asta? 

— N-am avut de ales. Nu sunt un nobil. Scrima era pentru mine 
singura cale de a mă face remarcat. Dar, până la urmă, a meritat. 
Câţi oameni de rând numiţi în Garda Regelui cunoşti? 

Jezal ridică din umeri. 

- Dacă stau să mă gândesc, foarte puţini. 

El însuşi fiind nobil, nu credea că ar trebui să existe vreunul. 

- Dar tu eşti dintr-o familie bună şi deja căpitan. Dacă reuşeşti să 
câştigi Turnirul, cine ştie cât de departe poţi ajunge? Hodd, Lordul 
Şambelan, Marovia, Înaltul Judecător, Varuz însuşi, în definitiv, au 
fost cu toţii campioni la vremea lor. Campionii cu sânge nobil se 
îndreaptă întotdeauna spre lucruri măreţe. 

Jezal pufni. 

— Ca prietenul tău, Sand dan Glokta? 

Numele căzu între ei ca un bolovan. 

- Ei, bine... aproape întotdeauna. 

- Maior West, se auzi o voce răguşită din spate. 

Un sergent îndesat cu o cicatrice în josul obrazului alerga spre ei. 

- Sergent Forest, ce mai faci? întrebă West, bătându-l călduros pe 
spate. 

Avea trecere la ţărani, dar, la drept vorbind, Jezal trebuia să-şi 
amintească mereu că West era el însuşi doar puţin mai presus de un 
țăran. Putea fi el educat, putea fi el ofiţer şi aşa mai departe, însă 
avea mai multe în comun cu sergentul decât cu Jezal, dacă stăteai 
să te gândeşti. 

Sergentul se lumină la faţă: 

- Foarte bine, mulţumesc, domnule. Îşi înclină capul respectuos 
în faţa lui Jezal: 'Neaţa, căpitane. 

Jezal îl onoră cu o clătinare încordată a capului şi se întoarse să 
privească în susul aleii. Nu putea găsi niciun motiv pentru care un 


ofiţer ar vrea să se tragă de şireturi cu soldaţii de rând. În plus, 
acesta avea o cicatrice pe faţă şi era urât. Lui Jezal nu-i plăceau 
oamenii urâţi. 

- Cu ce te pot ajuta? întreba West. 

— Mareşalul Burr doreşte să vă vadă, domnule, pentru o şedinţă 
urgentă. Toţi ofiţerii superiori au ordin să participe. 

Faţa lui West se întunecă. 

— Voi merge de îndată ce voi putea. 

Sergentul salută şi se îndepărtă cu paşi mari. 

— Ce-i toată treaba asta? întrebă indiferent Jezal, urmărind cu 
privirea un conţopist care alerga după o hârtie pe care o scăpase. 

- Englia. Acest Rege al Oamenilor Nordului, Bethod. West rosti 
numele cu o strâmbătură, de parcă îi lăsa un gust amar. Se zice că 
şi-a înfrânt toţi vrăjmaşii din Nord şi acum caută cu lumânarea 
război cu Uniunea. 

— Fi, bine, dacă vrea război, zise nepăsător Jezal. 

Războaiele erau un lucru bun, în opinia sa, o ocazie excelentă 
pentru glorie şi avansare. Hârtia flutură pe lângă cizma lui, în 
adierea uşoară a vântului, urmată îndeaproape de slujbaş, gâfâind. 
Jezal îi zâmbi larg, când acesta trecu în goană pe lângă el, îndoit de 
spate aproape în două, în efortul său stângaci de a încerca să prindă 
hârtia. 

Maiorul înhăţă documentul murdar şi i-l înmână. 

— Mulţumesc, domnule, zise funcţionarul, cu o expresie jalnică de 
gratitudine pe faţa-i năduşită. Vă foarte mulţumesc! 

- N-ai de ce, murmură West şi slujbaşul făcu o mică plecăciune 
sincopată şi se îndepărtă în grabă. 

Jezal era dezamăgit. Chiar îl amuzase urmărirea. 

- O fi război, dar asta e ultima mea problemă în clipa asta. West 
oftă din toţi rărunchii. Sora mea este în Adua. 

— Nu ştiam că ai o soră. 

— Fi, bine, am şi e aici. 

- Şi? 

Jezal nu era prea entuziasmat să audă despre sora maiorului. 
West poate că se ridicase, dar ceilalți membri ai familiei sale erau, 
fără îndoială, mai prejos de preocupările lui Jezal. Era interesat să 
cunoască fete sărace, de rând, de care putea să profite şi fete 
bogate, nobile, cu care s-ar putea gândi să se căsătorească. Orice 
fată care se situa între acestea era lipsită de importanţă. 

- Fi, bine, sora mea poate fi fermecătoare, dar e şi puţin... 


nonconformistă. Poate fi o pacoste când e prost dispusă. La drept 
vorbind, aş prefera să am grijă de o ceată de nordici decât de ea. 

- Haide, West, făcu Jezal absent, abia ascultând ce spunea. Sunt 
sigur că nu poate fi atât de dificilă. 

Maiorul se lumină. 

- Fi, bine, sunt uşurat să te aud spunând asta. A fost mereu 
dornică să vadă Agriontul cu ochii ei şi de ani de zile îi tot spun că 
aş face cu ea un tur dacă s-ar întâmpla să vină aici vreodată. 
Aranjasem asta pentru azi, de fapt. Pe Jezal îl luă cu amețeli. Acum, 
cu această întâlnire... 

— Dar am atât de puţin timp zilele astea, se plânse Jezal. 

- Îţi promit că am să mă revanşez. Ne întâlnim în apartamentul 
meu într-o oră. 

— Stai puţin... 

Dar West se îndepărta deja cu paşi mari. 


Să nu fie prea urâtă, se ruga Jezal, apropiindu-se încet de uşa 
apartamentului maiorului West şi ridicând un pumn şovăitor, ca să 
bată. Doar să nu fie prea urâtă. Şi nici prea proastă. Orice, în afară 
de o după-amiază pierdută cu o fată proastă. Mâna i se îndrepta 
spre uşă când auzi de dincolo glasuri ridicate. Rămase, vinovat, pe 
coridor, apropiind urechea tot mai mult de lemn, sperând să audă 
ceva măgulitor despre sine. 

— ... şi slujnica ta? se auzi înfundat glasul maiorului West, pe un 
ton ce părea foarte supărat. 

— A trebuit s-o las la casă. Erau o grămadă de treburi de făcut. 
Nimeni n-a mai fost acolo de luni de zile. 

Sora lui West. Inima lui Jezal se opri în loc. Un glas grav: părea 
grasă. Jezal nu-şi putea permite să fie văzut plimbându-se prin 
Agriont cu o fată grasă de braţ. Asta putea să-i distrugă reputaţia. 

-Dar nu poţi să hoinăreşti pur şi simplu prin oraş de una 
singură! 

— Am ajuns teafără aici, nu? Uiţi de unde ai plecat, Collem. Mă 
pot descurca fără nicio slujnică. Pentru majoritatea celor de aici nu 
sunt, oricum, mai bună decât o servitoare. În plus, îl voi avea pe 
prietenul tău, căpitanul Luthar, să aibă grijă de mine. 

— Asta e şi mai rău, după cum ştii foarte bine. 

- Fi, bine, de unde să ştiu că eşti ocupat. Am crezut că ai să-ţi 
poţi face timp să te ocupi de propria-ţi soră. Nu vorbea ca o toantă, 
ceea ce era ceva, dar grasă şi, pe deasupra, arțăgoasă! Nu sunt în 


siguranţă cu prietenul tău? 

- E un soi destul de bun, dar el e în siguranţă cu tine? Jezal nu 
era sigur la ce se referea maiorul prin acea mică observaţie. Şi să te 
plimbi prin Agriont singură şi cu un bărbat pe care abia îl cunoşti? 
Nu face pe proasta. Te ştiu eu mai bine! Ce va crede lumea? 

— Fac ceva pe ce crede lumea. 

Jezal săltă de lângă uşă. Nu era obişnuit să audă doamnele 
folosind un asemenea limbaj. Grasă, arțăgoasă şi necioplită, la 
naiba! Putea fi chiar mai rău decât se temuse. Privi de-a lungul 
coridorului, cu gândul s-o ia la goană, ticluindu-şi deja o scuză. Al 
naibii ghinion, însă: cineva urca scările tocmai acum. Nu putea 
pleca fără să fie văzut. Va trebui pur şi simplu să bată la uşă şi să-şi 
isprăvească treaba. Scrâşni din dinţi şi bubui nerăbdător în uşă. 

Glasurile se opriră dintr-odată şi Jezal afişă un zâmbet larg, 
neconvingător de prietenos. Să înceapă tortura! Uşa se dădu în 
lături. 

Dintr-un anume motiv, se așteptase la un fel de versiune mai 
scundă şi mai grasă a maiorului West, în rochie. Se înşelase 
amarnic. Avea probabil o siluetă uşor mai plină decât era strict 
după ultima modă, de când fetele slabe erau în vogă, dar nu se 
putea spune că era grasă, nu era grasă deloc. Avea părul întunecat, 
pielea întunecată, puţin mai întunecată decât ar fi în general 
considerat ideal. Jezal ştia că o doamnă trebuia să se ferească de 
soare cât putea, dar, privind-o, chiar nu-şi putea aminti de ce. Ochii 
ei erau întunecaţi, aproape negri, iar, în zilele astea, după ochii 
albaştri se întorceau capetele, însă ai ei străluceau în lumina difuză 
de la intrare într-un fel care te vrăjea. 

Fata îi zâmbi. Un zâmbet straniu, mai înălţat într-o parte decât în 
cealaltă. Îi dădea lui Jezal o senzaţie uşor stânjenitoare, de parcă ea 
ar fi ştiut un lucru amuzant pe care el nu-l ştia. Cu toate acestea, 
dinţi excelenți, albi şi strălucitori. Furia lui Jezal se topea cu 
repeziciune. Cu cât o privea, cu atât era mai copleşit de prezenţa ei 
şi cu atât i se golea mai mult mintea de rațiune. 

— Bună, zise ea. 

Gura lui Jezal se deschise uşor, ca prin forţa obişnuinţei, însă nu 
rosti nimic. Mintea îi era o pagină albă. 

- Trebuie să fii căpitanul Luthar. 

-Ăă... 

- Eu sunt sora lui Collem, Ardee. Se lovi peste frunte. Dar sunt 
aşa de idioată. Collem trebuie să-ţi fi povestit totul despre mine. 


Ştiu că voi doi sunteţi buni prieteni. 

Jezal îi aruncă o privire stânjenită maiorului, care se încrunta la 
el şi părea oarecum încurcat. N-ar fi defel nimerit să spună că nu 
avusese habar de existenţa ei până în dimineaţa aceea. Se strădui să 
formuleze un răspuns cât de cât amuzant, dar nu-i trecu nimic prin 
minte. 

Ardee îl apucă de cot şi îl conduse în cameră, vorbind în tot acest 
timp. 

— Ştiu că eşti un mare duelist, dar mi s-a spus că mintea îţi e 
chiar mai ascuţită decât sabia. Într-o asemenea măsură, de fapt, 
încât îţi foloseşti doar sabia împotriva prietenilor, căci mintea ta e 
mult prea periculoasă. 

Îl privi aşteptând. Tăcere. 

- Păi, bâigui el. Lupt niţeluş cu sabia. Jalnic. De-a dreptul 
îngrozitor. 

- Ăsta e omul potrivit sau îl am aici pe grădinar? Îl cercetă cu o 
expresie ciudată, greu de desluşit. Probabil că era acelaşi gen de 
privire pe care o avea Jezal când examina un cal pe care intenţiona 
să-l cumpere: prudent, cercetător, concentrat şi puţin dispreţuitor. 
Până şi grădinarii au uniforme splendide, se pare. 

Jezal era aproape sigur că asta fusese un fel de insultă, dar era 
prea ocupat să încerce să se gândească la ceva spiritual ca să-i 
acorde prea mare atenţie. Ştia că trebuia să vorbească acum sau să- 
şi petreacă ziua întreagă într-o tăcere stingheritoare, aşa că deschise 
gura şi se lăsă în voia norocului. 

- Îmi pare rău dacă par năucit, dar maiorul West e un bărbat atât 
de neatrăgător. Cum să mă fi aşteptat la o soră atât de frumoasă? 

West izbucni într-un râs sforăitor. Sora lui ridică o sprânceană şi 
socoti pe degete: 

- Uşor jignitor cu fratele meu, ceea ce e bine. Oarecum amuzant, 
ceea ce iarăşi e bine. Cinstit, ceea ce e reconfortant. Şi teribil de 
măgulitor cu mine, ceea ce, desigur, este excelent. Puțin cam târziu, 
dar, la urma urmei, a meritat aşteptarea. Îl privi pe Jezal în ochi. S- 
ar putea ca după-amiaza să nu fie o pierdere totală. 

Jezal nu era sigur că-i plăcea acea ultimă remarcă şi nu era sigur 
nici că-i plăcea felul cum se uita la el, dar îi plăcea s-o privească, 
aşa că era pregătit să ierte o mulţime de lucruri. Femeile pe care le 
cunoştea spuneau arareori ceva isteţ, mai cu seamă cele care arătau 
bine. Bănuia că erau instruite să zâmbească, să clatine din cap şi să 
asculte în timp ce bărbaţii se ocupau de vorbit. În genere, era de 


acord cu acel mod de a face lucrurile, dar isteţimea îi şedea bine 
surorii lui West şi fata reuşise mai mult decât să-i stârnească 
curiozitatea. 

Grasă şi arțăgoasă nu mai erau pe listă, în privinţa asta nu putea 
fi nicio îndoială. Cât despre necioplită, ei, bine, oamenii frumoşi nu 
sunt niciodată neciopliţi, nu-i aşa? Doar... nonconformişti. Începea 
să creadă că acea după-amiază, aşa cum spusese ea, ar putea să nu 
fie o pierdere totală. 

West se îndreptă către uşă. 

— Se pare că trebuie să vă las pe voi doi să râdeţi unul de altul. 
Lordul Mareşal Burr mă aşteaptă. Nu face nimic ce n-aş face eu, 
bine? 

Comentariul părea să ţintească spre Jezal, dar West se uita la 
sora lui. 

— Asta ar părea să îngăduie în principiu orice, zise ea, prinzând 
privirea lui Jezal. 

Era uluit să simtă cum roşeşte ca o fetiţă. Tuşi şi îşi îndreptă 
privirea spre pantofi. 

West îşi dădu ochii peste cap. 

— Îndurare, zise el, în timp ce uşa se închise cu un clic. 

- Vrei să bei ceva? întrebă Ardee, turnând deja vin într-un pahar. 

Singur cu o tânără frumoasă. Nicidecum o experienţă nouă, îşi 
spuse Jezal şi, totuşi, părea că-i lipseşte siguranţa obişnuită. 

- Da, mulţumesc, eşti foarte amabilă. 

Da, ceva de băut, ceva de băut, exact ceea ce îi trebuia ca să-şi 
calmeze nervii. Ea îi întinse paharul şi turnă un altul pentru sine. 
Jezal se întrebă dacă se cuvenea ca o domnişoară să bea la ora asta, 
dar părea inutil să comenteze. Nu era sora lui, în definitiv. 

— Spune-mi, căpitane, de unde îl cunoşti pe fratele meu? 

- Ei, bine, e superiorul meu şi facem scrimă împreună. Creierul 
începea să-i funcţioneze din nou. Dar, de fapt... ştii asta deja. 

Ea îi zâmbi larg. 

- Desigur, dar guvernanta mea a susţinut întotdeauna că tinerilor 
trebuie să li se acorde porţia lor de conversaţie. 

Jezal izbucni într-o tuse dizgraţioasă, în timp ce înghiţea şi îşi 
vărsă o parte din vin pe haină. 

— Dumnezeule, zise el. 

— Ține, ia-l pe acesta o clipă. 

Ardee îi dădu paharul ei şi Jezal îl luă fără să se gândească, dar 
pe urmă se pomeni cu ambele mâini ocupate. Când ea începu să-l 


tamponeze pe piept cu o batistă albă, nu putu să protesteze, deşi 
gestul i se părea cam îndrăzneţ. Sincer vorbind, ar fi putut protesta, 
dacă ea n-ar fi fost atât de al naibii de frumoasă. Se întreba dacă ea 
îşi dădea seama ce privelişte minunată îi oferea în josul bustului 
rochiei, dar, fireşte că nu, cum ar fi putut? Era pur şi simplu nouă 
aici, nedeprinsă cu manierele elegante, avea purtările neşlefuite ale 
unei fete de la ţară şi aşa mai departe... frumoasă privelişte, totuşi, 
asta nu putea fi tăgăduit. 

— Aşa, acum e mai bine, zise ea, deşi tamponatul nu părea să fi 
schimbat cu nimic lucrurile. Nu în privinţa uniformei sale, în orice 
caz. Fata îi luă paharele, îl goli pe al ei repede, cu o smucitură 
exersată a capului şi le azvârli pe masă. Mergem? 

- Da, desigur. Oh. 

Şi Jezal îi oferi braţul. 

Ea îl conduse afară, pe coridor şi pe scări în jos, sporovăind 
nestingherită. Era asaltat de un potop de lovituri conversaţionale şi, 
aşa cum subliniase mareşalul Varuz mai devreme, apărarea lui Jezal 
era slabă. Para cu disperare, în timp ce traversau spaţioasa Piaţă a 
Mareşalilor, însă abia reuşea să strecoare câte un cuvânt. Era ca şi 
cum Ardee era cea care trăise acolo de ani de zile şi Jezal cel care 
era ţărănoiul din provincie. 

- Palatele Marţiale sunt acolo, în spate? 

Ardee făcu semn cu capul către zidul impunător care despărțea 
cartierul general al armatelor Uniunii de restul Agriontului. 

- Chiar aşa. Acolo îşi au birourile Lorzii Mareşali. Şi sunt cazărmi 
acolo şi armurării şi, ă... 

Glasul i se stinse. Nu prea mai găsea altceva de spus, însă Ardee 
sări să-l salveze. 

— Aşadar, fratele meu trebuie să fie pe undeva pe acolo. E un 
oştean destul de renumit, presupun. Primul care a trecut zidul la 
Ulrioch şi aşa mai departe. 

— Păi, da. Maiorul West e foarte respectat aici... 

— Dar poate fi atât de plicticos, nu-i aşa? Îi place atât de mult să 
fie misterios şi preocupat. 

Ardee mimă un zâmbet palid, absent şi îşi scărpină bărbia, 
gânditoare, întocmai cum ar fi făcut fratele ei. 

ÎI prinsese perfect şi Jezal izbucni în râs, însă începea să se 
întrebe dacă fata ar trebui să stea chiar atât de aproape de el, să-l 
ţină de braţ într-un fel chiar atât de intim. Nu că Jezal ar fi avut 
ceva împotrivă, desigur. Dimpotrivă, dar lumea îi privea. 


— Ardee... spuse el. 

— Aşadar, aceasta trebuie să fie Aleea Regelui. 

- Ăă, da, Ardee... 

Ea se uita lung, în sus, la statuia magnifică a lui Harod cel Mare, 
cu ochii lui severi fixaţi asupra panoramei. 

- Harod cel Mare? întrebă ea. 

- Ăă, da. În vremurile întunecate, înainte să existe o Uniune, a 
luptat să aducă laolaltă Cele Trei Regate. A fost întâiul Mare Rege. 
Idiotule, gândi Jezal, asta ştie deja, toată lumea ştie. Ardee, cred că 
fratele tău n-ar... 

- Iar acesta este Bayaz, Întâiul dintre Magi? 

- Da, a fost cel mai de nădejde sfetnic al lui Harod. Ardee... 

— E adevărat că şi acum i se păstrează un loc liber în Consiliul 
Închis? 

Jezal fu luat pe nepregătite. 

— Auzisem că există acolo un scaun gol, dar nu ştiam că... 

— Au cu toţii o înfăţişare atât de serioasă, nu-i aşa? 

- Ăă... presupun că au fost vremuri serioase, răspunse el, 
zâmbind neconvingător. 

Un Cavaler Vestitor năvăli în josul aleii, călare pe un uriaş cal 
înspumat, cu soarele scânteind pe aripile aurii ale coifului. 
Secretarii se împrăştiară să-l lase să treacă şi Jezal încercă s-o 
îndepărteze cu blândeţe pe Ardee din calea lui. Spre consternarea 
lui, ea refuză să se clintească. Animalul trecu în goană, la câţiva 
centimetri de Ardee, destul de aproape ca rafala să sufle părul fetei 
în faţa lui Jezal. Ea se întoarse spre el, îmbujorată de emoție, 
altminteri deloc speriată de pericolul pe lângă care trecuse. 

-Un Cavaler Vestitor? întrebă ea, luându-l iarăşi de braţ şi 
conducându-l pe Drumul Regelui. 

- Da, scânci Jezal, încercând cu disperare să-şi stăpânească 
glasul, Cavalerii Vestitori au o responsabilitate importantă. Ei duc 
mesaje de la rege în orice colţ al Uniunii. Inima încetase să-i 
bubuie. Chiar şi dincolo de Marea Cercului, în Englia, Dagoska şi 
Westport. Sunt împuterniciţi să vorbească cu glasul regelui şi, astfel, 
le este interzis să glăsuiască altminteri decât în misiune regală. 

- Fedor van Haden a fost pe corabia noastră când am venit 
încoace. E un Cavaler Vestitor. Am stat de vorbă ore în şir. Jezal 
încercă fără succes să-şi ascundă uluirea. Am vorbit despre Adua, 
despre Uniune, despre familia lui. Chiar a pomenit şi numele tău. 
Jezal nu reuşi nici de această dată să pară nonşalant. În legătură cu 


aşteptatul Turnir. Ardee se aplecă şi mai aproape de el. Fedor era de 
părere că Bremer dan Gorst te va tăia în bucăţi. 

Jezal tuşi gâtuit, dar îşi reveni repede: 

- Din nefericire, această părere pare a fi larg împărtăşită. 

— Dar nu şi de tine, sper! 

-Ăă... 

Fata se opri şi-l luă de mână, privindu-l în ochi cu toată 
sinceritatea: 

- Sunt sigură că ai să-l învingi, indiferent ce se spune. Fratele 
meu vorbeşte laudativ despre tine şi el e un om zgârcit cu elogiile. 

- Ăă... bâigui Jezal. Degetele îl furnicau în mod plăcut. Ochii ei 
erau mari şi întunecaţi şi Jezal se pomeni în mare penurie de 
cuvinte. Ardee avea un fel de a-şi muşca buza de jos care îi făcea 
gândurile să rătăcească. O buză frumoasă, cărnoasă. Nu s-ar fi 
supărat s-o molfăie niţel şi el. Ei, bine, îţi mulţumesc. 

Jezal afişă un zâmbet prostesc. 

— Aşadar, acesta este parcul, zise Ardee, întorcându-se să admire 
priveliştea verde. E chiar mai frumos decât mi-am închipuit. 

- Ăă... da. 

— Ce minunat este să fii în miezul lucrurilor. Am petrecut atât de 
mult din viaţa mea la margine. Trebuie că aici se iau multe decizii 
importante, există mulţi oameni importanţi. Ardee îşi lăsă mâna să 
treacă prin frunzişul unei sălcii de lângă drum. Collem e îngrijorat 
că în Nord s-ar putea să fie război. Îşi făcea griji pentru siguranţa 
mea, cred că de aceea a vrut să vin aici. Cred că-şi face prea multe 
griji. Tu ce crezi, căpitane Luthar? 

Până acum câteva ore, trăise într-o dulce ignoranță în privința 
situaţiei politice, dar un asemenea răspuns n-ar fi fost potrivit. 

— Fi, bine, zise el, căznindu-se să-şi amintească numele şi apoi cu 
uşurare: acestui Berthod i-ar prinde bine o muştruluială. 

-Se zice că are douăzeci de mii de oameni ai Nordului sub 
stindardul său. Ardeen se aplecă spre el: barbari, murmură ea. 
Sălbatici, şopti ea. Am auzit că îşi jupoaie prizonierii de vii. 

Jezal considera că aceasta nu era tocmai o conversaţie potrivită 
pentru o domnişoară. 

— Ardee... începu el. 

- Dar sunt sigură că, având oameni ca tine şi ca fratele meu, să 
ne apere, noi, femeile, nu avem de ce să ne facem griji. 

Apoi Ardee se întoarse şi se îndepărtă pe alee. Jezal fu din nou 
nevoit să grăbească pasul ca s-o ajungă din urmă. 


- Iar aceea este Casa Creatorului? 

Ardee făcu semn cu capul către conturul fioros al imensului turn. 

— Păi, da, este. 

— Nu intră nimeni acolo? 

— Nimeni. De când mă ştiu eu, în orice caz. Podul e ţinut sub 
lacăt. Jezal se încruntă către turn. Acum părea ciudat că nu se 
gândise niciodată la asta. Trăind în Agriont, Casa Creatorului era 
mereu acolo. Locul e zăvorât, cred. 

— Zăvorât? Ardee se apropie foarte mult de el. Jezal privi cu 
nervozitate împrejur, dar nu se uita nimeni. Nu-i aşa că e ciudat că 
nu intră nimeni acolo? Nu-i aşa că e un mister? Aproape că îi 
simţea răsuflarea pe gât. Vreau să zic, de ce nu e doborâtă uşa pur 
şi simplu? 

Jezal găsea că îi e îngrozitor de dificil să se concentreze, cu ea 
atât de aproape. Se întrebă, preţ de o clipă, înspăimântătoare şi 
senzuală deopotrivă, dacă era posibil ca ea să flirteze cu el. Nu, nu, 
sigur că nu! Nu era obişnuită cu oraşul, atâta tot. Purtările 
neşlefuite ale unei fete de la ţară... dar, pe de altă parte, era foarte 
aproape. De-ar fi doar ceva mai puţin atrăgătoare sau ceva mai 
puţin sigură pe sine. De-ar fi ceva mai puţin... sora lui West. 

Jezal tuşi şi îşi întoarse privirea în josul aleii, sperând zadarnic 
să-şi mute gândurile. Doar câţiva oameni se deplasau de-a lungul 
drumului, dar nimeni pe care să-l recunoască, dacă nu cumva... 
Vraja lui Ardee se risipi dintr-odată şi Jezal simţi fiori de gheaţă pe 
piele. O siluetă gârbovită, încotoşmănată într-o zi atât de însorită, 
se îndrepta şchiopătând către ei, sprijinindu-se cu putere de un 
toiag. Era îndoit de spate şi tresărea la fiecare pas, iar drumeţii care 
mergau mai repede îl ocoleau cu grijă. Jezal încercă s-o îndrepte pe 
Ardee în altă direcţie, înainte să fie văzuţi, dar ea se opuse cu graţie 
şi porni direct către târşâitul inchizitor. 

Capul îi ţâşni în sus când se apropiară şi ochii îi sclipiră, 
recunoscându-l. Inima lui Jezal se opri în loc. Acum nu mai avea 
cum să-l ocolească. 

- Fi, căpitane Luthar, zise Glokta cu căldură, târşâindu-se puţin 
prea aproape şi strângându-i mâna, ce plăcere! Mă surprinde că 
Varuz ţi-a dat drumul atât de devreme. Probabil că s-a mai înmuiat, 
cu vârsta. 

— Lordul Mareşal este şi acum cât de poate de pretenţios! se oţări 
Jezal. 

— Sper că practicienii mei nu te-au stânjenit aseară. Inchizitorul 


clătină mâhnit din cap. N-au maniere. Pic de maniere. Dar sunt cei 
mai buni în ceea ce fac! Jur, regele nu are doi slujitori mai buni. 

— Presupun că îl slujim cu toţii pe rege, fiecare în felul lui. 

În glasul lui Jezal răzbătu ceva mai multă ostilitate decât avusese 
de gând. 

Dacă Glokta era ofensat, n-o arătă. 

— Chiar aşa. Nu cred că o cunosc pe prietena ta. 

— Nu. Este... 

- De fapt, ne-am cunoscut, spuse Ardee, spre marea surprindere a 
lui Jezal, întinzându-i mâna inchizitorului. Ardee West. 

Sprânceana lui Glokta se ridică. 

- Nu! Se aplecă ţeapăn, să-i sărute mâna. Jezal îi văzu gura 
strâmbându-se când se îndreptă, dar rânjetul ştirb reveni curând. 
Sora lui Collem West! Dar eşti atât de schimbată. 

- În bine, nădăjduiesc, râse ea. 

Jezal se simţea îngrozitor de stânjenit. 

— Păi... da, într-adevăr, răspunse Glokta. 

— Eşti schimbat şi tu, Sand. Ardee părea dintr-odată foarte tristă. 
Toată familia mea a fost extrem de îngrijorată. Am sperat şi am tot 
sperat că te vei întoarce teafăr. Jezal zări un spasm trecând peste 
faţa lui Glokta. Apoi, când am auzit că ai fost rănit... Cum te simţi? 

Inchizitorul aruncă o privire către Jezal, cu ochii reci ca o moarte 
lentă. Jezal îşi coborî privirea spre cizme, cu un nod de teamă în 
gâtlej. Nu era cazul să se sperie de acest schilod, nu-i aşa? Dar, 
cumva, îşi dorea să se mai afle încă la antrenamentul de scrimă. 
Glokta se uita lung la Ardee, cu ochiul stâng zbătându-se uşor, iar 
ea îi ţinea privirea, neintimidată, cu ochii plini de tăcută 
îngrijorare. 

— Sunt bine. Atât cât e de aşteptat. Expresia lui devenise foarte 
ciudată. Jezal se simţea mai stingherit ca oricând. Mulţumesc că m- 
ai întrebat. Zău. Nimeni n-o face vreodată. 

Se lăsă o tăcere stânjenitoare. Inchizitorul îşi întinse gâtul într-o 
parte şi pe urmă se auzi un pocnet puternic. 

— Ah! făcu el. Aşa. Mi-a făcut plăcere să vă revăd, pe amândoi, 
dar datoria mă cheamă. 

Le oferi încă un zâmbet insuportabil, pe urmă se îndepărtă 
şchiopătând, cu piciorul stâng hârşâind în pietriş. 

Ardee se încruntă spre spatele lui strâmb, în timp ce Glokta se 
îndepărta încet, şchiopătând. 

— E atât de trist, murmură ea. 


— Ce? bolborosi Jezal. 

Se gândea la acel mare ticălos alb de pe stradă, la acei ochi 
înguşti, roz. La prizonierul cu sacul pe cap. Cu toţii îl slujim pe rege 
în felul nostru. Chiar aşa. Tresări involuntar. 

— El şi fratele meu erau chiar apropiaţi. A venit să stea la noi într- 
o vară. Familia mea era atât de mândră să-l primească încât era 
stânjenitor. Obişnuia să se lupte cu fratele meu în fiecare zi şi 
câştiga mereu. Felul în care se mişca era un adevărat spectacol. 
Sand dan Glokta. A fost cea mai strălucitoare stea de pe cer. Ardee 
îşi flutură din nou jumătatea de zâmbet cunoscător. Şi acum aud că 
eşti tu. 

- Ăă... făcu Jezal, nefiind sigur dacă îl lăuda sau îşi bătea joc de 
el. 

Nu putea scăpa de sentimentul că fusese învins de două ori în 
ziua aceea, o dată de către fiecare dintre cei doi fraţi. 

Îşi imagina, de fapt, că sora îl bătuse cel mai rău. 


Ritualul de dimineaţă 


Era o zi senină de vară şi parcul era plin până la refuz de 
petrecăreţi nostimi. Colonelul Glokta se îndrepta ţanţoş şi hotărât 
către o întâlnire de mare importanţă, iar oamenii se înclinau cu 
respect şi se dădeau la o parte din calea lui. Pe cei mai mulţi îi 
ignora, pe cei mai importanţi îi onora cu un zâmbet strălucitor. 
Puţinii norocoşi îi întorceau radioşi zâmbetul, încântați să fie 
remarcaţi. 

- Bănuiesc că îl slujim cu toţii pe rege, în felul nostru, scânci 
căpitanul Luthar, întinzând mâna după sabie, dar Glokta era prea 
iute pentru el. Sabia lui lovi cu viteza fulgerului, înfigându-se direct 
în beregata ironicului idiot. 

Sângele împroşcă faţa lui Ardee West. Fata bătu din palme, 
încântată, uitându-se la Glokta cu ochi strălucitori. 

Luthar părea surprins să fie ucis. 

- Ha! Chiar aşa! zise Glokta cu un zâmbet. 

Căpitanul se prăbuşi cu faţa în jos, cu sângele ţâşnindu-i din gât. 
Mulțimea îşi răcni aprecierea şi Glokta le oferi o adâncă, graţioasă 
plecăciune. Uralele se înzeciră. 

- O, colonele, n-ar trebui, murmură Ardee, în timp ce Glokta îi 
lingea sângele de pe obraz. 

— N-ar trebui, ce? mârâi el, trăgând-o în braţele sale şi sărutând-o 
înfocat. 

Mulțimea era în delir. Când Glokta se smulse din îmbrăţişare, ea 
gâfâia, ridicând spre el o privire adoratoare, cu ochii ei mari şi 
întunecaţi, cu buzele uşor depărtate. 

— Ahi'ectolu vă vea, zise ea, cu un zâmbet drăgălaş. 

— Ce? 

Mulțimea amuţise, fir-ar a naibii, şi partea stângă a trupului îi 
amorţea. 

Ardee îl atinse cu tandreţe pe obraz. 

- Ahi'ectolu! strigă ea. 


Se auzi o bătaie puternică în uşă. Ochii lui Glokta se deschiseră 
brusc. Unde sunt? Cine sunt? 

O, nu. 

O, da. Îşi dădu seama numaidecât că dormise prost, că are trupul 


chircit sub pături şi faţa cufundată în pernă. Întreaga parte stângă îi 
era inertă. 

Bătaia în uşă răsună mai puternic decât înainte. 

- Ahi'ectolu! veni de dincolo răgetul gângav al lui Frost. 

Când Glokta încercă să ridice capul de pe pernă, durerea îi 
străfulgeră gâtlejul. A, nimic nu pune mintea în mişcare mai bine decât 
primul spasm al zilei. 

— Am priceput! zise el cu glas răguşit, lasă-mă un minut, la naiba! 

Paşii grei ai albinosului se îndepărtară, cu un sunet înfundat, de- 
a lungul coridorului. Glokta rămase nemişcat preţ de o clipă, apoi, 
prudent, îşi mişcă braţul drept, foarte încet, cu răsuflarea întretăiată 
din cauza efortului, şi încercă să se întoarcă pe spate. Îşi încleştă 
pumnul, când în piciorul stâng porniră furnicăturile. Măcar de-ar 
rămâne amortit, blestematul. Dar durerea îl cuprindea repede acum. 
Totodată, începea să perceapă un miros neplăcut. La naiba. lar am 
făcut pe mine. 

- Barnam! urlă Glokta, după care aşteptă, gâfâind, cu toată 
partea stângă pulsând de mama focului. Unde e bătrânul idiot? 
Barnam! răcni el din toţi bojocii. 

— Sunteţi bine, domnule? se auzi glasul servitorului din spatele 
uşii. 

Bine? Bine, nătărău bătrân? Şi când crezi tu că am fost bine ultima 
dată? 

— Nu, fir-ar să fie! Am murdărit patul! 

- Am fiert apă pentru baie, domnule. Vă puteţi ridica? 

Frost mai fusese nevoit o dată să spargă uşa. Poate că ar trebui s-o 
las deschisă toată noaptea, dar atunci cum aş putea dormi? 

-Cred că mă pot descurca, şuieră Glokta, cu limba lipită de 
gingiile goale, cu braţele tremurând, când îşi ridică trupul din pat şi 
se aşeză pe scaunul de alături. 

Grotescul lui picior stâng, fără degete, zvâcnea, încă imposibil de 
controlat. Glokta coborî spre el o privire mânioasă, cu o ură 
fierbinte. Spurcăciune oribilă. Revoltătoare, inutilă bucată de carne. De 
ce nu mi l-au tăiat pur şi simplu? De ce nu mi-l tai eu? Dar ştia de ce. 
Având încă piciorul, putea să se prefacă măcar că e pe jumătate 
bărbat. Îşi izbi coapsa ofilită cu pumnul, apoi regretă imediat. 
Nărod, nărod. Durerea i se furişă pe spate în sus, ceva mai intensă ca 
înainte şi sporind cu fiecare secundă. Hai, acum, hai, acum, să nu ne 
certăm. Începu să frece cu blândeţe carnea zdrobită. Suntem legaţi 
unul de altul, aşa că de ce să mă chinui? 


- Puteţi ajunge la uşă, domnule? 

Glokta strâmbă din nas din pricina mirosului, apoi îşi apucă 
bastonul şi încet, agonizant, se împinse în picioare. Străbătu şontâc 
încăperea, aproape alunecând până la jumătatea distanţei, dar 
redresându-se cu un spasm mistuitor. Întoarse cheia în broască, 
sprijinindu-se de perete ca să-şi menţină echilibrul, şi trase uşa în 
lături. 

Barnam stătea de cealaltă parte, cu braţele desfăcute, gata să-l 
prindă. Ce infamie. Să te gândeşti că eu, Sand dan Glokta, cel mai mare 
săbier pe care l-a văzut vreodată Uniunea, trebuie să fiu cărat la baie de 
un bătrân, ca să-mi pot spăla rahatul. Trebuie că acum se prăpădesc de 
râs toţi acei neghiobi pe care i-am bătut, dacă-şi mai amintesc de mine. 
Aş râde şi eu, dacă nu m-ar durea atât de tare. Dar îşi ridică greutatea 
de pe piciorul stâng şi îşi puse braţul pe după umărul lui Barnam, 
fără să protesteze. La ce bun, în definitiv? N-am de ce să nu-mi fac 
viața mai uşoară. Atât cât poate fi. 

Glokta trase adânc aer în piept. 

- Ai grijă, piciorul nu s-a dezmorţit încă. 

Săltară şi se împleticiră în josul coridorului, puţin prea îngust 
pentru amândoi. Sala de baie părea la un kilometru depărtare. Sau 
mai mult. Aş prefera să străbat o sută de kilometri, aşa cum am fost 
cândva, decât drumul până la baie, aşa cum sunt acum. Dar ăsta-i 
ghinionul meu, nu-i aşa? Nu te poţi întoarce. Niciodată. 

Glokta simţea căldura desfătătoare a aburului pe pielea 
lipicioasă. Cu Barnam sprijinindu-l de braţe, ridică încet piciorul 
drept şi îl aşeză cu grijă în apă. La naiba, e fierbinte. Bătrânul 
servitor îl ajută să-şi vâre şi celălalt picior şi, apoi, luându-l de 
subsuori, îl coborî ca pe un copil, până când fu cufundat până la 
gât. 

- Ahhh. Glokta dezvălui un zâmbet ştirb. Fierbinte ca forja 
Creatorului, Barnam, întocmai cum îmi place. 

Căldura îi pătrundea acum în picior şi durerea ceda. Nu dispare. 
Nu dispare niciodată. Dar e mai bine. Cu mult mai bine. Glokta începu 
să se simtă aproape gata să înfrunte o nouă zi. Trebuie să înveţi să 
iubeşti lucrurile mărunte ale vieţii. Cum ar fi o baie fierbinte. Trebuie să 
iubeşti lucrurile mărunte, când nu mai ai nimic altceva. 


Practicianul Frost îl aştepta jos, în micuța sufragerie, cu trupul 
mătăhălos îndesat într-un scaun scund, lângă perete. Glokta se lăsă 
în celălalt scaun şi adulmecă terciul aburind din castronul în care 


era înfiptă oblic o lingură de lemn, fără ca măcar să atingă 
marginea. Stomacul îi chiorăia şi gura începu să-i saliveze 
îngrozitor. Ce mai, toate simptomele unei senzaţii de greață extremă. 

- Ura! strigă Glokta. Iarăşi terci! Aruncă o privire către 
practicianul neclintit. „Terci cu miere, mai bun ca orice-avere, totu-i 
o plăcere, când ai terci cu miere!” Ochii roz nu clipiră. E un 
cântecel pentru copii. Mama mea obişnuia să mi-l cânte. Dar n-a 
reuşit niciodată să mă facă să mănânc lăturile astea. Dar acum -— şi 
vâri lingura mai adânc, nu mă mai satur de el. Frost îl privea fix. 
Sănătos, zise Glokta, vârându-şi pe gât o lingură de terci dulce şi 
luând o alta, delicios (înghițind cu noduri încă puţin) şi iată 
argumentul decisiv (râgâind uşor la următoarea înghiţitură): nu e 
nevoie să mesteci. Împinse la o parte strachina aproape plină şi 
aruncă lingura după ea. Mmmm, mormăi el. Un mic dejun gustos îţi 
face ziua frumoasă, nu găseşti? Era ca şi cum s-ar fi uitat la un 
perete alb, dar fără toată emoția pe care acesta ţi-o putea pricinui. 
Aşadar, Arhilectorul mă vrea din nou, nu-i aşa? Albinosul 
încuviinţă. Şi ce-ar putea să dorească ilustrul nostru conducător de 
la unul ca mine, ce crezi? Umeri ridicaţi. Hmmm. Glokta îşi linse 
resturile de terci de pe gingiile goale. Pare bine dispus, ştii cumva? 
Alţi umeri ridicaţi. Haide, haide, Practician Frost, nu-mi spune totul 
deodată, nu pot să te urmăresc. Tăcere. 

Barnam intră în cameră şi luă castronul. 

- Mai doriţi altceva, domnule? 

- Categoric. O bucată mare de carne în sânge şi un măr crocant. 
Se uită spre Practicianul Frost. Îmi plăceau merele când eram copil. 
De câte ori am făcut gluma asta? Frost îl privea impasibil: ochii nu-i 
râdeau deloc. Glokta se întoarse spre Barnam şi bătrânul afişă un 
zâmbet obosit. O, bine, suspină Glokta. Omul trebuie să spere, nu-i 
aşa? 

— Desigur, domnule, murmură servitorul, îndreptându-se spre 
uşă. 

Aşa să fie? 


Biroul Arhilectorului se afla la ultimul etaj al Casei Întrebărilor şi 
era cale lungă până sus. Mai rău, coridoarele erau ticsite de oameni. 
Practicieni, conţopişti, inchizitori, mişunând ca furnicile printr-un 
morman afânat de bălegar. Ori de câte ori le simţea privirile asupra 
lui, Glokta şchiopăta pe lângă ei zâmbind, cu capul semeţ. Ori de 
câte ori simţea că e singur, se oprea şi gâfâia, asuda şi înjura, îşi 


freca şi îşi plesnea piciorul, redându-i o fărâmă de viaţă. 

De ce trebuie să fie atât de sus? se întreba în timp ce îşi târşâia 
picioarele pe holurile întunecoase şi pe scările şerpuitoare ale 
labirinticei clădiri. Când ajunse în anticameră, era epuizat şi sufla 
greu, cu mâna stângă chinuită de dureri pe mânerul bastonului. 

Secretarul Arhilectorului îl examină cu suspiciune din spatele 
unui birou mare şi întunecat, care ocupa jumătate din încăpere. În 
faţa lui erau amplasate câteva scaune, pentru ca oamenii să devină 
agitaţi aşteptând să intre, iar doi practicieni uriași flancau imensele 
uşi duble de la intrarea în birou, atât de neclintiţi şi de mohorâţi de 
parcă ar fi făcut parte din decor. 

- Sunteţi aşteptat? întrebă secretarul, cu glas ascuţit. 

Ştii cine sunt, răhăţel înfumurat. 

— Desigur! se răsti Glokta, crezi că am urcat şchiopătând tocmai 
până aici ca să-ţi admir biroul? 

Secretarul îl privi în josul nasului. Era un tânăr palid, chipeş, cu 
o chică de păr galben. Al cincilea fiu umflat în pene al vreunui nobil 
mărunt cu şale hiperactive, şi crede că poate să-şi dea aere cu mine. 

-Şi numele dumneavoastră este? întrebă el, cu un rânjet 
batjocoritor. 

Glokta era la capătul răbdării, după urcuş. Izbi cu bastonul în 
tăblia biroului şi secretarul fu cât pe ce să sară din scaun. 

— Ce eşti, un idiot afurisit? Câţi inchizitori schilozi cunoşti? 

- Ă... făcu secretarul, cu gura tremurând nervos. 

- Ă? Ă? Ăsta e un număr? Vorbeşte! 

- Păi, eu... 

— Sunt Glokta, imbecilule! Inchizitorul Glokta! 

— Da, domnule, eu... 

— Mişcă-ţi fundul gras din scaun, nătărăule! Nu mă face să aştept! 
Secretarul sări, se repezi spre uşi, împinse în lături una dintre ele şi 
se dădu la o parte respectuos. Aşa mai merge, mârâi Glokta, 
târşâindu-se după el. 

Ridică privirea către practicieni, când trecu şontâc pe lângă ei. 
Era aproape sigur că unul avea un uşor zâmbet pe faţă. 

Încăperea nu era deloc schimbată de când o vizitase ultima oară, 
cu şase ani în urmă. Era un spaţiu circular, cavernos, cu chipuri de 
garguie gravate pe tavanul boltit, cu singura fereastră imensă 
oferind o privelişte spectaculoasă spre turlele Universităţii, spre o 
imensă porţiune din zidul împrejmuitor al Agriontului şi spre silueta 
impunătoare a Casei Creatorului din spatele acestuia. 


Camera era în cea mai mare parte căptuşită cu etajere şi dulapuri 
înţesate de stive înalte de registre şi hârtii ordonate cu grijă. Câteva 
portrete întunecate îl priveau de pe puţinele spaţii albe ale 
pereţilor, printre care unul imens, al actualului rege al Uniunii în 
tinereţe, cu un aer aspru şi înţelept. Fără îndoială, pictat înainte să 
devină o parodie senilă. Astăzi, găseşti la el ceva mai puţină autoritate şi 
ceva mai mult umor involuntar. 

În mijlocul încăperii se afla o masă rotundă şi grea, pe suprafaţa 
căreia era pictată o hartă a Uniunii, cu desăvârşită migală. Fiecare 
oraş în care exista un departament al Inchiziției era marcat cu o 
piatră prețioasă, iar în mijloc se înălța o minusculă replică de argint 
a oraşului Adua. 

Arhilectorul şedea la această masă, într-un jilţ străvechi, adâncit 
într-o conversaţie cu un alt bărbat, un bătrân sfrijit, cu o faţă 
ursuză, îmbrăcat în veşminte negre. Sult ridică privirea, luminându- 
se, când Glokta se apropie de ei, cu pasu-i târşâit, dar expresia 
celuilalt nu se schimbă. 

- Fi, bine, Inchizitor Glokta, sunt încântat că ai putut să ni te 
alături. Îl cunoşti pe Supraveghetorul General Halleck? 

— N-am avut plăcerea, răspunse Glokta. Nu că ar părea o mare 
plăcere. 

Bătrânul birocrat se ridică şi strânse mâna lui Glokta, fără 
entuziasm. 

— lar acesta este unul dintre inchizitorii mei, Sand dan Glokta. 

- Într-adevăr, murmură Halleck. Ai fost în armată, cred. Te-am 
văzut o dată duelându-te. 

Glokta îşi lovi piciorul cu bastonul. 

— Asta nu poate să fi fost de curând. 

- Nu. 

Se lăsă tăcerea. 

— Supraveghetorul General va primi, probabil, în curând, o 
promovare însemnată, zise Sult. Un scaun în însuşi Consiliul Închis. 

Consiliul Închis? Chiar aşa? O promovare extrem de însemnată. 

Însă Halleck nu părea deloc încântat. 

- Voi considera treaba înfăptuită atunci când Maiestatea Sa va 
binevoi să mă invite, se răsti el, şi nu înainte. 

Sult pluti uşor peste acest teren alunecos: 

- Consiliul e de părere, sunt convins, că eşti singurul candidat 
demn de această recomandare, acum că Sepp dan Teufel nu mai 
este avut în vedere. 


Bătrânul nostru amic Teufel? Nu mai este avut în vedere pentru ce? 

Halleck se încruntă şi îşi scutură capul. 

- Teufel. Am lucrat cu omul acesta vreme de zece ani. Nu mi-a 
plăcut niciodată -— nici nimeni altul, după cum te văd — dar nu l-aş fi 
crezut niciodată un trădător. 

Sult clătină din cap cu tristeţe. 

— Suntem cu toţi profund marcați, dar avem aici mărturisirea, 
negru pe alb. Ridică hârtia împăturită cu o expresie mâhnită. Mă 
tem că rădăcinile corupţiei pot săpa foarte adânc. Cine să ştie asta 
mai bine decât mine, care am sarcina ingrată de a curăța grădina de 
buruieni? 

- Într-adevăr, într-adevăr,  murmură Halleck,  clătinând 
posomorât din cap. Meritaţi tot respectul pentru asta. Şi 
dumneavoastră, domnule Inchizitor. 

— O, nu, eu nu, zise Glokta cu modestie. 

Cei trei bărbaţi schimbară priviri cu un ipocrit respect reciproc. 

Halleck îşi împinse scaunul în spate. 

- Ei, bine, dările nu se colectează singure. Trebuie să mă întorc la 
treburile mele. 

— Bucură-te de ultimele tale zile pe acest post, zise Sult. Îţi dau 
cuvântul că regele va trimite după tine cât de curând! 

Halleck îşi îngădui un zâmbet minuscul, pe urmă îi salută cu o 
înclinare ceremonioasă a capului şi se îndepărtă cu paşi mari. 
Secretarul îl conduse afară şi închise uşa grea. Era tăcere. Dar să fiu 
al naibii dacă voi fi eu cel care o voi rupe. 

- Bănuiesc că te întrebi ce-a fost asta, nu-i aşa, Glokta? 

- Mi-a trecut acest gând prin minte, Eminenţa Voastră. 

— Nu mă îndoiesc. Sult se ridică din scaun şi se îndreptă hotărât 
spre fereastră, cu mâinile-i înmănuşate în alb împreunate la spate. 
Lumea se schimbă, Glokta, lumea se schimbă. Vechea rânduială se 
prăbuşeşte. Loialitate, datorie, mândrie, onoare. Noţiuni care s-au 
perimat. Ce le înlocuieşte? Arhilectorul aruncă o privire peste umăr, 
preţ de o clipă, şi buza i se răsuci. Lăcomia. Negustorii au devenit 
noua putere în ţară. Bancheri, neguțători, marinari. Oameni mici, 
cu minţi mici şi ambiţii mici. Oameni a căror singură loialitate este 
faţă de ei înşişi, a căror singură datorie este faţă de propria lor 
pungă, a căror singură mândrie este să-i tragă pe sfoară pe mai- 
marii lor, a căror singură onoare se măsoară în monede de argint. 
Nu e nevoie să te întreb unde te situezi în clasa negustorilor. Sult privi 
încruntat afară, pe urmă se întoarse către încăpere. Acum, se pare 


că fiul oricui se poate alege cu o educaţie, cu o afacere şi poate 
deveni bogat. Ghilda Pânzarilor, a Negustorilor de Mirodenii şi 
altele asemenea îşi sporesc constant averea şi influenţa. Parveniţii 
trufaşi le dictează superiorilor lor naturali. Degetele lor grase şi 
lacome umblă la coardele puterii. E aproape prea mult de suportat. 
Sult se scutură, în timp ce măsura cu pasul podeaua. Voi vorbi 
sincer cu tine, Inchizitorule. Arhilectorul îşi flutură mâna graţioasă, 
de parcă sinceritatea lui ar fi fost un dar nepreţuit. Uniunea n-a 
părut niciodată mai puternică, n-a controlat niciodată mai mult 
teritoriu, dar, în spatele fațadei, suntem slabi. Nu e un secret că 
regele este incapabil să ia singur decizii. Prinţul moştenitor Ladisla 
e un filfizon înconjurat de linguşitori şi de proşti, căruia nu-i pasă 
decât de jocuri şi de veşminte. Prinţul Raynault e mult mai potrivit 
să domnească, dar el e fratele mai mic. Consiliul Închis, a cărui 
sarcină ar trebui să fie cârmuirea acestei corăbii care ia apă, e plin 
de impostori şi uneltitori. Unii sunt, poate, loiali, alţii, categoric, 
nu, fiecare dornic să-l învârtă pe rege cum vrea el. Cât de frustrant, 
când bănuiesc că ar trebui ca toţi să-l învârtă cum vrei tu! Între timp, 
Uniunea e asaltată de duşmani, pericole de dincolo de hotare şi 
pericole din interior. În Gurkhul domneşte un împărat nou şi 
viguros, care-şi pregăteşte ţara pentru un nou război. Nordicii sunt 
şi ei cu arma în mână, pândind la hotarele Engliei. În Consiliul 
Deschis, nobilii vociferează pentru drepturi străvechi, în timp ce în 
sate ţăranii vociferează pentru drepturi noi. Arhilectorul suspină 
adânc. Da, vechea rânduială se prăbuşeşte şi nimeni nu are 
conştiinţa sau curajul s-o sprijine. 

Sult se opri, ridicând privirea către unul dintre portrete: un 
bărbat robust, pleşuv, îmbrăcat în alb din cap până-n picioare. 
Glokta îl recunoscu imediat. Zoller, cel mai mare dintre toţi 
Arhilectori. Campion neobosit al Inchiziției, eroul torţionarilor, năpasta 
trădătorilor. Privea în jos cu mânie de pe perete, de parcă ar fi putut 
să-i ardă pe trădători cu o privire, chiar şi de dincolo de moarte. 

- Zoller, mârâi Sult. Lucrurile erau altfel pe vremea lui, îţi pot 
spune. Fără ţărani cârtitori, fără negustori pungaşi, fără nobili 
ursuzi. Dacă oamenii îşi uitau locul, le era amintit cu fierul înroşit 
şi, dacă vreun judecător cârcotaş îndrăznea să se plângă de asta, 
nimeni nu mai auzea vreodată de el. Inchiziția era o instituţie 
nobilă, unde-şi găseau locul cei mai buni şi mai sclipitori. Să-şi 
slujească regele şi să smulgă necinstea din rădăcini, asta era singura 
lor dorinţă şi singura răsplată. O, lucrurile erau măreţe în vremurile de 


demult. Arhilectorul se strecură înapoi în scaun şi se aplecă peste 
masă: Acum, am devenit un loc unde orice fiu de-al treilea al unui 
nobil scăpătat poate să-şi burduşească buzunarele cu şperţuri, sau 
unde o lepădătură cu porniri criminale poate face o pasiune pentru 
tortură. Influenţa noastră asupra regelui s-a erodat continuu, 
bugetele noastre au scăzut continuu. Cândva, eram temuţi şi 
respectaţi, Glokta, dar acum... Suntem nişte impostori mizerabili. Sult 
se încruntă. Ei, bine, nu mai suntem aşa. Intrigile şi trădările 
abundă şi mă tem că Inchiziția nu se mai ridică la înălţimea 
misiunii sale. Prea mulţi dintre Superiori nu mai sunt de încredere. 
Nu-i mai preocupă interesele regelui sau ale statului, sau ale oricui 
în afară de propria persoană. Superiorii? Nu sunt de încredere? Mă ia 
cu leşin. Încruntătura lui Sult se adânci şi mai mult. Iar acum, Feekt 
e mort. 

Glokta ridică privirea. Asta chiar e o veste. 

— Lordul Cancelar? 

-Se va anunţa mâine-dimineață. A murit subit, acum câteva 
nopti, în timp ce tu te ocupai de prietenul tău Rews. Încă planează 
câteva întrebări asupra morții sale, dar omul avea aproape nouăzeci 
de ani. De mirare e că a trăit atât. Cancelarul de aur i se spunea, cel 
mai mare politician al vremii sale. Chiar în aceste clipe i se 
ciopleşte chipul în piatră, pentru o statuie pe Aleea Regelui. Sult 
pufni: Cel mai mare dar la care oricare dintre noi poate spera. Ochii 
Arhilectorului se îngustară în despicături albastre. Dacă ai 
naivitatea să-ți închipui că Uniunea e controlată de regele ei sau de 
către flecarii nătărăi cu sânge albastru din Consiliul Deschis, poţi să- 
i dai uitării. În Consiliul Închis se află puterea. Mai mult ca 
niciodată, de când cu boala regelui. Doisprezece oameni, în 
douăsprezece scaune mari şi incomode, cu mine printre ei. 
Doisprezece oameni cu idei foarte diferite şi, de douăzeci de ani, 
război şi pace. Feekt a ţinut balanţa. A învrăjbit Inchiziția cu 
judecătorii, bancherii cu armata. A fost axul în jurul căruia s-a 
întors regatul, temelia pe care s-a sprijinit. Moartea lui a lăsat un 
gol. Tot felul de goluri se cască şi oamenii se vor repezi să le umple. 
Am sentimentul că acel nemernic scâncit, Marovia, acea inimă 
însângerată a Înaltei Justiţii, acel autoproclamat campion al omului 
simplu, va fi primul la rând. E o situaţie alunecoasă şi periculoasă. 
Arhilectorul izbi cu pumnul în masă, în faţa lui. Trebuie să ne 
asigurăm că oamenii nepotriviţi nu vor profita de asta. Glokta 
clătină aprobator din cap. Cred că am priceput ce vrei să spui, 


Arhilectore. Trebuie să ne asigurăm că noi suntem cei care vor profita şi 
nimeni altcineva. Trebuie spus cu tărie că postul de Lord Cancelar 
este unul dintre cele mai influente din regat. Colectarea dărilor, 
vistieria, monetăriile regelui, toate sunt sub patronajul lui. Bani, 
Glokta, bani. Iar banii înseamnă putere. Nu e cazul să-ţi spun. 
Mâine va fi numit un nou cancelar. Candidatul nostru de frunte era 
fostul administrator al Monetăriilor, Sepp dan Teufel. Înţeleg. Ceva 
îmi spune că nu va mai fi luat în calcul. Buza lui Sult se răsuci. Teufel 
a avut legături strânse cu ghildele negustorilor, în mod special cu 
cea a pânzarilor. Rânjetul lui deveni o încruntătură. Şi, în plus, era 
un asociat al Înaltului Judecător Marovia. Aşa că, vezi tu, n-ar fi 
fost defel un Lord Cancelar potrivit. Chiar aşa. Defel potrivit. 
Supraveghetorul General Halleck este o alegere mult mai bună, în 
opinia mea. 

Glokta privi către uşă: 

— EI? Lord Cancelar? 

Sult se ridică zâmbind şi se îndreptă către o servantă de lângă 
perete. 

— Chiar nu există nimeni altcineva. Toată lumea îl urăşte, iar el 
urăşte pe toată lumea, în afară de mine. Mai mult, e un conservator 
înrăit, care dispreţuieşte clasa negustorilor şi tot ce reprezintă ea. 
Arhilectorul deschise servanta şi scoase două pahare şi o carafă 
bogat ornamentată. Dacă nu va fi chiar o figură prietenoasă în 
Consiliu, cel puţin va fi una înţelegătoare şi a naibii de ostilă faţă de 
toţi ceilalţi. Nu-mi pot închipui un candidat mai potrivit. 

Glokta încuviinţă. 

— Pare un om cinstit. Dar nu într-atât de cinstit încât să-l las să mă 
aşeze în baie. Dar tu, Eminenţă, l-ai lăsa? 

- Da, continuă Sult, va fi foarte valoros pentru noi. Arhilectorul 
turnă două pahare de vin roşu, greu. Şi, pe deasupra, am putut să 
aranjez lucrurile şi pentru un nou Administrator al Monetăriei, unul 
înţelegător. Am auzit că pânzarii îşi muşcă pur şi simplu buza de 
furie. Marovia nu e nici el deloc fericit, ticălosul. Sult chicoti. Toate 
veşti bune, şi ţie trebuie să-ţi mulțumim. Întinse unul dintre pahare. 

Otravă? O moarte lentă, cu zvârcoleli şi vărsături pe minunata 
pardoseală de mozaic a Arhilectorului? Sau doar căzând cu faţa în jos 
pe masa lui? Însă chiar nu avea altceva de făcut decât să apuce 
paharul şi să soarbă zelos. Vinul îi era necunoscut, dar era delicios. 
Probabil dintr-un loc foarte frumos şi foarte îndepărtat. Cel puţin, dacă 
mor aici, sus, nu va mai trebui să cobor toate treptele. Dar Arhilectorul 


bea şi el, numai zâmbete şi bunăvoință. Aşadar, presupun că voi 
supravieţui, totuşi, acestei după-amiezi. 

- Da, am păşit cu dreptul. Acestea sunt vremuri într-adevăr 
periculoase şi, totuşi, pericolul şi şansa merg adesea mână-n mână. 
Glokta simţi o senzaţie ciudată strecurându-i-se în sus pe spinare. E 
frică, ambiţie sau ambele? Am nevoie de cineva care să mă ajute să 
pun ordine în lucruri. Cineva care nu se teme de Superiori, ori de 
negustori, nici măcar de Consiliul Închis. Cineva care să acţioneze 
cu subtilitate, cu discreţie şi fără cruţare. Cineva a cărui loialitate 
faţă de Uniune e mai presus de orice îndoială, dar care nu are 
prieteni în interiorul guvernului. Cineva care e urât de toată lumea? 
Cineva care să preia întreaga vină dacă lucrurile merg prost? Cineva 
care va avea puţini jelitori la înmormântarea sa? Am nevoie de un 
Inchizitor Privilegiat, Glokta. Cineva care să lucreze în afara 
controlului Superiorilor, dar sub deplina mea autoritate. Cineva 
care să răspundă doar în faţa mea. Arhilectorul ridică o sprânceană, 
ca şi cum tocmai i-ar fi venit ideea. Mi se pare că tu eşti extrem de 
potrivit pentru această sarcină. Ce crezi? 

Cred că ocupantul unui asemenea post ar avea o mulţime de duşmani 
şi un singur prieten. Glokta ridică privirea către Arhilector. Şi acel 
prieten ar putea să nu fie atât de demn de încredere. Cred că s-ar putea 
ca ocupantul unui asemenea post să nu dăinuie mult. 

— Aş putea avea puţin timp de gândire? 

- Nu. 

Pericolul şi şansa merg adesea mână-n mână. 

— Atunci accept. 

— Excelent. Cred cu tărie că acesta este începutul unei lungi şi 
fructuoase relaţii. Sult îi zâmbi peste buza paharului. Ştii, Glokta, 
dintre toţi negustorii care mişună acolo, afară, pe pânzari îi găsesc 
cei mai greu de tolerat. În mare măsură, prin influenţa lor a intrat 
Westportul în Uniune şi datorită banilor Westportului am câştigat 
războiul gurkian. Regele i-a răsplătit, desigur, cu drepturi de negoţ 
nepreţuite, dar de atunci aroganţa lor a devenit insuportabilă. Ai fi 
zis că au luptat ei înşişi în bătălii, judecând după aerele pe care au 
început să şi le dea şi după libertăţile pe care şi le-au luat. 
Onorabila Ghildă a Pânzarilor! pufni el. Îmi dau seama acum că 
amicul tău Rews ne-a oferit mijloacele să-i prindem în laţ atât de 
bine încât ar fi păcat să-i lăsăm din mână. 

Glokta era foarte surprins, dar credea că-şi ascunde bine 
sentimentele. Să mergem mai departe? De ce? Pânzarii mişună liberi şi 


continuă să plătească şi asta mulţumeşte tot felul de oameni. Aşa cum 
stau lucrurile, sunt speriaţi şi cuminţi, întrebându-se pe cine a pomenit 
Rews, cine ar putea fi următorul pe scaun. Dacă întindem coarda, ar 
putea să aibă de suferit sau să fie terminaţi cu totul. Atunci vor înceta să 
plătească şi mulţi oameni vor fi nemulţumiţi. Unii dintre ei, chiar din 
această clădire. 

— Pot să-mi continui cu uşurinţă investigaţiile, Eminenţa Voastră, 
dacă doriţi s-o fac. 

Glokta luă încă o sorbitură. Era, într-adevăr, un vin excelent. 

- Trebuie să fim prudenţi. Prudenţi şi foarte scrupuloşi. Banii 
Pânzarilor curg ca laptele. Au mulţi prieteni, chiar şi în cercurile 
cele mai înalte ale nobilimii. Brock, Heugen, Isher şi mulţi alţii, în 
afară de ei. Unii dintre cei mai importanţi oameni ai ţării. Se ştie că 
au supt cu toţii la acest sân, într-un moment sau altul şi pruncii 
plâng când li se ia laptele. Un rânjet crud flutură peste chipul lui 
Sult. Însă, dacă vrem să-i învăţăm disciplina, copiii trebuie făcuţi 
uneori să plângă... Pe cine a pomenit viermele ăla de Rews în 
mărturisirea lui? 

Glokta se aplecă, chinuit, trase către el scrisoarea de recunoaştere 
a lui Rews, o despături şi cercetă lista de nume din partea de sus a 
paginii. 

— Sepp dan Teufel, pe care-l ştim cu toţii. 

- O, îl ştim şi-l iubim, Inchizitorule, zise Sult, privind-l radios, 
dar simt că am putea să-l tăiem fără probleme de pe listă. 
Altcineva? 

— Păi, să vedem. Glokta cercetă pe îndelete hârtia. Mai e Harod 
Polst, un pânzar. Un nimeni. 

Sult flutură din mână nerăbdător: 

-— E un nimeni. 

— Solimo Scandi, un pânzar din Westport. Tot un nimeni. 

- Nu, nu, Glokta, putem să găsim pe cineva mai bun decât 
Solimo nu-ştiu-cum, nu-i aşa? Aceşti pânzari mărunți nu prezintă cu 
adevărat interes. Smulge rădăcina, şi frunzele mor singure. 

- Chiar aşa, Eminenţa Voastră. Îl avem pe Villem dan Robb, nobil 
mărunt, care deţine un mic punct vamal. Sult privi gânditor, clătină 
din cap. Ar mai fi... 

- Stai! Vilem dan Robb... Arhilectorul pocni din degete. Fratele 
lui, Kiral, este unul dintre curtenii reginei. M-a făcut de ocară la o 
reuniune. Sult zâmbi. Da. Villem dan Robb, adu-l. 

Şi, astfel, mergem mai adânc. 


— Slujesc şi mă supun, Eminenţa Voastră. Există vreun anumit 
nume care trebuie menţionat? 

Glokta îşi lăsă jos paharul gol. 

— Nu. Arhilectorul se întoarse şi îşi flutură mâna din nou. Oricare, 
toţi, nu mă interesează. 


Întâiul dintre magi 


Lacul se întindea în depărtare, mărginit de stânci abrupte şi de 
verdeață picurând de apă, cu luciul ciupit de ploaie, vast şi cenuşiu, 
cât vedeai cu ochii. Trebuie spus că ochii lui Logen nu puteau vedea 
prea departe, pe o vreme ca asta. Ţărmul opus ar fi putut fi la o sută 
de paşi depărtare, dar apele calme păreau adânci. Foarte adânci. 

Logen renunţase de mult la orice încercare de a rămâne uscat şi 
apa îi şiroia prin păr şi pe faţă, îi picura de pe nas, de pe degete, de 
pe bărbie. Să fie ud, istovit şi înfometat făcea parte din viaţă. 
Făcuse adesea, dacă stătea să se gândească. Închise ochii şi simţi 
ploaia răpăindu-i pe faţă, auzi apa pleoscăind pe prundiş. 
Îngenunche lângă lac, destupă plosca, o împinse sub apă şi urmări 
bulele de aer spărgându-se pe măsură ce se umplea. 

Malacus Quai ieşi împleticindu-se din tufişuri, cu respiraţia iute 
şi întretăiată. Se prăbuşi în genunchi, se târî pe rădăcinile unui 
copac, tuşi, scuipând flegmă pe pietriş. Avea o tuse urâtă acum. I se 
ridica direct din măruntaie şi îi făcea întreaga cutie toracică să 
hârâie. Era chiar mai palid decât atunci când se întâlniseră prima 
oară şi mult mai slab. Logen era şi el ceva mai slab. Erau vremuri 
grele, una peste alta. Se îndreptă către ucenicul tras la faţă şi se 
ghemui lângă el. 

— Lasă-mă o clipă. 

Quai îşi închise ochii afundaţi în orbite şi îşi dădu capul pe spate. 
Doar o clipă. Gura îi atârna deschisă, tendoanele gâtului său sfrijit îi 
ieşiseră în afară. Arăta deja ca un cadavru. 

— Nu te odihni prea mult. S-ar putea să nu te mai ridici niciodată. 

Logen întinse plosca. Quai nici măcar nu-şi ridică braţul s-o ia, 
aşa că Logen i-o duse la buze şi o ridică, puţin înclinată. Quai luă, 
tresărind, o înghiţitură, tuşi, apoi capul îi căzu pe spate, lovindu-se 
de copac, ca o piatră. 

- Ştii unde suntem? întrebă Logen. 

Ucenicul se uită clipind la apă, de parcă abia acum ar fi observat- 
o. 

— Acesta trebuie să fie capătul nordic al lacului... ar trebui să 
existe o cărare. Glasul i se stinse, devenind o şoaptă. La capătul 
sudic se află un drum cu două pietre. Izbucni într-o tuse violentă şi 
înghiţi cu dificultate. Urmează drumul peste pod şi ai ajuns, zise el 


cu glas răguşit. 

Logen privi de-a lungul malului, la copacii picurând de apă. 

-Cât e de departe? Niciun răspuns. Apucă umărul osos al 
bolnavului şi îl scutură. Pleoapele lui Quai se mijiră şi ucenicul îşi 
ridică privirea împăienjenită, încercând să se concentreze. Cât de 
departe? 

— Şaizeci de kilometri. 

Logen îşi supse dinţii. Quai n-ar putea străbate pe jos şaizeci de 
kilometri. Ar fi norocos să facă şaizeci de paşi pe propriile picioare. 
Ştia asta foarte bine, se putea citi în ochii lui. Avea să fie mort în 
curând, aprecie Logen, în cel mult câteva zile. Văzuse oameni mai 
puternici răpuşi de friguri. 

Şaizeci de kilometri. Logen cugetă profund la asta, scărpinându-şi 
bărbia cu degetul mare. Şaizeci de kilometri. 

— La naiba! şopti el. 

Trase raniţa lângă el şi o deschise. Mai aveau ceva mâncare, dar 
nu multă. Câteva fâşii de carne uscată şi tare, un codru de pâine 
neagră, mucegăită. Privi peste lacul liniştit. Cel puţin nu aveau să 
rămână fără apă de băut prea curând. Îşi scoase ceaunul greu din 
raniță şi îl aşeză jos, pe prundiş. Fuseseră împreună multă vreme, 
dar nu mai rămăsese nimic de gătit. Nu te poţi ataşa de obiecte, nu 
aici, în sălbăticie. Azvârli funia în tufişuri, pe urmă îşi săltă raniţa 
uşurată peste umăr. 

Ochii lui Quai se închiseseră din nou şi abia mai respira. Logen 
îşi amintea şi acum prima oară când fuseseră nevoiţi să lase pe 
cineva în urmă, îşi amintea de parcă ar fi fost ieri. Ciudat cum 
uitase numele băiatului, dar chipul lui continua să-l urmărească. 

Shanka îi luaseră o bucată din coapsă. O bucată mare. Gemuse 
tot drumul. Nu putea păşi. Rana se infectase, ar fi murit oricum. 
Trebuia să-l părăsească. Nimeni nu-l învinuise vreodată pe Logen 
pentru asta. Băiatul fusese prea tânăr, n-ar fi trebuit să plece de la 
bun început. Ghinion, atâta tot, se putea întâmpla oricui. Strigase 
după ei în timp ce coborau dealul, într-un grup tăcut, mohorât, cu 
capetele plecate. Lui Logen i se păruse că-i auzea strigătele chiar şi 
după ce-l lăsaseră mult în urmă. Le auzea şi acum. 

În războaie fusese altfel. Din coloane cădeau oameni tot timpul, 
în marşurile lungi, în lunile friguroase. La început rămâneau la 
coadă, apoi rămâneau în urmă, după aceea rămâneau la pământ. 
Cei înfriguraţi, cei bolnavi, cei răniţi. Logen fu străbătut de un fior 
şi îşi vârî capul între umeri. La început încerca să-i ajute. Apoi a 


devenit recunoscător că nu se număra printre ei. Apoi a ajuns să 
păşească peste cadavre fără să le observe măcar. Înveţi să-ţi dai 
seama când cineva nu se mai ridică. Logen se uită la Malacus Qui. O 
moarte în plus în sălbăticie nu era nimic demn de remarcat. Omul 
trebuie să fie realist, în definitiv. 

Ucenicul se trezi din somnul lui agitat şi încercă să se ridice. 
Mâinile îi tremurau cumplit. Ridică privirea spre Logen, cu ochii 
scânteind. 

— Nu mă pot ridica, zise el răguşit. 

- Ştiu. Mă mir că ai reuşit să ajungi până aici. 

Acum nu mai conta atât de mult. Logen ştia drumul. Dacă găsea 
cărarea, putea parcurge treizeci de kilometri pe zi. 

- Dacă-mi laşi o parte din mâncare... poate... după ce ajungi la 
bibliotecă... cineva... 

- Nu, zise Logen, strângând din fălci. Am nevoie de mâncare. 
Quai scoase un sunet ciudat, ceva între tuse şi suspin. Logen se 
aplecă şi se propti cu umărul drept în stomacul lui Quai, 
împingându-şi braţul pe după şalele lui. Nu te pot căra şaizeci de 
kilometri fără ea, adăugă el şi se îndreptă, săltându-l pe ucenic 
peste umăr. 

Porni de-a lungul țărmului, ţinându-l pe Quai de manta, cu 
cizmele scârţâind pe pietrişul ud. Ucenicul nici nu se mişca, doar 
atârna acolo, ca un sac de zdrenţe ude, cu braţele inerte lovindu-se 
de partea dindărăt a picioarelor lui Logen. 

După ce făcu vrei treizeci de paşi, Logen se întoarse şi privi 
înapoi. Ceaunul zăcea părăsit lângă lac, umplându-se deja cu apă de 
ploaie. Trecuseră prin multe împreună, el şi ceaunul acela. 

— Adio, vechi prieten. 

Ceaunul nu răspunse. 


Logen îşi aşeză cu blândeţe povara tremurândă la marginea 
drumului, apoi îşi întinse spatele chinuit, îşi scărpină bandajul 
murdar de pe braţ şi luă o înghiţitură de apă din ploscă. Apa era 
singurul lucru care trecuse de buzele lui suferinde în ziua aceea şi 
foamea îi rodea stomacul. Măcar nu mai ploua. Trebuie să înveţi să 
te bucuri în viaţă de lucrurile mărunte, precum cizmele uscate. 
Trebuie să iubeşti lucrurile mărunte, când nu ai altceva. 

Logen scuipă în noroi şi îşi frecă degetele, dezmorţindu-le. Locul 
nu putea trece neobservat, asta era sigur. Cele două pietre se înălțau 
deasupra drumului, bătrâne şi găurite, cu petice de muşchi verzi la 


bază şi licheni gri mai sus. Erau acoperite de scrijelituri decolorate, 
şiruri de litere într-o scriere pe care Logen n-o înţelegea, nici măcar 
n-o recunoştea. Cu toate acestea, aveau un aer amenințător, dându- 
ţi senzaţia mai degrabă că te avertizează decât că te întâmpină. 

- Prima Lege. 

— Ce? făcu Logen, surprins. 

Quai oscilase chinuit între somn şi trezie de când lăsaseră 
ceaunul în urmă, acum două zile. Ceaunul ar fi putut scoate sunete 
mai inteligibile, în perioada aceea. De dimineaţă, când se trezise, 
Logen îl găsise pe Quai abia respirând. La început fusese convins că 
e mort, dar omul încă se agăța, fără putere, de viaţă. Nu renunţa 
uşor, ce era al lui era al lui. 

Logen îngenunche şi dădu la o parte părul ud de pe faţa lui Quai. 
Ucenicul îl apucă pe neaşteptate de încheietură şi dădu să se ridice. 

- E interzis, şopti el, fixându-l pe Logen cu ochi mari, să atingi 
Cealaltă Parte! 

— Cum? 

- Să vorbeşti cu diavolii, zise el răguşit, agăţându-se de haina 
ponosită a lui Logen. Creaturile lumii de dedesubt sunt plămădite 
din minciuni! N-ai voie s-o faci! 

- N-am s-o fac, bolborosi Logen, întrebându-se dacă avea să ştie 
vreodată despre ce vorbea ucenicul. N-am s-o fac. Dacă are vreo 
importanţă. 

N-a prea avut. Ucenicul căzuse deja înapoi în somnul lui agitat. 
Logen îşi frământă buza. Spera că ucenicul avea să se trezească din 
nou, deşi nu prea credea asta. Dar poate că acel Bayaz avea să fie în 
stare să facă ceva, era Întâiul dintre Magi, în definitiv, mare în 
Înalta Înţelepciune şi aşa mai departe. Aşadar, Logen îl ridică din 
nou pe Quai pe umăr şi porni, târându-şi picioarele, printre pietrele 
străvechi. 

Drumul urca abrupt între stâncile de deasupra lacului, ici înălţat, 
acolo tăiat adânc în pământul pietros. Era mâncat de vreme şi plin 
de gropi, năpădit de buruieni. Se răsucea în spirală la nesfârşit şi 
curând Logen gâfâia năduşit şi picioarele îi ardeau de efort. Pasul 
începu să-i încetinească. 

Adevărul era că obosise. Nu doar din pricina urcuşului sau a 
drumului de corvoadă pe care-l străbătuse în ziua aceea, cu un 
ucenic pe jumătate mort pe umăr sau a efortului din ziua 
precedentă sau măcar din cauza luptei din pădure. Era obosit de 
toate. De shanka, de războaie, de întreaga-i viaţă. 


— Nu pot merge la nesfârşit, Malacus. Nu pot lupta la nesfârşit. 
Cât din mizeria asta oribilă trebuie să înghită un om? Trebuie să mă 
aşez o clipă. Într-un nenorocit de scaun normal! Cer atât de mult? 
Da? 

În această stare de spirit, înjurând şi bodogănind la fiecare pas, 
cu capul lui Quai lovindu-l peste fese, Logen ajunse la pod. 

Era la fel de bătrân ca drumul, acoperit de plante târâtoare, 
simplu şi suplu, arcuindu-se cam douăzeci de paşi peste o trecătoare 
ameţitoare. Jos, departe, un râu se învolbura peste pietrele 
colțuroase, umplând aerul de zgomot şi stropi strălucitori de apă. Pe 
malul celălalt, între stâncile falnice acoperite de muşchi, fusese 
ridicat un zid înalt, construit cu atâta strădanie încât era greu să-ţi 
dai seama unde se termină costişa naturală şi unde începe cea 
făcută de mâna omului. O singură poartă bătrână era încastrată în 
el, căptuşită cu aramă bătută, acum brăzdată de dungi verzi din 
pricina umezelii şi a anilor. 

În timp ce îşi alegea drumul cu grijă peste pietrele alunecoase, 
Logen se pomeni întrebându-se, în virtutea obişnuinței, cum putea 
să fie asediat acest loc. Nu putea. Nici cu o mie de oameni pe alese. 
În faţa porţii se afla doar un prag îngust de piatră. Nu aveai loc să 
fixezi o scară sau să balansezi un berbec. Zidul măsura cel puţin 
zece metri în înălțime şi poarta avea un aspect înfricoşător de solid. 
Şi, dacă era ca apărătorii să coboare podul... Logen aruncă o privire 
peste margine şi înghiţi: era cale lungă până jos. 

Trase adânc aer în piept şi izbi cu pumnul în arama verde şi udă. 
Patru bubuituri puternice, răsunătoare. Aşa bătuse în porţile 
Carleonului, după bătălie şi oamenii se grăbiseră să se predea. 
Acum, nimeni nu se grăbea să facă nimic. 

Aşteptă. Bătu din nou. Aşteptă. Era din ce în ce mai ud, în ceața 
râului. Scrâşni din dinţi. Ridică mâna, să bată din nou. O uşiţă 
îngustă ţâşni la o parte şi o pereche de ochi urduroşi îl priviră cu 
răceală, din spatele zăbrelelor groase. 

- Cine mai e? se răsti un glas morocănos. 

- Logen Nouădegete e numele meu. Noi... 

- N-am auzit niciodată de tine. 

Nicidecum întâmpinarea la care sperase Logen. 

— Am venit să-l văd pe Bayaz. Niciun răspuns. Întâiul dintre... 

— Da, e aici. Dar uşa nu se deschise. Nu primeşte vizite. I-am spus 
asta ultimului mesager. 

- Eu nu sunt mesager. Cu mine e Malacus Quai. 


- Malaca şi mai cum? 

— Quai, ucenicul. 

— Ucenic? 

- E foarte bolnav, zise încet Logen. S-ar putea să moară. 

— Bolnav, zici? Să moară, am auzit bine? 

- Da. 

— Încă o dată, cum te numeşti? 

- Deschide numai uşa aia blestemată! Logen îşi agită zadarnic 
pumnul în faţa vizetei. Te rog. 

— Nu lăsăm pur şi simplu pe oricine înăuntru... ia ridică. Arată- 
mi mâinile. 

— Ce? 

- Mâinile. 

Logen ridică mâinile. Ochii apoşi se mişcară încet peste degete. 

— Sunt nouă. Lipseşte unul, vezi? 

Împinse ciotul către deschizătură. 

- Nouă, nu-i aşa? Ar fi trebuit să spui. 

Zăvoarele zăngăniră şi uşa se crăpă încet. Un bărbat în vârstă, 
încovoiat sub o armură învechită, se holba la el cu suspiciune, din 
partea cealaltă. Ţinea în mână o sabie lungă, mult prea grea pentru 
el. Vârful ei se clătina nestăpânit, în timp ce omul se căznea să ţină 
sabia în sus. 

Logen ridică mâinile: 

- Mă predau. 

Bătrânul paznic nu era amuzat. Mârâi posac, când Logen trecu pe 
lângă el, apoi se opinti să închidă poarta, o zăvorî pe bâjbâite, se 
întoarse şi se îndepărtă târşâindu-şi picioarele, fără să mai scoată o 
vorbă. Logen îl urmă în susul unei văi înguste, mărginite de case 
ciudate, dărăpănate şi acoperite de muşchi, pe jumătate săpate în 
stâncile abrupte, contopindu-se cu muntele. 

În pragul unei uşi, o femeie cu faţa mohorâtă lucra la o furcă de 
tors şi se uită încruntată la Logen când trecu pe lângă ea, cu 
ucenicul inconştient pe umăr. Logen îi răspunse cu un zâmbet. Nu 
era o frumuseţe, asta era sigur, dar trecuse foarte multă vreme. 
Femeia intră în casă, aplecându-şi capul şi trânti uşa cu piciorul, 
lăsând roata să se învârtă. Logen oftă. Vechea vrajă era încă acolo. 

Următoarea clădire era o brutărie cu un horn turtit care scotea 
fum. Mirosul de pâine coaptă făcu stomacul gol al lui Logen să 
chiorăie. Ceva mai încolo, câţiva copii râdeau şi se jucau, alergând 
în jurul unui bătrân copac pipernicit. Îi amintiră lui Logen de 


propriii copii. Nu semănau defel cu ei, dar Logen era într-o stare de 
spirit morbidă. 

Trebuia să recunoască, era puţin dezamăgit. Se aşteptase la o 
atmosferă firoscoasă şi la mult mai multe bărbi. Oamenii ăştia nu 
păreau atât de nemaipomenit de înţelepţi. Arătau întocmai ca orice 
alţi ţărani. Nimic diferit de felul în care arătase satul lui înainte să 
vină shanka. Se întreba dacă se afla unde trebuie. Pe urmă trecură 
de o cotitură a drumului. 

În faţa lor, în coasta muntelui, se înălţau trei turnuri mari, 
conice, unite la bază, dar separate mai sus, acoperite de iederă 
întunecată. Păreau mult mai bătrâne chiar decât străvechiul pod şi 
decât străvechiul drum, bătrâne ca muntele însuşi. La baza lor se 
îngrămădeau de-a valma alte clădiri, răzleţite la marginile unei 
curţi largi în care oamenii îşi vedeau de treburile de zi cu zi. O 
femeie subţire bătea untul într-un pridvor. Un fierar îndesat încerca 
o potcoavă pe copita unei iepe agitate. Un măcelar bătrân şi pleşuv, 
cu şorțul pătat, terminase de tranşat un animal şi îşi spăla braţele 
pline de sânge într-o albie. 

lar pe treptele largi din faţa celui mai înalt dintre cele trei 
turnuri, şedea un bătrân magnific. Era înveşmântat în alb din cap 
până-n picioare, avea o barbă lungă, nasul coroiat şi părul alb 
revărsat de sub o tichie albă. Logen era, în sfârşit, impresionat. 
Întâiul dintre Magi arăta, cu siguranţă, aşa cum trebuia. Când Logen 
se apropie de el, târşâindu-şi picioarele, bătrânul se ridică de pe 
trepte şi porni în goană spre ei, cu mantaua-i albă fluturând în 
urmă. 

— Aşezaţi-l aici, jos, murmură el, indicând un petic de iarbă de 
lângă fântână, şi Logen îngenunche şi îl răsturnă pe Quai pe 
pământ, cât putu mai uşor, cu durerile puternice de spate pe care le 
avea. 

Bătrânul se aplecă deasupra lui şi îi aşeză o mână noduroasă pe 
frunte. 

- V-am adus ucenicul înapoi, bolborosi Logen, fără rost. 

— Al meu? 

— Nu sunteţi Bayaz? 

Bătrânul râse. 

— O, nu, eu sunt Wells, intendent aici, la bibliotecă. 

- Eu sunt Bayaz, veni o voce din spate. 

Măcelarul se apropia încet de ei, ştergându-şi mâinile cu o bucată 
de pânză. Părea să aibă în jur de şaizeci de ani, dar era bine clădit, 


cu fața puternică, brăzdată de riduri adânci şi o barbă sură, tunsă 
scurt, în preajma gurii. Era cu desăvârşire chel şi soarele după- 
amiezii strălucea pe ţeasta-i arsă de soare. Nu era nici frumos, nici 
maiestuos, însă când se apropie, părea să aibă într-adevăr ceva 
aparte. O siguranţă, un aer poruncitor. Un om obişnuit să 
poruncească şi să fie ascultat. 

Întâiul dintre Magi luă mâna stângă a lui Logen în palmele sale şi 
o strânse cu căldură. Apoi o întoarse şi examină ciotul degetului 
tăiat. 

- Logen Nouădegete, aşadar. Cel căruia i se spune Sângerosul 
Nouă. Am auzit tot felul de poveşti despre tine, chiar închis aici, în 
biblioteca mea. 

Logen tresări. Putea ghici ce fel de poveşti ar fi putut auzi 
bătrânul. 

- Asta a fost demult. 

— Desigur. Avem cu toţii un trecut, nu? Nu judec pe nimeni din 
auzite. 

Şi Bayaz zâmbi. Un zâmbet larg, alb, strălucitor. Cutele feţei i se 
destinseră într-o expresie prietenoasă, însă în jurul ochilor adânciţi 
în orbite, ce aruncau scânteieri verzi, stăruia o anumită asprime. O 
asprime de piatră. Logen îi răspunse cu un zâmbet larg, dar era 
conştient deja că n-ar fi vrut să şi-l facă duşman pe omul acesta. 

- Şi ne-ai adus oaia rătăcită înapoi la stână! Bayaz cobori o 
privire încruntată spre Malacus Quai, care zăcea neclintit pe iarbă. 
Cum e? 

— Cred că va supravieţui, domnule, răspunse Wells, dar ar trebui 
să-l ferim de frig. 

Întâiul dintre Magi pocni din degete şi, dinspre clădiri, răsună 
ecoul unui zgomot pătrunzător. 

- Ajută-l. 

Fierarul alergă şi îl apucă pe Quai de picioare şi, împreună, el şi 
Wells, îl cărară pe ucenic, prin poarta înaltă, în bibliotecă. 

— Aşadar, Maestre Nouădegete, te-am chemat şi ai venit. Asta 
arată bune maniere. Poate că manierele sunt ieşite din uz în Nord, 
dar vreau să ştii că le apreciez. Curtoaziei trebuie să i se răspundă 
prin curtoazie, aşa am socotit mereu. Dar ce-i asta, acum? Bătrânul 
străjer al porţii gonea înapoi prin curte, abia răsuflând. Doi oaspeţi 
într-o singură zi. Ce mai urmează? 

— Maestre Bayaz, gâfâi străjerul, călăreţi la poartă! Cu cai buni şi 
înarmaţi până-n dinţi! Zic că au un mesaj urgent de la Regele 


Oamenilor Nordului! 

Bethod. El trebuia să fie. Spiritele spuseseră că şi-a pus o tichie 
de aur pe cap, şi cine altcineva ar fi îndrăznit să-şi spună Rege al 
Oamenilor Nordului? Logen înghiţi. Scăpase cu viaţă după ultima 
lor întâlnire, atâta tot, dar, totuşi era mai bine decât reuşiseră mulţi, 
mult mai bine. 

- Ei, stăpâne, întrebă străjerul, să le spun să plece? 

- Cine se află în fruntea lor? 

- Un filfizon cu o mutră acră. Zice că e fiul regelui sau ceva. 

— Era Calder sau Scale? Amândoi sunt nişte acrituri. 

— Cel mai mic, presupun. 

Calder, aşadar, asta era ceva. Nu era bun niciunul, dar Scale era 
cu mult mai rău. Amândoi erau o experienţă de evitat. Bayaz păru 
să chibzuiască o clipă. 

- Prinţul Calder poate intra, dar oamenii lui trebuie să rămână 
dincolo de pod. 

— Da, domnule, dincolo de pod. 

Străjerul se îndepărtă gâfâind. 

Lui Calder avea să-i placă asta la nebunie. Pe Logen îl distra 
grozav să şi-l imagineze pe aşa-zisul prinţ ţipând zadarnic prin acea 
mică vizetă. 

- Regele Oamenilor Nordului, îţi închipui una ca asta? Bayaz 
privea absent în vale. L-am cunoscut pe Bethod pe când nu era atât 
de mare. Şi tu la fel, ai, Maestre Nouădegete? 

Logen se încruntă. Îl cunoscuse pe Bethod când era aproape un 
nimeni, o căpetenie măruntă, ca multe altele. Logen venise după 
ajutor, să scape de shanka, şi Bethod i-l dăduse, cu un preţ. Pe 
vremea aceea, preţul păruse convenabil şi uşor de plătit. Doar să 
lupte. Să omoare câţiva oameni. Logen găsise întotdeauna că e uşor 
să ucizi, iar Bethod păruse un om pentru care merită să lupţi: 
curajos, mândru, nemilos, otrăvitor de ambițios. Toate calităţile pe 
care Logen le admira pe atunci, toate calităţile pe care credea că le 
are el însuşi. Dar timpul i-a schimbat pe amândoi şi preţul a crescut. 

- Era cândva un om mai bun, cugeta Bayaz, dar unora coroanele 
nu li se potrivesc. Îi cunoşti fiii? 

— Mai bine decât aş vrea. 

Bayaz clătină aprobator din cap. 

— Sunt nişte nemernici, nu-i aşa? Şi mă tem că nu se vor schimba 
niciodată. Imaginează-ţi-l rege pe nătărăul ăla de Scale. Pfui! 
Vrăjitorul se cutremură. Aproape că te face să-i doreşti viaţă lungă 


tatălui său. Aproape, dar nu chiar. 

Fetiţa pe care Logen o văzuse jucându-se veni în fugă. Avea o 
ghirlandă de flori galbene în mâini şi i-o întinse bătrânului vrăjitor. 

- Eu am făcut-o, spuse ea. 

Logen auzea bubuitul grăbit al copitelor apropiindu-se pe drum. 

- Pentru mine? Încântător. Bayaz luă florile din mâinile ei. O 
treabă minunată, draga mea. Nici însuşi Maestrul Creator n-ar fi 
putut să se descurce mai bine. 

Călărețul intră tropăind în curte, îşi struni cu sălbăticie calul şi 
sări din şa. Calder. Anii fuseseră mai blânzi cu el decât cu Logen, 
atâta lucru era limpede. Era îmbrăcat cu totul în veşminte negre, 
tivite cu blană întunecată. Un rubin mare şi roşu îi sclipea pe deget, 
iar mânerul sabiei sale era încrustat cu aur. Crescuse şi se împlinise. 
Era pe jumătate cât fratele său, Scale, dar, şi aşa, un bărbat voinic. 
Chipul său palid, mândru, era, însă, aproape acelaşi pe care şi-l 
amintea Logen: cu buzele subţiri, strâmbate într-o permanentă 
grimasă batjocoritoare. 

Aruncă hăţurile femeii care bătea untul, apoi traversă curtea cu 
paşi mari şi iuți, încruntat, cu părul lung fluturând în bătaia 
vântului. Când ajunse la vreo zece paşi de Logen, îl văzu. Calder 
rămase cu gura căscată. Şocat, făcu o jumătate de pas în spate şi 
mâna îi zvâcni spre sabie. După care afişă un mic zâmbet rece. 

— Aşa, deci, te-ai apucat să ţii câini, nu-i aşa, Bayaz? Eu aş fi 
atent cu ăsta. Se ştie că muşcă mâna stăpânului. Buza i se curbă şi 
mai mult. Aş putea să ţi-l pun cu botul pe labe, dacă ai vrea. 

Logen ridică din umeri. Cuvintele grele sunt pentru proşti şi 
pentru laşi. Putea fi Calder şi una, şi alta, dar Logen nu era. Dacă ai 
de gând să ucizi, e mai bine să treci direct la fapte decât să vorbeşti 
despre asta. Vorbăria nu face decât să-l pregătească pe celălalt şi 
ăsta e ultimul lucru pe care-l vrei. Aşadar, Logen nu spuse nimic. 
Calder n-avea decât să ia asta drept slăbiciune, dacă poftea. Cu atât 
mai bine. Poate că buclucurile dădeau peste Logen dezolant de des, 
dar, în ceea ce-l privea, renunţase de multă, multă vreme să le 
caute. 

Cel de-al doilea fiu al lui Bethod îşi îndreptă disprețul către 
Întâiul dintre Magi. 

— Tatăl meu va fi supărat, Bayaz. Faptul că oamenii mei sunt 
ţinuţi să aştepte afară dovedeşte puţin respect! 

- Dar am atât de puţin, Prinţe Calder, spuse calm vrăjitorul. Însă, 
te rog, nu te întrista. Ultimul vostru mesager n-a fost lăsat să treacă 


podul, aşa că, vezi, facem progrese. 

Calder îl privi mânios. 

— De ce n-ai răspuns la chemările tatălui meu? 

— Sunt extrem de ocupat. Bayaz ridică ghirlanda de flori. Astea 
nu se fac singure, ştii. 

Prinţul nu era amuzat. 

— Tatăl meu, tună el, Bethod, Rege al Oamenilor Nordului, îţi 
porunceşte să i te înfăţişezi la Carleon! Îşi drese glasul. Nu va... 

Calder tuşi. 

— Ce? întrebă poruncitor Bayaz. Vorbeşte, copile! 

- Îţi poruncește... 

Prințul tuşi din nou, bolborosi, se înecă. Îşi duse mâna la gât. 
Aerul deveni parcă neclintit. 

-Îmi porunceşte, nu-i aşa? Bayaz se încruntă: Adu-l pe marele 
Juvens înapoi de pe tărâmul morţilor. El îmi poate porunci. El 
singur şi nimeni altul. Încruntătura se adânci şi mai mult şi Logen 
trebui să se împotrivească straniei dorinţe de a se retrage. Tu nu 
poţi. Nici tatăl tău, oricum şi-ar zice. 

Calder se lăsă încet în genunchi, cu faţa schimonosită, cu ochii 
înlăcrimaţi. Bayaz îl cercetă de sus până jos. 

-Ce veşminte solemne! A murit cineva? Ţine! Şi aruncă 
ghirlanda de flori pe capul prinţului. Puţină culoare s-ar putea să te 
înveselească. Spune-i tatălui tău că trebuie să vină personal. Nu-mi 
irosesc timpul cu nătărăi şi mezini. Sunt de modă veche în privinţa 
asta. Îmi place să vorbesc cu capul calului, nu cu dosul. Mă înţelegi, 
băiete? Calder aluneca într-o parte, cu ochii roşii şi bulbucaţi. 
Întâiul dintre Magi îşi flutură mâna: Poţi pleca. 

Cu răsuflarea întretăiată, prinţul se ridică, tuşi şi se clătină pe 
picioare, se duse împleticindu-se la calul său şi se aburcă în şa, cu 
mult mai puţină graţie decât coborâse. Aruncă o privire ucigătoare 
peste umăr în timp ce se îndrepta către poartă, dar asta nu avu 
chiar aceeaşi greutate, cu faţa-i roşie ca un dos plesnit. Logen îşi 
dădu seama că zâmbea. Larg. Trecuse multă vreme de când nu se 
mai amuzase atât de mult. 

- Înţeleg că poţi vorbi cu spiritele. 

Logen fu luat prin surprindere. 

— Cum? 

- Să vorbeşti cu spiritele. Bayaz clătină din cap. E un dar foarte 
rar în vremurile astea. Ce fac? 

— Ce, spiritele? 


- Da. 

— Pier. 

- Curând vor dormi toate, ce zici? Vraja se scurge din lume. Aşa 
e ordinea firii. De-a lungul anilor, cunoaşterea mi-a sporit şi, totuşi, 
puterea mi s-a împuţinat. 

— Calder a părut impresionat. 

- Aş! Bayaz îşi flutură mâna. O nimica toată. Un mic truc cu aer 
şi carne, uşor de făcut. Nu, crede-mă, vraja se retrage. E un fapt. O 
lege a naturii. Totuşi, un ou poate fi spart în multe feluri, nu-i aşa, 
prietene? Dacă o unealtă dă greş, trebuie să încercăm o alta. Logen 
nu mai era întru totul sigur despre ce vorbea bătrânul, dar era prea 
obosit ca să întrebe. Da, într-adevăr, murmură Întâiul dintre Magi. 
Un ou poate fi spart în multe feluri. Şi, că veni vorba, pari 
înfometat. 

Gura lui Logen se inundă de salivă numai când auzi pomenindu- 
se de mâncare. 

- Da, bâigui el. Da... mi-ar prinde bine să mănânc. 

— Desigur. Bayaz îl bătu prieteneşte pe umăr. Şi pe urmă o baie, 
poate? Nu că ne simţim deranjaţi, fireşte, dar găsesc că nu e nimic 
mai liniştitor decât apa fierbinte, după un drum lung. lar tu, 
bănuiesc, ai făcut într-adevăr un drum foarte lung. Vino cu mine, 
Maestre Nouădegete, aici eşti în siguranţă. 

Mâncare. Baie. Siguranţă. Logen trebui să-şi stăvilească lacrimile 
în timp ce-l urma pe bătrân în bibliotecă. 


Omul bun 


Afară era o zi fierbinte, fierbinte şi soarele strălucea cu putere 
prin ferestrele cu multe ochiuri, desenând modele încrucişate pe 
podeaua de lemn a sălii de audiențe. Era în toiul amiezii şi 
încăperea era caldă ca o supă şi înăbuşitoare ca o bucătărie. 

Fortis dan Hoff, Lordul Şambelan, era roşu la faţă şi năduşit, în 
veşmintele sale de ceremonie tivite cu blană şi fusese într-o stare 
din ce în ce mai deplorabilă toată după-amiaza. Harlen Morrow, 
Subsecretarul său pentru Audienţe, părea şi mai chinuit, însă, la 
drept vorbind, el avea de înfruntat şi teroarea lui Hoff, pe lângă 
căldură. Amândoi păreau nespus de suferinzi, fiecare în felul său, 
dar, cel puţin, ei puteau sta jos. 

Maiorul West asuda încet în uniforma lui brodată. Stătuse în 
aceeaşi poziţie, cu mâinile la spate, cu dinţii încleştaţi, aproape 
două ore, cât timp Lordul Hoff se oţărâse, mârâise şi răcnise la 
reclamanţi şi la oricine-i ieşea în cale. West îşi dorea cu ardoare, şi 
nu pentru prima dată în după-amiaza aceea, să se tolănească în 
parc, sub un copac, cu o băutură tare. Sau poate sub un ghețar, 
înmormântat în gheaţă. Oriunde, dar nu acolo. 

Să stea de strajă la aceste oribile audienţe nu era nici pe departe 
una dintre cele mai plăcute îndatoriri ale lui West, dar ar fi putut să 
fie mai rău. Numai dacă te gândeai la cei opt soldaţi aliniaţi de jur 
împrejurul zidurilor: erau în armură completă. West se aştepta ca 
vreunul dintre ei să leşine, prăbuşindu-se la podea cu sunetul unui 
bufet plin de oale, spre profundul dezgust al Lordului Şambelan, 
fără îndoială, dar, deocamdată, se ţineau cu toţii, cumva, pe 
picioare. 

-De ce în sala asta blestemată temperatura e mereu cum nu 
trebuie? întrebă poruncitor Hoff, ca şi cum căldura ar fi fost o 
insultă îndreptată numai la adresa lui. E prea cald jumătate de an şi 
prea frig în cealaltă jumătate. Nu e aer aici, nu e pic de aer! De ce 
nu se deschid ferestrele astea? De ce nu putem avea o încăpere mai 
mare? 

- Ăă... bâigui Subsecretarul hărțuit, împingându-şi ochelarii în 
susul nasului transpirat. Audienţele s-au ţinut întotdeauna aici, 
Lordul meu Şambelan. Se opri sub privirea fioroasă a superiorului 
său. Ăă... este... o tradiţie? 


- Ştiu asta, nătărăule! tună Hoff, cu faţa stacojie de dogoare şi 
furie. Dar cine ţi-a cerut ţie părerea idioată? 

- Da, adică nu, se bâlbâi Morrow, vreau să spun, chiar aşa, 
stăpâne. 

Hoff scutură din cap cu o încruntătură teribilă, rotindu-şi privirea 
prin încăpere, în căutarea unui alt motiv de nemulţumire. 

— Câţi mai trebuie să suportăm astăzi? 

- Ăă... încă patru, Excelenţa Voastră. 

- La naiba! tună Şambelanul, foindu-se în scaunul său imens şi 
fluturându-şi gulerul tivit cu blană, ca să lase să pătrundă puţin aer. 
Asta e intolerabil! West se pomeni aprobându-l în tăcere. Hoff 
înhăță un pocal de argint de pe masă şi sorbi vinul cu nesaţ. Se 
dădea în vânt după băutură, băuse vârtos toată după-masa. Asta nu- 
i îmbunătăţise însă starea de spirit. Cine e următorul prostovan? 
ceru el să ştie. 

- Ăă... Morrow cercetă chiorâş documentul stufos, prin ochelari, 
urmărind scrisul greu lizibil cu un deget mânjit de cerneală. 
Goodman Heath e următorul, un fermier din... 

- Un fermier? Un fermier ai zis? Aşadar, trebuie să stăm în 
fierbinţeala asta ridicolă, ascultând nu ştiu ce afurisit de ţărănoi 
jelindu-se despre cum i-a afectat vremea oile? 

— Păi, stăpâne, murmură Morrow, se pare că, ăă... Goodman 
Heath are, ăă... o plângere îndreptăţită împotriva, ăă... moşierului 
său, şi... 

- La naiba cu tot! Mi-e silă de jelaniile altora! Lordul Şambelan 
mai luă o înghiţitură de vin. Pofteşte-l pe idiot înăuntru! 

Uşile se deschiseră şi Goodman Heath fu chemat în încăpere. 
Pentru a sublinia raportul de putere din sală, masa Lordului 
Şambelan era ridicată pe un dais înalt, astfel că bietul om, chiar şi 
stând în picioare, trebuia să-şi ridice privirea spre ei. O faţă cinstită, 
dar sfrijită. Ţinea, cu mâini tremurătoare, o pălărie ponosită. West 
îşi ridică umerii deranjat când o picătură de sudoare i se prelinse pe 
spate. 

— Eşti Goodman Heath, aşa e? 

- Da, Stăpâne, murmură ţăranul, cu un accent grosolan. Din... 

Hoff îl întrerupse cu desăvârşită mojicie: 

-Şi ai venit în faţa noastră să ceri o audienţă la Augusta Sa 
Maiestate, Înaltul Rege al Uniunii? 

Goodman Heath îşi linse buzele. West se întreba câtă cale bătuse 
ca să fie luat în răspăr. Cale foarte lungă, mai mult ca sigur. 


- Familia mea a fost alungată de pe pământul nostru. Moşierul a 
zis că nu plăteam chiria, dar... 

Lordul Şambelan flutură din mână. 

-În mod evident, aceasta este o problemă de competenţa 
Comisiei pentru Pământ şi Agricultură. Augusta Sa Maiestate Regele 
se preocupă de binele tuturor supuşilor săi, oricât de umili — West 
aproape tresări la această grosolănie — dar nu i se poate cere să 
acorde personal atenţie fiecărui fleac. Timpul său este preţios, la fel 
ca al meu. La revedere! 

Şi cu asta, basta. Doi dintre soldaţi dădură uşa dublă în lături 
pentru ca Goodman Heath să plece. 

Faţa ţăranului devenise foarte palidă, degetele sale frământau 
borurile pălăriei. 

- Stăpân bunul meu, se încurcă el. Am fost deja la Comisie... 

Hoff ridică o privire aspră, făcându-l pe fermier să se oprească. 

— La revedere, am zis! 

Umerii ţăranului căzură. Aruncă o ultimă privire prin încăpere. 
Morrow examina cu mare interes ceva de pe peretele opus şi refuza 
să-i întâlnească ochii. Lordul Şambelan îi aruncă o privire furioasă, 
enervat de această pierdere de timp de neiertat. West se simţea 
scârbit să fie martor la o asemenea scenă. Heath se întoarse şi se 
îndepărtă târşâindu-şi picioarele, cu capul plecat. Uşile se închiseră. 

Hoff izbi cu pumnul în masă. 

- Aţi văzut? Îşi roti privirea fioroasă peste întreaga adunare 
asudată. Curată obrăznicie! Ai văzut, Maior West? 

— Da, Lordul meu Şambelan, am văzut totul, răspunse West băţos. 
A fost o ruşine. 

Din fericire, Hoff nu pricepu ironia. 

-O ruşine, Maior West, ai dreptate! De ce naiba toţi tinerii 
promiţători se duc în armată? Vreau să ştiu cine îi lasă pe toţi aceşti 
cerşetori înăuntru? Aruncă o privire mânioasă către Subsecretar, 
care înghiţi, holbându-se la documentele sale. Cine urmează? 

- Ăă..., se bâlbâi Morrow. Coster dau Kault. Magister al Ghildei 
Pânzarilor. 

— Ştiu cine e, fir-ar să fie! se răsti Hoff, ştergându-şi un luciu 
proaspăt de sudoare de pe faţă. Dacă nu sunt blestemaţii de ţărani, 
sunt blestemaţii de negustori! răcni el la soldaţii de lângă uşă, cu 
glasul destul de sonor ca să poată fi auzit afară, pe coridor. Atunci, 
pofteşte-l pe bătrânul şarlatan hrăpăreţ înăuntru! 

Magisterul Kault nici că s-ar fi putut înfăţişa mai diferit de 


solicitantul anterior. Era un bărbat voinic, dolofan, cu o faţă la fel 
de moale pe cât îi erau ochii de aspri. Veşmântul său era brodat cu 
metri întregi de fir auriu, atât de ostentativ, încât însuşi împăratul 
Gurkhului s-ar fi simţit stânjenit să-l poarte. Era însoţit de doi 
pânzari de vază, ei înşişi în straie la fel de magnifice. West se 
întrebă dacă Goodman Heath ar putea câştiga destul în zece ani ca 
să plătească una dintre acele mantii. Hotărî că nu, chiar dacă n-ar fi 
fost alungat de pe pământul său. 

- Lord Şambelan, intonă Kault, cu o plecăciune elaborată. 

Hoff îl salută pe capul Ghildei Pânzarilor cât de vag era omeneşte 
posibil, cu o  sprânceană ridicată şi o mişcare aproape 
imperceptibilă a buzei. Kault aşteptă un salut pe care îl considera 
mai potrivit statutului său, dar nimeni nu se înghesuia. Îşi drese 
zgomotos glasul. 

— Am venit să cer o audienţă la Augusta Maiestate... 

Lordul Şambelan fornăi: 

- Scopul acestei întrevederi este să stabilim cine este demn de 
atenția Maiestăţii Sale. Dacă nu ceri o audienţă la el, ai greşit 
încăperea. 

Era de pe-acum limpede că întâlnirea avea să fie, de la cap la 
coadă, la fel de lipsită de succes ca ultima. Era un fel de oribilă 
dreptate în asta, bănuia West. Cei mari şi cei mici erau trataţi exact 
la fel. 

Ochii Magisterului Kault se îngustară uşor, dar acesta continuă: 

- Onorabila Ghildă a Pânzarilor, al cărei umil reprezentant 
sunt... (Hoff sorbi zgomotos din vin şi Kault fu obligat să se 
oprească un moment)... a fost victima unui extrem de duşmănos şi 
vătămător atac... 

— Umple cupa asta, rogu-te! răcni Lordul Şambelan, fluturându-şi 
pocalul gol către Morrow. Subsecretarul alunecă zelos din scaunul 
său şi înhăţă carafa. Kault fu nevoit să aştepte, scrâşnind din dinţi, 
până când vinul curse gâlgâind. Continuă! zbieră Hoff, dând din 
mână, n-avem toată ziua la dispoziţie! 

— Un atac extrem de duşmănos şi perfid... 

Lordul Şambelan îl privi de sus, cu ochii mijiţi: 

-Un atac, zici? Un act obişnuit de violenţă e o problemă de 
competenţa Gărzii Oraşului! 

Magisterul Kault făcu o grimasă. El şi cei doi însoțitori ai săi 
începeau deja să transpire. 

-N-a fost un atac de acest fel, Lordul meu Şambelan, ci un 


ultragiu clandestin şi perfid, menit să discrediteze reputaţia 
strălucită a ghildei noastre şi să ne primejduiască interesele de 
afaceri în Oraşele Libere ale Styriei şi pe cuprinsul Uniunii. Un atac 
săvârşit de anumite elemente parşive ale Inchiziției Maiestăţii Sale 
şi... 

— Am auzit destule! Mâna voinică a Lordului Şambelan se înălță 
cu o smucitură, făcând linişte. Dacă este o problemă de afaceri, 
atunci trebuie rezolvată de către Comisia pentru Afaceri şi Comerţ a 
Maiestăţii Sale. Hoff vorbea clar şi răspicat, în maniera în care un 
dascăl de şcoală i se adresează celui mai dezamăgitor elev al său. 
Dacă este o problemă juridică, atunci trebuie rezolvată de 
departamentul Înaltului Judecător Marovia. Dacă este o problemă 
de funcţionare internă a Inchiziției Maiestăţii Sale, atunci trebuie să 
fixaţi o întâlnire cu Arhilectorul Sult. În orice caz, nu e nici pe 
departe o problemă care trebuie supusă atenţiei Augustei Sale 
Maiestăţi. Capul ghildei Pânzarilor deschise gura, dar Lordul 
Şambelan vorbi peste el, cu glasul mai puternic ca oricând: Regele 
vostru angajează o Comisie, alege un Înalt Judecător şi numeşte un 
Arhilector, ca să nu trebuiască să se ocupe personal de fiece fleac! 
Întâmplător, acesta este şi motivul pentru care acordă licenţe 
anumitor ghilde negustoreşti, şi nu ca să burduşească buzunarele — 
şi buza i se strâmbă într-un rânjet antipatic — clasei negustoreşti! La 
revedere! 

Şi uşile fură deschise. 

Faţa lui Kault devenise palidă de furie la această ultimă remarcă. 

- Puteţi fi sigur, Lord Şambelan, spuse el cu răceală, că vom 
căuta dreptate în altă parte şi cu cea mai mare insistenţă. 

Hoff îl privi aspru multă, multă vreme. 

— Căutaţi-o unde poftiţi, mârâi el, şi cu câtă insistenţă doriţi. Dar 
nu aici. La... revedere! 

Dacă expresia „la revedere” ar fi putut înjunghia pe cineva, capul 
Ghildei Pânzarilor s-ar fi prăbuşit mort pe podea. Kault clipi de 
câteva ori, apoi se întoarse furios şi părăsi sala cu paşi mari, cu 
toată demnitatea pe care reuşi să şi-o adune. Cei doi lachei ai săi îl 
urmară îndeaproape, cu veşmintele fabuloase fluturând. Uşile se 
închiseră. 

Hoff izbi din nou cu pumnul în masă. 

- Revoltător! bolborosi el. Porci aroganţi! Chiar cred serios că 
pot să-şi bată joc de legea Regelui şi să-i mai şi ceară ajutorul, când 
lucrurile merg prost? 


- Păi, nu, zise Morrow, desigur... 

Lordul Şambelan îşi ignoră Subsecretarul şi se întoarse către West 
cu un zâmbet sarcastic: 

- Totuşi, mi-ar plăcea să văd vulturii dându-le târcoale, în ciuda 
tavanului scund, ce zici, Maior West? 

- Într-adevăr, Lord Şambelan, bâigui West, profund stânjenit şi 
sperând că tot acest chin avea să ia sfârşit. 

Pe urmă se putea întoarce la sora lui. Inima i se strânse. Era o 
pacoste chiar mai mare decât îşi amintea. Era isteaţă, nu-i vorbă, 
dar West îşi făcea griji că ar putea să fie prea isteaţă pentru binele 
ei. Măcar de s-ar mărita cu un bărbat cinstit şi ar fi fericită! Situaţia 
lui aici era destul de precară şi fără să se dea ea în spectacol. 

— Vulturi, vulturi, murmura Hoff pentru sine. Păsări urâte, dar au 
rolul lor. Ce urmează? 

Asudatul Subsecretar îşi căuta cuvintele potrivite, părând şi mai 
stânjenit decât înainte: 

— Avem un grup de... diplomaţi? 

Lordul Şambelan se opri, cu pocalul în drum spre gură. 

- Diplomaţi? Din partea cui? 

- Ăă... din partea aşa-zisului Rege al Oamenilor Nordului, 
Bethod. 

Hoff izbucni în râs. 

— Diplomaţi? râse el pe înfundate, ştergându-şi faţa cu mâneca. 
Sălbatici, vrei să spui! 

Subsecretarul chicoti neconvingător. 

— A, da, Stăpâne, ha, ha! Sălbatici, desigur! 

- Dar periculoşi, nu, Morrow? se răsti Lordul Şambelan, cu buna 
dispoziţie evaporându-i-se instantaneu. Chicotul Subsecretarului se 
opri cu un gâlgâit. Foarte periculoşi. Trebuie să fim foarte prudenţi. 
Pofteşte-i înăuntru! 

Erau patru. Doi dintre ei, cei mai scunzi, erau nişte uriaşi, cu 
înfăţişare feroce, cu cicatrice, bărboşi, îmbrăcaţi în armuri greu 
încercate. Fuseseră dezarmaţi la poarta Agriontului, desigur, dar 
continuau să aibă un aer primejdios şi West avea senzaţia că trebuie 
să fi lăsat în urmă o grămadă de arme grele, îndelung folosite. Erau 
genul de oameni care se îngrămădeau la graniţele Engliei, însetaţi 
de război, nu departe de locul de baştină al lui West. 

Cu ei intră un bărbat mai în vârstă, şi el în armură ciobită, cu 
părul lung şi o barbă mare şi albă. O cicatrice lividă îi brăzda faţa, 
până într-un ochi orb, acoperit de albeaţă. Dar afişa un zâmbet larg 


şi înfăţişarea lui plăcută contrasta puternic cu cea a încrâncenaţilor 
lui tovarăşi şi cu al patrulea bărbat, care venea în urmă. 

Acesta fu nevoit să se aplece, ca să treacă pe sub pragul de sus, 
aflat la mai bine de doi metri deasupra podelei. Era înfăşurat într-o 
mantie aspră, maro, cu gluga trasă pe cap, ascunzându-i trăsăturile. 
Când se îndreptă, înălțându-se deasupra tuturor, încăperea începu 
să pară absurd de înghesuită. Simpla lui statură era de natură să 
intimideze, însă mai era ceva, ceva care părea să se răspândească 
dinspre el în valuri malefice. Subsecretarul pentru Audienţe simţi 
acel ceva, năduşind, tresărind şi vânzolindu-şi documentele. 
Maiorul West simţea şi el, fără doar şi poate. Pielea i se răcise, în 
pofida căldurii şi fiecare fir de păr de pe trup i se ridica sub 
uniforma jilavă. 

Numai Hoff părea neafectat. Îi cercetă pe cei patru oameni ai 
Nordului de sus până jos, cu o căutătură încruntată, nu mai 
impresionat de uriaşul cu glugă decât fusese de Goodman Heath. 

— Aşadar, sunteţi emisari ai lui Bethod? Rostogoli vorbele în 
gură, pe urmă le scuipă. Regele Oamenilor Nordului. 

— Suntem, zise bătrânul zâmbitor, înclinându-se adânc. Eu sunt 
Hansul Albeaţă. 

Avea glasul răsunător, plin şi plăcut, fără pic de accent, 
nicidecum la ce se aşteptase West. 

-Iar tu eşti emisarul lui Bethod? întrebă Hoff nonşalant, luând 
încă o înghiţitură de vin din pocalul său. 

Pentru prima oară în viaţă, West era încântat că Lordul Şambelan 
se afla cu el în încăpere, dar pe urmă ridică privirea către bărbatul 
cu glugă şi sentimentul de nelinişte reveni. 

— O, nu! răspunse Albeaţă. Eu sunt aici doar ca tălmăcitor. Acesta 
este emisarul Regelui Oamenilor Nordului — şi ochiul său bun se 
ridică, tresărind nervos către silueta întunecată în mantie, de parcă 
până şi lui i-ar fi fost frică. Fenris. Lungi „s”-ul de la capătul 
numelui astfel încât şuieră în aer. Fenris cel Temut. 

Un nume într-adevăr adecvat. În mintea lui West reveniră 
cântece pe care le auzise în copilărie, poveşti despre uriaşi însetaţi 
de sânge din munţii îndepărtatului Nord. Sala se cufundă o clipă în 
linişte. 

- Hmm, făcu imperturbabil Lordul Şambelan. Şi doriţi o audienţă 
la Augusta Sa Maiestate, Înaltul Rege al Uniunii? 

- Da, chiar aşa, Lord Şambelan, răspunse bătrânul războinic. 
Stăpânul nostru, Bethod, regretă profund ostilitatea dintre cele două 


popoare ale noastre. Nu doreşte decât să se afle în termenii cei mai 
buni cu vecinii săi dinspre sud. Aduc o ofertă de pace de la regele 
meu către regele vostru şi un dar care să dovedească buna noastră 
credinţă. Nimic mai mult! 

- Măi, măi! zise Hoff, lăsându-se pe spate în jilţul său, cu un 
zâmbet larg. O solicitare elegantă, făcută cu eleganţă. Poţi să-l 
întâlneşti pe rege în Consiliul Deschis de mâine şi să-i prezinţi 
oferta ta şi darul tău, în faţa celor mai de seamă oameni ai 
regatului. 

Albeaţă se înclină cu respect. 

— Sunteţi deosebit de amabil, Lordul meu Şambelan. 

Bărbatul porni spre uşă, urmat de cei doi războinici posomorâţi. 
Silueta înveşmântată în mantie mai zăbovi o clipă, pe urmă se 
întoarse şi el, încet şi trecu pragul, aplecându-se. Abia după ce uşile 
se închiseră, West reuşi să respire din nou. Îşi scutură capul şi ridică 
din umerii asudaţi. Poveşti cu uriaşi, chiar aşa. Un bărbat voinic cu 
mantie, atâta tot. Dar, dacă se uita bine, uşa era într-adevăr foarte 
înaltă... 

— Vezi, Maestre Morrow? Hoff părea extrem de încântat de sine. 
Nicidecum sălbaticii la care m-ai făcut să mă aştept! Simt că suntem 
aproape de o rezolvare a problemelor noastre din Nord, tu nu? 

Subsecretarul nu părea câtuşi de puţin convins. 

- Ăă... da, Stăpâne, desigur. 

- Da, desigur. Mult zgomot pentru nimic. Multe aiureli pesimiste, 
defetiste, de la cetăţenii noştri agitaţi din Nord, nu? Război? Aş! 
Hoff lovi din nou cu palma pe masă, făcând vinul să se reverse din 
pocal şi să se împrăştie pe lemn. Aceşti oameni ai Nordului n-ar 
îndrăzni! Ei, bine, acuşica o să ne solicite să devină membri ai 
Uniunii! Să vezi numai dacă n-am dreptate, ce zici, Maior West? 

-Ăă... 

- Bun! Excelent! Măcar am făcut ceva astăzi! Încă unul şi putem 
ieşi din cuptorul ăsta blestemat! Pe cine avem, Morrow? 

Subsecretarul se încruntă şi îşi ridică ochelarii pe nas. 

- Ăă... avem un anume Yoru Sulfur, se chinui el cu neobişnuitul 
nume. 

— Avem un cine? 

- Ăă... Sulfir sau Sulfor, sau aşa ceva. 

- N-am auzit în viaţa mea de el, mârâi Lordul Şambelan, ce fel de 
om este? Vreun sudist? Sper că nu alt ţăran! 

Subsecretarul îşi examină însemnările şi înghiţi în sec: 


— Un emisar! 

— Da, da, dar din partea cui? 

Morrow se dădea pur şi simplu înapoi, ca un copil care aşteaptă o 
palmă. 

- Din partea Marelui Ordin al Magilor, turui el, în cele din urmă. 

Urmă un moment de tăcere înmărmurită. Sprâncenele lui West se 
ridicară, maxilarul i se deschise şi ghici că acelaşi lucru se întâmpla, 
nevăzut, în spatele vizierelor soldaţilor. Tresări instinctiv, 
anticipând reacţia Lordului Şambelan, însă Hoff îi surprinse pe toţi 
izbucnind în hohote de râs. 

- Excelent! În sfârşit niţică distracţie. De ani de zile n-am mai 
avut aici un mag! Pofteşte-l pe vrăjitor înăuntru! Nu-l putem lăsa să 
aştepte! 

Yoru Sulfur fu o mare dezamăgire. Avea veşminte simple, 
ponosite de drum, deloc mai bine îmbrăcat decât Goodman Heath, 
la drept vorbind. Toiagul lui nu era poleit cu aur şi nu avea o 
măciulie de cristal sclipitor. Ochii nu-i străluceau de un foc 
misterios. Arăta ca un om cât se poate de obişnuit, între treizeci şi 
patruzeci de ani, uşor obosit, ca după o lungă călătorie, dar 
altminteri foarte relaxat în faţa Lordului Şambelan. 

- Ziua bună, domnilor, spuse el, sprijinindu-se în toiag. 

West întâmpina oarecare dificultăţi în a-şi da seama de unde era. 
Nu din Uniune, fiindcă avea pielea prea închisă la culoare şi nici 
din Gurkhul ori din Sudul Îndepărtat, căci avea pielea prea 
deschisă. Nu din Nord sau din Styria. Atunci, de mai departe, dar de 
unde? Acum, uitându-se la el mai bine, West observă că avea ochii 
de culori diferite: unul albastru, celălalt verde. 

- Şi ziua bună ţie, domnule, răspunse Hoff, zâmbind de parcă o 
spunea din tot sufletul. Uşa mea este mereu deschisă pentru Marele 
Ordin al Magilor. Spuneţi-mi, am plăcerea să stau de vorbă cu însuşi 
marele Bayaz? 

Sulfur părea nedumerit: 

- Nu. Am fost greşit anunţat? Sunt Yoru Sulfur. Maestrul Bayaz 
este un bărbat pleşuv. Îşi trecu mâna prin pleata de păr castaniu, 
cârlionţat. Afară, pe alee, se află o statuie a lui. Dar am avut 
onoarea de a studia mai mulţi ani sub îndrumarea lui. E un maestru 
foarte puternic şi învăţat. 

— Fireşte! Fireşte că este! Şi cu ce vă pot fi de folos? 

Yoru Sulfur îşi drese glasul, ca şi cum s-ar fi pregătit să spună o 
poveste. 


- La moartea Regelui Harod cel Mare, Bayaz, Întâiul dintre Magi, 
a părăsit Uniunea. Însă a făcut un jurământ că se va întoarce. 

- Da, da, adevărat, chicoti Hoff. Foarte adevărat, orice copil de 
şcoală ştie asta. 

— Şi a declarat că, atunci când se va întoarce, venirea lui va fi 
vestită de un altul. 

- La fel de adevărat. 

- Ei, bine, zise Sulfur, cu un zâmbet larg, iată-mă. 

Lordul Şambelan râse în hohote. 

- Iată-te! strigă el, izbind masa. Harlen Morrow îşi îngădui un 
mic chicot, dar se opri de îndată ce zâmbetul lui Hoff începu să 
pălească. De când deţin funcţia de Lord Şambelan, trei membri ai 
Marelui Ordin al Magilor mi-au cerut audienţă la rege. Doi au fost, 
cât se poate de limpede, nebuni, iar unul a fost un şarlatan 
excepţional de curajos. Hoff se aplecă, aşezându-şi cotul pe masă şi 
înălţându-şi degetele în faţa lui. Spune-mi, Maestre Sulfur, tu ce fel 
de mag eşti? 

- Niciunul de acest fel. 

- Înţeleg. Atunci vei fi având documente. 

— Desigur. 

Sulfur îşi vârî mâna în haină şi scoase o mică scrisoare, închisă 
cu un sigiliu alb, pe care era marcat un singur simbol ciudat. O 
aşeză cu grijă pe masă, în faţa Lordului Şambelan. 

Hoff se încruntă, ridică documentul şi îl răsuci în mâini. Examină 
cu atenţie sigiliul, după care îşi şterse faţa cu mâneca, rupse ceara, 
despături hârtia groasă şi începu să citească. 

Yoru Sulfur nu dădea niciun semn de nervozitate. Nu părea 
deranjat de căldură. Se plimba tacticos prin încăpere, saluta din cap 
soldaţii în armură şi nu părea supărat de lipsa lor de reacţie. Se 
întoarse dintr-odată către West: 

- E teribil de cald aici, nu-i aşa? E de mirare că bieţii oameni nu 
leşină, prăbuşindu-se la podea ca un bufet plin de oale. 

West clipi. Gândise exact acelaşi lucru. 

Lordul Şambelan aşeză cu grijă scrisoarea pe masă, fără să mai 
fie deloc amuzat. 

— Consiliul Deschis n-ar fi locul potrivit pentru discutarea acestei 
chestiuni, după părerea mea. 

— Sunt de acord. Speram la o audienţă particulară cu Lordul 
Cancelar Feekt. 

- Mă tem că asta nu va fi posibil. Hoff îşi linse buzele. Lordul 


Feekt e mort. 

Sulfur se încruntă. 

— Ce nenorocire! 

— Într-adevăr, într-adevăr. Pierderea lui ne doare profund pe toţi. 
Poate că eu şi anumiţi alţi membri ai Consiliului Închis vă putem fi 
de folos. 

Sulfur se înclină. 

- Mă las în voia dumneavoastră, Lord Şambelan. 

— Voi încerca să aranjez ceva pentru mai târziu diseară. Până 
atunci, vă vom găsi în Agriont o locuinţă... potrivită pentru statutul 
dumneavoastră. 

Făcu semn către străjeri şi uşile se deschiseră. 

— Vă mulţumesc nespus, Lord Hoff. Maestre Morrow, Maior West. 

Sulfur îi salută cu o înclinare curtenitoare a capului, pe fiecare în 
parte, apoi se întoarse şi plecă. Uşile se închiseră din nou, lăsându-l 
pe West să se întrebe de unde îi ştiuse numele. 

Hoff se întoarse spre Subsecretarul său pentru Audienţe: 

— Du-te degrabă la Arhilectorul Sult şi spune-i că trebuie să ne 
întâlnim numaidecât. După aceea adu-i pe Marele Judecător 
Marovia şi pe Lordul Mareşal Varuz. Spune-le că este o problemă de 
maximă importanţă şi nu sufla o vorbă despre asta nimănui în afara 
celor trei. Îşi mişcă degetul înaintea feţei asudate a lui Morrow. 
Nicio vorbă! Subsecretarul se uită la el, cu ochelarii căzuţi într-o 
parte. Acum! răcni Hoff. 

Morrow sări în picioare, se împiedică de tivul veşmântului şi apoi 
ieşi grăbit din încăpere, pe o uşă laterală. West înghiţi în sec; avea 
gura foarte uscată. 

Hoff fixă cu o privire aspră fiecare om din încăpere. 

— Cât despre voi, ceilalţi, nicio vorbă despre asta nimănui, altfel 
consecinţele pentru voi toţi vor fi dintre cele mai aspre! Acum 
afară, toată lumea afară! 

Soldaţii ieşiră imediat din sală, zăngănind. West nu mai avu 
nevoie de alte îndemnuri şi se grăbi după ei, lăsându-l pe Lordul 
Şambelan să mediteze singur, în jilţul său. 

Gândurile lui West erau întunecate şi confuze, când închise uşa 
în urma lui. Frânturi de vechi poveşti despre magi, temeri legate de 
războiul din Nord, imagini ale unui uriaş cu glugă, înălțându-se 
până aproape de tavan. Agriontul primise în ziua aceea nişte 
vizitatori ciudaţi şi siniştri şi West se simţea împovărat de griji. 
Încercă să le alunge, spunându-şi că totul era o nebunie, dar apoi nu 


se mai putu gândi decât la sora lui zbenguindu-se prin Agriont ca o 
aiurită. Suspină. Ardee era probabil cu Luthar chiar acum. De ce 
naiba le făcuse celor doi prezentările? Din cine ştie ce motiv, 
așteptase aceeaşi fată stângace, bolnăvicioasă, cu limba ascuţită pe 
care şi-o amintea de demult. Fusese de-a dreptul şocat când această 
femeie îşi făcuse apariţia în apartamentul lui. Abia o recunoscuse. 
Femeie, în toată puterea cuvântului şi, pe deasupra, arătoasă. În 
acelaşi timp, Luthar era arogant, bogat şi chipeş şi avea toată 
stăpânirea de sine a unui copil de şase ani. West ştia că se mai 
văzuseră de atunci, şi nu o singură dată. Doar ca prieteni, desigur. 
Ardee nu avea alţi prieteni aici. Doar prieteni. 

— Rahat! înjură el. 

Era ca şi cum ai pune o pisică lângă smântână şi ai avea 
încredere că nu-şi vâră limba în ea. De ce naiba nu se gândise bine? 
Era un dezastru afurisit din faşă! Dar ce mai putea să facă el acum? 
Privi nefericit de-a lungul coridorului. 

Nimic nu te face să uiţi de propria ta nefericire mai mult decât 
imaginea nefericirii altora şi Goodman Heath era, într-adevăr, o 
apariţie jalnică. Stătea singur pe o bancă lungă, cu o paloare 
cadaverică pe faţă, privind în gol. Trebuie că şezuse acolo în tot 
acel timp, pe când pânzarii şi oamenii Nordului şi magii veneau şi 
plecau, fără să aştepte nimic, dar fără să mai aibă unde să se ducă. 
West privi în susul şi în josul coridorului. Nu mai era nimeni prin 
preajmă. Heath nu era conştient de prezenţa lui, cu gura căscată, cu 
ochii sticloşi, cu pălăria pleoştită uitată pe genunchi. 

West nu putea să treacă pur şi simplu pe lângă el, nu-l lăsa 
inima. 

- Goodman Heath, spuse el apropiindu-se şi ţăranul înălță ochii, 
mirat. Bâjbâi după pălărie şi dădu să se ridice, bâiguind scuze. Nu, 
te rog, nu te ridica. West se aşeză pe bancă. Îşi privea ţintă 
picioarele, incapabil să se uite în ochii omului. Se lăsă o tăcere 
stânjenitoare. Am un prieten în Comisia pentru Pământ şi 
Agricultură. Trebuie să te poată ajuta cumva... 

Glasul i se stinse, jenat, privind cu ochii mijiţi de-a lungul 
coridorului. 

Fermierul afişă un zâmbet trist. 

— Aş fi foarte recunoscător pentru orice aţi putea face. 

- Da, da, bineînţeles. Am să fac ce pot. N-avea să fie de niciun 
folos şi amândoi ştiau asta. West făcu o grimasă, muşcându-şi buza. 
Mai bine ai lua asta, zise el şi vârî punga în palma neputincioasă şi 


bătătorită a ţăranului. 

Heath se uită la el, cu gura întredeschisă. West îi adresă un 
zâmbet iute, stângaci, apoi se ridică în picioare. Ardea de nerăbdare 
să plece. 

- Domnule! strigă Goodman Heath, în urma lui, dar West gonea 
deja pe coridor şi nu privi înapoi. 


In arenă 


De ce fac asta? 

Conturul casei lui Villem dan Robb se profila negru pe cerul 
senin al nopţii. Era o clădire cu nimic ieşită din comun, o locuinţă 
de două etaje, cu un zid scund şi o poartă în faţă, întocmai ca sute 
altele de pe stradă. Vechiul nostru prieten Rews locuia într-o vilă 
somptuoasă ca un palat, lângă piaţă. Robb chiar ar fi trebuit să-i 
pretindă şpăgi mai mari. Totuşi, norocul nostru că n-a făcut-o. În alte 
locuri din oraş, aleile elegante străluceau de lumini şi erau pline 
până-n zori de petrecăreţi turmentaţi. Dar această străduţă 
lăturalnică era departe de luminile strălucitoare şi ochii iscoditori. 

Putem opera nestingheriţi. 

După colţul clădirii, la etajul superior, ardea o lampă într-o 
fereastră îngustă. Bun. Prietenul nostru este acasă. Dar încă treaz — 
trebuie să păşim uşor. Se întoarse înspre Practicianul Frost şi îi arătă 
către partea laterală a casei. Albinosul clătină din cap şi traversă 
drumul fără să facă niciun zgomot. 

Glokta aşteptă să ajungă lângă zid şi să dispară în umbrele de 
lângă clădire, apoi se întoarse către Severard şi îi făcu semn către 
uşa principală. Ochii lunganului îi zâmbiră o clipă, apoi practicianul 
se îndepărtă grăbit, furişându-se, se rostogoli peste zidul scund şi 
căzu dincolo fără un sunet. 

Perfect, până acum. Trebuie să mă mişc. Glokta se întrebă de ce 
venise. Frost şi Severard erau mai mult decât capabili să se ocupe 
personal de Robb, iar el nu avea decât să-i întârzie. S-ar putea chiar 
să cad în fund şi să-l avertizez pe idiot de prezenţa noastră. Aşadar, de 
ce am venit? Dar Glokta ştia de ce. Emoţia i se ridica deja în gâtlej. 
Parcă simţea că prinde viaţă. 

Înfăşurase capătul bastonului într-o cârpă, ca să poată şontâcăi 
cât mai discret spre zid, fără să facă prea mult zgomot. Severard 
dăduse deja uşile în lături, ţinând balamaua cu o mână înmănuşată, 
ca să nu scârţâie. Frumos şi curat. Zidul ăla scund ar putea să aibă la 
fel de bine şi treizeci de metri, că tot atâtea şanse aş avea să-l trec. 

Severard stătea în genunchi pe scară, în faţa uşii principale, 
desfăcând încuietoarea. Stătea cu urechea lipită de lemn, mijindu-şi 
concentrat ochii, mişcându-şi cu îndemânare mâinile înmănuşate. 
Inima lui Glokta bătea repede, pielea îl furnica de încordare. Ah, 


emoția vânătorii! 

Se auzi un clic domol, pe urmă încă unul. Severard îşi strecură 
şperaclele sclipitoare în buzunar, apoi întinse mâna şi, încet, cu 
grijă, răsuci încuietoarea uşii. Uşa se dădu în linişte la o parte. Ce 
individ folositor. Fără el şi fără Frost nu sunt decât un infirm. Ei sunt 
mâinile mele, braţele mele, picioarele mele. Dar eu sunt creierul lor. 
Severard se strecură înăuntru şi Glokta îl urmă, tresărind de durere 
de fiecare dată când îşi lăsa greutatea pe picior. 

Antreul era întunecat, o fantă de lumină se revărsa, de deasupra, 
în josul scărilor şi stâlpii balustradei aruncau umbre diforme pe 
treptele de lemn. Glokta arătă în sus, iar Severard clătină din cap şi 
începu să se furişeze spre scări, ţinându-şi picioarele pe lângă 
perete. Îi trebui o veşnicie, parcă, să ajungă acolo. 

A treia treaptă scârţâi uşor când practicianul îşi lăsă greutatea pe 
ea. Glokta tresări, Severard rămase încremenit. Aşteptară, neclintiţi 
ca nişte statui. De sus nu venea niciun sunet. Glokta începu să 
respire din nou. Severard continuă să urce, extrem de încet, un pas 
uşor după altul. Când ajunse aproape sus, se uită prudent după colţ, 
cu spatele lipit de perete, apoi urcă ultima treaptă şi dispăru din 
raza vizuală, fără un sunet. 

Practicianul Frost ieşi din umbre în celălalt capăt al coridorului. 
Glokta ridică o sprânceană înspre el, dar acesta scutură din cap. Nu 
e nimeni jos. Se întoarse către uşa principală şi începu s-o închidă, 
uşurel. Abia când uşa era închisă lăsă încet, încet mânerul rotund al 
închizătorii, astfel că zăvorul alunecă fără zgomot la loc. 

— Aţi vrea să vedeţi asta. 

Glokta tresări la sunetul neaşteptat şi, întorcându-se repede, un 
junghi de durere îi străfulgeră spatele. Severard stătea, cu mâinile 
în şold, în capul scărilor. Se întoarse şi porni spre lumină, iar Frost 
săltă pe scări după el, fără să se mai străduiască să se furişeze. 

De ce nu poate să stea niciodată nimeni la parter? Mereu la etaj. 
Măcar nu trebuia să încerce să nu facă zgomot în timp ce se căznea 
să urce scările, după practicieni, cu piciorul drept scârţâind, cu 
piciorul stâng hârşâind pe treptele de lemn. Lumina strălucitoare a 
unei lămpi se revărsa pe coridorul de sus dinspre o uşă deschisă din 
capăt, iar Glokta se îndreptă şontâc spre ea. Se opri când trecu 
pragul, trăgându-şi răsuflarea, după urcuş. 

Vai, mie, ce dezastru! O bibliotecă imensă fusese smulsă de la 
perete şi cărţile erau împrăştiate, unele închise, altele deschise, pe 
toată podeaua. Un pahar de vin se răsturnase pe birou, 


transformând hârtiile risipite pe el în zdrenţe roşii şi umede. Patul 
era răvăşit, cuverturile pe jumătate date la o parte, pernele şi 
salteaua sfâşiate, cu penele împrăştiate. Un şifonier avea uşile 
deschise, una dintre ele fiind pe jumătate desprinsă. Câteva haine 
zdrenţuite atârnau înăuntru, dar majoritatea zăceau sfâşiate într-un 
morman, în partea de jos. 

Un tânăr chipeş zăcea pe spate sub fereastră, cu ochii ficşi în 
tavan, cu chipul palid şi gura deschisă. Fusese ciopârţit cu atâta 
sălbăticie încât capul abia se mai ţinea de trup. Totul era împroşcat 
de sânge: hainele sfâşiate, salteaua tăiată, cadavrul însuşi, de sus 
până jos. Pe perete se zăreau două urme de palme, mânjite, 
însângerate, iar pe o bună parte din podea, o băltoacă de sânge încă 
neînchegat. A fost ucis în seara asta. Poate doar de câteva ore. Poate 
doar de câteva minute. 

- Nu cred că va răspunde întrebărilor noastre, remarcă Severard. 

— Nu. Ochii lui Glokta alunecară peste rămăşiţele dezastrului. S- 
ar putea să fie mort. Dar cum s-a întâmplat? 

Frost îl fixă cu un ochi roz şi ridică o sprânceană albă. 

— Osravă? 

Severard izbucni într-un râs zgomotos, sub mască. Până şi Glokta 
îşi îngădui să chicotească. 

- Evident. Dar cum a ajuns otrava înăuntru? 

- Fereas'ră deschisă, bălmăji Frost, arătând în jos. 

Glokta pătrunse şchiopătând în cameră, atent ca piciorul sau 
bastonul să nu atingă mâzga lipicioasă de sânge amestecat cu pene. 

— Aşa, deci, otrava noastră a văzut lampa arzând, întocmai ca 
noi. A pătruns prin fereastra de la parter. A urcat în tăcere scările. 
Glokta întoarse mâinile cadavrului cu vârful bastonului. Câteva pete 
de sânge de pe gât, dar articulațiile şi degetele n-au avut de suferit. Nu s- 
a împotrivit. A fost luat prin surprindere. Îşi lungi gâtul şi se uită la 
rana căscată. O singură lovitură, foarte puternică, declară el. 
Probabil cu un cuţit. 

-Şi Villem dan Robb a vărsat o grămadă de sânge, remarcă 
Severard. 

- Iar noi avem un informator mai puţin, cugetă Glokta. 

Pe coridor nu fusese nici urmă de sânge. Omul nostru s-a chinuit 
să nu-şi mânjească tălpile în timp ce a scotocit camera, oricât de 
răvăşită poate părea. Nu era furios sau speriat. A fost doar o misiune. 

- Ucigaşul a fost un profesionist, murmură Glokta. A venit aici cu 
intenţii criminale. Pe urmă, poate că a făcut un mic efort să dea 


aparenţa de jaf, cine ştie? Oricum, Arhilectorul nu se va mulţumi cu 
un cadavru. Ridică privirea către cei doi practicieni. Cine e 
următorul pe listă? 


De data aceasta, avusese loc o luptă, fără nicio îndoială. Chiar 
dacă una inegală. Solimo Scandi era întins pe-o parte, cu faţa spre 
perete, de parcă ar fi fost prea stânjenit de starea cămăşii sale de 
noapte sfâşiate şi zdrenţuite. Avea tăieturi adânci pe antebraţe. S-a 
chinuit zadarnic să se ferească de lamă. Se târâse pe podea, lăsând o 
dâră de sânge pe lemnul bine lustruit. S-a chinuit zadarnic să scape. 
Nu reuşise. Cele patru răni adânci de cuţit în spate îi veniseră de 
hac. 

Glokta îşi simţi faţa zvâcnind când îşi cobori privirea către trupul 
plin de sânge. Un cadavru poate fi o coincidenţă. Cu două, avem o 
conspirație. Pleoapele îi fremătară. Cei care au făcut asta ştiau că 
venim, când venim şi exact după cine. Sunt cu un pas înaintea noastră. 
Foarte probabil, lista noastră de complici a devenit deja o listă de 
cadavre. În spatele lui Glokta se auzi un scârțâit şi capul i se 
întoarse fulgerător, stârnind o undă de durere în josul gâtului său 
înțepenit. Nimic, doar fereastra deschisă legănându-se în bătaia 
vântului. Calm, acum. Calm, şi gândeşte. 

-S-ar părea că onorabila Ghildă a Pânzarilor a făcut puţină 
curăţenie. 

— Cum au reuşit să afle? şopti Severard. 

Într-adevăr, cum? 

— Probabil că au văzut lista lui Rews sau li s-a spus cine e pe ea. 
Şi asta înseamnă... Glokta îşi trecu limba peste gingiile-i goale. 
Cineva din interiorul Inchiziției a vorbit. 

De data aceasta, ochii lui Severard nu zâmbeau. 

— Dacă ştiu cine e pe listă, atunci ştiu cine a scris-o. Ştiu cine 
suntem. 

Încă trei nume pe listă, poate? Jos, la capăt? Glokta rânji. Ce 
palpitant. 

— Ţi-e frică? 

-Nu sunt încântat, asta vă spun. Făcu semn cu capul către 
cadavru. Un cuţit în spate nu face parte din planurile mele. 

— Nici din ale mele, Severard, crede-mă. Zău că nu. Dacă mor, nu 
voi şti niciodată cine m-a trădat. 

Şi vreau să ştiu. 


O zi de primăvară luminoasă şi senină şi parcul mişuna de 
filfizoni şi pierde-vară de tot felul. Glokta stătea neclintit pe bancă, 
la umbra milostivă a unui copac cu coroana largă, privind frunzişul 
scânteietor, apa strălucitoare, oamenii veseli, oamenii beţi, 
petrecăreţii nostimi. Erau oameni îngrămădiţi laolaltă pe băncile 
din jurul lacului, perechi şi grupuri risipite pe iarbă, bând şi 
trăncănind şi tolănindu-se la soare. Locul era ticsit. 

Dar nimeni nu veni să se aşeze lângă Glokta. Când şi când, 
cineva se apropia în grabă, nevenindu-i să creadă că are norocul să 
găsească un asemenea loc, apoi îl vedea şezând acolo. Îi cădea faţa 
şi se îndepărta sau trecea direct pe lângă el, ca şi cum nici n-ar fi 
avut de gând să se aşeze. Îi alung ca o molimă, dar poate că e mai bine 
aşa. N-am nevoie de compania lor. 

Urmări un grup de tineri soldaţi vâslind într-o barcă pe lac. Unul 
dintre ei se ridică, bălăbănindu-se, întinzând o sticlă în mână. Barca 
se legănă alarmant şi tovarăşii lui îi strigară să stea jos. Hohote 
îndepărtate de râs vesel veniră purtate de vânt, uşor întârziate de 
distanţă. Copii. Cât de tineri par! Cât de inocenți! Şi aşa am fost şi eu, 
nu demult. Dar parcă au trecut o mie de ani. Mai mult. Parcă e o altă 
lume. 

- Glokta. 

Ridică privirea, umbrindu-şi ochii cu mâna. Era Arhilectorul Sult, 
sosit, în sfârşit, o siluetă înaltă, întunecată, profilată pe cerul 
albastru. Când îşi cobori spre el privirea rece, lui Glokta i se păru că 
arată ceva mai obosit, mai ridat, mai tras la faţă decât de obicei. 

— Ar fi bine să fie interesant. Sult săltă pulpanele hainei sale lungi 
şi albe şi se aşeză cu graţie pe bancă. Oamenii din popor s-au 
răsculat din nou, lângă Keln. Un idiot de moşier spânzură câţiva 
țărani şi acum avem de-a face cu o întreagă harababură! Cât poate 
fi de greu să te descurci cu un câmp plin de noroi şi câţiva fermieri? 
Nu trebuie să te porţi bine cu ei, atâta vreme cât nu-i spânzuri! 
Gura Arhilectorului era o linie dreaptă, severă, cum stătea şi privea 
cu mânie peste peluze. Ar fi bine să fie al naibii de interesant. 

Atunci, voi încerca să nu te dezamăgesc. 

— Villem dan Robb e mort. Ca şi cum ar fi vrut să accentueze 
afirmaţia lui Glokta, soldatul beat alunecă şi se răsturnă peste 
marginea bărcii, căzând bâldâbâc în apă. Hohotele de râs ale 
prietenilor lui ajunseră la Glokta un moment mai târziu. A fost ucis. 

— Mda. Se întâmplă. Ia următorul de pe listă. Sult se ridică în 
picioare, încruntându-se. Nu-mi închipuiam că ai nevoie de 


aprobarea mea pentru orice fleac. De aceea te-am ales pentru 
această sarcină. Du-o la bun sfârşit! se răsti el, întorcându-se. 

Nu e nicio grabă, Arhilectore. Asta-i problema cu picioarele bune, ai 
tendinţa să alergi prea mult de colo-colo. Dacă te mişti greu, însă, nu te 
clinteşti până când nu eşti al naibii de convins că e momentul. 

— Şi următorului de pe listă i s-a întâmplat o nenorocire. 

Sult se întoarse, cu o sprânceană uşor ridicată: 

— Zău? 

- Tuturor li s-a întâmplat. 

Arhilectorul strânse din buze şi se aşeză înapoi pe bancă: 

— Tuturor? 

— Tuturor. 

- Hm, cugetă Sult. Interesant. Pânzarii fac curăţenie, nu? Nu mă 
aşteptam la o asemenea cruzime. Vremurile s-au schimbat, ce mai, 
vremurile cu siguranţă... Glasul i se stinse şi începu încet să se 
încrunte. Crezi că cineva le-a dat lista lui Rews? Crezi că unul de-ai 
noştri a vorbit. De aceea mi-ai cerut să vin aici, nu-i aşa? 

Credeai că doar evitam scările? 

— Fiecare dintre ei ucis? Fiecare nume de pe listă, până la 
ultimul? Tocmai în noaptea în care mergem să-i arestăm? Nu prea 
cred în coincidenţe. Dar tu, Arhilectore? 

Evident, nu credea. Faţa îi devenise foarte îndârjită. 

— Cine a văzut mărturisirea? 

— Eu şi cei doi practicieni ai mei, fireşte. 

-— Ai deplină încredere în ei? 

— Absolută. 

Se lăsă tăcerea. Barca plutea în derivă, în timp ce soldaţii se 
agitau, cu vâslele ridicate în aer, iar cel din apă se bălăcea râzând şi 
stropindu-şi prietenii. 

— Mărturisirea a fost o vreme în biroul meu, murmură 
Arhilectorul. Unii oameni din personalul meu ar fi putut s-o vadă. 
Ar fi putut. 

- Aveţi deplină încredere în ei, Eminenţa Voastră? 

Sult îl fixă pe Glokta cu privirea, preţ de un lung moment de 
gheaţă. 

— N-ar îndrăzni. Ştiu cu cine au de-a face. 

— Atunci mai rămâne doar Superiorul Kalyne, zise Glokta cu glas 
scăzut. 

Buzele Arhilectorului abia se mişcară când spuse: 

- Trebuie să păşeşti cu grijă, Inchizitorule, cu foarte mare grijă. 


Pământul pe care umbli nu e sigur deloc. Proștii nu devin Superiori 
ai Inchiziției, în ciuda aparenţelor. Kalyne are mulţi prieteni, atât în 
Casa Întrebărilor, cât şi în afara ei. Prieteni puternici. Orice acuzaţie 
împotriva lui trebuie susținută de cea mai puternică dovadă. Sult se 
opri dintr-odată, aşteptând ca un mic grup de doamne să treacă şi 
să nu-i mai poată auzi. Cea mai puternică dovadă, şuieră el, de 
îndată ce doamnele se îndepărtară. Trebuie să mi-l găseşti pe acest 
asasin. 

Uşor de zis, greu de făcut. 

- Desigur, Eminenţă, dar investigația mea a ajuns într-un punct 
mort. 

- Nu tocmai. Încă mai avem o carte de jucat. Rews însuşi. 

Rews? 

- Dar, Arhilectore, trebuie să fie în Englia pe vremea asta. 
Asudând într-o mină sau într-un alt asemenea loc. Dacă a apucat să 
trăiască atâta. 

- Nu. E aici, în Agriont, sub lacăt. Am socotit că e mai bine să 
nu-l scap din mână. Glokta se strădui din răsputeri să-şi ascundă 
surpriza. Isteţ. Foarte isteţ. Proştii nu devin nici Arhilectori, se pare. 
Rews va fi momeala ta. Am să-l trimit pe secretarul meu să-i ducă 
lui Kalyne un mesaj, informându-l că m-am înmuiat. Că sunt gata 
să-i las pe pânzari să continue să opereze, dar sub un control mai 
riguros. Că, în semn de bunăvoință, l-am eliberat pe Rews. Dacă 
sursa scurgerii de informaţii este Kalyne, îndrăznesc să spun că-i va 
informa pe pânzari că Rews e liber. Îndrăznesc să spun că-l vor 
trimite pe acest asasin să-l pedepsească pentru limba lui slobodă. 
Îndrăznesc să spun că l-ai putea prinde asupra faptului. Dacă 
ucigaşul nu vine, ei, bine, s-ar putea să fim nevoiţi să ne căutăm 
trădătorul în altă parte, dar fără să fi pierdut nimic. 

- Un plan excelent, Eminenţă. 

Sult îl fixă cu răceală. 

- Bineînţeles. Vei avea nevoie de un loc unde să acţionezi, un loc 
departe de Casa Întrebărilor. Voi pune la dispoziţie fondurile, îl voi 
preda pe Rews practicienilor tăi şi te voi anunţa când Kalyne a 
primit informaţia. Găseşte-mi-l pe acest asasin, Glokta, şi stoarce-l. 
Stoarce-l până cârâie. Barca se clătină nebuneşte în timp ce soldaţii 
încercau să-şi tragă prietenul ud înăuntru, pe urmă se răsturnă cu 
susul în jos, aruncându-i pe toţi în lac. Vreau nume, şuieră Sult, 
încruntându-se la soldaţii care împroşcau apa. Vreau nume, dovezi, 
documente şi oameni care vor sta în faţa Consiliului Deschis şi vor 


arăta cu degetul. Se ridică domol de pe bancă. Ţine-mă la curent. 

Se îndreptă cu paşi mari către Casa Întrebărilor, cu tălpile 
scârţâind pe pietrişul aleii, iar Glokta îl urmări cu privirea. 

Un plan excelent. Mă bucur că eşti de partea mea, Arhilectore. Eşti 
de partea mea, nu-i aşa? 

Soldaţii reuşiseră să tragă barca răsturnată pe mal şi stăteau 
acolo, uzi leoarcă, ţipând unul la altul, fără să mai fie atât de bine 
dispuşi. Una dintre vâsle continua să plutească, abandonată în apă, 
îndreptându-se încet către punctul unde şuvoiul curgea din lac. 
Curând, avea să treacă pe sub pod şi să fie purtată de ape, la poalele 
zidurilor Agriontului şi în şanţul de apărare. Glokta o urmări 
răsucindu-se încet în apă. O greşeală. Omul trebuie să fie atent la 
detalii. E uşor să uiţi lucrurile mărunte, dar fără vâslă, barca e inutilă. 

Îşi lăsă privirea să rătăcească peste câteva dintre celelalte feţe 
din parc. Ochiul lui dădu peste o pereche frumoasă care stătea pe o 
bancă lângă lac. Tânărul îi vorbea fetei cu glas scăzut, cu o expresie 
tristă şi pătrunsă pe chip. Fata se ridică repede, îndepărtându-se de 
el, cu mâinile acoperindu-i faţa. Ah, durerea celui părăsit. Pierderea, 
furia, ruşinea. Ai impresia că nu-ţi vei reveni niciodată. Care poet a scris 
că nu există durere mai rea decât durerea inimii zdrobite? Aiureli 
sentimentale. Ar fi trebuit să petreacă mai mult timp în închisorile 
împăratului. Glokta zâmbi, deschizând gura şi lingându-şi gingiile 
goale, acolo unde cândva avusese dinţii din faţă. Inimile zdrobite se 
vindecă în timp, dar dinţii zdrobiţi niciodată. 

Glokta se uită la tânăr. Avea o expresie uşor amuzată în timp ce 
o privea îndepărtându-se pe fata care plângea. Tânăr nemernic. Mă 
întreb dacă a zdrobit la fel de multe inimi ca mine, în tinereţe. Acum 
pare imposibil de crezut. Îmi ia jumătate de oră doar să-mi adun curajul 
să mă ridic. Singurele femei pe care le-am făcut să plângă în ultimul 
timp au fost soțiile celor pe care i-am exilat în Englia... 

- Sand! 

Glokta se întoarse. 

— Lord Mareşal Varuz, ce onoare. 

- O, nu, nu, zise bătrânul soldat, aşezându-se lângă Glokta cu 
mişcările iuți, precise, ale unui maestru de scrimă. 

— Arăţi bine, zise el, dar fără să-l privească, de fapt. Arăt schilod, 
vrei să spui. Ce mai faci, bătrâne prieten? Sunt schilod, idiot bătrân şi 
pompos. Şi prieten, nu-i aşa? Atâţia ani de când m-am întors şi 
niciodată nu m-ai căutat, nici măcar o dată. Asta e prietenie? 

— Destul de bine, mulţumesc, Lord Mareşal. 


Varuz se foi stânjenit pe bancă. 

— Cel mai nou elev al meu, căpitanul Luthar... poate îl cunoşti? 

— Ne ştim. 

— Ar trebui să-l vezi duelându-se. Varuz clătină din cap cu 
tristeţe. Are talent, nu-i vorbă, dar nu va fi niciodată de talia ta, 
Sand. Nu ştiu. Sper că într-o zi va fi la fel de schilod ca mine. Dar are 
talent cu carul, destul ca să câştige. Numai că şi-l iroseşte. Îi dă cu 
piciorul. O, ce tragedie! Sunt atât de întors pe dos că s-ar putea să mi se 
facă rău. Oare am mâncat ceva în dimineaţa asta? E. leneş, Sand, şi 
încăpățânat. Îi lipseşte curajul. Îi lipseşte abnegaţia. Pur şi simplu 
nu-şi dă silinţa şi nu mai avem timp. Mă întrebam, dacă ai timp, 
desigur — Varuz îl privi pe Glokta în ochi doar preţ de o clipă — dacă 
ai putea să-i vorbeşti, pentru mine. 

Ard de nerăbdare. Să-i ţin predici acelui idiot smiorcăit va fi 
împlinirea tuturor visurilor mele. Neghiob bătrân şi arogant, cum 
îndrăzneşti? Ţi-ai construit reputaţia pe succesele mele, apoi, când am 
avut nevoie de ajutorul tău, m-ai dat la o parte. Iar acum, vii la mine, 
îmi ceri ajutor şi-mi zici prieten? 

- Desigur, Mareşal Varuz, aş fi bucuros să-i vorbesc. Orice pentru 
un vechi prieten. 

- Excelent, excelent! Sunt sigur că vei schimba lucrurile cu totul. 
Îl antrenez în fiecare dimineaţă, în curtea aceea de lângă Casa 
Creatorului, unde cândva te antrenam pe tine... 

Bătrânul Mareşal se poticni, stânjenit. 

- Voi veni de îndată ce îndatoririle îmi vor permite. 

- Desigur, îndatoririle... 

Varuz se ridica deja, evident dornic să plece. Glokta întinse 
mâna, făcându-l pe bătrânul soldat să se oprească o clipă. Nu-ţi face 
griji, Lord Mareşal, nu sunt contagios. Varuz îi strânse mâna, fără 
vlagă, de parcă s-ar fi temut să nu i-o frângă, apoi îşi bălmăji 
scuzele şi se îndepărtă cu paşi mari şi capul semeţ. 

Soldaţii uzi până la piele se înclinară şi salutară, oarecum jenaţi, 
când trecu pe lângă ei. 

Glokta îşi întinse piciorul, întrebându-se dacă să se ridice. Şi unde 
să mă duc? Lumea nu se va sfârşi dacă mai stau aici o clipă. Nu e nicio 
grabă. Nicio grabă. 


O ofertă şi un dar 


-Şi în faţă! răcni Mareşalul Varuz. Jezal se împletici spre el, 
răsucindu-şi călcâiele pe după marginile bârnei, încercând cu 
disperare să-şi menţină echilibrul şi făcând cu stângăcie o fandare, 
două, doar ca să dea impresia că-şi dă silinţa. Patru ore de 
antrenament pe zi îl storceau şi se simţea mai mult decât istovit. 
Varuz se încruntă şi azvârli la o parte sabia boantă a lui Jezal, 
mişcându-se fără efort de-a lungul bârnei, de parcă ar fi fost o alee 
de grădină: Şi înapoi! 

Jezal se lăsă, poticnindu-se, înapoi pe călcâie, cu mâna stângă 
fâlfâind caraghios în jurul lui, în încercarea de a-şi păstra echilibrul. 
De la genunchi în sus, totul îl durea teribil din pricina efortului. De 
la genunchi în jos, era mult, mult mai rău. Varuz era trecut de 
şaizeci de ani, dar nu dădea niciun semn de oboseală. Nici măcar nu 
transpira, în timp ce continua să danseze de-a lungul bârnei, 
şfichiuindu-şi armele de oţel. Însă Jezal gâfâia în timp ce para 
disperat cu mâna stângă, dezechilibrat, căutând în gol cu piciorul 
siguranţa bârnei din spatele lui. 

- Şi înainte! 

Călcâiele lui Jezal trecură prin chinuri cumplite când schimbă, 
împleticit, direcţia şi lovi spre agasantul bătrân, însă Varuz nu dădu 
înapoi. În schimb, se aplecă sub lovitura disperată şi folosi dosul 
braţului ca să-i măture lui Jezal picioarele de sub el. 

Jezal scoase un urlet când curtea se învârti în jurul lui. Îşi izbi 
dureros piciorul de marginea bârnei, după care se prăbuşi cu faţa în 
jos, cu bărbia bufnind pe iarbă şi dinţii clănţănind. Se rostogoli 
puţin, apoi rămase acolo, zăcând pe spate, căutând aer ca un peşte 
scos brusc din apă, cu piciorul zvâcnindu-i acolo unde se lovise de 
bârnă, în cădere. Urma să mai aibă încă o vânătaie urâtă a doua zi 
dimineaţă. 

- Îngrozitor, Jezal, îngrozitor! strigă bătrânul soldat, sărind cu 
sprinteneală jos pe pajişte. Te bălăbăneşti pe bârnă de parcă ai 
merge pe sârmă! Jezal se răsuci, înjurând şi se opinti să se ridice în 
picioare. E o bucată solidă de stejar, destul de largă ca să te pierzi 
pe ea! 

Lordul Mareşal îşi ilustră afirmaţia lovind cu putere bârna şi 
făcând să sară aşchii din ea. 


— Credeam că aţi spus „înainte”, gemu Jezal. 

Sprâncenele lui Varuz se ridicară brusc. 

- Chiar crezi, căpitane Luthar, că Bremer dan Gorst le oferă 
adversarilor săi informaţii demne de încredere despre intenţiile 
sale? Bremer dan Gorst va încerca să mă bată, bătrân nenorocit! Tu 
trebuie să mă ajuţi să-l înving! Asta gândea Jezal, dar nu era atât de 
nechibzuit s-o spună. Doar clătină, pe tăcute, din cap. Nu, nu oferă! 
Se străduieşte să-şi înşele şi să-şi zăpăcească adversarii, aşa cum 
trebuie să facă toţi marii săbieri! 

Lordul Mareşal se plimba de colo-colo, clătinând din cap. Jezal se 
gândea din nou dacă să renunţe la tot. Era sătul să se prăbuşească 
în pat istovit, în fiecare seară, la ora la care ar fi trebuit abia să 
înceapă să se îmbete. Era sătul să se scoale în fiecare dimineaţă, 
plin de vânătăi şi chinuit de durere, pentru a înfrunta alte patru ore 
interminabile de alergare, bârnă, drug de fier, figuri de scrimă. Era 
sătul să fie lovit cu piciorul în fund de Maiorul West. Şi, mai presus 
de toate, era sătul să fie luat peste picior de acest bătrân nebun. 

—... un spectacol deprimant, căpitane, foarte deprimant. Cred 
sincer că, de fapt, mergi tot mai prost... 

Jezal n-avea să câştige niciodată Turnirul. Nimeni nu se aştepta 
la asta, el însuşi cel mai puţin dintre toţi. Aşadar, de ce să nu 
renunţe şi să nu se întoarcă la jocul lui de cărţi şi la nopţile târzii? 
Nu era asta tot ce dorea de la viaţă? Dar, atunci, ce-l va deosebi de 
o mie de alţi mezini de nobili? Hotărâse de mult că voia să fie ceva 
deosebit. Un Lord Mareşal el însuşi, poate, şi pe urmă Lord 
Şambelan. Ceva, mare şi important, oricum. Voia un scaun 
important în Consiliul Închis, voia să ia decizii importante. Voia ca 
oamenii să zâmbească şi să se gudure pe lângă el şi să-i soarbă 
fiecare cuvânt. Voia ca oamenii să şoptească: „lată-l pe Lordul 
Luthar”, când trecea grăbit pe lângă ei. Putea să se mulţumească să 
fie mereu o versiune mai bogată, mai deşteaptă şi mai chipeşă a 
locotenentului Brint? Pfui! Nici gând de aşa ceva! 

— ... avem un drum teribil de lung de parcurs şi nu avem destul 
timp să ajungem unde trebuie, dacă nu-ţi schimbi atitudinea. 
Loveşti lamentabil, stai slab şi acum cu rezistenţa, ca să nu mai 
vorbim de echilibru... 

Şi ce-ar crede toată lumea dacă ar renunţa? Ce-ar face tatăl său? 
Ce-ar spune fraţii săi? Dar ceilalţi ofiţeri? Ar părea laş. Şi, apoi, mai 
era şi Ardee West. Părea să-i ocupe mult gândurile în ultimele două 
zile. Oare ea s-ar apleca atât de aproape de el, dacă n-ar duela? 


Oare i-ar vorbi cu glas atât de suav? Oare ar râde la glumele lui? 
Oare şi-ar ridica spre el privirea, cu acei ochi întunecaţi, încât 
aproape îi putea simţi răsuflarea pe faţă... 

- Mă asculţi, băiete? tună Varuz. 

Jezal simţi o fărâmă din răsuflarea lui pe faţă, da, şi o grămadă 
de salivă. 

- Da, domnule. Lovitura lamentabilă, rezistenţa slabă! Jezal 
înghiţi nervos. Ca să nu mai vorbim de echilibru. 

- Aşa e. Încep să mă gândesc, deşi îmi vine greu să cred, după 
toate bătăile de cap pe care mi le-ai dat, că într-adevăr nu-ţi dai 
silinţa. Îl privi pe Jezal în ochi cu furie: Tu ce crezi, domnule 
maior? 

Nu veni niciun răspuns. West era prăbuşit în scaun, cu braţele 
încrucişate, încruntându-se fioros, cu privirea în gol. 

— Maior West! se răsti Lordul Mareşal. 

Maiorul ridică ochii brusc, de parcă abia acum devenise conştient 
de prezenţa lor. 

— Îmi cer scuze, domnule, îmi zburase gândul. 

— Aşa, înţeleg. Varuz îşi supse dinţii. Se pare că nimeni nu se 
concentrează în dimineaţa asta. Era o mare uşurare că o parte din 
furia bătrânului fusese îndreptată în altă parte, dar bucuria lui Jezal 
fu de scurtă durată. Foarte bine, pufni bătrânul mareşal, dacă aşa 
vrei. De mâine, vom începe fiecare lecţie cu o baie în şanţ. Doi-trei 
kilometri ar trebui să ajungă. Jezal strânse din dinţi ca să nu tipe. 
Apa rece ascute în mod miraculos simţurile. Şi poate că e nevoie să 
începem puţin mai devreme, ca să te prindem în cea mai receptivă 
dispoziţie. Asta înseamnă la ora cinci. Între timp, căpitane Luthar, 
îţi propun să te gândeşti dacă eşti aici ca să câştigi Turnirul, sau pur 
şi simplu de dragul companiei mele. 

Şi cu aceasta, Lordul Mareşal se întoarse pe călcâie şi se 
îndepărtă cu paşi mari. 

Jezal aşteptă până când Varuz ieşi din curte, înainte să-şi piardă 
cumpătul, însă de îndată ce fu convins că bătrânul era destul de 
departe, îşi azvârli cu furie armele în zid. 

- Fir-ar! strigă el, când săbiile căzură, zăngănind, la pământ. La 
naiba! Îşi roti privirea, căutând ceva în care să dea cu piciorul, fără 
să-l doară prea tare. Ochii îi căzură pe piciorul bârnei, însă evaluă 
extrem de greşit lovitura şi trebui să-şi înăbuşe pornirea de a se 
apuca de piciorul rănit şi de a ţopăi ca un idiot. La naiba! La naiba! 
răcni el. 


West era dezamăgitor de impasibil. Se ridică încruntându-se şi 
dădu să-l urmeze pe Mareşalul Varuz. 

- Încotro? îl întrebă Jezal. 

- Plec, răspunse West peste umăr. Am văzut destul. 

— Ce vrei să spui? 

West se opri şi se întoarse să-l privească: 

— Oricât de uimitor ar părea, există pe lume probleme mai mari 
decât asta. 

Jezal rămase locului, cu gura căscată, în timp ce West părăsea, cu 
pas maiestuos, curtea. 

- Cine te crezi? strigă Jezal după el, când fu sigur că plecase. La 
naiba! La naiba! 

Îi trecu prin minte să-i mai tragă bârnei un picior, dar apoi se 
răzgândi. 


Jezal era într-o dispoziţie mizerabilă pe drumul de întoarcere la 
apartamentul său, aşa că se feri de locurile mai aglomerate ale 
Agriontului, căutând aleile mai liniştite şi grădinile de la marginea 
Drumului Regelui. Îşi privea încruntat picioarele în timp ce mergea, 
ca să descurajeze şi mai mult orice abordare. Dar norocul nu fu de 
partea lui. 

- Jezal! Era Kaspa, ieşit la plimbare cu o fată blondă, îmbrăcată 
în haine scumpe. Cu ei era o femeie între două vârste, cu un aer 
sever, fără îndoială guvernanta fetei sau aşa ceva. Se opriseră să 
admire o sculptură minoră dintr-o curte puţin vizitată. Jezal! strigă 
Kaspa din nou, fluturându-şi pălăria deasupra capului. 

N-avea cum să-i evite. Îşi lipi un zâmbet neconvingător pe faţă şi 
păşi ţanţoş spre ei. Fata palidă îi zâmbi în timp ce se apropia, dar 
dacă intenţia ei era să-l farmece, Jezal rămase insensibil. 

- Iar te-ai duelat, Luthar? întrebă Kaspa fără rost. 

Jezal era transpirat şi ţinea în mâini o pereche de arme de duel. 
Era bine cunoscut faptul că duela în fiecare dimineaţă. Nu trebuia 
să ai o minte sclipitoare ca să faci legătura, ceea ce era un noroc, 
căci Kaspa nu avea, cu siguranţă, aşa ceva. 

- Da. Cum ai ghicit? 

Jezal nu avusese de gând să înmormânteze chiar aşa conversaţia, 
dar îşi îndulci vorbele cu un chicot fals şi curând zâmbetele 
doamnelor reveniră. 

- Ha-ha! râse Kaspa, mereu dornic să fie ţinta unei glume. Jezal, 
permite-mi să ţi-o prezint pe vara mea, Lady Ariss dan Kaspa. 


Acesta este ofițerul meu superior, căpitanul Luthar. 

Aşadar, aceasta era celebra verişoară. Una dintre cele mai bogate 
moştenitoare ale Uniunii şi dintr-o familie excelentă. Kaspa 
trăncănea mereu despre frumuseţea ei, dar lui Jezal i se părea o 
fiinţă palidă, slabă, cu un aer bolnăvicios. Ea îi zâmbi vag şi îi 
întinse mâna-i albă, moale, pe care el o atinse cu cel mai maşinal 
sărut. 

— Încântat, murmură el, fără chef. Trebuie să-mi cer scuze pentru 
înfăţişare. Tocmai vin de la duel. 

- Da, chiţăi ea, cu un glas subţire, piţigăiat, de îndată ce fu sigură 
că el terminase de vorbit. Am auzit că eşti un mare săbier. Urmă o 
pauză, în care ea bâjbâi după ceva de spus, apoi ochii i se luminară: 
Spune-mi, căpitane, duelul e într-adevăr foarte periculos? 

Ce aiureli insipide. 

— O, nu, doamna mea, folosim doar arme boante, într-un cerc. 

Ar fi putut spune mai mult, dar al naibii să fie dacă avea de gând 
să-şi dea silința. Afişă un zâmbet firav. Ea făcu la fel. Conversaţia 
pluti deasupra abisului. Jezal era pe cale să se scuze şi să plece, 
subiectul duelului fiind evident epuizat, însă Ariss îl împiedică, 
găsind o altă temă: 

- Spune-mi, căpitane, chiar e posibil să fie război în Nord? 

Glasul ei se stinse aproape cu desăvârşire spre sfârşitul 
propoziției, dar însoţitoarea continua s-o privească aprobator, fără 
îndoială încântată de abilităţile conversaţionale ale protejatei ei. 

Scuteşte-ne. 

- Fi, bine, mi se pare... începu Jezal. Ochii spălăciţi, albaştri, ai 
domnişoarei Ariss îl fixară din nou, în expectativă. Ochii albaştri n- 
au niciun haz, cugetă Jezal. Se întreba în ce domeniu era mai 
ignorantă, duel sau politică. Tu ce părere ai? 

Fruntea însoţitoarei se încreţi uşor. Lady Ariss păru oarecum 
luată prin surprindere, roşind uşor, în timp ce-şi căuta cuvintele. 

— Păi, ăă... adică... Sunt sigură că totul va... decurge bine. 

Slavă Domnului, gândi Jezal, suntem salvaţi! Trebuia să plece de 
acolo. 

— Desigur, totul va ieşi bine. Mai afişă, cu efort, încă un zâmbet. 
Mi-a făcut o adevărată plăcere să vă cunosc, dar mă tem că în scurt 
timp sunt de gardă, aşa că trebuie să vă părăsesc. Se înclină cu o 
politeţe de gheaţă. Locotenent Kaspa, Lady Ariss. 

Kaspa îl bătu pe braţ, la fel de prietenos ca întotdeauna. Biata lui 
verişoară ignorantă arboră un zâmbet nesigur. Guvernanta se 


încruntă la el când trecu pe lângă ea, dar Jezal nu băgă de seamă. 

Ajunse la Rotonda Lorzilor tocmai când membrii consiliului se 
întorceau din pauza de prânz. Salută străjerii din vestibul cu o 
concisă clătinare a capului, apoi păşi hotărât pe uşa imensă şi de-a 
lungul culoarului central. O coloană răzleață formată din cei mai 
mari nobili ai regatului îl urma îndeaproape şi spaţiul răsuna de 
paşi târşâiţi, mormăituri şi şoapte, în timp ce Jezal îşi croia drum pe 
după zidul curbat, către locul lui din spatele mesei de onoare. 

— Jezal, cum a fost la scrimă? Era Jalenhorm, sosit devreme, de 
data aceasta, şi profitând de ocazie să vorbească înainte de sosirea 
Lordului Şambelan. 

— Am avut şi dimineţi mai bune. Tu? 

— O, eu m-am distrat de minune. Am întâlnit-o pe verişoara aia a 
lui Kaspa, ştii tu, zise el, încercând să-şi amintească numele. 

Jezal oftă: 

- Lady Ariss. 

- Da, asta era! Ai văzut-o? 

— Am fost destul de norocos să dau nas în nas cu ei chiar acum. 

— Ptiu! exclamă Jalenhorm, încreţindu-şi buzele. Nu e uluitoare? 

—- Hm! Jezal întoarse capul plictisit şi privi cum somităţile 
înveşmântate în haine de ceremonie tivite cu blană se îndreaptă 
încet, în şir, spre locurile lor. 

Sau, cel puţin, o selecţie de fii mai puţin preferaţi şi de 
reprezentanţi plătiţi. În ultima vreme, foarte puţini magnați se 
prezentau personal în Consiliul Deschis, dacă nu aveau nimic 
semnificativ de care să se plângă. Mulţi dintre ei nici măcar nu se 
osteneau să trimită pe cineva în locul lor. 

— Jur, una dintre cele mai frumoase fete pe care le-am văzut 
vreodată. Kaspa o ridică întruna în slăvi, ştiu, dar vorbele lui pălesc 
în faţa realităţii. 

- Hm. 

Consilierii începură să se împrăștie, fiecare către scaunul lui. 
Rotonda Lorzilor era proiectată ca un teatru, cu nobilii de frunte ai 
Uniunii stând pe locurile publicului, într-un imens semicerc de 
bănci îngrămădite, cu un culoar pe la mijloc. Întocmai ca la teatru, 
unele locuri erau mai bune decât altele. Cei mai puţin importanţi 
şedeau sus, în spate, şi însemnătatea ocupanților creştea pe măsură 
ce înaintai. Rândul din faţă era rezervat capilor celor mai mari 
familii sau oricui era trimis în locul lor. Reprezentanţii din Sud, de 
la Dagoska şi Westport, erau în stânga, cel mai aproape de Jezal. În 


dreapta, la capăt, erau cei din Nord şi Vest, din Englia şi Starikland. 
Grosul locurilor, între aceştia, era pentru vechea nobilime a 
Midderlandului, inima Uniunii. Uniunea propriu-zisă, cum ar fi 
văzut-o ei. Aşa cum o vedea şi Jezal, la drept vorbind. 

— Ce ţinută, ce graţie, rapsodia Jalenhorm, acel frumos păr blond, 
acea piele albă ca laptele, acei fantastici ochi albaştri. 

— Şi toţi acei bani. 

- Ei, bine, da, şi asta, zâmbi bărbatul vânjos. Kaspa zice că 
unchiul lui e chiar mai bogat decât tatăl lui. Închipuie-ţi! Şi are un 
singur copil. Ea va moşteni fiecare sfanţ. Fiecare sfanţ! Jalenhorm 
abia-şi putea ascunde entuziasmul. Norocos cel care poate pune 
mâna pe ea! Cum ziceai c-o cheamă? 

— Ariss, zise acru Jezal. 

Lorzii sau delegaţii lor îşi croiseră cu toţii drum, târşâindu-se şi 
bombănind, spre locurile lor. Prezenţa era redusă, mai puţin de 
jumătate din bănci erau ocupate. Cam atât se umplea sala de obicei. 
Dacă Rotonda Lorzilor ar fi fost un teatru, proprietarii lui ar fi 
căutat cu disperare o piesă nouă. 

— Ariss. Ariss. Jalenhorm plescăi din buze ca şi cum numele ar 
lăsa un gust dulce. Norocos cel ce pune mâna pe ea. 

- Chiar aşa. Un om norocos. Cu condiţia să prefere conversaţiei 
banii lichizi. 

Jezal se gândi că poate ar fi fost indicat să se însoare cu 
guvernanta. Cel puţin ea păruse să aibă puţină coloană vertebrală. 

Lordul Şambelan tocmai intrase în sală şi se îndrepta spre daisul 
pe care se afla masa mare, cam pe unde ar fi fost scena, dacă 
Rotonda ar fi fost un teatru. Era urmat de un cârd de secretari şi 
conţopişti în veşminte negre, fiecare mai mult sau mai puţin 
împovărat de registre grele şi mănunchiuri de hârtii cu aspect 
oficial. Cu veşmintele de ceremonie purpurii fluturând în urma lui, 
Lordul Hoff semăna leit cu o pasăre rară, alunecând maiestuos, 
urmat de un stol de ciori sâcâitoare. 

— Vine bătrâna acritură, şopti Jalenhorm, strecurându-se să-şi 
caute locul în cealaltă parte a mesei. 

Jezal îşi duse mâinile la spate, adoptând obișnuita poziţie, cu 
picioarele uşor depărtate şi bărbia ridicată în aer. Aruncă un ochi 
pe deasupra soldaţilor, aşezaţi la distanţa regulamentară de jur 
împrejurul peretelui curbat, dar fiecare era neclintit şi cu o ţinută 
impecabilă, în armură completă, ca întotdeauna. Trase adânc aer în 
piept şi se pregăti pentru multe ore de plictiseală cumplită. 


Lordul Şambelan se aruncă în jilțul său şi ceru vin. Secretarii îşi 
ocupară locurile în jurul lui, lăsând un scaun liber în mijloc, pentru 
Rege, care era absent, ca de obicei. Fură foşnite documente, fură 
deschise anevoie imense registre, fură ascuţite condeie şi zornăite în 
călimări. Crainicul păşi spre capătul mesei şi izbi cu toiagul său de 
ceremonie în podea, cerând să se facă linişte. Şuşotelile nobililor şi 
ale împuterniciţilor lor se potoliră treptat, lăsând sala imensă în 
tăcere. 

Crainicul îşi umflă pieptul: 

— Cer... spuse el, cu o intonaţie molcomă şi sonoră, de parcă ar fi 
rostit un elogiu funebru, adunării Consiliului Deschis al Uniunii... 
Făcu o inutil de lungă şi semnificativă pauză şi ochii Lordului 
Şambelan clipiră cu furie înspre el, însă crainicul nu se lăsă privat 
de momentul său de glorie, lăsând pe toată lumea să mai aştepte o 
clipă, înainte de a termina... să se facă linişte! 

— Mulţumesc, zise acru Hoff. Cred că urma să-l ascultăm pe 
reprezentantul Lordului Guvernator din Dagoska, înainte să ne 
întrerupem pentru prânz. 

Scârţâitul condeielor îi acompania glasul, în timp ce doi slujbaşi 
îi consemnau fiecare cuvinţel. Ecourile palide ale acestora se 
îngemănau cu cele ale vorbelor sale, în imensul spaţiu de deasupra. 

În rândul din faţă, aproape de Jezal, un bătrân se opinti să se 
ridice în picioare, ţinând strâns în mâinile-i tremurătoare nişte 
hârtii. 

— Consiliul Deschis, rosti monoton crainicul, cât de rar îndrăznea, 
îl recunoaşte pe Rush dan Thuel, împuternicit acceptat al lui Sand 
dan Vurms, Lordul Guvernator de Dagoska! 

— Mulţumesc, domnule. Glasul pierit, subţire, al lui Thuel era 
absurd de mic în imensul spaţiu. Abia ajungea până la Jezal, iar 
acesta se afla la nici zece paşi distanţă. Lorzii mei, începu el. 

- Vorbeşte! strigă cineva din spate. 

Se stârni un val de râsete. Bătrânul îşi drese glasul şi încercă din 
nou. 

- Lorzii mei, vin înaintea voastră cu un mesaj urgent din partea 
Lordului Guvernator de Dagoska. Glasul i se stinsese deja, revenind 
la nivelul abia audibil de la început, cu fiecare sunet însoţit de 
scârţâitul persistent al condeielor. Din galeria publică de deasupra 
începură să se propage şuşoteli, făcându-i glasul şi mai dificil de 
auzit. Amenințarea venită din partea Împăratului Gurkhului la 
adresa acelui mare oraş creşte cu fiecare zi. Vagi sunete de 


dezaprobare începură să se înalțe din capătul sălii, unde erau 
aşezaţi reprezentanţii din Englia, însă majoritatea consilierilor 
păreau plictisiţi. Atacurile asupra navelor, hărţuirea negustorilor şi 
demonstrațiile de dincolo de zidurile noastre l-au îndemnat pe 
Lordul Guvernator să mă trimită... 

- Norocul nostru! strigă cineva. 

Se porni un alt val de râsete, ceva mai sonor, de data aceasta. 

- Oraşul e construit pe o peninsulă îngustă, insistă bătrânul, 
străduindu-se să se facă auzit peste zgomotul de fond care sporea 
continuu, ataşată unui teritoriu controlat în întregime de duşmanii 
noştri de moarte, gurkienii, şi despărțită de Midderland prin largi 
întinderi de apă sărată. Apărarea noastră nu e ceea ce ar trebui să 
fie! Lordul Guvernator are nevoie urgentă de fonduri 
suplimentare... 

Menţionarea fondurilor ridică instantaneu un vuiet dinspre 
întreaga adunare. Gura lui Thuel continua să se mişte, însă acum nu 
era chip să se facă auzit. Lordul Şambelan se încruntă şi luă o 
înghiţitură din pocal. Slujbaşul aflat cel mai departe de Jezal îşi 
lăsase jos condeiul şi se freca la ochi cu degetul mare şi arătătorul, 
mânjite de cerneală. Funcţionarul aflat cel mai aproape tocmai 
terminase de scris un rând. Jezal îşi lungi gâtul să vadă. 
Consemnase pur şi simplu: Strigăte aici. 

Crainicul bătu cu toiagul în podea, cu un aer de imensă 
mulțumire de sine. În cele din urmă, zarva se potoli, dar Thuel era 
acum cuprins de un acces de tuse. Încercă să vorbească, dar nu era 
în stare şi, în cele din urmă, flutură o mână şi se aşeză, roşu la faţă, 
în timp ce vecinul lui îl lovea peste spate. 

- Dacă-mi permiteţi, Lord Şambelan, strigă un tânăr elegant din 
primul rând, în capătul celălalt al sălii, sărind în picioare. Scârţâitul 
condeielor se porni din nou. Mi se pare... 

— Consiliul Deschis, îl întrerupse crainicul, îl recunoaşte pe Hersel 
dan Meed, cel de-al treilea fiu şi împuternicit acceptat al lui Fedor 
dan Meed, Lordul Guvernator al Engliei! 

- Mi se pare, continuă tânărul chipeş, doar foarte puţin deranjat 
de întrerupere, că prietenii noştri din Sud se aşteaptă mereu la un 
atac de proporţii din partea împăratului! Glasuri dezaprobatoare se 
înălțau acum din cealaltă parte a sălii. Un atac care nu se 
materializează niciodată! Nu i-am învins noi pe gurkieni, cu doar 
câţiva ani în urmă, sau mă înşală memoria? Huiduielile se porniră 
mai tare. Această atitudine alarmistă secătuieşte în mod 


inacceptabil resursele Uniunii! Tânărul striga, ca să fie auzit: În 
Englia, avem mulţi kilometri de graniță şi prea puţini soldaţi, iar 
ameninţarea din partea lui Bethod şi a nordicilor lui e foarte reală! 
Dacă duce cineva lipsă de fonduri... 

Strigătele se înteţiră numaidecât. Strigăte de „I-auzi!”, „Aiureli!”, 
„Adevărat!” şi „Minciuni!” se desluşeau vag peste hărmălaie. 
Numeroşi reprezentanţi erau în picioare, răcnind. Unii îşi clătinau 
viguros din cap aprobarea, alţii îşi scuturau violent capetele, 
dezaprobator. Ceilalţi căscau şi se uitau împrejur. Jezal zări un 
individ, undeva mai în spate, în zona din mijloc, care aproape sigur 
adormise şi se afla în pericol iminent de a se prăbuşi în poala 
vecinului său. 

Îşi ridică ochii, lăsându-i să rătăcească peste feţele înşirate de-a 
lungul balustradei galeriei publice. Simţi o tresărire ciudată în 
piept. Ardee West era acolo, sus, uitându-se direct la el. Când ochii 
li se întâlniră, ea zâmbi şi îşi flutură mâna. Zâmbea şi el, cu braţul 
pe jumătate ridicat, dând să-i facă semn, când îşi aminti unde se 
afla. Îşi împinse mâna la spate şi privi agitat împrejur, însă fu uşurat 
să descopere că nimeni important nu-i observase greşeala. Dar 
zâmbetul nu-i părăsi chipul întru totul. 

— Lorzii mei, răcni Şambelanul, trântindu-şi pocalul gol pe masă. 
Avea cel mai sonor glas pe care-l auzise vreodată Jezal. Până şi 
Mareşalul Varuz ar fi putut învăţa câte ceva despre strigat de la 
Hoff. Bărbatul adormit din spate se trezi, trăgând pe nas şi clipind. 
Larma se potoli aproape imediat. Acei reprezentanţi care rămaseră 
în picioare priviră vinovaţi împrejur, ca nişte copii neastâmpăraţi 
luaţi la rost şi se aşezară la loc, rând pe rând. Şoaptele dinspre 
galeria publică se liniştiră. Ordinea era restaurată. Lorzii mei! Vă 
asigur că Regele este profund preocupat de siguranţa supușilor săi, 
indiferent unde s-ar afla! Uniunea nu permite agresiunea împotriva 
oamenilor săi sau a proprietăţii sale! Hoff punctă fiecare comentariu 
izbind cu pumnul în faţa lui. Nici din partea Împăratului Gurkhului, 
nici din partea acestor sălbatici din Nord, nici din partea nimănui! 
Lovi masa atât de puternic la acest ultim comentariu, încât cerneala 
țâşni din călimară şi se revărsă peste documentele pregătite cu grijă 
ale unuia dintre slujbaşi. Strigăte de aprobare şi sprijin întâmpinară 
discursul patriotic al Lordului Şambelan. Cât despre situaţia 
specifică din Dagoska! Thuel ridică privirea, plin de speranţă, cu 
pieptul încă tremurând de tusea înăbuşită. Nu are acel oraş unul 
dintre cele mai puternice şi mai întinse ziduri de apărare din lume? 


N-a rezistat unui atac al gurkilor, acum mai puţin de un deceniu, 
timp de peste un an? Ce s-a ales de acele ziduri, domnule, de 
ziduri? 

Sala imensă se cufundă în tăcere, toată lumea încercând să audă 
răspunsul. 

- Lord Şambelan, hârâi Thuel, cu glasul aproape înăbuşit când 
unul dintre conțopişti întoarse, pârâind, pagina imensului său 
registru şi începu să scârţâie cu condeiul pe următoarea. Zidurile de 
apărare sunt prost reparate şi nu avem suficienţi soldaţi care să le 
apere cum se cuvine. Împăratul nu e străin de asta, şopti el, abia 
auzit. Vă implor... 

Se topi în alt acces de tuse şi se prăbuşi în scaun, însoţit de 
câteva înțepături venite dinspre delegaţia Engliei. 

Hoff se încruntă şi mai tare. 

— Eu ştiam că zidurile de apărare ale oraşului trebuie întreţinute 
din fondurile colectate la nivel local şi din taxe comerciale de la 
Onorabila Ghildă a Mirodeniilor, care a activat în Dagoska sub o 
licenţă exclusivă şi extrem de profitabilă, în aceşti ultimi şapte ani. 
Dacă nu pot fi găsite resurse nici măcar pentru întreţinerea zidurilor 
- şi Lordul Şambelan mătură întreaga adunare cu un ochi întunecat 
— poate că e timpul ca această licenţă să fie scoasă la licitaţie. Un 
potop de mormăieli furioase se stârni în galeria publică. În orice 
caz, Coroana nu poate cheltui niciun ban în plus în momentul de 
faţă! Strigăte de nemulţumire veniră dinspre grupul Dagoska, ţipete 
de aprobare dinspre grupul Engliei. Cât despre situaţia specifică a 
Engliei! tună Lordul Şambelan, întorcându-se către Meed, cred că 
am putea auzi în curând veşti bune pe care i le vei duce tatălui tău, 
Lordul Guvernator. 

Un potop de şoapte entuziaste se ridică în cupola aurită de 
deasupra. Tânărul chipeş părea plăcut surprins, şi avea şi de ce. Era, 
într-adevăr, un lucru rar ca să primeşti veşti bune din Consiliul 
Deschis sau veşti de orice fel, la drept vorbind. 

Thuel îşi recăpătase controlul asupra plămânilor şi deschise gura 
să vorbească, dar fu întrerupt de o bubuitură puternică în uşa 
imensă aflată în spatele mesei oficiale. Lorzii ridicară privirea 
surprinşi, în aşteptare. Lordul Şambelan zâmbi, ca un magician care 
tocmai a făcut un truc extrem de dificil. Făcu semn gărzilor, drugii 
grei de fier fură traşi şi uşile mari, incrustate, se deschiseră încet, 
scârțâind. 

Opt Cavaleri ai Corpului, închişi în armuri sclipitoare, fără 


chipuri în spatele coifurilor înalte, lustruite, plini de splendoare în 
mantii purpurii cu însemnul unui soare auriu pe spate, coborâră 
treptele la unison, cu paşi apăsaţi şi luară poziţie de-o parte şi de 
alta a mesei de onoare. Erau urmaţi îndeaproape de patru gornişti, 
care păşiră ţanţoşi în faţă, îşi ridicară instrumentele sclipitoare la 
buze şi suflară un sunet asurzitor de fanfară. Jezal scrâşni din dinţi, 
clănţănind, şi îşi miji ochii, dar în cele din urmă ecourile 
răsunătoare se stinseră. Lordul Şambelan se întoarse furios către 
crainic, care se holba la nou-veniţi cu gura căscată. 

— Ei? şuieră Hoff. 

Crainicul se trezi din amorţire. 

- Ah... da, desigur! Lorzii mei, doamnele mele, am marea onoare 
de a prezenta pe... (se opri şi trase vârtos aer în piept) ... Înălţimea 
Sa Imperială, Regele Engliei, al Stariklandului şi al Midderlandului, 
Protector al Westportului şi al Dagoskăi, Augusta Sa Maiestate, 
Guslav al Cincilea, Mare Rege al Uniunii! 

Se stârni un freamăt puternic când fiecare bărbat şi fiecare 
femeie din sală se ridicară din scaune şi se lăsară pe un genunchi. 

Palanchinul regal pătrunse încet pe uşi, purtat pe umerii altor 
şase cavaleri fără chip. Regele şedea cocoţat într-un scaun aurit, 
sprijinit pe perne groase şi legănându-se încetişor într-o parte şi-n 
alta. Privea împrejur cu aerul buimac al unuia care a adormit beat 
şi s-a trezit într-o încăpere străină. 

Arăta îngrozitor. Enorm de gras, lăbărţat ca un munte înfăşurat 
în blană şi mătase roşie, cu capul strivit între umeri de greutatea 
imensei coroane sclipitoare. Avea ochii sticloşi şi umflaţi, cu imense 
pungi negre atârnând dedesubt, iar vârful rozaliu al limbii trecea 
întruna, nervos, peste buzele-i palide. Avea o guşă imensă şi un 
colac de grăsime în jurul gâtului, de fapt întreaga sa față dădea 
impresia că se topeşte uşor şi începe să i se scurgă de pe craniu. Aşa 
arăta Înaltul Rege al Uniunii, însă Jezal îşi plecă fruntea puţin mai 
jos când palanchinul se apropie. 

— O, murmură Augusta Maiestate, ca şi cum uitase ceva, vă rog, 
ridicaţi-vă. Freamătul umplu sala din nou, când cu toţii se ridicară 
şi reveniră la locurile lor. Regele se întoarse către Hoff, cu fruntea 
adânc încruntată şi Jezal îl auzi spunând: Ce caut aici? 

— Oamenii Nordului, Maiestate. 

— O, da! Ochii regelui se luminară. Se opri: Ce-i cu ei? 

-Ăă... 

Dar Lordul Şambelan fu salvat de la răspuns de uşile care se 


deschiseră în partea opusă a sălii, cele prin care intrase la început 
Jezal. Doi bărbaţi ciudaţi pătrunseră cu paşi mari şi înaintară de-a 
lungul culoarului. Unul dintre ei era un bătrân luptător încărunţit, 
cu o cicatrice şi un ochi orb, ducând o cutie turtită de lemn. Celălalt 
era înveşmântat într-o mantie cu glugă, cu toate trăsăturile ascunse 
şi atât de mare încât, dintr-odată, întreaga sală păru 
disproporţionată. Băncile şi mesele, până şi străjerii semănau cu 
nişte replici în miniatură, pentru copii. În timp ce trecea, câţiva 
dintre reprezentanţii aflaţi la marginea culoarului se dădură înapoi, 
speriaţi. Jezal se încruntă. Acest uriaş cu glugă nu părea de bun 
augur, orice-ar spune Lordul Hoff. Mârâieli furioase şi suspicioase 
umplură cupola răsunătoare când cei doi oameni ai Nordului îşi 
ocupară locurile pe podeaua de dale din faţa mesei de onoare. 

— Maiestatea Voastră, zise crainicul, înclinându-se atât de ridicol 
de jos încât fu nevoit să se sprijine în toiag. Consiliul Deschis îi 
recunoaşte pe Fenris cel Temut, mesagerul lui Bethod, Rege al 
Oamenilor Nordului, şi pe tălmăcitorul lui, Hansul Albeaţă! 

Regele se holba vesel la una dintre ferestrele mari din zidul 
curbat, total absent, probabil admirând felul în care lumina 
strălucea prin frumosul vitraliu, însă întoarse brusc capul, cu fălcile 
tremurând, când bătrânul războinic, pe jumătate orb, i se adresă. 

— Maiestatea Voastră, aduc salutări frăţeşti din partea stăpânului 
meu, Bethod, Rege al Oamenilor Nordului. Rotonda se cufundase în 
tăcere şi condeiele conţopiştilor păreau absurd de zgomotoase. 
Bătrânul luptător îşi înclină capul către imensa siluetă cu glugă de 
lângă el, cu un zâmbet stângaci. Fenris cel Temut vă aduce o ofertă 
din partea lui Bethod. De la rege la rege. De la Nord pentru Uniune. 
O ofertă şi un dar. 

Şi ridică cutia de lemn. 

Lordul Şambelan afişă un zâmbet afectat, mulţumit de sine. 

- Prezintă-ţi mai întâi oferta. 

- Este o ofertă de pace. O pace eternă între cele două mari 
naţiuni ale noastre. 

Albeaţă se înclină din nou. 

Manierele lui erau impecabile, Jezal trebuia s-o recunoască. Nu 
era ceea ce te-ai fi aşteptat de la sălbaticii Nordului rece şi 
îndepărtat. 

Discursul lui grațios ar fi fost aproape de ajuns să potolească sala, 
dacă n-ar fi fost bărbatul cu glugă de lângă el, cu statura lui 
amenințătoare, ca o umbră întunecată. 


Cu toate acestea, faţa regelui zvâcni într-un zâmbet vag când 
auzi pomenindu-se de pace. 

— Bine, mormăi el. Excelent. Pace. Nemaipomenit. Pacea e bună. 

— Cere doar un lucru mărunt în schimb, zise Albeaţă. 

Faţa Lordului Şambelan se asprise dintr-odată, dar era prea 
târziu. 

-Nu trebuie decât să-l numească, zise regele, zâmbind cu 
îngăduinţă. 

Bărbatul cu glugă păşi în faţă: 

- Englia, şuieră el. 

Sala rămase o clipă încremenită, apoi izbucni vacarmul. Din 
galeria publică se porni o furtună de râsete uluite. Meed era în 
picioare şi tipa, roşu la faţă. Thuel se ridică, clătinându-se, de pe 
bancă, apoi căzu înapoi, tuşind. Răcnetele furioase erau însoţite de 
huiduieli batjocoritoare. Regele se holba în jurul său, cu toată 
demnitatea unui iepure speriat. 

Ochii lui Jezal priveau ţintă la omul cu glugă. Văzu o mână 
imensă strecurându-se de sub mânecă şi întinzându-se după agrafa 
mantiei. Clipi surprins. Mâna era albastră? Sau era doar o festă a 
luminii prin vitraliu? Mantia căzu la podea. 

Jezal înghiţi, cu inima bubuindu-i în urechi. Era ca şi cum s-ar fi 
uitat la o rană teribilă: cu cât era mai dezgustat, cu atât mai puţin 
îşi putea muta privirea. Râsetele se stinseră, strigătele se stinseră, 
imensul spaţiu deveni dintr-odată îngrozitor de încremenit. 

Fenris cel Temut părea încă şi mai mare fără mantie, înălțându-se 
peste tălmăcitorul său care se făcea tot mai mic. Fără nicio îndoială, 
era omul cel mai impunător pe care-l văzuse vreodată Jezal. Faţa i 
se mişca într-o constantă, contorsionată, expresie batjocoritoare. 
Ochii lui bulbucaţi zvâcneau şi clipeau în timp ce priveau nebuneşte 
împrejur, la întreaga adunare. Buzele-i subţiri zâmbeau şi se 
strâmbau şi se crispau întruna, fără odihnă. Dar toate acestea 
păreau fireşti, în comparaţie cu cea mai ciudată trăsătură a lui. 

Întreaga lui parte stângă, din cap până-n picioare, era acoperită 
de scris. Rune ilizibile erau mâzgălite pe jumătatea stângă a ţestei 
rase, peste pleoapă, buze, scalp, ureche. Imensul braţ stâng îi era 
tatuat cu un scris mărunt, albastru, de la umărul proeminent până 
la vârfurile degetelor sale lungi. Până şi piciorul stâng, descult, îi 
era acoperit de litere bizare. Un enorm, inuman, monstru pictat 
stătea chiar în inima guvernării Uniunii. Gura lui Jezal atârna, 
căscată. 


În jurul mesei de onoare se aflau paisprezece Cavaleri ai 
Trupului, cu toţii luptători greu încercaţi, de sânge nobil. Erau 
probabil patruzeci de străjeri din compania lui Jezal de jur 
împrejurul zidurilor, cu toţii ostaşi căliţi. Erau de cel puţin douăzeci 
de ori mai mulţi decât aceşti doi oameni ai Nordului şi erau bine 
înarmaţi, cu cele mai bune arme pe care le puteau oferi armurăriile 
regelui. Fenris cel Temut era neînarmat. În ciuda dimensiunilor şi 
ciudăţeniei sale, n-ar fi trebuit să reprezinte nicio ameninţare 
pentru ei. 

Dar Jezal nu se simţea în siguranţă. Se simţea singur, neajutorat 
şi îngrozitor de speriat. Pielea îl furnica, avea gura uscată. Simţi un 
năvalnic impuls să fugă, să se ascundă şi să nu mai iasă de acolo 
niciodată. 

Şi acest efect straniu nu se mărginea la el, nici măcar la cei din 
jurul mesei de onoare. Râsetele furioase se transformară în 
bolboroseli când monstrul pictat se răsuci încet în mijlocul podelei 
circulare, cu ochii scânteietori trecând peste mulțime. Meed se lăsă 
înapoi pe bancă, cu toată furia topindu-i-se. 

Câţiva oameni de vază din rândul din faţă se căţărară pur şi 
simplu peste spătarele băncilor lor, până în rândul aflat în spate. 
Alţii întoarseră privirea sau îşi acoperiră faţa cu mâinile. 

Unul dintre soldaţi scăpă sulița, care zăngăni zgomotos pe podea. 

Fenris cel Temut se întoarse încet către masa de onoare, 
ridicându-şi imensul pumn tatuat şi deschizându-şi gura cât o 
prăpastie, cu un spasm hidos străbătându-i faţa. 

- Englia! ţipă el, infinit mai tare şi mai înfricoşător decât o făcuse 
Lordul Şambelan vreodată. 

Ecourile glasului său se loviră de tavanul boltit de deasupra şi 
reverberară pe zidurile curbate, umplând imensul spaţiu cu un 
sunet pătrunzător. 

Unul dintre Cavalerii Trupului făcu un pas împleticit în spate şi 
alunecă, şi piciorul în armură îi zăngăni lovindu-se de marginea 
mesei. 

Regele se lăsă pe spate şi îşi acoperi faţa cu mâna, uitându-se cu 
un ochi înfricoşat printre degete, cu coroana bălăbănindu-i-se pe 
cap. 

Condeiul unuia dintre conţopişti căzu dintre degetele-i inerte. 
Mâna celuilalt se mişca pe hârtie în virtutea inerţiei, în timp ce gura 
i se deschise, mâzgălind un cuvânt pe diagonală, peste şirurile 
ordonate de scris de deasupra. 


Englia. 

Faţa Lordului Şambelan devenise palidă, ca de ceară. Întinse 
mâna încet către pocal, îl ridică la buze. Era gol. Îl aşeză cu grijă 
înapoi pe masă, însă mâna îi tremura şi baza paharului zornăi pe 
lemn. Rămase o clipă neclintit, respirând adânc pe nas. 

— Evident, această ofertă este inacceptabilă. 

— Asta e regretabil, zise Albeaţă, dar mai rămâne darul. Toţi ochii 
se îndreptară spre el. În Nord, avem o tradiţie. Uneori, când există 
vrajbă între două clanuri, când există o ameninţare de război, 
fiecare parte îşi trimite câte un campion, să lupte în numele 
întregului neam, ca problema să poată fi rezolvată... cu o singură 
moarte. Deschise încet capacul cutiei de lemn. Înăuntru se afla un 
cuţit lung, cu lama lustruită ca oglinda. Maiestatea Sa, Bethod, îl 
trimite pe Cel Temut nu doar ca sol, dar şi drept campion al său. Va 
lupta pentru Englia, dacă oricine de-aici e gata să-l înfrunte şi să vă 
cruţe de un război pe care nu-l veţi câştiga. Înălță cutia în faţa 
monstrului pictat. Acesta este darul stăpânului meu pentru voi şi 
altul mai de preţ n-ar putea fi: vieţile voastre. 

Mâna dreaptă a lui Fenris ţâşni şi înhăţă cuțitul din cutie. Îl 
ridică, sus, cu lama scânteind în lumina colorată dinspre ferestrele 
mari. Cavalerii ar fi trebuit să se năpustească înainte, Jezal ar fi 
trebuit să scoată sabia. Toţi ar fi trebuit să sară în apărarea regelui, 
dar nimeni nu se clinti. Fiecare gură era căscată, fiecare ochi lipit 
de dintele acela scânteietor de oţel. 

Lama coborî ca un fulger. Vârful ei pătrunse uşor prin piele şi 
carne, până când era îngropată până la mâner. Vârful ieşi, picurând 
de sânge, de sub braţul stâng tatuat al lui Fenris. Faţa îi tresări, dar 
nu mai mult ca de obicei. Lama se mişca grotesc în timp ce Fenris 
întinse degetele şi ridică braţul stâng, să-l vadă toată lumea. 
Picăturile de sânge răpăiau încetişor pe podeaua Rotondei Lorzilor. 

— Cine vrea să lupte cu mine? ţipă el, cu tendoanele umflându-i- 
se pe gât, ca nişte funii imense. 

Glasul lui răsuna aproape dureros în urechi. 

Linişte totală. Crainicul, care era cel mai aproape de Cel Temut şi 
se afla deja în genunchi, leşină, căzând cu faţa în jos. 

Fenris îşi îndreptă ochii bulbucaţi către cel mai voinic cavaler de 
la masă, care era cu un cap mai mic decât el. 

— Tu? şuieră el. 

Piciorul nefericitului scârţâi pe podea în timp ce se dădu înapoi, 
dorindu-și, fără îndoială, să se fi născut pitic. 


O băltoacă de sânge întunecat se lăbărţase pe jos, sub cotul lui 
Fenris. 

— Tu? mârâi el la Hersel dan Meed. 

Tânărul deveni uşor pământiu, cu dinţii clănțănind, dorindu-și, 
fără îndoială, să fi fost fiul altcuiva. 

Ochii aceia scânteietori trecură peste feţele cadaverice de la masa 
de onoare. Gâtlejul lui Jezal se strânse, când ochii lui Fenris îi 
întâlniră pe-ai lui. 

- Tu? 

- Fi, bine, aş vrea, dar sunt extrem de ocupat în după-amiaza 
asta. Poate mâine? 

Propriul glas îi suna străin. Cu siguranţă nu voise să spună aşa 
ceva. Dar cine altcineva putea fi? Cuvintele se ridicară plutind 
sigure, uşoare, către cupola aurită de deasupra. 

Se auziră râsete răzlețe, un strigăt de „Bravo!” de undeva din 
spate, dar ochii Celui Temut nu-l părăsiră pe Jezal nicio clipă. 
Aşteptă ca sunetele să piară, pe urmă gura i se strâmbă într-un 
rânjet hidos. 

- Mâine, atunci, şopti el. 

Curajul îl părăsi pe Jezal, brusc şi dureros. Gravitatea situaţiei îl 
apăsa ca o tonă de pietre. El? Să înfrunte creatura aceea? 

- Nu. Era Lordul Şambelan. Era încă palid, însă glasul îşi 
recăpătase o bună parte din vigoare. Jezal prinse curaj şi se lupta 
bărbăteşte să nu-şi dea drumul pe el. Nu! răcni Hoff din nou. Aici 
nu va fi niciun duel! N-avem nimic de decis! Englia e parte a 
Uniunii, prin legea străveche! 

Hansul Albeaţă chicoti încetişor. 

- Legea străveche? Englia e parte a Nordului. Acum două sute de 
ani, acolo au fost oameni ai Nordului, trăind în libertate. Voi voiaţi 
fier, aşa că aţi traversat marea, i-aţi măcelărit şi le-aţi furat 
pământul! Trebuie să fie, aşadar, cea mai veche dintre legi: cei 
puternici iau ce doresc de la cei slabi! Ochii i se îngustară. Avem şi 
noi legea aceea! 

Fenris cel Temut îşi smulse cuțitul din braţ. Câteva picături de 
sânge picurară pe podea, dar atâta tot. Nicio rană nu se zărea pe 
carnea tatuată. Nicio urmă. Cuţitul zornăi pe dale şi rămase acolo, 
într-o baltă de sânge, la picioarele lui. 

Fenris mătură pentru ultima dată adunarea cu ochii săi 
bulbucaţi, scânteietori, nebuni, apoi se întoarse şi traversă cu paşi 
mari culoarul şi apoi daisul, în timp ce lorzii şi împuterniciţii se 


retrăgeau în grabă, de-a lungul băncilor, din calea lui. 

Hansul Albeaţă făcu o plecăciune adâncă. 

- Probabil că va veni vremea când vă veţi dori să fi acceptat 
oferta sau darul nostru. Veţi mai auzi de noi, zise el cu glas scăzut, 
apoi ridică trei degete către Lordul Şambelan. Când va veni vremea, 
vom trimite trei semne. 

— Trimiteţi trei sute, dacă vreţi, răcni Hoff, dar mascarada asta s- 
a sfârşit! 

Hansul Albeaţă clătină amabil din cap. 

— Veţi mai auzi de noi. 

Se întoarse şi ieşi din Rotonda Lorzilor, în urma lui Fenris cel 
Temut. Uşile imense se trântiră. Condeiul celui mai apropiat 
funcţionar începu să zgârie fără vlagă pe hârtie. 

Veţi auzi de noi! 

Hersel dan Meed se întoarse către Lordul Şambelan, cu fălcile 
încleştate, cu trăsăturile-i frumoase schimonosite de furie. 

— Şi aceasta este vestea bună pe care vreţi s-o transmit tatălui 
meu? ţipă el. 

Consiliul Deschis explodă. Răcnete, urlete, invective îndreptate 
către oricine şi către toată lumea, haos din cel mai cumplit. 

Hoff sări în picioare, răsturnând scaunul în spatele lui, şi începu 
să înşire vorbe mânioase, însă vacarmul îl acoperi până şi pe el. 
Meed îi întoarse spatele şi ieşi valvârtej. Alţi delegaţi din grupul 
Engliei se ridicară înverşunaţi şi îl urmară pe fiul Lordului lor 
Guvernator. Hoff se uita după el, livid de furie, frământându-şi gura 
în tăcere. 

Jezal îl urmări pe rege luându-și încet mâna de pe față şi 
aplecându-se către Lordul Şambelan. 

- Când ajung aici oamenii Nordului? şopti el. 


Regele oamenilor nordului 


Logen inspiră adânc, savurând neobişnuita senzaţie a adierii 
răcoroase pe faţa-i proaspăt bărbierită şi îşi desfătă ochii cu 
priveliştea. Era începutul unei zile senine. Ceaţa dimineţii aproape 
dispăruse şi, din balconul camerei sale, situat sus, pe latura unuia 
dintre turnurile bibliotecii, puteai zări până hăt, departe. Valea 
imensă se desfăşura înaintea lui, împărţită în straturi bine 
conturate. Deasupra era cenuşiul şi albul pufos al cerului înnourat. 
Apoi era linia zdrenţuită a piscurilor negre ce înconjurau lacul şi 
umbra maronie, estompată, a altora, în depărtare. Urmau verdele- 
închis al coastelor împădurite, apoi dâra subţire, curbată, de pietriș 
gri, la țărm. Totul se repeta în oglinda neclintită a lacului de 
dedesubt — o altă lume iluzorie, răsturnată, mai jos de lumea lui. 

Logen îşi plecă ochii, privindu-şi mâinile, cu degetele desfăcute 
pe piatra roasă de vreme a parapetului. Nu era nici urmă de 
murdărie sau de sânge uscat sub unghiile-i crăpate. Arătau palide, 
moi, rozalii, ciudate. Până şi crustele şi zgârieturile de pe 
încheieturi erau aproape vindecate. Trecuse atât de mult de când 
Logen fusese curat încât uitase senzaţia. Hainele noi erau aspre pe 
pielea-i lipsită de obişnuitul strat de murdărie, unsoare şi 
transpiraţie uscată. 

Admirând, curat şi sătul, întinderea lacului liniştit, se simţea alt 
om. Pentru o clipă, se întrebă cum ar putea să se transforme acest 
nou Logen, dar piatra goală a parapetului îl privi prin locul unde 
cândva se afla degetul care acum lipsea. Asta n-avea să se vindece 
niciodată. Era tot Nouădegete, Sângerosul Nouă, şi aşa va rămâne 
mereu. Dacă nu cumva avea să piardă şi alte degete. Totuşi, mirosea 
mai bine, asta trebuia să recunoască. 

— Ai dormit bine, Maestre Nouădegete? 

Wells era în pragul uşii, iscodind balconul cu privirea. 

— Ca un prunc. Logen nu îndrăznea să-i spună bătrânului servitor 
că dormise afară. 

În prima noapte încercase patul, răsucindu-se şi zvârcolindu-se, 
incapabil să se împace cu confortul ciudat al saltelei şi cu căldura 
neobişnuită a păturilor. După aceea încercase podeaua. Fusese mai 
bine. Dar aerul tot i se păruse închis, stătut, îmbâcsit. Tavanul îi 
atârnase în cap, părând să alunece tot mai jos, amenințând să-l 


strivească sub povara pietrei de deasupra. Abia când se întinsese pe 
dalele tari ale balconului, cu vechea manta întinsă peste el şi doar 
cu norii şi stelele deasupra, îi venise somnul. Unele obişnuinţe sunt 
greu de depăşit. 

— Ai un musafir, zise Wells. 

- Eu? 

Capul lui Malacus Quai se ivi pe după tocul uşii. Ochii îi erau 
ceva mai puţin afundaţi în orbite, pungile de dedesubt, ceva mai 
puţin întunecate. Avea ceva culoare în obraji şi ceva carne pe oase. 
Nu mai arăta ca un cadavru, doar sfrijit şi bolnav, aşa cum arătase 
la început, când îl cunoscuse Logen. Bănuia că mai sănătos de-atât 
nu va arăta Quai niciodată. 

— Ha! râse Logen. Ai supravieţuit? 

Ucenicul clătină obosit din cap de câteva ori, în timp ce traversă 
camera târşâindu-şi picioarele. Era înfăşurat într-o pătură groasă 
care se târâia pe podea, împiedicându-l să păşească normal. leşi pe 
uşa balconului şi rămase acolo, trăgând pe nas şi clipind în aerul 
rece al dimineţii. 

Logen era mai bucuros să-l vadă decât se așteptase. Îl bătu pe 
spate ca un vechi prieten, poate cu puţin prea mult entuziasm. 
Ucenicul se clătină, cu pătura încâlcită în jurul picioarelor şi ar fi 
căzut dacă Logen n-ar fi întins o mână să-l sprijine. 

-Încă nu sunt chiar bun de luptă, mormăi Quai, cu un zâmbet 
vag. 

— Arăţi mult mai bine decât ultima oară când te-am văzut. 

-Şi tu la fel. Văd că ţi-ai pierdut barba. Şi mirosul. Câteva 
cicatrice mai puţin şi ai arăta aproape civilizat. 

Logen ridică mâinile. 

— Orice, în afară de asta. 

Wells ieşi, aplecându-se în dreptul uşii, în lumina strălucitoare a 
dimineţii. Avea un sul de pânză şi un cuţit în mână. 

— Aş putea să-ţi văd braţul, Maestre Nouădegete? Logen aproape 
uitase de tăietură. Nu avea sânge proaspăt pe bandaj şi, când îl 
desfăcu, dedesubt era o crustă lungă, roşie-maronie, ce se întindea 
aproape de la încheietură până la cot, înconjurată de piele nouă, 
roz. Nici nu-l mai durea, doar îl gâdila. Rana intersecta alte două 
cicatrice mai vechi ale lui Logen. Una dintre ele, o ispravă gri, în 
zigzag, lângă încheietură, cu care bănuia că se alesese în duelul cu 
Treicopaci, în urmă cu mulţi ani. Logen se strâmbă când îşi aminti 
cotonogeala pe care şi-o administraseră unul altuia. Despre cea de-a 


doua cicatrice, mai palidă, urcând până mai sus, nu era sigur. Ar fi 
putut s-o aibă de oriunde. 

Wells se aplecă şi examină pielea din jurul rănii, în timp ce Quai 
se uita atent peste umărul lui. 

— Se vindecă bine. Te vindeci repede. 

— Am exerciţiu. 

Wells îşi ridică privirea spre faţa lui Logen, unde tăietura de pe 
frunte pălise deja, devenind doar încă un rid roz. 

— Văd. Ar fi absurd să te sfătuiesc să eviţi pe viitor obiectele 
ascuţite? 

Logen râse. 

— Crezi sau nu, m-am străduit întotdeauna să le evit, mai demult. 
Dar par să mă caute, în ciuda eforturilor mele. 

- Fi, bine, zise bătrânul servitor, tăind o bucată nouă de pânză şi 
răsucind-o cu grijă în jurul antebraţului lui Logen. Sper că acesta e 
ultimul bandaj de care vei mai avea vreodată nevoie. 

— Şi eu, zise Logen, îndoindu-şi degetele. Şi eu. Dar nu credea că 
va fi. 

— Micul dejun o să fie gata imediat. 

Şi Wells îi lăsă pe cei doi singuri pe balcon. 

Rămaseră acolo, în tăcere, o vreme, apoi vântul bătu rece dinspre 
vale. Quai se scutură şi îşi strânse pătura în jurul lui. 

- Acolo... lângă lac, ai fi putut să mă părăseşti. Eu m-aş fi 
părăsit. 

Logen se încruntă. Fusese o vreme când ar fi făcut-o fără să stea 
pe gânduri, dar lucrurile se schimbă. 

- Am părăsit o grămadă de oameni, la vremea mea. Presupun că 
mi s-a acrit de sentimentul ăla. 

Ucenicul îşi încreţi buzele, privind valea, pădurile, munţii 
îndepărtați. 

— N-am mai asistat până acum la uciderea unui om. 

— Ai noroc. 

— Ai văzut multă moarte, aşadar? 

Logen se cutremură. În tinereţe, i-ar fi plăcut să răspundă tocmai 
acelei întrebări. Ar fi putut să facă paradă, să se fălească şi să înşire 
acţiunile la care participase, Oamenii Aleşi pe care-i omorâse. Acum 
nu-şi dădea seama când îi secase mândria. Se întâmplase încetul cu 
încetul. Pe măsură ce războaiele au devenit mai sângeroase, pe 
măsură ce cauzele au devenit pretexte, pe măsură ce prietenii lui s- 
au întors în ţărână, unul câte unul. Logen îşi scărpină urechea, 


atinse tăietura adâncă pe care o făcuse sabia lui Tul Duru, cu multă 
vreme în urmă. Ar fi putut să rămână tăcut. Dar, dintr-un oarecare 
motiv, simţea nevoia să fie sincer. 

-Am luptat în trei campanii, începu el. În şapte bătălii. În 
nenumărate raiduri, ambuscade şi apărări disperate şi în acţiuni 
sângeroase de tot felul. Am luptat pe viscol, pe vânt distrugător, în 
miez de noapte. Am luptat toată viaţa, cu un duşman sau altul, cu 
un prieten sau altul. E aproape tot ce-am cunoscut. Am văzut 
oameni ucişi pentru o vorbă, pentru o privire, pentru absolut nimic. 
O femeie a încercat cândva să mă înjunghie pentru că i-am ucis 
soțul, şi am aruncat-o într-o fântână. Şi asta e departe de a fi cel 
mai rău lucru. Viaţa preţuia pentru mine cât un pumn de ţărână. 
Nici atât. Am luptat în zece dueluri şi le-am câştigat pe toate, dar 
am luptat pentru cine nu trebuie şi din cele mai proaste motive. Am 
fost nemilos şi brutal, am fost un laş. Am înjunghiat oameni pe la 
spate, i-am ars, i-am înecat, i-am strivit cu pietre, i-am omorât în 
somn, neînarmaţi sau fugind. Am fugit şi eu, nu o dată. Mi-am udat 
şi eu nădragii de frică. Am cerşit îndurare. Am fost rănit, adesea, 
am fost grav rănit şi am urlat şi am plâns ca un copil căruia mama i- 
a scos ţâţa din gură. N-am nicio îndoială că lumea ar fi mai bună 
dacă aş fi fost ucis cu ani în urmă, dar n-am fost şi nu ştiu de ce. Îşi 
privi mâinile, roz şi curate pe piatră. Puţini sunt cei care au mâinile 
mânjite de mai mult sânge decât mine. Niciunul de care să ştiu eu. 
Sângerosul Nouă, aşa îmi zic duşmanii, şi sunt cu duiumul. Mereu 
mai mulţi duşmani şi mai puţini prieteni. Sângele nu-ţi aduce 
altceva decât şi mai mult sânge. Acum mă urmăreşte, mereu, ca 
propria-mi umbră şi, ca de propria-mi umbră, nu pot scăpa de el. 
Nu trebuie să scap niciodată de el. L-am câştigat. L-am meritat. L- 
am căutat cu lumânarea. Asta mi-e osânda. 

Şi cu asta isprăvi. Logen lăsă să-i scape un oftat adânc, din toţi 
rărunchii, şi privi lacul. Nu îndrăznea să se uite la omul de lângă el, 
nu voia să-i vadă expresia de pe faţă. Cine să vrea să afle că se 
însoţeşte cu Sângerosul Nouă? Un om care a răspândit mai multă 
moarte decât o molimă şi cu mai puţin regret. Nu mai puteau fi 
prieteni acum, cu toate acele cadavre între ei. 

Apoi simţi mâna lui Quai bătându-l pe umăr: 

- Ei, bine, asta e, spuse el, zâmbind cu gura până la urechi, dar 
m-ai salvat şi îţi sunt profund recunoscător pentru asta! 

— Am salvat un om, anul ăsta, şi am omorât doar patru. Am 
renăscut. 


Şi râseră amândoi o vreme şi asta le făcu bine. 

— Aşadar, Malacus, văd că ai revenit printre noi. 

Cei doi se întoarseră. Quai se împiedică în pătură, cu un aer uşor 
tulburat. Întâiul dintre Magi stătea în pragul uşii, îmbrăcat într-o 
cămaşă lungă, albă, cu mânecile suflecate până la cot. Lui Logen 
încă îi aducea mai mult a măcelar decât a vrăjitor. 

— Maestre Bayaz... ăă... Tocmai veneam să te văd, se bâlbâi 
Quai. 

— Zău? Ce noroc pentru amândoi, atunci, că am venit eu la tine. 
Magul ieşi pe balcon. Mă gândesc că un om care se simte destul de 
bine să vorbească, să râdă şi să se aventureze afară, se simte, fără 
îndoială, destul de bine ca să citească, să studieze şi să-şi dezvolte 
mintea îngustă. Ce-ai zice de asta? 

- Fără îndoială... 

— Fără îndoială, da! Spune-mi, cum merg studiile? 

Nefericitul ucenic părea complet buimăcit. 

— Au fost oarecum... întrerupte? 

- N-ai făcut niciun progres cu Principiile Artei a lui Juvens cât 
timp te-ai rătăcit prin munţi, pe vreme rea? 

- Ăă... niciun progres... nu! 

- Iar cunoştinţele tale despre istorie s-au extins mult, în timp ce 
Maestrul Nouădegete te căra în spate înapoi la bibliotecă? 

- Ăă... trebuie să mărturisesc că... nu. 

- Dar exerciţiile şi meditaţiile, cu siguranţă că pe acelea le-ai 
exersat, cât timp ai zăcut fără cunoştinţă, săptămâna aceasta! 

— Păi, ăă... nu, starea de inconştienţă a fost... ăă... 

— Aşadar, spune-mi, ai susţine că eşti cu un pas înainte, ca să zic 
aşa? Sau ai rămas în urmă cu studiile? 

Quai îşi cobori privirea în podea. 

- Eram în urmă şi când am plecat. 

— Atunci poate îmi poţi spune unde ai de gând să-ţi petreci ziua. 

Ucenicul îşi ridică privirea, plin de speranţă. 

- La masa mea de scris? 

- Excelent. Bayaz zâmbi larg. Eram pe cale să-ţi propun asta, dar 
mi-ai luat-o înainte. Dorinţa ta de a învăţa îţi face multă cinste! 

Quai încuviinţă frenetic şi se zori către uşă, târând pătura pe 
dale, în urma lui. 

- Bethod e pe drum, murmură Bayaz. Va ajunge astăzi. 

Zâmbetul lui Logen dispăru, gâtlejul i se strânse dintr-odată. Îşi 
amintea destul de bine ultima lor întâlnire. Întins cu faţa în jos pe 


podeaua din castelul lui Bethod de la Carleon, bătut şi zdrobit şi 
legat în lanţuri, picurând sânge în paie şi sperând că sfârşitul nu va 
întârzia prea mult. După care, fără nicio explicaţie, l-au lăsat să 
plece. L-au azvârlit afară pe poartă cu Copoiul, cu Treicopaci, cu 
Molâul şi cu restul şi i-au spus să nu se mai întoarcă niciodată. 
Niciodată. Prima oară când Bethod a dat dovadă de un dram de 
milă. Şi ultima, Logen nu se îndoia. 

— Astăzi? întrebă el, încercând să-şi stăpânească vocea. 

- Da, curând. Regele Oamenilor Nordului. Ha! Arogantul! Bayaz 
îi aruncă lui Logen o privire piezişă. Vine să-mi ceară o favoare şi 
mi-ar plăcea să fii de faţă. 

— Lui nu-i va plăcea. 

- Întocmai. 

Vântul părea mai rece decât înainte. Dacă Logen nu l-ar mai 
vedea niciodată pe Bethod, tot ar fi prea devreme. Dar unele lucruri 
trebuie făcute. E mai bine să le faci, decât să trăieşti cu spaima lor. 
Asta ar fi spus tatăl lui Logen. Aşadar, trase adânc aer în piept şi îşi 
îndreptă umerii. 

- Voi fi acolo. 

— Excelent. Atunci mai lipseşte doar un singur lucru. 

— Ce anume? 

Bayaz zâmbi atotcunoscător. 

— Ai nevoie de o armă. 


Era uscat în beciurile bibliotecii. Uscat, întunecos şi foarte, foarte 
derutant. Urcaseră şi coborâseră trepte, trecuseră după colţuri, 
intraseră pe uşi, cotind ici şi colo, la stânga sau la dreapta. Locul 
era un labirint. Logen spera să nu piardă din ochi torţa pâlpâitoare 
a vrăjitorului, altfel putea să rămână blocat pe veci sub bibliotecă. 

- E uscat aici, jos, uscat şi plăcut, îşi zicea Bayaz cu voce tare, iar 
glasul său răsuna de-a lungul coridoarelor, amestecându-se cu 
bocănitul paşilor lor. Nimic nu-i mai rău decât umezeala pentru 
cărţi. Sau pentru arme. Împinse uşa încetişor şi aceasta se dădu în 
lături fără zgomot. Ia te uită! N-a mai fost deschisă de ani de zile, 
dar balamalele se răsucesc ca unse. Asta da măiestrie! De ce nu mai 
interesează pe nimeni măiestria? 

Bayaz trecu pragul fără să aştepte un răspuns, iar Logen îl urmă 
îndeaproape. 

Torța vrăjitorului lumină o sală lungă, scundă, cu ziduri din 
blocuri aspre de piatră, al cărui capăt se pierdea în întuneric. 


Încăperea era căptuşită cu stelaje şi rafturi, iar podeaua era înţesată 
de cutii şi etajere, claie peste grămadă şi revărsându-se într-o 
abundență de arme şi armuri. Lumina pâlpâitoare a torţei scânteie 
pe săbii şi ţepuşe, pe suprafeţe lustruite de lemn şi metal, când 
Bayaz păşi încet pe podeaua de piatră, croindu-şi drum printre arme 
şi privind împrejur. 

- O adevărată colecţie, murmură Logen, urmându-l pe mag prin 
acel talmeş-balmeş. 

- Un morman de gunoaie vechi, în cea mai mare parte, dar ar 
trebui să existe câteva lucruri care merită să fie descoperite. Bayaz 
luă un coif de la o veche armură de plăci aurite şi îl cercetă 
încruntat. Ce zici de ăsta? 

- Nu m-am dat niciodată în vânt după armuri. 

- Nu, nu mi se pare că ai fi genul. Toate bune pe spinarea 
calului, aş zice, dar e cumplit când ai de făcut o călătorie pe jos. 
Azvârli coiful înapoi pe suportul lui, apoi rămase acolo, uitându-se, 
dus pe gânduri, la armură: După ce o îmbraci, cum te uşurezi? 

Logen se încruntă. 

- Ăă... făcu el, dar Bayaz înainta deja de-a lungul încăperii, 
luând lumina cu el. 

- Trebuie că ai folosit câteva arme la viaţa ta, Maestre 
Nouădegete. Care e preferata ta? 

-N-am avut niciodată vreo preferinţă, răspunse Logen, 
aplecându-se pe sub o halebardă ruginită, răsturnată într-un stelaj. 
Un campion nu ştie niciodată cu ce i se poate cere să lupte. 

— Desigur, desigur. Bayaz luă o suliță lungă cu capul ghimpat şi o 
flutură puţin. Logen se dădu în spate, prudent. Destul de 
periculoasă. Ai putea ţine pe cineva la distanţă cu una din astea. 
Însă un om cu o suliță are nevoie de o mulţime de prieteni, care, la 
rândul lor, au nevoie de sulițe. Bayaz o aruncă înapoi pe stelaj şi 
trecu mai departe. Asta arată înfricoşător. Magul apucă de mânerul 
noduros al unui baltag. La naiba! făcu el şi îl înălță, cu venele 
umflându-i-se pe gât. E destul de greu! Îl lăsă jos cu o bufnitură, 
făcând stelajul să se clatine. Ai putea să omori un om cu aşa ceva. 
Ai putea să-l tai drept în două. Dacă ar sta neclintit. 

— Asta e mai bună, zise Logen. 

Era o sabie obişnuită, cu un aspect robust, într-o teacă roasă din 
piele maro. 

— O, da, într-adevăr. Mult, mult mai bună. Sabia aceea e făurită 
de Kanedias, însuşi Maestrul Creator. Bayaz îi întinse lui Logen torţa 


şi luă sabia lungă din rastel. Ţi-a trecut vreodată prin minte, 
Maestre Nouădegete, că o sabie e altfel decât alte arme? Securile, 
buzduganele şi altele asemenea sunt ucigătoare, nu-i vorbă, dar ele 
atârnă de centură ca nişte brute nătânge. Magul îşi plimbă privirea 
de-a lungul mânerului, un metal rece, obişnuit, brăzdat de şanţuri 
fine, ca mâna să nu alunece, scânteind în lumina torţei. Dar o 
sabie... o sabie are glas. 

— Cum? 

- În teacă, are puţine de spus, negreşit, dar nu trebuie decât să-ţi 
aşezi mâna pe mâner şi începe să şoptească în urechea duşmanului 
tău. Bayaz îşi înfăşură degetele strâns în jurul mânerului: Un blând 
avertisment. O vorbă de atenţionare. O auzi? 

Logen clătină încet din cap. 

— Acum, şopti Bayaz, fă comparaţia cu o sabie pe jumătate 
scoasă. Un lat de palmă de metal ieşi din teacă şuierând, cu o 
singură literă de argint strălucind lângă mâner. Lama propriu-zisă 
era mată, dar tăişul avea o sclipire rece, de gheață. Glăsuieşte mai 
tare, nu-i aşa? Şuieră o cumplită ameninţare. Vesteşte moartea. O 
auzi? Logen încuviinţă din nou, fără să-şi dezlipească ochii de la 
tăişul scânteietor. Acum compar-o cu sabia scoasă cu totul. Bayaz 
smulse din teacă sabia lungă, cu un vâjâit uşor şi o ridică astfel 
încât vârful pluti la câţiva centimetri de faţa lui Logen. Acum strigă, 
nu-i aşa? Îşi urlă sfidarea. Răcneşte o provocare. O auzi? 

- Îhî, făcu Logen, lăsându-se pe spate şi uitându-se, uşor cruciş, 
la vârful strălucitor al sabiei. 

Bayaz coborî arma şi o strecură înapoi în teacă, oarecum spre 
uşurarea lui Logen. 

- Da, o sabie are glas. Securile, buzduganele şi altele asemenea 
sunt ucigătoare, nu-i vorbă, dar o sabie e o armă subtilă şi se 
potriveşte unui om subtil. Tu, Maestre Nouădegete, cred că eşti mai 
subtil decât pari. Logen se încruntă când Bayaz îi întinse sabia. 
Fusese acuzat de multe lucruri în viaţă, dar niciodată de subtilitate. 
Ia-o ca pe un dar. Recunoştinţa mea pentru purtarea ta aleasă. 

Logen stătu pe gânduri o clipă. Nu mai avusese o armă adevărată 
dinainte de a trece munţii şi nu era dornic să ia din nou una în 
mână. Dar Bethod venea, şi avea să ajungă curând. Mai bine s-o 
aibă şi să n-o vrea, decât s-o vrea şi să n-o aibă. Mult, mult mai 
bine. Omul trebuie să fie realist când vine vorba despre asemenea 
lucruri. 

— Mulţumesc, zise Logen, luând sabia din mâna lui Bayaz şi 


înapoindu-i torța. Cred. 


Un foc plăpând trosnea în vatră şi odaia era caldă, primitoare şi 
tihnită. 

Dar Logen nu avea tihnă. Stătea lângă fereastră, cu privirea 
coborâtă spre curtea de dedesubt, nervos, agitat şi speriat, aşa cum 
era odinioară înainte de o luptă. Bethod venea. Era undeva, 
aproape. Pe drumul pădurii, sau trecând printre stânci, peste pod 
ori prin poartă. 

Întâiul dintre Magi nu părea încordat. Şedea comod în scaunul 
lui, cu picioarele pe masă, lângă o pipă lungă de lemn, frunzărind o 
carte mică, legată în alb, cu un zâmbet şters pe față. Nu mai văzuse 
pe nimeni atât de calm şi asta îl făcea pe Logen să se simtă şi mai 
rău. 

- E bună? întrebă Logen. 

— Ce să fie bună? 

— Cartea. 

- 0, da. E cea mai formidabilă carte. E Principiile Artei a lui 
Juvens, piatra unghiulară a ordinului meu. Bayaz făcu semn cu 
mâna liberă către rafturile care acopereau doi pereţi, cu sutele de 
alte cărţi identice aliniate pe ele. Sunt toate aceeaşi. O singură 
carte. 

— Una? Ochii lui Logen trecură peste cotoarele albe, groase. E o 
carte a naibii de lungă. Ai citit-o pe toată? 

Bayaz chicoti. 

— O, da, de multe ori. Fiecare om din ordinul meu trebuie s-o 
citească şi, în cele din urmă, să-şi facă propria copie. Întoarse 
cartea, pentru ca Logen s-o poată vedea. Paginile erau aşternute cu 
rânduri dese de simboluri ordonate, dar neinteligibile. Eu am scris 
paginile acestea, demult. Ar trebui s-o citeşti şi tu. 

— Nu mă prea dau în vânt după cărţi. 

— Nu? se miră Bayaz. Păcat. 

Întoarse pagina şi continuă să citească. 

- Dar aceea? Mai era o carte, singură, culcată, chiar în vârful 
unuia dintre rafturi, o carte mare, neagră, zgâriată şi roasă. E scrisă 
tot de acest Juvens? 

Bayaz ridică spre carte o privire încruntată. 

— A scris-o fratele lui. Se ridică din scaun, se întinse şi o luă jos. 
Acesta e un alt fel de cunoaştere. Trase sertarul biroului, strecură 
cartea neagră înăuntru şi îl trânti la loc. Mai bine să nu fie atinsă, 


şopti el, aşezându-se înapoi şi deschizând din nou Principiile Artei. 

Logen trase adânc aer în piept, îşi puse mâna stângă pe mânerul 
sabiei, simțind apăsarea metalului rece în palmă. Numai liniştitoare 
nu era senzaţia. Îi dădu drumul şi se întoarse la fereastră, privind 
posomorât în curte. Simţi că i se taie răsuflarea. 

- Bethod. E aici. 

- Bine, bine, murmură absent Bayaz. Cine-l însoţeşte? 

Logen privi încordat cele trei siluete din curte. 

— Scale, zise el încruntat. Şi o femeie. N-o recunosc. Descalecă. 
Logen îşi linse buzele uscate. Acum intră. 

- Da, da, murmură Bayaz, aşa se ajunge la o întâlnire. Încearcă să 
te linişteşti, prietene. Respiră. 

Logen se sprijini de tencuiala văruită, cu braţele încrucişate şi 
inspiră adânc. Nu-i era de folos. Nodul din piept îl apăsa şi mai tare. 
Auzea paşi grei pe coridorul de afară. Mânerul uşii se răsuci. 

Scale pătrunse primul în încăpere. Fiul cel mare al lui Bethod 
fusese întotdeauna voinic, încă de copil, dar crescuse monstruos de 
când nu-l mai văzuse Logen. Capul lui cât un bolovan părea 
aproape o excrescenţă în vârful acelui morman de muşchi, cu 
craniul mult mai îngust decât gâtul. Avea un maxilar stâncos, un 
ciot turtit pe post de nas şi nişte ochi mici, furioși, bulbucaţi şi 
aroganţi. Gura subţire îi era strâmbată într-un rânjet permanent, 
foarte asemănător cu al fratelui său mai mic, Calder, însă la el se 
citea mult mai puţină viclenie şi mult mai multă violenţă. Avea un 
paloş greu la şold, de care mâna-i cărnoasă nu se dezlipi cât timp se 
uită fioros la Logen, emanând răutate prin toţi porii. 

Apoi intră femeia. Era foarte înaltă, subţire şi palidă, cu un aer 
aproape bolnăvicios. Ochii ei oblici erau tot atât de îngusşti şi reci pe 
cât erau ai lui Scale de bulbucaţi şi furioşi şi aveau împrejur un 
strat de fard negru, care îi făcea să pară încă şi mai înguşti şi mai 
reci. Avea inele de aur pe degetele-i lungi, brățări de aur pe brațele- 
i subţiri, lanţuri de aur în jurul gâtului ei alb. Cercetă încăperea cu 
ochii ei albaştri, glaciali, şi fiecare lucru pe care-l observa părea s-o 
ridice pe noi culmi ale dezgustului şi dispreţului. Mai întâi 
mobilierul, apoi cărţile, îndeosebi Logen şi, mai presus de toate, 
Bayaz. 

Autoproclamatul Rege al Oamenilor Nordului îşi făcu apariţia 
ultimul şi mai magnific ca oricând, în veşminte din stofă groasă 
colorată şi blănuri albe, preţioase. Purta peste umăr un lanţ greu de 
aur şi pe cap o diademă din acelaşi metal împodobită cu un singur 


diamant, mare cât un ou de pasăre. Chipul lui zâmbitor era brăzdat 
de riduri mai adânci decât îşi amintea Logen, avea părul şi barba 
încărunţite, dar nu era mai puţin înalt, mai puţin viguros sau mai 
puţin chipeş şi dobândise multă autoritate şi înțelepciune, chiar şi 
măreție. Arăta din cap până-n picioare ca un om măreț, un om 
înţelept, un om drept. Arăta din cap până-n picioare ca un rege. Dar 
Logen nu se lăsă păcălit. 

- Bethod! zise călduros Bayaz, închizând cu zgomot cartea. 
Vechiul meu prieten! Nici nu-ţi poţi închipui cât sunt de bucuros să 
te revăd. Îşi săltă picioarele de pe masă, arătând către lanţul de aur 
şi diamantul scânteietor. Şi să văd la tine o evoluţie atât de 
impresionantă. Îmi amintesc că a fost o vreme când erai fericit să 
mă vizitezi singur. Dar presupun că oamenii mari trebuie să fie 
însoţiţi şi văd că ai adus câţiva... alţi oameni. Pe încântătorul tău 
fiu îl cunosc, desigur. Văd că eşti bine hrănit, măcar, ce zici, Scale? 

— Prinţe Scale, mormăi monstruosul fiu al lui Bethod, cu ochii 
ieşindu-i şi mai mult din orbite. 

- Hm! făcu Bayaz, cu o sprânceană ridicată. N-am avut plăcerea 
să cunosc cealaltă persoană care te însoţeşte. 

- Eu sunt Caurib. Logen clipi. Glasul femeii era cel mai frumos 
lucru pe care-l auzise vreodată. Calm, liniştitor, îmbătător. Sunt 
vrăjitoare, intonă ea, scuturându-şi capul cu un zâmbet plin de 
dispreţ. O vrăjitoare din Nordul Îndepărtat. 

Logen rămase înmărmurit, cu gura întredeschisă. Ura i se topi. 
Erau cu toţii prieteni aici. Mai mult decât prieteni. Nu-şi putea 
dezlipi ochii de la ea. Nu voia. Restul celor aflaţi în încăpere parcă 
dispăruseră. Era ca şi cum îi vorbea doar lui şi cea mai mare dorinţă 
a inimii sale era ca ea să nu se oprească niciodată... 

Însă Bayaz doar râse. 

— O adevărată vrăjitoare, şi ai un glas de aur! Ce minunat! N-am 
mai auzit de mult un asemenea glas, dar aici nu-ţi va sluji la nimic. 
Logen clătină din cap, limpezindu-şi gândurile şi ura năvăli înapoi, 
fierbinte şi liniştitoare. Spune-mi, trebuie să studiezi ca să devii 
vrăjitoare? Sau ţine pur şi simplu de giuvaiere şi de o grămadă de 
vopsea pe faţă? Ochii lui Caurib se îngustară, devenind două fante 
albastre, ucigătoare, dar Întâiul dintre Magi nu-i dădu timp să 
vorbească: Şi din Nordul Îndepărtat, i-auzi! Se scutură uşor. Trebuie 
să fie frig acolo, în această perioadă a anului. Neplăcut pentru 
sfârcuri, nu? Ai venit la noi pentru vremea caldă sau şi dintr-un alt 
motiv? 


- Merg unde porunceşte regele meu, şuieră ea, cu bărbia ascuţită 
ridicându-se puţin mai mult. 

— Regele tău? se miră Bayaz, rotindu-şi privirea prin încăpere, ca 
şi cum ar mai fi trebuit să fie cineva acolo, ascuns într-un cotlon. 

- Tatăl meu este Rege al Oamenilor Nordului acum, mârâi Scale. 
Îi rânji lui Logen. Ar trebui să îngenunchezi în faţa lui, Nouă 
Sângeros! Rânji către Bayaz: Şi tu la fel, bătrâne. 

Întâiul dintre Magi îşi desfăcu braţele, într-un gest de scuză: 

- O, mă tem că nu îngenunchez în faţa nimănui. Sunt prea bătrân 
pentru asta. Mă dor încheieturile, mă-nţelegi. 

Cizma lui Scale bubui în podea când făcu un pas înainte, cu o 
înjurătură pe buze, însă tatăl său îi aşeză o mână blândă pe braţ. 

- Haide, fiule, nu e nevoie acum să îngenuncheze. Glasul lui era 
rece şi uniform, ca zăpada proaspăt căzută. Nu se cuvine să ne luăm 
la sfadă. Nu sunt, oare, interesele noastre aceleaşi? Pace? Pace în 
Nord? Am venit doar să-ţi cer sfatul înţelept, Bayaz, ca odinioară. E 
atât de rău să ceri ajutorul unui vechi prieten? 

Nimeni nu păruse vreodată mai sincer, mai rezonabil, mai demn 
de încredere. Dar Logen nu se lăsă păcălit. 

- Dar nu avem deja pace în Nord? Bayaz se lăsă pe spătarul 
scaunului, cu mâinile împreunate în faţă. Nu s-au sfârşit toate 
vrajbele? N-ai fost învingător? Nu ai tot ce-ai dorit şi mai mult 
decât atât? Rege al Oamenilor Nordului, ai? Ce ajutor aş putea să-ţi 
ofer eu? 

— Nu mă sfătuiesc decât cu prietenii, Bayaz, iar tu nu mi-ai fost 
prieten în ultima vreme. Nu mi-ai primit mesagerii, până şi fiul. Îi 
găzduieşti pe duşmanii mei de moarte. Bethod se încruntă spre 
Logen şi buza i se strâmbă. Ştii ce înseamnă asta? Sângerosul Nouă? 
Un animal! Un laş! Un sperjur! Asta e tovărăşia pe care o preferi? 
Bethod se întoarse din nou spre Bayaz, afişând un zâmbet prietenos, 
dar ameninţarea din vorbele lui era desluşită: Mă tem că a venit 
vremea să hotărăşti dacă eşti cu mine sau împotriva mea. Cale de 
mijloc nu există. Eşti fie o parte din viitorul meu, fie o relicvă a 
trecutului. Alegerea îţi aparţine, prietene! 

Logen îl mai văzuse pe Bethod oferind asemenea alternative. Unii 
oameni cedaseră. Ceilalţi se întorseseră în ţărână. Dar se părea că 
Bayaz nu se lăsa înghesuit. 

-Ce să aleg? Întinse mâna încet şi îşi luă pipa de pe masă. 
Viitorul sau trecutul? Se apropie de foc şi se lăsă pe vine, cu spatele 
întors spre oaspeţii săi, luă un beţigaş din vatră, îl ridică spre pipă şi 


pufăi încet. Părea să-i ia o veşnicie să-şi aprindă pipa afurisită. 
Alături sau împotrivă? cugetă el, revenind la scaunul său. 

- Ei, bine? ceru imperativ Bethod. 

Bayaz îşi fixă privirea în tavan şi suflă un firicel de fum gălbui. 
Caurib îl cercetă pe bătrânul mag de sus până jos, cu un dispreţ 
glacial. Scale se smuci nerăbdător, Bethod aşteptă, cu ochii uşor 
mijiţi. În cele din urmă, Bayaz oftă adânc: 

— Prea bine, sunt cu tine. 

Bethod zâmbi larg, iar Logen simţi un junghi de cumplită 
dezamăgire. Sperase mai mult din partea Întâiului dintre Magi. 
Afurisită prostie, cum nu se învăţa niciodată să nu mai spere! 

- Bun, murmură Regele Oamenilor Nordului. Ştiam că, în cele 
din urmă, îmi vei înţelege felul de a gândi. Îşi linse încet buzele, ca 
un om înfometat care priveşte cum este adusă o mâncare bună. Am 
de gând să invadez Englia. 

Bayaz ridică o sprânceană, apoi începu să râdă înfundat, după 
care izbi cu pumnul în masă. 

- O, asta e bine, e foarte bine! Găseşti că pacea nu e potrivită 
pentru regatul tău, ai, Bethod? Clanurile nu sunt obişnuite să fie 
prietene, nu-i aşa? Se urăsc între ele şi te urăsc pe tine, am 
dreptate? 

- Ei, bine, zâmbi Bethod, sunt oarecum arţăgoase. 

-Nu mă-ndoiesc! Dar trimite-le la război cu Uniunea şi vor 
deveni o naţiune, ce zici? Unite împotriva duşmanului comun, 
negreşit. Şi dacă învingi? Vei fi omul care a reuşit imposibilul! 
Omul care i-a alungat pe blestemaţii de sudişti din Nord! Vei fi 
iubit, sau, în orice caz, mai temut ca oricând. Dacă pierzi, ei, bine, 
măcar le dai de lucru clanurilor o vreme şi între timp le storci de 
vlagă. Acum îmi amintesc de ce îmi plăceai! Un plan excelent! 

Bethod părea încântat de sine. 

- Bineînţeles. Şi nu vom pierde. Uniunea e moale, arogantă, 
nepregătită. Cu sprijinul tău... 

- Sprijinul meu? îl întrerupse Bayaz. Mergi prea departe. 

- Dar ai... 

- O, asta. Magul ridică din umeri. Sunt un mincinos. 

Bayaz îşi duse pipa la gură. Se scurse un moment de tăcere 
stupefiată. Apoi ochii lui Bethod se îngustară, ai lui Caurib se 
lărgiră. Fruntea grea a lui Scale se încreţi de nedumerire. Zâmbetul 
lui Logen reveni încet. 

-Un mincinos? şuieră vrăjitoarea. Şi nu numai atât, zic eu! 


Glasul ei îşi păstra tonalitatea cântătoare, dar acum era un alt 
cântec — aspru, strident, necruţător. Vierme bătrân! Vremea ta a 
trecut de mult, nătărăule! Nu eşti nimic, decât vorbe şi praf! Întâiul 
dintre Magi îşi ţuguie încet buzele şi suflă fum. Vorbe şi praf, 
vierme bătrân! Ei, bine, vom vedea. Vom veni la biblioteca ta! 
Vrăjitorul îşi aşeză cu grijă pe masă pipa, din care continuă să se 
ridice o dâră şerpuitoare de fum. Vom veni din nou la biblioteca ta 
şi-ţi vom zdrobi zidurile, îţi vom trece slujitorii prin sabie şi cărţile 
prin foc. La... 

— Linişte! Acum Bayaz se încruntase, chiar mai adânc decât se 
încruntase la Calder în curte, cu zile în urmă. Logen simţi din nou 
dorinţa de a se refugia, însă mult mai puternic, de data aceasta. Se 
pomeni rotindu-şi privirea prin încăpere, în căutarea unui ascunziş. 
Buzele lui Caurib continuară să se mişte, însă nu se auzi decât un 
cârâit fără noimă. Îmi veţi zdrobi zidurile, da? murmură Bayaz. 
Sprâncenele-i albe se apropiară şi coborâră, tăind şanţuri adânci în 
şaua nasului. Îmi veţi ucide slujitorii, da? întrebă magul. Încăperea 
devenise foarte rece, în ciuda buştenilor de pe foc. Îmi veţi arde 
cărţile, zici? tună Bayaz. Spui prea multe, vrăjitoare! Genunchii lui 
Caurib se îndoiră. Mâna ei albă se agăţă de tocul uşii, cu lanţurile şi 
brăţările zornăind, când vrăjitoarea alunecă pe lângă perete. Vorbe 
şi praf, asta sunt? Bayaz ridică brusc patru degete. Patru daruri ai 
avut de la mine, Bethod: soarele iarna, o furtună vara şi două 
lucruri pe care nu le-ai fi ştiut niciodată, dacă n-ar fi fost Arta mea. 
Ce mi-ai dat în schimb, ai? Acest lac şi această vale, care erau deja 
ale mele, şi încă un singur lucru. Ochii lui Bethod se îndreptară iute 
spre Logen, apoi reveniră. Îmi eşti încă dator, şi cu toate astea îmi 
trimiţi mesageri, ridici pretenţii, îţi permiţi să-mi porunceşti? Nu aşa 
înţeleg eu bunele maniere. 

Scale se dezmeticise acum şi aproape că îi ieşeau ochii din cap. 

— Maniere? Ce nevoie are un rege de maniere? Un rege ia ce 
vrea! 

Şi făcu un pas apăsat spre masă. 

Prințul era destul de voinic şi destul de nemilos, fără doar şi 
poate. Cu greu puteai găsi, probabil, un altul mai potrivit să dea cu 
piciorul într-un om căzut. Dar Logen nu era un om căzut, nu încă, şi 
se săturase până peste cap să-l asculte pe acest nătărău înfumurat. 
Păşi înainte, să-i ţină calea lui Scale, cu mâna pe mânerul sabiei. 

- Până aici! 

Prinţul îl cercetă pe Logen cu ochii lui bulbucaţi, ridică un pumn 


cărnos, strângându-şi degetele imense până când încheieturile i se 
albiră. 

— Nu mă ispiti, Nouădegete, jigodie ratată! Vremea ta a trecut de 
mult! Aş putea să te zdrobesc ca pe un ou! 

- Poţi încerca, dar n-am de gând să te las. Ştii cum lucrez. Încă 
un pas şi am să mă apuc să lucrez pe tine, porc mizerabil şi umflat. 

— Scale! se răsti Bethod. N-avem ce căuta aici, asta e limpede. 
Plecăm. 

Mătăhălosul prinţ îşi strânse maxilarul stâncos, încleştându-şi şi 
descleştându-şi mâinile pe lângă trup şi uitându-se fioros la Logen, 
cu cea mai animalică ură imaginabilă. Apoi mârâi şi se retrase încet. 

Bayaz se aplecă peste masă. 

— Ai spus că vei aduce pacea în Nord, Bethod şi ce-ai făcut? 
Războaie peste războaie! Ţinutul e secătuit de mândria şi 
brutalitatea ta! Rege al Oamenilor Nordului! Ha! Nu meriţi să fii 
ajutat! Şi când te gândeşti că avusesem atâtea speranţe pentru tine! 

Bethod doar se încruntă, cu ochii reci ca diamantul pe care-l 
purta pe frunte. 

- Ţi-ai făcut din mine un duşman, Bayaz, şi sunt un duşman rău. 
Cel mai rău. Vei regreta ziua de astăzi. Bethod îşi îndreptă disprețul 
spre Logen: Cât despre tine, Nouădegete, nu vei avea mai multă 
milă din partea mea! Fiecare om din Nord va fi de-acum duşmanul 
tău! Vei fi urât, hăituit şi blestemat, oriunde ai merge! Voi avea 
grijă de asta! 

Logen săltă din umeri. Nu era nimic nou în asta. Bayaz se ridică 
din scaun: 

- Ţi-ai rostit discursul, acum ia-ţi vrăjitoarea şi cară-te! 

Caurib ieşi prima, clătinându-se, încă gâfâind. Scale îi aruncă lui 
Logen o ultimă privire fioroasă, apoi se întoarse şi se îndepărtă 
greoi. Aşa-zisul Rege al Oamenilor Nordului ieşi ultimul, clătinând 
încet din cap şi măturând încăperea cu privirea-i ucigătoare. Când 
paşii lor se pierdură pe coridor, Logen trase adânc aer în piept, se 
îndreptă şi îşi lăsă mâna să cadă de pe mânerul sabiei. 

- Aşa, zise vesel Bayaz. A mers bine. 


Un drum între doi dentişti 


Era trecut de miezul nopţii şi era întuneric în Middleway. Era 
întuneric şi mirosea urât. Întotdeauna mirosea urât lângă docuri: 
apă sărată stătută, peşte putrezit, smoală şi sudoare şi balegă de cal. 
În câteva ore, strada avea să se umple de zgomot şi agitaţie. Mici 
negustori strigând, salahori înjurând sub poverile lor, comercianţi 
alergând de colo-colo, o mulţime de care şi căruţe huruind pe 
pietrele murdare. Avea să fie un val nesfârşit de oameni, 
îmbulzindu-se să coboare şi să urce pe vase, oameni din toate 
colţurile lumii, strigând cuvinte în toate limbile de sub soare. Însă 
noaptea era neclintită. Neclintită şi tăcută. Tăcută ca un mormânt şi 
chiar mai urât mirositoare. 

-E aici, zise Severard, îndreptându-se tacticos spre gura 
umbroasă a unei uliţe înguste, vârâtă între două magazii înalte. 

— Ai avut multe necazuri cu el? întrebă Glokta, şontâcăind, 
chinuit, după el. 

— Nu prea multe. Practicianul îşi potrivi masca, lăsând să intre 
puţin aer. Trebuie să fie foarte umed acolo, dedesubt, cu toată 
răsuflarea şi transpiraţia. Nu-i de mirare că practicienii au tendinţa să 
fie irascibili. Salteaua lui Rews a avut ceva necazuri, a sfârtecat-o 
toată. Apoi Frost l-a lovit în cap. Amuzant. Când băiatul ăla loveşte 
pe cineva în cap, uită de toate necazurile. 

— Dar Rews? 

- Încă în viaţă. 

Lumina lămpii lui Severard trecu peste un morman de gunoaie 
putrede. Glokta auzi şobolani chiţăind în întuneric, fugind grăbiţi 
din calea lor. 

— Cunoşti cele mai bune locuri, nu-i aşa, Severard? 

-De asta mă plătiţi, domnule Inchizitor. Gheata lui neagră şi 
murdară lipăi nepăsătoare în terciul puturos. Glokta şontâcăi delicat 
în jurul gunoiului, ridicându-şi tivul hainei cu mâna liberă. Am 
crescut pe-aici, continuă practicianul. Lumea nu pune întrebări. 

- În afară de noi. Noi avem întotdeauna întrebări. 

- Bine'nţeles. Severard râse înfundat. Noi suntem Inchiziția. 

Lampa lui Severard dibui o poartă îndoită de fier, cu ţepuşe 
ruginite pe zidul înalt de deasupra. Asta e. Într-adevăr, şi ce adresă 
promițătoare pare. Era limpede că poarta nu fusese prea mult 


întrebuințată. Balamalele ei maro protestară cu un scârţâit când 
practicianul o descuie şi se sforță s-o deschidă. Glokta păşi cu 
stângăcie peste o baltă care se formase într-un şanţ, înjurând când 
mantaua îi câzu în apa murdară. 

Balamalele ţipară din nou când Severard se opinti să închidă uşa, 
cu fruntea încreţită de efort, după care deschise capacul felinarului, 
luminând o largă curte ornamentală, sufocată de moloz, buruieni şi 
lemne rupte. 

- Şi am ajuns, zise Severard. 

Trebuie că fusese cândva o clădire magnifică, în felul ei. Oare cât 
au costat toate aceste ferestre? Cât a costat toată această lucrătură 
decorativă în piatră? Vizitatorii trebuie să fi fost fermecaţi de bogăţia 
proprietarului ei, dacă nu şi de bunul lui gust. Dar se sfârşise. 
Ferestrele erau acoperite de scânduri putrede, arabescurile zidăriei 
erau năpădite de muşchi şi mânjite de găinaţ. Stratul subţire de 
marmură verde de pe piloni era crăpat şi scorojit, dând la iveală 
tencuiala mucegăită de dedesubt. Totul era dărâmat, sfărâmat şi 
lăsat în paragină. Pretutindeni erau risipite bucăţi mari căzute din 
faţadă, aruncând umbre lungi pe zidurile înalte ale curţii. O 
jumătate de cap al unui heruvim spart privea cu jale în sus, la 
Glokta, când acesta trecu şchiopătând pe lângă el. Se aşteptase la 
cine ştie ce magazie prăfuită, la cine ştie ce pivniţă igrasioasă, lângă 
apă. 

-Ce e locul ăsta? întrebă el, ridicând ochii spre palatul 
dărăpănat. 

- L-a construit un negustor, cu ani în urmă. Severard lovi cu 
piciorul o bucată de sculptură spartă, care se pierdu, troncănind, în 
întuneric. Un om bogat, foarte bogat. Voia să trăiască lângă 
magaziile şi docurile lui, să nu-şi piardă afacerile din ochi. 
Practicianul urcă agale treptele crăpate şi acoperite de muşchi, către 
imensa poartă scorojită din faţă. A crezut că ideea ar putea să 
prindă, dar cum să fi prins? Cine ar vrea să trăiască aici, dacă nu e 
nevoit? Apoi şi-a pierdut toţi banii, aşa cum se întâmplă cu 
negustorii. Creditorilor le-a fost greu să găsească un cumpărător. 

Glokta se uita ţintă la o fântână spartă, înclinată într-o parte şi 
plină de apă stătută. 

— Nu-i de mirare. 

Felinarul lui Severard abia lumina spaţiul cavernos al holului de 
intrare. Două scări enorme, curbate, dărăpănate se înălţau din 
semiîntunericul din faţa lor. De jur împrejurul zidurilor de la primul 


nivel se întindea un balcon larg, dar o mare porţiune din el se 
prăbuşise şi trecuse prin scândurile umede ale podelei de dedesubt, 
astfel că una dintre scări se termina, amputată, atârnând în gol. 
Podeaua umedă era presărată cu tencuială spartă, plăci de ardezie 
căzute din acoperiş, grinzi sfărâmate, toate împroşcate de murdăria 
păsărilor. Cerul nopţii se întrezărea prin găurile căscate în acoperiş. 
Glokta auzea vag porumbeii uguind printre căpriorii umbriţi şi, 
undeva, picuratul molcom al apei. 

Ce loc! Glokta îşi înăbuşi un zâmbet. Aduce cu mine, într-un fel. 
Amândoi am fost măreţi odinioară şi amândoi am lăsat departe în urmă 
zilele noastre de glorie. 

- E destul de mare, ce ziceţi? întrebă Severard, croindu-şi drum 
printre dărâmături către o uşă căscată sub scara prăbuşită, cu 
felinarul aruncând ciudate umbre oblice, în timp ce se mişca. 

— O, aşa aş fi crezut, dar numai dacă nu avem mai mult de o mie 
de prizonieri deodată. 

Glokta şontâcăi după el, sprijinindu-se cu putere în baston, de 
teamă să nu calce greşit pe podeaua alunecoasă. Am să alunec şi am 
să cad direct în fund, chiar aici, în tot găinaţul ăsta. Ar fi perfect. 

Bolta se deschidea într-o sală dărăpănată, cu tencuiala putredă 
desprinsă în fâşii dezgolind, dedesubt, cărămizile umede. De-o parte 
şi de alta se înşirau uşi întunecate. Genul de loc care ar neliniști un 
om neliniștit din fire. Şi-ar putea imagina lucruri neplăcute în aceste 
încăperi, dincolo de lumina lămpii şi fapte oribile petrecându-se în 
întuneric. Glokta ridică privirea spre Severard, care mergea agale, 
nepăsător, în faţă, fluierând fals, abia audibil, în spatele măştii, şi se 
încruntă. Dar noi nu suntem neliniştiţi din fire. Poate că noi suntem 
lucrurile neplăcute. Poate că faptele sunt ale noastre. 

— Cât e de mare locul ăsta? întrebă Glokta, înaintând poticnit. 

- Treizeci şi cinci de încăperi, fără a pune la socoteală odăile 
servitorilor. 

— Un palat. Cum naiba l-ai descoperit? 

- Obişnuiam să dorm aici, în unele nopţi. După moartea mamei 
mele, am găsit o cale de intrare. Acoperişul era în cea mai mare 
parte la locul lui pe-atunci, şi era un loc uscat, unde puteai dormi. 
Uscat şi sigur. Mai mult sau mai puţin. 

Ah, ce viaţă grea ai dus. Să fii bătăuş şi torționar e chiar o evoluţie 
pentru tine, nu-i aşa? Orice om are scuzele sale şi cu cât devine mai 
mârşav, cu atât mai înduioşătoare trebuie să-i fie povestea. Care o fi 
povestea mea? mă întreb. 


- Mereu ingenios, nu, Severard? 

— De asta mă plătiţi. 

Trecură într-un spaţiu larg: un salon, un birou, poate, o sală de 
bal, de ce nu? Fra suficient de mare. Pe pereţi atârnau panouri de 
lemn cândva frumoase, acoperite acum de mucegai şi vopsea aurie 
scorojită. Severard se apropie de unul dintre panouri, încă fixat în 
perete, şi îl împinse hotărât într-o parte. Se auzi un clic uşor, când 
se deschise, dând la iveală un culoar întunecat, în spate. O uşă 
secretă? Ce încântător. Ce sinistru. Cât de potrivit. 

- Locul acesta e la fel de plin de surprize ca şi tine, remarcă 
Glokta, şchiopătând chinuit către deschizătură. 

— Şi n-o să vă vină să credeţi ce preţ am obţinut. 

— L-am cumpărat noi? 

- O, nu, l-am cumpărat eu. Cu banii lui Rews. lar acum vi-l 
închiriez. Ochii lui Severard sclipiră în lumina lămpii. E o mină de 
aur! 

— Ha! râse Glokta, în timp ce cobora cu grijă scările. 

Toate astea şi un cap bun pentru afaceri. Poate am să ajung să lucrez 
pentru Arhilectorul Severard, cât de curând. S-au văzut lucruri şi mai 
ciudate. Umbra inchizitorului se înălța în faţa lui, în întuneric, în 
timp ce se căznea să coboare scările, cu mersul crabului, bâjbâind 
cu mâna dreaptă după găurile dintre blocurile aspre de piatră, în 
căutarea unui sprijin. 

- Beciurile se întind pe kilometri, murmură Severard din spate. 
Avem propriul nostru acces către canalele deschise şi către cele 
subterane, dacă acestea vă interesează. 

Trecură printr-o deschidere întunecată la stânga, apoi printr-o 
alta la dreapta, mereu coborând uşor. 

— Frost spune că poţi străbate tot drumul de aici până la Agriont, 
fără să ieşi o singură dată după aer. 

— Asta ar putea fi folositor. 

— Aşa aş zice, dacă poţi suporta mirosul. 

Felinarul lui Severard descoperi o uşă grea, cu o mică 
deschizătură zăvorâtă. 

- Din nou acasă, zise el şi bătu de patru ori, repede. O clipă mai 
târziu, faţa mascată a lui Frost se ivi brusc din întuneric, la 
ferestruică. 

- Doar noi. 

Ochii albinosului nu dădeau niciun semn de căldură ori 
recunoaştere. Însă n-o fac niciodată. Zăvoarele grele alunecară în 


partea cealaltă a uşii, care se dădu în lături fără oprelişti. 

Înăuntru se aflau o masă şi un scaun şi torţe noi pe pereţi, însă 
neaprinse. Trebuie să fi fost o beznă de smoală aici până la sosirea 
micului nostru felinar. Glokta privi spre albinos. 

— Ai stat pur şi simplu aici, în întuneric? Practicianul mătăhălos 
ridică din umeri şi Glokta clătină din cap. Uneori îmi fac griji 
pentru tine, Practician Frost, zău că îmi fac. 

-E aici, zise Severard, îndepărtându-se agale, cu călcâiele 
bocănind cu ecou pe dalele de piatră. 

Locul fusese, probabil, cândva o cramă: mai multe săli boltite se 
deschideau în fiecare parte, pecetluite cu gratii grele. 

- Glokta! 

Salem Rews îşi strângea degetele în jurul gratiilor, cu faţa strivită 
între ele. 

Inchizitorul se opri în faţa celulei şi îşi odihni piciorul care-i 
pulsa. 

— Rews, ce mai faci? Nu mă aşteptam să te revăd atât de curând. 

Deja slăbise, avea pielea lăsată şi palidă, vânătăile fiind încă 
vizibile. Nu arată bine, nu arată bine deloc. 

- Ce se petrece, Glokta? Te rog, de ce sunt aici? 

Ei, bine, ce-i rău în asta? 

- Se pare că Arhilectorul are încă nevoie de tine. Vrea să-i dai 
dovezi. Glokta se aplecă spre gratii. Înainte de Consiliul Deschis, 
şopti el. 

Rews deveni şi mai palid. 

— Şi pe urmă, ce? 

- Vom vedea. Englia, Rews, Englia. 

— Şi dacă refuz? 

— Să-l refuzi pe Arhilector? Glokta chicoti. Nu, nu, nu, Rews. Nu 
vrei să faci aşa ceva. 

Se întoarse şi şontâcăi după Severard. 

— Fie-ţi milă! E întuneric aici! 

- O să te obişnuieşti! strigă Glokta peste umăr. E uimitor cu ce se 
poate obişnui omul. 

În ultima dintre încăperi se afla ultimul lor prizonier. Legat în 
lanţuri de un suport fixat în zid, gol puşcă şi cu un sac pe cap, 
desigur. Era scund şi îndesat, cu o uşoară tendinţă de îngrăşare şi 
avea julituri proaspete pe genunchi, fără îndoială din cauză că 
fusese azvârlit în celula aspră de piatră. 

— Aşadar, acesta este criminalul nostru, ai? 


Omul se rostogoli şi se ridică în genunchi, când auzi vocea lui 
Glokta, trăgând de lanţuri. Puțin sânge trecuse prin partea din faţă 
a sacului şi se uscase acolo, lăsând o pată maro pe pânză. 

— Un personaj de-a dreptul foarte dezgustător, zise Severard. Dar 
nu pare foarte fioros acum, nu-i aşa? 

- Nimeni nu pare, când e adus în starea asta. Unde operăm? 

Ochii lui Severard zâmbiră şi mai mult. 

— O, are să vă placă, domnule Inchizitor. 


- E puţin cam teatral, zise Glokta, dar cu atât mai bine. 

Sala era mare şi circulară şi avea tavanul în formă de cupolă, cu 
o ciudată pictură murală ce se întindea până pe zidurile curbate. 
Pictura reprezenta trupul unui bărbat care zăcea în iarbă, sângerând 
din multe răni, cu o pădure în spatele lui. Alte unsprezece personaje 
se îndepărtau, şase într-o parte, cinci în alta, pictate din profil, în 
poziţii nefireşti, înveşmântate în alb, dar cu trăsăturile nedesluşite. 
Erau cu faţa către un alt bărbat, cu braţele întinse, în negru din cap 
până-n picioare, cu o mare de foc mâzgălită în culori vii în spatele 
lui. Lumina crudă răspândită de şase felinare strălucitoare nu făcea 
lucrarea să arate defel mai bine. Nici pe departe de cea mai bună 
calitate, mai mult zugrăveală decât artă, dar efectul e, oricum, izbitor. 

— N-am idee ce trebuie să fie, remarcă Severard. 

— Maes'ul C'eato”, bălmăji Practicianul Frost. 

- Desigur, zise Glokta, ridicându-şi privirea către personajul 
întunecat de pe perete şi flăcările din spatele lui. Ar trebui să-ţi 
studiezi istoria, Practician Severard. Acesta este Maestrul Creator, 
Kanedias. Inchizitorul se întoarse şi arătă către omul în agonie de 
pe zidul opus. Iar aceasta este marele Juvens, pe care l-a omorât. Îşi 
trecu mâna peste personajele în alb. Iar aceştia sunt ucenicii lui 
Juvens, Magii alergând să-l răzbune. Poveşti cu fantome, bune de 
speriat copiii. 

-Ce fel de om plăteşte să aibă un asemenea gunoi pe pereţii 
beciului? întrebă Severard, scuturând din cap. 

— O, astfel de lucruri erau destul de căutate cândva. Există o sală 
pictată aşa în palat. Aceasta este o copie, dar una ieftină! Glokta 
ridică ochii la faţa umbrită a lui Kanedias, care privea cu un aer 
fioros peste încăpere, şi la cadavrul sângerând de pe zidul opus. 
Totuşi, există ceva neliniştitor la această pictură, nu-i aşa? O, ar fi, 
dacă m-aş sinchisi. Sânge, foc, moarte, răzbunare. N-am idee de ce l- 
ai putea vrea în pivniţă. Probabil că prietenul nostru, negustorul, 


avea o latură întunecată. 

- Un om cu bani are întotdeauna o latură întunecată, remarcă 
Severard. Cine sunt ăştia doi? 

Glokta se încruntă, privind în faţă cu ochii mijiţi. Două siluete 
mici, nedesluşite, puteau fi zărite sub braţele Creatorului, câte una 
în fiecare parte. 

- Cine ştie? întrebă Glokta. Poate că sunt practicienii lui. 

Severard râse. O vagă emanaţie de aer veni chiar şi de sub masca 
lui Frost, deşi ochii nu dădeau niciun semn că se amuză. Măi să fie, 
trebuie că e tare gâdilat. 

Glokta şontâcăi către masa din mijlocul încăperii. Două scaune 
erau aşezate faţă în faţă, către suprafaţa netedă, lustruită. Unul era 
un obiect sobru, solid, de genul celor pe care le găseai în pivnițele 
Casei Întrebărilor, dar celălalt era mult mai impresionant, aproape 
ca un tron, cu braţe curbate şi spătarul înalt, tapiţat cu piele maro. 

Glokta îşi sprijini bastonul de masă şi îşi coborî trupul cu grijă, 
cu spatele chinuit de durere. 

- O, e un scaun excelent, răsuflă el, cufundându-şi încet spatele 
în pielea moale şi întinzându-şi piciorul care-i pulsa după drumul 
lung până acolo. Simţi o uşoară piedică. Se uită sub masă: acolo se 
afla un taburet pentru picioare. Glokta îşi dădu capul pe spate şi 
râse: O, e perfect! Nu era cazul! Îşi aşeză comod piciorul pe taburet, 
cu un oftat de plăcere. 

— Măcar atât am putut face, zise Severard, încrucişându-şi braţele 
şi sprijinindu-se de perete, lângă trupul însângerat al lui Juvens. Ne- 
a mers bine de pe urma amicului Rews, foarte bine. Întotdeauna ne- 
aţi răsplătit cum se cuvine, iar noi nu uităm asta. 

— Îhîtî! făcu Frost, clătinând aprobator din cap. 

— Mă răsfăţaţi! 

Glokta mângâie lemnul lustruit de pe braţul scaunului său. Băieţii 
mei. Unde aş fi eu fără voi? Acasă, în pat, cu mama agitându-se din 
cauza mea, presupun, întrebându-se cum va reuşi ea acum să-mi 
găsească o fată de treabă care să se mărite cu mine. Glokta aruncă o 
privire către ustensilele de pe masă. Cutia lui era acolo, fireşte, 
împreună cu alte câteva obiecte, îndelung întrebuințate, dar încă în 
stare foarte bună de funcţionare. O pereche de cleşti cu mânere 
lungi îi atrase atenţia în mod special. Ridică ochii spre Severard. 

— Dinţi? 

- Ni s-a părut un bun început. 

- Corect. Glokta îşi linse gingiile goale, apoi îşi pocni degetele, 


unul câte unul. Dinţi să fie. 


De îndată ce-i scoaseră căluşul, asasinul începu să urle la ei în 
styriană, scuipând şi înjurând, trăgând zadarnic de lanţuri. Glokta 
nu înţelegea o vorbă. Dar cred că am prins ideea, mai mult sau mai 
puţin. Ceva extrem de jignitor, îmi închipui. Ceva despre mamele noastre 
şi aşa mai departe. Dar nu mă ofensez cu una, cu două. Era genul de 
bărbat aspru, cu faţa ciupită de urme de acnee, nasul spart de mai 
multe ori şi foarte agitat din fire. Ce dezamăgitor. Speram ca pânzarii 
să fi ridicat ştacheta măcar de data asta, dar aşa sunt negustorii. Caută 
mereu chilipiruri. 

Practicianul Frost puse capăt torentului de invective 
neinteligibile cu un pumn zdravăn în stomacul bărbatului. Asta o să- 
l lase fără suflare o clipă. Destul ca să apuc să deschid discuţia. 

— Aşa, deci, zise Glokta, gata cu prostiile. Ştim că eşti un 
profesionist, trimis să te amesteci printre ei şi să îndeplineşti o 
misiune. Nu te poţi amesteca prea bine dacă nu ştii nici măcar să 
vorbeşti limba, nu-i aşa? 

Prizonierul îşi recăpătase suflul. 

- Lua-v-ar naiba pe toţi, ticăloşilor, gâfâi el. 

- Excelent! Limba comună merge de minune pentru micile 
noastre şuete. Am senzaţia că s-ar putea să ne alegem mai multe. 
Vrei să ştii ceva despre noi, înainte de a începe? Sau să trecem 
direct la subiect? 

Prizonierul îşi ridică privirea cu suspiciune către silueta pictată a 
Maestrului Creator, care se înălța deasupra capului lui Glokta. 

— Unde mă aflu? 

- Suntem chiar lângă Middleway, jos, lângă apă. Glokta tresări 
când muşchi piciorului îi zvâcniră brusc. Îl întinse cu băgare de 
seamă, așteptând până când auzi genunchiul pocnind, după care 
continuă: Ştii, Middleway e una dintre arterele oraşului, trece chiar 
prin inima sa, de la Agriont până la mare. Străbate multe cartiere, 
are tot felul de clădiri notabile. Unele dintre cele mai elegante 
locuinţe din întregul oraş sunt imediat în susul străzii. Dar pentru 
mine nu e decât un drum între doi dentişti. Ochii prizonierului se 
îngustară, apoi ţâşniră peste ustensilele de pe masă. Dar s-a isprăvit 
cu înjurăturile. Se pare că pomenirea dentisticii i-a atras atenţia. Sus, în 
celălalt capăt al aleii — şi Glokta făcu un semn vag către nord — într- 
una din cele mai scumpe zone ale oraşului, vizavi de grădinile 
publice, într-o frumoasă casă albă, aflată chiar în umbra 


Agriontului, este reşedinţa Maestrului Farrad. Ai auzit de el, poate? 

— Du-te şi te culcă! 

Glokta ridică din sprâncene. Bine-ar fi. 

- Se zice că Farrad e cel mai bun dentist din lume. Cred că a 
venit iniţial din Gurkhul, dar a fugit de tirania împăratului ca să 
vină la noi în Uniune şi să-şi facă o viaţă mai bună, salvând cei mai 
bogaţi cetăţeni ai noştri de teroarea dinţilor stricaţi. Când m-am 
întors din mica mea vizită în Sud, familia m-a trimis la el, să vadă 
dacă se poate face şi pentru mine ceva. Glokta zâmbi larg, 
arătându-i asasinului natura problemei. Desigur, nu s-a putut. 
Torţionarii împăratului s-au ocupat de asta. Dar el e un dentist al 
naibii de bun, toată lumea zice asta. 

— Şi ce dacă? 

Glokta îşi lăsă zâmbetul să pălească. 

- În celălalt capăt al Middlewayului, jos, lângă mare, în mijlocul 
ticăloşiei, mizeriei şi scursorilor docurilor, sunt eu. Poate că 
locuinţele de închiriat sunt ieftine pe-aici, dar sunt convins că, după 
ce vom fi petrecut ceva timp împreună, nu mă vei socoti defel mai 
puţin talentat decât stimatul Maestru Farrad. Doar că talentele mele 
se manifestă într-o altă direcţie. Bunul maestru uşurează durerea 
pacienţilor lui, în timp ce eu sunt un dentist — şi Glokta se aplecă 
încet — de altă natură. 

Asasinul îi râse în faţă. 

— Crezi că mă poţi speria cu un sac pe cap şi o pictură urâtă? 
Privi împrejur, la Frost şi la Severard. Şleahtă de nebuni! 

— Dacă cred că te speriem? Noi trei? Glokta lăsă să-i scape un 
chicot la auzul acestor vorbe. Iată-te aici, singur, neînarmat şi 
complet imobilizat. Cine mai ştie unde te afli, în afară de noi, sau 
cine vrea să ştie? N-ai nicio speranţă să fii eliberat sau să scapi. 
Suntem cu toţii profesionişti aici. Cred că poţi ghici ce urmează, 
mai mult sau mai puţin. Glokta afişă un rânjet respingător. Sigur că 
te speriem, nu face pe prostul. O ascunzi bine, recunosc, dar asta nu 
poate să dureze. Va veni vremea, cât de curând, când ne vei 
implora să intri înapoi în sac. 

-N-o să scoateţi nimic de la mine, mârâi asasinul, privindu-l 
ţintă în ochi. Nimic. 

Dur. Un om dur. Dar e uşor să faci pe durul înainte să înceapă 
treaba. Eu ar trebui să ştiu asta. Glokta îşi frecă uşor piciorul. Sângele 
curgea bine acum, durerea aproape trecuse. 

-N-avem pretenții, pentru început. Nume, atâta vreau, 


deocamdată. Doar nume. Ce-ar fi să începem cu al tău? Cel puţin nu 
ne poţi spune că nu ştii răspunsul. 

Aşteptară. Severard şi Frost se uitau ţintă în jos, la prizonier. 
Ochii verzi zâmbeau, cei roz nu. Tăcere. 

Glokta oftă. 

- Bine, atunci. 

Frost îşi înfipse pumnii de fiecare parte a maxilarului asasinului 
şi începu să strângă până când dinţii se depărtară. Severard vâri 
capetele cleştilor între ei şi forţă maxilarul să se deschidă, mult prea 
mult ca să poată fi comod. Ochii asasinului ieşiră din orbite. Doare, 
nu-i aşa? Dar asta-i o nimica toată, crede-mă. 

- Ai grijă la limbă, zise Glokta, vrem să vorbească. 

- Nu vă faceţi griji, murmură Severard, uitându-se atent în gura 
asasinului. Se retrase dintr-odată. Pfui! Respirația îi duhneşte! 

Păcat, dar nu mă mir deloc. Viaţa curată este arareori o prioritate 
pentru ucigaşii plătiţi. Glokta se ridică încet în picioare şi ocoli 
şchiopătând masa. 

— Aşa, murmură el, cu o mână suspendată deasupra ustensilelor, 
cu ce să începem? 

Alese un ac cu mâner şi îşi lungi gâtul, cu cealaltă mână strânsă 
pe baston, cercetând atent dinţii ucigaşului. Nu e un şirag frumos, cu 
siguranță. Cred că prefer dinţii mei decât pe ai lui. 

- Vai de mine, sunt într-o stare deplorabilă. Cariaţi de sus până 
jos. De-asta îţi duhnegşte în halul ăsta respiraţia. N-ai nicio scuză, la 
vârsta ta. 

— Ah! scânci prizonierul, când Glokta îi atinse un nerv. 

Încercă să vorbească, dar, cu cleştii în gură, vorbea mai prost 
decât Practicianul Frost. 

- Linişte acum, ai avut ocazia să vorbeşti. Poate că vei mai avea 
una, mai târziu. Nu m-am hotărât încă. Glokta aşeză acul înapoi pe 
masă, clătinând cu tristeţe din cap. Dinţii tăi sunt o ruşine. 
Revoltător. O spun răspicat, sunt pe cale să cadă singuri. Ştii, zise 
el, luând un ciocănel şi o daltă de pe masă. Cred sincer că ţi-ar fi 
mai bine fără ei. 


Capete-turtite 


Zori cenuşii, în pădurea udă şi rece, iar Copoiul şedea pur şi 
simplu acolo, gândindu-se la vremurile bune de odinioară. Şedea 
acolo, cu ochii la frigare, învârtind-o când şi când şi încercând să nu 
devină prea agitat din pricina aşteptării. Tul Duru nu-l ajuta deloc. 
Umbla de colo-colo, călcând iarba cu paşi mari, plimbându-se de jur 
împrejurul pietrelor vechi, uzându-şi cizmele imense, răbdător ca 
un lup în călduri. Copoiul îi urmărea mersul apăsat: buf, buf, buf. 
Învăţase de mult că marii luptători sunt buni pentru un singur 
lucru. Lupta. La aproape orice altceva, şi în special la aşteptat, sunt 
al naibii de inutili. 

-De ce nu te aşezi, Tul? murmură Copoiul. Ai o grămadă de 
bolovani pentru asta. E mai cald lângă foc. Odihneşte-ţi picioarele 
alea agitate, mă calci pe nervi! 

-Să mă aşez? mormăi uriaşul, apropiindu-se şi înălțându-se 
deasupra Copoiului, ca o casă afurisit de mare. Cum să stau jos, sau 
tu? Privi încruntat peste ruine şi în pădure, pe sub sprâncenele-i 
imense, groase. Eşti sigur că ăsta-i locul? 

— Ăsta-i locul. Copoiul se uită împrejur la dărâmături, sperând cu 
disperare că era. Ce-i drept, nu era nici urmă de ei încă. Vor veni, 
nu-ţi face griji. 

Dacă n-au fost omorâţi cu toţii, gândi el, dar avu înţelepciunea să 
n-o spună. Petrecuse destul timp pe drumuri cu Tul Duru 
Capdetunet ca să ştie: pe omul ăla nu e bine să-l aţâţi. Dacă nu vrei 
să te alegi cu capul spart, bineînţeles. 

- Ar face bine să ajungă repede, atâta tot. Mâinile afurisit de 
mari ale lui Tul se strânseră în pumni, numai buni de spart pietre. 
N-am chef să stau aici şi să tai frunză la câini! 

— Nici eu, zise Copoiul, ridicând palmele şi dându-și toată silinţa 
să ţină situaţia sub control, dar nu te agita, flăcăule. O să vină cât 
de curând, aşa cum ne-am înţeles. Asta-i locul! 

Privi porcul care sfârâia, picurând niţică zeamă bună în foc. Gura 
îi lăsa acum apă din belşug, mirosul cărnii îi umplea nările... şi încă 
ceva. Doar o adiere. Ridică privirea, adulmecând. 

- Miroşi ceva? întrebă Tul, privind încordat în pădure. 

— Ceva, parcă. 

Copoiul se aplecă şi îşi luă arcul. 


— Ce e? Shanka? 

- Nu-s sigur, s-ar putea. 

Adulmecă aerul din nou. Mirosea a om, şi era un puternic miros 
acriu, pe deasupra. 

— Aş fi putut să vă omor pe amândoi, nenorociţilor! 

Copoiul se răsuci, cât pe ce să se răstoarne şi să-şi scape arcul. 
Dow cel Negru era la nici zece paşi în spatele lui, în direcţia 
vântului, furişându-se spre foc cu un rânjet maliţios. Ursuzul era 
lângă el, cu chipul împietrit, ca întotdeauna. 

— Ticăloşilor! răcni Tul. Era să fac pe mine, cu furişatul vostru! 

- Bine, îl zeflemisi Dow. Nu ţi-ar strica să scapi de nişte untură. 

Copoiul inspiră prelung şi îşi aruncă arcul înapoi pe jos. Era o 
uşurare, în definitiv, să ştie că erau la locul potrivit, dar ar fi mers şi 
fără sperietură. Devenise sperios de când îl văzuse pe Logen 
prăvălindu-se peste marginea acelei stânci. Se rostogolise de-a 
dreptul peste ea şi nimeni nu avusese ce să facă. Oricui, oricând, i 
se putea întâmpla să moară şi asta era o realitate. 

Ursuzul se căţără pe dărâmături, se aşeză pe o piatră lângă Copoi 
şi schiţă un gest cu capul. 

- Carne? răcni Dow, înghesuindu-se pe lângă Tul şi prăbuşindu- 
se lângă foc, smulgând o ciozvârtă şi sfâşiind-o cu dinţii. 

Şi asta fu tot. Asta fu toată întâlnirea, după o lună şi ceva de 
despărţire. 

- Cel ce are prieteni e un om cu adevărat bogat, mormăi Copoiul 
în colţul gurii. 

-Ce zici? scuipă Dow, rotindu-şi ochii reci, cu gura plină de 
carne, cu bărbia-i murdară şi cioturoasă strălucind de unsoare. 

Copoiul ridică palmele din nou. 

— Nimic jignitor. 

Petrecuse destul timp pe drumuri cu Dow cel Negru ca să ştie: 
mai bine îţi tai gâtul decât să-l înfurii pe ticălosul ăla afurisit. 

-Ceva necazuri, cât timp am fost despărțiți? întrebă el, 
încercând să schimbe subiectul. 

Ursuzul clătină din cap. 

— Câteva. 

— Afurisitele de capete-turtite! mârâi Dow, împroşcându-l pe 
Copoi în faţă cu bucăţi de carne. Sunt peste tot! Dow întinse 
piciorul de porc peste foc, ca pe o sabie. Sunt sătul de rahatul ăsta! 
Mă întorc în Sud. Mi-e prea al naibii de frig şi afurisitele de capete- 
turtite sunt peste tot! Ticăloşii! Mă duc în Sud. 


— Ţi-e frică? întrebă Tul. 

Dow se întoarse, ridicând privirea spre el, cu un rânjet mare şi 
galben, iar Copoiul tresări. Era o întrebare a naibii de stupidă. Lui 
Dow cel Negru nu-i fusese frică în viaţa lui. Nu ştia ce înseamnă să- 
ți fie frică. 

— Să mă tem de câţiva shanka? Eu? Izbucni într-un râs nesuferit. 
Ne-am ocupat de ei, cât timp voi doi sforăiaţi. Le-am dat câtorva 
nişte paturi calde în care să doarmă. Mult prea calde. 

- I-am ars, mormăi Ursuzul, şi cu asta vorbi deja cât pentru o zi 
întreagă. 

— Am ars o grămadă, nenorociţii, şuieră Dow, rânjind de parcă 
leşurile în flăcări ar fi fost cea mai bună glumă pe care o auzise 
vreodată. Nu mă sperie, flăcăule, nu mai mult decât mă sperii tu, 
dar nici n-am de gând să stau să-i aştept aici, numai ca Treicopaci 
să aibă timp să-şi ridice fundul bătrân şi fleşcăit din pat. Mă duc în 
Sud! 

Şi mai sfâşie încă o halcă de carne. 

— Şi cine zici că are fundul fleşcăit? 

Pe faţa Copoiului se despică un zâmbet larg, când îl văzu pe 
Treicopaci apropiindu-se de foc cu paşi mari. Dădu să se ridice şi îl 
apucă de mână pe bătrânul prieten. Cu el era şi Forley Molâul, iar 
Copoiul îl bătu pe omuleţ pe spate, când acesta trecu pe lângă el, 
cât pe ce să-l doboare, atât de încântat era să vadă că sunt cu toţii 
în viaţă şi că supravieţuiseră încă o lună. Şi nici nu era rău să aibă 
pe cineva cu autoritate în preajma focului. Toată lumea părea 
fericită, în sfârşit, zâmbind şi strângându-şi mâinile şi toate 
celelalte. Toată lumea, în afară de Dow, bineînţeles. El doar stătea 
acolo, cu privirea în foc, molfăindu-şi osul, cu faţa acră ca laptele 
stricat. 

— Ce bine să vă văd din nou, şi teferi toţi! Treicopaci îşi săltă 
imensul scut rotund de pe umăr şi îl sprijini de o bucată veche de 
zid spart. Cum v-a fost? 

- Al naibii de frig! răspunse Dow, fără să ridice privirea măcar. 
Mergem în Sud. 

Copoiul suspină. Reuniţi doar de zece secunde şi deja începea 
gâlceava. Avea să fie o ceată dificilă acum, fără Logen care să 
stăpânească lucrurile. O ceată dificilă şi gata să sară la bătaie. Dar 
Treicopaci nu se arunca niciodată cu capul înainte. Îşi luă o clipă de 
răgaz, să chibzuiască, aşa cum făcea întotdeauna. Îi plăcea să-şi ia 
un răgaz. Asta îl făcea atât de periculos. 


- Mergeţi în Sud, ai? făcu Treicopaci, după ce rumegă ideea un 
minut. Şi când aţi hotărât toate astea? 

— Nu-i nimic hotărât, zise Copoiul, ridicând încă o dată palmele. 

Bănuia că s-ar putea să facă asta de multe ori, de acum înainte. 

Tul Duru se încruntă în spatele lui Dow. 

- Chiar nimic, bodogăni el, profund deranjat că hotărâse 
altcineva pentru el. 

- Nimic, aşa e bine, zise Treicopaci, încet şi rar, ca iarba când 
creşte. Nu-mi amintesc ca asta să fie o ceată în care nu se votează. 

Dow nu stătu pe gânduri nicio clipă. Nu stătea niciodată pe 
gânduri. Asta îl făcea pe el atât de periculos. Săltă în picioare, 
aruncându-şi osul pe jos şi ridicând spre Treicopaci o privire 
belicoasă. 

- Eu... zic... Sud! mârâi el, cu ochii ieşiţi din orbite, ca nişte 
bulbuci deasupra unei tocăniţe. 

Treicopaci nu dădu înapoi niciun pas. Asta nu l-ar fi caracterizat 
nicidecum. Îşi luă obişnuitul răgaz de gândire, fireşte, pe urmă făcu 
un pas înainte, astfel că nasul lui şi cel al lui Dow aproape se 
atingeau. 

- Dacă ai fi vrut să ai un cuvânt de spus, ar fi trebuit să-l învingi 
pe Nouădegete, mârâi el, în loc să pierzi, ca noi toţi, ceilalţi. 

Dow cel Negru se făcu negru la faţă ca smoala. Nu-i plăcea să i se 
amintească de înfrângere. 

— Sângerosul Nouă s-a întors în ţărână, mârâi el. Ai văzut şi tu, 
Copoiule, nu-i aşa? 

Copoiul fu nevoit să-l aprobe: 

- Da, mormăi el. 

— Aşadar, cu asta s-a terminat, zise Dow. N-avem niciun motiv să 
pierdem vremea pe-aici, la nord de munţi, cu capetele-turtite ciopor 
pe urmele noastre. Spre Sud, zic eu! 

-O fi pierit Nouădegete, îi strigă în faţă Treicopaci, dar datoria 
ta nu. De ce-o fi găsit de cuviinţă să cruţe un nemernic ca tine, n-am 
să ştiu niciodată, dar m-a numit pe mine ca secund, zise el, 
bătându-se pe pieptu-i voinic, şi asta înseamnă că ultimul cuvânt îl 
am eu şi nimeni altul! 

Copoiul făcu un pas prudent înapoi. Cei doi se pregăteau deja de 
bătaie şi n-avea niciun chef să se aleagă cu nasul plin de sânge, în 
învălmăşeală. Nu că ar fi fost prima oară. Forley făcu o tentativă de 
a aplana lucrurile: 

— Haideţi, băieţi, zise el, cu duhul blândeţii, nu-i nevoie de asta. 


Poate că nu se prea descurca Forley cu omorâtul, dar era un băiat al 
naibii de bun, fiindcă îi oprea pe cei care erau gata să se omoare 
între ei. Copoiul îi dorea să reuşească. Haideţi, de ce nu... 

— Ţie tacă-ţi meliţa! mârâi Dow, înfigându-i lui Forley un deget 
murdar în faţă. Cine se sinchiseşte de ce spui tu, Molâule? 

- Lasă-l în pace, bombăni Tul, ridicându-şi pumnul mare sub 
bărbia lui Dow, altfel am să-ţi dau eu motive să ţipi! 

Copoiul nici nu se putea uita. Dow şi Treicopaci se hârâiau 
mereu. Se aprindeau iute şi se potoleau la fel de iute. Capdetunet 
era alt soi de animal. Când boul ăla mare îşi ieşea din fire, n-aveai 
cum să-l mai potoleşti fără zece bărbaţi vânjoşi şi o grămadă de 
sfoară. Copoiul încercă să se gândească ce-ar fi făcut Logen. El ar fi 
ştiut cum să-i potolească, dacă n-ar fi fost mort. 

- La naiba! strigă Copoiul, sărind brusc în picioare, de lângă foc. 
Nemernicii de shanka mişună peste tot! Şi dacă scăpăm de ei, tot ne 
mai rămâne Bethod pe cap! Avem o grămadă de răfuieli pe lumea 
asta, fără să ne mai luptăm şi între noi! Logen s-a dus şi Treicopaci 
e următorul şi nu mai vreau să aud pe altcineva. 

Schiţă o mişcare amenințătoare cu degetul, neîndreptată spre 
nimeni în special, pe urmă aşteptă, sperând cu disperare că îi 
reuşise figura. 

— Da, mârâi Ursuzul. 

Forley începu să dea din cap ca o ciocănitoare. 

- Copoiul are dreptate. Avem nevoie de vrajbă între noi ca de 
râie! Treicopaci e al doilea. Acum el e şeful. 

Se lăsă tăcerea o clipă, iar Dow îl fixă pe Copoi cu o privire rece, 
goală, ucigătoare, ca un motan cu şoarecele între labe. Copoiul 
înghiţi. O mulţime de oameni, cei mai mulţi, de fapt, n-ar fi 
îndrăznit să înfrunte o privire ca aceea a lui Dow cel Negru. Numele 
şi-l căpătase fiindcă avea cea mai neagră notorietate din Nord, 
venind pe neaşteptate în toiul nopţii negre şi lăsând în urma lui 
satele negre, pârjolite. Asta era legenda. Asta era realitatea. 

Copoiul îşi adună tot curajul să nu-şi privească cizmele. Tocmai 
era pe cale s-o facă în clipa în care Dow întoarse ochii şi se uită la 
ceilalţi, rând pe rând. Cei mai mulţi oameni n-ar fi înfruntat acea 
privire, dar aceştia nu erau dintre cei mulţi. Era cea mai afurisită 
ceată pe care o puteai întâlni sub soare. Niciunul dintre ei nu bătea 
în retragere, nici măcar nu părea să se gândească la una ca asta. În 
afară de Forley Molâul, fireşte: el privea iarba înainte să-i vină 
rândul măcar. 


Când văzu că erau toţi împotriva lui, Dow dezvălui un zâmbet 
fericit, ca şi cum n-ar fi existat niciodată vreo problemă. 

- Corect, îi zise el lui Treicopaci şi parcă toată furia îl părăsi într- 
o clipă. Atunci cum rămâne, şefule? 

Treicopaci privi spre pădure. Trase pe nas şi îşi supse dinţii. Îşi 
scărpină barba, luându-şi momentul de răgaz. Îi privi pe fiecare pe 
rând, chibzuind. 

- Mergem spre sud, zise el. 


Îi mirosea înainte de a-i vedea, dar aşa stăteau lucrurile cu el 
întotdeauna. Avea un nas bun, Copoiul, aşa se şi alesese cu numele, 
în definitiv. La drept vorbind, însă, oricine i-ar fi putut mirosi. 
Duhneau de la o poştă. 

Erau doisprezece jos, în poiană. Şedeau, mâncau, mârâiau unul la 
altul pe limba lor spurcată, vulgară, arătându-şi dinţii mari, 
îngălbeniţi, îmbrăcaţi în bucăţi de blană puturoasă şi piele 
scârboasă şi părţi desperecheate de armuri ruginite. Shanka. 

— Blestemate capete-turtite, mormăi Copoiul. 

Auzi un uşor fluierat în spate, se întoarse şi îl văzu pe Ursuz 
privindu-l atent, ascuns într-un tufiş. Întinse mâna deschisă, zicând 
„stai”, se bătu cu palma peste cap, asta însemnând „capete-turtite”, 
ridică pumnul, apoi două degete — „doisprezece” — şi făcu semn în 
spate, spre ceilalţi. Ursuzul clătină din cap şi se pierdu în pădure. 

Copoiul aruncă o ultimă privire către grupul de shanka, doar ca 
să se asigure că nu le simţiseră prezenţa. N-o făcuseră, aşa că 
alunecă înapoi pe trunchiul copacului şi se îndepărtă. 

- Au tabăra în preajma drumului, doisprezece, după câte am 
văzut, poate mai mulți. 

— Ne caută pe noi? întrebă Treicopaci. 

— Poate, dar nu-şi prea dau silinţa. 

— Putem să-i evităm? întrebă Forley, care căuta mereu să evite 
confruntările. 

Dow scuipă în pământ, mereu căutând să intre într-una. 

- Doişpe sunt o nimica toată! Putem să le venim de hac! 

Copoiul se uită la Treicopaci, chibzuind, luându-şi răgazul. 
Doisprezece nu erau o nimica toată, şi ştiau cu toţii asta, însă poate 
că era mai bine să se ocupe de ei decât să-i lase liberi şi 
nestingheriţi în urmă. 

— Cum facem, şefule? întrebă Tul. 

Treicopaci îşi încleştă maxilarul. 


— Arme. 

-Un luptător care nu are armele curățate şi pregătite e un 
nătărău. Copoiul se ocupase de arma lui cu mai puţin de un ceas în 
urmă. Totuşi, n-ai să mori dacă le verifici, dar dacă n-o faci, se prea 
poate. 

Urmară şuieratul oţelului pe piele, pocnetul lemnului şi 
zăngănitul metalului. Copoiul îl urmări pe Ursuz zbârnâindu-şi 
coarda arcului, examinând penele săgeţilor. Îl urmări pe Tul Duru 
trecându-şi degetul mare peste tăişul sabiei lui mari şi grele, lungă 
aproape cât înălţimea lui Forley, şi cloncănind ca o găină când dădu 
de o pată de rugină. Îl urmări pe Dow cel Negru frecând capul 
securii cu o cârpă, privindu-şi arma cu ochi dulci, ca de îndrăgostit. 
ÎI urmări pe Treicopaci trăgând de cataramele de la curelele 
scutului, agitându-şi sabia prin aer, cu metalul strălucitor scânteind. 

Copoiul scoase un oftat, îşi strânse mai bine curelele apărătorii în 
jurul încheieturii stângi, căută de crăpături lemnul arcului. Se 
asigură că toate cuţitele sunt la locul lor. Nu poţi avea niciodată 
prea multe cuțite, îi spusese cândva Logen, iar el o luase cât se 
poate de în serios. Îl urmări pe Forley verificându-şi sabia scurtă cu 
mâini stângace, frământându-şi gura, cu ochii uzi de spaimă. Asta îl 
puse şi pe el pe jar, aşa că privi împrejur, la ceilalţi. Murdari, plini 
de cicatrice, cu feţe încruntate şi bărbi cât cuprinde. Nici urmă de 
teamă, nici cea mai vagă urmă, dar nu trebuia să-i fie ruşine din 
cauza asta. Fiecare om cu felul lui de-a fi, îi spusese Logen cândva, 
şi trebuie să te temi ca să ai curaj. Luase şi asta cât se poate de în 
serios. 

Se duse lângă Forley şi îl bătu pe umăr. 

- Trebuie să te temi ca să ai curaj, îi spuse. 

— Zău? 

— Aşa se zice şi e un lucru bun. Copoiul se apropie de el, ca 
nimeni altcineva să nu-l audă: Mie, unul, îmi vine să fac pe mine. 

Îşi închipuia că aşa ar fi procedat Logen, iar acum, că Logen se 
întorsese în ţărână, misiunea îi revenea lui. Forley schiţă un zâmbet, 
care pieri, însă, destul de repede, şi păru mai speriat decât oricând. 
Uneori, n-ai ce face. 

- Bun, băieţi, zise Treicopaci, după ce echipamentul fu verificat 
în întregime şi rânduit cum se cuvine, iată cum vom face: Ursuzul, 
Copoiul, vizavi de tabăra lor, în pădure. Aşteptaţi semnalul, apoi 
trageţi în orice cap-turtit care are un arc. Dacă nu reuşiţi, trageţi în 
ce-o fi mai aproape. 


— Am înţeles, şefu”, zise Copoiul. 

Ursuzul clătină aprobator din cap. 

— Tul, tu şi cu mine trecem în frunte, dar aşteaptă semnalul, da? 

— Da, mormăi uriaşul. 

— Dow, tu şi cu Forley, în spate. Voi vă apropiaţi când ne vedeţi 
plecând. Dar de data asta aşteptaţi să plecăm! şuieră Treicopaci, 
săgetând cu degetu-i gros. 

- Sigur, şefu'. 

Dow ridică din umeri, de parcă făcea întotdeauna ce i se spunea. 

- Bine, atunci, asta e, zise Treicopaci. Mai are cineva nelămuriri? 
Mai e vreun cap gol în jurul focului? Copoiul mormăi şi-şi scutură 
capul. Făcură toţi la fel. În regulă. Încă un lucru. Bătrânul camarad 
se aplecă, privindu-i pe fiecare, unul câte unul. Aşteptaţi... 
semnalul... afurisit! 

Abia când era în spatele unui tufiş, cu arcul în mână şi o săgeată 
pregătită, Copoiul îşi dădu seama: Nu ştia care era semnalul. Privi 
în jos, spre shanka. Erau tot acolo, complet neştiutori, mormăind şi 
strigând, şi bubuind. La naiba, trebuia să se uşureze! Întotdeauna îi 
venea să facă asta înainte de o luptă. Spusese cineva care e 
semnalul? Nu reuşea să-şi amintească. 

- La naiba, şopti el şi chiar atunci năvăli Dow dintre copaci, cu 
securea într-o mână şi sabia în cealaltă. 

— Blestemate capete-turtite! urlă el, dându-i o lovitură teribilă, 
direct în cap, celui mai apropiat şi împroşcând poiana de sânge. 

În măsura în care puteai să-ţi dai seama ce gândea un shanka, 
aceştia păreau extrem de surprinşi. Copoiul se gândi că ăsta trebuia 
să fie semnalul. 

Îşi slobozi săgeata spre cel mai apropiat cap-turtit, care tocmai 
întindea mâna după un ciomag, şi o privi străpungându-i braţul cu 
o mulţumitoare bufnitură. 

- Ha! strigă el. 

Îl văzu pe Dow înjunghiind un altul cu sabia în spate, dar acum 
zărea un shanka voinic, cu o suliță gata să zboare. O săgeată ieşi 
arcuindu-se dintre copaci şi trecu prin gâtul capului-turtit, care 
scoase un scâncet şi se prăbuşi răşchirat pe spate. Ursuzul era un 
trăgător al naibii de bun. 

Acum Treicopaci ieşea răcnind din tufişurile de pe cealaltă parte 
a luminişului, luându-i prin surprindere. Izbi un cap-turtit cu scutul 
în spate şi acesta căzu în foc, cu faţa în jos, apoi ciopârţi un altul cu 
sabia. Copoiul slobozi o săgeată, care se înfipse în burta unui 


shanka. Acesta se prăbuşi în genunchi şi, o clipă mai târziu, Tul îi 
tăie capul cu o legănare amplă a sabiei. 

Lupta era strânsă, mişcările iuți: hârş, geamăt, scârţ, zdrang. 
Sângele zbura, armele se legănau şi trupurile cădeau atât de repede 
încât Copoiul nici nu apuca să tragă cu arcul. Ei trei îi împresurară 
pe ultimii rămaşi, care zbierau şi bolboroseau. Tul Duru îşi rotea 
sabia mare, ţinându-i la distanţă. Treicopaci ţâşni şi tăie picioarele 
de sub unul, iar Dow îi dobori pe altul, în timp ce privea împrejur. 

Ultimul shanka zbieră şi o luă la goană înspre pădure. Copoiul 
trase după el, însă alerga prea iute şi îl rată. Săgeata fu cât pe ce să- 
l nimerească pe Dow în picior, însă, din fericire, el nu observă. 
Când shanka fu la un pas să scape în desiş, gemu şi căzu pe spate, 
zvârcolindu-se: Forley, ascuns în tufe, îl înjunghiase. 

— Am omorât unul! ţipă el. 

Se lăsă tăcerea o clipă, în timp ce Copoiul se târî către poiană şi 
se uitară cu toţii împrejur, să vadă dacă mai rămăsese vreun cap- 
turtit cu care să se lupte, după care Dow cel Negru scoase un răcnet 
răsunător, fluturându-şi armele însângerate deasupra capului. 

- I-am omorât! 

— Era să ne omori pe toţi, idiotule, ţipă Treicopaci. 

— Ce? 

— Ce-am spus cu afurisitul de semnal? 

— Mi s-a părut că te aud strigând! 

- N-am strigat deloc! 

— Nu? întrebă Dow, cu un aer profund nedumerit. Care era 
semnalul, oricum? 

Treicopaci oftă şi îşi prinse capul în palme. 

Forley continua să se holbeze la sabia lui. 

— Am omorât unul! repetă el. 

Acum, că lupta se sfârşise, Copoiul era pe punctul să explodeze, 
aşa că se întoarse şi se uşură lângă un copac. 

- I-am omorât! strigă Tul, bătându-l pe spate. 

- Ai grijă! ţipă Copoiul, când toată urina i se prelinse pe picior. 

Râseră cu toţii. Până şi Ursuzul lăsă să-i scape un chicot. 

Tul îl scutură pe Treicopaci de umăr. 

- I-am omorât, şefu'! 

-I-am omorât pe ăştia, da, zise el, cu un aer pesimist, dar mai 
sunt o grămadă. Cu miile. Nu le va plăcea nici lor să rămână aici, în 
spatele munţilor. Mai devreme sau mai târziu vor porni spre sud. 
Poate la vară, când se eliberează trecătorile, poate mai târziu. Dar 


nu mai e mult. 

Copoiul aruncă o privire către ceilalţi, cu toţii agitaţi şi 
îngrijoraţi după acel mic discurs. Strălucirea victoriei nu durase 
prea mult. Niciodată nu dura. Privi împrejur, la capetele-turtite 
căzute la pământ, ciopârţite şi însângerate, răşchirate şi zdrobite. 
Părea o victorie mică şi neînsemnată cea pe care tocmai o 
obţinuseră. 

— N-ar trebui să încercăm să le spunem, Treicopaci? întrebă el. N- 
ar trebui să prevenim pe cineva? 

- Ba da. Treicopaci afişă un mic zâmbet trist. Dar pe cine? 


Cursul iubirii adevărate 


Jezal înainta năpăstuit prin cenuşiul Agriont, cu armele de 
scrimă în mână: căscând, împiedicându-se, bodogănind, chinuit încă 
de dureri cumplite de pe urma nesfârşitei alergări din ziua 
precedentă. Nu vedea nici ţipenie de om, în timp ce se târa spre 
persecuțiile zilnice la care îl supunea Lordul Mareşal Varuz. În afară 
de ciripitul prematur şi răzleţ al câte unei păsări sub acoperişuri şi 
de scârţâitul obosit al propriilor cizme îndărătnice, totul era 
cufundat în linişte. Nimeni nu era treaz la ora aia. Nimeni nu 
trebuia să fie treaz la ora aia. El, cel mai puţin dintre toţi. 

Îşi târî picioarele suferinde prin galeria boltită şi de-a lungul 
tunelului. Soarele abia trecea de linia orizontului şi curtea era plină 
de umbre adânci. Mijindu-şi ochii în întuneric, îl zări pe Varuz 
aşezat la masă, aşteptându-l. La naiba. Sperase să ajungă devreme, 
măcar o dată. Oare bătrânul afurisit dormise măcar? 

- Lord Mareşal! strigă Jezal, pornind într-o alergare uşoară, fără 
tragere de inimă. 

— Nu. Astăzi nu. Un fior se strecură pe ceafa lui Jezal. Nu era 
glasul maestrului de scrimă, dar avea o rezonanţă neplăcut de 
familiară. Mareşalul Varuz e ocupat cu treburi mai importante în 
dimineaţa asta. Inchizitorul Glokta şedea în umbră, lângă masă, 
afişându-şi rânjetul lui revoltător de ştirb. Pielea lui Jezal se înfioră 
de dezgust. Nu era ceea ce-i lipsea cuiva la primele ore ale 
dimineţii. Încetini pasul, înaintând şovăitor şi se opri lângă masă. 
Fără îndoială, vei fi încântat să afli că nu vei avea parte de alergat, 
de înot, de bârnă sau de drugul greu în dimineaţa asta, zise 
infirmul. Nici măcar nu vei avea nevoie de alea. Îşi flutură bastonul 
către armele de scrimă ale lui Jezal. O să stăm doar puţin de vorbă. 
Atâta tot. 

Cinci ore chinuitoare cu Varuz i se părură dintr-odată foarte 
atrăgătoare, dar Jezal nu avea de gând să-şi trădeze tulburarea. Îşi 
azvârli armele pe masă cu un zăngănit puternic şi se aşeză 
nonşalant pe celălalt scaun, sub privirile atente, din umbră, ale lui 
Glokta. Jezal îşi puse în gând să-i susţină privirea până când va 
ceda într-un fel, dar încercarea se dovedi zadarnică. După câteva 
secunde în care privi acel chip ofilit, acel rânjet gol, acei ochi 
febrili, adânciţi în orbite, începu să găsească tăblia mesei deosebit 


de interesantă. 

— Aşadar, spune-mi, căpitane, de ce ai acceptat duelul? 

Un joc, deci. Un joc de cărţi, cu doar doi jucători. Şi tot ce se 
spunea avea să ajungă la urechile lui Varuz, asta era sigur. Jezal va 
trebui să-şi joace mâna cu grijă, să-şi ţină cărţile aproape şi mintea 
limpede. 

— Pentru onoarea mea, pentru aceea a familiei mele şi pentru cea 
a regelui meu, răspunse el imperturbabil. 

Schilodul n-avea decât să încerce să găsească vreun cusur 
replicii. 

— Ah, deci înduri toate astea pentru binele naţiunii tale. Ce bun 
cetăţean trebuie să fii. Cât altruism. Ce exemplu pentru noi toţi! 
Glokta pufni. Te rog! Dacă trebuie să minţi, cel puţin alege o 
minciună pe care o crezi tu însuţi convingătoare. Un asemenea 
răspuns este o insultă la adresa amândurora. 

Cum îndrăznea această fosilă ştirbă să abordeze un astfel de ton 
cu el? Picioarele lui Jezal se smuciră: era pe punctul de a se ridica şi 
de a pleca. La naiba cu Varuz şi cu lacheul lui hidos. Dar prinse 
privirea schilodului când îşi aşeză mâinile pe braţele scaunului, să 
se ridice. Glokta îi zâmbea, un zâmbet batjocoritor. Să plece ar 
însemna să-şi recunoască într-un fel înfrângerea. De ce acceptase 
duelul, de fapt? 

- Tata a vrut s-o fac. 

- Măi, măi. Sunt profund înduioşat. Fiul loial, constrâns de un 
puternic simţ al datoriei, este forţat să împlinească ambițiile tatălui 
său. O poveste cunoscută, ca un vechi scaun comod pe care ne place 
tuturor să şedem. Spune-le ce vor să audă, nu? Un răspuns mai bun, 
dar la fel de departe de adevăr. 

— Atunci de ce nu-mi spuneţi dumneavoastră? se răsti Jezal, 
îmbufnat, de vreme ce se pare că ştiţi atât de multe despre asta? 

- Bine, am să-ţi spun. În primul rând, oamenii nu se duelează 
pentru regele lor, pentru familiile lor şi nici de dragul exerciţiului, 
să nu-mi spui mie asta. Se duelează pentru faimă, pentru glorie. Se 
duelează pentru propriul lor succes. Se duelează pentru ei înşişi. Eu 
ar trebui să ştiu. 

— Ar trebui să ştiţi? Jezal pufni. Se pare că n-a prea mers în ceea 
ce vă priveşte. 

Îşi regretă vorbele imediat. Gură spurcată, îl vâra în tot felul de 
necazuri. Însă Glokta doar îşi flutură din nou zâmbetul dezgustător. 

- Mergea destul de bine până când am ajuns în închisorile 


împăratului. Care e scuza ta, mincinosule? 

Lui Jezal nu-i plăcea felul în care decurgea discuţia. Era prea 
obişnuit cu victorii uşoare la masa de joc şi cu jucători slabi. Se 
plafonase. Mai bine să stea de data asta, până când reuşea să-şi 
măsoare noul adversar. Strânse din dinţi şi nu spuse nimic. 

-E nevoie de multă muncă, fireşte, ca să câştigi Turnirul, 
continuă Glokta. Să-l fi văzut pe prietenul nostru comun, Collem 
West, la treabă. A asudat o lună întreagă, zbenguindu-se în timp ce 
noi, ceilalţi, râdeam de el. Un parvenit idiot întrecându-se cu alţii 
mai buni decât el, asta gândeam cu toţii. Se poticnea la exerciţii, se 
împleticea pe bârnă, se făcea de râs întruna, zi după zi. Dar uită-te 
la el acum! Glokta îşi lovi bastonul cu un deget. Şi uită-te la mine. 
Se pare că el a râs la urmă, nu, căpitane? Asta îţi arată unde poţi 
ajunge cu niţică străduinţă. Ai de două ori talentul lui şi ai obârşia 
potrivită. Trebuie să munceşti de zece ori mai puţin, dar tu nu vrei 
să munceşti deloc. 

Jezal n-avea de gând să treacă asta cu vederea. 

— Nu muncesc deloc? Nu mă supun la tortură în fiecare zi...? 

— 'Tortură? întrebă aspru Glokta. 

Jezal îşi dădu seama prea târziu de alegerea nefericită a 
cuvintelor. 

- Ei, bine, bălmăji el, voiam să spun... 

— Ştiu nu puţine atât despre duel, cât şi despre tortură. Crede-mă, 
când spun - şi rânjetul grotesc al inchizitorului se lărgi şi mai mult 
- că sunt două lucruri foarte diferite. 

- Ăă... făcu Jezal, încă descumpănit. 

- Ai ambiţii şi ai mijloacele să le realizezi. Cu puţin efort te-ai 
descurca. Câteva luni de trudă, pe urmă probabil nu va mai trebui 
să depui niciun efort toată viaţa, dacă asta vrei. Câteva luni scurte 
şi eşti aranjat. Glokta îşi linse gingiile goale. Dacă nu intervine 
nimic neprevăzut, desigur. Ţi s-a oferit o şansă imensă. În locul tău, 
eu aş profita de ea, dar nu ştiu, poate că eşti nu doar mincinos, ci şi 
prost. 

— Nu sunt prost, zise cu răceală Jezal. 

Fu tot ce reuşi să facă. 

Glokta ridică o sprânceană, apoi tresări, sprijinindu-se cu putere 
în baston, în timp ce se ridică încet în picioare. 

— Renunţă dacă vrei, n-ai decât. Stai cu braţele încrucişate tot 
restul vieţii, bea şi trăncăneşte cu ceilalţi ofiţeri inferiori. Există o 
grămadă de oameni care ar fi mai mult decât încântați să trăiască o 


asemenea viață. O grămadă de oameni care n-au avut şansele pe 
care le-ai avut tu. Renunţă. Lordul Mareşal Varuz va fi dezamăgit, 
maiorul West, tatăl tău la fel şi aşa mai departe, dar, te rog, crede- 
mă când îţi spun - şi inchizitorul se sprijini, continuând să-şi afişeze 
zâmbetul oribil — că mie nu-mi pasă câtuşi de puţin. La revedere, 
căpitane Luthar. 

Şi Glokta se îndepărtă şchiopătând către galeria boltită. 


După această întrevedere deloc plăcută, Jezal se trezi deodată cu 
câteva ore de timp liber la dispoziţie, dar nu avea deloc starea de 
spirit să se bucure de asta. Hoinări pe străzile pustii, prin pieţele şi 
parcurile Agriontului, gândindu-se posomorât la ceea ce îi spusese 
schilodul, blestemând numele de Glokta, dar incapabil să-şi alunge 
discuţia din minte. O răsuci pe toate părţile, analizând fiecare frază, 
găsind întruna alte lucruri pe care ar fi trebuit să le spună. Numai 
de i-ar fi venit în minte la timp! 

— A, căpitane Luthar! Jezal tresări şi ridică privirea. Un bărbat pe 
care nu-l recunoștea stătea pe iarba înrourată, sub un copac, 
zâmbindu-i, cu un măr pe jumătate mâncat în mână. Găsesc că 
dimineaţa devreme e momentul potrivit pentru o plimbare. Calmă, 
cenuşie, curată şi goală. Nu se compară cu rozul ţipător al serii. 
Toată hărmălaia, toţi oamenii aceia venind şi plecând. Cum poate 
să gândească cineva în mijlocul acelei zăpăceli? Iar acum văd că 
eşti de aceeaşi părere. Ce încântător! 

Luă o mușcătură mare, zgomotoasă, din măr. 

— Te cunosc? 

- O, nu, nu, zise străinul, ridicându-se în picioare şi ştergându-şi 
murdăria de pe turul pantalonilor. Nu încă. Mă numesc Sulfur. Yoru 
Sulfur. 

- Zău? Şi ce vânt te aduce la Agriont? 

— Se poate spune că sunt în misiune diplomatică. 

Jezal îl măsură cu privirea, încercând să-i stabilească originea. 

— O misiune din partea cui? 

— A stăpânului meu, desigur, zise Sulfur. 

Jezal observă că avea ochii de culori diferite. I se părea o 
trăsătură urâtă şi respingătoare. 

— Iar stăpânul tău este...? 

— Un om foarte înţelept şi foarte puternic. Curăţă cotorul cu dinţii 
şi îl azvârli în tufişuri, ştergându-şi mâinile de partea din faţă a 
cămăşii. Văd că vii de la antrenamentul de scrimă. 


Jezal îşi coborî privirea la arme. 

— Da, răspunse el, dându-şi seama că luase în sfârşit o decizie, dar 
pentru ultima oară. Renunţ. 

- O, vai de mine, nu! Străinul îl apucă pe Jezal de umăr. O, vai 
de mine, n-ai voie! 

— Ce? 

- Nu, nu! Stăpânul meu ar fi îngrozit dacă ar şti. Îngrozit! 
Renunţă la duel şi vei renunţa la mai mult de-atât. Aşa ajungi să te 
remarce publicul, pricepi? El decide, în cele din urmă. Nu există 
nobilime fără plebe, niciun fel de nobilime! Ei decid! 

— Ce? Jezal îşi roti privirea prin parc, sperând să zărească un 
străjer, ca să-l înştiinţeze că un nebun periculos umbla liber prin 
Agriont. 

- Nu, n-ai voie să renunţi! Nici să n-aud de asta! Nu, deloc! Sunt 
sigur că ai să te descurci până la urmă. N-ai voie. 

Jezal îndepărtă mâna lui Sulfur de pe umărul lui. 

— Cine eşti? 

— Sulfur. Yoru Sulfur, la dispoziţia ta. Ne mai vedem, căpitane, la 
Turnir, dacă nu mai devreme. 

Şi îşi flutură mâna peste umăr, în timp ce se îndepărta cu paşi 
mari. 

Jezal se holbă după el, cu gura întredeschisă. 

- La naiba! ţipă el, aruncându-şi armele pe iarbă. 

Astăzi toată lumea părea că vrea să se amestece în treburile lui, 
până şi necunoscuţii nebuni din parc. 


Când socoti că ora era destul de înaintată, Jezal se duse să-i facă 
o vizită maiorului West. Te puteai bizui oricând pe urechea lui 
înţelegătoare şi Jezal spera că şi-ar putea manipula prietenul să-i 
ducă vestea proastă Lordului Mareşal Varuz. Aceea era o scenă la 
care nu voia să ia parte dacă putea s-o evite în vreun chip. Bătu la 
uşă şi aşteptă, apoi bătu din nou. Uşa se deschise. 

— Căpitane Luthar! Ce onoare copleşitoare! 

— Ardee, murmură Jezal, oarecum surprins s-o găsească acolo, mă 
bucur să te revăd. 

De data asta, chiar vorbea sincer. Era interesantă, asta era. Era 
un lucru nou şi reconfortant pentru el să fie cu adevărat interesat de 
ceea ce avea de spus o femeie. Şi era a naibii de arătoasă, asta nu 
putea fi tăgăduit, şi părea mai frumoasă de fiecare dată când o 
vedea. Nu se putea întâmpla nimic între ei doi, desigur, având în 


vedere că West îi era prieten şi toate celelalte, dar nu făcea nimic 
rău dacă o privea, nu? 

- Ăă... fratele tău e pe-aici? 

Fata se aruncă nonşalantă pe laviţa de lângă perete, cu un picior 
întins şi un aer foarte posac. 

-E plecat. A ieşit. E mereu ocupat. Mult prea ocupat pentru 
mine. 

Avea obrajii vizibil îmbujoraţi. Ochii lui Jezal căzură pe carafă. 
Dopul era scos şi vinul la jumătate. 

— Eşti beată? 

- Oarecum -— aruncă o ocheadă la paharul de vin pe jumătate plin 
de lângă cotul ei — dar în general sunt doar plictisită. 

— Nu e încă nici zece. 

- Nu pot fi plictisită înainte de zece? 

— Ştii la ce mă refer. 

-Lasă morala pe seama fratelui meu. Îi şade mai bine. Şi bea 
ceva. Îşi flutură mâna către sticlă. Arăţi de parcă ai avea nevoie. 

Ei, bine, asta era adevărat. Îşi turnă un pahar şi se aşeză pe un 
scaun în faţa lui Ardee, în timp ce ea îl privea pe sub pleoapele 
grele. Fata îşi luă paharul de pe masă. Lângă el se afla o carte 
groasă, cu faţa în jos. 

- Cum e cartea? întrebă Jezal. 

— Căderea Maestrului Creator, în trei volume. Se zice că e una 
dintre cărţile fundamentale ale istoriei. O grămadă de aiureli 
plicticoase, pufni ea cu dispreţ. Plină de magi înţelepţi, de cavaleri 
neînduplecaţi, cu săbii măreţe şi doamne cu funduri şi mai măreţe. 
Magie, violenţă şi romantism, în egală măsură. Tâmpenii! 

Azvârli cartea de pe masă şi aceasta căzu pe covor, cu paginile 
fâlfâind. 

- Trebuie să poţi găsi ceva cu care să-ţi ocupi timpul! 

— Zău? Ce-ai propune? 

— Verişoarele mele brodează mult. 

- Du-te naibii. 

- Hm, făcu Jezal zâmbind. Înjurăturile nu mai păreau nici pe 
jumătate la fel de jignitoare ca atunci când s-au cunoscut. Ce făceai 
acasă, în Englia? 

- O, acasă! Capul îi căzu pe speteaza laviţei. Credeam că mă 
plictisesc acolo. Abia aşteptam să vin aici, în miezul strălucitor al 
lucrurilor. Acum abia aştept să mă întorc. Să mă mărit cu un 
fermier. Să am o duzină de plozi. Cel puţin aşa aş avea parte de 


puţină conversaţie. Închise ochii şi suspină. Dar Collem nu mă lasă. 
Se simte responsabil, acum, că tatăl nostru a murit. Consideră că e 
prea periculos. Nu vrea să fiu măcelărită de oamenii Nordului, dar 
cam aici se sfârşeşte la el simţul datoriei. Cu siguranță, nu se 
întinde până la a petrece zece minute cu mine. Aşa că, se pare că 
sunt îngropată aici, cu nişte snobi aroganţi ca voi. 

Jezal se foi stânjenit în scaun. 

- Pare să se descurce. 

- O, da! pufni Ardee. Collem West, un băiat straşnic. A câştigat 
un Turnir, nu ştii? A trecut primul zidul la Ulrioch, nu-i aşa? Fără o 
obârşie nobilă, n-o să fie niciodată unul de-ai noştri, dar un băiat 
straşnic, pentru un om de rând! Dar păcat cu sora aia a lui 
neobrăzată, mult prea isteaţă. Şi se spune că bea, şopti ea. Nu-şi 
cunoaşte locul. Mare ruşine! Cel mai bine s-o ignori pur şi simplu. 
Ardee suspină din nou. Da, cu cât mă duc acasă mai repede, cu atât 
mai fericită va fi toată lumea. 

- Eu n-am să fiu mai fericit. 

La naiba, chiar spusese asta cu voce tare? 

Ardee râse, dar fără prea mare voioşie. 

- Ei, bine, e grozav de nobil din partea ta să spui asta. De ce nu 
eşti la antrenament, apropo? 

— Mareşalul Varuz a fost ocupat astăzi. Jezal se opri o clipă. De 
fapt, azi-dimineaţă mi-a fost instructor de scrimă prietenul tău Sand 
dan Glokta. 

— Zău? Ce-a avut de spus? 

- Diverse lucruri. M-a făcut nătărău. 

— Măi să fie! 

Jezal se încruntă. 

— Da, ei bine, sunt la fel de plictisit de scrimă ca tine de cartea 
aia. Despre asta am vrut să vorbesc cu fratele tău. Mă gândesc să 
renunţ. 

Ardee izbucni în râs. Fornăind, gâlgâind în hohote. Întreg trupul i 
se scutura. Vinul i se revărsă din pahar şi se împrăştie pe podea. 

— Ce e atât de amuzant? vru Jezal să ştie. 

— Doar că — îşi şterse o lacrimă — am făcut o prinsoare cu Collem. 
Era sigur că te vei ţine de treabă. lar acum eu sunt cu zece mărci 
mai bogată. 

— Nu sunt sigur că-mi place să fiu obiectul rămăşagului vostru, 
zise aspru Jezal. 

— Nu sunt sigură că mă sinchisesc. 


— E ceva serios. 

— Nu, nu este! se răsti ea. Pentru fratele meu a fost ceva serios, el 
trebuia s-o facă! Nimeni nu te observă când nu ai în nume un „dan”, 
şi cine să ştie asta mai bine ca mine? Eşti singura persoană care şi-a 
pierdut timpul cu mine de când am venit aici, şi asta doar fiindcă 
te-a obligat Collem. Am extrem de puţini bani şi niciun strop de 
sânge nobil, ceea ce mă face un nimic pentru unii ca tine. Bărbaţii 
mă ignoră şi femeile îmi întorc spatele. N-am nimic aici, nimic şi pe 
nimeni şi tu crezi că ai o viaţă grea? Haide! Aş putea să mă apuc de 
scrimă, zise ea cu amărăciune. Întreabă-l pe Lordul Mareşal dacă 
are loc pentru o elevă, bine? Măcar atunci aş avea cu cine să 
vorbesc! 

Jezal clipi. Asta nu era interesant. Era nepoliticos. 

— Stai aşa, n-ai habar cum e să... 

— O, nu te mai văicări! Câţi ani ai? Cinci? De ce nu te întorci să 
sugi la ţâţa mamei, ţâncule? 

Nu-i venea să-şi creadă urechilor. Cum îndrăznea? 

- Mama mea e moartă, spuse el. 

Ha! Asta trebuia s-o facă să se simtă vinovată, să-i stoarcă o 
scuză. Dar nu se întâmplă aşa. 

— Moartă? Norocul ei, cel puţin nu trebuie să-ţi asculte văicărelile 
blestemate! Voi, băieţeii răsfăţaţi şi bogaţi, sunteţi cu toţii la fel. 
Primiţi de-a gata tot ce v-aţi putea dori, apoi vă apucă pandaliile 
fiindcă trebuie să întindeţi mâna şi să luaţi. Eşti jalnic! Îmi faci silă! 

Jezal se holbă la ea. Faţa îi ardea, îl înţepa, de parcă ar fi fost 
pălmuit. Ar fi preferat să fi fost pălmuit. Nu i se mai vorbise aşa în 
viaţa lui. Niciodată! Era mai rău decât Glokta. Mult mai rău şi de 
departe mai neaşteptat. Îşi dădu seama că gura îi atârna pe 
jumătate deschisă. O închise, strângând din dinţi, trânti paharul pe 
masă şi se ridică să plece. Se îndrepta spre ieşire, când uşa se 
deschise brusc, şi Jezal se pomeni faţă în faţă cu maiorul West. 

— Jezal, zise West, părând la început doar surprins, iar apoi, când 
aruncă o privire către sora lui, tolănită pe laviţă, uşor bănuitor. Ce 
faci aici? 

- Ăă... am venit să te văd, de fapt. 

— O, da? 

— Da. Dar mai poate aştepta. Am treabă. 

Şi Jezal trecu valvârtej pe lângă prietenul său şi ieşi pe coridor. 

- Ce-a fost asta? îl auzi pe West întrebând, în timp ce se 
îndepărta. Eşti beată? 


Mânia lui Jezal spori cu fiecare pas, până când era pe cale să-l 
sufoce. Fusese victima unui ultraj! Un atac sălbatic şi nemeritat! Se 
opri pe coridor, tremurând de furie, cu răsuflarea fornăindu-i în nas, 
de parcă ar fi alergat cincisprezece kilometri, cu pumnii încleştaţi 
până la durere. Şi încă de la o femeie! O femeie! Şi o afurisită de 
femeie din popor! Cum a îndrăznit? Îşi irosise timpul cu ea, râsese 
la glumele ei şi o găsise atrăgătoare. Ar fi trebuit să fie onorată să i 
se acorde atenţie! 

- Târfă afurisită! mârâi Jezal. 

Îi trecu prin minte să se întoarcă şi să-i spună asta în faţă, dar era 
prea târziu. Privi împrejur, după ceva în care să lovească. Cum să se 
răzbune? Cum? Atunci îi veni ideea. 

Să-i demonstreze că s-a înşelat. 

Asta ar fi rezolvarea. Să-i demonstreze că s-a înşelat, ei şi 
schilodului nenorocit de Glokta. Le va dovedi cât de stăruitor poate 
să muncească. Le va dovedi că nu e nici nătărău, nici mincinos, nici 
copil răsfăţat. Cu cât se gândea mai mult la asta, cu atât i se părea 
că totul se leagă mai bine. Avea să câştige blestematul ăla de 
Turnir, asta avea să facă! Asta le va şterge rânjetele de pe față! 
Porni grăbit de-a lungul coridorului, cu un sentiment nou, 
necunoscut, crescându-i în piept. 

Simţea că avea un ţel. Asta era. Poate că nu era prea târziu 
pentru o alergare. 


Cum sunt dresați câinii 


Practicianul Frost stătea lângă perete, perfect nemişcat, perfect 
tăcut, abia vizibil în umbrele adânci, una cu clădirea. Albinosul nu 
se clintise de o oră sau mai bine, nu se lăsase de pe un picior pe 
altul, nu clipise, nu respirase cât să-l fi observat Glokta, stând cu 
ochii aţintiţi la strada din faţa lor. 

În schimb, Glokta înjura, se foia deranjat, tresărea, se scărpina la 
faţă, îşi sugea gingiile goale. De ce întârzie? Câteva minute în plus şi s- 
ar putea să adorm, să cad în canalul ăla împuţit şi să mă înec. Ce 
grozav de nimerit ar fi! Privi apa vâscoasă, puturoasă, de la 
picioarele lui, legănându-se şi vălurindu-se. Cadavru găsit plutind 
lângă docuri, umflat de apa mării şi de nerecunoscut... 

Frost îi atinse braţul în întuneric şi îi arătă în josul străzii cu un 
deget mare şi alb. Trei bărbaţi înaintau încet înspre ei, cu mersul 
crăcănat al unora care au petrecut multă vreme la bordul unei nave, 
păstrându-şi echilibrul pe o punte în balans. Aşadar, ăsta e jumătate 
din micul nostru grup. Mai bine mai târziu decât niciodată. Cei trei 
marinari veniră până la jumătatea podului ce traversa canalul, apoi 
se opriră şi aşteptară, la nu mai mult de douăzeci de paşi depărtare. 
Glokta le auzea tonul conversaţiei: accente aspre, hotărâte, triviale. 
Se trase şontâc mai în umbră, lipindu-se de clădire. 

Acum paşii veneau din partea opusă, paşi grăbiţi. Alţi doi bărbaţi 
îşi făcură apariţia, păşind iute în josul străzii. Unul dintre ei, un 
individ foarte înalt şi subţire, într-o haină de blană scumpă, privea 
bănuitor împrejur. Acela trebuie să fie Gofred Hornlach, pânzar de 
vază. Omul nostru. Însoţitorul lui avea o sabie la şold şi se opintea 
cu un cufăr mare de lemn pe un umăr. Servitor sau gardă personală 
sau ambele. Nu prezintă interes. Glokta simţi cum i se ridică părul pe 
ceafă când se apropiară de pod. Hornlach schimbă câteva cuvinte 
grăbite cu unul dintre marinari, un bărbat cu o barbă mare, 
castanie. 

— Gata? îi şopti el lui Frost. Practicianul clătină aprobator din 
cap. Nu mişcaţi! strigă Glokta, din toţi rărunchii, în numele 
Maiestăţii Sale! 

Servitorul lui Hornlach se răsuci, lăsând cufărul să cadă pe pod 
cu un bubuit şi ducându-şi mâna spre sabie. Se auzi un zbârnâit 
domol din umbrele de pe cealaltă parte a drumului. Servitorul privi 


surprins, scoase un fornăit şi se prăbuşi cu faţa în jos. Practicianul 
Frost ieşi iute din umbră, călcând uşor pe drum. 

Hornlach se uită în jos, cu ochii mari, la cadavrul gărzii sale de 
corp, apoi la albinosul mătăhălos. Se întoarse către marinari: 

— Ajutaţi-mă! strigă el. Opriţi-l! 

Şeful lor îi răspunse cu un zâmbet: 

— Nu cred. 

Cei doi tovarăşi ai săi înaintară fără grabă, blocând podul. 
Pânzarul se îndepărtă împleticindu-se, făcu un pas poticnit spre 
umbrele de lângă canal, pe partea cealaltă. Severard se ivi de sub o 
poartă, în faţa lui, cu arcul peste umăr. Înlocuieşte arcul cu un buchet 
de flori şi va arăta de parcă ar merge la o nuntă. N-ai zice că tocmai a 
ucis un om. 

Încolţit, Hornlach nu putea decât să privească mut împrejur, cu 
ochii măriţi de spaimă şi uimire, cum cei doi practicieni se apropie, 
cu Glokta târşâindu-şi picioarele în urma lor. 

- Dar v-am plătit! le strigă disperat Hornlach marinarilor. 

— Ai plătit un drum, zise căpitanul lor. Loialitatea se taxează în 
plus. 

Mâna mare şi albă a Practicianului Frost se prăbuşi pe umărul 
negustorului, forțându-l să se lase în genunchi. Severard se apropie 
tacticos de servitor, îşi vârî vârful cizmei murdare sub trupul 
acestuia şi îl rostogoli. Cadavrul îşi ridică ochii sticloşi spre cerul 
nopţii, cu penele săgeţii ieşindu-i din gât. Sângele din jurul gurii 
părea negru în lumina lunii. 

— Mort, mârâi Severard, fără niciun rost. 

- Asta face o săgeată prin gât, remarcă Glokta. Scapă de el, fii 
bun! 

- S-a făcut. 

Severard înhăţă picioarele slujitorului şi le ridică peste parapetul 
podului, pe urmă îi apucă trupul de sub braţe şi îl azvârli peste 
margine, cu un mârâit. Atât de lejer, atât de curat, atât de priceput. Se 
vede că a mai făcut-o. Se auzi un pleoscăit când trupul lovi apa 
mâloasă de dedesubt. Frost îi legase de-acum lui Hornlach mâinile 
strâns la spate şi îi vârâse sacul pe cap. Prizonierul zbiera prin 
pânză, în timp ce era tras în picioare. Glokta însuşi se apropie 
şontâc de cei trei marinari, cu picioarele amorţite după atâta timp 
petrecut stând neclintit în stradă. 

— Şi iată-ne, zise el, scoțând o pungă grea din buzunarul interior 
al hainei. O tinu legănându-se chiar deasupra palmei întinse a 


căpitanului. Spune-mi, ce s-a întâmplat în seara asta? 

Bătrânul matelot zâmbi, cu faţa-i bătătorită încreţindu-se ca 
pielea de cizmă. 

- Marfa mi se strica şi trebuia să plecăm cu primul flux, i-am 
spus asta. Am aşteptat şi am aşteptat, jumătate de noapte, lângă 
canalul ăla împuţit, dar ce să vezi? Ticălosul nu s-a arătat. 

- Foarte bine. Asta e povestea pe care aş spune-o în Westport, 
dacă m-ar întreba cineva. 

Căpitanul îşi luă un aer ofensat. 

— Aşa s-a întâmplat, Inchizitorule. Ce altă poveste ar putea fi? 

Glokta lăsă punga să cadă şi banii zornăiră înăuntru. 

— Cu complimentele Maiestăţii Sale. 

Căpitanul cântări punga în mână. 

— Mereu încântat să-i fac Maiestăţii Sale o favoare! 

Şi cu asta, el şi cei doi tovarăşi ai săi se întoarseră, numai 
zâmbete gălbejite, şi porniră spre chei. 

- Bun, zise Glokta, hai să continuăm. 


- Unde-mi sunt hainele? strigă Hornlach, zvârcolindu-se în scaun. 

— Îmi cer sincere scuze pentru asta, ştiu că e destul de neplăcut, 
dar hainele pot ascunde una, alta. Lasă-i omului hainele şi îi laşi 
mândria, demnitatea şi toate lucrurile pe care e mai bine să nu le 
aibă aici. Nu interoghez niciodată un prizonier cu hainele pe el. Îl 
mai ţii minte pe Salem Rews? 

— Pe cine? 

- Salem Rews. Unul de-ai tăi. Un pânzar. L-am prins sustrăgându- 
se de la plata dărilor regelui. A mărturisit, a dat câteva nume. Am 
vrut să vorbesc cu ei, dar au murit cu toţii. 

Ochii negustorului licăriră în stânga şi-n dreapta. Îşi evaluează 
opțiunile, încearcă să ghicească ce-am putea să ştim. 

- Oamenii mor tot timpul. 

Glokta se uită ţintă la cadavrul pictat al lui Juvens din spatele 
prizonierului său, care sângera cu o vopsea roşie pe tot peretele. 
Oamenii mor tot timpul. 

- Desigur, dar nu chiar aşa de violent. Mă gândesc că cineva i-a 
vrut morţi, că cineva a poruncit să fie omorâţi. Mă gândesc că acela 
ai fost tu. 

- N-ai nicio dovadă! Niciuna! N-ai s-o scoţi la capăt cu asta! 

— Dovezile nu înseamnă nimic, Hornlach, dar am să-ţi fac pe plac. 
Rews a supravieţuit. Întâmplarea face să fie chiar aici, pe coridor, 


rămas fără prieteni, smiorcăindu-se, numind fiecare pânzar care-i 
trece prin minte sau care ne trece nouă prin minte, la drept vorbind. 
(Ochi mijiţi, dar niciun răspuns.) L-am folosit să-l prindem pe Carpi. 

- Carpi? întrebă negustorul, încercând să pară nonşalant. 

- Ţi-l aminteşti pe asasinul tău, nu-i aşa? Un styrian uşor molâu. 
Cu urme de acnee? Năduşeşte mult? Îl avem şi pe el. Ne-a spus 
întreaga poveste. Cum l-ai tocmit, cât l-ai plătit, ce i-ai cerut să 
facă. Întreaga poveste. Glokta zâmbi: Are o memorie excelentă, 
pentru un criminal, foarte amănunțită. 

Teama se vedea acum, doar o urmă de teamă, dar Hornlach se 
replie uşor. 

— Acesta este un afront la adresa ghildei mele, strigă el, cu toată 
autoritatea de care putea da dovadă, aşa gol şi legat de un scaun. 
Stăpânul meu, Coster dan Kault, nu va îngădui una ca asta, iar el e 
prieten apropiat cu Superiorul Kalyne! 

-La naiba cu Kalyne, e terminat. În plus, Kault crede că eşti în 
siguranţă la bordul acelei corăbii, în drum spre Westport şi departe 
de noi. Nu cred că îţi va simţi cineva lipsa vreme de câteva 
săptămâni. Negustorului îi căzu faţa. O grămadă de lucruri se pot 
întâmpla în acest timp... o grămadă foarte mare. 

Limba lui Hornlach ţâşni peste buze. Ridică pe furiş o privire spre 
Frost şi Severard şi se aplecă puţin. Aşadar, acum vine tocmeala. 

- Inchizitorule, spuse el cu glas mieros, dacă am învăţat ceva de 
la viaţă, e că fiecare om vrea ceva. Fiecare om are preţul lui, da? Iar 
noi avem buzunare adânci. Nu trebuie decât să spui ce vrei. Doar să 
spui! Ce vrei? 

-Ce vreau? întrebă Glokta, aplecându-se, la o distanţă mai 
conspirativă. 

- Da. Ce înseamnă toate astea? Ce vrei? 

Acum Hornlach zâmbea, un mic zâmbet şiret, isteţ. 

Ce drăguţ, dar n-ai să-ţi cumperi scăparea. 

-Îmi vreau dinţii înapoi. Zâmbetul negustorului începu să 
pălească. Îmi vreau piciorul înapoi. Hornlach înghiţi. Îmi vreau 
viaţa înapoi. Prizonierul devenise foarte palid. Nu? Atunci poate că 
mă voi mulţumi cu capul tău într-un băț. N-ai nimic altceva din 
ceea ce vreau eu, indiferent cât de adânci îţi sunt buzunarele! Acum 
Hornlach tremura uşor. Gata cu fanfaronada? Gata cu târguiala? 
Atunci putem începe. Glokta ridică hârtia din faţa lui şi citi prima 
întrebare. Cum te numeşti? 

— Uite, Inchizitorule, eu... 


Frost izbi cu pumnul în masă şi Hornlach se chirci în scaun. 

- Răspunde naibii la întrebare! îi răcni Severard în faţă. 

— Gofred Hornlach, scânci negustorul. 

Glokta clătină din cap. 

- Bine. Eşti un membru de vază al Ghildei Pânzarilor? 

— Da, da! 

- Unul dintre delegaţii Magisterului Kault, de fapt? 

— Ştii cine sunt! 

— Ai uneltit cu alţi pânzari să-l înşeli pe Maiestatea Sa Regele? Ai 
tocmit un asasin să omoare cu premeditare zece dintre supuşii 
Maiestăţii Sale? Ţi-a poruncit să faci asta Magisterul Coster dan 
Kault, capul Ghildei Pânzarilor? 

- Nu! strigă Hornlach, cu glasul piţigăiat de panică. 

Nu e răspunsul de care am nevoie. Glokta aruncă o privire către 
Practicianul Frost. Pumnul mare şi alb se cufundă în stomacul 
negustorului şi acesta scoase un suspin domol când alunecă într-o 
parte. 

- Mama mea ţine câini, ştii, zise Glokta. 

- Câini, şuieră Severard, în urechea negustorului care gâfâia, 
îmbrâncindu-l înapoi în scaun. 

-Îi adoră. Îi dresează să facă o sumedenie de giumbuşlucuri. 
Glokta îşi încreţi buzele. Ştii cum sunt dresați câinii? 

Hornlach încă gâfâia, prăvălit în scaun, cu ochi înlăcrimaţi, 
departe de a putea vorbi. Încă e ca un peşte scos brusc din apă. Gura i 
se deschide şi i se închide, dar niciun sunet. 

— Repetiţie, zise Glokta, Repetă, repetă, repetă. Trebuie să pui 
câinele să-şi execute giumbuşlucurile de o sută de ori la fel, şi pe 
urmă trebuie s-o iei de la capăt. Totul e repetiţie. Şi dacă vrei să 
latre la comandă, nu trebuie să eziţi să foloseşti biciul. Ai să latri 
pentru mine, Hornlach, în faţa Consiliului Deschis. 

— Eşti nebun! strigă pânzarul, holbându-se de la unul la altul, 
sunteţi nebuni cu toţii! 

Glokta îşi flutură zâmbetul gol. 

- Dacă vrei. Dacă te ajută. Îşi aruncă din nou privirea pe hârtia 
din mâna lui. Cum te numeşti? 

Prizonierul înghiţi. 

- Gofred Hornlach. 

— Eşti un membru de vază al Ghildei Pânzarilor? 

- Da. 

— Unul dintre delegaţii Magisterului Kault, de fapt? 


- Da! 

— Ai uneltit cu alţi pânzari să-l înşeli pe Maiestatea Sa Regele? Ai 
tocmit un asasin să omoare cu premeditare zece dintre supuşii 
Maiestăţii Sale? Ţi-a poruncit să faci asta Magisterul Coster dan 
Kault, capul Ghildei Pânzarilor? 

Hornlach privi disperat în jurul său. Frost îi susţinu privirea. 
Severard îi susţinu privirea. 

— Ei? întrebă Glokta. 

Negustorul închise ochii. 

— Da, scânci el. 

— Ce-ai zis? 

- Da! 

Glokta zâmbi. 

— Excelent! Acum, spune-mi: Cum te numeşti? 


Ceai şi răzbunare 


— Este o ţară frumoasă, nu-i aşa? întrebă Bayaz, ridicând privirea 
către stâncile colţuroase ce se înălțţau de-o parte şi de alta a 
drumului. 

Copitele cailor călcau domol de-a lungul cărării, cu un sunet 
surd, potolit, ce contrasta cu starea de neliniște a lui Logen. 

— Aşa să fie? 

- Ei, bine, e o ţară aspră, desigur, pentru cei care nu-i cunosc 
rânduiala. O ţară aspră şi neiertătoare. Dar are şi ceva nobil în ea. 
Întâiul dintre Magi cuprinse întreaga întindere cu un gest larg al 
braţului şi inspiră cu încântare aerul rece. Are onestitate, 
integritate. Cel mai bun oţel nu străluceşte întotdeauna cel mai tare. 
Îi aruncă o privire lui Logen, legănându-se domol în şa. Ar trebui să 
ştii asta. 

— Nu pot spune că-i văd frumuseţea. 

— Nu? Dar ce vezi? 

Logen îşi lăsă ochii să rătăcească peste versanţii abrupți, 
acoperiţi de iarbă, smălţaţi cu petice de rogoz şi orz sălbatic, 
presăraţi cu stânci cenuşii şi pâlcuri de copaci. 

- Văd un teren bun pentru o bătălie. Cu condiţia să ajungi aici 
primul. 

— Zău? Cum aşa? 

Logen arătă către coama sinuoasă a unui munte. 

— Arcaşii de pe creasta de colo n-ar putea fi văzuţi de pe drum şi 
ai putea să-ţi ascunzi aproape toţi oştenii între stânci. Câţiva dintre 
cei echipați mai uşor, lăsaţi pe versanţi, doar ca să atragă inamicii 
pe terenul cel mai abrupt de acolo. Logen arătă către tufişurile 
ţepoase care acopereau versanţii mai joşi. I-ai lăsa să se apropie 
puţin, apoi, când şi-ar croi drum cu greu prin orzul ăla sălbatic, le- 
ai trimite săgețile. Să te trezeşti cu săgețile căzând aşa peste tine nu 
e nostim deloc. Vin mai repede, pătrund mai departe şi muşcă mai 
adânc. Asta i-ar împrăştia. Când ar ajunge la stânci, ar fi sleiţi de 
oboseală şi dezorganizaţi. Ăsta ar fi momentul să ataci. Câţiva 
războinici sărind dintre pietrele alea, atacându-i de sus, odihniţi, 
plini de energie şi ţipând ca toţi dracii, asta i-ar putea înfrânge pe 
loc. Logen privi coasta muntelui cu ochii mijiţi. Fusese şi de-o parte 
şi de alta într-un asemenea atac-surpriză şi în niciuna dintre situaţii 


amintirea nu era plăcută. Dar dacă ar avea de gând să opună 
rezistenţă, continuă Logen, câţiva călăreţi în pădurea de colo ar 
putea isprăvi treaba: câţiva Oameni Aleşi, câţiva luptători aprigi 
năpustindu-se asupra ta de unde nu te aştepţi, ăsta e un lucru 
cumplit. Asta i-ar pune pe fugă. Dar, obosiţi cum ar fi, n-ar fugi 
prea repede. Asta înseamnă prizonieri şi prizonierii pot însemna 
răscumpărare sau cel puţin duşmani ucişi mai uşor. Văd un măcel 
sau o victorie demnă de un cântec, depinde de ce parte te afli. Asta 
văd. 

Bayaz zâmbi, clătinând din cap în ritmul mişcării domoale a 
calului. 

— Oare Stolicus a spus că terenul trebuie să fie prietenul cel mai 
bun al unui general, altfel îi devine cel mai cumplit duşman? 

- N-am auzit niciodată de el, dar avea dreptate. Ăsta e un teren 
bun pentru o armată, cu condiţia să ajungi primul aici. Să ajungi 
primul e toată şmecheria. 

- Într-adevăr. Dar noi nu avem armată. 

— Copacii ăştia ar putea ascunde câţiva călăreţi chiar mai bine 
decât o mulţime. Logen îi aruncă vrăjitorului o privire piezişă. 
Atârna vesel în şa, bucurându-se de o plimbare plăcută în mijlocul 
naturii. Mă îndoiesc că Bethod a apreciat sfatul tău şi eu am avut 
deja destule răfuieli cu el. A fost rănit în locul cel mai sensibil, în 
mândria lui. O să vrea răzbunare. O s-o vrea cu ardoare. 

- 0, da, răzbunare, cea mai răspândită dintre distracţiile 
Nordului. Popularitatea ei pare să nu apună niciodată. 

Logen privi încrâncenat împrejur, la copaci, la stânci, la cutele 
văii, la nenumăratele ascunzători. 

— Trebuie că sunt oameni în munţii ăştia, căutându-ne. Cete de 
oameni pricepuţi şi căliţi în luptă, cu cai buni şi bine înarmaţi, 
obişnuiţi cu locurile. Acum, că Bethod şi-a înfrânt toţi duşmanii, nu 
mai există loc în Nord unde să nu te poată găsi. S-ar putea să 
aştepte acolo — arătă către nişte pietre de lângă drum - sau în 
pădurea de colo sau de colo. Malacus Quai, care călărea în frunte, 
pe calul de povară, privi nervos împrejur. Ar putea fi oriunde. 

— Asta te sperie? întrebă Bayaz. 

- Totul mă sperie şi e bine că e aşa. Teama e un bun prieten al 
celor vânaţi, m-a ţinut în viaţă atâta vreme. Morţii sunt neînfricaţi 
şi n-am poftă să mă alătur lor. Va trimite oameni şi la bibliotecă. 

— O, da, să-mi ardă cărţile şi toate celelalte. 

— Asta te sperie? 


-Nu mult. Pe pietrele de lângă poartă stă scris cuvântul lui 
Juvens şi acesta nu poate fi nesocotit, nici acum. Niciun om cu 
intenţii războinice nu se poate apropia. Îmi închipui că oamenii lui 
Bethod vor rătăci în jurul lacului, prin ploaie, până când vor 
rămâne fără mâncare, gândindu-se în tot acest timp cât de ciudat e 
că nu pot găsi ceva atât de mare cum e o bibliotecă. Nu, zise vesel 
vrăjitorul,  scărpinându-şi barba. Eu m-aş concentra asupra 
încurcăturii în care ne aflăm noi. Ce crezi că se întâmplă dacă 
suntem prinşi? 

- Bethod o să ne omoare, şi asta în cel mai neplăcut mod care-i 
poate trece prin minte. Dacă nu cumva are de gând să fie îndurător 
şi să ne lase să scăpăm cu un avertisment. 

- Pare destul de improbabil. 

-La acelaşi lucru mă gândeam şi eu. Cea mai bună şansă a 
noastră este să o luăm spre Şuvoiul Alb, să încercăm să trecem în 
Englia şi să sperăm că vom avea norocul să nu fim văzuţi. Lui Logen 
nu-i plăcea să se bizuie pe noroc, cuvântul însuşi îi lăsa un gust 
amar. Ridică privirea spre cerul înnorat. Ne-ar prinde bine niţică 
vreme rea. O ploaie zdravănă ne-ar putea ascunde bine. 

Cerul şiroia peste el de săptămâni, dar acum, că avea nevoie de 
ploaie, refuza să scape măcar o picătură. 

Malacus Quai se uita la ei peste umăr, cu ochii mari şi rotunzi de 
îngrijorare. 

— N-ar trebui să încercăm să ne mişcăm mai repede? 

- Poate, răspunse Logen, mângâind gâtul calului, dar asta ar 
osteni animalele şi s-ar putea să avem nevoie mai târziu de toată 
viteza lor. Am putea să ne ascundem ziua şi să călătorim noaptea, 
dar, în cazul ăsta, riscăm să ne rătăcim. E mai bine aşa: înaintăm 
încet şi sperăm să nu fim văzuţi. Privi încruntat spre coama 
muntelui. Sperăm că n-am fost văzuţi deja. 

- Hm, făcu Bayaz, atunci poate că acum e cel mai bun moment 
să-ţi spun. Vrăjitoarea aceea, Caurib, nu e nici pe jumătate atât de 
năroadă cum am lăsat eu să se înţeleagă că ar fi. 

Logen simţi că se prăbuşeşte. 

— Nu? 

— Nu, cu toată vopseaua şi aurul şi trăncăneala despre Nordul 
Îndepărtat, ştie ce vrea. Ochiul-lung, i se spune. Un truc vechi, dar 
eficient. Ne-a urmărit. 

— Ştie unde suntem? 

— Ştie când am plecat, foarte probabil şi în ce direcţie ne 


îndreptăm. 

— Asta nu ne dă nicio şansă. 

— Aş zice că nu. 

-La naiba! Logen zări mişcare între copaci, undeva la stânga, 
strânse mâna pe mânerul sabiei. Câteva păsări ţâşniră spre cer. 
Aşteptă, cu sufletul la gură. Nimic. Îşi lăsă mâna să cadă înapoi. Ar 
fi trebuit să-i omorâm când am avut ocazia. Pe toţi trei. 

- Dar n-am făcut-o şi cu asta, basta. Bayaz aruncă o privire spre 
Logen. Dacă ne găsesc, care e planul tău? 

- Fuga. Şi speranţa că avem cai mai iuți. 


- Şi asta? întrebă Bayaz. 

Vântul sufla cu putere prin vale, în ciuda copacilor, făcând 
flăcările focului să pâlpâie şi să danseze. Malacus Quai îşi adună 
umerii şi îşi înfăşură pătura mai strâns în jurul lor. Aruncă o privire 
către tulpina scurtă pe care Bayaz o ţinea ridicată în faţa lui, cu 
fruntea încreţită de concentrare. 

- Ăă... Asta era a cincea plantă şi nefericitul ucenic mai trebuia 
să nimerească una. Este... ăă... ilyith? 

— Ilyith? repetă vrăjitorul, fără să lase să i se citească pe chip 
niciun indiciu dacă răspunsul era corect. 

Era nemilos ca Bethod când venea vorba de ucenicul lui. 

— Poate? 

— Nici pe departe. Ucenicul închise ochii şi oftă pentru a cincea 
oară în seara aceea. Logen îl compătimea, chiar îl compătimea, dar 
nu era nimic de făcut. Ursilum, în limba veche, din cel cu frunze 
rotunde. 

- Da, da, sigur, ursilum, mi-a stat pe limbă tot timpul. 

— Dacă numele îţi stătea pe limbă, atunci întrebuinţările plantei 
nu pot fi departe, ce zici? 

Ucenicul îşi îngustă ochii şi privi plin de speranţă către cerul 
nopţii, ca şi cum răspunsul ar fi putut fi scris în stele. 

— Nu e pentru... dureri ale articulaţiilor? 

- Nu, categoric nu. Mă tem că articulațiile tale vor continua să te 
chinuie. Bayaz răsuci tulpina încet între degete. Ursilumul n-are 
nicio întrebuințare, din câte ştiu eu. E doar o plantă. 

Şi o azvârli înapoi în tufişuri. 

- Doar o plantă, repetă Quai, scuturându-şi capul. 

Logen oftă şi îşi frecă ochii obosiţi. 

— Îmi cer scuze, Maestre Nouădegete, te plictisim? 


- Ce contează? întrebă Logen, ridicându-şi mâinile în aer. Pe cine 
interesează numele unei plante fără nicio întrebuințare? 

Bayaz zâmbi: 

- Bine punctat. Spune-ne, Malacus, ce anume contează? 

- Dacă un om caută să schimbe lumea, ar trebui mai întâi s-o 
înţeleagă. Ucenicul îşi turui vorbele ca pe o poezie, evident uşurat 
să i se pună o întrebare la care ştia răspunsul. Fierarul trebuie să 
înveţe rosturile metalelor, tâmplarul rosturile lemnului, altfel 
munca lor va preţui puţin. Magia de rând e nestăpânită şi 
periculoasă, căci vine din Cealaltă Parte şi să recurgi la lumea de jos 
e periculos. Magul potenţează vraja cu ştiinţă şi astfel realizează 
Înalta Artă, dar, asemenea fierarului sau tâmplarului, el trebuie să 
caute să schimbe doar ceea ce înţelege. Cu fiecare lucru pe care îl 
învaţă, puterea lui este sporită. Aşadar, magul trebuie să năzuiască 
să înveţe tot, să înțeleagă lumea întreagă. Copacul e puternic doar 
pe măsura rădăcinii sale, iar cunoaşterea este rădăcina puterii. 

— Nu-mi spune, Principiile Artei a lui Juvens! 

- Chiar primele rânduri, zise Bayaz. 

- Iartă-mă că spun, dar sunt pe lumea asta de mai bine de 
treizeci de ani şi încă nu am reuşit să înţeleg un singur lucru care s- 
a întâmplat. Să cunosc lumea în întregime? Să înţeleg totul? Asta e 
o misiune extrem de grea. 

Magul chicoti. 

- Una imposibilă, negreşit. Să cunoşti cu adevărat şi să înţelegi 
chiar şi un fir de iarbă înseamnă să studiezi o viaţă întreagă, iar 
lumea e în continuă schimbare. De aceea tindem să ne specializăm. 

— Aşadar, tu ce ai ales? 

— Focul, răspunse Bayaz, privind vesel flăcările, cu lumina lor 
dansând pe ţeasta-i pleşuvă. Focul, forţa şi voința. Dar chiar şi în 
domeniile alese, după nenumărați ani lungi de studiu, rămân un 
novice. Cu cât înveţi mai mult, cu atât îţi dai seama cât de puţine 
ştii. Totuşi, strădania însăşi e un lucru de preţ. Cunoaşterea este 
rădăcina puterii, în definitiv. 

— Aşadar, cu destulă cunoaştere, voi, magii, puteţi face orice? 

Bayaz se încruntă. 

- Există limite. Şi există reguli. 

- Precum Prima Lege? Maestrul şi ucenicul ridicară, ca unul, 
privirea spre Logen. E interzis să vorbeşti cu diavolii, nu-i aşa? 

Era evident că Quai nu-şi amintea de scăparea lui din timpul 
febrei: avea gura căscată de uimire. Ochii lui Bayaz doar se 


îngustară puţin, cu o vagă urmă de bănuială. 

- Păi, da, aşa este, răspunse Întâiul dintre Magi. E interzis să 
atingi Cealaltă Parte nemijlocit. Prima Lege trebuie să se aplice 
tuturor, fără excepţie. După cum trebuie să se aplice şi A Doua. 

— Care este? 

- E interzis să mănânci carnea oamenilor. 

Logen ridică o sprânceană. 

- Voi, vrăjitorii, născociţi tot felul de lucruri ciudate. 

Bayaz zâmbi: 

- O, nu ştii nici jumătate. Se întoarse către ucenicul său, ridicând 
în faţa lui o rădăcină maro, noduroasă. Iar acum, Maestre Quai, eşti 
bun să-mi spui numele acesteia? 

Logen nu-şi putu stăpâni un zâmbet tainic. Pe asta el o ştia. 

— Haide, haide, Maestre Quai, n-avem la dispoziţie toată noaptea. 

Logen nu putea să mai suporte mult suferinţa ucenicului. Se 
aplecă spre el, prefăcându-se că aţâţă focul cu un băț şi, tuşind ca 
să-şi ascundă vorbele, şopti: 

— Laba-ciorii. 

Bayaz era destul de departe şi vântul foşnea prin copaci. N-avea 
cum să-l fi auzit. Quai îşi jucă bine rolul. Continuă să se holbeze la 
rădăcină, cu fruntea încreţită de concentrare. 

- E laba-ciorii? îndrăzni el. 

Bayaz ridică o sprânceană. 

- Fi, bine, da, este. Bravo, Malacus. Şi îmi poţi enumera 
întrebuinţările ei? 

Logen tuşi din nou. 

- Răni, şopti el, privind nepăsător înspre pădure, acoperindu-şi 
gura cu o mână. 

Poate că nu ştia prea multe despre plante, dar în privinţa rănilor 
avea o experienţă vastă. 

— Cred că e bună pentru răni, zise moale Quai. 

— Excelent, Maestre Quai. Laba-ciorii e răspunsul corect. Şi e 
bună pentru răni. Mă bucur să văd că faci unele progrese, până la 
urmă. Îşi drese glasul: Totuşi, mi se pare curios că foloseşti această 
denumire. I se spune laba-ciorii doar la nord de munţi. Eu, cu 
siguranţă, nu te-am învăţat niciodată numele acesta. Mă întreb pe 
cine cunoşti în acea parte a lumii. Aruncă o privire către Logen. Te- 
ai gândit vreodată la o carieră în artele magiei, Maestre 
Nouădegete? Îl privi din nou pe Quai cu ochii mijiţi: S-ar putea să 
am un loc liber pentru un ucenic. 


Malacus plecă fruntea. 

- Îmi pare rău, Bayaz. 

— Ai şi de ce. Ai putea să ne speli străchinile, ce zici? Poate că 
sarcina ţi se potriveşte mai bine. 

Quai îşi aruncă pătura de pe umeri, fără tragere de inimă, adună 
străchinile murdare şi îşi târşâi picioarele prin pădure, către pârâu. 
Bayaz se aplecă deasupra ceaunului de pe foc, adăugând câteva 
frunze uscate în apa clocotită. Lumina pâlpâitoare a flăcărilor îi 
scânteie pe partea de jos a feţei şi aburul i se învârti în jurul ţestei 
pleşuve. Una peste alta, arăta ca un adevărat vrăjitor. 

— Ce-i asta? întrebă Logen, întinzând mâna să-şi ia pipa. Vreo 
vrajă? Vreo poţiune? Vreo lucrare măreaţă a Înaltei Arte? 

— Ceai. 

— Cum? 

- Frunzele unei anumite plante, fierte în apă. E considerat un lux 
destul de mare în Gurkhul. Turnă o parte din licoare într-o ceaşcă. 
Ţi-ar plăcea să guşti? 

Logen îl adulmecă reticent. 

— Are miros de picioare. 

— Fă cum crezi. Bayaz clătină din cap şi se aşeză înapoi lângă foc, 
strângând cana aburindă în mâini. Dar pierzi unul dintre cele mai 
mari daruri făcute de natură omului. Luă o sorbitură şi plescăi de 
satisfacţie. Calmează mintea, revigorează trupul. Puţine rele nu pot 
fi rezolvate cu o ceaşcă de ceai. 

Logen îndesă un cocoloş de chagga în măciulia pipei. 

- Dar o secure în cap? 

— Acesta este unul dintre ele, recunoscu Bayaz cu un zâmbet larg. 
Spune-mi, Maestre Nouădegete, de ce atâta duşmănie între tine şi 
Bethod? N-ai luptat pentru el de atâtea ori? De ce vă urâţi atât de 
mult? 

Logen tăcu, trăgând fum din pipă, suflând. 

— Există motive, răspunse el băţos. 

Rănile din vremea aceea nu se vindecaseră încă. Nu-i plăcea să le 
zgândărească nimeni. 

- A, motive. Bayaz îşi coborî privirea spre ceaşcă. Şi care sunt 
motivele tale? Duşmănia asta nu merge în ambele direcţii? 

- Poate. 

— Dar tu eşti dispus să aştepţi? 

- Va trebui să fiu. 

- Hm. Eşti foarte răbdător pentru un om al Nordului. 


Logen se gândi la Bethod, la dezgustătorii lui fii şi la nenumăraţii 
oameni pe care îi omorâseră pentru ambițiile lor. Oameni pe care Îi 
omorâse el, Logen, pentru ambițiile lor. Se gândi la shanka, la 
familia lui şi la ruinele satului de lângă mare. Se gândi la toţi 
prietenii lui morţi. Îşi sugea dinţii şi se uita în foc cu privirea 
pierdută. 

— Am rezolvat câteva răfuieli, la vremea mea, dar asta n-a făcut 
decât să atragă mai multe. Răzbunarea poate fi plăcută, dar e un 
lux. Nu-ţi umple burta, nici nu te apără de ploaie. Ca să-mi înfrunt 
vrăjmaşii, am nevoie de prietenii mei lângă mine, iar eu am rămas 
fără prieteni. Omul trebuie să fie realist. A trecut ceva vreme de 
când aveam alte ambiţii decât să supraviețuiesc fiecărei zile. 

Bayaz râse, cu ochii scânteind în lumina focului. 

— Ce-i? întrebă Logen, întinzându-i pipa. 

— Fără supărare, dar eşti o sursă inepuizabilă de surprize. Cu 
totul altfel decât mă aşteptam. Eşti o adevărată enigmă. 

— Eu? 

- O, da! Sângerosul Nouă, şopti magul, făcând ochii mari. Ai o 
reputaţie afurisită, prietene. Ce mai poveşti se spun! Un nume 
blestemat! Păi, mamele îşi sperie copiii cu el. Logen nu zise nimic. 
N-avea cum să nege asta. Bayaz trase încet din pipă, apoi suflă o 
dâră lungă de fum. Mă gândeam la ziua în care ne-a vizitat Prinţul 
Calder. 

Logen pufni. 

- Încerc să nu mă prea gândesc la el. 

— Şi eu, dar nu comportamentul lui m-a interesat, ci al tău. 

- Serios? Nu-mi amintesc să fi făcut ceva deosebit. 

Bayaz îndreptă coada pipei spre Logen, de dincolo de foc. 

— Ah, dar tocmai asta voiam să spun. Am cunoscut o mulțime de 
luptători, soldaţi, generali şi campioni şi câţi şi mai câţi. Un mare 
luptător trebuie să acţioneze iute, decisiv, fie cu braţul propriu, fie 
cu o armată, căci acela care loveşte primul adesea loveşte ultimul. 
Aşadar, luptătorii ajung să se bizuie pe instinctele lor, să 
reacționeze mereu violent, să devină fuduli şi brutali. Bayaz îi dădu 
pipa înapoi lui Logen. Dar, orice s-ar spune despre tine, tu nu eşti 
un asemenea om. 

— Cunosc o sumedenie de oameni care ar fi de altă părere. 

— Poate, dar realitatea rămâne. Calder te-a insultat, iar tu n-ai 
făcut nimic. Aşadar, ştii când trebuie să acţionezi şi acţionezi 
repede, dar ştii, de asemenea, când să n-o faci. Asta dovedeşte 


stăpânire de sine şi o minte calculată. 

- Poate că doar îmi era frică. 

— De el? Haide, zău! N-ai părut speriat de Scale, şi el e mult mai 
fioros. Şi ai umblat şaizeci de kilometri cu ucenicul meu în spate, 
ceea ce arată curaj, dar şi compasiune. O combinaţie cu adevărat 
rară. Violenţă şi stăpânire, calcul şi compasiune - şi, pe deasupra, 
vorbeşti cu spiritele. 

Logen ridică o sprânceană. 

-Nu prea des şi doar când nu mai e nimeni prin preajmă. 
Vorbele lor sunt plictisitoare şi nici pe jumătate atât de măgulitoare 
ca ale tale. 

— Ha! Asta-i adevărat. Spiritele au puţine să le spună oamenilor, 
din câte înţeleg, deşi eu n-am vorbit niciodată cu ele. Nu am acest 
dar. Puţini îl au, în zilele noastre. Luă încă o înghiţitură, uitându-se 
la Logen peste marginea ceştii. Nici nu-mi vine în minte altcineva în 
viaţă. 

Malacus ieşi împleticindu-se dintre copaci, tremurând şi lăsând 
jos străchinile ude. Îşi înhăţă pătura, şi-o înfăşură strâns pe trup, 
apoi aruncă o privire plină de speranţă către ceaunul aburind de pe 
foc. 

- Acolo e ceai? 

Bayaz îl ignoră. 

— Spune-mi, Maestre Nouădegete, în tot răstimpul de când ai 
sosit la biblioteca mea, nu m-ai întrebat nici măcar o dată de ce am 
trimis după tine sau de ce cutreierăm acum prin Nord, punându-ne 
viaţa în pericol. Mi se pare ciudat. 

— Nu tocmai. Nu vreau să ştiu. 

— Nu vrei? 

- Toată viaţa am căutat să ştiu. Ce e dincolo de munţi? Ce 
gândesc duşmanii mei? Ce arme vor folosi împotriva mea? În care 
dintre prieteni mă pot încrede? Logen ridică din umeri. O fi 
cunoaşterea rădăcina puterii, dar fiecare lucru pe care l-am aflat mi- 
a făcut mai rău. Trase din nou din pipă, dar se terminase. Scutură 
scrumul pe jos. Orice-ar fi ceea ce vrei de la mine, voi încerca să 
fac, dar nu vreau să ştiu până când nu vine vremea. M-am săturat să 
iau singur decizii. Nu sunt niciodată corecte. Neştiinţa e cel mai 
dulce leac, zicea tatăl meu. Nu vreau să ştiu! 

Bayaz se holbă la el. Era prima oară când Logen îl văzuse pe 
Întâiul dintre Magi părând surprins în vreun fel. Malacus Quai îşi 
drese glasul. 


— Mie mi-ar plăcea să ştiu, spuse el, abia şoptit, ridicând spre 
maestrul său o privire plină de speranţă. 
— Da, murmură Bayaz, dar tu nu ai ocazia să întrebi. 


Era pe la prânz când totul o luă razna. Logen tocmai începea să-şi 
închipuie că ar putea ajunge la Şuvoiul Alb, poate chiar să 
supravieţuiască acelei săptămâni. Avu senzaţia că şi-a pierdut 
concentrarea, doar preţ de o clipă. Din nefericire, a fost clipa care a 
contat. 

Dar mişcarea era bună, trebuia să le recunoască acest merit. Îşi 
aleseseră locul cu grijă şi înfăşuraseră copitele cailor cu cârpe, ca să 
nu facă zgomot. Treicopaci ar fi putut să-şi dea seama ce urmează, 
dacă ar fi fost cu ei, dar el avea ochiul format ca nimeni altul. 
Copoiul i-ar fi putut mirosi, dacă ar fi fost acolo, dar el avea nas 
pentru asta. Cert era că niciunul dintre ei nu se afla acolo. Morţii nu 
sunt de niciun ajutor. 

Erau trei călăreţi, aşteptându-i după o cotitură, bine înarmaţi, 
înveşmântaţi în armuri, cu feţele murdare, dar armele curate, 
luptători încercaţi până la unul. Cel din dreapta era bine legat, cu o 
înfăţişare robustă, aproape fără gât. Cel din stânga era înalt şi sfrijit, 
cu ochi mici şi cruzi. Amândoi aveau coifuri rotunde, cămăşi de zale 
roase, sulițe lungi, coborâte şi gata de atac. Căpetenia lor şedea pe 
cal ca un sac de napi, atârnat în şa cu nonşalanţa unui călăreț 
experimentat. Îl salută pe Logen cu o clătinare a capului. 

— Nouădegete! Brynnul! Sângerosul Nouă! Mă bucur nespus să te 
revăd! 

— Degetnegru! murmură Logen, străduindu-se să afişeze un 
zâmbet prietenos. Mi-ar sălta şi mie inima de bucurie să te văd, 
dacă lucrurile ar sta altfel. 

- Dar sunt aşa cum sunt. În timp ce vorbea, ochii bătrânului 
luptător trecură încet peste Bayaz, Quai şi Logen, măsurându-le 
armele, sau absenţa lor, plănuindu-şi jocul. Un adversar mai prost 
ar fi putut echilibra raportul de forţe, dar Degetnegru era un Om 
Ales şi nu era un nătărău. Ochii i se opriră pe mâna lui Logen când 
se furişă către mânerul sabiei şi Degetnegru clătină încet din cap. 
Fără şiretlicuri de-ale tale, Nouă Sângeros. Îți poţi da seama că v-am 
prins. Şi făcu semn cu capul către copacii din spatele lor. 

Inima lui Logen se strânse şi mai mult. Alţi doi călăreţi îşi 
făcuseră apariţia şi se apropiau la trap, să închidă capcana, cu 
copitele înfăşurate ale cailor călcând aproape fără zgomot pe 


pământul moale de lângă drum. Logen îşi frământă buza. 
Degetnegru avea dreptate, afurisitul. Cei patru călăreţi se apropiară, 
coborâră vârfurile suliţelor, cu feţele reci, concentrați la sarcina pe 
care o aveau. Malacus Quai se holbă la ei cu ochi înspăimântați, în 
timp ce calul lui se dădea înapoi. Bayaz afişă un zâmbet vesel, de 
parcă şi-ar fi întâlnit cei mai vechi prieteni. Lui Logen i-ar fi plăcut 
să aibă măcar un dram din liniştea vrăjitorului. Inima îi bubuia şi 
simţea un gust amar în gură. 

Degetnegru îşi îmboldi calul, cu o mână strânsă pe coada 
toporului şi cealaltă pe genunchi, fără ca măcar să folosească 
hăţurile. Era un călăreț iscusit, renumit pentru asta. Aşa se întâmplă 
când cineva îşi pierde toate degetele de la picioare în îngheţ. Călare 
înaintezi mai iute decât pe jos, asta trebuia recunoscut, dar când 
venea vorba de luptă, Logen prefera să-şi ţină picioarele bine înfipte 
în pământ. 

— Mai bine vii cu noi acum, zise bătrânul luptător. Aşa-i mai bine 
pentru toată lumea. 

Lui Logen îi venea greu să accepte, dar sorții îi erau potrivnici. 
Poate că săbiile aveau glas, aşa cum spusese Bayaz, dar cu o suliță 
poţi al naibii de bine să dobori un om de pe cal şi erau patru care 
strângeau cercul în jurul lui. Era prins în capcană: singur împotriva 
lor, luat pe nepregătite, lipsit de armele potrivite pentru această 
treabă. Şi, totuşi. Mai bine să tragă de timp şi să spere că s-ar putea 
să se ivească o şansă. Logen îşi drese glasul, străduindu-se să nu-şi 
trădeze teama. 

-N-aş fi crezut niciodată că ai să faci pace cu Bethod, 
Degetnegru, nu tu. 

Bătrânul războinic îşi scărpină barba lungă şi încâlcită. 

— Am fost unul dintre ultimii, ce-i drept, dar în cele din urmă am 
îngenuncheat, la fel ca toţi ceilalţi. Nu pot zice că-mi place, dar 
asta-i situaţia. Mai bine dă-mi sabia, Nouădegete. 

— Dar Bătrânul Yawl? Vrei să-mi spui că se pleacă în faţa lui 
Bethod? Sau doar ai găsit un stăpân care să-ţi convină mai mult? 

Pe Degetnegru nu-l supără această zeflemea, câtuşi de puţin. 
Părea doar trist şi obosit. 

- Yawl e mort, de parcă n-ai şti. Cei mai mulţi sunt morţi. Bethod 
nu-mi convine deloc ca stăpân, nici fiii lui. Nimănui nu-i place să 
lingă fundul gras al lui Scale sau pe cel sfrijit al lui Calder, ar trebui 
să ştii asta. Acum dă-mi sabia, trece ziua degeaba şi avem cale 
lungă de făcut. Putem vorbi la fel de bine şi dacă eşti neînarmat. 


— Yawl e mort? 

- Da, răspunse Degetnegru neîncrezător. I-a propus lui Bethod un 
duel. N-ai auzit? Temutul i-a făcut felul. 

- Temutul? 

- Unde-ai fost până acum? În fundul pământului? 

— Mai mult sau mai puţin. Ce e acest Temut? 

— Nu ştiu ce este! Degetnegru se aplecă din şa şi scuipă în iarbă. 
Am auzit că nu e om. Se zice că afurisita de Caurib l-a scos de sub 
un munte. Cine ştie? Sau cel puţin e noul campion al lui Bethod, şi 
mai periculos chiar şi decât ultimul, fără supărare. 

— Nicidecum, zise Logen. 

Omul fără gât se apropiase. Puțin cam mult, poate, cu vârful 
sabiei atârnând la o distanţă de o palmă, două. 

- Da. De asta l-am urmat. Dar nu i-a fost de niciun folos. Temutul 
l-a stâlcit. L-a stâlcit rău, ca pe un câine. L-a lăsat în viaţă, dacă se 
poate spune aşa, ca să putem învăţa din greşeala lui, dar n-a mai 
trăit mult. Cei mai mulţi dintre noi au îngenuncheat chiar atunci, 
cei cu neveste şi fii la care să se gândească. N-avea niciun rost să 
mai amânăm. Mai există câţiva, sus, în munţi, care nu vor să plece 
genunchiul în faţa lui Bethod. Acel nebun adorator al lunii, 
Crummock-i-Phail, cu oamenii munţilor şi alţi câţiva pe lângă ei. 
Dar nu prea mulţi. Şi Bethod are planuri pentru ei. Degetnegru 
întinse o mână mare, bătătorită. Mai bine dă-mi sabia, Nouă 
Sângeros. Dar numai cu mâna stângă, fii bun, încetişor şi fără vreun 
şiretlic. Aşa-i mai bine pentru toată lumea. 

Aşadar, se isprăvise. Nemaiavând timp, Logen îşi înfăşură cele 
trei degete ale mâinii stângi în jurul sabiei, cu metalul rece 
apăsându-i palma. Suliţa bărbatului vânjos se apropie încă puţin. 
Cel înalt se relaxase niţel, convins că îl aveau în mână. Ţinea sulița 
îndreptată în sus, nepregătită. Logen nu-şi dădea seama ce făceau 
cei doi din spate. Avea o dorinţă aproape irezistibilă de a arunca o 
privire peste umăr, dar se forţă să se uite în faţă. 

— Te-am respectat întotdeauna, Nouădegete, chiar dacă ne-am 
aflat pe poziţii diferite. N-am nicio răfuială cu tine. Dar Bethod vrea 
răzbunare, e beat de răzbunare, iar eu am jurat să-l slujesc. 
Degetnegru îl privi cu tristeţe în ochi. Îmi pare rău că sunt eu, chiar 
dacă mă crezi sau nu. 

— Şi mie, murmură Logen. Îmi pare rău că eşti tu. Scoase încet 
sabia din teacă. Mă crezi sau nu. Şi braţul îi ţâşni, izbind cu 
mânerul sabiei în gura lui Degetnegru. 


Bătrânul războinic scânci, când metalul întunecat îi zdrobi dinţii, 
şi căzu pe spate din şa, cu securea zburându-i din mână şi 
zăngănind pe drum. Logen apucă sulița bărbatului vânjos, chiar de 
sub vârf. 

— Fugi! îi răcni el lui Quai, dar ucenicul îl privea nemişcat, 
clipind. 

Vânjosul fără gât trase de suliță, aproape smulgându-l pe Logen 
de pe cal, dar acesta nu-i dădu drumul. Se ridică în scara şeii, 
înălţând sabia deasupra capului. Cu ochii măriţi, omul fără gât îşi 
retrase o mână de pe suliță şi o ridică din instinct. Logen coborî 
sabia cu toată puterea. 

Rămase uimit de ascuţimea ei. Îi reteză vânjosului braţul, chiar 
de sub cot, apoi îi pătrunse în umăr, spintecând prin blană şi zale şi 
despicându-l aproape în două, până la stomac. Sângele ţâşni pe 
drum, împroşcând în faţă calul lui Logen. Era antrenat pentru 
călărit, dar nu pentru război: se cabră şi se răsuci, lovind cu 
picioarele şi luând-o la goană, cuprins de panică. Logen nu putea 
face altceva decât să se ţină pe spatele afurisitului de animal. Cu 
coada ochiului, îl zări pe Bayaz lovind calul lui Quai peste crupă şi 
acesta porni valvârtej, galopând în urma lui Logen, cu ucenicul 
săltând în şa. 

Apoi totul se transformă într-o învălmăşeală de animale săltând 
şi fornăind, de metal zăngănind şi scrâşnind, de înjurături şi 
strigăte. Luptă. Un lucru cunoscut, dar nu mai puţin înspăimântător 
pentru Logen, care strângea hăţurile în mâna dreaptă, pe calul care 
sărea şi se smucea, învârtind nebuneşte sabia deasupra capului, mai 
mult ca să-şi sperie inamicii decât ca să-i rănească. Aştepta din clipă 
în clipă zdruncinătura şi durerea mistuitoare, când o suliță avea să-l 
străpungă şi apoi pământul năvălind spre el şi izbindu-l în faţă. 

Îi văzu pe Quai şi pe Bayaz îndepărtându-se la galop, în josul 
drumului, urmăriţi cu înverşunare de bărbatul înalt, cu sulița vârâtă 
sub braţ. Îl văzu pe Degetnegru rostogolindu-se şi ridicându-se în 
picioare, scuipând sânge, bâjbâind după secure. Îi văzu pe cei doi 
bărbaţi care veniseră din spate luptându-se să-şi stăpânească 
propriii cai înnebuniţi, cu sulițele fluturând în mâini. Văzu trupul 
celui pe care tocmai îl omorâse atârnând despicat în două şi 
răsturnându-se încet din şa, cu sângele şiroind pe pământul 
mocirlos. 

Logen icni când simţi vârful unei sulițe pătrunzându-i prin spate 
în umăr şi fu azvârlit aproape peste capul calului. Apoi îşi dădu 


seama că era cu faţa în jos, la drum, încă viu. Îşi înfipse călcâiele în 
coastele calului şi acesta iuți pasul, stârnind noroiul cu copitele şi 
azvârlindu-l în feţele celor din spate. Îşi trecu sabia în mâna 
dreaptă, cât pe ce să scape hăţurile şi să cadă. Îşi ridică umărul, dar 
rana nu-l supăra prea tare - încă îşi putea mişca braţul. 

- Sunt încă viu. Încă viu. 

Drumul trecea în goană pe sub el, vântul îi înţepa ochii. Îl 
ajungea din urmă pe bărbatul înalt — acum cârpele de pe copitele 
calului îl încetineau, alunecând pe pământul noroios. Logen ridică 
sabia în spatele lui, strângând mânerul cu toată puterea. Capul 
inamicului se întoarse brusc, dar prea târziu. Se auzi un zăngănit 
răsunător de metal pe metal când sabia izbi coiful, lăsând o urmă 
adâncă şi azvârlindu-l cât colo pe bărbatul înalt. Capul îi săltă o 
singură dată, lovindu-se de drum, piciorul îi rămase agăţat într-una 
dintre scările şeii, apoi se desfăcu şi trupul se rostogoli, iar şi iar, pe 
iarbă, cu braţele şi picioarele săltând. Calul îşi continuă galopul fără 
călăreț, privindu-l pe Logen, în trecere. 

- Încă viu. 

Logen privi peste umăr. Degetnegru era înapoi în şa şi galopa 
după el, cu securea sus, deasupra capului, cu păru-i încâlcit 
fluturându-i. Ceilalţi doi suliţaşi erau lângă el, zorindu-şi caii, dar 
între ei mai era destulă distanţă. Logen râse. Probabil că va reuşi, 
până la urmă. Îşi flutură sabia către Degetnegru, în timp ce drumul 
pătrundea într-o pădure din fundul văii. 

— Sunt încă viu! strigă el cât îl ţinea gura şi atunci calul se opri 
atât de brusc, încât Logen aproape fu azvârlit peste capul lui. 

Reuşi să rămână călare doar aruncându-şi un braţ peste gâtul 
animalului. De îndată ce căzu înapoi în şa, văzu care era problema, 
şi era una foarte serioasă. Mai multe trunchiuri de copaci fuseseră 
culcate de-a curmezişul drumului, cu crengile tăiate şi cioturile 
ascuţite, ţâşnind periculos în toate direcţiile. Alţi doi războinici în 
zale stăteau în faţa lui, cu suliţele pregătite. Nici cel mai bun călăreț 
n-ar fi putut sări peste obstacolul acela, iar Logen nu era cel mai 
bun călăreț. Bayaz şi ucenicul său luaseră aceeaşi decizie. Amândoi 
stăteau încremeniţi pe cal în faţa baricadei, bătrânul cu un aer 
nedumerit, tânărul pur şi simplu speriat. 

Logen pipăi mânerul sabiei şi îşi roti ochii disperat, cercetând 
pădurea, în căutarea unei căi de scăpare. Văzu acum mai mulţi 
bărbaţi. Arcaşi. Unul, pe urmă doi, apoi trei, furişându-se încet din 
ambele părţi ale drumului, cu săgețile pregătite şi arcurile trase. 


Logen se răsuci în şa, dar Degetnegru şi cei doi tovarăşi se 
apropiau la trap. N-avea scăpare în direcţia aceea. Îşi opriră caii la 
câţiva paşi, departe de sabia lui Logen. Umerii îi căzură. Urmărirea 
se încheiase. Degetnegru se aplecă şi scuipă sânge pe pământ. 

- În regulă, Nouă Sângeros, până aici ţi-a fost. 

- Nostim lucru, murmură Logen, coborându-şi privirea către 
lama lungă şi gri a sabiei, mânjită şi stropită cu roşu. Am luptat atât 
timp pentru Bethod împotriva ta, iar acum lupţi tu pentru el 
împotriva mea. Se pare că nu suntem niciodată de aceeaşi parte, iar 
el e singurul câştigător. Nostim lucru. 

- Da, mormăi Degetnegru, printre buzele-i însângerate, nostim. 
Dar nimeni nu râdea. Degetnegru şi războinicii lui aveau chipuri 
neînduplecate ca moartea. Quai părea gata să izbucnească în 
lacrimi. Doar Bayaz, din motive de neînțeles, îşi păstra obişnuita 
bună dispoziţie. În regulă, Nouădegete, dă-te jos de pe cal. Bethod 
te vrea viu, dar te acceptă şi mort, dacă e nevoie. Jos! Acum! 

Mintea lui Logen începu să caute o soluţie salvatoare, în 
eventualitatea în care s-ar preda. Nu era de aşteptat ca Degetnegru 
să facă vreo greşeală, odată ce punea mâna pe ei. Probabil că l-ar 
snopi pe Logen în bătaie pentru felul în care i-a înfruntat, dacă nu 
cumva i-ar rupe genunchii. I-ar lega fedeleş, ca pe nişte găini duse 
la tăiere. Se imagină azvârlit la podea, înfăşurat într-un kilometru 
de lanţuri, cu Bethod zâmbindu-i de pe tron, cu Calder şi Scale 
râzând, împungându-l probabil cu ceva ascuţit. 

Logen îşi roti privirea. Se uită la capetele reci ale săgeţilor şi la 
vârfurile reci ale suliţelor şi la ochii reci ai oamenilor care le 
îndreptau spre el. N-avea scăpare din acest petic de loc. 

- Bine, ai câştigat. Logen îşi aruncă sabia la pământ, cu vârful în 
jos. 

Se gândise că se va împlânta în pământ şi va rămâne acolo, 
legănându-se încoace şi încolo, dar sabia se răsturnă şi zăngăni pe 
jos. Era o zi în care toate mergeau de-a-ndoaselea. Îşi săltă încet un 
picior peste şa şi alunecă jos, pe drum. 

- Aşa mai merge. Acum ceilalţi. 

Quai coborî instantaneu de pe cal şi rămase nemişcat, ridicând o 
privire neliniştită spre Bayaz, dar magul nu se clinti. Degetnegru se 
încruntă şi ridică securea. 

— Şi tu, bătrâne. 

— Prefer să călăresc. 

Logen tresări. Nu era răspunsul corect. În orice clipă Degetnegru 


avea să dea un ordin. Arcurile aveau să zbârnâie şi Întâiul dintre 
Magi avea să se prăbuşească, plin de săgeți, păstrând, probabil, acel 
zâmbet sâcâitor pe faţă. 

Dar ordinul nu veni. 

Nu urmă nicio vorbă poruncitoare, nicio incantaţie ciudată, 
niciun gest ocult. Aerul din jurul umerilor lui Bayaz părea să 
pâlpâie, aşa cum pâlpâie deasupra pământului, într-o zi fierbinte, 
iar Logen simţi un zvâcnet ciudat în stomac. 

Apoi copacii explodară într-un zid de flăcări fierbinţi, mistuitoare 
şi orbitoare. Trunchiurile copacilor se aprinseră şi crengile se 
rupseră, trosnind asurzitor, înălțând limbi de foc strălucitor şi abur 
fierbinte. O săgeată în flăcări lovi sus, în aer, deasupra capului lui 
Logen şi pe urmă arcaşii dispărură, topiţi în imensul cazan. 

Logen se dădu înapoi, sufocându-se şi gâfâind, şocat şi cuprins de 
spaimă, cu braţul ridicat să-şi apere faţa de fierbinţeala usturătoare. 
Din baricadă se înălţau limbi mari de foc şi scântei orbitoare, iar cei 
doi bărbaţi care se aflaseră în apropiere se rostogoleau şi se 
zvârcoleau, învăluiţi în flăcările devoratoare, cu ţipetele înăbuşite 
de vuietul asurzitor. 

Caii săltau şi se smuceau, fornăind cu o furie nebună. Degetnegru 
fu aruncat a doua oară la pământ, cu securea în flăcări zburându-i 
din mâini, iar calul se împiedică şi se prăbuşi peste el. Unul dintre 
tovarăşii lui avu mai puţin noroc: fu azvârlit direct în zidul de 
flăcări de lângă drum şi ţipătul lui disperat se curmă brusc. Unul 
singur rămase în picioare şi avea norocul să poarte mănuşi. Printr- 
un miracol, reuşi să nu scape mânerul aprins al suliţei sale. Cum de 
avu prezenţa de spirit să atace, cu lumea cuprinsă de flăcări 
împrejur, Logen n-avea să ştie niciodată. Lucruri ciudate se pot 
întâmpla în timpul unei lupte. Bărbatul şi-l luă pe Quai drept ţintă 
şi se năpusti spre el cu un mârâit, îndreptându-i sulița aprinsă spre 
piept. Neghiobul ucenic rămase acolo neajutorat, țintuit locului. 
Logen se izbi în el, smulgându-i sabia şi aruncându-l de-a rostogolul 
peste drum, cu mâinile la cap, apoi lovi la nimereală picioarele 
calului, când acesta trecu în goană pe lângă el. 

Sabia zbură din mâna lui Logen şi se îndepărtă alunecând, apoi o 
copită îi lovi umărul rănit şi îl dobori la pământ. I se tăie răsuflarea 
şi lumea în flăcări începu să se învârtească nebuneşte. Însă lovitura 
lui îşi făcuse efectul. După câţiva paşi, picioarele sfârtecate ale 
calului cedară şi animalul se împiedică, fu azvârlit înainte 
neputincios, se răsturnă şi căzu în foc, cal şi călăreț dispărând 


laolaltă. 

Logen căută pe jos după sabie. Câteva frunze săltară sfârâind pe 
drum, înţepându-i faţa şi mâinile. Căldura îl apăsa ca o povară 
uriaşă, smulgându-i sudoarea din piele. Găsi afurisitul de mâner al 
sabiei, îl apucă strâns cu degetele-i sfârtecate. Se ridică, se învârti, 
împleticindu-se, scoțând fără noimă ţipete de furie, dar nu mai avea 
cu cine să se lupte. Flăcările dispăruseră, la fel de repede cum îşi 
făcuseră apariţia, iar Logen rămase tuşind şi clipind în mijlocul 
vârtejului de fum. 

Liniştea părea desăvârşită, după zgomotul asurzitor, adierea 
blândă părea rece ca gheaţa. Din cercul larg de copaci din jurul lor 
nu mai rămăseseră decât buşteni carbonizaţi, sfărâmaţi, de parcă ar 
fi ars ore în şir. Baricada era un morman pleoştit de cenuşă gri şi 
aşchii negre. Două cadavre zăceau în apropiere, de nerecunoscut, 
arse până la oase. Vârfurile înnegrite ale suliţelor zăceau în drum, 
dar lemnul dispăruse. Nici urmă de arcaşi. Erau funingine în vânt. 
Quai era nemișcat, cu faţa în jos şi mâinile deasupra capului, iar 
ceva mai încolo, calul lui Degetnegru zăcea pe-o parte, cu un picior 
zvâcnind încet şi celelalte nemişcate. 

- Ei bine, zise Bayaz, şi zgomotul înfundat îl făcu pe Logen să 
tresară. Cumva, se aşteptase să nu mai urmeze niciodată vreun alt 
sunet. Cu asta, basta. Întâiul dintre Magi îşi azvârli un picior peste 
şa şi alunecă jos, pe drum. Calul lui rămase acolo, liniştit şi supus. 
Nu se clintise în tot acest timp. Vezi, acum, Maestre Quai, ce se 
poate realiza cu o cunoaştere adecvată a plantelor? 

Glasul lui Bayaz părea calm, dar mâinile îi tremurau. Îi tremurau 
tare. Arăta sleit, bolnav, bătrân, ca unul care trăsese cale lungă un 
car. Logen se holbă la el, legănându-se tăcut înainte şi înapoi, cu 
sabia atârnându-i în mână. 

— Aşadar, asta e Arta, nu-i aşa? 

Glasul îi sună foarte mic şi îndepărtat. 

Bayaz îşi şterse sudoarea de pe faţă. 

-De un anumit fel. Nu foarte subtilă. Totuşi — şi împinse cu 
piciorul unul dintre cadavrele carbonizate — subtilitatea nu-şi are 
rostul cu oamenii Nordului. Bayaz se strâmbă, îşi frecă ochii 
adânciţi în orbite şi privi atent în susul drumului. Unde naiba au 
ajuns caii ăia? 

Logen auzi un geamăt răguşit din direcţia calului căzut al lui 
Degetnegru. Porni împleticindu-se spre el, se împiedică şi căzu în 
genunchi, apoi îşi continuă drumul. Umărul îi era un ghem de 


durere, brațul stâng amortit, degetele sfârtecate şi însângerate, însă 
Degetnegru era într-o stare şi mai jalnică. Mult mai jalnică. Era 
sprijinit în coate, cu picioarele strivite sub calul său, până la 
şolduri, cu mâinile arse, ca nişte zdrenţe umflate. Pe chipul său 
însângerat se citea o profundă nedumerire, în timp ce încerca, fără 
succes, să-şi tragă trupul de sub cal. 

- M-ai omorât naibii, şopti el, privindu-şi cu gura căscată mâinile 
distruse. Sunt terminat. N-o să mai reuşesc să ajung niciodată înapoi 
şi, chiar dacă aş reuşi, la ce bun? Izbucni într-un râs disperat. 
Bethod nu e nici pe jumătate atât de îndurător pe cum era. Mai bine 
omorâţi-mă acum, înainte să înceapă să mă doară. Mai bine pentru 
toată lumea. 

Şi cu aceasta se prăbuşi înapoi şi rămase zăcând pe drum. 

Logen ridică privirea spre Bayaz, dar nu găsi acolo niciun ajutor. 

— Nu mă prea pricep la vindecări, se răsti vrăjitorul, rotindu-şi 
privirea spre cercul de buşteni pârjoliţi. Ţi-am spus că tindem să ne 
specializăm. 

Închise ochii şi se aplecă, răsuflând greu, cu mâinile pe genunchi. 

Logen se gândi la podeaua din castelul lui Bethod şi la cei doi 
prinți râzând şi împungându-l. 

— Bine, murmură el, ridicându-se şi înălţând sabia. Bine. 

Degetnegru zâmbi. 

— Ai avut dreptate, Nouădegete. N-ar fi trebuit să plec genunchiul 
în faţa lui Bethod. Niciodată. La naiba cu el şi cu Temutul lui. Ar fi 
fost mai bine să mor sus, în munţi, înfruntându-l până în ultima 
clipă. Poate că ar fi fost ceva bun în asta. Pur şi simplu m-am 
săturat. Îţi dai seama, nu? 

- Îmi dau seama, murmură Logen. M-am săturat şi eu. 

- Ceva bun, zise Degetnegru, cu privirea aţintită sus, departe, 
spre cerul cenuşiu. M-am săturat, pur şi simplu. Aşadar, mă gândesc 
că am meritat-o. Ce-i corect e corect. Degetnegru ridică bărbia: 
Bine, atunci. Fă-o, băiete. 

Logen înălţă sabia. 

-Mă bucur că eşti tu, Nouădegete, şuieră Degetnegru printre 
dinţii încleştaţi, mă crezi sau nu. 

- Eu nu. 

Logen coborî sabia. 

Buştenii înnegriți continuau să ardă mocnit, înălțând în aer dâre 
şerpuitoare de fum, dar totul era rece acum. Logen avea în gură un 
gust sărat, ca de sânge. Poate că îşi muşcase limba. Poate că era 


sângele altcuiva. Aruncă sabia la pământ şi aceasta săltă şi zăngăni, 
împrăştiind stropi roşii în noroi. Quai privi mirat împrejur, preţ de 
o clipă, apoi se aplecă şi scuipă vomă pe drum. Logen privea în jos, 
la trupul decapitat al lui Degetnegru. 

- A fost un om bun. Mai bun decât mine. 

- Istoria e plină de morţi buni. Bayaz îngenunche cu greu şi 
ridică sabia, şterse lama de haina lui Degetnegru, apoi privi cu ochii 
mijiţi în susul drumului, prin pâcla fumului. Ar trebui să plecăm de 
aici. S-ar putea să vină şi alţii. 

Logen îşi cercetă mâinile însângerate, întorcându-le încet, pe-o 
parte şi pe alta. Erau mâinile lui, fără îndoială. Cu degetul lipsă. 

— Nu s-a schimbat nimic, mormăi el pentru sine. 

Bayaz se îndreptă, scuturându-şi murdăria de pe genunchi. 

- Când s-a schimbat vreodată ceva? Îi întinse lui Logen sabia: 
Cred că vei mai avea nevoie de asta. 

Logen fixă lama cu privirea, preţ de o clipă. Era curată, de un 
cenuşiu mohorât, aşa cum fusese întotdeauna. Spre deosebire de el, 
nu avea nicio zgârietură de pe urma ostenelii din ziua aceea. N-o 
voia înapoi. Niciodată. 

Dar, totuşi, o luă. 

Partea a Il-a 


Viaţa — aşa cum este ea în realitate — nu e o luptă între bine şi rău, ci 
între rău şi mai rău. 
JOSEPH BRODSKY 


Chipul libertăţii 


Vârful cazmalei muşcă în ţărână, cu un hârşâit ascuţit de metal 
pe pământ. Un sunet extrem de familiar. Nu muşcă adânc, cu tot 
efortul din spatele ei, căci solul era tare ca piatra şi uscat de soare. 

Dar n-avea de gând să se lase descurajată de niţel pământ tare. 

Fusese nevoită să sape prea multe gropi, şi în pământ mai greu 
de săpat ca acesta. 

Când lupta ia sfârşit, sapi, dacă rămâi în viaţă, sapi morminte 
pentru tovarăşii tăi morţi. Un ultim semn de respect, oricât de puţin 
ai fi ţinut la ei. Sapi cât de adânc te înduri, apoi îi arunci înăuntru, 
îi acoperi, ei putrezesc şi sunt uitaţi. Aşa a fost dintotdeauna. 

Îşi smuci umărul şi azvârli în aer o lopată de ţărână. Ochii ei 
urmăriră firele de pământ şi câteva pietre, despărţindu-se în aer şi 
apoi căzând pe faţa unuia dintre soldaţi. Un ochi o fixa cu reproş. 
Celălalt avea una dintre săgețile ei ruptă înăuntru. Câteva muşte îi 
bâzâiau leneşe în jurul feţei. El nu va avea parte de înmormântare, 
mormintele erau pentru oamenii ei. El şi amicii lui ticăloşi n-aveau 
decât să zacă în soarele nemilos. 

În definitiv, vulturii trebuie să mănânce. 

Tăişul cazmalei şuieră prin aer şi muşcă din nou. Un alt bulgăre 
de pământ săltă departe. Ea se îndreptă şi îşi şterse sudoarea de pe 
faţă. Privi cerul, cu ochii mijiţi. Soarele strălucea chiar deasupra, 
absorbind toată umezeala care mai rămăsese în regiunea prăfoasă, 
uscând sângele de pe pietre. Se uită la cele două morminte de lângă 
ea. Încă unul şi gata. Avea să-l termine pe acesta, să arunce 
pământul peste cei trei nătărăi, o clipă de odihnă, apoi la drum. 

Aveau să vină alţii după ea, cât de curând. 

Înfipse cazmaua în pământ, înhăţă plosca de apă şi scoase dopul. 
Luă câteva înghiţituri călduţe, chiar îşi îngădui luxul să-şi toarne un 
firicel în mâna murdară şi să se stropească pe faţă. Morţile 
premature ale tovarăşilor ei puseseră capăt, cel puţin, nesfârşitelor 
ciorovăieli pentru apă. 

Acum va avea din belşug. 

— Apă... gâfâi soldatul de lângă pietre. 

Surprinzător, era încă viu. Săgeata ei nu-i nimerise inima, dar, 
totuşi, îl omorâse — însă ceva mai puţin repede decât intenţionase 
ea. Reuşise să se târască până la pietre, dar zilele lui chinuite se 


sfârşiseră. Pietrele din jurul lui erau acoperite de sânge negru. 
Căldura şi săgeata aceea aveau să-i vină în curând de hac, oricât era 
de rezistent. 

Ei nu-i era sete, dar avea apă de prisos şi n-avea cum s-o care pe 
toată. Mai luă câteva înghiţituri, lăsând-o să i se reverse din gură, 
pe gât. O desfătare rară aici, în Ținuturile Aspre, să laşi apa să 
curgă. Picături sclipitoare se împrăştiară pe pământul uscat, 
înnegrindu-l. Se mai stropi încă puţin pe faţă, îşi linse buzele şi se 
uită către soldat. 

— Îndurare... hârâi el, cu o mână la piept, în locul de unde ieşea 
săgeata, şi cu cealaltă întinsă fără vlagă spre ea. 

- Îndurare? Ha! Apăsă dopul la loc, apoi aruncă plosca lângă 
mormânt. Nu ştii cine sunt? 

Apucă mânerul cazmalei şi vârful muşcă iarăşi din pământ. 

- Ferro Maljinn! veni un glas de undeva din spatele ei. Eu ştiu 
cine eşti! 

O evoluţie cât se poate de nedorită. 

Balansă din nou cazmaua, cu mintea în alertă. Arcul zăcea pe jos 
la o întindere de mână, lângă primul mormânt pe care îl săpase. 
Azvârli niţel pământ, cu umerii asudaţi cuprinşi de furnicături la 
gândul prezenţei nevăzute. Aruncă o privire către soldatul 
muribund. Se uita fix într-un punct din spatele ei şi asta îi oferi un 
bun indiciu despre locul unde se afla acest nou-sosit. 

Înfipse din nou în pământ vârful cazmalei, apoi o lăsă din mână 
şi săltă afară din groapă, rostogolindu-se pe pământ, înhățându-şi 
între timp arcul, potrivind o săgeată, întinzând coarda, cu o singură 
mişcare lină. La vreo zece paşi stătea un bătrân. Nu se apropia, nu 
avea nicio armă. Doar stătea acolo, privind-o cu un zâmbet blajin. 

Dădu drumul săgeţii. 

Trebuie spus că Ferro era cât se poate de periculoasă, cu un arc 
în mână. Cei zece soldaţi morţi ar fi putut depune mărturie, dacă ar 
fi avut cum. Şase dintre ei aveau săgețile înfipte în trup şi în lupta 
aceea Ferro nu ratase nici măcar o singură dată. Nu-şi amintea să fi 
ratat vreodată de aproape, oricât de iute ar fi tras şi omorâse 
oameni la distanţe de zece ori mai mari decât se afla acum acest 
ticălos bătrân care zâmbea. 

Însă de data aceasta rată. 

Săgeata păru să se arcuiască în aer. O pană stricată, poate, dar 
tot nu părea tocmai firesc. Bătrânul nu se clinti, nici măcar cât un 
fir de păr. Rămase pur şi simplu, zâmbind, exact acolo unde stătuse 


de la început, iar săgeata îl rată la câţiva centimetri şi dispăru în 
josul povârnişului. 

Şi asta lăsă fiecăruia timp să cântărească situaţia. 

Era un om ciudat, bătrânul acesta. Foarte oacheş, negru ca 
tăciunele, ceea ce însemna că era din Sudul Îndepărtat, de dincolo 
de vastul şi potrivnicul deşert. Asta nu era o călătorie uşor de 
suportat, iar Ferro văzuse arareori asemenea oameni. Înalt şi slab, 
cu braţe lungi şi viguroase şi un veşmânt simplu înfăşurat peste 
trup. În jurul încheieturilor avea nişte brățări ciudate, îngrămădite 
în aşa fel încât îi acopereau jumătate din antebraţ, aruncând scântei 
de lumină şi întuneric sub soarele necruţător. 

Părul lui era o claie de sfori cenuşii în preajma feţei, unele 
atârnându-i până la brâu, iar pe bărbia-i sfrijită, ascuţită, avea o 
mirişte căruntă. Avea un burduf mare de apă prins peste piept şi un 
mănunchi de saci de piele în jurul brâului, atârnaţi de centură. 
Nimic altceva. Nici-o armă. Era lucrul cel mai ciudat dintre toate, la 
un om aflat aici, în Ținuturile Aspre. Nimeni nu venea în acest loc 
uitat de lume în afară de cei care fugeau şi de cei trimişi să-i 
urmărească. Şi unii, şi alţii trebuiau să fie bine înarmaţi. 

Nu era un soldat din Gurkhul, nu era o lepădătură venită pentru 
recompensa pusă pe capul ei. Nu era un bandit, nici un sclav 
evadat. Ce era, atunci? Şi de ce se afla acolo? Mai mult ca sigur că 
venise după ea. Putea fi unul dintre ei. 

Un devorator. 

Cine altcineva ar cutreiera Ținuturile Aspre fără armă? Nu-şi 
dăduse seama că o voiau atât de mult. 

Bătrânul rămase acolo neclintit, zâmbindu-i. Ferro întinse mâna 
încet după o altă săgeată şi ochii lui o urmăriră fără urmă de 
îngrijorare. 

- Chiar nu e necesar, spuse el, cu glas domol, grav. 

Ferro potrivi săgeata în arc. Bătrânul nu se mişcă. Ea ridică din 
umeri şi ţinti fără grabă. Bătrânul continua să zâmbească, fără nicio 
grijă pe lume. Ea dădu drumul săgeţii. Îl rată din nou la câţiva 
centimetri, de data asta în partea cealaltă şi zbură în josul 
povârnişului. 

O dată era o posibilitate, trebuia să recunoască asta, dar de două 
ori însemna că ceva era în neregulă. Dacă Ferro ştia ceva, atunci 
ştia cum să ucidă. Bătrânul nătărău ar fi trebuit să-şi verse ultimele 
picături de sânge pe pământul pietros, străpuns de săgeată. Dar prin 
felul cum stătea neclintit şi zâmbitor, părea să spună: „Tu ştii mai 


puţine decât crezi, eu ştiu mai multe.” 

Asta era exasperant. 

- Cine eşti, bătrân ticălos? 

- Mi se spune Yulwei. 

— Bătrân ticălos ţi se potriveşte mai bine! 

Îşi azvârli arcul pe jos, îşi lăsă braţele să cadă într-o parte şi-n 
alta, astfel că trupul îi ascundea mâna dreaptă de privirea lui. Îşi 
răsuci încheietura şi cuțitul curbat îi alunecă din mânecă în palma 
care-l aştepta. Există multe feluri de a ucide un om şi, dacă unul 
eşuează, trebuie să încerci altul. 

Ferro nu fusese niciodată una care să renunţe la prima 
poticneală. 

Yulwei începu să înainteze încet spre ea, cu picioarele goale 
lipăind pe pietre, cu brăţările zornăind uşor. Era foarte ciudat, 
acum, că se gândea la asta. Dacă făcea zgomot la fiecare mişcare, 
cum reuşise să se furişeze atât de aproape de ea? 

— Ce vrei? 

— Să te ajut. 

Bătrânul se apropie şi mai mult, până când era doar la un braţ 
depărtare, apoi se opri şi rămase acolo, zâmbindu-i larg. 

Trebuie spus că Ferro era iute ca un şarpe şi de două ori mai 
periculoasă, cu un cuţit în mână, aşa cum ar fi putut depune 
mărturie acei soldaţi, dacă ar fi avut cum. Lama era un abur 
strălucitor în aer, legănată cu toată puterea şi toată furia ei. Dacă 
bătrânul ar fi stat unde credea ea că stă, capul i-ar fi atârnat acum. 
Numai că nu stătea. Era cam la o jumătate de pas spre stânga. 

Se năpusti asupra lui cu un strigăt de luptă, vârându-i vârful 
scânteietor al cuţitului în inimă. Dar străpunse numai aer. El era tot 
acolo, neclintit şi zâmbitor în tot acest timp. Foarte ciudat. Îl ocoli 
tiptil, cu grijă, târşâindu-şi sandalele în praf, cu mâna stângă 
rotindu-se în aer, în faţa ei, cu dreapta strânsă pe mânerul cuţitului. 
Trebuia să fie prudentă — era o vrajă la mijloc. 

- N-ai de ce să te înfurii. Sunt aici ca să te ajut. 

- La naiba cu ajutorul tău! şuieră ea, drept răspuns. 

- Dar ai nevoie de el, şi încă foarte mult. Sunt pe urmele tale, 
Ferro. Sunt soldaţi în munţi, mulţi soldaţi. 

— N-or să m-ajungă. 

- Sunt prea mulţi, nu poţi fugi de toţi. 

Ferro aruncă o privire împrejur, la trupurile străpunse de săgeți. 

— Atunci am să-i dau vulturilor. 


- Nu de data asta. Nu sunt singuri. Au ajutor. Glasul lui grav 
cobori şi mai mult când ajunse la cuvântul „ajutor”. 

Ferro se încruntă. 

— Preoţi? 

- Da, şi alţii pe lângă ei. Ochii i se măriră. Un devorator, şopti el. 
Vor să te captureze vie. Împăratul vrea să te dea drept exemplu. Are 
de gând să te expună în piaţa publică. 

Ferro pufni: 

— I-arăt eu împăratului. 

— Am auzit că deja i-ai arătat ce era de arătat. 

Ferro mârâi şi ridică din nou cuțitul, dar nu era un cuţit. Un 
şarpe îi sâsâia în mână, un şarpe veninos, cu gura deschisă să 
muşte. 

— Pfui! 

Îl aruncă pe jos, îşi coborî piciorul pe capul lui, însă călcă pe 
cuțitul ei. Lama plesni cu un sunet puternic. 

- Te vor prinde, zise bătrânul. Te vor prinde şi îți vor rupe 
picioarele cu ciocanele în piața oraşului, ca să nu mai poți fugi 
vreodată. Apoi te vor plimba goală pe străzile din Shaffa, călare de- 
a-ndoaselea pe un măgar, cu capul ras, în timp ce oamenii vor sta 
înşiraţi pe străzi şi-ţi vor striga vorbe de ocară. Ferro se încruntă la 
el, dar Yulwei nu se opri. Te vor înfometa până la moarte într-o 
cuşcă aşezată în faţa palatului, prăjindu-te în soarele fierbinte, în 
timp ce bunii oameni din Gurkhul te vor batjocori şi te vor scuipa şi 
vor arunca în tine cu bălegar printre gratii. Poate că-ţi vor da să bei 
urină, dacă ai noroc. Când, în cele din urmă, vei muri, te vor lăsa să 
putrezeşti, iar muştele te vor mânca, fărâmă cu fărâmă, şi toţi 
ceilalți sclavi vor vedea cum arată libertatea şi vor decide că le e 
mai bine aşa cum sunt. 

Ferro era plictisită de asta. Puteau să vină, cu tot cu devorator. 
N-avea să moară într-o cuşcă. Avea să-şi taie beregata, dacă se 
ajungea până acolo. Îi întoarse spatele, cu o privire încruntată, 
înhăţă cazmaua şi începu să sape cu furie ultimul mormânt. Curând 
era destul de adânc. 

Destul de adânc pentru o lepădătură care avea să putrezească în 
el. 

Se întoarse. Yulwei era în genunchi lângă soldatul muribund, 
dându-i apă din burduful pe care-l avea la piept. 

-La naiba! strigă ea, apropiindu-se cu paşi mari, cu degetele 
strânse pe coada cazmalei. 


Bătrânul se ridică în picioare, când Ferro ajunse mai aproape. 

- Îndurare... horcăi soldatul întinzând mâna. 

— Am să-ţi dau eu îndurare! 

Muchia cazmalei muşcă adânc în craniul soldatului. Trupul 
zvâcni scurt, apoi rămase neclintit. Se întoarse către bătrân cu un 
aer de triumf. Fl o privi cu tristeţe. Era ceva în privirea lui. Milă, 
poate. 

- Ce vrei, Ferro Maljinn? 

— Ce? 

- De ce-ai făcut asta? Yulwei arătă către bărbatul mort. Ce vrei? 

— Răzbunare, spuse ea, scuipând cuvântul. 

- Împotriva tuturor? Împotriva întregului popor din Gurkhul? 
Vrei să te răzbuni pe fiecare bărbat, femeie şi copil? 

— Pe toţi! 

Bătrânul îşi roti privirea peste cadavre. 

— Atunci trebuie să fii foarte mulţumită cu isprava de astăzi. 

Ferro se forţă să zâmbească. 

- Da. 

Dar nu era foarte mulţumită. Nu-şi putea aminti senzaţia. 
Zâmbetul păru străin, nefiresc, strâmb. 

-Şi doar la răzbunare te gândeşti, în fiecare minut al fiecărei 
zile? E singura ta dorinţă? 

- Da. 

— Să-i răneşti pe ei? Să-i ucizi pe ei? Să-i termini pe ei? 

- Da! 

— Nu vrei nimic pentru tine? 

Rămase o clipă tăcută. 

— Cum? 

— Pentru tine. Tu ce vrei? 

Se uită ţintă la bătrân, bănuitoare, dar nu-i veni în minte niciun 
răspuns. Yulwei clătină cu tristeţe din cap. 

- Pare-mi-se, Ferro Maljinn, că eşti mai sclavă decât ai fost 
vreodată. Sau vei fi vreodată. 

Bătrânul se aşeză pe o piatră, cu picioarele încrucişate. 

Ea îl fixă cu privirea o clipă, încurcată. Pe urmă furia clocoti din 
nou, fierbinte şi liniştitoare. 

- Dacă ai venit să mă ajuţi, mă poţi ajuta să-i îngrop. Arătă către 
cele trei cadavre însângerate, înşirate lângă morminte. 

— O, nu. Asta e treaba ta. 

Ferro îi întoarse spatele, înjurând cu glas scăzut şi se îndreptă 


către tovarăşii ei de odinioară. Luă cadavrul lui Shebed sub braţ şi îl 
târî până la primul mormânt, săpând două şanţuri în ţărână cu 
călcâiele lui. Când ajunse lângă groapă, îl rostogoli înăuntru. 
Următorul fu Alugai. O ploaie de pământ uscat se prăvăli peste el, 
când îşi găsi odihna pe fundul mormântului. 

Se întoarse spre leşul lui Nasar. Fusese ucis de o tăietură de sabie 
peste faţă. Ferro era de părere că înfăţişarea lui avusese de câştigat. 

— Acela arată ca un om de treabă, zise Yulwei. 

— Nasar. Ferro râse fără voioşie. Un violator, un hoţ, un laş. 
Horcăi şi scuipă pe faţa lui moartă. Flegma căzu, împrăştiindu-se, 
pe fruntea bărbatului. De departe cel mai rău dintre cei trei. Ferro 
privi în jos, la morminte. Dar au fost toţi acelaşi rahat. 

— Frumos anturaj ai. 

— Cei urmăriţi n-au privilegiul să-şi aleagă tovarăşii. Ferro se uită 
la faţa însângerată a lui Nasar. Iei ceea ce ţi se oferă. 

— Dacă i-ai disprețuit atât de mult, de ce nu-i laşi vulturilor, aşa 
cum i-ai lăsat pe ceilalţi? 

Yulwei făcu un semn larg cu braţul spre soldaţii nimiciţi întinşi 
pe pământ. 

- Pe ai tăi îi îngropi. Îl împinse pe Nasar cu piciorul în groapă. 
Acesta se rostogoli, cu braţele fluturând şi căzu în mormânt cu faţa 
în jos. Aşa a fost dintotdeauna. 

Ferro luă cazmaua şi începu să-i arunce pe spate pământul 
pietros. Muncea în tăcere, cu sudoarea adunându-i-se pe faţă şi apoi 
picurând pe pământ. Yulwei o urmărea, în timp ce gropile se 
umpleau, încă trei grămezi de pământ în pustiu. Ferro azvârli 
cazmaua, care săltă pe unul dintre trupuri şi zăngăni printre pietre. 
Un roi de muşte negre se ridică, bâzâind cu furie, de pe cadavru, pe 
urmă se întoarse. 

Ferro îşi luă arcul şi săgețile, săltându-şi-le peste umăr. Apucă 
burduful cu apă, îl cântări cu grijă, apoi îl puse şi pe acesta pe 
umăr. După care cercetă cu atenţie trupurile soldaţilor. Unul dintre 
ei — părea să fie şeful — avea o sabie curbată pe cinste. Nici măcar 
nu reuşise s-o scoată, înainte ca săgeata ei să-l nimerească în gât. 
Ferro o luă acum şi o testă cu câteva mişcări prin aer. Era straşnică: 
bine echilibrată, cu lama lungă scânteind, ucigător de ascuţită, cu 
soarele oglindit pe metalul strălucitor al mânerului. Avea şi un cuţit 
pe potrivă. Ferro apucă armele şi le vâri la cingătoare. 

Cercetă cu atenţie celelalte trupuri, dar nu prea avea ce lua. Tăie 
săgețile din cadavre, acolo unde putu. Găsi nişte monede şi le 


azvârli cât colo. N-ar face decât s-o împovăreze şi ce să cumpere 
acolo, în Ținuturile Aspre? Ţărână? Asta era tot ce se găsea, şi era 
gratis. 

Soldaţii aveau câteva fărâme de mâncare cu ei, dar nu ajungeau 
nici măcar pentru încă o zi. Asta însemna că mai existau şi alţii, 
probabil o grămadă, şi nu departe. Yulwei spunea adevărul, dar 
pentru ea nu conta. 

Ferro se întoarse şi porni spre sud, în josul muntelui şi către 
marele deşert, lăsându-l pe bătrân în urmă. 

— Nu e bine în direcţia aceea, spuse el. 

Ea se opri, privindu-l cu ochii mijiţi, în soarele strălucitor. 

— Nu vin soldaţii? 

Ochii lui Yulwei scânteiară. 

— Există multe căi de a rămâne neobservat, chiar şi aici, în 
Ținuturile Aspre. 

Ferro privi către nord, peste întinderea monotonă a câmpiei. Hăt, 
departe, către Gurkhul. Nicio colină, niciun pom, nici măcar un 
tufiş, cât vedeai cu ochii. Niciun loc unde să te ascunzi. 

— Neobservat, chiar şi pentru un devorator? 

Bătrânul râse. 

-Mai cu seamă pentru porcii ăia aroganţi. Nu sunt nici pe 
jumătate atât de deştepţi precum se consideră. Cum crezi că am 
ajuns aici? Am venit prin ei, printre ei, prinprejurul lor: merg unde 
vreau şi iau cu mine pe cine vreau. 

Ferro îşi umbri ochii cu mâna şi privi către sud. Pustiul se 
întindea în depărtare, cât vedeai cu ochii. Putea supravieţui aici, în 
sălbăticie, cine ştie, dar acolo, în acel creuzet de nisipuri mişcătoare 
şi căldură nemiloasă? 

Bătrânul părea să-i citească gândurile. 

— Sunt nisipuri nesfârşite. Eu le-am mai traversat. Se poate. Dar 
tu nu poți. 

Avea dreptate, fir-ar să fie. Ferro era suplă şi rezistentă ca un arc, 
dar asta nu însemna decât că avea să se învârtă în cerc ceva mai 
mult înainte să se prăbuşească. Era de preferat deşertul în locul 
cuştii din faţa palatului, ca loc unde să mori, dar nu cu mult. Voia 
să rămână în viaţă. Mai avea multe de făcut. 

Bătrânul şedea acolo, cu picioarele încrucişate, zâmbind. Cine era 
el? Ferro nu avea încredere în nimeni, dar dacă bătrânul ar fi avut 
de gând s-o dea pe mâna împăratului, ar fi putut s-o lovească în cap 
pe când săpa, în loc să-şi vestească sosirea. Avea puteri magice, 


văzuse asta cu ochii ei, şi o şansă infimă era mai bună decât 
niciuna. 

Dar oare ce-o fi vrând în schimb? Lumea nu-i dăduse niciodată 
nimic pe gratis lui Ferro şi nu se aştepta ca lucrurile să înceapă să se 
schimbe tocmai acum. Îşi îngustă ochii. 

— Ce vrei de la mine, Yulwei? 

Bătrânul râse. Râsul acela devenea foarte sâcâitor. 

— Să zicem că-ţi voi fi făcut o favoare. Mai târziu, îmi poţi face tu 
una în schimb. 

Era un răspuns îngrozitor de zgârcit în detalii, dar când ţi-e viaţa 
la mezat, trebuie să iei ceea ce ţi se oferă. Ferro ura să se lase în 
puterea altcuiva, dar se părea că n-avea de ales. Dacă voia să 
supravieţuiască acestei săptămâni, adică. 

— Ce facem? 

— Trebuie să aşteptăm căderea nopţii. Yulwei aruncă o privire 
către trupurile contorsionate împrăștiate pe pământ şi îşi încreţi 
nasul: Dar poate nu aici. 

Ferro ridică din umeri şi se aşeză pe mormântul din mijloc. 

- Aici e bine, declară ea. Am de gând să privesc vulturii 
mâncând. 


Deasupra, cerul senin al nopţii era presărat cu stele strălucitoare, 
iar aerul devenise răcoros, rece chiar. Jos, în câmpia neagră şi 
prăfoasă, ardeau focuri, o linie arcuită de focuri, care părea să-i 
împresoare, ţinându-i la marginea deşertului. Ea, Yulwei, cele zece 
cadavre şi cele trei morminte erau în capcană pe coama dealului. 
Mâine, la primele raze de lumină aveau să se strecoare peste ţinutul 
arid, soldaţii aveau să părăsească acele focuri şi să se furişeze către 
dealuri. Dacă Ferro mai era acolo când soseau, va fi, cu siguranţă, 
omorâtă sau, mai rău, capturată. Nu putea să înfrunte atât de mulţi 
de una singură, chiar presupunând că nu era niciun devorator cu ei. 

Nu-i plăcea s-o recunoască, dar viaţa ei era acum în mâinile lui 
Yulwei. 

Ridică ochii spre cerul înstelat. 

- E timpul, spuse el. 

Coborâră panta stâncoasă pe întuneric, alegându-şi cu grijă calea 
printre bolovani şi tufele răzlețe spinoase, pe jumătate uscate. Spre 
nord, spre Gurkhul. Yulwei se mişca surprinzător de repede şi Ferro 
era nevoită aproape să fugă ca să ţină pasul cu el, cu privirea în 
pământ, atentă unde pune piciorul printre pietrele uscate. Când, în 


cele din urmă, ajunseră la poalele muntelui şi ridică privirea, văzu 
că Yulwei o conducea către capătul din stânga al liniei, unde 
focurile erau mai numeroase. 

— Stai, şopti ea, apucându-l de umăr. Îi arătă spre dreapta. Acolo 
erau mai puţine focuri şi le-ar fi fost mai uşor să se strecoare printre 
ele. Ce-ar fi să mergem pe-acolo? 

Zări doar dinţii lui Yulwei zâmbind albi în lumina stelelor. 

- O, nu, Ferro Maljinn. Acolo sunt cei mai mulţi soldaţi... şi 
celălalt prieten al nostru. Nu se străduia defel să vorbească încet şi 
asta o scotea din sărite. Pe acolo se aşteaptă să vii, dacă alegi să 
mergi spre nord. Dar nu te aşteaptă. Se gândesc că vei prefera să te 
duci spre sud, să mori în deşert decât să rişti să fii capturată, cum ai 
fi şi făcut, dacă n-aş fi fost eu aici. 

Yulwei se întoarse şi porni mai departe, iar Ferro se furişă după 
el, mergând aplecată. Când se apropiară de focuri, văzu că bătrânul 
avusese dreptate. Se zăreau siluete aşezate în jurul unora dintre ele, 
dar erau risipite. Bătrânul se îndreptă hotărât către patru focuri 
aflate la stânga, dintre care doar unul era străjuit de oameni. Nu se 
străduia să stea aplecat, brăţările îi zornăiau încetişor, picioarele 
goale îi lipăiau sonor pe pământul uscat. Erau destul de aproape ca 
să desluşească trăsăturile celor trei bărbaţi din preajma focului. 
Yulwei avea să fie văzut, cu siguranţă, dintr-o clipă în alta. Ferro 
fluieră după el, să-i atragă atenţia, convinsă că avea să fie auzită. 

Bătrânul se întoarse, cu un aer nedumerit, în lumina palidă a 
flăcărilor. 

— Ce-i? făcu el. Ferro tresări, aşteptând să vadă soldaţii sărind în 
picioare, dar aceştia continuau să trăncănească nestingheriţi. 
Yulwei aruncă o privire spre ei. Nu ne vor vedea, nici nu ne vor 
auzi, dacă nu cumva începi să le strigi în urechi. Suntem în 
siguranţă. Se întoarse şi îşi văzu de drum, ocolind soldaţii cu grijă. 
Ferro îl urmă, continuând să se furişeze tăcută, fie şi numai din 
obişnuinţă. 

Când se apropie, Ferro începu să distingă cuvintele conversaţiei 
dintre oşteni. Încetini pasul, ascultând. Se întoarse. Porni spre foc. 
Yulwei întoarse capul. 

- Ce faci? întrebă el. 

Ferro se uită la cei trei. Un luptător încercat, vânjos, cu o 
înfăţişare aspră, altul subţire, cu faţa ascuţită şi un tânăr cu un 
aspect de om cinstit, care nu prea aducea a soldat. Armele lor 
zăceau împrejur, în teci, înfăşurate, nepregătite. Îi ocoli, prudentă, 


ascultând. 

— Se zice că nu-i zdravănă la cap, îi şoptea cel slab tânărului, 
încercând să-l sperie. Se zice că a omorât o sută de oameni sau mai 
mulţi. Dacă eşti arătos, îţi taie odoarele cât timp eşti încă în viaţă — 
îl apucă strâns între picioare — şi ţi le mănâncă în faţa ta! 

- O, tacă-ţi gura, zise vânjosul, nu se apropie ea de noi. Arătă 
către locul unde focurile erau mai rare, coborând glasul până ce 
deveni o şoaptă: Se va duce la el, dacă vine cumva în direcţia asta. 

- Fi, bine, eu sper că nu vine, spuse tânărul. Trăieşte şi lasă-i şi 
pe alţii să trăiască, zic eu. 

Bărbatul slab se încruntă. 

- Şi cum rămâne cu toţi oamenii buni pe care i-a omorât? Cu 
femeile şi copiii? Ei n-ar fi trebuit lăsaţi să trăiască? 

Ferro scrâşni din dinţi. Nu omorâse niciodată copii, din câte îşi 
amintea. 

— Păi, păcat de ei, bineînţeles. Nu zic că n-ar trebui prinsă. 
Tânărul aruncă o privire împrejur, agitat. Dar poate nu tocmai de 
noi. 

Vânjosul izbucni în râs, la auzul acestor vorbe, însă bărbatul slab 
nu părea amuzat. 

— Eşti laş? 

— Nu! răspunse tânărul, furios, dar am o soţie şi o familie care au 
nevoie de mine şi aş prefera să nu mor aici, atâta tot. Zâmbi larg. 
Aşteptăm încă un copil. Sperăm să fie băiat, de data asta. 

Vânjosul clătină din cap. 

- Fiul meu e aproape bărbat deja. Cresc aşa de repede! 

Discuţiile despre copii, familii şi speranţe nu făceau decât să 
strângă şi mai mult gheara furiei în pieptul lui Ferro. De ce ei aveau 
dreptul să aibă o viaţă, când ea nu avea nimic? Când ei şi ai lor îi 
luaseră totul? Scoase încet cuțitul curbat din teacă. 

- Ce faci, Ferro? şuieră Yulwei. 

Tânărul privi împrejur. 

— Aţi auzit ceva? 

Vânjosul râse. 

- Cred că te-am auzit făcând pe tine. 

Slăbănogul râse pe înfundate, iar tânărul zâmbi, jenat. Ferro se 
strecură chiar prin spatele lui. Era doar la un pas sau doi distanţă, 
puternic luminată de foc, dar niciunul dintre soldaţi nu aruncă 
măcar o privire spre ea. Înălţă cuțitul. 

— Ferro! strigă Yulwei. 


Tânărul sări în picioare, scrută câmpia întunecată, cu ochii mijiţi, 
cu fruntea încreţită. Se uita direct la Ferro, dar ochii lui erau 
concentrați departe, în spatele ei. Îi simţea răsuflarea. Lama 
cuţitului scânteie la două degete de gâtul lui noduros. 

Acum. Acum era momentul. Putea să-l ucidă repede şi să ia şi 
viaţa celorlalţi doi, înainte să sune alarma. Ştia c-o putea face. Erau 
nepregătiţi, iar ea era pregătită. Acum era momentul. 

Dar mâna nu i se clinti. 

-Ce ţi-a intrat în fund? întrebă soldatul vânjos. Nu-i nimic în 
pustietatea asta. 

— Aş fi putut jura c-am auzit ceva, zise tânărul, continuând s-o 
privească direct în faţă. 

— Stai! strigă bărbatul slab, sărind în picioare şi arătând cu 
degetul. Uite-o acolo! Chiar în faţa ta! Ferro îngheţă o clipă, 
holbându-se la el, apoi acesta şi vânjosul începură să râdă. Cu un 
aer ruşinat, soldatul tânăr se întoarse şi se aşeză. 

— Mi s-a părut că aud ceva, atâta tot. 

- Nu-i nimeni acolo, zise vânjosul. 

Ferro începu să se retragă încet. Se simţea rău, cu gura plină de 
salivă acră, cu capul bubuind. Îndesă cuțitul la loc în teacă, se 
întoarse şi se îndepărtă clătinându-se, cu Yulwei urmând-o în 
tăcere. 

Când lumina focurilor şi sunetul vorbelor se pierdură în 
depărtare, Ferro se opri şi se prăbuşi pe pământ. Un vânt rece bătea 
peste câmpia stearpă. Îi sufla praf înţepător în faţă, dar Ferro nici 
nu băga de seamă. Ura şi furia dispăruseră, deocamdată, dar 
lăsaseră un gol pe care nu avea cu ce să-l umple. Se simțea pustie, 
înfrigurată, bolnavă şi singură. Îşi strânse braţele la piept, 
legănându-se încetişor înainte şi înapoi, apoi închise ochii. Dar 
întunericul nu-i aducea alinare. 

Apoi simţi mâna bătrânului apăsând-o pe umăr. 

În mod obişnuit, s-ar fi răsucit, l-ar fi azvârlit cât acolo, l-ar fi 
omorât, dacă ar fi putut. Dar toată puterea o părăsise. Ridică 
privirea, clipind. 

- N-a mai rămas nimic din mine. Ce sunt eu? Îşi apăsă o mână pe 
piept, dar abia simţi. N-am nimic înăuntru. 

— Fi, bine, e ciudat că spui asta. Yulwei zâmbi spre cerul înstelat. 
Tocmai începeam să mă gândesc că ar putea exista acolo, înăuntru, 
ceva care merită salvat. 


Dreptatea regelui 


De îndată ce ajunseră în Piaţa Mareşalilor, Jezal îşi dădu seama 
că era ceva în neregulă. Nu era niciodată nici pe jumătate atât de 
aglomerată pentru o întâlnire a Consiliului Deschis. Jezal aruncă o 
privire către grupurile de oameni în veşminte alese, în timp ce 
trecea în goană, uşor în întârziere şi cu răsuflarea întretăiată de pe 
urma şedinţei lungi de antrenament: glasurile erau şoptite, feţele 
încordate, în aşteptare. 

Îşi croi drum prin mulţime, către Rotonda Lorzilor, privind 
bănuitor la străjerii care flancau uşile incrustate. Ei, cel puţin, 
păreau la fel ca întotdeauna, ascunşi în spatele vizierelor grele. 
Traversă anticamera, cu tapiseriile viu colorate fluturând uşor în 
bătaia curentului, se strecură pe uşile interioare şi trecu în spaţiul 
vast şi rece de dincolo. Cupola aurită răsună de ecoul paşilor săi, în 
timp ce înainta grăbit de-a lungul culoarului, către masa de onoare. 
Jalenhorm stătea sub una dintre ferestrele înalte, cu faţa împroşcată 
de lumina colorată a vitraliilor, privind încruntat către o banchetă 
cu o bară lungă de metal la bază, care fusese amplasată într-o parte. 

— Ce se petrece? 

— N-ai auzit? Glasul lui Jalenhorm era şoptit de emoție. Hoff a 
anunţat că se vor discuta treburi importante. 

— Ce anume? Englia? Oamenii Nordului? 

Bărbatul voinic clătină din cap. 

— Nu ştiu, dar vom vedea imediat. 

Jezal se încruntă. 

— Nu-mi plac surprizele. Ochii lui se opriră asupra băncii 
misterioase. Pentru ce-i asta? 

În clipa aceea, uşile mari se dădură în lături şi un val de 
consilieri începură să se reverse de-a lungul culoarului. 

Obişnuitul amestec, presupunea Jezal, chiar dacă puţin mai 
hotărâți. Mezinii, reprezentanţii plătiţi... Jezal rămase cu răsuflarea 
tăiată: În frunte se afla un bărbat înalt, în veşminte somptuoase, 
chiar şi pentru această augustă companie, cu un impozant colan de 
aur pe umeri şi o impozantă încruntătură pe faţă. 

— Lordul Brock însuşi, şopti Jezal. 

- Ia uite-l pe Lordul Isher. Jalenhorm făcu semn cu capul către 
bătrânul cu aer grav aflat chiar în spatele lui Brock. Şi pe Heugen şi 


Barezin. E ceva important. Trebuie să fie. 

Jezal trase adânc aer în piept, în timp ce patru dintre cei mai 
puternici nobili ai Uniunii se aşezară în rândul din faţă. Nu mai 
văzuse niciodată un Consiliu Deschis nici pe jumătate atât de plin. 
În semicercul de bănci al consilierilor abia dacă mai găseai un loc 
gol. Sus, deasupra lor, galeria publică era un cerc îngrămădit de feţe 
agitate. 

Hoff năvăli pe uşi şi în josul culoarului, şi nu era singur. La 
dreapta sa plutea un bărbat înalt, slab, cu o înfăţişare semeaţă, cu 
un veşmânt alb, imaculat şi o claie de păr alb. Arhilectorul Sull. La 
stânga lui păşea un alt bărbat, sprijinindu-se cu putere într-un 
baston, uşor aplecat, într-o mantie neagră cu auriu, cu barba lungă 
şi căruntă. Înaltul Judecător Marovia. Lui Jezal nu-i venea să-şi 
creadă ochilor. Trei membri ai Consiliului Închis, aici. 

Jalenhorm se grăbi să-şi ocupe locul, în timp ce conţopiştii îşi 
aşezară mormanele de registre şi hârtii pe tăblia lustruită a mesei. 
Lordul Şambelan se aruncă în jilţ, în mijlocul lor, şi ceru imediat 
vin. Capul Inchiziției Maiestăţii Sale se strecură în jilţul său, lângă 
el, mustăcind. Înaltul Judecător Marovia se lăsă încet într-un altul, 
încruntându-se în tot acest timp. 

Volumul şoaptelor agitate din sală crescu uşor, feţele marilor 
magnați din rândul din faţă erau aspre şi bănuitoare. Crainicul îşi 
ocupă locul din faţa mesei, nu obişnuitul imbecil în haine 
sclipitoare, ci un bărbat tuciuriu, bărbos şi cu pieptul bombat. Îşi 
înălţă toiagul, apoi îl izbi de dale, de-ar fi putut trezi şi morţii. 

- Chem la ordine Adunarea Consiliului Deschis al Uniunii! răcni 
el. 

Hărmălaia se potoli treptat. 

— Există doar o chestiune de discutat în dimineaţa aceasta, zise 
Lordul Şambelan, privind încruntat adunarea, pe sub sprâncenele-i 
grele, o chestiune legată de Dreptatea Regelui. Se auziră murmure 
răzlețe. O problemă care priveşte licenţa regală pentru negoţul în 
oraşul Westport. Zgomotul crescu: şoapte furioase, foieli stânjenite 
ale nobilelor dosuri pe băncile lor, obişnuitul scârţâit al condeielor 
în imensele catastife. Jezal văzu sprâncenele Lordului Brock 
apropiindu-se, colţurile gurii Lordului Heugen coborând. Nu părea 
să le placă. Lordul Şambelan pufni şi luă o înghiţitură de vin, 
aşteptând să se potolească mormăiturile. Nu sunt cel mai calificat să 
vorbesc despre această chestiune, însă... 

— Nu, într-adevăr! izbucni Lordul Isher cu asprime, foindu-se pe 


locul său din primul rând, cu o căutătură încruntată. 

Hoff îl fixă pe bătrân cu privirea. 

— Aşadar, dau cuvântul unuia care este! Colegul meu din 
Consiliul Închis, Arhilectorul Sult. 

— Consiliul Deschis îl recunoaşte pe Arhilectorul Sult! tună 
crainicul, în timp ce şeful Inchiziției coborî cu graţie treptele 
daisului şi înaintă pe podeaua de lespezi, zâmbind prietenos 
chipurilor încruntate întoarse către el. 

- Lorzii mei, începu el, cu un glas domol, muzical, însoţindu-şi 
vorbele cu mişcări domoale ale mâinilor, de şapte ani, de la 
glorioasa noastră victorie în războiul cu Gurkhul, în mâinile 
onorabilei Ghilde a Pânzarilor se află o licenţă regală exclusivă 
pentru negoţ în oraşul Westport. 

— Şi au făcut treabă bună cu ea! strigă Lordul Heugen. 

— Ne-au ajutat să câştigăm acel război! răcni Barezin, izbind cu 
pumnul cărnos în bancă, lângă el. 

- O treabă bună! 

- Bună! veniră strigătele. 

Arhilectorul clătină din cap, aşteptând ca zgomotele să se 
domolească. 

— Într-adevăr, bună treabă au făcut, spuse el, păşind pe dale ca 
un dansator, în timp ce cuvintele sale îşi croiau drum, scârţâind, 
peste paginile catastifelor. Ar fi cel mai rău lucru să tăgăduim asta. 
O treabă bună! Se răsuci brusc, cu pulpanele mantiei albe pocnind, 
cu faţa strâmbată de mârâit sălbatic. O treabă bună, de eludare a 
dărilor Regelui! urlă el. Se auzi un oftat colectiv. O treabă bună, de 
încălcare a legii Regelui! Un alt oftat, mai sonor. O treabă bună, de 
înaltă trădare! 

Urmă un potop de proteste, de pumni agitaţi în aer şi de hârtii 
aruncate pe podea. Feţe livide priveau uluite în jos din galeria 
publică, altele, îmbujorate, tunau şi fulgerau de pe băncile din faţa 
mesei de onoare. Jezal privi împrejur, nesigur dacă chiar auzise 
bine. 

— Cum îndrăzneşti, Sult? răcni Lordul Brock la Arhilector, în timp 
ce acesta se grăbea să urce înapoi treptele daisului, cu un zâmbet 
palid atârnat pe buze. 

— Cerem dovezi! urlă Lordul Heugen. Cerem dreptate! 

- Dreptatea Regelui! veniră strigăte din spate. 

— Trebuie să ne puneţi la dispoziţie dovezi! strigă Isher, când 
zgomotul începu să se potolească. 


Arhilectorul îşi dădu la o parte, cu o smucitură, veşmântul alb şi 
materialul delicat se undui în jurul lui, în timp ce se săltă lin înapoi 
pe scaun. 

— O, dar asta şi intenţionăm, Lord Isher! 

Zăvorul greu al unei mici uşi laterale zbură în lături cu un pocnet 
răsunător. Urmară foşnete, în timp ce lorzii şi mandatarii se 
întoarseră, se ridicară, se uitară să vadă ce se întâmplă. Oamenii din 
galeria publică priviră peste balustradă, aplecându-se periculos de 
mult, în dorinţa lor de a vedea. Sala se cufundă în linişte. Jezal 
înghiţi. În spatele uşii, se auzi un sunet scârţâit, bocănit, zornăit, pe 
urmă o procesiune ciudată şi sinistră se ivi din întuneric. 

Sand dan Glokta intră primul, şchiopătând ca întotdeauna şi 
sprijinindu-se cu putere în baston, însă cu capul ridicat şi un rânjet 
ştirb pe faţa-i scofâlcită. Trei bărbaţi îşi târşâiau picioarele în 
spatele lui, legaţi împreună cu lanţuri, de mâini şi de picioarele 
goale, zornăind şi zăngănind către masa de onoare. Aveau capetele 
rase şi erau îmbrăcaţi în pânză de sac maro. Veşmintele 
penitentului. Trădători mărturisiţi. 

Primul dintre prizonieri îşi lingea buzele, cu ochii alergând de 
colo-colo, palid de spaimă. Cel de-al doilea, mai scund şi mai 
îndesat, se împleticea, trăgându-şi piciorul stâng după el, cocârjat, 
cu gura atârnând deschisă. În timp ce Jezal îl privea, o linie subţire 
de salivă rozalie i se legănă pe buză şi se scurse pe podea. Cel de-al 
treilea bărbat, îngrozitor de slab, cu imense cercuri întunecate în 
jurul ochilor, privi încet împrejur, clipind, cu ochii mari, dar, 
aparent, fără să-şi dea seama de nimic. Jezal îl recunoscu 
numaidecât pe bărbatul din spatele celor trei prizonieri: uriaşul 
albinos din noaptea aceea de pe stradă. Jezal îşi mută greutatea de 
pe un picior pe altul, simțindu-se dintr-odată înfrigurat şi stânjenit. 

Menirea băncii era acum evidentă. Cei trei prizonieri se prăbuşiră 
pe ea, iar albinosul se aşeză în genunchi, prinzându-le cătuşele, cu 
un pocnet, de bara de la bază. Încăperea era cufundată cu totul în 
tăcere. Fiecare ochi era îndreptat spre inchizitorul infirm şi cei trei 
prizonieri ai săi. 

- Investigația noastră a început acum câteva luni, începu 
Arhilectorul Sult, extrem de mulţumit să domine atât de bine 
adunarea. O chestiune simplă legată de nişte nereguli contabile. N- 
am să vă plictisesc cu detaliile. Le zâmbi lui Brock, lui Isher, lui 
Barezin. Ştiu că sunteţi cu toţii oameni foarte ocupați. Cine s-ar fi 
gândit atunci că o chestiune atât de măruntă ne va conduce aici? 


Cine ar fi bănuit că rădăcinile trădării pot ajunge atât de adânc? 

— Într-adevăr, zise Lordul Şambelan, nerăbdător, ridicând 
privirea din pocalul său. Inchizitor Glokta, ai cuvântul. 

Crainicul izbi cu toiagul în lespezi. 

— Consiliul Deschis al Uniunii îl recunoaşte pe Sand dan Glokta, 
Inchizitor Privilegiat! 

Infirmul aşteptă politicos ca scârţâitul condeielor să înceteze, 
sprijinindu-se în baston, în mijlocul sălii, vădit neimpresionat de 
importanţa evenimentului. 

— Ridică-te şi stai în faţa Consiliului Deschis, spuse el, 
întorcându-se către primul dintre prizonierii săi. 

Bărbatul îngrozit sări în picioare, cu lanţurile zornăind, lingându- 
şi buzele palide, holbându-se la chipurile lorzilor din primul rând. 

— Numele tău! ceru Glokta. 

- Salem Rews. 

Jezal simţi un nod în gât. Salem Rews! Îl cunoştea! Tatăl său 
făcuse afaceri cu el, în trecut, într-o vreme fusese un musafir 
obişnuit al moşiei lor! Jezal îl cercetă cu oroare crescândă pe 
trădătorul îngrozit, cu capul ras. Mintea îi zbură la negustorul 
dolofan, bine îmbrăcat, mereu pus pe glume. El era, fără îndoială. 
Ochii li se întâlniră o clipă şi Jezal îşi feri, neliniştit, privirea. Tatăl 
său vorbise cu omul acela în vestibulul lor. Îşi strânseseră mâinile. 
Acuzaţiile de trădare sunt ca nişte boli - te poţi molipsi doar 
aflându-te în aceeaşi încăpere. Ochii îi erau atraşi inevitabil de acel 
chip necunoscut şi totuşi atât de îngrozitor de cunoscut. Cum 
îndrăznea să fie un trădător, ticălosul? 

— Eşti membru al onorabilei Ghilde a Pânzarilor? continuă 
Glokta, punând un accent sarcastic pe cuvântul „onorabilei”. 

— Am fost, bâigui Rews. 

- Care a fost rolul tău în cadrul ghildei? Pânzarul cu ţeasta rasă 
se holbă disperat împrejur. Rolul? ceru Glokta, asprindu-şi glasul. 

— Am uneltit să-l înşel pe Rege! strigă negustorul, frângându-şi 
mâinile. O undă de şoc străbătu sala. Jezal înghiţi salivă acră. Îl 
văzu pe Sult zâmbind atotcunoscător spre Înaltul Judecător 
Marovia. Chipul bătrânului era neclintit ca o stâncă, dar pumnii îi 
erau încleştaţi pe masă, în faţa lui. Am trădat! Pentru bani! Am 
făcut contrabandă, am mituit şi am minţit... am fost părtaşi cu toţii! 

— Părtaşi cu toţii? rânji Glokta, rotindu-şi privirea peste întreaga 
adunare. Şi dacă vreunul dintre voi se îndoieşte de asta, avem 
registre, avem documente şi avem cifre. Există o încăpere plină de 


ele în Casa Întrebărilor. O încăpere plină de secrete, de vinovăţie şi 
de minciuni. Clătină încet din cap. O lectură jalnică, vă pot spune. 

— A trebuit s-o fac! răcni Rews. M-au obligat! N-am avut de ales! 

Inchizitorul schilod se încruntă spre publicul său. 

— Fireşte că te-au obligat. Ne dăm seama că n-ai fost decât o 
cărămidă din această casă a infamiei. De curând s-a atentat la viaţa 
ta, nu-i aşa? 

— Au încercat să mă omoare! 

— Cine a încercat? 

- Omul acesta, scânci Rews, cu glasul frânt, arătând cu un deget 
tremurător către prizonierul de lângă el şi trăgându-se cât de 
departe îi îngăduiau lanţurile cu care erau legaţi. El a fost! El! 

Lanţurile zornăiră când îşi flutură braţele, împroşcând salivă. 

Se stârni un alt potop de glasuri furioase, mai sonor de data 
aceasta. Jezal văzu capul prizonierului din mijloc coborând şi omul 
se prăbuşi într-o parte, însă matahala albinoasă îl înhăţă şi-l ridică 
înapoi. 

- Trezeşte-te, Maestre Carpi! strigă Glokta. 

Capul atârnat se ridică încet. Un chip necunoscut, umflat în mod 
ciudat şi plin de ciupituri de acnee. 

Jezal observă cu dezgust că îi lipseau cei patru dinţi din faţă. 
Întocmai ca lui Glokta. 

- Eşti din Talins, da? Din Styria? Omul clătină din cap încet, 
prosteşte, ca unul pe jumătate adormit. Eşti plătit să omori oameni, 
da? Clătină din nou din cap. Şi ai fost tocmit să ucizi zece dintre 
supuşii Maiestăţii Sale, printre care acest trădător mărturisit, Salem 
Rews? Un firicel de sânge se scurgea încet din nasul bărbatului şi 
ochii începură să i se rostogolească în fundul capului. Albinosul îl 
scutură de umăr şi acesta îşi reveni, clătinând ameţit din cap. Ce s-a 
ales de ceilalţi nouă? Tăcere. I-ai omorât, nu-i aşa? O altă 
încuviinţare şi un straniu hârâit ieşi din gâtlejul prizonierului. 
Glokta îşi roti o privire încruntată peste chipurile fascinate ale 
Consiliului. Vilem dan Robb, funcţionar vamal, beregata tăiată de la 
o ureche la alta. Glokta îşi trecu degetele încet peste gât şi o femeie 
din galerie scânci. Solimo Scandi, pânzar, înjunghiat în spate de 
patru ori. Glokta ridică două degete, apoi şi le înfipse în stomac, ca 
şi cum i-ar fi fost rău. Lista sângeroasă continuă. Toţi ucişi, pentru 
nimic altceva decât un profit mai mare. Cine te-a tocmit? 

- El, făcu criminalul, cu glas răguşit, întorcându-şi faţa umflată 
spre omul sfrijit cu ochi sticloşi, prăbuşit pe bancă lângă el, străin 


de tot ceea ce se petrecea în jurul lui. 

Glokta se apropie şchiopătând, cu bastonul bocănind pe lespezi. 

— Cum te numeşti? 

Capul prizonierului ţâşni în sus, ochii i se concentrară asupra 
chipului diform al inchizitorului de deasupra lui. 

- Gofred Hornlach! răspunse el instantaneu, cu glas ascuţit. 

— Eşti un membru de vază al Ghildei Pânzarilor? 

— Da! răcni el, clipind prosteşte spre Glokta. 

- Unul dintre locţiitorii Magisterului Kault, de fapt? 

- Da! 

— Ai uneltit cu alţi pânzari să-l înşeli pe Maiestatea Sa Regele? Ai 
tocmit un asasin să ucidă zece dintre supuşii Maiestăţii Sale? 

- Da! Da! 

— De ce? 

— Ne temeam că vor spune ce ştiu... că vor spune ce ştiu... că 
vor... 

Ochii goi ai lui Hornlach se îndreptară către una dintre ferestrele 
colorate. Gura încetă treptat să se mişte. 

— Că vor spune ce ştiu? îl îmboldi inchizitorul. 

— Despre activităţile trădătoare ale Ghildei, izbucni pânzarul, 
despre trădările noastre! Despre activităţile ghildei... activităţi... 
trădătoare... 

Glokta îi întrerupse tăios: 

- Acţionai de unul singur? 

— Nu! Nu! 

Inchizitorul lovi cu putere cu bastonul în podea, în faţa lui, şi se 
aplecă: 

— Cine a dat ordinele? şuieră el. 

- Magisterul Kault! strigă Hornlach numaidecât, el a dat 
ordinele! Asistenţa rămase fără suflare. Arhilectorul Sult rânji puţin 
mai larg. Magisterul a fost! Condeiele scârțâiau nemiloase. El a dat 
ordinele! Toate ordinele! Magisterul Kault! 

— Mulţumesc, Maestre Hornlach. 

- Magisterul! El a dat ordinele! Magisterul Kault! Kault! Kault! 

- Ajunge! mârâi Glokta. 

Prizonierul său tăcu. Sala era înmărmurită. 

Arhilectorul Sult ridică mâna şi arătă către cei trei prizonieri. 

- lată dovada voastră, lorzii mei! 

-E o înscenare! răcni Lordul Brock, sărind în picioare. E o 
insultă! 


Însă puţine glasuri îi veniră în ajutor, şi acelea cu jumătate de 
gură. Lordul Heugen se remarca prin tăcerea lui prudentă, 
studiindu-şi cu mare atenţie pielea fină a pantofilor. Barezin se 
chircise, părând de două ori mai mic decât fusese cu un minut 
înainte. Lordul Isher se holba la un perete, pipăindu-şi colanul greu 
de aur, cu un aer plictisit, de parcă soarta Ghildei Pânzarilor nu-l 
mai privea. Brock apelă la însuşi Înaltul Judecător, neclintit în jilțul 
său înalt de la masa de onoare: 

— Lord Marovia, te implor! Eşti omul cel mai chibzuit! Nu îngădui 
această... mascaradă! 

Sala se cufundă în tăcere, aşteptând răspunsul bătrânului. Acesta 
se încruntă, mângâindu-şi barba lungă. Aruncă o privire către 
zâmbitorul Arhilector. Îşi drese glasul. 

— Îţi împărtăşesc durerea, Lord Brock, zău ţi-o împărtăşesc, dar se 
pare că aceasta nu e o zi pentru oameni chibzuiţi. Consiliul Închis a 
examinat cazul şi e satisfăcut. Am mâinile legate. 

Brock îşi frământă gura, simțind gustul înfrângerii. 

— Asta nu e dreptate! strigă el, întorcându-se să se adreseze 
colegilor săi. Este limpede că aceşti oameni au fost torturați! 

Gura Arhilectorului Sult se strâmbă cu dispreţ. 

- Cum ai fi vrut să ne purtăm cu trădătorii şi criminalii? strigă el, 
cu glas sfredelitor. Tu ai ridica un scut, Lord Brock, ca în spatele lui 
să se ascundă cei neloiali? Arhilectorul izbi cu pumnul în masă, de 
parcă ar fi putut fi şi ea vinovată de înaltă trădare. Eu, unul, n-am 
de gând să văd măreaţa noastră naţiune dată pe mâna duşmanilor 
ei. Nici a celor din afară, nici a celor dinăuntru! 

- Jos cu pânzarii! veni un strigăt din balconul publicului. 

— Dreptate aspră pentru trădători! 

- Dreptatea Regelui! răcni un bărbat gras, aflat în spate. 

Urmă un val de indignată aprobare dinspre sală, însoţit de 
strigăte ce îndemnau la măsuri aspre şi pedepse necruțătoare. 

Brock îşi roti privirea, căutându-şi aliaţi în primul rând, dar nu 
găsi niciunul. Îşi încleştă pumnii. 

— Asta nu e dreptate! strigă el, arătând către cei trei prizonieri. 
Asta nu e nicio dovadă! 

— Maiestatea Sa e de altă părere! răcni Hoff, şi nu-ţi cere ţie 
permisiunea! Hoff ridică un document mare. Drept care, Ghilda 
Pânzarilor se dizolvă! Licenţa lor este revocată prin decret regal! 
Comisia pentru Negoţ şi Comerţ a Maiestăţii Sale va revizui, în 
decursul următoarelor luni, cererile pentru drept de negoţ în oraşul 


Westport. Până se vor găsi candidaţii potriviţi, traseele vor fi 
administrate de mâini capabile, loiale. Mâinile Inchiziției Maiestăţii 
Sale. 

Arhilectorul Sult îşi înclină cu modestie capul, indiferent la 
strigătele delegaților şi ale galeriei publice deopotrivă. 

— Inchizitor Glokta! continuă Lordul Şambelan, Consiliul Deschis 
îţi mulţumeşte pentru sârguinţa ta şi îţi cere să îndeplineşti încă un 
serviciu în această chestiune. Hoff ridică o hârtie mai mică. Acesta 
este un mandat pentru arestarea Magisterului Kault, purtând 
semnătura Regelui însuşi. Îţi cerem să-l duci numaidecât la 
îndeplinire. 

Glokta se înclină ceremonios şi luă hârtia din mâna întinsă a 
Lordului Şambelan. 

— Tu, zise Hoff, întorcându-şi ochii către Jalenhorm. 

- Locotenent Jalenhorm, Lordul meu! strigă bărbatul vânjos, 
păşind prompt înainte. 

- În fine, pufni Hoff nerăbdător, ia douăzeci din Garda Regelui şi 
escortaţi-l pe Inchizitorul Glokta către Palatul Ghildei Pânzarilor. Ai 
grijă ca nimeni şi nimic să nu părăsească clădirea fără ordinele lui! 

— De îndată, Lordul meu! 

Jalenhorm traversă spaţiul din față şi alergă pe culoar, către 
ieşire, ţinând cu o mână sabia, ca să nu i se mai lovească de picior. 
Glokta şontâcăi după el, cu bastonul bocănind pe trepte, cu 
mandatul de arestare pentru Magisterul Kault mototolit în pumnul 
încleştat. Între timp, monstruosul albinos smulsese prizonierii de pe 
bancă şi îi conducea, zornăind şi atârnând fără vlagă către uşa pe 
care intraseră. 

- Lord Şambelan! strigă Brock, cu un ultim efort. 

Jezal se întreba câţi bani trebuie să fi făcut de la pânzari. Câţi 
mai sperase să facă? O grămadă, evident. 

Dar Hoff era imperturbabil. 

— Cu asta se încheie treaba noastră pentru astăzi, lorzii mei! 

Marovia era în picioare înainte ca Lordul Şambelan să termine de 
vorbit, vădit nerăbdător să plece. Catastifele uriaşe fură închise 
bufnind. Soarta onorabilei Ghilde a Pânzarilor era pecetluită. 
Murmure agitate umplură din nou aerul, crescând treptat în volum 
şi însoţite curând de zornăieli şi bocănituri, când delegaţii începură 
să se ridice şi să părăsească sala. Arhilectorul Sult rămase aşezat, 
privindu-şi adversarii înfrânți cum părăsesc în şir rândul din faţă, 
fără tragere de inimă. Jezal întâlni ochii disperaţi ai lui Salem Rews 


pentru ultima oară, în timp ce era scos afară pe uşa mică, apoi 
Practicianul Frost smuci de lanţ şi Rews se pierdu în întunericul de 
dincolo. 

Afară, piaţa era încă şi mai ticsită decât înainte, gloata compactă 
devenind din ce în ce mai tulburată pe măsură ce vestea dizolvării 
Ghildei Pânzarilor se răspândea printre cei care nu fuseseră 
înăuntru. Oamenii rămâneau înmărmuriţi, nevenindu-le să creadă, 
sau alergau de colo-colo speriaţi, miraţi, zăpăciţi. Jezal văzu un 
bărbat holbându-se la el, holbându-se la oricine, cu faţa palidă şi 
mâinile tremurând. Un pânzar, probabil, sau un om prea apropiat 
de pânzari, destul de apropiat ca să fie distrus împreună cu ei. 
Aveau să fie mulţi ca el. 

Jezal simţi dintr-odată un val de furnicături. Ardee West se 
sprijinea cu nonşalanţă de pietre, puţin mai departe. Nu se 
întâlniseră de ceva vreme, de când cu acea izbucnire la beţie a ei, şi 
era surprins cât de încântat era s-o vadă. Probabil fusese pedepsită 
destul, îşi spuse el. Oricine merita şansa să-şi ceară iertare. Grăbi 
pasul spre ea, cu un zâmbet larg pe buze. Apoi observă cine o 
însoțea. 

- Ticălosul ăla mic, îşi şopti el în barbă. 

Locotenentul Brint trăncănea nestingherit, în uniforma-i ieftină, 
aplecându-se mai aproape de Ardee decât considera Jezal că s-ar fi 
cuvenit şi punctându-şi remarcile anoste cu gesturi teatrale ale 
braţelor. Ea clătină din cap, zâmbind, apoi îşi dădu capul pe spate şi 
râse, lovindu-l jucăuş pe locotenent peste piept. Brint râse şi el, 
piticania hidoasă. Râseră împreună. Fără să ştie exact de ce, Jezal 
simţi un junghi ascuţit de furie. 

- Jezal, ce mai faci? strigă Brint, continuând să chicotească. 

Se apropie. 

— Căpitane Luthar, vrei să spui, scuipă el, şi ce fac nu-i treaba ta! 
N-ai nicio treabă de făcut? 

Gura lui Brint se căscă prosteşte o clipă, apoi fruntea i se adună 
într-o încruntătură morocănoasă. 

- Da, domnule, murmură el, întorcându-se şi îndepărtându-se 
ţanţoş. 

Jezal îl urmări plecând, cu un dispreţ chiar mai profund decât de 
obicei. 

- Fi, bine, a fost încântător, zise Ardee. Astea sunt manierele pe 
care trebuie să le foloseşti în prezenţa unei doamne? 

— Sincer, n-aş putea spune. De ce? Era vreuna prin preajmă? 


Se întoarse să se uite la ea şi prinse, doar pentru o clipă, un 
zâmbet mulţumit de sine. O expresie chiar nesuferită, de parcă 
ieşirea lui i-ar fi făcut plăcere. Se întrebă, preţ de-o clipă năucă, 
dacă era posibil ca Ardee să fi aranjat întâlnirea, să se aşeze 
împreună cu acel idiot într-un loc unde Jezal avea să-i vadă, 
sperând să-i stârnească gelozia... Apoi ea îi zâmbi şi râse, iar Jezal 
simţi furia topindu-i-se. Ardee arăta foarte bine, gândi el, bronzată 
şi plină de viaţă în lumina soarelui, râzând zgomotos, fără să-i pese 
cine o aude. Foarte bine. Mai bine ca oricând, de fapt. O întâlnire 
întâmplătoare, atâta tot, ce altceva putea să fie? Ardee îl fixă cu 
acei ochi întunecaţi şi bănuielile lui dispărură. 

— Trebuia să fii atât de aspru cu el? întrebă ea. 

Jezal îşi încleştă maxilarul. 

-Un nimeni parvenit şi arogant, probabil bastardul vreunui 
bogătaş. Fără obârşie, fără bani, fără maniere... 

— Mai mult decât mine, în toate cele trei privinţe. 

Jezal îşi blestemă gura slobodă. În loc să-i smulgă o scuză, era 
acum nevoit să ofere el însuşi una. Căută cu disperare o ieşire din 
capcana pe care şi-o întinsese singur. 

— O, dar e total imbecil, scânci el. 

- Ei, bine — şi Jezal fu uşurat să vadă un colţ al gurii lui Ardee 
ridicându-se într-un zâmbet hâtru — asta aşa e. Facem câţiva paşi? 

Ardee îşi strecură mâna pe după braţul lui înainte ca el să apuce 
să răspundă şi începu să-l conducă spre Aleea Regelui. Jezal se lăsă 
călăuzit printre oamenii speriaţi, furioşi, tulburaţi. 

— Aşadar, e adevărat? întrebă ea. 

— Ce să fie adevărat? 

— Că pânzarii sunt terminaţi. 

— Aşa se pare. Vechiul tău amic, Sand dan Glokta, a fost în miezul 
evenimentelor. A oferit un spectacol pe cinste, pentru un schilod. 

Ardee îşi cobori privirea. 

— N-ai vrea să-i calci strâmb, aşa schilod cum e. 

- Nu. Gândul lui Jezal zbură spre ochii îngroziţi ai lui Salem 
Rews, privindu-l cu disperare când a dispărut în bezna culoarului 
boltit. Nu, nimeni n-ar vrea. 

Se aşternu între ei tăcerea, în timp ce străbăteau tacticos aleea, 
dar era o tăcere tihnită. Îi plăcea să se plimbe cu ea. Nu mai părea 
important dacă vreunul dintre ei îşi cerea scuze. Probabil avusese 
dreptate, oricum, în privința duelului. Numai puţin. Ardee părea să- 
i citească gândurile. 


— Cum merge cu scrima? întrebă ea. 

- Binişor. Cum merge cu băutura? 

Ea ridică o sprânceană întunecată. 

— Excelent. Numai de s-ar ţine un Turnir pentru asta în fiecare 
an! Aş ajunge curând în atenţia publicului. 

Jezal râse, coborându-şi privirea spre ea, iar Ardee îi întoarse 
zâmbetul. Atât de deşteaptă, atât de ageră, atât de curajoasă. Atât 
de al naibii de arătoasă. Jezal se întreba dacă mai existase vreodată 
o femeie ca ea. De-ar avea obârşia potrivită, gândi el, şi ceva bani. 
Mulţi bani. 


Cale de scăpare 


- Deschideţi uşa, în numele Maiestăţii Sale! tună locotenentul 
Jalenhorm pentru a treia oară, bubuind în lemn cu pumnu-i cărnos. 

Marele mocofan. De ce oamenii voinici tind să aibă creiere atât de 
mici? Probabil că îşi rezolvă prea des problemele cu muşchii, şi minţile 
lor se usucă asemenea prunelor la soare. 

Casa Ghildei Pânzarilor era o clădire impunătoare, într-o piaţă 
aglomerată, nu departe de Agriont. O mulțime de gură-cască se 
adunaseră deja în jurul lui Glokta şi al escortei sale înarmate, 
curioşi, temători, fascinaţi, sporind cu fiecare clipă. Simt mirosul 
sângelui, se pare. Lui Glokta îi zvâcnea piciorul din pricina efortului 
de a ajunge repede acolo, dar se îndoia că pânzarii aveau să fie luaţi 
complet prin surprindere. Aruncă nerăbdător o privire împrejur, la 
străjerii în armuri, la practicienii mascaţi, la ochii neînduplecaţi ai 
lui Frost, la tânărul ofiţer care bătea în uşă. 

— Deschideţi... 

Destul cu nerozia asta. 

— Cred că te-au auzit, locotenente, zise precipitat Glokta, dar aleg 
să nu răspundă. Eşti atât de bun să spargi uşa? 

— Ce? Jalenhorm se uită cu gura căscată la el şi pe urmă la uşile 
duble, grele, bine zăvorâte. Cum să... 

Practicianul Frost se repezi pe lângă el. Urmară un pârâit 
asurzitor şi un sunet de lemn despicat, când îşi izbi umărul voinic 
de una dintre uşi, smulgând-o din balamale şi trântind-o, sfărâmată, 
pe podeaua încăperii de dincolo. 

— Aşa, mormăi Glokta, trecând prin bolta uşii, în timp ce 
ţăndările abia se aşezau. 

Jalenhorm îl urmă, cu un aer năuc, cu o duzină de soldaţi în 
armuri zăngănind în urma lui. 

Un slujbaş scandalizat blocă coridorul de dincolo: 

- Nu puteţi pur şi simplu... aau! strigă el, când Frost îl azvârli 
din calea lui şi faţa i se strivi de zid. 

— Arestaţi-l pe omul acela! strigă Glokta, fluturându-şi bastonul 
către secretarul amuţit. 

Unul dintre soldaţi îl apucă brutal cu pumnii înmănuşaţi şi îl 
azvârli în lumina zilei. Practicienii începură să se reverse prin uşile 
sparte, cu bâte grele în mâini, cu ochi fioroşi deasupra măştilor. 


— Arestaţi pe toată lumea! strigă Glokta peste umăr, şchiopătând 
de-a lungul coridorului cât putea de repede, urmărind spatele lat al 
lui Frost în măruntaiele clădirii. 

Prin uşa deschisă, inchizitorul zări un negustor în veşminte 
colorate, cu faţa plină de sudoare, în timp ce arunca la grămadă 
documente într-un foc strălucitor. 

- Puneţi mâna pe el! urlă Glokta. 

Doi practicieni săltară pe lângă el în încăpere şi începură să-l 
ciomăgească pe negustor cu bâtele. Acesta căzu, cu un strigăt, 
răsturnând masa şi călcând în picioare un teanc de catastife. Prin 
aer fâlfâiră hârtii desfăcute şi scântei de jăratic, în timp ce bâtele se 
ridicau şi cădeau. 

Glokta îşi continuă drumul grăbit, în timp ce trosnetele şi ţipetele 
se răspândeau în clădire, în jurul lui. Locul era plin de miros de 
fum, de sudoare şi de frică. Uşile sunt toate păzite, dar Kault ar putea 
avea o cale secretă de scăpare. E un individ alunecos. Să sperăm că n- 
am ajuns prea târziu. Fie blestemat piciorul ăsta al meu! Să nu fie prea 
târziu... 

Glokta rămase cu răsuflarea tăiată şi tresări de durere, 
clătinându-se când cineva îl trase de haină. 

— Ajută-mă! ţipă omul. Sunt nevinovat! 

Sânge pe o față dolofană. Degete agăţate de veşmintele lui 
Glokta, amenințând să-l tragă la podea. 

- Luaţi-l de pe mine! strigă inchizitorul, lovindu-l fără vlagă cu 
bastonul, apucându-se cu mâinile de zid, în efortul de a rămâne în 
picioare. 

Unul dintre practicieni sări în faţă şi îl lovi pe bărbat peste spate. 

— Mărturisesc! scânci negustorul, în timp ce bâta se ridică din 
nou, pocnindu-l în cap. 

Practicianul prinse de sub braţe trupul care se prăbuşea şi îl târî 
înapoi către uşă. Glokta înaintă grăbit, cu locotenentul Jalenhorm, 
uluit, lângă el. Ajunseră în dreptul unei scări largi şi inchizitorul 
privi treptele cu ură. Vechii mei duşmani, mereu prezenţi, în faţa mea. 
Se căzni din răsputeri să le urce, făcându-i semn Practicianului Frost 
cu mâna liberă, să-l urmeze. Un negustor buimăcit fu târât pe lângă 
ei, bolborosind ceva despre drepturile lui, cu călcâiele lovindu-se de 
trepte. 

Glokta alunecă şi fu cât pe ce să cadă cu faţa-n jos, dar cineva îl 
prinse de cot şi îl sprijini. Era Jalenhorm, cu acelaşi aer dezorientat 
învăluindu-i faţa puternică, de om cinstit. Oamenii atât de voinici îşi 


au rostul lor, până la urmă. Tânărul ofiţer îl ajută să urce restul 
treptelor. Glokta nu avea energia să-l refuze. De ce să-mi fac griji? 
Omul trebuie să-şi cunoască limitele. Nu e nimic nobil în a cădea cu 
nasul în jos. Eu ar trebui să ştiu asta. 

În capul scărilor se afla o anticameră mare, somptuoasă, cu un 
covor gros şi tapiserii colorate pe pereţi. În faţa unei uşi imense 
erau postați doi străjeri, cu săbiile trase, îmbrăcaţi în livreaua 
Ghildei Pânzarilor. Frost stătea în faţa lor, cu mâinile strânse în 
pumni albi. Jalenhorm scoase şi el sabia, când ajunseră pe palier, 
apropiindu-se şi aşezându-se lângă albinos. Glokta nu-şi putu 
stăpâni un zâmbet. Torţionarul fără limbă şi floarea cavalerismului. O 
asociere neverosimilă. 

— Am un mandat pentru Kault, semnat de mâna Regelui. Glokta 
arătă hârtia, ca străjerii s-o poată vedea. S-a isprăvit cu pânzarii. N- 
aveţi nimic de câştigat stând în calea noastră. Vârâţi săbiile în 
teacă! Aveţi cuvântul meu, nu veţi păţi nimic! 

Cei doi străjeri schimbară priviri nehotărâte. 

— Vârâţi-le în teacă! strigă Jalenhorm, apropiindu-se încă puţin. 

- În regulă! 

Unul dintre bărbaţi se aplecă şi îşi trimise sabia alunecând peste 
podeaua de scânduri. Frost o prinse sub un picior. 

— Şi tu! îi strigă Glokta celuilalt. Acum! 

Străjerul se supuse, aruncându-şi sabia pe jos şi ridicând mâinile. 
O clipă mai târziu, pumnul lui Frost îl trosni în vârful bărbiei, 
lăsându-l rece şi izbindu-l de perete. 

- Dar...! strigă primul străjer. 

Frost îl înhăţă de cămaşă şi îl azvârli pe scări în jos. Omul se 
răsuci şi se răsuci, bufnind pe trepte, prăbuşindu-se până jos, unde 
rămase neclintit. Cunosc senzaţia. 

Jalenhorm stătea nemişcat, clipind, cu sabia încă ridicată. 

— Credeam c-aţi spus... 

- Nu-ţi face griji în privinţa asta. Frost, caută altă cale de intrare. 

- Îhî. 

Albinosul se îndepărtă tiptil în josul coridorului. Glokta îi lăsă un 
moment, apoi se apropie şi încercă uşa. Mânerul se răsuci spre 
marea lui surprindere şi uşa se dădu în lături. 

Încăperea era opulenţa însăşi, aproape cât un hambar de mare. 
Lucrătura de lemn de pe tavanul înalt era poleită cu foiţă de aur, 
cotoarele cărţilor de pe rafturi erau incrustate cu pietre preţioase, 
mobila monstruoasă era lustruită ca oglinda. Totul era 


supradimensionat, excesiv de împodobit, excesiv de scump. Dar cui 
îi trebuie gust, când are bani? Camera avea mai multe ferestre după 
ultima modă, cu ochiuri mari despărțite de fire subţiri de plumb, 
oferind o splendidă panoramă a oraşului, a golfului, cu corăbiile lui. 
Magisterul Kault şedea zâmbind la imensul său birou aurit, în faţa 
ferestrei din mijloc, înveşmântat în straiele sale fabuloase de 
ceremonie, parţial umbrit de o imensă vitrină, pe ale cărei uşi era 
gravat blazonul onorabilei Ghilde a Pânzarilor. 

Aşadar, n-a scăpat, e al meu, Eu... În jurul piciorului gros al 
vitrinei era legată o sfoară. Glokta îi urmări cu privirea traseul 
şerpuit pe podea. Celălalt capăt era legat în jurul gâtului 
Magisterului. A! Deci are o cale de scăpare, până la urmă. 

— Inchizitor Glokta! Kault lăsă să-i scape un râs strident, nervos. 
Ce plăcere să te cunosc, în sfârşit! Am auzit totul despre 
investigaţiile tale! 

Degetele Magisterului traseră de nodul funiei, asigurându-se că 
era bine strâns. 

- Ţi-e colanul prea strâmt, Magister? Poate ar trebui să ţi-l scoţi? 

Un alt chiţăit vesel. 

- 0, nu cred! N-am de gând să răspund la niciuna dintre 
întrebările tale, mulţumesc! 

Cu coada ochiului, Glokta zări o uşă din lateral, deschizându-se 
pe furiş. O mână mare, albă, îşi făcu apariţia, cu degetele curbându- 
se încet peste tocul uşii. Frost. Mai avem speranțe să-l prindem, 
aşadar. Trebuie să-l ţin de vorbă. 

— N-au mai rămas întrebări la care trebuie răspuns. Ştim totul. 

- Oare? chicoti Magisterul. 

Albinosul se strecură fără zgomot în cameră, ţinându-se în umbra 
de lângă perete, ascuns de privirea lui Kault de corpul masiv al 
vitrinei. 

— Ştim despre Kalyne. Despre micul vostru aranjament. 

- Imbecilule! N-am avut niciun aranjament! Era mult prea 
onorabil să fie cumpărat! N-ar fi luat de la mine niciun sfanţ! Atunci 
cum... Kault afişă un mic zâmbet dezgustat. Secretarul lui Sult, 
spuse el, chicotind din nou. Chiar sub nasul lui şi al tău, schilodule! 
Nătărău, nătărău — secretarul ducea mesajele, el a văzut mărturisirea, el 
a ştiut totul! N-am avut niciodată încredere în lingăul ăla. Kalyne a fost 
loial, aşadar. 

Glokta ridică din umeri. 

- Toţi mai facem greşeli. 


Magisterul afişă un rânjet sarcastic. 

— Greşeli? Asta e tot ce-ai făcut, idiotule? Lumea nu e deloc aşa 
cum crezi! Nici măcar nu ştii de ce parte eşti! Nici măcar nu ştii 
cine de ce parte e! 

— Sunt de partea regelui, iar tu nu eşti. Asta e tot ce trebuie să 
ştiu. 

Frost reuşise să ajungă la vitrină şi era lipit de ea, mijindu-şi 
ochii roz, încercând să vadă după colţ, fără să fie zărit. Încă puţin 
timp, încă puţin mai departe... 

— Nu ştii nimic, schilodule! O mică învârteală cu dările, niţică 
mită neînsemnată, doar de asta ne-am făcut vinovaţi? 

- Şi de o bagatelă precum nouă crime. 

— N-am avut de ales! ţipă Kault. N-am avut încotro! Trebuia să 
plătim bancherii! Ne-au împrumutat banii şi trebuia să plătim! Îi 
plăteam de ani de zile! Valint şi Balk, nişte lipitori! Le-am dat totul, 
dar voiau mereu mai mult! 

Valint şi Balk? Bancheri? Glokta aruncă un ochi peste penibila 
opulenţă. 

— Se pare că ai rămas pe linia de plutire. 

— Se pare! Se pare! Numai praf! Numai minciuni! Bancherii au 
totul! Bancherii ne au pe toţi! Le datorăm mii! Milioane! Kault râse 
înfundat. Dar presupun că acum nu le vor mai căpăta niciodată, ce 
zici? 

— Nu, presupun că nu. 

Kault se aplecă peste birou, cu funia atârnând şi atingând tăblia 
de piele. 

- Vrei criminali, Glokta? Vrei trădători? Duşmani ai Regelui şi ai 
statului? Caută în Consiliul Închis. Caută în Casa Întrebărilor. Caută 
în Universitate. Caută în bănci, Glokta! 

Magisterul îl văzu pe Frost, strecurându-se pe după vitrină, la 
nici patru paşi. Ochii i se lărgiră şi dădu să se ridice din scaun. 

- Prinde-l! răcni Glokta. 

Frost făcu un salt înainte, se aruncă peste birou, apucă de 
pulpana mişcătoare a veşmântului de ceremonie al lui Kault, în 
timp ce acesta se răsuci şi se azvârli spre fereastră. Al nostru e! 

Se auzi un pârâit dezgustător când haina se sfâşie în pumnul alb 
al lui Frost. Kault păru încremenit în spaţiu preţ de o clipă, când 
toată sticla aceea scumpă se sfărâmă în jurul lui, cu cioburi şi aşchii 
sclipind în aer, apoi dispăru. Funia plesni încordată. 

— 'Tsssss! şuieră Frost, privind cu duşmănie la fereastra spartă. 


- A sărit! gâfâi Jalenhorm, cu gura atârnând căscată. 

— Evident! Glokta se apropie şchiopătând de birou şi luă bucata 
sfâşiată de pânză din mâinile lui Frost. Adunată, nu mai părea 
somptuoasă deloc: viu colorată, dar prost ţesută. Cine s-ar fi gândit? 
murmură el în barbă. Calitate proastă! 

Inchizitorul şchiopătă către fereastră şi se uită prin gaura 
sfărâmată. Capul onorabilei Ghilde a Pânzarilor se legăna încet 
încoace şi încolo, la şapte metri dedesubt, cu veşmântul brodat cu 
aur, fluturând sfâşiat în bătaia vântului. Haine ieftine şi ferestre 
scumpe. Dacă materialul ar fi fost mai rezistent, l-am fi prins. Dacă 
fereastra ar fi avut mai mult plumb, l-am fi prins. Vieţile atârnă de 
asemenea întâmplări. Jos, în stradă, o mulţime îngrozită se aduna 
deja arătând, bolborosind, privind în sus la trupul spânzurat. O 
femeie ţipă. Teamă sau exaltare? Sună la fel. 

- Locotenente, vrei să fii aşa de bun să cobori şi să împrăştii 
oamenii? Apoi putem să tăiem funia prietenului nostru şi să-l luăm 
cu noi. Jalenhorm îl privi cu ochi goi. Mort sau viu, mandatul 
regelui trebuie executat. 

- Da, desigur. 

Ofiţerul voinic îşi şterse sudoarea de pe frunte şi se îndreptă, 
clătinându-se uşor, spre uşă. 

Glokta se întoarse din nou spre fereastră şi se uită în jos, la 
cadavrul care se legăna încet. Ultimele cuvinte ale Magisterului 
Kault îi răsunară în minte. 

Caută în Consiliul Închis. Caută în Casa Întrebărilor. Caută în 
Universitate. Caută în bănci, Glokta! 


Trei semne 


West se prăbuşi în fund, cu una dintre arme alunecându-i din 
mâini şi peste pietrele de pavaj. 

— Asta e o tuşă! strigă Mareşalul Varuz. Categoric, o tuşă! Bine 
luptat, Jezal, bine luptat! 

West începea să se sature să piardă. Era mai puternic decât Jezal 
şi mai înalt, cu o mai mare amplitudine în mişcare, dar micul 
ticălos fudul era iute. Al naibii de iute şi devenea tot mai iute. 
Cunoştea, de-acum, mai mult sau mai puţin, toate trucurile lui West 
şi, dacă o ţinea tot aşa, în curând avea să-l bată de fiecare dată. 
Jezal ştia şi el asta. Avea un zâmbet de enervantă îngâmfare pe faţă 
când îi întinse mâna lui West şi îl ajută să se ridice de la pământ. 

— Aşa mai merge! Varuz se plesni cu băţul peste picior, de 
încântare. S-ar putea chiar să ne alegem cu un campion, ce zici, 
maiorule? 

- Foarte posibil, domnule, zise West, frecându-şi cotul, învineţit 
şi zvâcnind de pe urma căzăturii. Se uită pieziş la Jezal, care se 
desfăta în căldura elogiului Mareşalului. Dar nu trebuie să ne-o 
luăm în cap! 

— Nu, domnule! zise Jezal cu emfază. 

— Nu, într-adevăr, spuse Varuz. Maiorul West e un luptător 
capabil, desigur, iar tu eşti privilegiat să-l ai drept partener, dar, ei 
bine -— şi îi zâmbi larg lui West — duelul e un sport pentru tineri, ce 
zici, maiorule? 

— Fireşte că aşa e, domnule, murmură West. Un sport pentru 
tineri. 

— Bremer dan Gorst, bănuiesc, va fi un alt fel de adversar, ca şi 
ceilalţi din Turnirul de anul acesta. Mai puţin din iscusinţa unui 
soldat bătrân, dar mai mult din vigoarea tinereţii, ce zici, West? 

La cei treizeci de ani ai săi, West se simţea încă destul de viguros, 
dar n-avea rost să-l contrazică. Ştia că nu fusese niciodată cel mai 
înzestrat săbier din lume. 

- Ai făcut progrese mari în ultima lună, mari progrese. Ai o 
şansă, dacă poţi să-ţi menţii concentrarea. Ai, categoric, o şansă! Ai 
făcut o treabă bună! Ne vedem cu toţii mâine. 

Şi cu aceasta bătrânul Mareşal părăsi ţanţoş curtea însorită. 

West se duse până la arma-i rătăcită, care zăcea lângă zid, pe 


pietrele pavajului. Şoldul îl mai durea şi acum din pricina căzăturii 
şi fu nevoit să se aplece cu greu ca s-o ia. 

- Trebuie să plec şi eu, zise el printre dinţi, în timp ce se ridică, 
încercând să-şi ascundă disconfortul cât putea mai bine. 

— Treburi importante? 

— Mareşalul Burr a cerut să mă vadă. 

- Va fi război, aşadar? 

- Poate, habar n-am. West îl cercetă pe Jezal de sus până jos. 
Acesta îi evita privirea, dintr-un anumit motiv. Şi tu? Ce-ai de gând 
să faci astăzi? 

Jezal se juca acum cu armele sale. 

- Ăă, n-am planificat nimic... nu chiar. 

Ridică pe furiş privirea. Pentru un luptător atât de bun, era un 
mincinos lamentabil. West simţi fiori de îngrijorare. 

— Ardee n-are, din întâmplare, vreo legătură cu lipsa ta de 
planuri, nu-i aşa? 

-Ăă... 

Fiorii deveniră palpitaţii reci. 

— Ei, bine? 

— Poate! se răsti Jezal. Ei, bine... da. 

West păşi direct spre bărbatul mai tânăr. 

— Jezal, se auzi el spunând, încet, printre dinţii încleştaţi, sper că 
n-ai de gând să te culci cu sora mea. 

— Ascultă... 

Emoţia dădu în clocot. Mâinile lui West îl apucară pe Jezal de 
umăr. 

— Nu, ascultă tu, mârâi el. N-ai să-ţi baţi joc de ea, pricepi? A mai 
suferit şi nu vreau s-o mai văd rănită. Nici de tine, nici de nimeni! 
N-am să înghit una ca asta! Să nu te joci cu ea, m-auzi? 

- În regulă, zise Jezal, cu faţa dintr-odată palidă. În regulă! Nu i- 
am pus gând rău! Suntem doar prieteni, atâta tot. Îmi place! Nu 
cunoaşte pe nimeni aici şi... poţi avea încredere în mine... nu-i 
nimic rău în asta! Ah! Dă-mi drumul! 

West îşi dădu seama că îl strângea pe Jezal de braţe cu toată 
puterea. Cum se întâmplase? Nu intenţionase decât să poarte o 
discuţie liniştită cu el şi acum mersese prea departe. A mai suferit... 
la naiba! N-ar fi trebuit să spună asta! Îi dădu drumul brusc şi se 
retrase, înghiţindu-şi furia. 

— Nu vreau să te mai vezi cu ea, m-auzi? 

— Stai aşa, West, cine eşti tu să... 


Furia lui West începu să palpite din nou. 

- Jezal! răcni el. Sunt prietenul tău, aşa că te rog! Se apropie din 
nou de el. Şi sunt fratele ei, aşa că te previn! Stai deoparte! Nu 
poate ieşi nimic bun din asta! 

Jezal se lipi de zid. 

- În regulă... În regulă! E sora ta! 

West se întoarse şi se îndreptă cu paşi mari către galeria boltită, 
frecându-şi ceafa, cu capul bubuind. 


Lordul Mareşal Burr şedea şi privea pe fereastră când West intră 
în biroul său. Un bărbat voinic, ursuz, cărnos, cu o barbă deasă, 
castanie, şi o uniformă simplă. West se întreba cât de proastă putea 
fi vestea. Dacă faţa Mareşalului era un indiciu, atunci era, într- 
adevăr, o veste foarte proastă. 

- Maior West, zise el, privindu-l încruntat pe sub sprâncenele 
grele. Mulţumesc că ai venit. 

— Cu plăcere, domnule. 

West observă pe masă, lângă perete, trei cutii butucănoase de 
lemn. Burr văzu că se uită la ele. 

— Daruri, zise el cu amărăciune, de la amicul nostru din Nord, 
Bethod. 

— Daruri? 

— Pentru rege, se pare. Mareşalul se încruntă, sugându-şi dinţii. 
De ce nu te uiţi la ce ne-a trimis, maiorule? 

West se apropie de masă, întinse mâna şi deschise cu prudenţă 
capacul uneia dintre cutii. Un miros neplăcut se revărsă afară, ca de 
carne putrezită, dar înăuntru nu era nimic decât pământ brun. 
Deschise următoarea cutie. Mirosul era şi mai urât. Alt pământ 
brun, lipit de pereţii interiori şi nişte păr, nişte şuviţe de păr galben. 
West înghiţi, ridică privirea către încruntatul Lord Mareşal. 

— Asta e tot, domnule? 

Burr pufni. 

- Bine-ar fi: Restul a trebuit să-l îngropăm. 

- Să-l îngropaţi? 

Mareşalul luă o coală de hârtie de pe birou. 

— Căpitanul Silber, căpitanul Hoss, colonelul Arinhorm. Numele 
astea îţi spun ceva? 

Pe West îl luă cu amețeli. Mirosul acela! Îi reamintea oarecum de 
Gurkhul, de câmpul de luptă. 

— Pe colonelul Arinhorm îl ştiu din auzite, bâigui el, holbându-se 


la cele trei cutii. E comandantul garnizoanei de la Dunbrec. 

- A fost, îl corectă Burr, şi ceilalţi doi au fost la comanda unor 
mici avanposturi din apropiere, pe graniţă. 

- Pe graniță? şopti West, ghicind deja ce avea să urmeze. 

- Capetele lor, maiorule. Oamenii Nordului ne-au trimis capetele 
lor! West înghiţi, uitându-se la firele de păr blond lipite în interiorul 
cutiei. Trei semne, au zis. Când va veni vremea. Burr se ridică din 
scaun şi rămase în picioare, privind pe fereastră. Avanposturile n-au 
fost nimic: construcţii de lemn, în cea mai mare parte, o palisadă, 
şanţuri şi aşa mai departe. Prost apărate. Fără mare importanţă 
strategică. Dunbrecul e altă treabă. 

— Are sub stăpânire vadurile de pe Şuvoiul Alb, zise West 
stupefiat, cea mai bună cale de ieşire din Englia. 

— Sau de intrare. Un punct vital. S-au cheltuit timp şi resurse 
considerabile pentru zidurile de apărare de acolo. S-au folosit cele 
mai noi proiecte, cei mai buni arhitecţi ai noştri. O garnizoană de 
trei sute de oameni, cu provizii de muniţie şi hrană cât pentru un an 
întreg de asediu. Era considerat impenetrabil, pilonul central al 
planurilor noastre pentru apărarea frontierei. Burr se încruntă şi pe 
puntea nasului îi apărură şanţuri adânci. S-a dus. 

Pe West începuse din nou să-l doară capul. 

— Când, domnule? 

— Asta e întrebarea. Trebuie să se fi întâmplat cu cel puţin două 
săptămâni în urmă, ca aceste „daruri” să fi putut ajunge la noi. Se 
spune că sunt defetist, zise Burr cu amărăciune, dar cred că oamenii 
Nordului au cale liberă şi că au cucerit deja jumătate din Englia de 
Nord. O comunitate minieră sau două, mai multe colonii de 
deţinuţi, nimic de importanță majoră, până acum, niciun oraş 
despre care să se vorbească. Dar se apropie, West, şi încă repede, 
poţi fi sigur. Nu trimiţi capete duşmanilor tăi şi apoi aştepţi 
politicos răspunsul. 

— Ce măsuri se iau? 

— Extrem de puţine! Englia clocoteşte, desigur, Lordul Guvernator 
Meed adună toţi oamenii, hotărât să pornească în marş şi să-l 
înfrângă pe Bethod de unul singur, idiotul. Rapoarte diferite 
plasează oamenii Nordului oriunde şi pretutindeni, cu o mie de 
oameni sau o sută de mii. Porturile sunt sufocate de civili disperaţi 
să scape, abundă zvonurile despre spioni şi criminali care umblă 
liberi prin ţară şi gloate care caută cetăţeni cu sânge nordic şi îi bat, 
îi jefuiesc, sau mai rău. Pe scurt, e un haos. Între timp, noi stăm aici 


pe fundurile noastre grase, aşteptând. 

- Dar... n-am fost preveniţi? N-am ştiut? 

— Ba da, fireşte — Burr îşi aruncă mâna groasă în aer — dar nimeni 
n-a luat-o foarte în serios, îţi vine să crezi! Un afurisit de sălbatic 
vopsit se înjunghie în sala Consiliului Deschis, ne provoacă în faţa 
regelui şi nimeni nu face nimic! Conducere reprezentativă! Fiecare 
trage în direcţia lui. Nu poţi decât să reacţionezi, niciodată să te 
pregăteşti! Mareşalul tuşi, râgâi şi scuipă pe jos. Pfui! La naiba! 
Indigestie blestemată! 

Se aşeză înapoi pe scaun, masându-şi nefericit stomacul. 

West nu ştia ce să zică. 

— Cum procedăm? mormăi el. 

— Ni s-a ordonat să ne ducem imediat în Nord, adică de îndată ce 
poate fi cineva convins să-mi dea oameni şi arme. Regele, adică 
beţivul ăla de Hoff, mi-a poruncit să-i îngenunchez pe aceşti oameni 
ai Nordului. Douăsprezece regimente ale Armatei Regelui — şapte de 
infanterie şi cinci de cavalerie, să fie îngroşate cu recruți din rândul 
aristocrației şi ce-a mai lăsat Englia neatins înainte să ajungem noi 
acolo. 

West se foi stânjenit în scaun. 

— Ar trebui să fie o armată copleşitoare. 

- Ha! mârâi Mareşalul. Ar face bine să fie. E tot ce avem, mai 
mult sau mai puţin, şi asta mă îngrijorează. West se încruntă. 
Dagoska, maiorule. Nu putem să înfruntăm gurkienii şi oamenii 
Nordului deodată. 

- Dar, domnule, gurkienii n-ar risca un război atât de curând, nu- 
i aşa? Credeam că totul e doar trăncăneală. 

— Aşa sper, aşa sper. Burr mişcă absent nişte hârtii pe birou. Dar 
acest nou împărat, Uthman, nu e ceea ce ne aşteptam. Era mezinul, 
dar când a aflat de moartea tatălui său... şi-a sugrumat toţi fraţii. I- 
a sugrumat cu mâna lui, zic unii. Uthman-ul-Dosht, aşa i se spune. 
Uthman cel Nemilos. Şi-a declarat intenţia de a recuceri Dagoska. 
Vorbe goale, poate. Sau poate nu. Burr îşi ţuguie buzele. Se spune 
că are iscoade peste tot. Poate chiar în clipa asta află despre 
necazurile noastre în Englia, poate chiar în clipa asta se pregăteşte 
să profite de slăbiciunea noastră. Trebuie să isprăvim rapid cu aceşti 
oameni ai Nordului. Foarte rapid. Douăsprezece regimente şi recruți 
din rândul nobilimii. Şi, din acest punct de vedere, nici că se putea 
un moment mai prost. 

- Domnule? 


— Afacerea cu pânzarii. O afacere proastă. Unii dintre marii nobili 
au fost ţepuiţi. Brock, Isher, Barezin şi alţii. Acum îşi târâie 
picioarele cu recruţii. Cine ştie ce ne vor trimite sau când! Probabil 
o ceată de cerşetori lihniţi de foame, neînarmaţi, un pretext să-şi 
curețe ţinutul de căzături. O gloată inutilă şi guri în plus de hrănit, 
de îmbrăcat, de înarmat, iar nouă ne lipsesc cu disperare ofiţerii 
buni. 

— Am câţiva oameni buni în batalionul meu. 

Burr zvâcni nerăbdător. 

- Oameni buni, da! Oameni cinstiţi, oameni entuziaşti, dar fără 
experienţă! Cei mai mulţi dintre cei care au luptat în Sud n-au 
amintiri plăcute. Au părăsit armata şi n-au de gând să se întoarcă. 
Ai văzut cât de tineri sunt astăzi ofiţerii? Suntem o afurisită de 
şcoală de perfecţionare! Iar acum Alteța Sa Prinţul şi-a exprimat 
interesul pentru un post de comandă. Nici măcar nu ştie de unde se 
apucă sabia, dar i-a căşunat să se umple de glorie şi nu-l pot refuza! 

- Prinţul Raynault? 

- Bine-ar fi! strigă Burr. Raynault chiar ar putea fi cât de cât 
folositor. Despre Ladisla vorbesc eu! Să comande o divizie! Un om 
care cheltuieşte lunar o mie de mărci pe haine! Indisciplina lui e 
notorie! Am auzit spunându-se că a siluit mai multe slujnice din 
palat, dar că Arhilectorul a reuşit să le reducă la tăcere. 

-Nu poate fi adevărat, zise West, deşi, de fapt, auzise şi el 
asemenea zvonuri. 

— Moştenitorul tronului, pus în pericol, când sănătatea regelui e 
şubredă? O idee absurdă! Burr se ridică, sughiţând şi cutremurându- 
se. La naiba cu stomacul ăsta! Se îndreptă către fereastră şi privi 
încruntat peste Agriont. Ei au impresia că e o problemă uşoară, 
spuse Burr cu glas scăzut. Cei din Consiliul Închis. O scurtă 
plimbare în Englia, isprăvită înainte de prima zăpadă. În ciuda 
acestui şoc cu Dunbrecul. Nu învaţă niciodată. Au spus acelaşi lucru 
despre războiul nostru cu gurkienii şi aproape ne-a distrus. Aceşti 
oameni ai Nordului nu sunt primitivii care cred ei. Am luptat cu 
mercenari nordici în Starikland: oameni aspri, obişnuiţi cu vieţi 
aspre, crescuţi în război, neînfricaţi şi îndărătnici, experţi în lupta în 
munţi, în păduri, în frig. Nu urmează regulile noastre, nici măcar nu 
le înțeleg. Vor aduce pe câmpul de luptă o violenţă şi o sălbăticie 
care i-ar face pe gurkieni să roşească. Burr se întoarse de la 
fereastră, privindu-l din nou pe West. Tu te-ai născut în Englia, nu-i 
aşa, maiorule? 


- Da, domnule, în sud, lângă Ostenhorm. Acolo era ferma 
familiei mele, înainte de moartea tatălui meu... 

Glasul i se stinse. 

- Ai fost crescut acolo? 

- Da. 

— Atunci cunoşti ţinutul? 

West se încruntă. 

= în regiunea aceea, domnule, dar n-am mai fost de... 

- Îi cunoşti pe aceşti oameni ai Nordului? 

- Pe unii. Mai sunt mulţi care trăiesc în Englia. 

— Le vorbeşti limba? 

- Da, puţin. Dar ei vorbesc multe... 

- Bun. Încerc să adun nişte oşteni, oameni buni pe care mă pot 
bizui să-mi urmeze ordinele şi vreau ca această armată a noastră să 
nu se destrame înainte să apuce să vină în contact cu inamicul. 

— Desigur, domnule. West îşi stoarse creierii. Căpitanul Luthar e 
un ofiţer capabil şi inteligent. Locotenentul Jalenhorm... 

- Aş! strigă Burr, dând din mână a pagubă. Îl ştiu pe Luthar, 
băiatul e un idiot! Genul de copil vioi despre care vorbeam! De tine 
am nevoie, West! 

— De mine? 

— Da, de tine! Mareşalul Varuz, nimeni altul decât cel mai celebru 
oştean al Uniunii, ţi-a făcut o recomandare extrem de favorabilă. 
Spune că eşti un ofiţer deosebit de devotat, de tenace şi de 
muncitor. Exact calităţile de care am nevoie! Ca locotenent, ai 
luptat în Gurkhul sub comanda colonelului Glokta, nu-i aşa? 

West înghiţi. 

— Păi, da. 

- Şi e bine cunoscut faptul că ai pătruns primul în Ulrioch! 

- Ei, bine, printre primii. Am... 

— Ai condus oamenii pe câmpul de luptă şi curajul tău e mai 
presus de orice îndoială! Nu-i nevoie să fii modest, domnule maior, 
eşti omul de care am nevoie! Burr se aşeză, cu un zâmbet pe faţă, 
convins că îşi atinsese ţinta. Râgâi din nou, ridicând mâna. Scuze... 
afurisita de indigestie! 

— Domnule, pot să vorbesc pe şleau? 

— Nu sunt vreun curtean, West. Trebuie să vorbeşti întotdeauna 
pe şleau cu mine. Ţi-o cer! 

-O numire în comandamentul unui Lord Mareşal, domnule, 
trebuie să înţelegeţi! Sunt fiul unui gentilom. Un om de rând. Am şi 


aşa dificultăţi în a câştiga respectul tinerilor ofiţeri, în calitate de 
comandant de batalion. Oamenii cărora ar trebui să le dau ordine, 
domnule, dacă aş fi în comandamentul dumneavoastră, oameni de 
vază, cu sânge nobil... Se opri, aşteptând. Mareşalul îl privi absent. 
Nu vor permite una ca asta! 

Sprâncenele lui Burr se împreunară. 

— Să permită? 

- Orgoliul nu le-o va îngădui, domnule. 

- La naiba cu orgoliul lor! Burr se apropie, cu ochii săi întunecaţi 
fixaţi pe chipul lui West. Acum ascultă-mă, şi ascultă-mă cu atenţie: 
Vremurile se schimbă. N-am nevoie de oameni cu sânge nobil. Am 
nevoie de oameni capabili să planifice şi să organizeze, să dea 
ordine şi să le urmeze. Nu-şi vor găsi loc în armata mea cei care nu 
pot face aşa cum li se spune, indiferent cât sunt de nobili. Ca 
membru al comandamentului meu, mă reprezinţi pe mine şi nu vei 
fi disprețuit sau nesocotit. Râgâi brusc şi izbi cu pumnul în masă. 
Am să am grijă de asta! răcni el. Vremurile se schimbă! Poate că 
unii nu miros încă asta, dar în curând o vor face! West îl privea fără 
grai. În orice caz — şi Burr flutură o mână, în semn de respingere — 
nu mă consult cu tine, te informez. Aceasta este noua ta numire. 
Regele tău are nevoie de tine, ţara ta are nevoie de tine şi asta e tot. 
Ai cinci zile să predai comanda batalionului tău. 

Şi Lordul Mareşal se întoarse la hârtiile lui. 

— Da, domnule, bolborosi West. 

Închise uşa pe bâjbâite în urma lui, cu degetele amorţite, şi porni 
încet de-a lungul culoarului, cu privirea în podea. Război. Război în 
Nord. Dunbrecul căzut, oamenii Nordului umblând în voie prin 
Englia. Ofițerii alergau în jurul lui. Cineva trecu în goană pe lângă 
el, dar el nici nu observă. Erau oameni în pericol, în pericol de 
moarte! Oameni pe care-i cunoştea, poate, vecini de acasă. Se 
purtau lupte chiar acum, între graniţele Uniunii! West îşi scărpină 
bărbia. Acest război ar putea fi un lucru cumplit. Chiar mai rău 
decât fusese conflictul cu Gurkhul, iar el avea să fie în miezul lui. 
Un loc în comandamentul Lordului Mareşal. El? Collem West? Un 
om de rând? Încă nu-i venea să creadă. 

West simţi un tainic, vinovat, licăr de satisfacţie. Tocmai pentru 
o asemenea numire muncise ca un câine în toţi aceşti ani. Dacă se 
descurca bine acolo, cine ştie unde ar putea ajunge. Războiul era un 
lucru rău, un lucru îngrozitor, fără îndoială. Simţi că zâmbeşte. Un 
lucru îngrozitor. Dar tocmai lucrul care ar putea să-l ridice. 


Prăvălia de costume 


Puntea pârâia şi se mişca sub picioarele sale, pânza de vele 
flutura domol, păsările mării se adunau şi ţipau în aerul sărat. 

- N-aş fi crezut vreodată că voi vedea aşa ceva, murmură Logen. 

Oraşul era o imensă semilună albă, desfăşurându-se împrejurul 
golfului larg, albastru, răsfirându-se peste numeroase poduri, 
minuscule în zare, şi pe insulele stâncoase din mare. Ici şi colo, prin 
talmeş-balmeşul de clădiri se conturau parcuri verzi, iar firişoarele 
gri ale râurilor şi canalelor străluceau în soare. Erau şi ziduri, 
presărate cu turnuri, împrejmuind hotarul îndepărtat al oraşului şi 
ţâşnind semeţe prin învălmăşeala de case. Logen stătea prostit, cu 
gura căscată, cu ochii ţâşnind de colo-colo, incapabil să cuprindă 
întreaga privelişte. 

- Adua, şopti Bayaz. Centrul lumii. Poeţii îi spun oraşul 
turnurilor albe. Frumos, nu-i aşa, de la distanţă? Magul se aplecă 
spre el. Dar crede-mă, duhneşte când te apropii. 

O cetate imensă se înălța din interiorul oraşului, dominând cu 
zidurile-i albe şi drepte covorul de clădiri dimprejur, cu soarele 
strălucitor scânteind pe cupolele-i sclipitoare. Logen nu visase 
vreodată la un lucru atât de măreț făcut de mâna omului, atât de 
semeţ, atât de puternic. Un turn se înălța în văzduh, deasupra 
tuturor celorlalte, o aglomerare conică de pilaştri netezi, întunecaţi, 
care păreau să sprijine însuşi cerul. 

-Şi Bethod are de gând să cotropească acest oraş? şopti el. 
Trebuie să fie nebun. 

- Poate. Bethod, în ciuda nimicniciei şi a trufiei sale, înţelege 
Uniunea. Bayaz făcu semn cu capul către oraş. Se pizmuiesc unii pe 
alţii, toţi oamenii aceia. Poate că e o uniune, cu numele, dar se 
războiesc între ei pe viaţă şi pe moarte. Mărunta zâzanie pentru 
fleacuri. Marile războaie secrete pentru putere şi avere, şi ei numesc 
asta guvernare. Războaie de cuvinte, de şiretlicuri şi de viclenie, dar 
nu mai puţin sângeroase, prin asta. Pierderile sunt numeroase. 
Magul oftă. În spatele acelor ziduri strigă şi se ceartă şi se lovesc la 
nesfârşit, pe la spate. Vechile vrajbe nu se domolesc niciodată, ci 
înfloresc şi prind rădăcini, iar rădăcinile cresc mai adânc cu fiecare 
an care trece. Mereu a fost aşa. Ei nu sunt ca tine, Logen. Aici, un 
om poate să-ţi zâmbească, să te linguşească şi să te numească 


prieten, să-ţi dea daruri cu o mână, şi să te înjunghie cu cealaltă. 
Vei găsi ciudat acest loc. 

Logen îl găsea deja cel mai ciudat loc pe care-l văzuse vreodată. 
Nu se mai sfârşea. Pe măsură ce corabia lor pătrundea în golf, 
oraşul părea să crească din ce în ce mai mult. O pădure de clădiri 
albe, presărate cu ferestre întunecate, înconjurându-i din toate 
părţile, acoperind dealurile cu acoperişuri şi turnuri, îngrămădindu- 
se, zid lângă zid, înghesuindu-se către apa de la țărm. 

Corăbii şi bărci de tot felul se luau la întrecere în golf, umflându- 
şi pânzele, cu echipajele strigând peste zgomotul talazurilor, 
alergând pe punți şi mişunând printre tachelaje. Unele erau mai 
mici chiar decât micul lor velier cu două catarge. Altele erau cu 
mult mai mari. Logen privi uluit, cu gura căscată, o imensă 
ambarcaţiune care brăzda apele spre ei, înălţând stropi scânteietori 
la prora. Un munte de lemn, plutind prin cine ştie ce vrajă a mării. 
Corabia trecu, lăsându-i să se legene în urmă, dar mai erau altele şi 
altele, acostate la nenumăratele cheiuri înşirate de-a lungul 
țărmului. 

Umbrindu-şi ochii cu mâna, Logen începu să distingă oameni pe 
întinsele docuri. Începu şi să-i audă, un vacarm îndepărtat de 
glasuri strigând, de care huruind şi de mărfuri troncănind pe 
pământ. Erau sute de siluete minuscule, roind printre corăbii şi 
clădiri, ca nişte furnici negre. 

— Câţi oameni locuiesc aici? întrebă el cu glas şoptit. 

- Mii. Bayaz ridică din umeri. Sute de mii. Oameni din fiecare 
țară din Cercul Lumii. Aici sunt oameni ai Nordului, kantici tuciurii 
din Gurkhul şi de mai departe. Oameni din Vechiul Imperiu, din 
Vestul Îndepărtat şi negustori din Oraşele Libere ale Styriei. Şi alţii, 
din locuri încă şi mai îndepărtate -— din Cele O Mie de Insule, din 
îndepărtatul Suljuk, din Thond, unde încă e venerat soarele. Alţii 
care nu pot fi numărați -— trăind, murind, muncind, înmulţindu-se, 
căţărându-se unul deasupra celuilalt. Bine ai venit — şi Bayaz îşi 
deschise larg braţele să cuprindă monstruosul, frumosul şi 
nesfârşitul oraş — în civilizaţie! 

Sute de mii. Logen se căznea să înţeleagă. Sute... de mii. Pot 
exista atât de mulţi oameni în lume? Privea pierdut oraşul, de jur 
împrejurul lui, întrebându-se, frecându-se la ochii ce-l dureau. Cum 
ar putea să arate o sută de mii de oameni? 

O oră mai târziu ştia. 

Doar în timpul luptei mai fusese Logen vreodată atât de strivit, 


de împrejmuit, de înghesuit de alţi oameni. Era ca o bătălie, aici, pe 
docuri — ţipetele, furia, îmbulzeala, teama şi confuzia. O bătălie în 
care nimeni nu arăta pic de milă şi care nu avea nici sfârşit, nici 
învingători. Logen era obişnuit cu cerul deschis, cu aerul din jurul 
lui, cu propria companie. Pe drum, când Bayaz şi Quai călăriseră 
aproape de el, se simţise strâmtorat. Acum avea oameni în toate 
părţile, împingându-se, înghiontindu-se, ţipând. Sute! Mii! Sute de 
mii! Oare chiar puteau fi oameni cu toţii? Oameni ca el, cu gânduri 
şi toane şi visuri? Feţele se iveau şi treceau în goană - morocănoase, 
îngrijorate, încruntate, prinse în vârtejul ameţitor de culori. Logen 
înghiţea, clipea. Avea gâtul cumplit de uscat. Capul i se învârtea. 
Acesta era iadul, cu siguranţă. Ştia că merita să fie aici, dar nu-şi 
amintea să fi murit. 

— Malacus! şuieră el cu disperare. Ucenicul privi împrejur. 
Opreşte-te o clipă! Logen îşi desfăcu gulerul, încercând să lase aerul 
să pătrundă. Nu pot respira! 

Quai rânji. 

— Poate că e din pricina mirosului. 

Era posibil. Docurile miroseau îngrozitor, fără doar şi poate. 
Duhoarea de peşte împuţit, de mirodenii scârboase, de fructe 
putrede, de bălegar proaspăt, de cai asudaţi, de catâri şi oameni, 
amestecate şi sporite sub soarele fierbinte şi devenite de departe 
mai insuportabile decât fiecare în parte. 

— Mişcă! 

Un umăr îl dădu cu brutalitate pe Logen la o parte şi dispăru. 

Se sprijini de zidul soios şi îşi şterse sudoarea de pe faţă. Bayaz 
zâmbea: 

- Nu e ca vastul şi pustiul Nord, ai, Nouădegete? 

- Nu. 

Logen privi oamenii trecând buluc pe lângă el, caii, carele, 
nesfârşitele feţe. Un om îl privi cu suspiciune, când trecu pe lângă 
el. Un băiat arătă către el şi strigă ceva. O femeie cu un coş îl ocoli 
cu grijă, ridicând o privire temătoare şi îndepărtându-se în grabă. 
Acum avea un moment să se gândească: cu toţii se uitau, îl arătau 
cu degetul, se holbau şi nu păreau bucuroşi să-l vadă. 

Logen se aplecă spre Malacus: 

— Sunt temut şi urât pe tot cuprinsul Nordului. Nu-mi place asta, 
dar ştiu de ce. Un grup ursuz de marinari îl privi cu ochi aspri, 
şuşotind. Îi urmări, nedumerit, până când dispărură în spatele unei 
căruţe huruitoare. De ce mă urăsc aici? 


- Bethod s-a mişcat repede, şopti Bayaz, privind încruntat 
mulțimile. Războiul său cu Uniunea a început deja. Mă tem că vom 
afla că Nordul nu e prea agreat în Ardua. 

— Dar de unde ştiu din ce parte sunt eu? 

Malacus ridică o sprânceană. 

- Te faci cumva remarcat. 

Logen tresări când doi tineri goniră râzând pe lângă el. 

- Zău? În mijlocul acestei mulţimi? 

— Doar ca un imens stâlp de poartă, murdar şi zgâriat. 

— Ah! Se cercetă de sus până jos. Înţeleg. 


Departe de docuri, mulţimea începea să se mai rărească, aerul 
devenea mai curat şi zgomotul mai potolit. Aglomeraţia, duhoarea 
şi gălăgia nu lipseau nici aici, dar Logen putea măcar să ia o gură de 
aer. 

Traversară largi pieţe pavate, decorate cu plante şi statui, unde 
deasupra uşilor atârnau panouri de lemn viu colorate: peşti albaştri, 
porci roz, ciorchini violeţi de struguri, felii brune de pâine. Afară, în 
soare, se aflau mese şi scaune unde oamenii şedeau şi mâncau din 
străchini şi beau din căni verzi de sticlă. Îşi croiră drum pe străduţe 
înguste, unde clădirile şubrede de lemn tencuit se înclinau peste ei, 
aproape întâlnindu-se deasupra capetelor lor, lăsând doar o fâşie 
subţire de cer albastru. Cutreierară pe străzi largi, pietruite, 
mişunând de oameni şi mărginite de monstruoase clădiri albe. 
Logen se uita clipind, cu gura căscată la tot ce-l înconjura. 

În nicio mlaștină, oricât de ceţoasă, în nicio pădure, oricât de 
deasă, nu se simţise Logen vreodată atât de pierdut. Nu avea idee în 
ce direcţie se afla corabia, deşi o părăsiseră cu nu mai mult de o 
jumătate de oră în urmă. Soarele era ascuns în spatele clădirilor 
impunătoare şi totul arăta la fel. Era îngrozit să nu rămână în urma 
lui Bayaz şi Quai în mulţime şi să se piardă pe veci. Grăbi pasul 
după ceafa pleşuvă a vrăjitorului, urmărindu-l până într-un spaţiu 
deschis. Un drum imens, mai mare decât oricare dintre cele pe care 
le văzuseră până acum, străjuit de palate albe în spatele unor ziduri 
şi porţi înalte şi mărginit de copaci străvechi. 

Aici oamenii erau altfel. Aveau veşminte viu colorate, ţipătoare, 
croite în stiluri ciudate care nu aveau niciun rost. Femeile nici nu 
semănau a oameni: palide şi osoase, înfăşurate în materiale 
strălucitoare, făcându-şi vânt în soarele fierbinte cu bucăţi de pânză 
întinse pe nişte bețe. 


- Unde suntem? îi strigă el lui Bayaz. 

Dacă vrăjitorul i-ar fi răspuns că erau pe lună, Logen n-ar fi fost 
surprins. 

— Aceasta este Middleway, una dintre arterele principale ale 
oraşului! Trece chiar prin mijlocul Agriontului! 

— Agriont. 

- Fortăreaţă, palat, cazărmi, sediul guvernului. Un oraş în oraş. 
Inima Uniunii. Acolo mergem. 

— Zău? Un grup de tineri ursuzi îl priviră pe Logen cu suspiciune, 
când trecu pe lângă ei. O să ne lase să intrăm? 

— O, da. Dar n-o să le placă. 

Logen continua să-şi croiască drum prin mulţime. Pretutindeni, 
soarele licărea pe ochiurile sutelor de ferestre de sticlă. Carleonul 
avea şi el câteva ferestre de sticlă, la clădirile cele mai impozante, 
cel puţin înainte de a pustii ei oraşul. Extrem de puţine după aceea, 
trebuia recunoscut. Extrem de puţin din orice. Copoiului îi plăcuse 
sunetul pe care-l făcea sticla când se spărgea. Obişnuia să împungă 
ferestrele cu sulița, cu un zâmbet larg pe faţă, încântat de pocnet şi 
de zornăit. 

Dar ăsta nu fusese nici pe departe cel mai rău lucru. Bethod 
dăduse oraşul pe mâna oamenilor lui vreme de trei zile. Era obiceiul 
lui, iar ei îl iubeau pentru asta. Logen îşi pierduse degetul în luptă 
cu o zi înainte şi îi închiseseră rana cu fierul înroşit. Rana a pulsat, 
a pulsat şi durerea îl înnebunise. De parcă pe-atunci ar fi avut 
nevoie de o scuză pentru violenţă. Îşi amintea duhoarea de sânge, 
sudoare şi fum. Ţipete, bubuituri şi râsete. 

- Te rog... Logen se împiedică şi fu cât pe ce să cadă. Ceva îl 
ținea de picior. O femeie, aşezată pe pământ, lângă un zid. Avea 
hainele murdare, jerpelite, faţa palidă, ascuţită de foame. Avea ceva 
în braţe. Un ghem de zdrenţe. Un copil. Te rog... Nimic altceva. 
Oamenii râdeau, trăncăneau şi goneau în jurul lor, ca şi cum ei nici 
n-ar fi fost acolo. Te rog... 

— N-am nimic, mormăi el. La nu mai mult de cinci paşi, un bărbat 
cu joben şedea la o masă şi chicotea cu un prieten, îndopându-se 
dintr-o farfurie aburindă cu carne şi legume. Logen se uită de la 
farfuria de mâncare la femeia hămesită. 

- Logen! Haide! 

Bayaz îl luase de cot şi îl trăgea de acolo. 

- Dar n-ar trebui... 

- N-ai observat? Sunt pretutindeni. Regele are nevoie de bani, 


aşa că-i store pe nobili. Nobilii îşi store arendaşii, arendaşii storc 
țăranii. Unii dintre ei, bătrânii, bolnavii, fiii şi fiicele de prisos, ei 
sunt stârpiţi din rădăcini. Prea multe guri de hrănit. Cei norocoşi 
devin hoţi sau târfe, ceilalţi sfârşesc prin a cerşi. 

— Dar... 

— Faceţi loc! 

Logen se împletici către zid şi se lipi de el, cu Malacus şi Bayaz 
alături. Mulțimea se dădu la o parte şi o coloană lungă de oameni 
trecu greoi, păstorită de străjeri înarmaţi. Unii erau tineri, doar 
nişte copilandri, alţii erau foarte bătrâni. Toţi erau murdari şi 
zdrențăroşi, iar câţiva dintre ei păreau sănătoşi. Vreo doi erau ologi, 
fără doar şi poate, şchiopătând pe lângă ceilalţi. Unul, aflat undeva 
în faţă, avea doar un braţ. Un trecător, într-o fabuloasă tunică 
purpurie, îşi ţinea un petic de pânză peste nasul încreţit, până când 
cerşetorii treceau târşâindu-şi picioarele. 

- Ce sunt aceştia? îi şopti Logen lui Bayaz. Răufăcători? 

Magul chicoti. 

— Soldaţi. 

Logen se holbă la ei — jegoşi, tuşind, şchiopătând, unii desculți. 

— Soldaţi? Ăştia? 

— O, da. Se duc să se lupte cu Bethod. 

Logen se frecă la tâmplă. 

- Odată, un clan şi-a trimis cel mai slab luptător, unul zis Forley 
Molâul, să mă înfrunte într-un duel. Gestul lor a fost un fel de 
capitulare. De ce-şi trimite Uniunea oamenii cei mai slabi? Logen 
clătină din cap posomorât. Nu-l vor înfrânge pe Bethod cu unii ca 
ei. 

- Vor mai trimite alţii. Bayaz îi arătă un alt grup, mai mic. Şi 
aceia sunt soldaţi. 

— Aia? 

Era un grup de tineri înalţi, în veşminte ţipătoare din pânză roşie 
sau de un verde strălucitor, câţiva cu pălării neobişnuit de mari. 
Aceştia, cel puţin, purtau un fel de săbii, dar nu arătau a luptători. 
A femei luptătoare, poate. Logen se încruntă, uitându-se de la un 
grup la altul. Cerşetori murdari şi flăcăi în haine ţipătoare. Îi era 
greu să spună care erau mai ciudaţi. 


Un clopoțel zornăi şi uşa se deschise, iar Logen îl urmă pe Bayaz 
pe sub arcada scundă, cu Malacus după el. Prăvălia era întunecoasă, 
după strălucirea din stradă, şi ochii lui Logen avură nevoie de o 


clipă să se adapteze. De perete erau sprijinite nişte plăci de lemn, 
pictate copilăreşte cu imaginile unor clădiri, păduri, munţi. Lângă 
ele, pe nişte cuiere, erau atârnate haine ciudate: mantii vaporoase, 
pelerine sângerii, armuri, pălării şi coifuri imense, inele şi bijuterii, 
chiar şi o coroană grea. Armele ocupau un mic rastel, săbii şi sulițe 
bogat ornamentate. Logen păşi mai aproape, încruntându-se. Erau 
falsuri. Nimic nu era real. Armele erau lemn pictat, coroana era 
făcută din tablă scorojită, giuvaierele erau sticlă colorată. 

- Ce e locul ăsta? 

Bayaz aruncă un ochi la mantiile de lângă perete. 

— O prăvălie de costume. 

-O ce? 

— Oamenii acestui oraş adoră spectacolul. Comedie, dramă, teatru 
de orice fel. Această prăvălie oferă recuzită pentru montarea 
pieselor de teatru. 

- Poveşti? Logen împinse o sabie de lemn. Unii oameni au prea 
mult timp la dispoziţie. 

Un bărbat scund, dolofan, îşi făcu apariţia pe o uşă din spatele 
prăvăliei, cercetându-i cu suspiciune pe Bayaz, Malacus şi Logen. 

- Vă pot ajuta, domnilor? 

- Desigur. Bayaz păşi în faţă, trecând fără niciun efort la limba 
comună. Punem în scenă o piesă şi avem nevoie de nişte costume. 
Înţelegem că eşti cel mai mare negustor de costume de teatru din 
întregul Adua. 

Negustorul zâmbi nervos, măsurându-le cu privirea chipurile 
murdare şi veşmintele mânjite de pe urma călătoriei. 

— Adevărat, adevărat, dar... ăă... calitatea e scumpă, domnilor. 

- Banii nu intră în discuţie. Bayaz scoase o pungă dolofană şi o 
azvârli absent pe tejghea. 

Punga se deschise, fleşcăindu-se, şi monedele grele de aur se 
împrăştiară peste tejgheaua de lemn. Ochii negustorului se luminară 
de un foc tainic. 

- Desigur! La ce anume v-aţi gândit? 

— Am nevoie de o mantie magnifică, pe potriva unui mag, a unui 
mare vrăjitor sau aşa ceva. Ceva cu un aer ezoteric, fireşte. Pe 
urmă, ceva similar, dar mai puţin impresionant, pentru un ucenic. 
În sfârşit, avem nevoie de ceva pentru un războinic măreț, un prinţ 
al îndepărtatului Nord. Ceva cu blană, îmi închipui. 

— N-ar trebui să fie o problemă. Am să văd ce avem. 

Negustorul dispăru pe uşa din spatele tejghelei. 


- Ce-i toată aiureala asta? întrebă Logen. 

Vrăjitorul rânji. 

— Aici, oamenii se nasc cu statutul lor. Au oameni de rând care să 
lupte, să lucreze pământul, să facă treaba. Au boiernaşii, să facă 
negoţ, să construiască şi să gândească. Au nobilimea, să deţină 
pământul şi să dea ordine celorlalţi. Au regalitate. Bayaz aruncă o 
privire spre coroana de tablă — am uitat exact de ce. În Nord, te poţi 
ridica până unde te pot duce meritele. Uită-te numai la prietenul 
nostru comun, Bethod. Aici nu e aşa. Un om se naşte la locul lui şi e 
de aşteptat să rămână acolo. Trebuie să dăm impresia că venim cu 
adevărat dintr-un loc de seamă, dacă vrem să fim luaţi în serios. 
Îmbrăcaţi aşa cum suntem, n-am trece nici de porţile Agriontului. 

Negustorul îl întrerupse, reapărând pe uşă, cu braţele încărcate 
de pânzeturi strălucitoare. 

- O pelerină mistică, pentru cel mai puternic dintre vrăjitori. 
Folosită anul trecut pentru un Juvens într-o punere în scenă a 
Sfârşitului Imperiului, în timpul festivalului primăverii. Este, dacă mi- 
e îngăduit s-o spun, una dintre cele mai bune creaţii ale mele. 

Bayaz ridică bucata sclipitoare de pânză purpurie în lumina 
palidă, privind-o cu admiraţie. Diagrame ezoterice, inscripţii mistice 
şi simboluri ale soarelui, lunii şi stelelor, scânteind în fire de argint. 

Malacus îşi trecu o mână peste pânza strălucitoare a propriului 
său veşmânt ridicol. 

— Nu cred că te-ai fi grăbit aşa să mă iei în răspăr, dacă aş fi sosit 
la focul tău de tabără astfel îmbrăcat, ce zici, Logen? 

Logen tresări. 

- Ba poate că da. 

- lar aici avem un splendid exemplar de veşmânt barbar! 
Negustorul ridică pe tejghea o tunică din piele neagră, ornată cu 
arabescuri de alamă lucitoare, tivită cu o împletitură inutilă de zale 
delicate. Făcu semn către mantia de blană a aceleiaşi costumaţii. 
Aceasta e din samur veritabil! 

Era o haină grotescă, ce nu oferea nici căldură, nici protecţie. 

Logen îşi încrucişă mâinile peste vechea-i tunică. 

— Crezi că am să port asta? 

Negustorul înghiţi nervos. 

- Trebuie să-l iertaţi pe prietenul meu, zise Bayaz. E un actor de 
modă nouă. Crede în contopirea totală cu rolul. 

- Chiar aşa? scânci bărbatul, cercetându-l pe Logen de sus până 
jos. Oamenii Nordului sunt... presupun... moderni. 


- Categoric. O declar cu tărie, Maestrul Nouădegete este cel mai 
bun în ceea ce face. Bătrânul vrăjitor îl împunse pe Logen în coaste. 
Cel mai bun. Am văzut-o. 

- Dacă spuneţi... Negustorul părea departe de a fi convins. Aş 
putea să întreb ce puneţi în scenă? 

- O, e o piesă nouă. Bayaz îşi lovi tâmpla capului pleşuv cu un 
deget. Încă lucrez la detalii. 

— Serios? 

- Într-adevăr. E mai mult o scenă, decât o piesă întreagă. Aruncă 
o privire înapoi la mantie, admirând felul în care lumina scânteia pe 
simbolurile ezoterice. O scenă în care Bayaz, Întâiul dintre Magi, îşi 
preia în sfârşit locul în Consiliul Închis. 

— A! negustorul clătină cunoscător din cap. O piesă politică. O 
satiră muşcătoare, poate? Va avea un ton comic sau unul dramatic? 

Bayaz se uită cu coada ochiului la Logen: 

— Asta rămâne de văzut. 


Barbari la poartă 


Jezal străbătu în goană aleea de lângă şanţul cu apă, făcându-şi 
turul Agriontului de fiecare zi, cu picioarele bubuind pe dalele 
roase, cu imensul zid alb alunecând fără sfârşit la dreapta lui, un 
turn după altul. De când se lăsase de băut, condiţia sa fizică se 
îmbunătăţise considerabil. Nici măcar nu răsufla greu. Era devreme 
şi străzile oraşului erau aproape goale. Trecătorii răzleţi ridicau 
privirea spre el, poate chiar îi strigau un cuvânt de încurajare, dar 
Jezal nici nu-i observa. Avea ochii aţintiţi spre apa ce scânteia şi 
clipocea, iar mintea îi era în altă parte. 

La Ardee? Unde altundeva îi fusese vreodată? Presupusese, după 
acea zi când West îl avertizase să stea deoparte, după ce încetase să 
se mai vadă cu ea, că gândurile i se vor îndrepta în curând spre alte 
lucruri şi spre alte femei. Se dedicase cu hotărâre antrenamentelor, 
încercase să arate interes faţă de îndatoririle sale de ofiţer, dar se 
pomeni incapabil să se concentreze, iar alte femei îi păreau acum 
fiinţe insipide, anoste, plicticoase. Lungile alergări, exerciţiile 
monotone cu drugul şi bârna ofereau minţii sale vaste posibilităţi să 
hoinărească. Lâncezeala serviciului militar pe timp de pace era încă 
şi mai rea: să citeşti hârtii plicticoase, să stai de strajă lângă lucruri 
care nu trebuie păzite. Atenţia îi aluneca, inevitabil, şi în clipa 
următoare ea era acolo. 

Ardee, în veşminte simple, ţărăneşti, îmbujorată şi transpirată de 
munca grea a câmpului. Ardee în găteli de prinţesă, scânteind de 
giuvaiere. Ardee scăldându-se în lacurile din pădure, cu el privind-o 
din tufişuri. Ardee cuviincioasă şi sfioasă, privind timidă pe sub 
gene. Ardee o târfă lângă docuri, făcându-i semn din pragul unei uşi 
soioase. Fanteziile erau de o diversitate infinită, dar toate se 
sfârşeau în acelaşi fel. 

Turul de o oră al Agriontului era gata şi paşii lui Jezal bubuiră 
peste pod şi înapoi pe poarta sudică. 

Jezal trată gărzile cu porţia zilnică de indiferenţă, tropăi prin 
tunel şi în susul rampei lungi care urca în fortăreață, pe urmă coti 
către curte, unde trebuia să îl aştepte Mareşalul Varuz. În tot acest 
timp, Ardee îi scormonea un colţ al minţii. 

Nu că n-ar fi avut la ce altceva să se gândească. Turnirul era 
acum aproape, foarte aproape. Curând avea să lupte în aclamaţiile 


mulţimii, în mijlocul căreia se vor afla familia şi prietenii lui. 
Turnirul putea să-i aducă renumele... sau să i-l distrugă. Ar fi 
trebuit să zacă treaz în noapte, încordat şi transpirat, muncindu-şi 
mintea la nesfârşit cu figuri de scrimă, antrenamente şi arme. Cu 
toate acestea, cumva, nu la asta se gândea el în pat. 

Apoi, era un război în desfăşurare. Aici, pe aleile însorite ale 
Agriontului, era uşor să uiţi că Englia fusese invadată de hoarde de 
barbari băloşi. Jezal avea să meargă curând în Nord, să-şi conducă 
compania în bătălie. Iată, desigur, un gând care să-ţi umple timpul. 
Nu era, oare, războiul o treabă periculoasă? Jezal putea să fie rănit, 
schilodit sau chiar ucis. Încercă să-şi evoce chipul diform, crispat, 
pictat al lui Fenris cel Temut. Legiuni de sălbatici care coborau 
răcnind asupra Agriontului. Era o treabă îngrozitoare, o treabă 
periculoasă şi înfricoşătoare. 

Hm. 

Ardee venea din Englia. Ce-ar fi, să zicem, dacă ar cădea în 
mâinile oamenilor Nordului? Jezal ar alerga s-o salveze, desigur. N- 
ar fi rănită. Ei, bine, nu grav. Poate că veşmintele i-ar fi puţin 
sfâşiate, aşa mai merge? Fără doar şi poate, ar fi speriată, 
recunoscătoare. El ar fi încântat s-o consoleze, fireşte. Poate chiar ar 
leşina? Ar trebui s-o ducă în braţe, cu capul lipit de umărul lui. 
Poate că ar trebui s-o aşeze pe pământ şi să-i desfacă veşmintele. 
Buzele li s-ar putea întâlni, doar o uşoară atingere, ale ei s-ar putea 
deschide puţin, apoi... 

Jezal se împiedică în drum. Între picioare i se stârnea o senzaţie 
plăcută. Plăcută, dar nicidecum compatibilă cu o alergare vioaie. 
Era acum aproape în curte şi aşa ceva n-ar merge la antrenamentul 
de scrimă. Aruncă o privire disperată împrejur, căutând ceva care 
să-i abată gândurile şi aproape că-şi înghiţi limba. Maiorul West 
stătea lângă zid, îmbrăcat în haine de scrimă şi privindu-l cum se 
apropie, cu o expresie neobişnuit de îndârjită. Preţ de o clipă, Jezal 
se întrebă dacă prietenul lui ar putea să-şi dea seama la ce se 
gândea. Înghiţi în sec, vinovat, simțind sângele năvălindu-i în faţă. 
West n-avea cum să ştie, n-avea. Dar ceva îl nemulţumea profund. 

— Luthar, mârâi el. 

— West. 

Jezal îşi cercetă pantofii. Nu se înțelegeau prea bine de când 
West intrase în comandamentul Lordului Mareşal Burr. Jezal 
încerca să se bucure pentru el, dar nu putea să scape de sentimentul 
că el era mai indicat pentru acel post. Avea o obârşie excelentă, în 


definitiv, cu sau fără experienţă pe câmpul de luptă. Apoi, Ardee 
plana şi acum între ei, şi acel neplăcut, gratuit, avertisment. Toată 
lumea ştia că West pătrunsese primul în Ulrioch. Toată lumea ştia 
că era al naibii de temperamental. Asta i se păruse întotdeauna 
fascinant lui Jezal, până când nu se găsise pe picior greşit. 

— Varuz aşteaptă. West îşi desfăcu braţele şi se îndreptă cu paşi 
mari către galeria acoperită. Şi nu e singur. 

— Nu e singur? 

— Mareşalul crede că trebuie să te obişnuieşti cu publicul. 

Jezal se încruntă. 

— Sunt surprins că interesează pe cineva, în condiţiile actuale, cu 
războiul şi toate astea. 

— Vei fi surprins. Lupta şi duelul şi toate lucrurile războinice sunt 
în mare vogă. Toată lumea poartă sabie în zilele astea, chiar dacă n- 
a scos niciodată vreuna din teacă. Există o adevărată febră a 
Turnirului, crede-mă. 

Jezal clipi când pătrunseră în curtea strălucitoare. O tribună de 
bănci provizorii fusese ridicată în grabă de-a lungul unui zid, 
înțesată de la un capăt la altul de oameni, şaizeci sau mai mulţi. 

— Şi iată-l! strigă Mareşalul Varuz. 

Urmă un val de aplauze politicoase. Jezal se simţi zâmbind larg — 
se aflau câţiva oameni foarte importanţi în mulţime. Îl zări pe 
Marovia, Înaltul Judecător, mângâindu-şi barba lungă. Lordul Isher 
era nu departe de el, părând uşor plictisit. Prinţul Moștenitor 
Ladisla însuşi stătea tolănit în primul rând, strălucind într-o cămaşă 
fină de zale şi aplaudând cu entuziasm. Oamenii de pe băncile din 
spatele lui erau nevoiţi să se aplece ca să vadă pe după pana 
unduitoare a magnificei sale pălării. 

Varuz îi înmână armele lui Jezal, care încă radia. 

— Să nu îndrăzneşti să mă faci de ruşine! şuieră el. 

Jezal tuşi nervos, ridicând privirea la şirurile de oameni 
nerăbdători. Inima i se opri. Rânjetul ştirb al Inchizitorului Glokta îl 
urmărea din mulţime, cu o căutătură răutăcioasă, iar în rândul din 
spatele lui... Ardee West. Avea pe chip o expresie pe care n-o avea 
niciodată în visele lui cu ochii deschişi: o treime posacă, o treime 
acuzatoare, o treime pur şi simplu supărată. Jezal îşi feri privirea, 
uitându-se către zidul opus, blestemându-şi în gând laşitatea. Părea 
incapabil să întâlnească privirea oricui în ultimul timp. 

— Acest duel va fi luptat cu arme pe jumătate ascuţite, tună 
Lordul Mareşal. Cel mai bun din trei tuşe! 


West avea deja săbiile trase şi se îndrepta către cercul delimitat 
cu cretă albă în iarba tunsă cu grijă. Inima lui Jezal bubuia pe când 
îşi scotea din teacă armele, cu mâini tremurătoare, simțind toţi acei 
ochi îndreptaţi asupra lui. Îşi ocupă locul în faţa lui West, 
înfigându-şi prudent picioarele în iarbă. West ridică săbiile, Jezal 
făcu la fel. Se priviră o clipă, nemişcaţi. 

- Începeţi! strigă Varuz. 

Deveni repede evident că West n-avea de gând s-o lase mai moale 
pentru el. Se năpusti cu mai mult decât obişnuita lui ferocitate, 
hărţuindu-l pe Jezal cu un potop de lovituri puternice. Săbiile se 
ciocneau şi se frecau cu repeziciune una de alta. Jezal se retrase, 
încă stânjenit sub ochii atenţi ai tuturor acelor oameni, oameni ai 
naibii de importanţi, unii dintre ei, dar pe măsură ce West îl 
împingea către marginea cercului, emoția începu să se domolească 
şi experienţa preluă comanda. Se feri, făcându-şi loc, parând 
loviturile cu stânga şi cu dreapta, fentând şi dansând, prea iute ca 
să poată fi atins. 

Oamenii se estompară, până şi Ardee dispăruse. Săbiile se mişcau 
singure, înainte şi înapoi, sus şi jos. N-avea nevoie să se uite la ele. 
Îşi îndreptă atenţia către ochii lui West, îl urmări licărind de la 
pământ la săbii şi la picioarele săltăreţe ale lui Jezal, încercând să-i 
ghicească intenţiile. 

Simţi lovitura venind chiar înainte de a porni. Fentă într-o parte, 
apoi în alta, alunecând încet prin spatele lui West, când acesta trecu 
poticnindu-se pe lângă el. Fu o chestiune simplă pentru el să-şi 
aplice piciorul pe turul pantalonilor adversarului său şi să-l azvârle 
afară din cerc. 

— O tuşă! strigă Mareşalul Varuz. 

Urmă un val de râsete, când maiorul se prăbuşi cu faţa în jos. 

— O tuşă în fund! hohoti Prinţul Moştenitor, cu pana legănându- 
se încoace şi încolo de veselie. 

— Unu pentru căpitanul Luthar! 

West nu părea nici pe jumătate atât de intimidant cu faţa în 
țţărână. Jezal făcu o scurtă plecăciune în faţa asistenţei, riscă un 
zâmbet în direcţia lui Ardee, când se ridică. Fu dezamăgit să vadă 
că nici măcar nu se uita la el. Îşi urmărea fratele zbătându-se în 
praf, cu un palid zâmbet crud. 

West se ridică încet în picioare. 

— O tuşă bună, şopti el printre dinţii încleştaţi, când păşi înapoi 
în cerc. 


Jezal îşi ocupă locul, stăpânindu-şi cu greu surâsul. 

- Începeţi! strigă Varuz. 

West porni din nou în forţă, dar Jezal ştia deja ce are de făcut. 
Sunetele mulțimii murmurau şi sporeau în timp ce dansa într-o 
parte şi în alta. Începu să introducă înflorituri răzlețe în mişcările 
lui şi spectatorii reacţionau cu exclamaţii de „ooh” şi „aah” ce 
pluteau în aer în timp ce Jezal zădărnicea eforturile lui West. Nu 
duelase niciodată atât de bine, nu se mişcase niciodată atât de lin. 
Bărbatul mai vânjos începea să obosească puţin, loviturile lui nu 
mai erau atât de energice. Săbiile lungi se încleştară, zăngăniră. 
Jezal îşi răsuci încheietura dreaptă şi îi smulse lui West sabia din 
mână, înaintă şi-l lovi cu stânga. 

— Au! 

West tresări şi lăsă să-i cadă sabia scurtă, săltând într-o parte şi 
apucându-se de antebraţ. Câteva picături de sânge răpăiră pe 
pământ. 

- Două contra zero! strigă Varuz. 

Prinţul Moştenitor sări în picioare, cu pălăria căzând, încântat la 
vederea sângelui. 

- Excelent! ţipă el. Fantastic! 

Ceilalţi i se alăturară, ridicându-se în picioare şi aplaudând 
zgomotos. Jezal se lăsă dezmierdat de aprobarea lor, zâmbind larg, 
cu fiecare muşchi tremurând de fericire. Acum înțelegea pentru ce 
se antrenase. 

- Bine luptat, Jezal, şopti West, cu un firicel de sânge şiroindu-i 
pe braţ. Ai devenit prea bun pentru mine. 

— Îmi pare rău că te-am tăiat, rânji Jezal. 

Nu-i părea râu câtuşi de puţin. 

- O nimica toată. Doar o zgârietură. 

West se îndepărtă cu paşi mari, încruntându-se şi ţinându-se de 
încheietură. Nimeni nu acordă prea multă atenţie ieşirii lui. Jezal 
cel mai puţin. În competiţii, doar învingătorii contează. 

Lordul Marovia fu primul care se ridică de pe bancă, felicitându- 


— Ce tânăr promiţător, spuse el, zâmbindu-i lui Jezal cu căldură, 
dar crezi că-l poate învinge pe Bremer dan Gorst? 

Varuz îl bătu pe Jezal părinteşte pe umăr. 

— Sunt sigur că poate să învingă pe oricine, la momentul potrivit. 

— Hm. L-ai văzut pe Gorst duelându-se? 

— Nu, dar am auzit că e cât se poate de impresionant. 


-0, într-adevăr. E un diavol. Înaltul Judecător îşi ridică 
sprâncenele stufoase. Abia aştept să-i văd confruntându-se. Te-ai 
gândit vreodată la o carieră în justiţie, căpitane Luthar? 

Jezal fu luat prin surprindere. 

- Ăă, nu, Excelenţa Voastră, adică... sunt soldat. 

- Bineînţeles că eşti. Dar bătăliile şi toate astea pot să-ţi distrugă 
nervii. Dacă te răzgândeşti vreodată, poate că aş găsi un loc pentru 
tine. Oricând îmi sunt de folos oamenii promiţători. 

- Ăă, mulţumesc. 

— Ne vedem la Turnir, aşadar. Noroc, căpitane, îi aruncă el peste 
umăr, în timp ce se îndepărta târşâindu-şi picioarele. 

Subînţelesul era că Marovia considera că Jezal va avea nevoie de 
o grămadă de noroc. Alteța Sa Prințul Ladisla era mai optimist. 

— Eşti omul meu, Luthar! strigă el, împungând aerul cu degetele, 
de parcă ar fi fost nişte săbii de scrimă. Am să-mi dublez miza pe 
tine! 

Jezal se înclină cu slugărnicie. 

— Alteța Voastră e prea bună. 

— Eşti omul meu! Un soldat! Un duelist trebuie să lupte pentru 
țara lui, ce zici, Varuz? De ce acest Gorst nu e soldat? 

- Cred că este, Alteța Voastră, zise Lordul Mareşal cu blândeţe. E 
rudă cu Lordul Brock şi slujeşte în garda lui personală. 

- Oh! Prinţul păru descumpănit o clipă, dar se învioră curând. 
Dar tu eşti omul meu! îi strigă el lui Jezal, împungând din nou aerul 
cu degetele, cu pana pălăriei clătinându-se încoace şi încolo. Eşti 
omul potrivit! 

Se îndepărtă dansând către galeria acoperită, cu zalele 
ornamentale scânteind. 

- Foarte impresionant. Jezal se răsuci brusc, făcu un pas stângaci 
în spate. Glokta, rânjindu-i pe neaşteptate. Pentru un infirm, avea o 
stranie abilitate de a lua omul prin surprindere. Ce noroc pentru 
toată lumea că n-ai renunţat, până la urmă. 

- N-am avut niciodată intenţia s-o fac, se răsti Jezal cu răceală. 

Glokta îşi supse gingiile. 

— Dacă spui tu, căpitane. 

- Da, spun. 

Jezal se îndepărtă necuviincios, sperând că nu va mai avea 
niciodată ocazia să stea de vorbă cu omul acela scârbos. 

Se pomeni privind-o pe Ardee direct în față, aflată la nici două 
palme depărtare. 


— Ah, se bâlbâi el, retrăgându-se din nou. 

— Jezal, spuse ea. Nu te-am văzut de-o vreme. 

- Ăă... Privi nervos împrejur. Glokta se îndepărta târşâindu-şi 
picioarele. West era de mult plecat. Varuz era ocupat să-i ţină 
discursuri Lordului Isher şi altor câtorva rămaşi în curte. Nimeni nu 
le acorda atenţie. Trebuia să-i vorbească. Trebuia să-i zică pe şleau 
că nu putea s-o mai vadă. Îi datora măcar atâta. Ăă... 

— N-ai nimic să-mi spui? 

-Ăă... 

Se întoarse iute pe călcâie şi se îndepărtă, cu umerii furnicându-l 
de ruşine. 


Plictiseala serviciului de gardă la poarta sudică părea, după toată 
acea emoție neașteptată, aproape o binecuvântare. Jezal abia 
aştepta să lenevească, privind oamenii cum intră şi ies în şiruri din 
Agriont, ascultând pălăvrăgeala stupidă a locotenentului Kaspa. Cel 
puţin, aşa simţea până când ajunse acolo. 

Kaspa şi obişnuitul efectiv de soldaţi în armuri erau strânşi în 
preajma porţilor exterioare, unde vechiul pod peste şanţul de 
apărare trecea printre cele două turnuri masive, tencuite în alb, ale 
casei porţii. În timp ce înainta către capătul lungului tunel, Jezal 
văzu că era cineva cu ei. Un individ mic, cu un aer hărțuit, purtând 
ochelari. Jezal îl recunoscu vag. Morrow era numele lui, un 
apropiat al Lordului Şambelan. N-avea niciun motiv să se afle acolo. 

— Căpitane Luthar, ce întâmplare fericită! Jezal tresări. 

Era lunaticul acela, Sulfur, stând cu picioarele încrucişate pe 
pământ, în spatele lui, lipit de zidul drept al casei porţii. 

- Ce naiba face aici? se răsti Jezal. 

Kaspa deschise gura să vorbească, dar Sulfur interveni primul: 

-Nu te sinchisi de mine, căpitane, pur şi simplu îmi aştept 
stăpânul. 

— Stăpânul tău? 

Nu îndrăznea să se gândească ce fel de idiot ar putea sluji acest 
idiot. 

— Chiar aşa. Trebuie să sosească foarte curând. Sulfur se încruntă 
la soare. A întârziat deja oarecum, la drept vorbind. 

— Zău? 

- Da. Nebunul afişă din nou un zâmbet prietenos. Dar va veni, 
Jezal, poţi conta pe asta. 

Să-i spună pe numele mic era deja prea mult. Abia dacă-l 


cunoştea, iar ceea ce ştia despre el nu-i plăcea. Deschise gura să-i 
spună vreo două, dar Sulfur sări dintr-odată în picioare, înhăţându- 
şi băţul de lângă zid şi ştergându-se de praf. 

— Iată-l, spuse el, privind peste şanţ. 

Jezal urmări privirea idiotului. 

Un bătrân magnific traversa hotărât podul, cu capul pleşuv 
ridicat semeţ şi cu veşmântu-i fabulos, în nuanţe de roşu sclipitor şi 
argintiu, fluturând în adierea vântului. În urma lui venea un tânăr 
cu aer bolnăvicios, cu capul uşor aplecat, de parcă ar fi fost copleșit 
de mai vârstnicul bărbat, ţinând un toiag lung în faţa lui, pe 
palmele întoarse în sus. O imensă brută de om, într-o mantie grea 
de blană, venea în urma lor, cu o jumătate de cap mai înalt decât 
ceilalţi doi. 

— Ce... începu Jezal. 

Părea să-l recunoască pe bătrân de undeva. Vreun lord, poate, 
din Consiliul Deschis? Vreun ambasador străin? Cu siguranţă avea 
un aer de măreție. Jezal îşi stoarse creierii în timp ce se apropiau, 
dar nu ştia de unde să-l ia. 

Bătrânul se opri în faţa casei porţii, îşi trecu poruncitor privirea 
peste Jezal, Kaspa, Marrow şi străjeri, cu ochi verzi, scânteietori. 

— Yoru, spuse el. 

Sulfur păşi înainte, cu o plecăciune adâncă. 

— Maestre Bayaz, murmură el, cu glas scăzut, de profund respect. 

Şi asta fu tot. 

De aceea îl cunoştea Jezal. Semăna hotărât cu statuia lui Bayaz 
din Aleea Regelui. Statuia pe lângă care alergase Jezal de atâtea ori. 
Puțin mai gras, poate, dar acea expresie — sever, înţelept, impunător 
fără să facă niciun efort — era exact aceeaşi. Jezal se încruntă. 
Bătrânului să i se spună pe numele acela? Nu-i plăcea. Nu-i plăcea 
nici căutătura tânărului înalt şi subţire care ducea toiagul. Îi plăcea 
şi mai puţin căutătura celuilalt însoțitor al bătrânului. 

West îi spusese adesea lui Jezal că oamenii Nordului pe care-i 
găseai în Adua, de obicei furişându-se jerpeliţi pe lângă docuri sau 
morţi de beţi în şanţuri, nu erau nicidecum reprezentativi pentru 
poporul lor. Aceia care locuiau liberi în Nordul îndepărtat, 
luptându-se, duşmănindu-se, petrecând şi făcând tot ce făceau 
oamenii Nordului, erau din altă plămadă. Jezal şi-i imaginase 
întotdeauna ca pe un popor de oameni înalţi, neînduplecaţi, 
frumoşi, cu o aură de romantism. Puternici, însă graţioşi. Barbari, 
însă nobili. Sălbatici, însă iscusiţi. Genul de oameni ai căror ochi 


erau mereu aţintiţi asupra orizontului îndepărtat. 

Acesta nu era aşa. 

Jezal nu mai văzuse niciodată în viaţa lui un om cu o înfăţişare 
mai animalică. Până şi Fenris cel Temut părea să fi fost civilizat, 
prin comparaţie. Faţa lui era ca un dos biciuit, brăzdată de cicatrice 
zdrenţuite. Avea nasul coroiat, cu vârful puţin într-o parte. O 
ureche avea o tăietură adâncă, un ochi părea o idee mai sus decât 
celălalt, înconjurat de răni în formă de semilună, întreaga lui faţă, 
de fapt, era uşor bătătorită, zdrobită, strâmbă, ca aceea a unui 
boxer care a luptat câteva runde în plus. Expresia lui, de asemenea, 
era aceea a unuia năucit în bătaie. Se uita prosteşte la casa porţii, 
cu fruntea încreţită, cu gura căscată, holbându-se în jurul lui cu un 
aer de tâmpenie aproape animalică. 

Purta o mantie lungă de blană, o tunică de piele împodobită cu 
aur, însă acest aer de splendoare barbară nu făcea decât să-i confere 
o înfăţişare şi mai sălbatică, la care se adăuga sabia-i lungă, grea, 
atârnată la centură. Omul Nordului îşi scărpina cicatricea lungă şi 
roz care-i brăzda miriştea obrazului, cercetând zidurile drepte de 
deasupra, iar Jezal observă că îi lipsea un deget. De parcă ar mai fi 
fost nevoie de vreo altă dovadă a unei vieţi violente şi sălbatice. 

Să lase această matahală primitivă în Agriont? În timp ce erau în 
război cu oamenii Nordului? Era de neconceput! Dar Morrow 
înainta deja sfios. 

- Lordul Şambelan vă aşteaptă, domnilor, izbucni el, înclinându- 
se şi târşâindu-şi paşii către bătrân, dacă doriţi să mă urmaţi... 

-O clipă! Jezal îl înhăţă pe subsecretar de cot şi îl trase 
deoparte. Şi el? întrebă neîncrezător, făcând semn cu capul către 
barbarul cu mantie. Suntem în război, ştii! 

— Lordul Hoff s-a exprimat cât se poate de limpede! Morrow îşi 
eliberă braţul cu o smucitură, cu ochelarii scânteind. Ţine-l aici, 
dacă vrei, dar îi dai tu explicaţii Lordului Şambelan! 

Jezal înghiţi. Ideea nu era deloc atrăgătoare. Aruncă o privire 
către bătrân, dar nu putu să-l privească în ochi multă vreme. Avea 
un aer misterios, aerul unuia care ştie ceva ce nimeni nu poate 
ghici, şi asta era cât se poate de neliniştitor. 

- Trebuie... să vă lăsaţi... armele... aici! strigă el, vorbind cât se 
poate de rar şi de răspicat. 

— Bucuros! 

Omul Nordului îşi scoase sabia de la centură şi o întinse. 
Cântărea greu în mâinile lui Jezal: o armă mare, simplă, cu un 


aspect brutal. Bărbatul îi întinse apoi cuțitul său lung, după care 
îngenunche şi scoase încă unul din cizmă. Luă un al treilea de la 
spate şi apoi scoase la iveală o armă subţire din mânecă, aşezându- 
le pe toate morman în braţele întinse ale lui Jezal. Omul Nordului 
zâmbi larg. Era, într-adevăr, o privelişte hidoasă, cu cicatricele 
zdrenţuite strâmbându-se şi încreţindu-se, făcându-i faţa mai 
strâmbă ca oricând. 

— Oricâte cuțite ai avea, nu sunt niciodată prea multe, mârâi el, 
cu un glas grav, scrâşnit. 

Nimeni nu râse, dar nu părea să-i pese. 

— Mergem? întrebă bătrânul. 

- Neîntârziat! răspunse Morrow, întorcându-se să plece. 

— Vin cu voi. 

Jezal aruncă braţul de arme în mâinile lui Kaspa. 

— Chiar nu e nevoie, căpitane, scânci Morrow. 

— Insist. 

Odată predat Lordului Şambelan, omul Nordului putea să omoare 
pe cine poftea, avea să fie problema altcuiva. Dar până când 
ajungea acolo, Jezal ar fi putut fi învinuit de orice ticăloşie punea 
acesta la cale, şi al naibii să fie dacă avea de gând să îngăduie una 
ca asta. 

Străjerii se dădură la o parte şi ciudata procesiune trecu de 
poartă. Morrow era în frunte, şoptind nimicuri slugarnice peste 
umăr, către bătrânul în veşmântul splendid. Urma apoi tânărul 
palid, urmat de Sulfur. Omul Nordului cu nouă degete venea 
mişcându-se greoi, în spate. 

Jezal îi urma, cu degetul mare la centură, aproape de mânerul 
sabiei, ca să-l poată apuca iute, pândind orice mişcare neașteptată a 
sălbaticului. Însă Jezal fu nevoit să recunoască, după ce-l urmări 
scurtă vreme, că omul nu dădea niciun semn că ar avea gânduri 
criminale. Părea doar curios, amuzat şi oarecum stânjenit. Încetinea 
întruna, ridicând privirea spre clădirile dimprejur, clătinând din 
cap, scărpinându-şi faţa, mormăind în barbă. Din când în când, 
băga spaima în trecători, zâmbindu-le, dar nu părea să reprezinte 
un pericol mai mare şi Jezal începu să se liniştească, sau cel puţin 
până ajunseră în Piaţa Maregşalilor. 

Omul Nordului se opri brusc. Jezal bâjbâi după sabie, dar ochii 
barbarului erau fixaţi înainte, holbându-se la o fântână din 
apropiere. Se îndreptă încet spre ea, apoi ridică precaut un deget 
gros şi atinse jetul scânteietor. Apa îi împroşcă faţa şi ţâşni într-o 


parte, cât pe ce să-l doboare pe Jezal. 

— Un izvor, şopti sălbaticul. Dar cum? 

Cerule! Omul era ca un copil. Un copil de doi metri, cu faţa ca o 
masă de măcelărie. 

— Sunt conducte! Jezal bătu în pavaj. Sub... pământ! 

— Conducte, repetă încet barbarul, holbându-se la apa înspumată. 

Ceilalţi înaintaseră o bucată de drum, până aproape de clădirea 
impunătoare în care îşi avea Hoff birourile. Jezal începu să se 
îndepărteze de fântână, sperând să-l atragă pe neghiobul sălbatic 
după el. Spre uşurarea lui, acesta îl urmă, clătinând din cap şi 
murmurându-şi întruna „conducte”. 

Pătrunseră în întunecimea rece a anticamerei Lordului Şambelan. 
Pe băncile aflate de jur împrejurul zidurilor erau aşezaţi oameni, 
unii dintre ei dând impresia că aşteptau de foarte multă vreme. Cu 
toţii urmăriră cu ochi mari grupul ciudat pe care Morrow îl 
conducea în birourile lui Hoff. Secretarul cu ochelari deschise uşile 
duble, grele, şi rămase lângă ele cât timp bătrânul pleşuv, apoi 
amicul său cu băţul, pe urmă nebunul Sulfur şi în cele din urmă 
sălbaticul cu nouă degete trecură pe lângă el. 

Jezal dădu să-i urmeze, dar Morrow se aşeză în cadrul uşii, 
blocându-i calea. 

- Îţi mulţumesc nespus pentru ajutorul tău, căpitane, spuse el, cu 
un zâmbet firav. Te poţi întoarce la poartă. 

Jezal aruncă o privire peste umărul lui Morrow, în încăperea de 
dincolo. Îl văzu pe Lordul Şambelan încruntându-se în spatele unei 
mese lungi. Arhilectorul Sult era lângă el, aspru şi suspicios. Înaltul 
Judecător Marovia era şi el acolo, cu un zâmbet pe faţa-i ridată. 
Trei membri ai Consiliului Închis. 

Apoi Morow îi închise uşa în nas. 


Următorul 


— Observ că ai un nou secretar, zise Glokta, ca într-o doară. 

Arhilectorul zâmbi. 

— Desigur. Celălalt nu mi-a fost pe plac. Era slobod la gură, 
înţelegi. Glokta se opri, cu paharul de vin în drum spre buze. Le 
transmitea pânzarilor secretele noastre, continuă Sult nepăsător, de 
parcă ar fi fost un lucru ştiut de toată lumea. Ştiusem de ceva 
vreme. Dar nu trebuie să-ţi faci griji, n-a aflat nimic. N-am vrut să 
ştie. 

Aşadar... ai ştiut cine-ţi era trădătorul. Ai ştiut tot timpul. Mintea 
lui Glokta întoarse pe toate feţele evenimentele ultimelor câteva 
săptămâni, le despică şi le puse cap la cap în această nouă lumină, 
sucindu-le în fel şi chip până când se potriviră şi încercând, în tot acest 
timp, să-şi ascundă uimirea. Ai lăsat mărturisirea lui Rews acolo unde 
ştiai c-o va vedea secretarul tău. Ai ştiut că pânzarii vor afla cine e 
pe listă şi ai bănuit ce vor face, conştient că asta îţi va face jocul şi- 
ţi va da lopata cu care să-i îngropi. În tot acest timp, mi-ai 
direcționat bănuielile spre Kalyne, chiar dacă tu ştiai cine era 
şoptitorul. Toată afacerea s-a derulat întocmai conform planului 
tău. Arhilectorul îl privea zâmbind cu înţeles. Şi pun rămăşag că 
ghiceşti ce gândesc în clipa asta. Am fost un pion în acest joc, 
aproape ca viermele ăla smiorcăit de secretar. Glokta îşi înăbuşi un 
chicot. Ce noroc că am fost un pion de partea care trebuia. N-am 
bănuit nimic. 

- Ne-a trădat pentru o sumă de bani dezamăgitor de modestă, 
continuă Sult, strtâmbându-şi buza cu dezgust. Îndrăznesc să spun că 
ar fi primit de zece ori mai mult de la Kault, dacă ar fi avut măcar 
atâta minte să ceară. Cei din tânăra generaţie chiar nu au pic de 
ambiţie. Se cred mult mai deştepţi decât noi. 

Arhilectorul îl cercetă pe Glokta cu ochi albaştri, reci. Fac parte 
din tânăra generaţie, mai mult sau mai puţin. Sunt umilit pe bună 
dreptate. 

— Secretarul a fost pedepsit? 

Arhilectorul îşi aşeză cu grijă pe masă paharul, care atinse 
lemnul fără un sunet. 

— O, da. Cât se poate de aspru. Chiar nu e nevoie să ne mai 
gândim la el. Sunt convins că nu. Cadavru găsit plutind lângă docuri. 


Trebuie să spun, am fost foarte surprins când te-ai fixat asupra 
Superiorului Kalyne ca sursă a scurgerii noastre. Omul era din garda 
veche. Câteva favoruri ca să închidă ochii la fleacuri, fireşte, dar să 
trădeze Inchiziția! Să vândă pânzarilor secretele noastre! Sult pufni: 
Niciodată. Ai lăsat antipatia ta personală față de el să-ţi întunece 
judecata. 

- Părea singura posibilitate, murmură Glokta, dar îşi regretă 
vorbele imediat. Nesăbuit, nesăbuit. Greşeala e făcută. Mai bine să-ţi 
ţii gura. 

— Părea? Arhilectorul plescăi cu profundă dezaprobare. Nu, nu, 
nu, Inchizitorule. A părea nu e de-ajuns pentru noi. Pe viitor, vom 
lua în considerare doar faptele, dacă nu te superi. Dar nu trebuie să 
te simţi prea prost din cauza asta. Te-am lăsat să-ţi urmezi 
instinctele şi, până la urmă, boacăna ta ne-a întărit şi mai mult 
poziţia. Kalyne a fost îndepărtat din funcţie — Cadavru găsit plutind... 
— iar Superiorul Goyle e pe drum, din Englia, să-şi preia rolul de 
Superior în Adua. 

Goyle? Vine aici? Ticălosul, noul Superior de Adua. Glokta nu-şi 
putu stăpâni o grimasă a buzei. 

— Voi doi nu sunteţi cei mai buni prieteni, ai, Glokta? 

-E temnicer, nu anchetator. Nu-l interesează vinovăția sau 
nevinovăția. Nu-l interesează adevărul. Torturează de plăcere. 

- O, haide, Glokta. Vrei să-mi spui că tu nu simţi nicio emoție 
când prizonierii tăi îşi scuipă secretele? Când rostesc numele? Când 
semnează confesiunea? 

— Nu-mi face nicio plăcere. Nu-mi face plăcere nimic. 

- Şi, totuşi, o faci atât de bine. În orice caz, Goyle vine şi, orice-ai 
crede tu despre el, e unul de-ai noştri. Un om deosebit de capabil şi 
demn de încredere, dedicat slujirii coroanei şi a statului. Ştii, a fost 
cândva unul dintre discipolii mei. 

— Zău? 

— Da. A avut postul tău... aşadar, e un post cu perspective, până 
la urmă! Arhilectorul chicoti la propria-i glumă. Glokta afişă, la 
rândul lui, un zâmbet firav. Una peste alta, lucrurile s-au aranjat 
frumuşel şi meriţi felicitări pentru contribuţia ta. O treabă bine 
făcută. 

Destul de bine făcută ca să fiu încă în viaţă, măcar. 

Sult ridică paharul şi băură împreună, mohorâţi, privindu-se cu 
suspiciune peste marginile pocalelor. 

Glokta îşi drese glasul. 


- Magisterul Kault a pomenit ceva interesant înainte de 
regretabilul său deces. 

- Continuă. 

— Pânzarii aveau un partener în aranjamentele lor. Un partener 
marcant, poate. O bancă. 

- Hah! Întoarce un pânzar pe dos şi vei găsi întotdeauna un 
bancher dedesubt. Ce-i cu asta? 

— Cred că aceşti bancheri au ştiut totul. Despre contrabandă, 
despre înşelăciune, despre crime, chiar. Cred că le-au încurajat, 
poate chiar le-au ordonat, ca să obţină un profit bun de pe urma 
împrumuturilor lor. Pot să încep o anchetă, Eminenţa Voastră? 

— Care bancă? 

- Valint şi Balk. 

Arhilectorul păru să chibzuiască o clipă, cu ochii săi albaştri, 
severi, aţintiţi asupra lui Glokta. Oare chiar ştie despre aceşti 
bancheri? Oare chiar ştie mult mai multe decât mine? Ce-a spus Kault? 
„Vrei trădători, Glokta? Caută în Casa Întrebărilor”... 

— Nu! decretă Sult. Aceşti bancheri au relaţii sus-puse. Li se 
datorează prea multe favoruri şi, fără Kault, ar fi dificil de dovedit 
ceva. Am obţinut ce ne trebuie de la pânzari şi am pentru tine o 
sarcină mai presantă. 

Glokta ridică privirea. Altă sarcină? 

— Aşteptam cu nerăbdare să-i interoghez pe prizonierii pe care i- 
am luat la Guildhall, Eminenţa Voastră, s-ar putea să... 

— Nu! Arhilectorul îl reduse pe Glokta la tăcere cu o mişcare a 
mâinii sale înmănuşate. Treaba aceea ar putea trena luni de zile. 
Am să-i cer lui Goyle să se ocupe de asta. Se încruntă. Dacă nu ai 
nimic împotrivă. 

Aşadar, eu ar pământul, arunc sămânța, ud semănătura, pe urmă 
Goyle culege recolta? Halal dreptate. Glokta îşi înclină capul cu 
smerenie. 

- Desigur, Eminenţa Voastră. 

- Bun. Ai aflat, probabil, despre oaspeţii neobişnuiţi pe care i-am 
primit ieri. 

Oaspeți? În ultima săptămână, pe Glokta îl chinuise cumplit 
spatele. În ziua precedentă, se căznise să se ridice din pat, ca să-l 
privească pe imbecilul de Luthar duelându-se, dar altminteri stătuse 
închis în cămăruţa lui, pur şi simplu incapabil să se mişte. 

— N-am observat, spuse el simplu. 

- Bayaz, Întâiul dintre Magi. 


Glokta îşi afişă din nou zâmbetul firav, dar Arhilectorul nu râdea. 

- Glumiţi, desigur. 

- Bine-ar fi. 

- Un şarlatan, Eminenţa Voastră? 

— Ce altceva? Dar unul extraordinar. Raţional, chibzuit, isteţ. 
Înşelătoria este elaborată în cel mai înalt grad. 

— Aţi vorbit cu el? 

- Am vorbit. Este remarcabil de convingător. Ştie lucruri pe care 
n-ar trebui să le ştie. Nu poate fi respins pur şi simplu. Oricine ar fi, 
are sprijin şi surse bune de informaţii. Arhilectorul se încruntă. Are 
cu el un om al Nordului, o brută renegată. 

Glokta se încruntă. 

— Un om al Nordului? Nu pare genul lor. Mi se pare extrem de 
ostentativ. 

- Exact aşa gândesc şi eu. 

- Un spion pentru împărat, aşadar? Pentru gurkieni? 

- Poate. Kanticilor le place o intrigă bună, dar au tendinţa să se 
ţină în umbră. Aceste mascarade nu par să aibă amprenta lor. 
Bănuiesc că răspunsul tău se apropie mai mult de adevăr. 

- Nobilii, Eminenţa Voastră? Brock? Isher? Heugen? 

- Poate, cugetă Sult, poate. Sunt destul de supăraţi. Sau poate 
vechiul nostru prieten, Înaltul Judecător. Pare puţin prea încântat 
de toate astea. Pune ceva la cale, îmi dau seama. 

Nobilii, Înaltul Judecător, oamenii Nordului, gurkienii — ar putea 
fi oricare dintre ei, sau niciunul — dar de ce? 

- Nu înţeleg, Eminenţă. Dacă sunt pur şi simplu spioni, de ce să 
se ostenească atâta? Cu siguranţă există modalităţi mai simple de a 
pătrunde în Agriont! 

— Asta e treaba. Sult afişă cea mai amară grimasă pe care o 
văzuse Glokta vreodată. Există un loc liber în Consiliul Închis, 
întotdeauna a existat. O tradiţie fără rost, o chestiune de etichetă, 
un scaun rezervat pentru un personaj mitic, mort, în orice caz, de 
sute de ani. Nimeni n-a bănuit vreodată că va veni cineva să-l 
revendice. 

— Dar el a făcut-o? 

— A făcut-o. L-a pretins! Arhilectorul se ridică în picioare şi ocoli 
masa cu paşi mari. Ştiu! De neimaginat! Un spion, un mincinos de 
cine ştie unde, implicat în treburile cele mai intime ale ocârmuirii 
noastre! Dar are nişte hârtii pline de praf, aşa că nouă ne revine 
sarcina de a-l discredita pe el. Îţi vine să crezi? 


Lui Glokta nu-i venea să creadă. Dar n-are niciun rost să spun asta. 

— Am cerut timp pentru investigaţii, continuă Sult, dar Consiliul 
Închis nu acceptă să fie amânat la nesfârşit. Avem la dispoziţie doar 
o săptămână sau două ca să-l demascăm pe acest aşa-zis mag drept 
şarlatanul care este. Între timp, el şi tovarăşii lui se simt ca acasă 
într-o excelentă suită de apartamente din Turnul Lanţurilor şi nu 
putem face nimic să-i împiedicăm să cutreiere Agriontul, provocând 
orice necazuri poftesc! 

Ceva am putea face... 

- Turnul Lanţurilor este foarte înalt. Dacă s-ar întâmpla să cadă 
cineva... 

- Nu. Nu încă. Deja ne-am împins norocul prea departe în 
anumite cercuri. Cel puţin deocamdată trebuie să avem grijă pe 
unde călcăm. 

- Există întotdeauna posibilitatea unei interogări. Dacă i-am 
aresta, aş putea afla curând pentru cine lucrează... 

- Ai grijă pe unde calci, am spus! Vreau să-l cercetezi pe acest 
mag, Glokta, şi pe însoțitorii lui. Află cine sunt, de unde vin, ce 
urmăresc. Mai presus de toate, află cine se află în spatele lor şi de 
ce. Trebuie să-l discredităm pe acest pretins Bayaz înainte să poată 
face vreun rău. După aceea, poţi folosi ce mijloace doreşti. 

Sult se întoarse şi se îndreptă către fereastră. 

Glokta se ridică greoi, chinuit, de pe scaun. 

— Cum să încep? 

— Urmăreşte-i! strigă nerăbdător Arhilectorul. Pândeşte-i! Vezi cu 
cine stau de vorbă, ce pun la cale. Tu eşti inchizitorul, Glokta! 
izbucni el, fără măcar să întoarcă privirea. Pune şi tu întrebări! 


Mai bine decât moartea 


— Căutăm o femeie, spuse ofiţerul, privindu-i cu suspiciune. O 
sclavă evadată, o ucigaşă. Foarte periculoasă. 

-O femeie, stăpâne? întrebă Yulwei nedumerit, cu fruntea 
încreţită. Periculoasă, stăpâne? 

- Da, o femeie! Ofiţerul îşi flutură mâna cu nerăbdare. Înaltă, cu 
o cicatrice şi părul retezat scurt. Bine înarmată, foarte probabil, cu 
un arc. Ferro stătea acolo, înaltă şi plină de cicatrice, cu părul 
retezat scurt şi un arc agăţat pe umăr, privind în jos la pământul 
prăfos. E căutată de cele mai înalte autorităţi. O hoaţă şi o 
criminală, în repetate rânduri! 

Yulwei afişă un zâmbet smerit şi îşi desfăcu braţele. 

-N-am văzut o asemenea persoană, stăpâne. Eu şi fiul meu 
suntem neînarmaţi, după cum puteţi vedea. Ferro privea în jos, 
stânjenită, la lama curbată a sabiei vârâte la cingătoare, ce sclipea 
în soarele strălucitor. Dar ofiţerul nu părea să observe. Lovi după o 
muscă în timp ce Yulwei continua să trăncănească: Niciunul dintre 
noi n-ar şti ce are de făcut cu un arc, vă asigur. Noi ne punem 
nădejdea în Dumnezeu, să ne apere, stăpâne, şi în neîntrecuţii 
oşteni ai împăratului. 

Ofiţerul pufni. 

— Foarte înţelept, bătrâne. Cu ce treburi pe aici? 

— Sunt negustor, în drum spre Dagoska, să cumpăr mirodenii — şi 
făcu o umilă plecăciune — cu permisiunea voastră. 

— Faci negoţ cu albii? Uniune afurisită! Ofiţerul scuipă în ţărână. 
Totuşi, omul trebuie să-şi câştige existenţa, presupun, chiar dacă în 
mod ruşinos. Fă negoţ până mai poţi, albii vor dispărea curând, 
măturaţi înapoi în ocean! Îşi umflă pieptul cu mândrie: Împăratul 
Uthman-ul-Dosht a jurat! Ce zici de asta, bătrâne? 

- O, va fi o zi mare, o zi mare, spuse Yulwei, făcând din nou o 
plecăciune adâncă. Fie ca Domnul să ne-o aducă în curând, stăpâne! 

Ofiţerul o cercetă pe Ferro de sus până jos. 

- Fiul tău pare un flăcău puternic. Poate că va deveni soldat. 
Făcu un pas spre ea şi o apucă de braţul gol: Un braţ puternic. 
Braţul acesta ar putea întinde un arc, aş zice, dacă ar fi învăţat. Ce 
părere ai, băiete? Treabă de bărbat, să lupţi pentru gloria Domnului 
şi a Împăratului tău! Mai bine decât să hămăleşti pentru un câştig 


de nimic! 

Lui Ferro i se încreţi carnea acolo unde degetele ofițerului îi 
atingeau pielea. Cealaltă mână se strecură către cuţit. 

- Din păcate, zise repede Yulwei, fiul meu a fost născut... netot. 
Abia vorbeşte. 

-— A! Păcat. Poate va veni vremea când vom avea nevoie de 
fiecare bărbat. Or fi ei sălbatici, dar albii ăştia ştiu să lupte. Ofiţerul 
se întoarse şi Ferro privi încruntată în urma lui. Prea bine, puteţi 
pleca. Le făcu semn cu mâna. 

Ochii soldaţilor lui, care stăteau tolăniţi la umbra palmierilor de 
lângă drum, le urmăriră trecerea, dar fără prea mare interes. 

Ferro rămase tăcută până când tabăra se pierdu în depărtare, în 
spatele lor, apoi se întoarse spre Yulwei. 

- Dagoska? 

— Pentru început, zise bătrânul, privind peste câmpul presărat cu 
arbuşti. Şi apoi spre Nord. 

— Spre Nord? 

— Peste Marea Cercului, la Adua. 

— Peste mare? Ferro se opri în drum. Nu mă duc naibii acolo! 

— Chiar trebuie să complici totul atâta, Ferro? Eşti chiar atât de 
fericită aici, în Gurkhul? 

— Oamenii Nordului sunt nebuni, toată lumea ştie asta! Albi, 
Uniune sau ce-or fi. Nebuni! Păgâni! 

Yulwei ridică o sprânceană. 

- Nu ştiam că te interesează Dumnezeu într-atât, Ferro. 

- Eu, cel puţin, ştiu că există unul! strigă ea, arătând către cer. 
Aceşti albi nu gândesc ca noi, ca oamenii adevăraţi! N-avem nicio 
treabă cu unii ca ei! Prefer să rămân printre gurkieni! În plus, aici 
am socoteli de încheiat. 

- Ce socoteli? Să-l omori pe Uthman? 

Ferro se încruntă. 

- Poate că da. 

- Ha! Yulwei se întoarse şi porni în susul drumului. Te caută, 
Ferro, dacă n-ai remarcat. N-ai putea face nici zece paşi fără 
ajutorul meu. Încă îţi mai păstrează cuşca aia, îţi aminteşti? Cea din 
faţa palatului! Abia aşteaptă s-o umple. Ferro scrâşni din dinţi. 
Uthman e împăratul acum, Ul-Dosht i se zice. Cel puternic! Cel 
nemilos! Cel mai mare împărat de un secol încoace, aşa se spune 
deja. Omoară-l pe împărat! Yulwei râse pe înfundate. Eşti ciudată 
rău. Chiar ciudată. 


Ferro mergea încruntată în urma bătrânului, în susul dealului. Nu 
voia să fie ciudăţenia nimănui. Yulwei putea să-i facă pe aceşti 
soldaţi să vadă ce vrea el, şi ăsta era un şiretlic reuşit, dar nici de-a 
naibii Ferro nu voia să meargă în Nord. Ce treabă avea ea cu albii 
ăia păgâni? 

Yulwei continua să se îndepărteze chicotind când ea se alinie 
lângă el. 

— Să-l omori pe împărat! Yulwei clătină din cap: Va trebui să 
aştepte până te întorci. Îmi eşti datoare, ai uitat? 

Ferro îl apucă de braţul viguros. 

— Nu-mi amintesc să te fi auzit spunând nimic despre traversarea 
mării! 

— Nu-mi amintesc să fi întrebat, Maljinn, şi ar trebui să te bucuri 
că n-ai făcut-o. Yulwei îi îndepărtă degetele cu blândeţe. Poate că 
trupul tău s-ar usca acum frumuşel în deşert, în loc să-mi mormăie 
în ureche, plesnind de sănătate. Cugetă la asta niţel. 

Asta închise gura fetei, cel puţin pe moment. Merse alături de el 
în tăcere, privind încruntată peisajul sterp, cu sandalele scârțâind 
pe pământul uscat al drumului. Se uită cu coada ochiului la bătrân. 
Îi salvase viaţa cu şiretlicurile lui, asta era de netăgăduit. 

Dar a naibii să fie dacă avea să se ducă în Nord. 


Cetatea era ascunsă într-un golf stâncos, dar, din locul în care se 
aflau, sus, pe faleză, cu soarele nemilos în spate, Ferro îi putea 
desluşi destul de bine conturul. Un zid înalt înconjura şirurile 
ordonate de clădiri, destule cât să formeze un orăşel. Lângă ele, 
construite în apă, se aflau debarcadere lungi. La chei erau acostate 
corăbii. 

Corăbii uriaşe. 

Turnuri de lemn, fortărețe plutitoare. Ferro nu mai văzuse 
corăbii nici pe jumătate cât acestea. Catargele lor erau o pădure 
întunecată, pe fundalul strălucitor al apei. Zece erau acostate mai 
jos de locul unde se aflau ei, iar mai departe în golf alte două 
brăzdau alene valurile, umflându-şi velele imense, cu siluete 
minuscule mişunând pe punți şi prin păienjenişul de funii de 
deasupra. 

— Eu văd douăsprezece, murmură Yulwei, dar ochii tăi sunt mai 
ageri. 

Ferro privi peste apă. Mai departe, în jurul țărmului arcuit, la 
douăzeci de mile, poate, vedea o altă fortăreață, un alt grup de 


cheiuri. 

— Mai sunt şi altele acolo, spuse ea, opt sau nouă, iar acelea sunt 
mai mari. 

- Mai mari decât acestea? 

— Cu mult mai mari. 

— Dumnezeule! îşi şopti Yulwei. Gurkienii n-au mai construit 
niciodată corăbii atât de mari, şi nici pe jumătate atât de multe. Nu 
ajunge lemnul din tot Sudul pentru o asemenea flotă. Trebuie să-l fi 
adus din Nord, de la styrieni, poate. 

Pe Ferro n-o interesau defel corăbiile, lemnul sau Nordul. 

= Şi? 

- Cu o flotă de dimensiunea aceasta, gurkienii vor fi o putere pe 
mare. Ar putea să atace Dagoska dinspre golf, ar putea chiar să 
invadeze Westportul. 

Nume fără noimă din locuri îndepărtate. 

- Şi? 

- Nu înţelegi, Ferro, trebuie să-i previn pe ceilalţi. Trebuie să ne 
grăbim, acum! 

Se ridică şi porni iute înapoi către drum. 

Ferro mârâi. Privi încă o clipă imensele albii de lemn mişcându- 
se încoace şi încolo în golf, apoi se ridică şi-l urmă pe Yulwei. 
Corăbii mari sau corăbii mici, pentru ea era totuna. Gurkienii 
puteau să ia toţi albii din lume ca sclavi, dacă era după ea. 

Dacă asta însemna că lăsau oamenii adevăraţi în pace. 


- La o parte! 

Soldatul dădu pinteni calului direct spre ei, ridicându-şi biciul. 

— Mii de scuze, stăpâne, scânci Yulwei, târându-se în genunchi, 
zorindu-se în iarba de lângă drum, trăgând-o pe Ferro după el, de 
cot. 

Ea rămase în tufăriş, privind coloana târşâindu-se încet pe lângă 
ei. Chipuri sfrijite, răvăşite, murdare, pustii, mâini legate strâns, 
ochi goi, în pământ. Bărbaţi şi femei de toate vârstele, copii chiar. 
Mai mulţi de o sută. Şase străjeri călăreau lângă ei, aşezaţi comod în 
şeile lor înalte, cu bicele răsucite în mâini. 

- Sclavi. 

Ferro îşi linse buzele. 

— Oamenii din Kadir s-au răsculat, zise Yulwei, încruntându-se la 
jalnica procesiune. Nu mai voiau să facă parte din glorioasa naţiune 
a Gurkhului şi s-au gândit că moartea împăratului ar putea fi şansa 


lor de scăpare. Se pare că s-au înşelat. Noul împărat e mai aspru 
chiar decât ultimul, nu-i aşa, Ferro? Rebeliunea lor a eşuat deja. Se 
pare că prietenul tău Uthman a luat sclavi drept pedeapsă. 

Ferro urmări cu privirea o fată sfrijită care şchiopăta încet, 
târându-şi picioarele goale în praf. Să fi avut treisprezece ani? Era 
greu de spus. Avea faţa murdară şi apatică. Pe frunte avea o 
tăietură uscată, altele pe spate şi pe braţe. Urme de bici. Ferro 
înghiţi în sec, privind fata înaintând cu greu. Un bătrân se 
împiedică sub ochii ei şi căzu cu faţa la pământ, făcând întreaga 
coloană să se oprească, poticnindu-se. 

- Mişcă! răcni unul dintre călăreţi, dând pinteni calului. În 
picioare! Bătrânul se zbătu în praf. Mişcă! 

Biciul soldatului pocni, lăsând o dâră lungă şi roşie peste spatele 
costeliv al bărbatului. Ferro tresări şi se crispă la auzul sunetului şi 
începu să simtă furnicături pe spate. 

Acolo unde erau cicatricele. 

Aproape ca şi cum ar fi fost biciuită chiar ea. 

Nimeni n-o biciuieşte pe Ferro Maljinn fără să plătească. S-a 
isprăvit. Îşi scutură arcul de pe umăr. 

— Pace, Ferro! şuieră Yulwei, înhăţând-o de braţ. Nu poţi face 
nimic pentru ei. 

Fata se aplecă, ajutându-l pe bătrânul sclav să se ridice în 
picioare. Biciul pocni din nou, atingându-i pe amândoi şi se auzi un 
scâncet de durere. Oare fata sau bărbatul ţipase? 

Sau fusese însăşi Ferro? 

Ferro împinse la o parte mâna lui Yulwei, dând să apuce arcul. 

— Pot să-l omor pe ticălos! mârâi ea. 

Capul soldatului se întoarse brusc, privindu-i curios. Yulwei o 
apucă pe Ferro de mână. 

-Şi pe urmă? şuieră el. Dacă îi omori pe toţi şase, ce faci pe 
urmă? Ai mâncare şi apă pentru o sută de sclavi? Hm? O ţii bine 
ascunsă! Şi când vor remarca lipsa coloanei? Hm? Şi când gărzile 
vor fi găsite măcelărite? Ce faci atunci, ucigaşo? Vei ascunde o sută 
de sclavi în câmp? Fiindcă eu nu pot! 

Ferro fixă ochii negri ai lui Yulwei, scrâşnind din dinţi, răsuflând 
zgomotos pe nas. Se întrebă dacă să încerce iarăşi sau nu să-l 
omoare. 

Nu. 

Avea dreptate, afurisitul. Încetişor, îşi alungă furia, cât de 
departe putu. Vâri săgeata la loc şi se întoarse din nou către 


coloană. Privi bătrânul sclav îndepărtându-se poticnit, cu fata după 
el şi simţi cum furia îi macină viscerele, ca o foame. 

- Tu! strigă soldatul, întorcându-şi calul spre ei. 

- Bravo, ai făcut-o! şuieră Yulwei, apoi se înclină în faţa gărzii, 
zâmbind, scărpinându-se. Scuzele mele, stăpâne, fiul meu este... 

— Tacă-ţi gura, bătrâne! Soldatul îşi coborî privirea spre Ferro, 
din şa. Ei, bine, băiete, o placi? 

— Ce? şuieră Ferro printre dinţi. 

— Nu trebuie să te sfieşti, chicoti soldatul. Am văzut cum te uitai. 
Se întoarse către coloană. Opriţi-i acolo! strigă el, şi sclavii se 
opriră. Soldatul se aplecă din şa şi o înhăţă pe fata sfrijită de 
subsuoară, trăgând-o cu brutalitate afară din coloană. E o bucăţică 
bună, spuse el, împingând-o spre Ferro. Niţel cam tânără, dar e 
coaptă. Trebuie doar puţin spălată. Niţel şchioapă, dar asta se 
vindecă, i-am forţat noi cam tare. Dinţi buni... arată-i dinţii, târfă! 
Buzele crăpate ale fetei se retraseră încet. Dinţi buni. Ce zici, 
băiete? Zece galbeni pentru ea! E un preţ bun! 

Ferro stătea şi se holba. Fata o privea mută, cu ochi mari şi goi. 

— Uite, zise soldatul, aplecându-se din şa. Merită de două ori pe- 
atât şi nu e deloc riscant! Când ajungem la Shaffa, le spun că a 
murit în praful drumului. Nimeni n-o să se mire, se întâmplă tot 
timpul! Eu mă aleg cu zece, tu economiseşti zece! Toată lumea 
câştigă! 

Toată lumea câştigă! Ferro ridică privirea spre soldat. Acesta îşi 
scoase coiful şi îşi şterse fruntea cu dosul palmei. 

- Pace, Ferro, şopti Yulwei. 

- Bine, opt! strigă soldatul. Are un zâmbet frumos. Arată-i un 
zâmbet, târfă! Colţul gurii fetei zvâcni uşor. Uite, vezi! Opt şi mi-o 
răpeşti! 

Pumnii lui Ferro erau încleştaţi, cu unghiile săpându-i în palme. 

— Pace, Ferro, şopti Yulwei, cu o notă de avertisment în glas. 

— Pentru Dumnezeu, dar ştiu că te târguieşti, băiete! Şapte, şi asta 
e ultima mea ofertă. Şapte, la naiba! Soldatul îşi flutură coiful, 
frustrat. Trateaz-o cu blândeţe şi în cinci ani o să valoreze mai mult! 
E o investiţie! 

Faţa soldatului era la doar câţiva paşi. Ferro îi vedea fiecare 
minusculă picătură de sudoare formându-se pe frunte, fiecare fir 
tepos de păr de pe obraz, fiecare pată, fiecare rid, fiecare por al 
pielii. Aproape îi simţea mirosul. 

Cei cu adevărat însetaţi beau până şi urină, apă sărată sau ulei, 


oricât de rău le-ar face, atât de mare le este nevoia. Ferro văzuse 
asta adesea în ţinuturile sterpe. Atât era acum de puternică nevoia 
ei de a ucide acest om. Îi venea să-l sfâşie cu mâinile goale, să 
înăbuşe viaţa din el, să-i sfârtece faţa cu dinţii. Dorinţa era aproape 
prea năvalnică să-i reziste. 

— Pace! şuieră Yulwei. 

— Nu mi-o pot permite, se auzi Ferro zicând. 

— Puteai să spui asta de la început, băiete, şi să mă scuteşti de 
osteneală! Soldatul îşi îndesă coiful la loc pe cap. Totuşi, nu te pot 
învinui că te-ai uitat. E o bucăţică bună. Întinse mâna şi o înhăţă pe 
fată de subsuori, târând-o înapoi către ceilalţi. O să primească 
douăzeci pentru ea la Shaffa! strigă el peste umăr. 

Coloana porni mai departe. Ferro o urmări pe fată până când 
sclavii dispărură după o colină, împleticindu-se, şchiopătând, 
târşâindu-şi paşii spre robie. 

Se simţea înfrigurată acum, înfrigurată şi pustie. Îşi dorea să-l fi 
ucis pe soldat, oricare ar fi fost riscul. Poate că uciderea lui ar fi 
umplut acel gol, chiar dacă doar pentru puţină vreme. Aşa mergeau 
lucrurile. 

— Am mers şi eu într-o coloană ca aceea, spuse ea fără grabă. 

Yulwei scoase un lung oftat. 

— Ştiu, Ferro, ştiu, dar soarta te-a ales să fii salvată. Fii 
recunoscătoare pentru asta, dacă ştii cum. 

— Ar fi trebuit să mă laşi să-l omor. 

- Îh! cloncăni bătrânul cu dezgust. Zău aşa, ai fi în stare să omori 
lumea întreagă, dacă ai putea. Mai e altceva în tine, Ferro, decât 
dorinţa de a ucide? 

- Era, cândva, murmură ea, dar ei îţi smulg totul cu biciul. Te 
biciuiesc până când sunt siguri că n-a mai rămas nimic. 

Yulwei stătea acolo, cu un aer compătimitor. Ciudat cum asta n-o 
mai enerva. 

— Îmi pare rău, Ferro. Îmi pare rău pentru tine şi pentru ei. Păşi 
înapoi în drum, clătinând din cap. Dar e mai bine decât moartea. 

Ferro zăbovi o clipă, privind colbul ce se ridica dinspre coloana 
care se îndepărtase. 

- E la fel, şopti ea pentru sine. 


Bătător la ochi 


Logen se sprijini de parapet, îşi miji ochii în soarele dimineţii şi 
cercetă întreaga privelişte. 

Făcuse acelaşi lucru, acum o veşnicie parcă, din balconul camerei 
sale de la bibliotecă. Cele două perspective erau cât se poate de 
diferite. Răsărit de soare peste covorul zdrenţuit de clădiri, pe de-o 
parte, fierbinte şi orbitor şi plin de zgomote îndepărtate. Valea rece 
şi ceţoasă, de cealaltă parte, domoală şi pustie şi neclintită ca 
moartea. Îşi amintea dimineaţa aceea, îşi amintea cum se simţise alt 
om. Cu siguranţă se simţea alt om acum. Un netot. Mic, speriat, urât 
şi tulburat. 

- Logen. Malacus ieşi pe balcon, oprindu-se lângă el, şi zâmbi 
către soare şi peste oraş, către golful scânteietor, mişunând deja de 
corăbii. Frumos, nu-i aşa? 

- Dacă spui tu, dar nu sunt sigur că-mi dau seama. Atâţia 
oameni. Logen se scutură, năduşit. Nu-i drept. Mă sperie. 

— Speriat? Tu? 

- Întotdeauna. Logen abia pusese geană pe geană de când 
sosiseră. Niciodată nu era destul de întuneric acolo, niciodată destul 
de linişte. Era prea cald, prea strâmt, prea puturos. Duşmanii erau 
înfricoşători, dar duşmanii puteau fi înfruntaţi şi nimiciţi. Logen 
putea să le înţeleagă ura. Cu nepăsătorul, gălăgiosul, oraş fără chip 
nu te puteai lupta. Oraşul ura totul. Locul meu nu e aici. Aş pleca 
bucuros. 

— S-ar putea să nu plecăm o vreme. 

— Ştiu. Logen trase adânc aer în piept. De aceea am să cobor, am 
să cercetez acest Agriont şi am să aflu ce pot despre el. Unele 
lucruri trebuie făcute. E mai bine să le faci decât să trăieşti cu 
spaima lor. Asta îmi spunea tata. 

- Un sfat bun. Vin cu tine. 

- Ba nu. Bayaz era în pragul uşii, privindu-şi mânios ucenicul. 
Evoluţia ta din ultimele câteva săptămâni a fost o ruşine, chiar şi 
pentru tine. Păşi afară, în aer liber. Cât stăm degeaba, la dispoziţia 
Maiestăţii Sale, îţi sugerez să profiţi de ocazie ca să studiezi. S-ar 
putea să nu mai ai o asemenea şansă multă vreme de-acum încolo. 

Malacus se întoarse grăbit înăuntru, fără să arunce măcar o 
privire înapoi. Ştia că nu era bine să irosească timpul, cu maestrul 


său într-o asemenea stare de spirit. Bayaz îşi pierduse toată buna 
dispoziţie de îndată ce sosiseră în Agriont şi nu părea să şi-o 
recapete. Logen nu-l putea învinui, fuseseră trataţi mai degrabă ca 
prizonieri decât ca oaspeţi. Nu se pricepea el prea mult la maniere, 
dar putea ghici înţelesul privirilor aspre ale tuturor şi al prezenţei 
străjerilor din faţa uşii. 

— Incredibil cât a crescut, mârâi Bayaz, încruntându-se către 
imensa întindere a oraşului. Îmi amintesc când Adua nu era mai 
mult decât o grămadă de colibe strânse în jurul Casei Creatorului, 
ca nişte muşte în jurul unei baligi proaspete. Înainte de a exista un 
Agriont. Înainte de a exista o Uniune măcar. Nu erau nici pe 
departe atât de fuduli în vremurile acelea, vă pot spune. Îl venerau 
pe Creator ca pe un zeu. Bayaz horcăi zgomotos un cocoloş de 
flegmă şi îl scuipă în aer. Logen îl urmări trecând peste şanţ şi 
dispărând undeva printre clădirile albe de dedesubt. Le-am dat asta, 
şuieră Bayaz. Logen simţi neplăcuta furnicătură care părea să 
însoţească întotdeauna nemulțumirea bătrânului vrăjitor. Le-am dat 
libertate şi asta mi-e mulţumirea? Batjocura slujbaşilor? A 
comisionarilor care se cred buricul pământului? 

O descindere în mijlocul suspiciunii şi al nebuniei de jos începu 
să pară o izbăvire. Logen se îndreptă spre uşă şi, ferindu-şi capul, 
pătrunse în camera de dincolo. 

Dacă aici erau prizonieri, păi atunci Logen fusese închis în 
temnițe mai grele, trebuia să recunoască. Camera de zi circulară era 
pe măsura unui rege, cel puţin după mintea lui: scaune grele din 
lemn închis la culoare, cu gravuri delicate, tapiserii groase pe 
pereţi, înfăţişând păduri şi scene de vânătoare. Probabil că Bethod 
s-ar fi simţit în largul lui într-o asemenea încăpere. Logen se simţea 
acolo ca un ţărănoi, umblând mereu pe vârfuri, să nu cumva să 
spargă ceva. Pe o masă din mijlocul încăperii se afla un vas înalt, cu 
marginile pictate cu flori viu colorate. Logen îl privi cu suspiciune 
în timp ce se îndrepta către scara lungă care cobora în Agriont. 

- Logen! Bayaz era în cadrul uşii, privind încruntat după el. Ai 
grijă! Locul poate părea ciudat, dar oamenii sunt şi mai ciudaţi. 


Apa clipocea, înspumată, ţâşnind într-un jet îngust dintr-un tub 
de metal sculptat în forma unei guri de peşte şi sărind înapoi într-un 
bazin larg de piatră. O fântână, aşa o numise tânărul fudul. 
Conducte, sub pământ, spusese el. Logen îşi imagină izvoare 
subterane, curgând chiar sub picioarele lui, udând fundaţiile 


palatului. Gândul îl făcu să se simtă uşor ametit. 

Piaţa era enormă - un câmp imens de pietre plate, împresurat de 
clădiri albe, ca nişte stânci abrupte. Stânci găunoase, acoperite de 
coloane şi sculpturi, scânteind de ferestre înalte, înţesate de oameni. 
Ceva ciudat părea să se întâmple astăzi. De jur împrejurul pieţei, 
era înălțată o construcţie din bârne, în pantă. O armată de 
muncitori mişunau pe ea, tăind şi lovind, atârnaţi în cârlige, 
strigând nervoşi unul la altul. De jur împrejurul lor erau munţi de 
scânduri şi buşteni, butoaie de cuie, grămezi de unelte, destule cât 
să ridice zece castele măreţe şi altceva pe deasupra. Pe alocuri, 
construcţia era deja mult deasupra pământului, cu montanţii 
avântându-se în aer ca nişte catarge ale unor imense corăbii, înalte 
cât monstruoasele clădiri din spate. 

Logen rămase cu mâinile în şolduri, privind cu gura căscată 
uriaşul schelet de lemn, dar destinaţia acestuia rămânea un mister. 
Se apropie de un bărbat scund şi musculos, cu şorţ de piele, care 
tăia furios cu ferăstrăul o scândură. 

— Ce-i asta? 

— Hm? 

Omul nu ridică privirea de la munca lui. 

— Asta. Pentru ce este? 

Ferăstrăul muşcă lemnul, rămăşiţa troncăni pe pământ. 
Tâmplarul ridică cealaltă bucată de scândură pe o stivă din 
apropiere. Se întoarse, privindu-l pe Logen cu suspiciune, 
ştergându-şi sudoarea de pe fruntea-i lucitoare. 

- Tribune. Bănci. Logen se uită la el cu ochii goi. Nu pricepea. 
Pentru Turnir! îi strigă tâmplarul în faţă. 

Logen se retrase încet. Păsărească. Cuvinte fără noimă. Se 
întoarse şi se îndepărtă în grabă, ţinându-se departe de imensele 
structuri de lemn şi de oamenii cocoţaţi pe ele. 

Năvăli pe o alee largă, o trecătoare adâncă între două clădiri 
albe, înalte. De-o parte şi de alta, erau aliniate, faţă în faţă, statui, 
mult mai mari decât oamenii reali, încruntându-se peste capetele 
numeroşilor trecători care alergau printre ele. Cea mai apropiată 
dintre sculpturi îi părea ciudat de cunoscută. Logen se apropie de 
ea, o cercetă de sus până jos, pe urmă zâmbi. Întâiul dintre Magi se 
mai îngrăşase de când fusese sculptat. Mâncase prea bine la 
bibliotecă, poate. Logen se întoarse către un omuleţ cu pălărie 
neagră, care trecea pe acolo, cu o carte sub braţ. 

- Bayaz, spuse el, arătând către statuie. Prieten de-al meu. 


Omul se holbă la el, la statuie şi iarăşi la el, apoi se îndepărtă 
grăbit. 

Statuile se înşirau de-o parte şi de alta a aleii. Regii Uniunii, 
bănuia Logen, erau aliniaţi la stânga. Unii aveau săbii, alţii suluri 
sau corăbii minuscule. Unul avea un câine la picioare, un altul un 
snop de grâu sub braţ, dar altminteri nu-i prea puteai deosebi. 
Aveau cu toţii aceleaşi coroane înalte şi aceeaşi căutătură aspră. 
Uitându-te la ei, n-ai fi crezut că rostiseră vreodată o vorbă 
prostească sau că făcuseră vreo faptă prostească, ori că fuseseră 
nevoiţi să-şi facă vreodată nevoile, în toată viaţa lor. 

Logen auzi paşi grăbiţi călcând cu zgomot surd în urma lui şi se 
întoarse tocmai la timp să-l vadă pe tânărul fudul de la poartă 
tropăind în josul aleii, cu cămaşa îmbibată de sudoare. Se întrebă 
unde s-o fi ducând atât de grăbit, dar n-avea de gând să fugă după 
el, pe o asemenea căldură. Oricum, existau o mulţime de alte 
mistere care trebuiau rezolvate. 

Aleea se deschidea către un imens spaţiu verde, smuls din natură 
de mâini gigantice şi aruncat printre clădirile înalte, dar care nu 
semăna cu niciun peisaj pe care-l văzuse vreodată Logen. Iarba era 
o pătură netedă, uniformă, de un verde intens, tunsă aproape până 
la pământ. Erau şi flori, dar creşteau în şiruri, în cercuri şi linii 
drepte, viu colorate. Erau tufe luxuriante şi arbori, toţi strâmtoraţi, 
împrejmuiţi şi tunşi în forme nefireşti. Era şi apă: şuvoaie 
învolburându-se peste trepte de piatră şi un iaz mare, întins, cu 
copaci posomorâţi atârnând de jur împrejurul marginilor. 

Logen hoinări prin acest frunziş rânduit, cu cizmele scârţâind pe 
o cărare făcută din minuscule pietre cenuşii. Aici era adunată o 
mulțime de oameni îngrămădiţi laolaltă să se bucure de soare. 
Stăteau în bărci, pe lacul miniatural, vâslind uşor, de jur împrejur, 
fără să meargă nicăieri. Trândăveau pe peluze, mâncau, beau şi 
flecăreau. Unii arătau spre Logen şi strigau, şopteau sau se dădeau 
la o parte. 

Erau o adunare ciudată, mai cu seamă femeile. Palide şi 
fantomatice, înveşmântate în rochii elegante, cu părul strâns sau 
ridicat, prins cu ace şi piepteni, cu imense pene ciudate sau 
minuscule pălării inutile. Semănau cu vasul mare din sala circulară 
— prea firave şi delicate ca să fie de vreun folos şi urâţite şi mai mult 
de atâtea găteli. Dar trecuse multă vreme şi le zâmbi vesel, la 
nimereală. Unele îl priviră şocate, altele rămaseră cu răsuflarea 
tăiată de spaimă. Logen oftă. Vechea vrajă nu pierise. 


Mai departe, într-o altă piaţă largă, Logen se opri să privească un 
grup de soldaţi antrenându-se. Aceştia nu erau cerşetori sau tineri 
feciorelnici, ci bărbaţi vânjoşi, în armuri grele, cu platoşe şi 
genunchiere lustruite ca oglinda şi sulițe lungi pe umeri. Stăteau 
laolaltă, fiecare identic cu cel de lângă el, în patru careuri de câte 
cincizeci de oameni, poate, neclintiţi ca statuile de pe alee. 

La un răcnet al unui bărbat scund în manta roşie — şeful lor, 
bănuia Logen - întreaga mulţime se întoarse, ridicând sulițele şi 
începând să traverseze piaţa, cu cizmele grele bocănind în acelaşi 
ritm. Cu toţii la fel, echipați la fel, mişcându-se la fel. Era o 
privelişte impresionantă, cu tot acel metal strălucitor mişcându-se 
ritmic în careuri de ţepi ordonaţi, cu vârfurile sulițelor scânteind, ca 
un imens arici pătrat, cu două sute de picioare. Periculoşi, fără doar 
şi poate, într-un spaţiu vast şi neted, împotriva unui duşman 
imaginar, aflat chiar în faţă. Cum ar acţiona pe un teren accidentat, 
pe o ploaie zdravănă, în hăţişul unei păduri, Logen era mai puţin 
sigur. Ar obosi repede, sub toată povara armurii şi, dacă acele 
careuri ar putea fi împrăștiate, ce-ar face? Oameni obişnuiţi să aibă 
mereu pe cineva alături. Ar putea lupta singuri? 

Continuă să înainteze cu greutate, prin curţi mari şi grădini 
ordonate, pe lângă fântâni înspumate şi statui semeţe, pe alei 
îngrijite şi străzi largi. Hoinări în susul şi în josul unor scări înguste, 
peste poduri ce traversau pâraie, pe drumuri, peste alte poduri. 
Văzu străjeri într-o sumedenie de superbe livrele diferite, păzind 
sute de porţi diferite şi ziduri şi uşi, fiecare privindu-l cu aceeaşi 
profundă suspiciune. Soarele urcă pe cer, clădirile albe şi înalte 
alunecară pe lângă el, până când aproape se rătăcise, picioarele îl 
chinuiau şi gâtul îl durea de atâta privit în sus. 

Singura constantă era monstruosul turn care se înălța sus, sus, 
peste toate celelalte, făcând ca şi cea mai mare dintre marile clădiri 
să pară pricăjită. Era mereu prezent, zărit în colţul ochiului, iţindu- 
se peste vârfurile acoperişurilor, în depărtare. Încet, încet, paşii îl 
purtară pe Logen mai aproape de el, până când ajunse într-un colţ 
părăsit al citadelei, chiar în umbra lui. 

Găsi o bancă veche lângă o pajişte neîngrijită, în apropierea unei 
imense clădiri năruite, acoperite de muşchi şi iederă, cu 
acoperişurile sale înalte lăsate la mijloc şi fără o parte din ţigle. 
Logen se prăbuşi pe bancă, răsuflând greu, cu obrajii umflaţi, şi 
ridică încruntat privirea la silueta enormă ce se contura dincolo de 
ziduri, întunecată pe fundalul albastru, un munte de piatră seacă, 


stearpă, moartă, făcut de mâna omului. Nicio plantă nu se agăța de 
mormanul acela masiv, nici măcar un smoc de muşchi în crăpăturile 
dintre imensele blocuri. Casa Creatorului, o numise Bayaz. Nu 
semăna cu nicio casă pe care o văzuse Logen vreodată. Nu avea 
acoperişuri deasupra, nici uşi sau ferestre în acele ziduri goale. O 
aglomerare de straturi grandioase de piatră, cu muchiile ascuţite. La 
ce putea sluji să construieşti ceva atât de mare? Şi cine era acest 
Creator? Asta era tot ce făcuse? O imensă casă inutilă? 

— Te deranjează dacă mă aşez? 

O femeie îl privea pe Logen. Semăna mai mult cu ceea ce ar fi 
numit el femeie decât acele făpturi ciudate, fantomatice, din parc. O 
femeie plăcută, într-o rochie albă, cu faţa încadrată de un păr 
negru. 

- Dacă mă deranjează? Nu. E straniu, dar nimeni altcineva nu 
vrea să stea cu mine. 

Femeia se aşeză în celălalt capăt al băncii, sprijinindu-şi bărbia în 
mâini, cu coatele pe genunchi şi privind în gol, fără interes, la 
turnul înalt. 

— Poate se tem de tine. 

Logen urmări un bărbat care trecea grăbit pe lângă ei, cu un 
teanc de hârtii sub braţ, uitându-se la el cu ochi mari. 

— Încep să cred acelaşi lucru. 

— Arăţi oarecum periculos. 

— Hidos e cuvântul pe care îl cauţi. 

- De obicei găsesc cuvintele pe care le caut şi am spus periculos. 

- Ei, bine, aparențele pot să înşele. 

Femeia ridică o sprânceană, cercetându-l de sus până jos. 

— Trebuie să fii un om paşnic, aşadar. 

- Hm... nu întru totul. Se priviră pieziş. Femeia nu părea speriată 
sau dispreţuitoare, ori măcar curioasă. De ce nu ţi-e frică? 

- Sunt din Englia, îţi cunosc neamul. În plus — şi femeia îşi lăsă 
capul să cadă pe speteaza băncii — nimeni altcineva nu vorbeşte cu 
mine. Sunt disperată. 

Logen îşi privi ciotul degetului mijlociu, îl mişcă înainte şi 
înapoi, până la capăt. 

-— Ar trebui să-ţi fie. Sunt Logen. 

- Bravo ţie. Eu sunt nimeni. 

- Toată lumea e cineva. 

- Eu nu. Sunt nimic. Sunt invizibilă. 

Logen o privi încruntat, cum stătea întoarsă într-o parte, tolănită 


pe spătarul băncii, la soare, cu gâtu-i lung şi neted întins, cu pieptul 
înălțându-se şi coborând uşor. 

— Eu te văd. 

Ea îşi întoarse capul, să-l privească. 

- Tu... eşti un gentilom. 

Logen pufni în râs. I se spusese în fel şi chip la vremea lui, dar 
niciodată aşa. Tânăra femeie nu părea la fel de amuzată. 

- Nu aparţin acestui loc, murmură ea, ca pentru sine. 

- Niciunul dintre noi nu aparţine. 

— Nu. Dar asta e casa mea. Se ridică de pe bancă. La revedere, 
Logen. 

- Mergi cu bine, nimeni! 

O privi, clătinând din cap, cum se întoarce şi se îndepărtează 
încet. Bayaz avusese dreptate. Locul era ciudat, dar oamenii erau 
încă şi mai ciudaţi. 


Logen se trezi cu o tresărire dureroasă, clipi şi se uită bezmetic 
împrejur. Întuneric. Nu chiar întuneric beznă, desigur, exista mereu- 
prezenta strălucire a oraşului. I se părea că auzise ceva, dar nu se 
mai auzea nimic acum. Era extrem de cald. Cald şi închis şi 
sufocant, chiar şi cu curentul lipicios de aer ce venea dinspre 
fereastra deschisă. Gemu, împinse păturile umede mai jos, în jurul 
brâului, îşi curăţă sudoarea de pe piept şi o şterse de peretele din 
spatele lui. Lumina îi sâcâia pleoapele. Şi asta nu era cea mai gravă 
problemă a lui. Ăsta era Logen Nouădegete, trebuia mereu să se 
uşureze. 

Din nefericire, în locul acesta nu puteai să te uşurezi pur şi 
simplu într-o oală. Aveau ceva special, ca o poliţă de lemn cu o 
gaură în ea, într-o cămăruţă. Se uitase în gaura aceea, când sosiseră 
acolo, întrebându-se la ce ar putea folosi. Părea foarte adâncă şi 
mirosea urât. Îi explicase Malacus. O invenţie inutilă şi barbară. 
Trebuie să stai acolo, pe lemnul tare, cu un curent neplăcut 
suflându-ţi în jurul boaşelor. Dar asta era civilizaţia, din câte-şi 
dădea seama Logen. Oameni care n-au nimic mai bun de făcut decât 
să inventeze căi prin care să complice lucrurile simple. 

Se smulse din pat, îşi căută drumul către locul unde îşi amintea 
că era uşa şi se aplecă, pipăind cu mâinile în faţa lui. Prea lumină 
ca să poţi dormi, dar prea întuneric ca să vezi propriu-zis ceva. 

- Civilizație afurisită, mormăi el în barbă, în timp ce bâjbâia cu 
mâna pe încuietoarea uşii, strecurându-şi cu grijă piciorul gol în 


imensa încăpere circulară aflată în centrul camerelor lor. 

Era frig înăuntru, foarte frig. Aerul rece era plăcut pe pielea-i 
goală, după căldura umedă din dormitor. De ce nu dormea el aici, 
în loc de cuptorul de alături? Se uită cu ochii mijiţi la pereţii 
umbroşi, cu fața răvăşită de toropeala chinuitoare a somnului, 
încercând să-şi dea seama care uşă înceţoşată ducea către poliţa 
pentru urinat. După cât se ştia de norocos, probabil avea să se 
pomenească în camera lui Bayaz şi să se uşureze din greşeală pe 
Întâiul dintre Magi, în timp ce acesta dormea. Ar fi exact lucrul care 
ar îndulci ţâfna vrăjitorului. 

Logen făcu un pas înainte. Se auziră un pocnet şi un troncănit 
când piciorul său se izbi de colţul unei mese. Înjură, apucându-se de 
fluierul rănit al piciorului — apoi îşi aminti de vas. Se aruncă şi îl 
prinse de margine, chiar înainte de a cădea. Ochii începeau acum să 
i se adapteze la întuneric şi putea distinge florile pictate pe 
suprafaţa rece şi lucioasă. Dădu să pună vasul la loc pe masă, dar 
apoi îi veni ideea: De ce să meargă mai departe, când avea un 
obiect perfect la îndemână? Aruncă o privire furişă împrejur, 
punând vasul, cu un balans, pe poziţie... apoi îngheţă. 

Nu era singur. 

O siluetă înaltă, suplă, nedesluşită în semiîntuneric. Abia putea 
distinge părul lung, fluturând uşor în adierea ferestrei deschise. Se 
strădui să vadă, în întuneric, dar nu putea vedea chipul. 

- Logen... 

Un glas de femeie, dulce şi şoptit. Nu-i plăcea defel cum sună. 
Strânse vasul în mâini. 

- Cine eşti? întrebă el răguşit, cu glasul răsunându-i dintr-odată 
puternic în liniştea mormântală. 

Oare visa? Îşi scutură capul, strânse vasul în mână. Totul părea 
real. Înfiorător de real. 

— Logen... 

Femeia înaintă încet spre el. Lumina molcomă a ferestrei îi căzu 
pe profilul feţei. Un obraz alb, o orbită umbrită, colţul unei guri, 
apoi se pierdu din nou în întuneric. Era ceva cunoscut... Mintea lui 
Logen bâjbâia, în timp ce el se retrăgea, cu ochii fixaţi pe silueta 
femeii, păstrând masa între ei. 

— Ce vrei? 

Simţea un fior de gheaţă în piept, o neagră presimţire. Ştia că 
putea să strige după ajutor, sculându-i pe ceilalţi, dar ceva îl 
îndemna să afle cine era. Trebuia să ştie. 


Aerul îngheţa. Logen aproape că-şi vedea răsuflarea aburindu-i în 
faţă. Soţia lui era moartă, ştia asta, moartă şi rece, întoarsă în 
ţărână, demult şi departe. Văzuse satul făcut scrum, plin de cadavre. 
Soţia lui era moartă... şi, totuşi... 

- Thelfi, şopti el. 

- Logen... Glasul ei! Glasul ei! Logen rămase cu gura căscată. Ea 
întinse mâna spre el, prin lumina ferestrei. O mână palidă, degete 
palide, unghii lungi, albe. Camera era rece, rece ca gheaţa. Logen! 

— Eşti moartă! 

Ridică vasul, gata să-l coboare peste capul ei. 

Mâna se întinse, cu degetele larg deschise. 

Dintr-odată, încăperea era luminoasă ca ziua. Mai luminoasă. 
Strălucitoare, mistuitor de luminoasă. Contururile întunecoase ale 
uşilor şi mobila erau transformate în muchii albe şi umbre negre. 
Logen strânse ochii, îi umbri cu braţul şi se prăbuşi cu spatele la 
zid. Se auzi un zgomot asurzitor, ca o surpare de pământ, ca un 
imens copac căzând, însoţit de o duhoare de lemn ars. Logen miji 
un ochi şi privi printre degete. 

Camera era bizar modificată. Întuneric, din nou, dar mai puţin 
întuneric ca înainte. Lumina se filtra printr-o imensă gaură 
zdrențuită, acolo unde fusese fereastra. Două dintre scaune 
dispăruseră, un al treilea se bălăbănea pe trei picioare, cu marginile 
sfărâmate pâlpâind, mocnind ca nişte bețe care fuseseră mult timp 
în foc. Masa, care se aflase chiar lângă el cu o clipă în urmă, era 
despicată în două, în capătul celălalt al încăperii. O parte din tavan 
fusese smulsă din grinzi, iar podeaua era presărată cu bucăţi mari 
de piatră şi tencuială, cu scânduri rupte şi cioburi de sticlă. Dar nici 
urmă de femeia stranie. 

Bayaz îşi croi drum clătinându-se printre ruine, către spărtura 
căscată în perete, cu cămaşa de noapte fluturând în jurul pulpelor 
sale largi, şi se uită în noapte. 

- Făptura a dispărut. 

- Făptura? Logen se holbă la gaura aburindă. Îmi ştia numele... 

Vrăjitorul se împletici către ultimul scaun rămas intact şi se 
prăbuşi pe el ca un om extenuat. 

— Un devorator, probabil. Trimis de Khalul. 

— Un ce? întrebă Logen, nedumerit. 

Bayaz îşi şterse sudoarea de pe faţă. 

- Voiai să nu ştii. 

— Adevărat. 


Logen nu putea să nege. Îşi scărpină bărbia, cu privirea pierdută 
la bucata zdrenţuită de cer, întrebându-se dacă acum ar fi un 
moment potrivit să se răzgândească. Dar apoi fu prea târziu. Se auzi 
un bubuit frenetic la uşă. 

— N-ai de gând să deschizi? 

Logen se împletici prosteşte printre dărâmături şi dădu zăvorul la 
o parte. 

Un străjer cu aer furios se năpusti pe lângă el, cu un felinar într-o 
mână şi sabia scoasă în cealaltă. 

- S-a auzit un zgomot! Lumina felinarului trecu peste ruine, găsi 
marginea zdrenţuită a tencuielii sfâşiate, cerul gol al nopţii de 
dincolo. La naiba! şopti el. 

— Am avut un musafir nepoftit, murmură Logen. 

- Ăă... trebuie să anunţ -— străjerul părea profund tulburat — pe 
cineva. 

Se împiedică, cât pe ce să se prăbuşească peste o bârnă căzută, în 
timp ce se retrăgea spre uşă. Logen îi auzi paşii bocănind pe scări în 
jos. 

— Ce e un devorator? 

Nu veni niciun răspuns. Vrăjitorul dormea, cu ochii închişi, cu o 
încruntătură adâncă pe faţă, cu pieptul săltând încet. Logen privi în 
jos. Era surprins să vadă că avea încă vasul, frumos şi delicat, strâns 
în mâna-i dreaptă. Mătură cu grijă un loc pe podea şi îl aşeză jos, 
printre dărâmături. 

Una dintre uşi se dădu în lături şi inima lui Logen tresări. Era 
Malacus, cu ochi mari şi sălbatici, cu părul zbârlit pe frunte, în 
toate direcţiile. 

— Ce... Se împletici spre spărtură şi se uită cu prudenţă afară, în 
noapte. La naiba! 

— Malacus, ce e un devorator? 

Quai întoarse brusc capul, să se uite la Logen, cu chipul o 
întruchipare a ororii. 

- E interzis, şopti el, să mănânci carnea oamenilor... 


Întrebări 


Glokta îşi îndesa terci în gură, cât putea de repede, sperând să 
îngurgiteze jumătate din mâncare înainte să i se facă greață. Înghiţi, 
tuşi, se scutură. Împinse castronul, de parcă simpla lui prezenţă îl 
irita. Ceea ce, de fapt, e adevărat. 

- Ar fi bine să fie important, Severard, mârâi el. 

Practicianul îşi dădu părul unsuros la o parte, cu o mână. 

- Depinde ce înțelegeţi prin important. Este în legătură cu 
magicii noştri prieteni. 

- A, Întâiul dintre Magi şi bravii săi camarazi. Ce-i cu ei? 

— A fost un soi de tulburare în camerele lor, noaptea trecută. 
Cineva a dat buzna, zic ei. A fost un fel de luptă. Se pare că s-au 
produs unele stricăciuni. 

- Cineva? Un fel de? Unele stricăciuni? Glokta clătină 
dezaprobator din cap. Se pare? Se pare nu e de-ajuns pentru noi, 
Severard. 

- Fi, bine, va trebui să fie, de data asta. Străjerul a fost cam 
zgârcit cu detaliile. Părea al naibii de îngrijorat, dacă mă-ntrebaţi 
pe mine. Severard se tolăni puţin mai adânc în scaun, cu umerii 
ridicaţi până la urechi. Cineva trebuie să meargă şi să cerceteze. Am 
putea foarte bine să fim noi aceia. Puteţi să-i cercetaţi îndeaproape. 
Să puneţi câteva întrebări, poate. 

- La cine te referi? 

— Asta o să vă placă. Turnul Lanţurilor. 

Glokta privi încruntat, sugându-şi câteva cocoloaşe de terci de pe 
gingiile goale. Desigur. Şi până în vârf, pun prinsoare. O mulţime de 
trepte. 

— Altceva? 

— Omul Nordului a făcut ieri o plimbare, s-a preumblat în cercuri 
prin jumătate din Agriont. L-am urmărit, fireşte. Practicianul pufni 
şi-şi potrivi masca. Nemernic hidos! 

— A, infamul om al Nordului. A comis vreo atrocitate? Viol, 
crimă, clădiri în flăcări, genul ăsta de lucruri? 

— Nu prea, la drept vorbind. O dimineaţă plicticoasă pentru toată 
lumea. A hoinărit şi s-a holbat la una, alta. A vorbit cu câţiva 
oameni. 

— Cineva cunoscut? 


— Nimeni important. Unul dintre dulgherii care lucrează la 
tribunele pentru Turnir. Un slujbaş pe Aleea Regelui. Şi a mai fost o 
fată, la Universitate. A vorbit cu ea o vreme. 

- O fată? 

Ochii lui Severard rânjiră. 

- Chiar aşa, şi încă una drăguță. Cum o chema? Pocni din degete. 
Am avut grijă să-i aflu numele. Fratele ei e în Garda Regelui... 
West, West şi nu mai ştiu cum... 

— Ardee. 

- Ea e. O cunoaşteţi? 

- Hm. Glokta îşi linse gingiile goale. M-a întrebat ce mai fac. Îmi 
amintesc. Ce-au avut de vorbit? 

Practicianul ridică din sprâncene. 

- Probabil nimic. Dar ea e din Englia, nu e de mult în oraş. Poate 
să fie vreo legătură. Vreţi s-o aduc? Am putea afla imediat. 

— Nu! se răsti Glokta. Nu. Nu-i nevoie. Fratele ei mi-a fost cândva 
prieten. 

— Cândva? 

— Nu se atinge nimeni de ea, Severard, mă auzi? 

Practicianul ridică din umeri. 

— Dacă spuneţi, domnule Inchizitor. Dacă spuneţi. 

- Spun. 

Urmă un moment de tăcere. 

— Atunci am isprăvit cu pânzarii, nu? 

Severard părea aproape nostalgic. 

— Aşa s-ar părea. Sunt terminaţi. Nu mai avem de făcut decât 
puţină curăţenie. 

— O curăţenie lucrativă, aş zice. 

-Aş zice, spuse Glokta cu amărăciune. Dar Eminenţa Sa 
consideră că talentele noastre vor fi mai bine întrebuințate în altă 
parte. Cum ar fi la urmărirea unor falşi vrăjitori. Sper că n-ai ieşit în 
pierdere cu mica ta proprietate de lângă docuri. 

Severard ridică din umeri. 

— Nu m-aş mira dacă aţi avea din nou nevoie de un loc departe 
de ochii iscoditori, cât de curând. Va fi tot acolo. La preţul potrivit. 
Păcat să lăsăm o treabă la jumătate, atâta tot. 

Adevărat. Glokta rămase tăcut o clipă, chibzuind. Periculos. 
Arhilectorul a spus să nu merg mai departe. Foarte periculos, să nu 
te supui şi, totuşi, miros ceva. Mă sâcâie să las treaba neisprăvită, 
orice-ar spune Eminenţa Sa. 


— S-ar putea să mai fie ceva. 

— Zău? 

— Da, dar fii discret. Ştii ceva despre bănci? 

- Clădiri mari. Împrumută bani oamenilor. 

Glokta schiţă un zâmbet. 

— N-aveam habar că eşti un asemenea expert. Mă interesează una 
anume. Valint şi Balk. 

— N-am auzit în viaţa mea de ei, dar pot să mă interesez. 

— Numai să fii discret, Severard, mă-nţelegi? Nimeni nu trebuie 
să ştie despre asta. Vorbesc serios. 

— Discreţia e punctul meu forte, şefule, puteţi întreba pe oricine. 
Discret. Ăsta sunt eu. Cunoscut pentru asta. 

— Ai face bine să fii, Severard. Ai face bine să fii. Sau ne va costa 
pe amândoi capul. 


Glokta se aşeză, vârât în nişă, cu spatele lipit de piatră şi piciorul 
stâng întins în faţa lui — un furnal de durere, arzând, pulsând. 
Aştepta durerea, desigur, în fiecare clipă a fiecărei zile. Dar asta e 
ceva puţin mai special. 

Fiecare răsuflare era un geamăt huruitor prin maxilarele 
încleştate. Cea mai mică mişcare era o sarcină uriaşă. Îşi amintea 
cum îl pusese Mareşalul Varuz să alerge în sus şi-n jos pe aceste 
scări, cu ani în urmă, pe când se antrena pentru Turnir. Săream câte 
trei, în sus şi-n jos, fără să stau pe gânduri o clipă. Acum, iată-mă. Cine- 
ar fi crezut că se poate ajunge la asta? 

Trupul îi tremura, şiroind de sudoare, ochii îl înțepau, şiroind de 
lacrimi, nasul îl ardea, picurând bulbuci apoşi. Cu toată apa asta 
curgând pe mine şi mi-e sete de mor. Ce logică are asta? Ce logică aveau 
toate astea? Ce mă fac dacă trece cineva, şi mă vede aşa? Biciul 
năprasnic al Inchiziției, prăbuşit în fund într-o fereastră, incapabil să se 
mişte? Oare mă voi chinui să afişez un zâmbet nonşalant pe această 
mască rigidă a agoniei? Oare mă voi preface că totul e bine? Că vin 
adesea aici, să mă tolănesc lângă scări? Sau voi plânge şi voi ţipa şi voi 
cerşi ajutor? 

Dar nu trecu nimeni. Glokta zăcu acolo, înghesuit în spaţiul 
îngust, la două treimi de drum în susul Turnului Lanţurilor, cu ceafa 
sprijinită de pietrele reci, cu genunchii tremurători ridicaţi în faţa 
lui. Sand dan Glokta, maestru săbier, brav ofiţer de cavalerie, ce viitor 
glorios ar fi putut avea în faţă? A fost o vreme când puteam să alerg ore 
în şir. Să alerg şi să alerg şi să nu obosesc niciodată. Simţea un firicel 


de sudoare prelingându-i-se pe spate. De ce fac asta? De ce naiba ar 
face asta cineva? Aş putea să mă opresc chiar azi. Aş putea să mă duc 
acasă, la mama. Dar apoi, ce? Apoi, ce? 

- Domnule Inchizitor, mă bucur că sunteţi aici. 

Bine de tine, ticălosule. Eu nu. Glokta stătea sprijinit de zid, în 
capul scărilor, cu dinţii pe care-i mai avea scrâşnind pe gingii. 

— Sunt înăuntru, e mare harababură... Mâna lui Glokta tremura, 
iar vârful bastonului troncănea pe pietre. Capul îi plutea. Pe sub 
pleoapele ce-i zvâcneau, vedea străjerul tulbure şi încețoşat. Vă 
simţiţi bine? 

ÎI întrezări apropiindu-se, cu mâna întinsă. Glokta ridică privirea. 

- Deschide uşa aia blestemată, nătărăule! 

Omul sări la o parte, alergă spre uşă şi o dădu în lături. Fiecare 
părticică din Glokta tânjea să renunţe şi să se tolănească pe burtă, 
dar se forţă să se ridice, îşi forţă picioarele să păşească, unul după 
altul, îşi forță răsuflarea să se domolească, îşi forță umerii să se 
îndrepte şi capul să se înalțe, şi trecu semeţ pe lângă străjer, cu 
fiecare parte a trupului strigând de durere. Dar ceea ce văzu dincolo 
de uşi aproape că-i distruse spoiala de calm. 

Ieri acestea erau unele dintre cele mai bune camere din Agriont. Erau 
rezervate pentru cei mai distinşi oaspeţi, pentru cei mai importanţi 
demnitari străini. Ieri. O gaură mare se căsca într-un zid, în locul 
unde ar fi trebuit să fie fereastra, iar cerul de dincolo de ea era 
orbitor după întunecimea casei scărilor. O bucată din tavan se 
prăbugşise, cu bârne rupte şi bucăţi de tencuială atârnând în cameră. 
Podeaua era presărată cu bucăţi mari de piatră, cioburi de sticlă, 
fâşii sfârtecate de postav colorat. Mobila veche fusese zdrobită şi 
risipită în bucăţi, cu marginile rupte înnegrite şi carbonizate, parcă 
de foc. Un singur scaun, o jumătate de masă şi un vas ornamental 
înalt, rămas în mod ciudat neatins în mijlocul podelei acoperite de 
dărâmături, supravieţuiseră distrugerii. 

În mijlocul acestor scumpe rămăşiţe stătea un tânăr tulburat, cu 
un aer bolnăvicios. Ridică privirea spre Glokta, urmărindu-l în timp 
ce-şi croia drum printre dărâmăturile din preajma uşii, trecându-şi 
limba agitat peste buze, în mod vizibil cu nervii încordaţi. A părut 
vreodată cineva mai şarlatan? 

- Ăă... bună dimineaţa! 

Degetele tânărului trăgeau nervos de veşmântul său, o haină 
grea, brodată cu simboluri oculte. Şi nu-i aşa că pare incomodat în 
ea? Dacă omul ăsta e ucenicul unui vrăjitor, eu sunt împăratul 


Gurkhului. 

- Eu sunt Glokta. Din Inchiziția Maiestăţii Sale. Am fost trimis să 
investighez această... nefericită întâmplare. Mă aşteptam la cineva 
mai în vârstă. 

— O, da, scuze, eu sunt Malacus Quai, se bâlbâi tânărul, ucenic al 
marelui Bayaz, Întâiul dintre Magi, mare în Înalta Artă şi învăţat în 
profunda... 

Îngenunchează, îngenunchează în faţa mea! Sunt măreţul Împărat al 
Gurkhului! 

— Malacus, îl întrerupse Glokta cu brutalitate... Quai. Eşti din 
Vechiul Imperiu? 

— Păi, da. Tânărul se lumină puţin la aceasta. Îmi cunoşti... 

— Nu. Deloc. Faţa palidă se ofili. Ai fost aici azi-noapte? 

- Ăă... da. Dormeam, alături. Dar mă tem că n-am văzut nimic... 

Glokta îl fixă cu privirea, atent, fără să clipească, încercând să-l 
citească. Ucenicul clipi şi-şi coborî privirea în podea, de parcă s-ar fi 
întrebat ce să curețe mai întâi. Asta chiar îl poate speria pe 
Arhilector? Un actor mizerabil. Întregul lui comportament duhneşte a 
impostură. 

— Dar a văzut cineva ceva? 

- Păi, ăă... Maestrul Nouădegete, presupun... 

— Nouădegete? 

- Da, însoţitorul nostru din Nord. Tânărul se lumină. Un luptător 
de mare renume, un campion, un prinţ printre... 

- Tu, din Vechiul Imperiu. El, un om al Nordului. Ce grup 
cosmopolit sunteţi! 

- Ha, suntem, bănuiesc... 

— Unde e Nouădegete acum? 

— Cred că doarme încă, ăă... aş putea să-l trezesc... 

— Ai fi atât de amabil? Glokta lovi cu bastonul în podea. A fost un 
urcuş greu şi aş prefera să nu revin mai târziu. 

— Nu, ăă... desigur... scuze! 

Se năpusti către una dintre uşi şi Glokta se întoarse cu spatele, 
prefăcându-se că examinează rana căscată în zid, în timp ce se 
schimonosea în agonie şi îşi muşca buza, ca să nu urle ca un ţânc 
bolnav. Se agăţă de pietrele sfărâmate de la marginea deschizăturii, 
strângându-le cât de tare putea. 

Pe măsură ce spasmul trecea, Glokta începu să arate mai mult 
interes faţă de stricăciuni. Chiar şi aici, în vârf, zidul era gros de 
aproape un metru şi jumătate, construit din pietriş legat cu mortar 


şi placat cu blocuri de piatră. Ar fi fost nevoie de un bolovan dintr-o 
catapultă cu adevărat puternică să facă o asemenea spărtură, sau de 
o echipă de muncitori voinici, care să lucreze zi şi noapte, timp de o 
săptămână. O uriaşă maşină de asediu sau un grup de salahori ar fi 
atras, fără îndoială, atenţia gărzilor. Aşadar, cum a fost făcută? Glokta 
îşi trecu mâna peste pietrele crăpate. Cândva auzise zvonuri cum că 
în Sudul Îndepărtat se făcea un fel de praf explozibil. Oare niţel praf 
ar fi putut face asta? 

Uşa se deschise şi Glokta se răsuci, văzând un om vânjos 
aplecându-se sub pragul de sus, încheindu-și cămaşa cu mâini 
încete, greoaie. Un fel de încetineală meditativă. Ca şi cum ar putea 
mai repede, dar nu vede rostul. Părul lui era o chică încâlcită, faţa-i 
buhăită era plină de cicatrice. Degetul mijlociu al mâinii drepte îi 
lipsea. De unde i se zice Nouădegete. Câtă fantezie! 

— Ai dormit până târziu? 

Omul Nordului clătină din cap. 

- Oraşul vostru e prea dogoritor pentru mine - mă ţine treaz 
noaptea şi mă face somnoros ziua. 

Piciorul lui Glokta pulsa, spatele îi gemea, gâtul îi era înţepenit, 
ca o creangă uscată. Abia reuşea să-şi ţină secret chinul. Ar fi dat 
orice să se tolănească pe acel scaun rămas întreg şi să urle de să-i 
pârâie ţeasta. Dar trebuie să rămân în picioare şi să schimb vorbe cu 
aceşti şarlatani. 

- Îmi puteţi explica şi mie ce s-a întâmplat aici? 

Nouădegete ridică din umeri. 

- Mi-a venit noaptea să mă uşurez. Am văzut pe cineva în 
încăpere. 

Se părea că n-avea probleme cu limba comună, chiar dacă 
exprimarea nu era defel politicoasă. 

— Ai văzut cine era acest cineva? 

- Nu. Era o femeie. Atâta am văzut. 

Îşi vânzoli umerii, vădit stânjenit. 

- Zău, o femeie? Această poveste devine cu fiecare clipă mai 
ridicolă. Altceva? Putem să ne restrângem cercetările la mai puţin 
de jumătate din populaţie? 

- Era frig. Foarte frig. 

— Frig? Fireşte, de ce nu? Într-una din cele mai fierbinţi nopţi ale 
anului. 

Glokta se uită fix în ochii nordicului, multă vreme, iar acesta îi 
susţinu privirea. Ochi albaştri, întunecaţi şi reci, adânciţi în orbite. 


Nu ochii unui idiot. Poate că aduce a maimuţă, dar nu vorbeşte aşa. 
Gândeşte înainte de a deschide gura, apoi nu spune mai mult decât 
trebuie. Este un om periculos. 

- Cu ce treburi te afli în oraş, Maestre Nouădegete? 

— Am venit cu Bayaz. Dacă vrei să ştii ce treburi are, întreabă-l pe 
el. Sincer, nu ştiu. 

— Aşadar, te plăteşte? 

- Nu. 

- ÎI urmezi din loialitate. 

— Nu tocmai. 

— Dar eşti servitorul lui? 

— Nu. Nu chiar. Omul Nordului îşi scărpina agale bărbia osoasă. 
Nu ştiu ce sunt. 

Un mincinos mare şi urât, asta eşti. Dar cum s-o dovedesc? Glokta îşi 
flutură toiagul împrejurul camerei distruse. 

— Cum a provocat oaspetele tău nepoftit atâtea stricăciuni? 

- Bayaz a făcut asta. 

— Serios? Cum? 

— Artă, îi zice el. 

— Artă. 

- Magia de rând e nesăbuită şi periculoasă, recită pompos 
ucenicul, de parcă ar fi rostit ceva de mare importanţă, căci vine 
din Cealaltă Parte, şi e primejdios să atingi lumea de jos. Magul 
amestecă magia cu ştiinţa şi astfel produce Înalta Artă, dar, 
asemenea fierarului sau... 

— Cealaltă Parte? se răsti Glokta, punând capăt şuvoiului de 
aiureli idioate ale tânărului. Lumea de jos? Iadul, vrei să spui? 
Magie? Ştii vreo vrajă, Maestre Nouădegete? 

— Eu? Omul Nordului chicoti. Nu. Chibzui o clipă şi pe urmă 
adăugă, aproape ca un gând întârziat: Dar pot vorbi cu spiritele. 

— Cu spiritele, zău? Doamne, ai milă. Poate că ne pot spune cine a 
fost acest intrus? 

- Mă tem că nu. Nouădegete clătină din cap cu tristeţe, fie că-i 
scăpă sarcasmul lui Glokta, fie că alese să-l ignore. Nu a rămas 
niciunul treaz în acest loc. Aici dorm. Dorm de multă vreme. 

— A, desigur. A trecut de mult ora de culcare a spiritelor. Mă obosesc 
aceste aiureli. Vii de la Bethod? 

— Se poate spune aşa. De data aceasta Glokta fu cel surprins. Se 
aşteptase în cel mai bun caz la o răsuflare şuierată, la un efort 
grăbit de tăinuire, nu la o recunoaştere deschisă. Dar Nouădegete 


nici măcar nu clipi. Am fost cândva campionul lui. 

— Campion? 

— Am luptat în zece dueluri pentru el. 

Glokta îşi căută cuvintele. 

— Ai câştigat? 

— Am avut noroc. 

- Îţi dai seama, desigur, că Bethod a invadat Uniunea! 

- Da. Nouădegete oftă. Ar fi trebuit să-l omor de mult pe ticălos, 
dar eram tânăr pe atunci, şi prost. Acum mă îndoiesc că voi mai 
avea o altă ocazie, dar aşa se întâmplă. Trebuie să fii... care e 
cuvântul? 

— Realist, zise Quai. 

Glokta se încruntă. O clipă mai devreme, fusese cât pe ce să 
desluşească toate aceste aiureli, dar momentul trecuse şi lucrurile 
erau mai absurde ca oricând. Se holbă la Nouădegete, dar acea faţă 
brăzdată de cicatrice nu oferea niciun răspuns, doar mai multe 
întrebări. Vorbeşte cu spiritele? Campionul lui Bethod, dar duşmanul 
său? Asaltat de o femeie misterioasă în toiul nopţii? Şi nici măcar nu ştie 
de ce se află aici? Un mincinos abil spune cât de multe adevăruri poate, 
dar acesta spune atât de multe minciuni încât nici nu ştiu de unde să 
încep. 

— A, avem un oaspete. 

În cameră pătrunse un bătrân scund şi îndesat, cu o barbă scurtă 
şi căruntă, ştergându-şi viguros capul pleşuv cu o bucată de pânză. 

Aşadar, acesta este Bayaz. 

Se prăbuşi pe singurul scaun intact, mişcându-se fără nimic din 
graţia la care te-ai aştepta de la o importantă figură istorică. 

- Trebuie să-mi cer scuze. Profitam de baie. O baie foarte bună. 
Fac baie în fiecare zi de când am venit aici, la Agriont. M-am 
murdărit atâta cu praful drumului, încât am profitat de ocazie să 
mă spăl din nou! 

Bătrânul îşi trecu mâna peste scalpul chel, cu un uşor şuierat. 

Glokta compară mental trăsăturile sale cu cele ale statuii de pe 
Aleea Regelui. Aproape totul e nefiresc la această asemănare. Nici pe 
jumătate la fel de impunător şi mult mai scund. Într-o oră pot găsi cinci 
bătrâni care arată mai convingător. Dacă aş folosi un brici pe 
Arhilectorul Sult, aş obţine ceva mai bun. Glokta aruncă o privire la 
scăfârlia lui lucioasă. Mă întreb dacă trece peste ea cu briciul în fiecare 
dimineaţă. 

- Iar tu eşti? întrebă presupusul Bayaz. 


— Inchizitorul Glokta. 

— A, unul dintre inchizitorii Maiestăţii Sale. Suntem onoraţi! 

- O, nu, onoarea e de partea mea. În definitiv, eşti legendarul 
Bayaz, Întâiul dintre Magi. 

Bătrânul îi întoarse o privire fioroasă, cu ochii săi verzi usturător 
de aspri. 

- Legendar e poate o idee prea mult, dar eu sunt Bayaz. 

- Însoţitorul tău, Maestrul Nouădegete, tocmai îmi descria 
evenimentele nopţii trecute. O poveste plină de culoare. Susţine că 
tu ai provocat... toate astea. 

Bătrânul pufni. 

— Nu-mi stă în obicei să primesc cu braţele deschise oaspeţii 
nepofitiţi. 

— Văd şi eu. 

-Din păcate, apartamentul a suferit unele stricăciuni. Din 
experienţa mea, omul trebuie să acţioneze repede şi decisiv. 
Bucăţile pot fi oricând strânse pe urmă. 

- Desigur. Iartă-mi ignoranţa, Maestre Bayaz, dar cum anume au 
fost provocate stricăciunile? 

Bătrânul zâmbi. 

- Vei înțelege că nu împărtăşim secretele ordinului nostru cu 
oricine şi mă tem că am deja un ucenic. 

Arătă către tânărul neconvingător. 

— Ne-am cunoscut. Atunci în termeni simpli, poate, ca să pot 
înţelege? 

- Îi poţi spune magie. 

- Magie. Înţeleg. 

— Într-adevăr. Este, în definitiv, lucrul pentru care noi, magii, 
suntem cunoscuţi cel mai bine. 

- Hm, bănuiesc că n-ai vrea să fii destul de bun să faci o 
demonstraţie, de dragul meu! 

- O, nu! Aşa-numitul vrăjitor râse tihnit. Nu fac şiretlicuri. 

Bătrânul ăsta nebun e la fel de greu de pătruns ca omul Nordului. 
Unul abia vorbeşte, iar celălalt vorbeşte întruna, dar nu spune nimic. 

- Trebuie să recunosc că sunt oarecum nedumerit cum a intrat 
acest intrus. Glokta îşi roti privirea prin încăpere, examinând 
posibilele modalităţi de pătrundere. Străjerul nu a văzut nimic, 
aşadar mai rămâne fereastra. 

Se târşâi cu prudenţă până la spărtură şi se uită afară. Existase un 
mic balcon, dar tot ce mai rămăsese erau câteva aşchii cioturoase de 


piatră. Altminteri, zidul cobora neted şi drept până la apa 
scânteietoare de jos, departe. 

- E un urcuş, nu glumă, mai ales în rochie. Un urcuş imposibil, ce 
zici? Cum crezi că l-a făcut această femeie? 

Bătrânul pufni. 

— Vrei să-ţi fac eu treaba? Poate că s-a căţărat prin gura de 
scurgere a latrinei! Omul Nordului părea profund tulburat de 
această sugestie. De ce n-o prinzi ca s-o întrebi? Nu de asta eşti aici? 

Impresionant, impresionant şi perfect jucat. Un aer de inocenţă 
rănită, atât de convingător încât aproape mă face să cred 
balivernele astea. Aproape, dar nu chiar. 

- Aici e problema. Nu există niciun semn al misteriosului vostru 
intrus. N-a fost găsit niciun cadavru. Nişte lemn, bucăţi mici de 
mobilier, pietrele din zid, toate au fost împrăştiate pe străzile de 
dedesubt. Dar nici urmă de intrus, de orice sex. 

Bătrânul se uită la el şi pe chipul lui începu să se contureze o 
severă încruntătură. 

- Poate că trupul a ars cu totul. Poate că a fost sfârtecat, în 
bucăţi prea mici ca să fie văzute, sau s-a evaporat. Magia nu e 
întotdeauna exactă sau previzibilă, nici chiar în mâinile unui 
maestru. Asemenea lucruri se pot întâmpla. Cu uşurinţă. Mai cu 
seamă când mă enervez. 

— Cu toate acestea, mă tem că trebuie să risc să te enervez. Mi-a 
trecut prin minte că, de fapt, s-ar putea să nu fii Bayaz, Întâiul 
dintre Magi. 

— Serios? 

Sprâncenele stufoase ale bătrânului se apropiară. 

- Trebuie, cel puţin, să iau în calcul posibilitatea... — o linişte 
încordată se instalase în încăpere — că eşti un impostor. 

— Un şarlatan? se repezi aşa-zisul mag. 

Tânărul palid îşi plecă creştetul şi se retrase pe tăcute către zid. 
Glokta se simţi dintr-odată foarte singur în mijlocul acelui cerc de 
dărâmături, singur şi din ce în ce mai nesigur pe sine, dar nu se 
lăsă. 

— Mi-a trecut prin minte că s-ar putea ca toată această întâmplare 
să fi fost pusă în scenă pentru noi. O demonstraţie convenabilă a 
puterilor tale magice. 

- Convenabilă? şuieră bătrânul pleşuv, cu glasul nefiresc de 
sonor. Convenabilă, zici? Ar fi convenabil să fiu lăsat să mă bucur 
noaptea de un somn neîntrerupt. Ar fi convenabil dacă acum aş sta 


în vechiul meu scaun din Consiliul Închis. Convenabil dacă oamenii 
mi-ar lua cuvântul drept lege, aşa cum o făceau odinioară, fără să 
pună o mulţime de afurisite de întrebări stupide! 

Asemănarea cu statuia de pe Aleea Regelui era dintr-odată mult 
mai mare. Acum erau prezente încruntătura poruncitoare, rânjetul 
batjocoritor, ameninţarea teribilei furii. Cuvintele bătrânului păreau 
să-l apese pe Glokta ca o imensă povară, smulgându-i răsuflarea din 
trup, amenințând să-l strivească până ajunge în genunchi, tăind prin 
craniul lui şi lăsând în urmă un grăunte de îndoială. Ridică privirea 
către spărtura căscată în zid. Praf? Catapulte? Salahori? Nu există o 
explicaţie mai simplă? Lumea părea să se modifice în jurul lui, aşa 
cum se schimbase în biroul Arhilectorului cu câteva zile în urmă, 
mintea lui răsuci bucăţile, despărţindu-le, adunându-le. Dar dacă 
aceşti oameni spun, pur şi simplu, adevărul? Dar dacă... 

Nu! Glokta îşi smulse ideea din minte. Înălţă capul şi îi oferi 
bătrânului un rânjet la care să se gândească. Un actor bătrân, cu o 
țeastă rasă şi un comportament plauzibil. Nimic mai mult. 

— Dacă eşti cine spui, n-ai de ce să te temi de întrebările mele sau 
de răspunsurile tale. 

Bătrânul schiță un zâmbet şi strania tensiune slăbi brusc. 

- Candoarea ta, cel puţin, Inchizitorule, e foarte reconfortantă. 
Fără îndoială că-ţi vei da toată silinţa să-ţi dovedeşti teoria. Îţi urez 
succes. Eu, unul, cum spui, n-am de ce să mă tem. Te-aş ruga doar 
să găseşti o dovadă a acestei înşelătorii înainte să ne mai deranjezi. 

Glokta se înclină băţos. 

— Voi încerca, spuse el şi se îndreptă spre uşă. 

- Încă ceva! Bătrânul se uita spre gaura căscată în zid. Ar fi 
posibil să ni se găsească alte camere? Vântul bate destul de rece 
prin acestea. 

— Am să studiez chestiunea. 

- Bine. Poate undeva cu mai puţine scări. Afurisitele îmi 
torturează genunchii zilele astea. 

Zău? Aici, cel puţin, putem fi de acord. 

Glokta îi examină pe cei trei pentru ultima oară. Bătrânul pleşuv 
îi susținu privirea, cu faţa neclintită ca un zid. Tânărul lungan ridică 
ochii agitat, apoi se întoarse repede. Omul Nordului continua să se 
uite încruntat către uşa latrinei. Şarlatani, impostori, spioni. Dar cum 
s-o dovedesc? 

- O zi bună, domnilor! 

Şi se îndreptă şchiopătând spre scări, cu toată demnitatea de care 


era în stare. 


Nobleţe 


Jezal îşi rase ultimele fire de păr blond de pe marginea obrazului 
şi spălă briciul în bol. Apoi îl şterse de cârpă, îl închise şi-l aşeză cu 
grijă pe masă, admirând felul în care lumina soarelui scânteia pe 
mânerul de sidef. 

Îşi şterse faţa şi apoi — partea lui preferată a zilei — se admiră în 
oglindă. Era o oglindă bună, importată din Visserine, un dar de la 
tată său: o sticlă ovală, netedă, într-o ramă din lemn de culoare 
închisă, bogat ornamentată. Un cadru potrivit pentru un tânăr atât 
de chipeş precum cel care-l privea vesel în ochi. Sincer vorbind, 
cuvântul chipeş abia dacă era pe măsura lui. 

— Eşti o adevărată frumuseţe, nu-i aşa? îşi zise Jezal, zâmbind în 
timp ce-şi trecea degetele peste pielea netedă a maxilarului. 

Şi ce mai maxilar era! I se spusese adesea că era cea mai reuşită 
trăsătură a lui, nu că ar fi existat ceva, câtuşi de puţin în neregulă la 
el. Se întoarse spre dreapta, apoi spre stânga, să-şi admire mai bine 
magnifica bărbie. Nu prea puternică, nu grosolană, dar nici prea 
delicată, nu feminină sau lipsită de fermitate. Un maxilar de bărbat, 
fără îndoială, cu o uşoară despicătură în bărbie, semn al puterii şi 
autorităţii, dar şi al sensibilităţii şi profunzimii. Oare mai existase 
vreodată o bărbie ca aceasta? Poate că vreun rege sau un erou 
legendar avusese cândva una la fel de distinsă. Era un maxilar 
nobil, asta era limpede. Niciun om de rând nu ar fi putut să aibă 
vreodată o bărbie atât de măreaţă. 

Jezal bănuia că venea pe linia maternă a familiei sale. Tatăl lui 
avea mai degrabă o bărbie lipsită de fermitate. Şi fraţii săi la fel, 
dacă stătea să se gândească. Nu putea să nu-ţi fie puţin milă de ei, 
Jezal se alesese cu toată frumuseţea din familie. 

— Şi cea mai mare parte a talentului, îşi şopti el bucuros. 

Părăsi oglinda, cu un anumit regret, intrând cu paşi mari în 
camera de zi, trăgându-şi cămaşa pe trup şi încheind-o în faţă, de 
jos în sus. Astăzi trebuia să arate cât se poate de bine. Gândul îi 
stârni un mic fior de emoție, începând din stomac, furişându-se în 
susul traheii, oprindu-se în gât. 

Porţile trebuiau să fie deschise deja. Un puhoi neîntrerupt de 
oameni se revărsa, probabil, în Agriont, ocupându-şi locurile pe 
imensele bănci de lemn din Piaţa Maregşalilor. Cu miile. Fiecare om 


care era cineva şi o mulţime de alţii care nu erau se adunau deja, 
strigând, înghiontindu-se, emoţionaţi, aşteptându-l... pe el. Jezal 
tuşi şi încercă să-şi alunge gândul din minte. Îl ţinuse treaz deja o 
jumătate de noapte. 

Se îndreptă spre masă, unde îl aştepta tava cu micul dejun. 
Înhăţă absent un cârnat, cu vârful degetului, şi luă o muşcătură de 
la capăt, mestecându-l fără chef. Strâmbă din nas şi-l azvârli înapoi 
pe platou. N-avea poftă de mâncare în dimineaţa asta. Tocmai îşi 
ştergea degetele de şervet când observă ceva pe podea, lângă uşă: o 
bucăţică de hârtie. Se aplecă, o ridică şi o despături. Un singur 
rând, aşternut cu un scris îngrijit, pedant: 


Vino diseară la statuia lui Harod cel Mare, lângă Patru Colţuri. 
A. 


- La naiba, murmură el, nevenindu-i să creadă, citind şi recitind 
acel rând. 

Împături hârtia, aruncând agitat o privire prin cameră. Nu se 
putea gândi decât la o singură A. O alungase într-un colţ al minţii în 
ultimele câteva zile. Petrecuse fiecare moment liber antrenându-se. 
Dar asta, de bună seamă, îi readucea totul în minte. 

— La naiba! 

Desfăcu hârtia şi citi rândul din nou. Vino diseară? Nu putu să-şi 
stăpânească o uşoară îmbujorare de satisfacţie care, încet, deveni o 
foarte distinctă roşeaţă de plăcere. Gura i se curbă într-un zâmbet 
prostesc. Întâlniri secrete pe întuneric? Simţea furnicături de emoție 
pe piele, la gândul acesta. Dar secretele aveau un mod de a ieşi la 
suprafață şi dacă fratele ei afla? Gândul atrase un nou val de 
agitaţie. Luă biletul de hârtie în ambele mâini, gata să-l rupă în 
două, dar, în ultimul moment, îl împături şi îl vâri în buzunar. 


În timp ce-şi croia drum de-a lungul tunelului, auzea deja 
mulţimea. Un murmur straniu, reverberant, care părea să iasă din 
pietrele înseşi. Îl mai auzise, desigur, ca spectator la ultimul Turnir, 
dar atunci nu-i făcuse pielea să asude şi stomacul să i se întoarcă pe 
dos. A face parte din public e cu totul altceva cu a face parte din 
spectacol. 

Încetini o clipă, apoi se opri, închizând ochii şi sprijinindu-se de 
zid, cu zgomotul mulţimii năvălindu-i în urechi, încercând să 
respire adânc şi să se adune. 


- Nu-ţi face griji, ştiu exact cum te simţi. Jezal se trezi cu mâna 
consolatoare a lui West pe umăr. Era cât pe ce să mă întorc pe 
călcâie şi să fug, prima oară. Dar va trece de îndată ce armele sunt 
scoase din teacă, crede-mă. 

— Da, mormăi Jezal, desigur. 

Se îndoia că West ştia exact cum se simţea. Poate că omul era 
trecut prin câteva turniruri, dar lui Jezal nu-i venea a crede că se 
gândise la o întâlnire clandestină cu sora celui mai bun prieten al 
său în aceeaşi noapte. Se întreba dacă West ar fi chiar la fel de 
binevoitor dacă ar şti conţinutul scrisorii din buzunarul de la 
pieptul lui Jezal. Era greu de crezut. 

— Ar fi mai bine să ne mişcăm. N-am vrea să înceapă fără noi. 

- Nu. 

Jezal trase adânc aer în piept, pentru ultima oară, deschise ochii 
şi îl expiră cu putere. Apoi se desprinse de zid şi înaintă repede, cu 
paşi mari, de-a lungul tunelului. Simţi un neaşteptat atac de panică 
— unde-i erau armele? Se cercetă cu disperare, pe urmă răsuflă 
uşurat. Erau în mâna lui. 

În sala din capătul tunelului era adunată o mulţime de oameni: 
instructori, ajutoare, prieteni, rude şi gură-cască. Dar se vedea cine 
erau concurenţii: cei cincisprezece tineri care ţineau armele strâns 
în mâini. Teama era palpabilă şi contagioasă. Oriunde se uita, Jezal 
vedea chipuri palide, agitate, frunţi năduşite, ochi neliniştiţi 
alergând de colo-colo. Zgomotul mulţimii nu făcea decât s-o 
sporească, un zgomot amenințător de puternic dincolo de uşile 
duble închise din celălalt capăt al încăperii, învolburându-se şi 
retrăgându-se, ca o mare furtunoasă. 

Doar un om de acolo nu părea deloc tulburat de eveniment, 
sprijinindu-se de zid, de unul singur, cu un picior ridicat pe 
tencuială şi capul dat pe spate, privind adunarea peste vârful 
nasului, prin ochii abia deschişi. Majoritatea concurenţilor erau 
supli, vânoşi, atletici. El era orice altceva. Un bărbat voinic, greoi, 
cu părul ras într-o mirişte neagră. Avea un gât mare şi gros şi un 
maxilar cât pragul uşii — maxilarul unui ţărănoi, ar fi zis Jezal, dar 
un ţărănoi vânjos şi puternic, cu un aer mârşav. Jezal l-ar fi putut 
lua drept servitorul cuiva dacă dintr-o mână nu i-ar fi atârnat 
neglijent o pereche de arme. 

— Gorst, şopti West în urechea lui Jezal. 

- Pfui. Îmi aduce mai mult a salahor decât a săbier. 

- Poate, dar aparențele pot să înşele. Sunetul mulţimii se 


domolea treptat şi trăncăneala surescitată din încăpere se potoli 
odată cu el. West ridică sprâncenele: Cuvântarea Regelui, şopti el. 

- Prieteni! Curtenii mei! Concetăţeni ai Uniunii! veni un glas 
răsunător, ce se auzea limpede chiar şi prin uşile grele. 

- Hoff, mârâi West. Până şi aici ia locul Regelui. De ce nu-şi pune 
coroana pe cap şi nu isprăveşte odată? 

- Cu o lună în urmă, veni răgetul îndepărtat al Lordului 
Şambelan, tovarăşi de-ai mei din Consiliul Închis au lansat 
întrebarea: Ar trebui să aibă loc un Turnir anul acesta? Huiduieli şi 
strigăte de frenetică dezaprobare se făcură auzite dinspre mulţime. 
O întrebare firească, strigă Hoff, căci suntem în război! O luptă 
înverşunată în Nord! Libertăţile care ne sunt atât de scumpe, 
drepturile care ne atrag invidia întregii lumi, însuşi felul nostru de 
viaţă, toate sunt amenințate de acei sălbatici! 

Un slujbaş începu să-şi croiască drum prin încăpere, despărțind 
concurenţii de familiile lor, de instructorii lor, de prietenii lor. 

— Noroc! zise West, bătându-l pe Jezal pe umăr. Am să te văd în 
arenă. 

Jezal avea gura uscată şi nu putu decât să clatine din cap. 

-Iar cei care au pus întrebarea sunt oameni curajoşi! răsună 
glasul lui Hoff dincolo de uşi. Oameni înţelepţi! Toţi patrioţi! Bravii 
mei colegi din Consiliul Închis! Am înţeles de ce ar putea considera 
că ar trebui să nu aibă loc niciun Turnir anul acesta! Urmă o lungă 
pauză. Dar le-am spus: nu! 

O izbucnire de ovaţii nebune: 

— Nu! Nu! ţipa mulţimea. 

Jezal fu introdus în rând cu ceilalţi concurenţi, doi câte doi, opt 
perechi. Îşi vânzoli armele în timp ce Lordul Şambelan continua să 
peroreze, deşi le verificase deja de douăzeci de ori. 

— Nu, le-am spus! Să le îngăduim acestor barbari, acestor animale 
din Nordul îngheţat, să ne calce în picioare modul de viaţă? Să 
lăsăm această făclie a libertăţii din mijlocul întunericului lumii să se 
stingă? Nu, le-am spus! Libertatea noastră nu e de vânzare, cu 
niciun preţ! Pe asta, prietenii mei, curtenii mei, concetăţeni ai 
Uniunii, pe asta vă puteţi bizui... vom câştiga acest război! 

Un alt imens ocean de aprobare. Jezal înghiţi, privi agitat 
împrejur. Bremer dan Gorst stătea lângă el. Ticălosul avea cutezanţa 
să clipească, rânjind ca şi cum n-ar fi avut nicio grijă pe lume. 

- Idiot afurisit, şopti Jezal, dar avu grijă să nu-şi mişte buzele. 

- Şi astfel, prieteni, şi astfel — se auziră ultimele strigăte ale lui 


Hoff — ce alt moment ar putea fi mai potrivit decât atunci când stăm 
pe marginea prăpastiei? Să celebrăm priceperea, puterea, bărbăţia 
unora dintre cei mai bravi fii ai naţiunii noastre! Concetăţeni, 
compatrioți ai Uniunii, vă prezint concurenţii! 

Uşile fură azvârlite în lături şi vuietul mulţimii de dincolo de ele 
năvăli în sală, făcând grinzile să răsune dintr-odată, asurzitor. 
Prima pereche de săbieri porni spre ieşire cu paşi mari, prin galeria 
strălucitoare, apoi următoarea, apoi următoarea. Jezal era sigur că 
va încremeni, neclintit şi cu ochii holbaţi ca un iepure, dar când îi 
veni rândul, picioarele sale păşiră bărbăteşte lângă cele ale lui 
Gorst, cu călcâiele cizmelor perfect lustruite păcănind pe lespezile 
podelei şi pe sub bolta înaltă a uşii. 

Piaţa Mareşalilor era schimbată. De jur împrejur fuseseră înălțate 
bănci imense care se întindeau una în spatele celeilalte, sus, mai 
sus, în toate părţile, înţesate de o mulţime clocotitoare. Concurenţii 
coborâră în şir una din văile adânci dintre tribunele înalte, către 
mijlocul acestei imense arene, cu grinzile, stâlpii şi montanţii din 
trunchiuri de copaci ca o pădure umbroasă, de-o parte şi de alta. 
Chiar în faţa lor, părând foarte îndepărtat, fusese trasat spaţiul 
pentru duel, un mic cerc de iarbă galbenă în mijlocul unei mări de 
chipuri. 

Jos, în faţă, Jezal putea distinge trăsăturile celor bogaţi şi nobili. 
Îmbrăcaţi în cele mai bune veşminte ale lor, ferindu-şi ochii de 
soarele strălucitor, manifestând, în general, un preţios dezinteres 
faţă de spectacolul din faţa lor. Mai departe, mai sus, figurile 
deveneau mai puţin distincte, hainele mai puţin elegante. 
Majoritatea covârşitoare a spectatorilor erau doar stropi şi pete de 
culoare, îngrămădiţi de jur împrejurul marginii ameţitoarei genuni, 
dar oamenii de rând compensau distanţa prin exaltare: ovaţionau, 
țipau, se ridicau pe vârfuri şi-şi fluturau braţele în aer. Deasupra lor 
se iţeau crestele celor mai înalte clădiri din preajma pieţei, ale căror 
ziduri şi acoperişuri se înălțau ca nişte insule în ocean, cu ferestrele 
şi parapetele înţesate de privitori minusculi. 

Jezal clipi în faţa acestei mari desfăşurări de oameni. O parte din 
el era conştient că gura îi atârna deschisă, dar era o parte prea 
neînsemnată ca s-o închidă. La naiba, avea o senzaţie de greață. Ştia 
că ar fi trebuit să mănânce ceva, dar acum era prea târziu. Dacă 
vomita, chiar aici, în faţa lumii întregi? Simţi din nou un val de 
panică oarbă. Unde-şi lăsase armele? Unde erau? În mâna lui. În 
mâna lui. Mulțimea răcnea şi suspina şi urla, cu o miriadă de voci 


diferite. 

Concurenţii începură să se îndepărteze de cercul de luptă. Nu toţi 
urmau să se dueleze astăzi, cei mai mulţi aveau doar să privească. 
De parcă ar fi fost nevoie de spectatori în plus. Porniră spre 
rândurile din faţă, dar Jezal nu mergea cu ei, din păcate. Se 
îndreptă către ţarcurile unde concurenţii se pregăteau să lupte. 

Se prăbuşi lângă West, închise ochii şi-şi şterse fruntea asudată, 
în timp ce mulţimea continua să ovaţioneze. Totul era prea 
strălucitor, prea zgomotos, prea copleşitor. Mareşalul Varuz se afla 
în apropiere, aplecându-se peste marginea îngrăditurii, să strige în 
urechea cuiva. Jezal privi peste arenă, la ocupanţii lojii regale, 
căutând în zadar ceva care să-i abată gândurile. 

— Maiestatea Sa Regele pare să  savureze momentele 
evenimentului, şopti West în urechea lui Jezal. 

- Îhî. 

Regele, de fapt, părea că adormise deja tun, cu coroana 
alunecându-i într-o parte. Jezal se întrebă în treacăt ce s-ar 
întâmpla dacă i-ar cădea. 

Prințul Moştenitor Ladisla era şi el prezent, în veşminte 
fabuloase, ca întotdeauna, rotindu-şi radios privirea peste arenă, cu 
un zâmbet enorm, de parcă toată lumea s-ar fi aflat acolo pentru el. 
Fratele său mai mic, Prinţul Raynault, nici că putea arăta mai 
diferit: în haine simple şi sobre, încruntându-se îngrijorat la tatăl 
său semiconştient. Mama celor doi, Regina, stătea lângă ei, dreaptă 
ca un par, cu bărbia în aer, prefăcându-se cu sârguinţă că augustul 
ei soţ era treaz ca lumina zilei şi că ea nu era nicidecum în pericol 
să se pomenească, brusc şi dureros, cu coroana lui în poală. Între ea 
şi Lordul Hoff, ochii lui Jezal se opriră asupra unei tinere foarte, 
foarte frumoase. Era chiar mai somptuos îmbrăcată decât Ladisla, 
dacă aşa ceva era cu putinţă, iar la gât, scânteind în soare, purta un 
colier de diamante uriaşe. 

- Cine e femeia aceea? întrebă Jezal. 

- Ah, Prinţesa Terez, şopti West. Fiica Marelui Duce Orso, Lord 
de Talins. E o frumuseţe vestită şi, de data asta, se pare că zvonurile 
nu sunt exagerate. 

- Credeam că de la Talins n-a venit niciodată nimic bun. 

— Aşa am auzit şi eu, dar cred că ea ar putea fi excepţia, tu nu? 
Jezal nu părea întru totul convins. Impresionantă, fără îndoială, dar 
avea în ochi o mândrie glacială. Cred că Regina are de gând s-o 
vadă măritată cu Prinţul Ladisla. 


În timp ce Jezal o privea, Prinţul Moştenitor se aplecă peste 
mama lui, s-o onoreze pe prinţesă cu cine ştie ce ironie neghioabă, 
pe urmă izbucni în râs la propria-i glumă, lovindu-şi vesel 
genunchiul. Ea îi acordă un mic zâmbet glacial, emanând dispreţ, 
chiar la distanţa aceea. Dar Ladisla păru să nu observe şi atenţia lui 
Jezal fu atrasă curând în altă parte. Un bărbat înalt, în tunică roşie, 
păşea greoi către cerc. Arbitrul. 

— E timpul, şopti West. 

Arbitrul îşi înălţă braţul cu un gest teatral, ridicând două degete, 
şi se întoarse încet, aşteptând ca hărmălaia să se potolească. 

— Astăzi, veţi avea plăcerea de a urmări două runde de scrimă, 
tună el, pe urmă îşi ridică cealaltă mână, cu trei degete ridicate, în 
aplauzele publicului. La fiecare rundă, cel mai bun din trei tuşe! Îşi 
azvârli în aer ambele mâini. Patru bărbaţi vor lupta în faţa voastră! 
Doi dintre ei vor pleca acasă... cu mâinile goale. Arbitrul coborî o 
mână, clătină cu tristeţe din cap, iar mulţimea oftă. Dar doi vor 
trece în runda următoare! 

Mulțimea îşi răcni aprobarea. 

— Pregătit? întrebă Mareşalul Varuz, aplecându-se peste umărul 
lui Jezal. 

Ce întrebare stupidă! Şi dacă nu era pregătit? Atunci, ce? Ar 
anula totul? Scuze tuturor, nu sunt pregătit? Ne vedem la anul? Dar 
tot ce reuşi Jezal să spună fu: 

- Îhî. 

- A sosit clipa, strigă arbitrul, rotindu-se încet în mijlocul arenei, 
pentru primul nostru duel! 

— Tunica! strigă brusc Varuz. 

- Uh! 

Jezal se luptă cu nasturii şi îşi scoase tunica, suflecându-şi 
mecanic mânecile cămăşii. Aruncă o privire într-o parte şi îşi văzu 
adversarul făcând pregătiri similare. Un tânăr înalt, slab, cu braţe 
lungi şi subţiri, cu ochi uşor umezi. Nici pe departe cel mai 
intimidant adversar. Jezal observă că mâinile îi tremurau uşor în 
timp ce lua armele de la asistentul său. 

— Antrenat de Sepp dan Vissen şi originar din Rostod, în 
Starikland - arbitrul făcu o pauză, pentru a obţine efectul maxim — 
Kurtis dan Broya! 

Urmă un val de aplauze entuziaste. Jezal pufni. Măscăricii ăştia 
ar aplauda pe oricine. Tânărul înalt se ridică de pe bancă şi păşi 
hotărât către cerc, cu armele scânteind în lumina soarelui. 


— Broya! repetă arbitrul, în timp ce idiotul deşirat îşi ocupă 
poziţia. 

West scoase armele lui Jezal din teci. Zornăitul metalic îi provocă 
din nou o senzaţie de greață. 

Arbitrul arătă din nou către ţarcul concurenţilor. 

— Şi adversarul său de astăzi! Un ofiţer al Gărzii Regelui, antrenat 
de nimeni altul decât Lordul Mareşal Varuz! Urmară aplauze răzlețe 
şi bătrânul soldat radie de fericire. Originar din Luthar, în 
Midderland, dar stabilit aici, în Agriont... Căpitanul Jezal dan 
Luthar! 

O altă explozie de ovaţii, mult mai puternice decât primise 
Broya. O furtună de străgăte puternice, peste hărmălaie. Se strigau 
numere. Se făceau pronosticuri. Jezal simţi din nou un val de 
ameţeală, când se ridică, încet, în picioare. 

— Mult noroc! 

West îi dădu armele, cu mânerele înainte. 

— N-are nevoie de noroc! se răsti Varuz. Acest Broya e un nimeni. 
Priveşte-i numai lungimea braţului! Înghesuie-l, Jezal, înghesuie-l! 

Dură parcă o veşnicie să ajungă la cercul acela de iarbă scurtă şi 
uscată, cu sunetul mulțimii răsunându-i în urechi, dar cu sunetul 
inimii şi mai puternic, răsucind mânerele săbiilor, iar şi iar, în 
palmele-i asudate. 

- Luthar! repetă arbitrul, zâmbind larg când îl văzu pe Jezal 
apropiindu-se. 

Întrebări fără noimă şi fără rost îi trecură prin minte şi se 
depărtară la fel de repede. Oare Ardee îl privea, din mulţime, 
întrebându-se dacă avea să vină la întâlnire în seara aceea? Oare va 
fi ucis în război? Cum au adus iarba în cercul pentru duel în Piaţa 
Mareşalilor? Ridică privirea spre Broya. Oare se simţea la fel? 
Mulțimea era tăcută acum, foarte tăcută. Povara liniştii îl apăsa, 
când îşi ocupă locul în cerc şi-şi apăsă piciorul pe pământul uscat. 
Broya ridică din umeri, îşi scutură capul, ridică armele. Lui Jezal îi 
venea să urineze. Îi venea tare să urineze. Dacă ar face pe el chiar 
acum? O pată mare şi întunecată întinzându-i-se pe pantaloni. Omul 
care s-a scăpat pe el la Turnir. N-ar reuşi să-şi spele ruşinea, nici 
dacă ar trăi o sută de ani. 

- Începeţi! tună arbitrul. 

Dar nu se întâmplă nimic. Cei doi bărbaţi stăteau acolo, față în 
faţă, cu armele pregătite. Jezal simţi o mâncărime la sprânceană. Îi 
venea să se scarpine, dar cum? Adversarul său îşi linse buzele, pe 


urmă făcu un pas prudent spre stânga. Jezal făcu acelaşi lucru. Se 
ocoliră precauţi, cu pantofii scârţâind uşor pe iarba uscată, 
apropiindu-se încet, încet. Când ajunseră mai aproape, lumea lui 
Jezal se strânse în spaţiul dintre vârfurile săbiilor lor lungi. Acum 
mai era doar un pas. Acum doar câteva palme. Acum doar 
cincisprezece centimetri îi mai despărțeau. Întreaga minte a lui 
Jezal era concentrată asupra acelor două vârfuri scânteietoare. 
Şapte centimetri. Broya lovi în faţă, fără forţă, şi Jezal îi îndepărtă 
sabia fără să stea pe gânduri. 

Săbiile zornăiră încetişor laolaltă şi, ca şi cum ar fi fost un 
semnal stabilit dinainte cu fiecare persoană din arenă, strigătele se 
porniră din nou, la început îndemnuri răzlețe. 

— Omoară-l, Luthar! 

- Da! 

- Jap! Jap! 

Dar curând strigătele se topiră în marea vijelioasă, furioasă, a 
mulțimii, ce se stârnea şi se domolea odată cu mişcările din cerc. 

Cu cât Jezal îl vedea mai mult pe acel idiot deşirat, cu atât mai 
puţin descurajat devenea. Nervii începură să i se liniştească. Broya 
lovea stângaci, Jezal abia trebuia să se mişte. Broya spintecă fără 
convingere şi Jezal pară fără efort. Broya fandă, absolut stupid, 
dezechilibrat şi lăbărţat, Jezal îl ocoli şi îl împunse în coaste, cu 
vârful bont al sabiei sale lungi. Era totul atât de uşor! 

— Unu pentru Luthar! strigă arbitrul şi un val de ovaţii străbătu 
tribunele. 

Jezal zâmbi în sinea lui, lăsându-se dezmierdat de aprecierea 
mulţimii. Varuz avusese dreptate, prostănacul ăsta nu reprezenta 
niciun pericol. Încă o tuşă şi va trece în runda următoare. 

Se întoarse la semnul său şi Broya făcu acelaşi lucru, frecându-şi 
coastele cu o mână şi uitându-se încruntat la Jezal pe după 
sprâncene. Jezal nu era intimidat. Privirile furioase sunt de folos 
doar dacă ştii să lupţi cât de cât. 

— Începeţi. 

Se apropiară repede de data aceasta şi schimbară o lovitură, 
două. 

Lui Jezal nu-i venea să creadă cât de încet se mişca adversarul 
său; era ca şi cum săbiile lui ar fi cântărit fiecare câte o tonă. Broya 
pescui prin aer cu sabia-i lungă, încercând să-şi folosească lungimea 
braţului ca să-l ţintuiască pe Jezal. Abia dacă-şi folosise sabia scurtă 
până acum, darămite să le coordoneze pe amândouă. Încă şi mai 


rău, începea să pară obosit şi se duelau abia de două minute. Nu s-o 
fi antrenat defel, ţopârlanul ăsta? Sau pur şi simplu completaseră 
numărul cu vreun servitor de pe stradă? Jezal sărea la o parte, 
dansa în jurul adversarului său. Broya se bălăngănea după el, 
perseverent, dar incompetent. Începea să devină jenant. Nimeni nu 
savurează o confruntare inegală, iar stângăcia acelui nătâng îi 
refuza lui Jezal şansa de a străluci. 

- O, haide! strigă el. 

Un hohot de râs se revărsă în tribune. Broya scrâşni din dinţi şi 
se năpusti cu tot ce avea, dar nu era prea mult. Jezal îi zădărnici 
eforturile firave, le ocoli, pluti peste arenă, cu adversarul său 
nătărău mişcându-se greoi după el, mereu cu trei paşi în urmă. Nici 
urmă de precizie, de viteză, de judecată. Cu câteva minute în urmă, 
Jezal fusese aproape îngrozit de perspectiva de a se duela cu acest 
nătărău deşirat. Acum era aproape plictisit. 

-Ha! strigă el, trecând brusc la atac, dezechilibrându-şi 
adversarul cu o lovitură sălbatică şi făcându-l să păşească, 
împleticit, înapoi. 

Mulțimea prinse viaţă, răcnindu-şi susţinerea. 

Jezal lovi şi lovi din nou. Broya se apără cu disperare, nesigur pe 
picioare, se dădu clătinându-se înapoi, pară pentru ultima oară, 
apoi se împiedică, dând haotic din mâini, cu sabia scurtă zburându-i 
din mână, şi ateriză în fund, afară din cerc. 

Urmă un val de râsete şi Jezal nu putu să nu i se alăture. Bietul 
nătărău arăta chiar amuzant, doborât pe spate, cu picioarele în aer, 
ca un fel de broască ţestoasă. 

— Căpitanul Luthar câştigă! răcni arbitrul, doi la zero. 

Râsetele se transformară în batjocură când Broya se răsuci. Părea 
gata să izbucnească în lacrimi, mocofanul. Jezal se apropie şi-i 
întinse mâna, dar se pomeni incapabil să-şi şteargă complet 
zâmbetul superior de pe față. Adversarul său înfrânt îi ignoră 
ostentativ ajutorul, ridicându-se de la pământ şi aruncându-i o 
privire pe jumătate duşmănoasă, pe jumătate rănită. 

Jezal ridică vesel din umeri: 

— Nu e vina mea că eşti un nimic. 


-Mai vrei? întrebă Kaspa, întinzând sticla cu o mână 
tremurătoare, cu ochii împăienjeniţi de prea multă băutură. 

— Nu, mulțumesc. 

Jezal împinse uşor sticla, înainte să-i poată turna în pahar. Păru o 


clipă derutat, apoi i se adresă lui Jalenhorm. 

— Mai vrei? 

- Oricând. 

Bărbatul voinic îşi împinse paharul peste tăblia aspră a mesei, 
într-un fel care spunea: Nu sunt beat, deşi, evident, era. Kaspa 
înclină sticla, privind paharul cu ochii mijiţi, de parcă ar fi fost la 
mare distanţă. Jezal urmări gâtul sticlei clătinându-se în aer, apoi 
zornăind pe marginea paharului. Inevitabilul era aproape dureros 
de privit. Vinul se revărsă pe masă, scurgându-se în poala lui 
Jalenhorm. 

— Eşti beat, se plânse voinicul, ridicându-se clătinat şi ştergându- 
se cu mâini mari, bete, doborându-şi şi scaunul între timp. 

Câţiva dintre ceilalţi clienţi se uitară înspre masa lor cu vădit 
dispreţ. 

— Orrricând, chicoti Kaspa. 

West îşi ridică pentru scurt timp ochii de la paharul său. 

— Sunteţi beţi amândoi. 

- Nu e vina noastră. Jalenhorm bâjbâi după scaun. El e de vină. 

Întinse un deget nesigur către Jezal. 

-A câştigat, bolborosi Kaspa. Ai câştigat, nu-i aşa, şi acum 
trebuie să sărbătorim! 

Jezal îşi dorea să nu fi trebuit să sărbătorească aşa de mult. 
Începea să devină stânjenitor. 

— Verişoara mea Ariss a fooost acolo — a văzut tot. A fo' foarte 
impresionată. Kaspa îşi azvârli braţul pe după umărul lui Jezal. 
Cred că-i amoresată de tine... amoresată... amoresată. Îşi chinui 
buzele umede în faţa lui Jezal, încercând să rostească bine cuvântul. 
E foaaarte bogată, ştii, foaaarte bogată. Amoresată. 

Jezal strâmbă din nas. Nu-l interesa câtuşi de puţin nătânga aia 
sfrijită de verişoară a lui, oricât de bogată era, iar răsuflarea lui 
Kaspa duhnea. 

- Bine... încântător. 

Se desprinse de locotenent şi-l îmbrânci, deloc blând. 

— Aşadar, când începem treaba în Nord? ceru să ştie Brint, puţin 
prea sonor, de parcă el, unul, abia aştepta să ridice ancora. Curând, 
sper. Acasă, înainte să vină iarna, ce zici, maiorule? 

— Aş! pufni West, încruntându-se. O să fim norocoşi dacă apucăm 
să plecăm înainte să vină iarna, în ritmul ăsta. 

Brint păru uşor descumpănit. 

- Ei, bine, sunt sigur că le tragem sălbaticilor o ciomăgeală bună, 


oricând ajungem acolo. 

— Să le tragem o ciomăgeală! strigă Kaspa. 

— Da! Jalenhorm clătină aprobator din cap. 

Lui West nu-i ardea de asta. 

- N-aş fi aşa de sigur. Aţi văzut în ce stare sunt unii dintre 
recruţii ăia? Abia umblă, darămite să fugă. E o ruşine. 

Jalenhorm respinse totul cu o fluturare nervoasă a mâinii. 

— Nu-s decât nişte sălbatici afurisiţi, toţi! O să le dăm un şut în 
fund, cum a făcut azi Jezal cu idiotul ăla, ce zici, Jezal? Acasă 
înainte de iarnă, toată lumea spune aşa! 

— Cunoşti ţinutul pe-aici? întrebă West, aplecându-se peste masă. 
Păduri, munţi, râuri, la nesfârşit. Extrem de puţine spaţii deschise 
unde să lupţi, extrem de puţine drumuri pe care să mărşăluieşti. 
Trebuie să prinzi pe cineva, înainte să începi ciomăgeala. Acasă 
înainte de iarnă? Iarna viitoare, poate, dacă ne mai întoarcem. 

Ochii lui Brint erau măriţi de groază. 

- Nu poţi vorbi serios! 

— Nu... nu, ai dreptate. West oftă şi se scutură. Sunt sigur că totul 
va merge bine. Glorie şi promovări pe toate planurile. Acasă înainte 
de iarnă. Dar, în locul tău, aş lua o manta cu mine, pentru orice 
eventualitate. 

O tăcere apăsătoare se lăsă peste grup. West avea acea 
încruntătură aspră pe care o afişa uneori, încruntătura care spunea 
că, din partea lui, distracţia s-a terminat pentru seara aia. Brint şi 
Jalenhorm păreau nedumeriţi şi posomorâţi. Doar Kaspa îşi păstra 
buna dispoziţie şi se legăna în scaunul lui, cu ochii pe jumătate 
închişi, într-o stare de euforică inconştienţă. 

Grozavă petrecere. 

Jezal însuşi se simţea obosit, agasat şi îngrijorat, îngrijorat de 
Turnir, îngrijorat de război... îngrijorat în privinţa lui Ardee. 
Scrisoarea era tot acolo, împăturită în buzunar. Se uită cu coada 
ochiului la West, apoi îşi întoarse repede privirea. La naiba, se 
simţea vinovat. Nu se mai simţise niciodată cu adevărat vinovat şi 
nu-i plăcea defel. Dacă nu se întâlnea cu ea, avea să se simtă 
vinovat că a lăsat-o baltă. Dacă se întâlnea cu ea, avea să se simtă 
vinovat că şi-a încălcat cuvântul faţă de West. Era o dilemă. Jezal 
îşi roase unghia degetului mare. Ce naiba era cu familia asta 
afurisită? 

- Fi, bine, zise brusc West. Trebuie să plec. Mâine ne trezim 
devreme. 


- Înî, mormăi Brint. 

— Aşa-i, zise Jalenhorm. 

West îl privi pe Jezal drept în ochi. 

- Pot să-ţi spun o vorbă? Avea o expresie serioasă, gravă, 
furioasă chiar. Inima lui Jezal se strânse. Dacă West aflase despre 
scrisoare? Dacă Ardee îi spusese? Maiorul se întoarse şi se îndreptă 
spre un colţ liniştit. Jezal privi împrejur, căutând cu disperare o 
scăpare. Jezal! strigă West. 

— Da, da. 

Se ridică în picioare fără nicio tragere de inimă şi îşi urmă 
prietenul, afişând ceea ce spera să treacă drept un zâmbet inocent. 
Poate că era altceva. Fără legătură cu Ardee. De-ar fi altceva! 

— Nu vreau să mai ştie nimeni despre asta... 

West îşi roti privirea, să se asigure că nu erau priviţi. Jezal 
înghiţi în sec. Dintr-o clipă în alta avea să primească un pumn în 
faţă. Ultimul. Nu fusese niciodată lovit în faţă, nu propriu-zis. O 
fată îl pălmuise cândva destul de tare, dar asta nu era nici pe 
departe acelaşi lucru. Se pregăti cum ştia mai bine, strângând din 
dinţi, tresărind uşor. 

— Burr a stabilit o dată. Avem patru săptămâni. 

Jezal se holbă la el. 

— Ce? 

- Până ne îmbarcăm. 

— Ne îmbarcăm? 

- Pentru Englia, Jezal. 

- O, da... Englia, fireşte. Patru săptămâni, zici? 

— Am crezut că trebuie să ştii, de vreme ce eşti ocupat cu 
Turnirul, ca să ai timp să te pregăteşti. Dar nu mai spune nimănui. 

- Da, desigur. 

Jezal îşi şterse fruntea năduşiră. 

— Eşti palid. Te simţi bine? 

- N-am nimic, nimic. Trase adânc aer în piept. Toată emoția asta. 
Ştii, duelul şi... tot. 

- Nu-ţi face griji, te-ai descurcat bine azi. West îl bătu pe umăr. 
Dar mai sunt multe de făcut. Încă trei runde până să te poţi numi 
campion şi vor fi din ce în ce mai grele. Nu te culca pe-o ureche, 
Jezal. Şi nu te îmbăta prea tare! îi aruncă el peste umăr, 
îndreptându-se către uşă. 

Jezal scoase un lung suspin de uşurare şi se întoarse la masa 
unde stăteau ceilalţi. Nasul îi era încă intact. 


Brint începuse deja să se plângă, acum că îşi dădea seama că 
West nu se mai întorcea. 

-Ce naiba a fost asta? întrebă el, încruntându-se şi arătând cu 
degetul spre uşă. Adică, vreau să spun că ştiu că el ar trebui să fie 
marele erou şi toate astea, dar, adică, vreau să spun! 

Jezal îşi coborî privirea spre el. 

— Ce vrei să zici? 

- Păi, să vorbeşti aşa! E... e defetism! Băutura îi dădea acum 
curaj şi subiectul începea să-l antreneze. Este... adică, vreau să 
spun... e o laşitate să vorbeşti aşa, asta e! 

- Bagă de seamă, Brint, se răsti Jezal, el a luptat în trei bătălii şi 
a trecut primul prin breşă, la Ulrioch! N-o fi el nobil, dar e al naibii 
de curajos! În plus, cunoaşte armata, îl cunoaşte pe Mareşalul Burr 
şi cunoaşte Englia! Tu ce ştii, Brint? Jezal îşi încreţi buza. Mai mult 
decât să pierzi la cărţi şi să goleşti o sticlă de vin? 

— E tot ce trebuie să ştie un bărbat, din punctul meu de vedere, 
râse nervos Jalenhorm, străduindu-se din răsputeri să calmeze 
situaţia. Vin! strigă el, către nimeni anume. 

Jezal se prăbuşi pe scaun. Dacă tovarăşii săi fuseseră abătuţi 
înainte de plecarea lui West, acum erau şi mai şi. Brint era 
îmbufnat, Jalenhorm se legăna pe scaunul său. Kaspa adormise dus, 
lăbărţat pe masa udă, fornăind încetişor. 

Jezal îşi goli paharul şi privi împrejur la chipurile care nu păreau 
să promită nimic. La naiba, era plictisit. Era un adevăr, abia acum 
începea să-şi dea seama, că dialogul celor beţi este interesant doar 
pentru cei beţi. Câteva pahare de vin pot reprezenta diferenţa între 
a considera pe cineva un tovarăş nostim sau un imbecil nesuferit. Se 
întreba dacă el însuşi era la fel de obositor când era beat ca 
Jalenhorm, Kaspa sau Brint. 

Jezal schiţă un zâmbet uitându-se la afurisitul îmbufnat. Dacă ar 
fi rege, cugetă el, ar pedepsi cu moartea conversaţia proastă, sau cel 
puţin cu o lungă detenţie. Se ridică de pe scaun. 

Jalenhorm înălță privirea spre el. 

— Ce faci? 

- Mai bine mă odihnesc puţin, zise repede Jezal, mâine trebuie să 
mă antrenez. 

Abia se stăpânea să nu o ia la goană din acel loc. 

- Dar ai câştigat! Nu sărbătoreşti? 

- Prima rundă. Mai am încă trei oameni de înfrânt şi sunt cu toţii 
mai buni decât mocofanul de azi. 


Jezal îşi luă tunica de pe spătarul scaunului şi şi-o trase peste 
umeri. 

- Cum vrei, zise Jalenhorm, după care sorbi zgomotos din pahar. 

Kaspa îşi înălţă capul de pe masă, preţ de o clipă, cu părul lipit 
de tâmplă cu vin vărsat. 

— Pleci atât de rrrepede? 

— Îhî, făcu Jezal, întorcându-se şi ieşind cu paşi mari. 

Afară, pe stradă, bătea un vânt rece. Îl făcea să se simtă şi mai 
treaz ca înainte. Dureros de treaz. Avea nevoie disperată de o 
companie inteligentă, dar unde s-o găsească la ora asta? Exista un 
singur loc la care se putea gândi. 

Scoase scrisoarea din buzunar şi o citi la lumina difuză a 
ferestrelor tavernei, doar încă o dată. Dacă se grăbea, poate mai 
reuşea s-o prindă. Începu să se îndrepte încet spre Patru Colţuri. 
Doar să stea de vorbă, atâta tot. Avea nevoie de cineva cu care să 
vorbească. 

Nu. Îşi impuse să se oprească. Oare chiar se putea preface că nu 
voia decât să-i fie amic? Despre un bărbat şi o femeie se zicea că 
sunt prieteni atunci când unul aleargă de multă vreme după celălalt 
şi n-a ajuns nicăieri. Nu-l interesa un asemenea aranjament. 

Ce, atunci? Căsătorie? Cu o fată fără obârşie nobilă şi fără bani? 
De neconceput! Se imagina aducând-o pe Ardee acasă, să-i cunoască 
familia. Iat-o pe proaspăta mea soţie, tată! Soţie? Şi care sunt legăturile 
ei? Se cutremură la acest gând. 

Dar ce-ar fi dacă ar putea găsi o cale de mijloc, cu care toată 
lumea să fie mulţumită? Picioarele începură să i se mişte încet. Nu 
prietenie, nu mariaj, dar un aranjament mai lejer? Grăbi pasul către 
Patru Colţuri. Trebuia să se întâlnească discret, să discute, să râdă, 
undeva cu un pat, poate... 

Nu. Nu. Jezal se opri din nou şi se plesni peste tâmplă, frustrat. 
Nu putea să îngăduie una ca asta, chiar presupunând că ea ar face- 
o. West era una, dar dacă ar afla şi alţii? Nu i-ar ştirbi câtuşi de 
puţin reputaţia, desigur, dar a ei ar fi distrusă. Distrusă. Carnea i se 
încreţi la gândul acesta. Ardee nu merita asta, fireşte. Nu era de 
ajuns să spună că era problema ei. Nu era de ajuns. Doar ca el să se 
distreze niţel? Un egoism. Era uimit că nu-şi dăduse seama până 
atunci. 

Aşadar, îşi băgase minţile în cap, aşa cum mai făcuse deja de 
zece ori astăzi: nu putea să iasă nimic bun dacă se întâlnea cu ea. 
Oricum, aveau să plece curând la război şi asta ar pune capăt 


acestui imbold ridicol. Acasă, în pat, aşadar! Şi mâine, toată ziua, 
antrenament. Antrenament şi iar antrenament, până când Mareşalul 
Varuz i-o scoate pe Ardee din cap. Trase adânc aer în piept, îşi 
îndreptă umerii, se întoarse şi porni către Agriont. 


Statuia lui Harod cel Mare se desluşea în întuneric, pe un soclu 
de marmură înalt aproape cât Jezal, părând mult prea mare şi 
impunătoare pentru piaţeta mică şi liniştită de lângă Patru Colţuri. 
Se speriase de fiecare umbră tot drumul până acolo, evitând 
oamenii, străduindu-se din răsputeri să treacă neobservat. Dar nu 
erau mulţi oameni prin preajmă. Era târziu şi, probabil, Ardee 
renunţase de mult să-l aştepte, cu condiţia să fi venit de la bun 
început. 

Se furişă emoţionat pe după statuie, privind în umbre, simţindu- 
se complet idiot. Străbătuse această piaţă de multe ori şi niciodată 
nu stătuse pe gânduri. Nu era un spaţiu public, în definitiv? Avea 
dreptul să se afle acolo, la fel ca oricine şi, totuşi, se simţea ca un 
hoţ. 

Piaţa era goală. Ăsta era un lucru bun. Era mai bine aşa. N-ar fi 
avut nimic de câştigat, ci totul de pierdut şi aşa mai departe. 
Aşadar, de ce se simţea atât de distrus? Ridică privirea către chipul 
lui Harod, încremenit în acea încruntătură de piatră pe care 
sculptorii o rezervă doar celor cu adevărat măreţi. Avea un maxilar 
distins, puternic, acest Harod, aproape că se putea compara cu cel 
al lui Jezal. 

- Trezeşte-te! şuieră un glas lângă urechea lui. 

Jezal scăpă un scâncet feciorelnic, se retrase, speriat, se 
împiedică şi reuşi să rămână în picioare doar agăţându-se de 
piciorul enorm al Regelui Harod. În spatele lui era o siluetă 
întunecată, o siluetă ascunsă de glugă. 

Râsete. 

- Nu-i nevoie să faci pe tine. Era Ardee. Îşi dădu gluga pe spate. 
Lumina ferestrei îi căzu pieziş pe un obraz, dezvăluindu-i zâmbetul 
strâmb. Sunt doar eu. 

— Nu te-am văzut, murmură el fără rost, desprinzându-şi repede 
mâinile disperate de imensul picior de piatră şi străduindu-se să 
pară nonşalant. 

Trebuia să recunoască, era un început prost. N-avea talent pentru 
aceste jocuri de-a v-aţi ascunselea. Însă Ardee părea degajată. Se 
întreba dacă nu mai făcuse toate astea şi altă dată. 


— Eşti scump la vedere în ultimul timp, spuse ea. 

- Ei, bine, ăă... bâigui el, cu inima încă bubuindu-l de pe urma 
sperieturii. Am fost ocupat, cu Turnirul şi toate astea... 

— A, prea-importantul Turnir. Te-am văzut luptând astăzi. 

- M-ai văzut? 

- De-a dreptul impresionant. 

- Ăă, mulţumesc, eu... 

— Fratele meu ţi-a spus ceva, nu? 

— Ce, despre duel? 

— Nu, cap sec. Despre mine. 

Jezal tăcu, încercând să găsească răspunsul cel mai bun. 

— Păi, el... 

— Ţi-e frică de el? 

— Nu! Tăcere. Prea bine, da. 

- Dar ai venit, oricum. Bănuiesc că ar trebui să fiu flatată. Îi dădu 
ocol încet, cercetându-l de sus până jos, de la picioare la frunte şi 
înapoi. Dar nu te-ai grăbit. E târziu. Va trebui să plec curând acasă. 

Era ceva în felul în care îl privea care nu-l ajuta deloc să-şi 
potolească bătăile inimii. Ba dimpotrivă. Trebuia să-i spună că nu se 
mai puteau întâlni. Era un lucru rău. Pentru amândoi. Nu putea să 
iasă nimic bun din asta... nimic bun... 

Respira repede, încordat, tulburat, incapabil să-şi dezlipească 
ochii de la fața ei umbrită. Trebuia să-i spună acum. Nu de aceea 
venise? Deschise gura să vorbească, dar toate argumentele păreau 
acum îndepărtate, legate de alte timpuri, de alţi oameni, intangibile 
şi imponderabile. 

— Ardee... începu el. 

— Înî? 

Înaintă spre el, cu capul înclinat într-o parte. Jezal încercă să se 
îndepărteze, dar avea statuia în spate. Ardee se apropie şi mai mult, 
cu buzele uşor depărtate, cu ochii fixaţi asupra gurii lui. Ce era rău 
în asta, totuşi? 

Şi mai aproape, cu faţa ridicată spre el. Îi simţea mirosul — avea 
capul plin de parfumul ei. Îi simţea răsuflarea caldă pe obraz. Ce 
putea fi rău în asta? 

Îi simţea degetele reci pe piele, mângâindu-i faţa, trasându-i linia 
maxilarului, răsucindu-i-se prin păr şi trăgându-i capul spre ea. 
Buzele ei îi atinseră obrazul, moi şi calde, apoi bărbia, apoi buzele. 
Le strânseră uşor pe ale lui. Ardee se lipi de el, strecurându-şi 
cealaltă mână pe după spatele lui. Limba ei îi atinse gingiile, dinţii, 


limba şi Ardee scotea mici sunete din gât. Şi el făcea la fel, probabil 
- chiar nu era sigur. Tot trupul îl furnica, fierbinte şi rece în acelaşi 
timp, mintea îi era în gură. Era ca şi cum n-ar mai fi sărutat 
niciodată o fată. Ce putea fi rău în asta? Dinţii ei îi muşcară buzele, 
aproape dureros, dar nu tocmai. 

Jezal deschise ochii, cu răsuflarea tăiată, tremurând, cu 
genunchii moi. Ea îl privea. Îi vedea ochii scânteind în întuneric, 
urmărindu-l cu atenţie, studiindu-l. 

— Ardee... 

— Ce? 

— Când te mai pot vedea? Avea gâtul uscat, glasul îi suna răguşit. 
Ea coborî privirea în pământ, cu un mic zâmbet. Un zâmbet crud, 
de parcă l-ar fi prins cu ocaua mică şi ar fi câştigat o grămadă de 
bani de la el. Lui Jezal nu-i păsa. Când? 

— Oh, am să te anunţ. 

Trebuia s-o sărute din nou. La naiba cu consecinţele. La naiba cu 
West. La naiba cu tot. Se aplecă spre ea şi închise ochii. 

— Nu, nu, nu. Ea îşi retrase gura. Ar fi trebuit să vii mai repede. 

Ardee se dezlipi de el, se întoarse, cu zâmbetul încă pe buze, şi se 
îndepărtă. O urmări, în tăcere, încremenit, fascinat, cu spatele lipit 
de soclul rece de piatră al statuii. Jezal nu se mai simţise niciodată 
astfel. Niciodată. 

Ea aruncă o privire înapoi, doar o dată, ca şi cum ar fi vrut să 
verifice dacă încă o urmărea. Pieptul i se strânse, aproape dureros, 
doar când o văzu privindu-l, pe urmă Ardee dispăru după un colţ. 

El rămase acolo o clipă, cu ochii larg deschişi, doar respirând. 
Apoi o pală rece de vânt suflă prin piaţă şi lumea se prăbuşi din nou 
peste el. Duelul, războiul, prietenul său West, obligaţiile lui. Un 
singur sărut, asta a fost tot. Un sărut şi toată hotărârea lui se 
scursese ca urina dintr-o oală de noapte spartă. Îşi roti privirea, 
dintr-odată simțindu-se vinovat, năucit şi speriat. Ce făcuse el 
acolo? 

— La naiba! spuse Jezal. 


Lucru necurat 


Un lucru care arde poate răspândi tot felul de mirosuri. Un pom 
viu, proaspăt şi plin de sevă, miroase altfel în flăcări decât unul 
mort, uscat şi ofilit. Un porc aprins şi un om miros aproape la fel, 
dar asta e altă poveste. Mirosul de ars pe care îl simţea Copoiul 
acum venea de la o casă. Îl ştia, fără doar şi poate. Un miros pe care 
îl cunoştea mai bine decât i-ar fi plăcut. Casele nu se aprind singure 
prea des. De obicei, lucrul acesta e însoţit de un act de violenţă. 
Asta însemna oameni prin preajmă, oameni gata de luptă, cel mai 
probabil, aşa că se furişă cu mare grijă, jos, printre copaci, alunecă 
pe burtă spre margine şi privi printre tufişuri. 

Acum îl vedea, destul de limpede. Fum negru, înălțându-se într-o 
coloană înaltă, dintr-un punct de lângă râu. O casă mică, încă 
fumegând, dar distrusă până la zidurile scunde de piatră. Fusese şi 
un hambar, dar acum nu mai rămăsese decât un morman de 
vreascuri negre şi de noroi negru. Câţiva copaci şi un petic de teren 
cultivat. Viaţa de fermier era destul de săracă, în Nordul Îndepărtat, 
chiar şi în vremurile cele mai bune. Prea frig să ai ce creşte — câteva 
rădăcini, poate, şi nişte oi de păstorit. Un porc, doi, dacă erai 
norocos. 

Copoiul îşi scutură capul. Cine ar vrea să pârjolească oameni atât 
de săraci? Cine ar vrea să jefuiască acest petic îndărătnic de 
pământ? Unora pur şi simplu le place să dea foc, presupuse el. Se 
târî puţin mai departe, uitându-se în stânga şi-n dreapta în josul 
văii, căutând o urmă a celor care au făcut asta, dar tot ce putea zări 
mişcându-se erau câteva oi sfrijite risipite pe versanţii văii. Se 
retrase târâş înapoi în tufişuri. 

Inima i se strânse pe când ce se furişa înapoi către tabără. Glasuri 
ridicate, certându-se, ca întotdeauna. Se întrebă, preţ de un minut, 
dacă să treacă pur şi simplu şi să meargă mai departe; era sătul de 
nesfârşita gâlceavă. Dar, în cele din urmă, hotărî să n-o facă. O 
iscoadă care-i părăseşte pe-ai lui nu face multe parale. 

— De ce nu-ţi ţii pliscul, Dow? Glasul hârâit al lui Tul Duru. Ai 
vrut la sud, iar când am mers spre sud, n-ai făcut decât să suspini 
după munţi! Acum, că suntem în munţi, mârâi toată ziua şi toată 
noaptea că ai burta goală! M-am săturat până peste cap, câine 
smiorcăit! 


Acum veni rândul mârâitului urâcios al lui Dow cel Negru: 

- De ce trebuie să primeşti tu de două ori mai multă mâncare, 
doar fiindcă eşti un porc mare şi gras? 

— Nenorocitule! Te strivesc ca pe un vierme ce eşti! 

- Îţi tai eu gâtul când dormi, morman de carne! Apoi o să avem 
cu toţii mâncare din belşug! Cel puţin o să scăpăm de sforăitul tău 
blestemat! Acum ştiu de ce-ai fost poreclit Capdetunet, scroafă 
mârâită! 

- Ţineţi-vă pliscurile, amândoi! îl auzi Copoiul răcnind pe 
Treicopaci, destul de tare să trezească morţii. M-am săturat! 

Acum îi putea vedea, pe toţi cinci. Tul Duru şi Dow cel Negru, 
zbârlindu-se unul la altul şi Treicopaci între ei, cu mâinile ridicate. 
Forley stătea şi privea, cu un aer trist, iar Ursuzul nici măcar nu se 
uita, verificându-şi săgețile. 

— Hei! şuieră Copoiul şi cu toţii se întoarseră brusc spre el. 

-E Copoiul, spuse Ursuzul, abia ridicându-şi privirea de la 
săgețile sale. 

N-aveai cum să-l înţelegi pe omul acela. Nu vorbea nimic zile în 
şir, apoi, când deschidea gura, era ca să spună ceea ce vedeau deja 
cu toţii. 

Forley era dornic să le atragă atenţia în altă parte, ca 
întotdeauna. Era greu de ghicit cât s-ar fi abținut să se omoare între 
ei, fără să-l aibă pe el prin preajmă. 

— Ce-ai găsit, Copoiule? întrebă el. 

— Ce să vezi, am găsit cinci nătărăi afurisiţi în pădure! şuieră el, 
ieşind dintre copaci. I-am auzit de la o poştă! Şi erau Oameni Aleşi, 
îţi vine să crezi? Oameni de la care te-ai fi aşteptat să fie mai 
prudenţi! Care se ceartă între ei, ca întotdeauna. Cinci ticăloşi 
afurisiţi... 

Treicopaci ridică mâna: 

-În regulă, Copoiule. Ar trebui să fim mai prudenţi! Şi apoi se 
încruntă la Tul şi Dow. Se încruntară unul la altul, dar nu-şi mai 
spuseră nimic. Ce-ai găsit? 

— Sunt lupte pe-aici, sau aşa ceva. Am văzut o fermă arzând. 

— Arzând, zici? întrebă Tul. 

- Da. 

Treicopaci se încruntă. 

- Atunci du-ne acolo. 


Copoiul nu văzuse asta de sus, din pădure. N-ar fi putut. Era prea 


departe şi prea mult fum ca să vadă asta. Dar acum vedea, de 
aproape, şi îi făcea rău. Văzură cu toţii. 

— Nu-i lucru curat aici, spuse Forley, privind în sus, la copac. Nu-i 
lucru curat. 

— Da, mormăi Copoiul. 

Nu găsea altceva de spus. Creanga pârâia, în timp ce bătrânul se 
legăna uşor, cu picioarele goale bălăbănindu-se aproape de pământ. 
Poate că încercase să se împotrivească: avea două săgeți în trup. 
Femeia era prea tânără să-i fi fost soţie. Fiică, poate. Copoiul bănuia 
că cei doi copii erau fiii lui. 

- Cine-ar spânzura un copil? murmură el. 

- Mă pot gândi la câţiva destul de ticăloşi, remarcă Tul. 

Dow scuipă în iarbă. 

— Adică eu? mârâi el şi cei doi erau din nou la cuțite. Am pârjolit 
câteva ferme şi un sat, două, dar am avut motive, era război. Am 
lăsat copiii să trăiască. 

— Eu am auzit altceva, zise Tul. 

Copoiul închise ochii şi oftă. 

— Crezi că dau doi bani pe ce-ai auzit tu? răcni Dow. Poate că 
numele mi-e mai negru decât merit, rahat uriaş ce eşti! 

— Ştiu ce meriti, ticălosule! 

- Ajunge! mârâi Treicopaci, privind încruntat spre pom. N-aveţi 
pic de respect? Copoiul are dreptate. Suntem în munţi acum şi ne 
pândesc necazurile. Gata cu ciorovăiala asta: Gata! Calm şi liniştit, 
de acum înainte. Suntem Oameni Aleşi, cu treabă de bărbaţi de 
făcut. 

Copoiul clătină din cap, bucuros să audă, în sfârşit, ceva raţional. 

- Sunt lupte prin preajmă, spuse el, trebuie să fie. 

- Îhî, făcu Ursuzul, deşi era greu de spus exact cu ce anume era 
de acord. 

Ochii lui Treicopaci nu se dezlipeau de trupurile care se legănau. 

— Ai dreptate. Trebuie să ne concentrăm la asta acum. La asta şi 
la nimic altceva. Luăm urma cetei care a făcut asta şi vedem pentru 
ce luptă. Nu facem nimic până când nu ştim cine cu cine luptă. 

- Cine-a făcut asta luptă pentru Bethod, zise Dow. Îţi poţi da 
seama cu ochiul liber. 

-Vom vedea. Tull şi Dow, tăiaţi funiile ăstora şi îngropaţi-i. 
Poate că sarcina asta o să vă mai oţelească. 

Cei doi se priviră încruntaţi, dar Treicopaci nu le acordă nicio 
atenţie. 


— Copoiule, tu du-te şi miroase cine-a făcut asta. Adulmecă-i şi la 
noapte le facem o vizită. O vizită ca aceea pe care le-au făcut-o ei 
celor de-aici. 

— Da, spuse Copoiul, dornic să treacă la fapte. Le facem o vizită. 


Copoiul nu putea să-şi dea seama. Dacă oamenii ăştia erau într- 
un conflict, temându-se să nu fie prinşi de duşmani, nu depuneau 
prea multe eforturi să-şi acopere urmele. Le luă urma cât se poate 
de uşor. Cinci la număr, socoti el. Trebuie că se îndepărtaseră 
tacticos de ferma cuprinsă de flăcări, coborând prin vale pe lângă 
râu şi intrând în pădure. Urmele erau atât de vizibile încât, din când 
în când, îşi făcea gânduri că-i jucau o farsă, pândindu-l din copaci, 
așteptând să-l spânzure de o creangă. Dar, după toate aparențele, 
nu era aşa, căci îi ajunse din urmă chiar înainte de căderea nopţii. 

La început simţi mirosul cărnii - oaie la frigare. Apoi le auzi 
glasurile — vorbind, strigând, râzând, fără să se străduiască defel să 
nu facă zgomot, uşor de auzit chiar şi cu râul învolburându-se 
alături. Apoi îi văzu, şezând în jurul unui foc imens, într-o poiană, 
cu o oaie jupuită pe frigare, luată, fără îndoială, de la fermierii 
aceia. Copoiul se ghemui în tufe, uşurel, tăcut, aşa cum ar fi trebuit 
să fie ei. Numără cinci bărbaţi, mai bine zis patru şi un băiat de 
vreo paisprezece ani. Cu toţii şedeau pur şi simplu, fără cineva care 
să stea de veghe, nicio precauţie. Nu pricepea. 

— Stau pur şi simplu acolo, şopti el, când ajunse înapoi la ceilalți. 
Doar stau. Niciun străjer, nimic. 

- Doar stau? întrebă Forley. 

- Da. Cinci. Stau şi se hlizesc. Nu-mi place. 

— Nici mie nu-mi place, zise Treicopaci, dar ce-am văzut la ferma 
aia îmi place şi mai puţin. 

— Arme, şuieră Dow. Arme, asta trebuie. 

De data aceasta, Tul fu de acord cu el. 

— Arme, şefule. Hai să le dăm o lecţie! 

Nici măcar Forley nu interveni de data asta, ca să prevină o 
ceartă, dar Treicopaci mai cugetă o clipă la asta, acordându-şi un 
răgaz, ca să nu se pripească. Apoi clătină aprobator din cap. 

— Arme să fie. 


Pe Dow cel Negru nu-l poţi vedea în noapte, dacă nu vrea să fie 
văzut. Nici nu-l auzi, dar Copoiul ştia că e acolo, în timp ce se 
strecura în jos, printre copaci. Dacă lupţi alături de un om destul de 


multă vreme, ajungi să-l înţelegi. Înveţi cum gândeşte şi ajungi să 
gândeşti în acelaşi fel. Dow era acolo. 

Copoiul avea ţinta lui. Vedea spatele celui aflat departe, în 
dreapta, o siluetă neagră profilată pe fundalul focului. Copoiul nu-şi 
irosea încă prea mult gândurile cu celălalt. Nu se gândea la nimic 
decât la ţinta lui. Odată ce alegi să faci ceva, sau şeful tău alege în 
locul tău, mergi până la capăt şi nu te uiţi înapoi până când 
misiunea nu e îndeplinită. Timpul pe care-l petreci gândindu-te e 
cel în care vei fi omorât. Logen îl învățase acest lucru, iar el îl luase 
cât se poate de în serios. Aşa trebuia să fie. 

Copoiul se strecură şi mai aproape, simțind căldura focului pe 
faţă, simțind metalul aspru al cuţitului în mână. La naiba, îi venea 
să urineze, ca întotdeauna. Ţinta nu era acum decât la un pas. 
Băiatul era în faţa lui — dacă ar fi ridicat privirea de la bucata lui de 
carne, l-ar fi văzut pe Copoi venind, dar era prea concentrat la 
mâncare. 

- Aah! horcăi unul dintre ceilalţi. 

Asta însemna că Dow ajunsese la el şi asta însemna că era 
terminat. Copoiul făcu un salt înainte şi îşi înjunghie ţinta în partea 
laterală a gâtului. Victima întinse mâna o clipă, apucându-se de 
gâtul tăiat, făcu un pas clătinat şi se prăbuşi. Unul dintre ceilalţi 
sări în sus, aruncându-şi pe jos ciozvârta de oaie pe jumătate 
mâncată, apoi o săgeată îl lovi în piept. Ursuzul, de lângă râu. Păru 
surprins, o clipă, după care se prăbuşi în genunchi, cu faţa 
schimonosită de durere. 

Mai rămâneau doar doi, iar băiatul şedea încă acolo, holbându-se 
la Copoi, cu gura pe jumătate deschisă, cu o bucăţică de carne 
atârnându-i afară. Ultimul dintre ei era ridicat în picioare, respirând 
repede, cu un cuţit lung în mână. Trebuie că-l scosese ca să 
mănânce cu el. 

— Aruncă arma! răcni Treicopaci. 

Copoiul îl văzu acum pe bătrân venind spre ei cu paşi mari, cu 
lumina focului scânteind pe marginea de metal a scutului său mare 
şi rotund. Bărbatul îşi muşca buza, cu ochii ţâşnind de la Copoi la 
Dow, care se apropiau încet de el, din ambele părţi. Apoi îl văzu pe 
Capdetunet, ivindu-se din întunericul pădurii, părând prea mare să 
fie om, cu sabia-i uriaşă strălucindu-i pe umăr. Era de-ajuns pentru 
el. Îşi aruncă pumnalul jos, în ţărână. 

Dow făcu un salt înainte, îl apucă de încheieturi şi i le legă strâns 
în faţă, după care îl îmbrânci în genunchi, lângă foc. Copoiul făcu 


acelaşi lucru cu băiatul, strângând din dinţi, fără să scoată o vorbă. 
Totul se întâmplă într-o clipă, calm şi liniştit, aşa cum spusese 
Treicopaci. Pe mâinile Copoiului era sânge, dar asta era treaba şi n- 
aveai ce-i face. Ceilalţi îşi croiau drum spre ei acum. Ursuzul venea 
prin râu, împroşcând apa, cu arcul peste umăr. Îl lovi cu piciorul, în 
trecere, pe cel pe care-l omorâse, dar trupul nu se mişcă. 

— Mort, zise Ursuzul. 

Forley era în spate, uitându-se la cei doi prizonieri. Dow se holba 
la cel pe care-l legase, fixându-l cu privirea. 

-ÎI ştiu pe ăsta de-aci, spuse el, părând chiar încântat de asta. 
Groa Mocirlă, nu-i aşa? Ce noroc! Mă frământă gândul la tine de 
ceva vreme! 

Mocirlă privi încruntat în pământ. Un om crud, gândi Copoiul, 
genul care ar putea spânzura fermieri, dacă exista aşa ceva. 

— Da, eu sunt Mocirlă. Nu-i nevoie să vă întreb cum vă cheamă! 
Când se va afla că aţi omorât nişte perceptori ai Regelui, veţi fi 
nişte oameni morţi cu toţii! 

- Dow cel Negru mi se spune. 

Capul lui Groa Mocirlă se înălță, cu gura larg deschisă. 

— O, la naiba, şopti el. 

Băiatul îngenuncheat lângă el privi împrejur cu ochii mari. 

- Dow cel Negru? Cum? Nu eşti acelaşi Dow cel Negru ca... o, la 
naiba. 

Dow clătină încet din cap, cu zâmbetul acela maliţios al lui 
lăbărţându-i-se pe față, zâmbetul acela ucigător. 

- Groa Mocirlă. Ai de plătit pentru tot felul de treburi. Te-am 
avut în minte şi acum eşti în faţa mea. Îl bătu uşor pe obraz. Şi în 
palma mea. Ce noroc! 

Mocirlă îşi retrase faţa, cu o smucitură, cât de departe putu, aşa 
imobilizat cum era. 

— Credeam că eşti în iad, Dow, ticălosule! 

— Aşa credeam şi eu, dar am fost doar la nord de munţi. Avem 
câteva întrebări pentru tine, Mocirlă, înainte să capeţi ce ţi se 
cuvine. Cine e acest rege? Ce colectezi pentru el? 

- La naiba cu întrebările tale! 

Treicopaci îl lovi peste tâmplă, de unde nici nu se aştepta. Când 
se întoarse să se uite, Dow îl trosni în cealaltă parte. Capul îi zbură 
dintr-o parte în alta, până când bărbatul se înmuie destul ca să 
vorbească. 

— Care-i conflictul? întrebă Treicopaci. 


- Nu e niciun conflict, scuipă Mocirlă printre dinţii-i sparţi. Aţi 
putea fi morţi, ticăloşilor! Nu ştiţi ce s-a întâmplat, nu-i aşa? 

Copoiul se încruntă. Nu-i plăcea cum sună asta. Se părea că 
lucrurile se schimbaseră cât timp fuseseră plecaţi şi nu văzuse până 
acum nicio schimbare în bine. 

-Eu pun întrebările aici, zise Treicopaci. Tu concentrează-ţi 
fărâma de creier la răspunsuri. Cine mai luptă? Cine nu vrea să 
îngenuncheze în faţa lui Bethod? 

Mocirlă râse, aşa legat fedeleş cum era. 

- N-a mai rămas nimeni! Războiul s-a sfârşit! Bethod este acum 
rege al întregului Nord! Toată lumea îngenunchează în faţa lui... 

— Noi nu, mârâi Tul Duru, aplecându-se. Dar Bătrânul Yawl? 

- Mort! 

- Dar Sything sau Rattleneck? 

-Mort şi mort, idioţilor! Singurele lupte sunt acum în Sud! 
Bethod a pornit la război cu Uniunea! Da! Şi îi cotonogim şi pe ei! 

Copoiul nu era sigur dacă să-l creadă. Rege? Nu mai existase 
niciodată un rege în Nord. Nu fusese niciodată nevoie, iar Bethod 
era ultimul pe care l-ar fi ales. Iar să declare război Uniunii? Alerga 
după potcoave de cai morţi, desigur. Sudiştii erau de departe mai 
numeroşi. 

— Dacă nu se duce niciun război aici, întrebă Copoiul, pentru ce 
ucideţi? 

— Du-te dracului! 

Tul îl plesni cu putere peste faţă şi Mocirlă căzu pe spate. Dow îl 
lovi, la rândul lui, cu piciorul, apoi îl trase în sus. 

— De ce i-ai omorât? întrebă Tul. 

- Dări! strigă Mocirlă, cu sângele şiroindu-i din nas. 

— Dări? întrebă Copoiul. 

Era un cuvânt destul de ciudat, nici nu prea ştia ce înseamnă. 

— Nu voiau să plătească! 

— Dări pentru cine? întrebă Dow. 

- Pentru Bethod, pentru cine crezi? A luat tot pământul, a risipit 
toate clanurile şi le-a luat pămâtul pentru ai lui! Oamenii îi sunt 
datori! Iar noi colectăm! 

- Dări, ai? Ăsta e un blestemat obicei sudist, fără doar şi poate! Şi 
dacă nu pot plăti? întrebă Copoiul, simțind că i se întoarce stomacul 
pe dos. Îi spânzurați, nu-i aşa? 

— Dacă nu plătesc, putem să facem cu ei ce ne place! 

— Ce vă place? Tul îl apucă pe după gât, strângându-l cu o mână 


vânjoasă, până când ochii lui Groa Mocirlă ieşiseră pe jumătate din 
orbite. Ce vă place? Vă place să-i spânzurați? 

- Gata, Capdetunet, zise Dow, desfăcând degetele lui Tul şi 
împingându-l uşor. Gata, voinicule, asta nu-i pentru tine, să omori 
un om legat. Îl bătu pe piept, scoţându-şi securea. Pentru treburi ca 
astea există cei ca mine. 

Mocirlă îşi revenise acum, mai mult sau mai puţin, şi putea 
respira. 

— Capdetunet, tuşi el, cercetându-i cu privirea. Sunteţi toţi, nu-i 
aşa? Tu eşti Treicopaci, tu Ursuzul, iar ăla de colo e Molâul. Aşadar, 
nu îngenuncheaţi, ai? Bine de voi! Unde-i Nouădegete? Ei? rânji 
Mocirlă. Unde e Sângerosul Nouă? 

Dow se întoarse, trecându-şi degetul peste tăişul securii. 

- Întors în ţărână, iar tu o să i te alături. Am auzit destul. 

— Dă-mi drumul, ticălosule! ţipă Mocirlă, trăgând de sfori. Nu eşti 
mai bun decât mine, Dow cel Negru! Ai omorât mai mulţi oameni 
decât ciuma! Dă-mi drumul şi dă-mi o sabie! Haide! Ţi-e frică să te 
lupţi cu mine, laşule? Ţi-e frică să-mi dai o şansă, nu? 

- Hai, fă-mă laş! mârâi Dow. Tu, care ai omorât copii doar de 
plăcere. Ai avut o armă şi ai lăsat-o să cadă. Asta ţi-a fost şansa şi n- 
ai profitat de ea. Cei ca tine nu merită încă una. Dacă ai ceva de 
spus, ai face bine să spui acum. 

- La naiba cu tine! ţipă Mocirlă. La naiba cu haita de... 

Securea lui Dow îl despică între ochi, doborându-l pe spate. 
Mocirlă dădu puţin din picioare şi cu asta, basta. Niciunul dintre ei 
nu vărsă o lacrimă pentru ticălosul ăla — până şi Forley nu făcu 
decât să tresară când lama pătrunse în carne. Dow se aplecă şi 
scuipă pe trupul mort şi Copoiul nu-l putea învinui pentru asta. Dar 
băiatul era o problemă mai mare. Se uită la cadavru cu ochi mari, 
apoi ridică privirea. 

- Voi sunteţi ăia, nu? făcu el. Cei pe care i-a învins Nouădegete? 

- Da, băiete, răspunse Treicopaci, noi suntem 

— Am auzit poveşti despre voi. Ce-aveţi de gând cu mine? 

— Fi, bine, asta-i o întrebare, zău, mormăi Copoiul în barbă. 

Din păcate, ştia deja răspunsul. 

— Nu poate rămâne cu noi, zise Treicopaci. Nu putem să-l cărăm 
după noi şi nu putem risca. 

- E doar un băietan, zise Forley. Îi putem da drumul. 

Era un gând plăcut, dar nu stătea în picioare, şi ştiau asta cu 
toţii. Băiatul părea încrezător, dar Tul îi tăie elanul. 


- Nu ne putem încrede în el. Nu aici. Ar spune cuiva că ne-am 
întors şi apoi am fi vânaţi. Nu pot s-o fac. În plus, a avut şi el un rol 
în treaba aia de la fermă. 

- Dar ce să fi făcut? întrebă băiatul. Ce să fi făcut? Eu voiam să 
merg în sud să lupt cu Uniunea şi să-mi fac un nume, dar ei m-au 
trimis aici, să colectez dări. Dacă şeful meu zice să fac un lucru, 
trebuie să-l fac, nu? 

- Da, spuse Treicopaci. Nimeni nu zice c-ai fi avut de ales. 

— N-am vrut să am de-a face cu asta! I-am zis să-i lase pe copii în 
pace! Trebuie să mă credeţi! 

Forley îşi coborî privirea spre cizme. 

- Dar chiar te credem. 

— Dar o să mă omorâţi naibii oricum? 

Copoiul îşi molfăia buza. 

— Nu putem să te luăm cu noi, nu putem să-ţi dăm drumul. 

— N-am vrut să am de-a face. Băiatul îşi plecă creştetul. Nu mi se 
pare corect. 

— Nu, zise Treicopaci. Nu este deloc corect. Dar asta-i treaba. 

Securea lui Dow se înfipse în ceafa flăcăului, care se prăbuşi pe 
burtă. Copoiul tresări şi întoarse privirea. Ştia că Dow o făcuse aşa, 
ca să nu fie nevoiţi să-l privească pe băiat în faţă. O idee bună, 
probabil, şi spera că le fusese de folos celorlalţi, dar, cu faţa-n sus 
sau cu faţa-n jos, pentru el era acelaşi lucru. Se simţea aproape la 
fel de bolnav cum se simţise la fermă. 

Nu era cea mai proastă zi din viaţa lui, nici pe departe. Dar era o 
zi proastă. 


Copoiul îi privi trecând în rând pe drum, dintr-un punct bun, de 
sus, din pădure, unde nu-l putea vedea nimeni. Avusese grijă şi să 
se aşeze contra vântului, fiindcă, sincer vorbind, cam duhnea. Era o 
ciudată procesiune bătrână. Pe de-o parte, arătau ca nişte luptători, 
plecaţi să captureze arme şi apoi la război. Pe de altă parte, totul la 
ei era ciudat. Arme vechi, cele mai multe, şi o amestecătură de 
armuri desperecheate. Mărşăluiau, dar lălâi şi jerpeliţi. Majoritatea, 
prea bătrâni să fie luptători de primă clasă, cu părul cărunt, cu ţeste 
pleşuve, iar mulţi dintre ceilalţi, prea tineri ca să le mijească barba, 
doar nişte băieţandri. 

Copoiului i se părea că nimic nu mai avea vreo noimă în Nord. 
Se gândi la ce-i spusese Mocirlă înainte ca Dow să-l omoare. Război 
cu Uniunea. Oare şleahta asta mergea la război? Dacă da, atunci 


trebuie că Bethod ajunsese la fundul sacului. 

- Care-i treaba, Copoiule? îl întrebă Forley, când se întoarse în 
tabără. Ce se întâmplă acolo, jos? 

- Bărbaţi. Înarmaţi, dar nu cine ştie ce. O sută sau mai mulți. 
Tineri şi bătrâni, majoritatea, îndreptându-se spre sud-vest - şi 
Copoiul arătă în josul drumului. 

Treicopaci clătină din cap. 

— Către Englia. Aşadar, Bethod nu glumeşte. Duce război cu 
Uniunea, cu orice preţ. Oricât sânge s-ar vărsa, nu e de-ajuns pentru 
el. Ia pe oricine poate ţine o suliță. Asta nu era o surpriză, de fapt. 
Bethod nu fusese niciodată omul jumătăţilor de măsură. Totul sau 
nimic, şi nu-i păsa cine era omorât pe drum. Fiecare bărbat, 
continuă Treicopaci, murmurând în barbă. Dacă shanka vin acum 
peste munţi... 

Copoiul îşi roti privirea. Feţe încruntate, îngrijorate, murdare. 
Înţelegea ce spunea Treicopaci, înțelegeau cu toţii. Dacă shanka 
veneau acum, fără nimeni rămas în Nord să-i înfrunte, ceea ce se 
întâmplase la fermă ar fi fost o nimica toată. 

- Trebuie să prevenim pe cineva! strigă Forley, trebuie să-i 
prevenim! 

Treicopaci scutură din cap: 

-L-ai auzit pe Mocirlă. Yawl s-a dus, la fel şi Rattleneck şi 
Sything. Toţi morţi şi reci, întorşi în ţărână. Bethod e rege acum, 
Rege al Oamenilor Nordului. Dow cel Negru se încruntă şi scuipă în 
noroi. Scuipă cât vrei, Dow, dar faptele sunt fapte. N-a mai rămas 
nimeni de prevenit. 

- Nimeni în afară de Bethod însuşi, mormăi Copoiul, nefericit că 
trebuia s-o spună. 

— Atunci trebuie să-i spunem! Forley îi cercetă pe toţi cu privirea, 
disperat. O fi el un ticălos fără inimă, dar cel puţin e om! E mai bun 
decât capetele-turtite, nu? Trebuie să spunem cuiva! 

— Ha! răcni Dow. Ha! Crezi c-o să ne asculte, Molâule! Aţi uitat 
ce ne-a zis? Nouă şi lui Nouădegete? Să nu ne întoarcem niciodată. 
Aţi uitat cum era cât pe ce să ne omoare? Aţi uitat cât de mult ne 
urăşte pe fiecare? 

— Se teme de noi, zise Ursuzul 

— Ne urăşte şi se teme de noi, murmură Treicopaci, şi bine face. 
Fiindcă suntem puternici. Oameni Aleşi. Oameni Vestiţi. Felul de 
oameni pe care ceilalți îi urmează. 

Tul clătină din capu-i mare. 


- Da, n-o să ne primească la Carleon cu braţele deschise, mă 
gândesc. N-o să ne primească fără o ţeapă pregătită. 

— Nu sunt puternic! strigă Forley. Sunt Molâul, toată lumea ştie 
asta! Bethod n-are niciun motiv să se teamă de mine, nici să mă 
urască. Mă duc eu! 

Copoiul îl privi surprins. ÎI priviră cu toţii. 

— Tu? întrebă Dow. 

- Da, eu. N-oi fi eu luptător, dar nici laş nu sunt. Mă duc să 
vorbesc cu el. Poate o să asculte. 

Copoiul stătea şi se holba la el. Trecuse atâta vreme de când 
vreunul dintre ei încercase să-i scoată din bucluc cu vorba bună, 
încât uitase că se putea face asta. 

— Poate c-o să asculte, murmură Treidegete. 

— S-ar putea să asculte, zise Tul. Apoi s-ar putea foarte bine să te 
omoare, Molâule! 

Copoiul clătină din cap. 

- E şi asta o posibilitate. 

— Poate, dar merită, nu? 

Se priviră cu toţii, îngrijoraţi. Forley dădea dovadă de ceva curaj, 
nu-i vorbă, dar Copoiului nu-i prea plăcea cum sună planul. Nu 
puteai să-ţi agăţi speranţele de un fir subţire de aţă ca Bethod. Un 
fir peste măsură de subţire. 

Dar, aşa cum spunea Treicopaci, nu mai rămăsese nimeni 
altcineva. 


Vorbe şi praf 


Kurster ţopăia în jurul cercului, cu părul lung şi auriu săltându-i 
pe umeri, făcând cu mâna mulţimii, trimițând bezele fetelor. 
Publicul aclama, urla şi chiuia, în timp ce tânărul sprinten îşi făcea 
ostentativul spectacol. Era un aduan, un ofiţer al Gărzii Regelui. Un 
localnic, şi extrem de popular. 

Bremer dan Gorst se sprijinea de marginea îngrăditurii, privindu- 
şi adversarul cu ochii întredeschişi. Săbiile sale păreau neobişnuit 
de grele, uzate şi îndelung folosite, prea greoaie, poate, ca să fie 
agile. Gorst însuşi părea prea greoi ca să fie agil, dacă venea vorba: 
o matahală de om cu gâtul gros, aducând mai degrabă a luptător 
corp la corp decât a săbier. Părea inferior în această luptă. 
Majoritatea spectatorilor păreau să fie de această părere. Dar eu ştiu 
mai bine. 

În apropiere, un agent de pariuri striga cotele, luând bani de la 
oamenii care sporovăiau în jurul lui. Aproape toate pariurile erau 
pentru Kurster. Glokta se aplecă de pe banca lui. 

— Ce şanse îi dai acum lui Gorst? 

- Lui Gorst? întrebă agentul de pariuri. Jumate-jumate. 

- Pariez două sute de mărci. 

- Regret, amice, nu pot acoperi suma asta. 

— O sută, atunci, pentru cinci la patru. 

Agentul chibzui o clipă, cu ochii în cer în timp ce calcula în cap. 

- S-a făcut. 

Glokta se aşeză comod, în timp ce arbitrul prezentă concurenţii, 
privindu-l pe Gorst cum îşi suflecă mânecile cămăşii. Avea 
antebraţe groase ca nişte trunchiuri de copaci, funii grele de muşchi 
ce se zvârcoleau în timp ce-şi mişca degetele cărnoase. Îşi întinse 
gâtul gros într-o parte şi-n alta, apoi îşi luă săbiile de la asistentul 
său şi lansă câteva lovituri de încălzire. Puţini din mulţime 
observară. Erau ocupați să-l aclame pe Kurster, care tocmai îşi 
ocupa locul la semn. Dar Glokta văzu. Mai iute decât pare. Mult, mult 
mai iute. Acele arme grele nu mai par atât de greoaie. 

- Bremer dan Gorst! strigă arbitrul, în timp ce bărbatul vânjos îşi 
târşâia picioarele spre semnul său. Aplauzele fură zgârcite. Acest 
taur greoi nu întruchipa imaginea nimănui despre un săbier. 
Începeţi. 


Nu era un spectacol elegant. De la bun început, Gorst îşi agită 
sabia lungă în largi mişcări impetuoase, ca un pădurar care taie 
buşteni, mârâind răguşit la fiecare lovitură. Era un spectacol ciudat. 
Unul era într-o competiţie de scrimă, celălalt părea să creadă că 
luptă pe viaţă şi pe moarte. Trebuie doar să-l atingi, omule, nu să-l 
spinteci în două. Dar, pe măsură ce privea, Glokta îşi dădu seama că 
loviturile teribile nu erau nici pe departe atât de greoaie pe cum 
păreau. Erau bine sincronizate şi deosebit de precise. Kurster râse 
când săltă la o parte din faţa primului balans puternic, zâmbi când 
se feri de al treilea, dar la al cincilea zâmbetul îi pierise de mult. şi 
nu pare să-i revină. 

Nu era deloc elegant. Dar puterea e de necontestat. Kurster îşi feri 
disperat capul sub o nouă lovitură amplă, arcuită. Asta a fost destul de 
puternică să-i taie capul, cu sau fără sabie boantă. 

Favoritul mulţimii îşi dădea toată osteneala să preia iniţiativa, 
lovind din răsputeri, dar Gorst nu se lăsa mai prejos. Acesta gemu 
când pară eficient loviturile, cu sabia-i scurtă, apoi mârâi din nou 
când îşi aduse, şuierând, sabia lungă deasupra. Glokta tresări când 
aceasta izbi sabia lui Kurster cu un zgomot răsunător, cât pe ce să i- 
o smulgă dintre degete, când încheietura mâinii se îndoi. Kurster se 
dădu în spate, împleticindu-se sub forţa loviturii, strâmbându-se de 
durere şi şoc. 

Acum îmi dau seama de ce par săbiile lui Gorst atât de uzate. 
Kurster se feri, în jurul cercului, încercând să scape de atac, dar 
matahala era prea iute. Mult prea iute. Gorst îl cunoştea de-acum, 
anticipa fiecare mişcare, îşi hărţuia adversarul fără preget. N-avea 
cale de scăpare. 

Două lovituri puternice îl conduseră pe nefericitul ofiţer spre 
marginea cercului, apoi o mişcare secerătoare îi smulse sabia lungă 
din mână şi o vâri în iarbă, legănându-se nebuneşte înainte şi 
înapoi. Kurster se clătină o clipă, cu ochii mari, cu mâna goală 
tremurând, apoi Gorst se năpusti asupra lui scoțând un răget şi 
izbindu-şi un umăr greu, cu toată forța, în coastele lipsite de 
apărare. 

Glokta izbucni în râs, împroşcând salivă. N-am mai văzut 
niciodată un săbier zburând. Kurster făcu o adevărată tumbă, ţipând 
ca o copiliță când săltă în aer, izbi pământul, dând din mâini şi din 
picioare şi alunecă pe burtă. În cele din urmă, se opri în nisipul din 
afara cercului, la trei paşi mari de locul în care îl lovise Gorst, 
gemând încetişor. 


Mulțimea era în stare de şoc, atât de liniştită încât chicotul lui 
Glokta trebuie că se putea auzi din ultimul rând. Antrenorul lui 
Kurster alergă din ţarcul lui şi îşi întoarse uşurel discipolul cu faţa 
în sus. Tânărul dădea fără vlagă din picioare, scâncea şi se ţinea de 
coaste. Gorst îl privi o clipă, impasibil, apoi ridică din umeri şi se 
întoarse tacticos la semnul său. 

Antrenorul lui Kurster se îndreptă spre arbitru. 

- Îmi pare rău, spuse el, dar discipolul meu nu poate continua. 

Glokta nu se putu abţine. Trebui să-şi acopere gura cu mâinile. 
Tot trupul i se scutura de râs. Fiecare chicot îi provoca un spasm 
dureros în gât, dar nu-i păsa. Se părea că mulţimea nu găsea 
spectacolul chiar atât de amuzant. Bombăneli furioase ţâşniră 
pretutindeni în jurul lui. Mârâielile se transformară în huiduieli, în 
timp ce Kurster era ajutat să iasă din cerc, sprijinit de antrenorul şi 
asistentul său, apoi huiduielile deveniră un cor de strigăte furioase. 

Gorst mătură publicul cu ochi leneşi, întredeschişi, apoi ridică 
din nou din umeri şi se întoarse, târâindu-şi picioarele, înapoi la 
îngrăditură. Glokta încă râdea pe înfundate în timp ce părăsea, 
şchiopătând, arena, cu punga mult mai grea decât la sosire. Nu se 
mai distrase aşa bine de ani de zile. 


Universitatea se afla într-un colţ uitat al Agriontului, chiar în 
umbra Casei Creatorului, unde până şi păsările păreau bătrâne şi 
obosite. O imensă clădire dărăpănată, acoperită de iederă pe 
jumătate uscată, cu arhitectura dintr-o epocă timpurie. Se spunea că 
era una dintre cele mai vechi clădiri din oraş. Aşa şi arată. 

Acoperişurile erau lăsate la mijloc, câteva în pragul prăbuşirii. 
Turlele delicate se sfărâmau, stând să se răstoarne în grădinile 
părăginite de dedesubt. Tencuiala de pe ziduri era coşcovită şi 
soioasă, iar pe alocuri, se desprinseseră bucăţi întregi, dezvăluind 
pietrele goale şi mortarul sfărâmat de dedesubt. Într-un loc, o pată 
mare, brună, se umfla în josul zidului, dintr-o bucată de streaşină 
spartă. Fusese o vreme când studiul ştiinţelor atrăsese unii dintre 
cei mai de seamă bărbaţi ai Uniunii, când această clădire se 
numărase printre cele mai grandioase din oraş. Iar Sult crede că 
Inchiziția e depăşită. 

Două statui flancau poarta năruită. Doi bătrâni, unul cu un 
felinar, celălalt arătând spre ceva dintr-o carte. Înţelepciunea şi 
progresul, sau vreo aiureală de felul ăsta. Cel cu cartea îşi pierduse 
nasul, cândva, în secolul trecut, celălalt era prăvălit, întinzând 


lampa cu disperare, ca şi cum s-ar fi agăţat de ea în căutarea unui 
punct de sprijin. 

Glokta ridică pumnul şi izbi în bătrânele uşi. Huruiră şi se 
mişcară considerabil, ca şi cum ar fi putut, în orice clipă, să iasă din 
țţâţâni. Inchizitorul aşteptă. Aşteptă ceva vreme. 

Dintr-odată, se auzi un zăngănit de zăvoare trase şi o jumătate de 
uşă se deschise, clătinându-se, câţiva centimetri. O faţă bătrână se 
vâri în deschizătură şi se uită la el cu ochii mijiţi, luminată de 
dedesubt de o lumânare palidă, strânsă într-o mână zbârcită. Ochii 
bătrâni, umezi, priviră în sus şi-n jos. 

- Da? 

— Inchizitor Glokta. 

— A, din partea Arhilectorului? 

Glokta se încruntă, surprins. 

- Da, aşa e. Nu pot fi atât de rupţi de lume pe cât dau impresia. Pare 
să ştie cine sunt. 

Era periculos de întuneric înăuntru. De-o parte şi de alta a uşii se 
aflau două candelabre enorme de bronz, dar nu mai aveau lumânări 
şi nu mai fuseseră lustruite de mult, răspândind o strălucire mată în 
lumina micii lumânări a uşierului. 

-Pe aici, domnule! zise bătrânul cu glas dogit, târşâindu-şi 
picioarele, îndoit de spate aproape în două. 

Nici măcar lui Glokta nu-i era greu să ţină pasul cu el, în timp ce 
se îndepărta, strecurându-se prin semiîntuneric. 

Îşi târşâiră paşii împreună de-a lungul culoarului întunecos. 
Ferestrele aflate pe una dintre laturi erau străvechi, cu ochiuri 
minuscule de sticlă, atât de murdare încât ar fi lăsat să pătrundă 
prea puţină lumină chiar şi în cea mai însorită zi. Când se lăsa 
înserarea mohorâtă, nu pătrundea nicio rază. Flacăra pâlpâitoare a 
lumânării dansa peste tablourile prăfuite de pe zidul opus, bătrâni 
palizi în straie întunecate, negre şi gri, privindu-i cu ochi rătăciţi 
din ramele lor scorojite, cu carafe, roţi zimţate şi busole strânse în 
mâinile lor zbârcite. 

- Unde mergem? întrebă Glokta, după ce merseseră prin 
întuneric, câteva minute. 

- Iniţiaţii sunt la cină, şuieră uşierul, ridicându-şi spre el ochii 
istoviţi. 

Sala de mese a Universităţii era o cavernă răsunătoare, pe care 
câteva lumânări topite de-abia o scoteau din bezna totală. Un foc 
mic pâlpâia într-un şemineu enorm, aruncând umbre mişcătoare 


printre grinzi. Pe toată lungimea podelei se întindea o masă lungă, 
lustruită de anii lungi de folosință, flancată de scaune şubrede. La 
masă ar fi putut sta cu uşurinţă optzeci de oameni, însă erau doar 
cinci, îngrămădiţi într-un capăt, cuibăriţi lângă şemineu. Priviră 
înspre ei, când bocăniturile lui Glokta răsunară în sală, 
întrerupându-şi masa şi iscodind cu mare interes. Bărbatul din capul 
mesei sări în picioare şi se apropie grăbit, ridicându-şi cu o mână 
pulpana veşmântului lung şi negru. 

- Un oaspete, gâfâi uşierul, fluturându-şi lumânarea în direcţia 
lui Glokta. 

- A, din partea Arhilectorului! Eu sunt Silber, Administratorul 
Universităţii! 

Şi strânse mâna lui Glokta. Între timp, tovarăşii lui se ridicară în 
picioare, clătinându-se şi împleticindu-se, de parcă tocmai le-ar fi 
sosit oaspetele de onoare. 

- Inchizitor Glokta. 

Privi împrejur, la bătrânii curioşi. Mult mai multă deferenţă decât 
mă aşteptam, trebuie să spun. Dar, să nu uităm, numele Arhilectorului 
deschide tot felul de uşi. 

- Glokta, Glokta, mormăi unul dintre bătrâni, se pare că-mi 
amintesc un Glokta de undeva. 

- Tu îţi aminteşti totul de undeva, dar niciodată nu-ţi aminteşti 
de unde, îl zeflemisi administratorul, stârnind un val de râsete 
lipsite de voioşie. Lasă-mă, te rog, să fac prezentările. Trecu pe rând 
pe la toţi cei patru oameni de ştiinţă înveşmântaţi în negru. 
Saurizin, Iniţiatul nostru Chimist. Un bătrân cărnos, şleampăt, cu 
arsuri şi pete pe partea din faţă a robei şi resturi de mâncare în 
barbă. Denka, Iniţiatul Metalurg. Cel mai tânăr dintre cei patru, la o 
distanţă considerabilă, deşi nicidecum un bărbat tânăr, avea o 
grimasă arogantă a gurii. Chayle, Iniţiatul nostru Mecanic. Glokta 
nu mai văzuse niciodată un om cu capul atât de mare şi cu o faţă 
atât de mică. Urechile, în special, erau imense, cu fire cărunte de 
păr. Şi Kandelau, Iniţiatul Naturalist. O pasăre bătrână şi sfrijită, cu 
gâtul lung şi ochelari cocoţaţi pe nasu-i coroiat, ca un cioc. Vino, te 
rog, lângă noi, Inchizitorule — şi administratorul îi indică un scaun 
liber, vârât între doi dintre iniţiaţi. 

— Aşadar, un pahar de vin? întrebă mieros Chayle, cu un zâmbet 
afectat pe gura-i minusculă, aplecându-se deja cu carafa şi turnând 
nişte vin într-un pahar. 

- Prea bine. 


— Tocmai discutam despre meritele comparative ale diferitelor 
noastre domenii de studiu, murmură Kandelau, cercetându-l pe 
Glokta prin ochelarii săi sclipitori. 

- Ca întotdeauna, se lamentă administratorul. 

- Corpul uman este, desigur, singurul domeniu demn de o 
adevărată cercetare, continuă Iniţiatul Naturalist. Omul trebuie să 
aprecieze misterele din interior, înainte de a-şi îndrepta atenţia 
către lumea exterioară. Cu toţii avem un trup, Inchizitorule. 
Mijloacele de a-l vindeca şi de a-l vătăma sunt de maxim interes 
pentru noi toţi. Corpul uman este domeniul meu de competenţă. 

- Trupuri! Trupuri! se văicări Chayle, ţuguindu-şi buzele şi 
jucându-se cu mâncarea din farfurie. Încercăm să mâncăm! 

- Chiar aşa! Îl tulburi pe inchizitor cu pălăvrăgeala ta morbidă! 

- 0, nu mă tulbur uşor! Glokta rânji peste masă, oferindu-i 
Iniţiatului Metalurg o imagine completă a gurii sale ştirbe. Munca 
mea pentru Inchiziţie cere cunoştinţe de anatomie destul de 
aprofundate. 

Se lăsă o tăcere stânjenitoare, apoi Saurizin apucă platoul cu 
carne şi i-l întinse. Glokta se uită la bucăţile roşii care străluceau. Îşi 
linse gingiile goale. 

— Nu, mulțumesc. 

— Este adevărat? întrebă cu glas şoptit Iniţiatul Chimist, privindu- 
l pe deasupra cărnii. Vor fi mai multe fonduri? Acum, că afacerea 
cu pânzarii e rezolvată, adică? 

Glokta se încruntă. Cu toţii se holbau la el, aşteptând un răspuns. 
Unul dintre bătrânii iniţiaţi rămase cu furculiţa încremenită în drum 
spre gură. Aşadar, asta era. Bani. Dar de ce ar aştepta ei bani de la 
Arhilector? Platoul greu de carne începea să se clatine. Ei, bine... 
dacă asta îi face să asculte. 

- Puteţi primi bani, în funcţie, desigur, de rezultate. 

Un murmur domol făcu ocolul mesei. Iniţiatul Chimist aşeză cu 
grijă platoul, cu o mână tremurătoare. 

- Eu am avut mare succes cu acizii, în ultimul timp. 

- Ha! îl luă în râs Iniţiatul Metalurg. Rezultate, Inchizitorul a 
cerut rezultate! Noile mele aliaje vor fi mai tari decât oţelul când 
vor fi perfecţionate! 

- Mereu aliajele! suspină Chayle, ridicându-şi ochii minusculi în 
tavan. Nimeni nu apreciază importanţa unei gândiri mecanice 
sănătoase! 

Ceilalţi trei iniţiaţi se  întoarseră fioroşi spre el, dar 


administratorul interveni primul. 

- Domnilor, vă rog! Pe inchizitor nu-l interesează micile noastre 
neînţelegeri! Toată lumea va avea timp să-şi prezinte cele mai noi 
rezultate şi să-şi arate meritele. Aceasta nu e o competiţie, nu-i aşa, 
Inchizitorule? 

Toţi ochii se întoarseră spre Glokta. Acesta privi cu atenţie acele 
feţe bătrâne, care aşteptau, şi nu spuse nimic. 

— Am creat o maşină pentru... 

— Acizii mei... 

- Aliajele mele... 

— Misterele corpului uman... 

Glokta îi întrerupse. 

— De fapt, este în domeniul... Presupun că le veţi spune substanţe 
explozive, cele care mă interesează în mod deosebit în momentul de 
faţă... 

Iniţiatul Chimist sări de pe scaun. 

— Acesta e domeniul meu! strigă el, privindu-şi triumfător colegii. 
Am mostre! Am exemple! Vă rog, urmaţi-mă, domnule Inchizitor. 

Şi îşi aruncă tacâmurile în farfurie, pornind spre una dintre uşi. 


Laboratorul lui Saurizin era exact aşa cum era de aşteptat, 
aproape până în cel mai mic detaliu. O încăpere lungă, cu un tavan 
boltit, înnegrit pe alocuri de cercuri şi dâre de funingine. Pereţii 
erau acoperiţi aproape în întregime de rafturi, înțesate de cutii, 
borcane, sticle, pline cu pulberi, fluide şi tije dintr-un metal ciudat. 
Nu exista nicio aparentă ordine a poziţiilor diferitelor recipiente şi 
majoritatea nu aveau etichete. Organizarea nu pare să fie o prioritate. 

Băncile din mijlocul încăperii erau şi mai învălmăşite, acoperite 
de construcţii înalte de sticlă şi tuburi de aramă veche, maronie, 
flacoane şi talgere, lămpi — una cu o flacără deschisă arzând. Toate 
dădeau impresia că erau gata să se prăbuşească în orice moment, 
înecând pe oricine avea ghinionul să stea în preajmă cu otrăvuri 
letale, clocotind. 

Iniţiatul Chimist scotocea prin acest talmeş-balmeş ca o cârtiţă în 
vizuina ei. 

— Aşa, deci, mormăi el pentru sine, trăgându-se cu o mână de 
barba murdară, explozibilii sunt pe aici pe undeva... 

Glokta şontâcăi în încăpere, după el, rotindu-şi neîncrezător 
privirea la învălmăşeala de tuburi care acopereau fiecare suprafaţă. 
Îşi încreţi nasul. Locul avea un miros înţepător, insuportabil. 


- Iată-l! jubilă iniţiatul, fluturând un borcan umplut pe jumătate 
cu granule negre. Făcu loc pe una dintre bănci, azvârlind din cale 
zornăitoarele şi zăngănitoarele sticle şi metale, cu o mişcare a 
antebraţului său cărnos. Substanţa asta este extrem de rară, ştii, 
Inchizitorule, extrem de rară. Scoase dopul şi deşertă o dâră de 
pulbere neagră pe banca de lemn. Puţini oameni au avut norocul s-o 
vadă în acţiune! Foarte puţini! Şi sunteţi pe cale să deveniți unul 
dintre ei! 

Glokta făcu un pas prudent înapoi, cu dimensiunea găurii 
zdrenţuite din zidul Turnului Lanţurilor încă proaspătă în minte. 

— Suntem în siguranţă, nădăjduiesc, la distanţa aceasta! 

- Categoric, murmură Saurizin, întinzând cu băgare de seamă o 
lumânare aprinsă la o lungime de un braţ şi atingând-o de un capăt 
al dârei de pulbere. Nu există niciun fel de peri... 

Urmară o pocnitură ascuţită şi o ploaie de scântei albe. Iniţiatul 
Chimist făcu un salt înapoi, cât pe ce să dea peste Glokta şi scăpând 
lumânarea aprinsă pe podea. O altă pocnitură, mai puternică, alte 
scântei. Un fum înecăcios începu să umple laboratorul. Urmară un 
fulger strălucitor şi o bubuitură puternică, un fâsâit slab, şi asta fu 
totul. 

Saurizin îşi flutură în faţă mâneca lungă a veşmântului, 
încercând să alunge fumul dens care întunecase întreaga încăpere. 

- Impresionant, ce spuneţi, domnule Inchizitor? întrebă el, 
înainte de a se pierde într-un acces de tuse. 

Nu tocmai. Glokta strivi sub cizmă lumânarea încă aprinsă şi păşi 
prin întuneric, către masa de lucru, înlătură cu dosul mâinii o parte 
din cenuşa gri. Pe suprafaţa lemnului era o arsură lungă, neagră, 
dar nimic mai mult. Fumurile urât mirositoare erau, într-adevăr, cel 
mai impresionant efect, zgâriindu-l deja pe Glokta în fundul gâtului. 

- Cu siguranţă produce o grămadă de fum, spuse el răguşit. 

— Aşa e, tuşi cu mândrie iniţiatul, şi duhneşte până în înaltul 
cerului. 

Glokta se holbă la dâra înnegrită de pe masă. 

— Dacă cineva ar avea o cantitate suficientă din această pulbere, 
ar putea fi folosită, să zicem, ca să facă o gaură într-un zid? 

— Posibil... dacă ar aduna cineva o cantitate destul de mare, cine 
ştie ce-ar putea face? Din câte ştiu eu, nimeni n-a încercat vreodată. 

— Un zid gros de un metru şi jumătate, să zicem? 

Iniţiatul se încruntă. 

— Poate, dar ar fi nevoie de câteva butoaie de substanţă! Butoaie! 


Nu există atât de multă în întreaga Uniune, iar preţul, chiar dacă s- 
ar putea găsi, ar fi astronomic! Înţelegeţi, vă rog, că substanţele 
trebuie importate din extremitatea sudică a Kantei şi sunt rarităţi 
chiar şi acolo. Aş fi bucuros să cercetez posibilitatea, desigur, dar ar 
fi nevoie de o finanţare considerabilă... 

— Mulţumesc încă o dată pentru timpul acordat. 

Glokta se întoarse şi se îndreptă şchiopătând spre uşă, prin fumul 
care se subţia. 

- Am făcut de curând progrese semnificative cu acizii! strigă 
inițiatul, cu glasul frângându-i-se. Ar trebui, zău, să le vedeţi şi pe 
acelea! Trase aer în piept,  cutremurându-se. Spuneți-i 
Arhilectorului... progrese semnificative! Glasul i se stinse într-un alt 
acces de tuse şi Glokta închise uşa bine în spatele lui. 

O pierdere de timp. Bayaz al nostru n-ar fi putut introduce pe 
furiş butoaie de pulbere în încăperea aceea. Chiar şi aşa, cât fum şi 
ce miros puternic ar fi făcut? O pierdere de timp. 

Silber stătea la pândă pe culoar. 

— Vă mai putem arăta ceva, domnule Inchizitor? 

Glokta se opri o clipă. 

— Ştie cineva de aici ceva despre magie? 

Maxilarul administratorului se încleştă. 

- Glumiţi, desigur. Poate... 

- Magie, am zis. 

Silber îşi îngustă ochii. 

- Trebuie să înţelegeţi că suntem o instituţie ştiinţifică. 
Practicarea aşa-numitei magii ar fi cât se poate de... inadecvată. 

Glokta se încruntă la el. Nu-ţi cer să-ţi scoţi bagheta magică, 
nătărâule. 

- Din punct de vedere istoric! se răsti el, Magii şi aşa mai 
departe. Bayaz! 

- A, din punct de vedere istoric, înțeleg. Faţa încordată a lui 
Silber se relaxă uşor. Biblioteca noastră cuprinde o largă varietate 
de texte străvechi, unele dintre ele datând din perioada în care 
magia era considerată... mai puţin remarcabilă. 

— Cine mă poate ajuta? 

Administratorul ridică din sprâncene. 

— Mă tem că Iniţiatul Istoric este, oh, un fel de relicvă. 

— Vreau să vorbesc cu el, nu să mă duelez. 

- Desigur, domnule Inchizitor, pe aici. 

Glokta apucă închizătoarea unei uşi ţintuite cu nituri negre, 


aparent străveche, şi începu s-o răsucească. Îl simţi pe Silber 
înhățându-l de braţ. 

- Nu! se repezi el, conducându-l pe Glokta de-a lungul unui 
coridor alăturat, arhivele sunt aici. 


Iniţiatul Istoric părea, într-adevăr, să facă parte el însuşi din 
istoria străveche. Faţa lui era o mască de piele ridată, fleşcăită, pe 
jumătate translucidă. Smocuri răzlețe de păr alb ca neaua îi 
țâşneau, nepieptănate, din cap. Erau doar un sfert din câte ar fi 
trebuit să fie, dar fiecare de patru ori mai lung decât te-ai fi 
aşteptat, astfel că, deşi avea sprâncene subţiri, acestea lăstăreau în 
toate direcţiile, la o lungime considerabilă, ca mustăţile unei pisici. 
Gura îi atârna fără vlagă, moale şi ştirbă, mâinile îi erau mănuși 
ofilite, cu câteva măsuri mai mari. Doar ochii trădau o urmă de 
viață, ridicându-se încordaţi spre Glokta şi spre administrator, când 
aceştia se apropiară. 

- Vizitatori, nu-i aşa? zise bătrânul, cu glas răguşit, vorbind, 
după toate aparențele, unei ciori negre cocoţate pe biroul său. 

— Acesta este  Inchizitorul Glokta! răcni administratorul, 
aplecându-se spre urechea bătrânului. 

- Glokta? 

- Din partea Arhilectorului! 

— Zău? 

Iniţiatul Istoric îşi miji ochii străvechi. 

-E puţin surd, şopti Silber, dar nimeni nu cunoaşte mai bine 
decât el aceste cărţi. Se gândi o clipă, rotindu-şi privirea la rafturile 
nesfârşite care se pierdeau în beznă. Nimeni nu cunoaşte aceste 
cărți defel. 

— Mulţumesc, spuse Glokta. 

Administratorul clătină din cap şi se îndreptă cu paşi mari spre 
scări. Glokta făcu un pas înspre bătrân şi cioara săltă de pe masă şi 
se aruncă în aer, împrăştiind pene, fâlfâind nebuneşte în preajma 
tavanului. Glokta se dădu înapoi, şchiopătând dureros. Eram convins 
că afurisita e împăiată. Privi cioara cu suspiciune până când aceasta 
se opri pe unul dintre rafturi şi rămase acolo nemişcată, fixându-l cu 
ochii ei ca nişte mărgele galbene. 

Glokta trase un scaun şi se prăbuşi pe el. 

— Ce poţi să-mi spui despre Bayaz? 

- Bayaz, murmură bătrânul iniţiat. Prima literă din alfabetul 
limbii vechi, desigur. 


— Nu ştiam asta. 

- Lumea e plină de lucruri pe care nu le ştii, tinere. Pasărea 
scoase dintr-odată un croncănit strident, îngrozitor de puternic în 
liniştea prăfoasă a bibliotecii. Plină-ochi. 

- Atunci, hai să începem educaţia mea. Despre omul Bayaz vreau 
eu să ştiu. Întâiul dintre Magi. 

- Bayaz. Numele pe care marele Juvens l-a dat primului său 
ucenic. O literă, un nume. Primul ucenic, prima literă din alfabet, 
înţelegi? 

— Sunt pe cale să pricep. A existat cu adevărat? 

Bătrânul iniţiat se încruntă. 

— Neîndoielnic. N-ai avut un dascăl, în tinereţe? 

— Am avut, din nefericire. 

— Nu te-a învăţat istoria? 

— A încercat, dar mintea mi-era la dueluri şi fete. 

- A! Eu mi-am pierdut de mult interesul pentru asemenea lucruri. 

— Şi eu la fel. Hai să revenim la Bayaz. 

Bătrânul oftă. 

— Demult, înainte să existe Uniunea, Midderlandul era format din 
mai multe regate mărunte, adesea războindu-se între ele, ridicându- 
se şi decăzând cu trecerea anilor. Unul dintre acestea era condus de 
un om pe nume Harod, care avea să devină mai târziu Harod cel 
Mare. Ai auzit de el, presupun. 

— Fireşte. 

- Bayaz a venit în sala tronului lui Harod şi i-a promis că-l va 
face Rege al întregului Midderland dacă face ce îi va spune el. 
Harod, fiind tânăr şi căpos, nu l-a crezut, dar Bayaz a spart masa 
lungă cu vraja lui. 

- Magie, hm? 

— Aşa zice povestea. Harod a fost impresionat. 

— De înţeles. 

— ... şi a fost de acord să accepte sfatul Magului... 

— Şi anume? 

— Să-şi facă aici capitala, în Adua. Să facă pace cu anumiţi vecini, 
război cu alţii şi când şi cum s-o facă. Bătrânul îl privi pe Glokta cu 
ochii mijiţi. Spui tu povestea sau eu? 

- O zici tu. Şi nu te grăbeşti deloc. 

- Bayaz s-a ţinut de cuvânt. Cu timpul, Midderlandul a fost 
unificat. Harod a devenit primul său Mare Rege şi s-a născut 
Uniunea. 


— Şi pe urmă? 

- Bayaz a slujit ca sfetnic principal al lui Harod. Legile şi codurile 
noastre, însăşi structura ocârmuirii noastre, toate, se spune, sunt 
invențiile lui. Puţine s-au schimbat din acele zile de demult. A 
înfiinţat Consiliile, Închis şi Deschis, a format Inchiziția. La moartea 
lui Harod, Bayaz a părăsit Uniunea, promițând să se întoarcă într-o 
zi. 

- Înţeleg. Cât din toate acestea crezi că e adevărat? 

— Greu de spus. Mag? Vrăjitor? Magician? Bătrânul se uită la 
flacăra pâlpâitoare a lumânării. Pentru un sălbatic, acea lumină 
poate fi o magie. Granița dintre magie şi scamatorie e într-adevăr 
subţire, nu-i aşa? Dar acest Bayaz era o minte iscusită în vremea 
aceea, acesta este un adevăr. 

Toate astea sunt inutile. 

— Dar înainte? 

- Înainte de ce? 

- Înainte de Uniune. Înainte de Harod. 

Bătrânul ridică din umeri. 

— Consemnarea evenimentelor nu era o prioritate în epoca 
întunecată. Lumea întreagă era în haos, după războiul dintre Juvens 
şi fratele său Kanedias... 

- Kanedias? Maestrul Creator? 

- Da. 

Kanedias. Priveşte în jos de pe pereţii odăiţei mele din beciurile 
de sub încântătorul turn al lui Severard. Juvens mort, cei 
unsprezece ucenici ai săi, magii, mărşăluind să-l răzbune. Cunosc 
povestea. 

- Kanedias, şopti Glokta, cu imaginea acelei figuri întunecate, pe 
fundalul flăcărilor, limpede în minte. Maestrul Creator. A fost real? 

— Greu de spus. E pe terenul dintre mit şi istorie, presupun. 
Probabil că există un grăunte de adevăr. Cineva trebuie să fi 
construit acel uriaş turn afurisit, nu? 

— Turn? 

- Casa Creatorului! Bătrânul cuprinse cu un gest încăperea din 
jurul lor. Şi se spune că a construit şi toate astea. 

— Ce, biblioteca asta? 

Bătrânul izbucni în râs. 

— Întregul Agriont, sau cel puţin piatra pe care stă. Şi 
Universitatea. A construit-o, a numit primii iniţiaţi să-l ajute la 
lucrările sale, oricare vor fi fost, să cerceteze natura lucrurilor. Noi, 


cei de aici, suntem discipolii Creatorului, da, deşi mă îndoiesc că 
asta se ştie acolo, sus. El nu mai e, dar lucrarea continuă, nu? 

— Într-un fel. Unde s-a dus? 

- Ha! Mort. Prietenul tău Bayaz l-a omorât. 

Glokta ridică o sprânceană. 

— Chiar aşa? 

— Aşa se spune. N-ai citit Căderea Maestrului Creator? 

— Aiureala aia? Credeam că e pură invenţie. 

— Aşa şi este. Nimicuri senzaţionale, dar bazate pe scrieri din 
epocă. 

— Scrieri? S-au păstrat asemenea lucruri? 

Bătrânul îşi îngustă ochii. 

— Unele. 

— Unele? Le ai aici? 

— Una, în special. 

Glokta îl fixă pe bătrân cu privirea. 

— Adu-mi-o. 


Hârtia veche pârâi când Iniţiatul Istoric desfăcu cu grijă sulul şi îl 
întinse pe masă. Pergamentul era galben şi mototolit, cu marginile 
asprite de vreme, mâzgălit cu un scris înghesuit: litere ciudate, cu 
totul neinteligibile pentru ochiul lui Glokta. 

- În ce e scris? 

- În limba veche. Puţini pot să citească asta acum. Bătrânul arătă 
către primul rând: O relatare a căderii lui Kanedias, scrie aici, al 
treilea din trei. 

— Al treilea din trei? 

— Din trei suluri, presupun. 

— Unde sunt celelalte două? 

— Pierdute. 

- Uf! Glokta se uită la nesfârşita întunecime a rafturilor. E de 
mirare că poate fi găsit ceva aici. Acesta ce spune? 

Bătrânul bibliotecar îşi coborî privirea asupra scrisului ciudat, în 
lumina slabă a unicei lumânări pâlpâitoare, trecându-şi arătătorul 
tremurător de-a lungul pergamentului, cu buzele mişcându-se în 
tăcere. 

- Mare le era furia. 

— Ce? 

- Aşa începe: Mare le era furia. Începu încet să citească. Magul îl 
urmărea pe Kanedias, mânându-i pe cei credincioşi lui în faţa lor. I-au 


zdrobit fortăreața, prăduindu-i clădirile şi omorându-i servitorii. 
Creatorul însuşi, grav rănit în bătălia cu fratele său Juvens, s-a refugiat 
în Casa lui. Bătrânul iniţiat mai desfăşură o bucată: Douăsprezece zile 
şi douăsprezece nopţi şi-a revărsat magul urgia asupra porţilor, dar n-a 
reuşit să le dovedească. Apoi Bayaz a găsit o cale să pătrundă... 
Iniţiatul îşi trecu mâna peste pergament, cu frustrare: Umezeala sau 
ceva a estompat literele în următoarea porţiune. Nu pot s-o 
desluşesc... ceva despre fiica Creatorului? 

— Eşti sigur? 

— Nu! se răsti bătrânul. Lipseşte un fragment întreg. 

- Ignoră-l, atunci. Care e următorul lucru de care poţi fi sigur? 

— Păi, să vedem... Bayaz l-a urmărit pe acoperiş şi l-a aruncat jos. 
Bătrânul îşi drese glasul: Creatorul a căzut arzând şi s-a zdrobit de 
podul de dedesubt. Magii au căutat în sus şi-n jos, dar n-au reuşit să 
găsească Sămânţa. 

— Sămânţa? întrebă Glokta nedumerit. 

— Asta e tot ce scrie. 

- Ce naiba înseamnă? 

Bătrânul se afundă în scaun, savurând în mod vădit această rară 
ocazie de a perora în domeniul lui de competenţă. 

— Sfârşitul epocii mitului şi începutul epocii raţiunii. Bayaz, 
magii, ei reprezintă ordinea. Creatorul e o figură divină: superstiție, 
ignoranță, nu ştiu. Trebuie să fie ceva adevărat în legătură cu el. În 
definitiv, cineva a construit acel imens turn afurisit. 

Şi iniţiatul pufni într-un râs horcăit. 

Glokta nu se sinchisi să remarce că iniţiatul făcuse exact aceeaşi 
glumă cu câteva minute înainte. Şi n-a fost amuzant nici atunci. 
Repetiţia — blestemul celor bătrâni. 

— Dar Sămânţa? 

- Magie, secrete, putere? Totul e o metaforă. 

N-am să-l impresionez pe Arhilector cu metafore. Mai cu seamă 
proaste. 

— Nu mai scrie nimic? 

- Mai continuă niţel, ia să vedem. Bătrânul privi din nou 
semnele: S-a zdrobit de pod, au căutat Sămânţa... 

— Da, da. 

- Răbdare, Inchizitorule. Degetul ofilit al bătrânului urmări 
literele: Au zăvorât Casa Creatorului. I-au îngropat pe cei căzuţi, 
printre care Kanedias şi fiica lui. Asta e tot. Iniţiatul examina pagina, 
cu degetul suspendat deasupra ultimelor câtorva litere. Iar Bayaz a 


luat cheia. Asta e tot. 

Sprâncenele lui Glokta se ridicară. 

— Ce? Ce-a fost acea ultimă bucată? 

- Au zăvorât porţile, i-au îngropat pe cei căzuţi, iar Bayaz a luat 
cheia. 

— Cheia? Cheia de la Casa Creatorului? 

Iniţiatul Istoric privi din nou pagina, cu ochii mijiţi: 

— Aşa scrie. 

Nu există nicio cheie. Turnul acela e zăvorât de secole, toată lumea 
ştie asta. Impostorul nostru nu are nicio cheie, asta e sigur. Încetişor, 
Glokta începu să zâmbească. Subţire, foarte subțire, dar cu 
prezentarea potrivită, cu accentele potrivite, s-ar putea să fie destul. 
Arhilectorul va fi mulţumit. 

— Am să iau asta. 

Glokta trase spre el vechiul sul şi începu să-l înfăşoare. 

— Ce? Ochii iniţiatului erau măriţi de oroare. Nu poţi! Se ridică, 
clătinându-se, de pe scaun, chiar mai chinuit decât ar fi putut s-o 
facă Glokta. Cioara îşi luă zborul odată cu el, fâlfâind în apropiere 
de tavan şi croncănind cu furie, dar Glokta îi ignoră pe amândoi. 
Nu-l poţi lua. E de neînlocuit, horcăi bătrânul, întinzând 
deznădăjduit mâna după sul. 

Glokta îşi desfăcu larg braţele: 

— Opreşte-mă! De ce n-o faci? Mi-ar plăcea să văd. Îţi poţi 
imagina? Noi, doi schilozi, luptându-ne printre rafturi, cu o cioară 
slobozindu-şi găinaţul peste noi, trăgând de o bucată veche de 
hârtie? Chicoti în barbă. N-ar fi prea demn, nu? 

Iniţiatul Istoric, istovit de lamentabilele sale eforturi, se prăbuşi 
botit înapoi în scaun, răsuflând greu. 

— Pe nimeni nu mai interesează trecutul, şopti el. Nimeni nu-şi dă 
seama că nu poţi avea viitor fără trecut. 

Cât de profund! Glokta îşi strecură pergamentul rulat în haină şi 
se întoarse să plece. 

- Cine se va îngriji de trecut, când n-am să mai fiu? 

— Cui îi pasă? întrebă Glokta, îndreptându-se ţanţoş către scară. 
Atât timp cât nu sunt eu. 


Remarcabilele talente ale fratelui Picior-Lung 


Ovaţiile îl treziseră pe Logen în fiecare dimineaţă, de o 
săptămână. Începeau devreme, smulgându-l din somn, răsunătoare 
ca o bătălie apropiată. Crezuse că era o bătălie, când le-a auzit 
prima oară, dar acum ştia că era doar afurisita lor de distracţie 
stupidă. Cu fereastra închisă era ferit oarecum de zgomot, dar 
căldura devenea curând insuportabilă. Însemna puţin somn sau 
deloc. Aşadar, lăsă fereastra deschisă. 

Logen se frecă la ochi, înjurând, şi se ridică din pat. O nouă zi 
fierbinte, plictisitoare, în Oraşul Turnurilor Albe. Pe drum, în 
sălbăticie, era vioi de îndată ce deschidea ochii, dar aici lucrurile 
stăteau altfel. Plictisul şi căldura îl făceau să fie încet şi leneş. 
Trecu, împiedicându-se de prag, în camera de zi, căscând larg şi 
frecându-şi maxilarul cu o mână. Se opri. 

Era cineva înăuntru, un străin. Stătea în picioare la fereastră, 
scăldat în lumina soarelui, cu mâinile strânse la spate. Un om 
mărunt, subţire, cu părul tuns până la craniu-i cioturos şi veşminte 
ciudate, ponosite de drum: o pânză decolorată, fleşcăită, înfășurată 
împrejurul trupului. 

Înainte ca Logen să apuce să vorbească, bărbatul se întoarse şi 
sări sprinten spre el. 

— Şi sunteţi...? ceru el să ştie. 

Faţa zâmbitoare a bărbatului era arsă de soare şi tăbăcită, ca 
pielea crăpată a unei perechi preferate de cizme. Era imposibil să-i 
ghiceşti vârsta. Ar fi putut avea oricât între douăzeci şi cinci şi 
cincizeci de ani. 

- Nouădegete, murmură Logen, făcând un pas prudent în spate, 
către zid. 

- Nouădegete, da. Omuleţul înaintă şi apucă palma lui Logen cu 
ambele mâini, strângând-o cu putere. Este o profundă onoare şi un 
privilegiu să vă cunosc, spuse el, închizând ochii şi înclinându-şi 
capul. 

— Ai auzit de mine? 

— Nu, din păcate, dar toate făpturile lui Dumnezeu sunt demne de 
cel mai profund respect al meu. Îşi înclină din nou capul. Eu sunt 
Fratele Picior-Lung, pelerin al ilustrului Ordin al Navigatorilor. Sunt 
puţine meleaguri sub soare unde n-am pus piciorul. Arătă către 


cizmele sale ponosite, apoi desfăcu larg braţele. De la munţii 
Thondului până la deşerturile Shamirului, de la câmpiile Vechiului 
Imperiu până la apele argintii ale Celor O Mie de Insule, lumea 
întreagă e casa mea. Cu adevărat! 

Vorbea bine limba Nordului, mai bine decât Logen însuşi, poate. 

— Şi Nordul? 

— O scurtă vizită, în tinereţe. Clima mi s-a părut cam aspră. 

— Vorbeşti limba destul de bine. 

- Puţine sunt limbile pe care eu, Fratele Picior-Lung, nu le 
vorbesc. Uşurinţa în învăţarea limbilor este doar unul dintre 
numeroasele şi remarcabilele mele talente. Bărbatul radia: 
Dumnezeu m-a binecuvântat cu adevărat, adăugă el. 

Logen se întreba dacă nu cumva avea de-a face cu o farsă bine 
ticluită. 

— Ce te aduce aici? 

- Am fost trimis. 

Ochii negri ai bărbatului scânteiară. 

— Trimis? 

- Chiar aşa! De către Bayaz, Întâiul dintre Magi. Am fost trimis şi 
am venit! Aşa sunt eu! O contribuţie cât se poate de generoasă 
pentru cufărul ordinului a fost făcută în schimbul remarcabilelor 
mele talente, dar aş fi venit şi fără asta. Chiar aşa! Fără asta! 

— Zău? Omuleţul se îndepărtă şi începu să dea ocol încăperii cu 
paşi mari, într-un ritm teribil, frecându-şi mâinile. Provocarea 
acestei misiuni s-a adresat la fel de mult mândriei ordinului ca şi 
lăcomiei sale bine cunoscute. Şi am fost eu! Eu, dintre toţi 
Navigatorii din Cercul Lumii, am fost ales pentru această sarcină! 
Eu, fratele Picior-Lung! Eu şi nimeni altul! Cine, în situaţia mea, cu 
reputaţia mea, ar putea rezista unei asemenea provocări? 

Se opri în faţa lui Logen şi ridică privirea spre el, de parcă ar fi 
aşteptat un răspuns la întrebare. 

-Ăă... 

- Nu eu! strigă Picior-Lung, începând un nou tur al încăperii. Eu 
n-am rezistat! De ce s-o fi făcut? Nu aşa sunt eu. Călătoria către 
marginea lumii? Ce mai poveste ar fi! Ce inspiraţie pentru alţii! 
Ce... 

- Marginea lumii? întrebă Logen, neîncrezător. 

— Ştiu. Omuleţul ciudat îl bătu cu palma peste braţ. Suntem la fel 
de emoţionaţi! 

— Acesta trebuie să fie navigatorul nostru. Bayaz ieşi din camera 


lui. 

- Într-adevăr. Fratele Picior-Lung, la dispoziţia domniei voastre. 
Şi sunteţi, presupun, nimeni altul decât ilustrul meu angajator, 
Bayaz, Întâiul dintre Magi. 

- Chiar el. 

- Este o profundă onoare şi un privilegiu să vă cunosc! strigă 
Picior-Lung, făcând un salt înainte şi înhăţând mâna magului. 

— Asemenea. Nădăjduiesc că ai avut o călătorie plăcută. 

- Călătoriile sunt întotdeauna plăcute pentru mine! Întotdeauna! 
Răgazul dintre ele mi se pare chinuitor. Chiar aşa este! Bayaz se 
încruntă la Logen, dar acesta nu putu decât să ridice din umeri. Pot 
să întreb cât mai e până ne începem călătoria? Sunt cât se poate de 
nerăbdător să mă îmbarc. 

— Curând, nădăjduiesc, va sosi ultimul membru al expediției 
noastre. Va trebui să tocmim o navă. 

— Desigur. Va fi plăcerea mea deosebită s-o fac. Ce să-i spun 
căpitanului despre traseul nostru? 

— Spre vest, peste Marea Cercului, spre Stariksa, apoi înainte spre 
Calcis, în Vechiul Imperiu. Omuleţul zâmbi şi se aplecă. Eşti de 
acord? 

- Da, dar corăbiile traversează arareori acum Marea Cercului. 
Nesfârşitele războaie ale Vechiului Imperiu au făcut ca apele din 
zonă să fie primejdioase. Pirateria, din păcate, e în floare. S-ar 
putea să fie dificil să găsim un căpitan dispus. 

— Asta ar trebui să ajute. 

Bayaz îşi azvârli punga umflată pe masă. 

— Ar trebui, într-adevăr. 

- Vezi să fie o corabie iute. Când suntem gata, nu vreau să 
pierdem nicio zi. 

- Vă puteţi bizui pe asta, răspunse navigatorul, luând în palmă 
punga grea de bani. Nu-mi stă în obicei să călătoresc în 
ambarcaţiuni încete! Nu! Vă voi găsi cea mai rapidă corabie din 
întregul Adua! Da! Va zbura ca răsuflarea Domnului! Va pluti pe 
valuri ca... 

— Doar iute e de-ajuns. 

Omuleţul îşi înclină capul. 

— Timpul plecării? 

- Într-o lună. Bayaz se uită la Logen: Ce-ar fi să mergi cu el? 

- Poftim? 

- Da! strigă navigatorul, vom merge împreună! 


ÎI apucă pe Logen de cot şi începu să-l tragă înspre uşă. 

— Aştept să-mi aduci restul, Frate Picior-Lung! strigă Bayaz din 
spatele lor. 

Navigatorul se întoarse în prag: 

-O să fie şi rest, puteţi conta pe asta. Pricepere la bani, fler la 
afaceri, voinţă neînfricată la negociere! Acestea sunt doar trei — şi 
zâmbi larg — dintre remarcabilele mele talente! 


-E un loc minunat, acest Adua. Cu adevărat! Puţine oraşe îl 
egalează. Shaffa e, poate, mai mare, dar e plin de praf. Nimeni nu 
poate să nege că Westportul şi Dagoska au frumuseţile lor. Unii sunt 
de părere că Ospria, cu versanţii săi muntoşi, este cel mai frumos 
oraş din lume, dar inima Fratelui Picior-Lung, trebuie spus, aparţine 
marelui Talins. Ai fost vreodată acolo, Maestre Nouădegete, ai văzut 
acea nobilă aşezare? 

-Ăă... 

Logen încerca să ţină pasul cu omuleţul, croindu-şi drum prin 
nesfârşitul şuvoi de oameni. 

Picior-Lung se opri atât de brusc, încât Logen fu cât pe ce să dea 
peste el. Navigatorul se întoarse, cu mâinile ridicate, cu privirea 
pierdută. 

- Talins, în amurg, privit dinspre ocean! Am văzut multe lucruri 
remarcabile, crede-mă, dar declar că aceasta este cea mai frumoasă 
privelişte din întreaga lume. Felul în care soarele scânteiază pe 
miriada de canale, pe cupolele sclipitoare ale citadelei Marelui 
Duce, pe palatele graţioase ale prinților negoţului! Unde se sfârşeşte 
marea strălucitoare şi unde începe oraşul strălucitor? Ah! Talins! Se 
întoarse şi se avântă din nou înainte, iar Logen se zori după el. Dar 
acest Adua e un loc frumos, fireşte, şi creşte cu fiecare an. Lucrurile 
s-au schimbat mult de la ultima mea vizită, chiar s-au schimbat. 
Cândva, aici erau doar nobili şi oameni de rând. Nobilii aveau în 
proprietate pământul, aşa că aveau banii şi, deci, puterea. Ha! 
Simplu, vezi? 

- Ei, bine... 

Logen nu vedea decât spatele lui Picior-Lung. 

- Dar acum există negoţ, şi nu puţin. Negustori, bancheri şi aşa 
mai departe. Peste tot. Oştiri întregi. Acum oamenii de rând pot fi 
bogaţi, pricepi? Şi un om de rând bogat are putere. Ce este el acum, 
om de rând sau nobil? Sau este altceva? Ha! Foarte complicat, 
dintr-odată, nu? 


-Aă... 

— Atâta bogăţie. Atâţia bani. Dar şi atâta sărăcie, ce zici? Atâţia 
cerşetori, atâţia săraci. Nu-i sănătos, cei atât de bogaţi şi cei atât de 
săraci, aşa de aproape, dar, totuşi, e un loc frumos şi se dezvoltă 
întruna. 

- Mie mi se pare prea aglomerat, mormăi Logen, în timp ce un 
umăr trecu pe lângă el, şi prea cald. 

— Aş! Aglomerat? Asta numeşti tu aglomeraţie? Ar trebui să vezi 
marele templu din Shaffa, la rugăciunea de dimineaţă! Sau marea 
piaţă din faţa palatului împăratului, când sunt scoşi la mezat noi 
sclavi. Şi cald? Asta numeşti tu cald? În Ul-Saffayn, în extremitatea 
sudică a Gurkhului, în lunile de vară e atât de cald încât poţi să 
prăjeşti un ou pe trepte. Zău! Pe aici. Se strecură prin mulțimile 
care treceau spre o îngustă stradă lăturalnică. Acesta e drumul cel 
mai scurt! 

Logen îl prinse de braţ: 

- Acolo, jos? Privi în întuneric, cu ochii mijiţi. Eşti sigur? 

- Te poţi îndoi? întrebă Picior-Lung, îngrozit dintr-odată. E 
posibil ca tu să te îndoieşti? Dintre toate remarcabilele mele talente, 
iscusinţa la navigaţie e cel mai măreț. Datorită acestui talent, mai 
presus de toate, a făcut Întâiul dintre Magi o donaţie atât de 
generoasă pentru cuferele ordinului. Ar fi posibil ca tu... dar stai! 
Ridică mâna şi începu din nou să zâmbească, pe urmă îl bătu pe 
Logen pe piept cu degetul arătător. Nu-l cunoşti pe Fratele Picior- 
Lung. Nu încă. Eşti prudent şi prevăzător, îmi dau seama, calităţi de 
preţ, la locul cuvenit. Nu mă aştept să ai încrederea mea de neclintit 
în propriile abilităţi. Nu! N-ar fi cinstit. Necinstea nu e o calitate 
admirabilă. Nu! Necinstea nu e pentru mine. 

— Voiam să spun... 

- Am să te conving! strigă Picior-Lung. Chiar am să te conving! 
Vei ajunge să te încrezi în cuvântul meu mai presus de al tău! Da! 
Drumul acesta e cel mai scurt! 

Şi porni cu paşi mari în josul uliței prăfuite, cu o remarcabilă 
viteză, în timp ce Logen se chiuia să ţină pasul, deşi picioarele lui 
erau cu două palme bune mai lungi. 

— Ah! Străzile lăturalnice! strigă navigatorul peste umăr în timp 
ce străbăteau uliţe întunecoase şi murdare, cu clădirile din ce în ce 
mai îngrămădite. Străzile lăturalnice, hm? Uliţele deveneau din ce 
în ce mai înguste, mai întunecate şi mai murdare. Omuleţul o luă la 
stânga, apoi la dreapta, fără să se oprească o clipă ca să se 


gândească la traseu. Simţi mirosul? Simţi mirosul, Maestre 
Nouădegete? Miroase a... (îşi frecă degetele mari şi vârfurile 
arătătoarelor, în timp ce înainta cu paşi mari, căutându-şi cuvintele) 
... Mister! Aventură! 

Lui Logen îi mirosea a rahat. Un om zăcea cu faţa în jos în şanţ, 
mort de beat, poate, sau poate mort pur şi simplu. Alţi oameni 
treceau şchiopătând şi traşi la față sau stând în grupuri 
amenințătoare la uşi, trecându-şi sticle de la unul la altul. Erau şi 
femei acolo. 

- Patru gologani şi-ţi dau o binecuvântare, omule din Nord, îi 
strigă una dintre ele lui Logen, în timp ce treceau. O binecuvântare 
pe care n-o vei uita curând. 

- Târfe, şopti Picior-Lung, scuturând din cap, şi încă unele 
ieftine. Îţi plac femeile? 

- Păi... 

— Ar trebui să mergi la Ul-Nahb, amice! Ul-Nahb, pe țărmurile 
Mării Sudului! Ai putea cumpăra acolo o sclavă pentru plăceri. Zău 
că ai putea! Costă o avere, dar aceste fete sunt instruite ani de zile! 

- Poţi cumpăra o fată? întrebă Logen, nedumerit. 

— Şi băieţi, dacă ai asemenea gusturi. 

— Cum? 

- Sunt instruiți ani de zile, zău. E o întreagă afacere acolo. Vrei 
pricepere? Vrei? Aceste fete au talente pe care nici nu le bănuieşti! 
Sau vizitează Sipani! Sunt locuri în oraşul acela — ptiu! Femeile sunt 
frumoase, frumoase fiecare! Zău! Ca nişte prințese! Şi curate, 
murmură el, aruncând o privire către una dintre femeile soioase de 
la marginea drumului. 

Niţică murdărie nu-l deranja pe Logen câtuşi de puţin. Iscusite şi 
frumoase, toate lucrurile astea i se păreau prea complicate. În timp 
ce mergeau, o fată îi atrase atenţia, sprijinită de un toc de uşă cu un 
braţ ridicat, privindu-i cu un zâmbet şovăielnic. Logen o găsi 
drăguță, într-un fel disperat. Mai drăguță, oricum, decât el. Şi 
trecuse multă vreme. Omul trebuie să fie realist când vine vorba 
despre asemenea lucruri. 

Logen se opri în stradă. 

- Bayaz voia rest, murmură el. 

- Da. A fost cât se poate de explicit. 

— Atunci, avem bani de cheltuială? 

Picior-Lung ridică o sprânceană. 

— Păi, poate, lasă-mă să văd... 


Scoase punga, fluturând-o, şi o deschise, scotocind înăuntru. Se 
auzi un zornăit zgomotos de monede. 

— Crezi că e o idee bună? 

Logen aruncă o privire agitată în susul şi-n josul străzii. Mai 
multe feţe se întorseseră spre ei. 

- Ce-i aia? întrebă navigatorul, încă scotocind în pungă. 

Scoase câteva monede, ridicându-le în lumină şi examinându-le, 
apoi le vâri în palma lui Logen. 

— Subtilitatea nu e unul dintre talentele tale, nu-i aşa? 

Câţiva dintre bărbaţii soioşi de pe uliţă începură să se apropie de 
ei, curioşi, doi din faţă, unul din spate. 

— Nu-i nevoie, râse Picior-Lung. Nu, serios! Sunt un om direct, 
aşa sunt eu! Zău! Sunt un... ah! Remarcase siluetele umbroase care 
se strecurau acum către ei. Ah! Ce ghinion! Vai, mie! 

Logen se întoarse spre fată. 

- Te-ar deranja dacă am... Fata îi trânti uşa în nas. Alte uşi, în 
susul şi în josul străzii, începură să se închidă. La naiba! făcu el. 
Cum te descurci la bătaie? 

- Dumnezeu a găsit de cuviinţă să mă binecuvânteze cu multe 
talente remarcabile, murmură navigatorul, dar lupta nu e unul 
dintre ele. 

Unul dintre bărbaţi avea o căutătură urâtă. 

— Aia e o pungă mare pentru un om mărunt, spuse el, în timp ce 
se apropia. 

— Păi... ăă... mormăi Picior-Lung, furişându-se în spatele 
umărului lui Logen. 

— O povară îngrozitor de mare pentru un om mic, zise celălalt. 

— De ce nu ne laşi să te ajutăm? 

Niciunul dintre ei nu avea armele scoase, dar, după felul în care 
li se mişcau mâinile, Logen ştia că le aveau la ei. În spatele lui se 
afla şi un al treilea, îl simţea acum înaintând. Aproape. Mai aproape 
decât ceilalţi doi. Dacă ar putea să se descurce cu primul, cu cel din 
spate, ar putea avea şanse. Nu putea risca să întoarcă privirea, asta 
ar strica surpriza. Trebuia, pur şi simplu, să spere la ce e mai bun. 
Ca întotdeauna. 

Logen scrâşni din dinţi şi îşi azvârli cotul în spate. Lovi bărbatul 
în maxilar cu un scârţâit greu, şi îi apucă încheietura cu mâna 
cealaltă, ceea ce era un noroc, căci omul avea un cuţit pregătit. 
Logen îl izbi din nou cu cotul în gură, smulgându-i arma din 
degetele moi, în timp ce bărbatul căzu în stradă, lovindu-se cu 


capul de pietrele murdare de pavaj. Se răsuci iute, aşteptându-se să 
fie înjunghiat în spate, dar ceilalţi doi nu se mişcaseră prea repede. 
Aveau cuţitele scoase şi unul dintre ei făcuse spre el o jumătate de 
pas, dar se opriseră când văzuseră că Logen avea o armă ridicată, 
gata de luptă. 

Era o armă prăpădită, cincisprezece centimetri de fier ruginit, 
fără măcar o întăritură, dar era mai bună decât nimic. Mult mai 
bună. Logen o flutură în aer, în faţa lui, doar ca să se asigure că o 
vedea toată lumea. Era un sentiment plăcut. Avea mult mai multe 
şanse de izbândă. 

— Aşa, deci, zise Logen. Cine urmează? 

Ceilalţi doi se despărţiră, încercând să se apropie din ambele 
părţi, cântărindu-şi cuţitele în mâini, dar nu păreau prea grăbiţi să 
treacă la fapte. 

— Poate fi al nostru, şopti saşiul, dar amicul lui nu era prea 
convins. 

— Sau astea pot fi ale voastre. Logen îşi deschise pumnul încleştat, 
arătând monedele pe care i le dăduse Picior-Lung. Şi lăsaţi-ne în 
pace. Atâta pot risipi. Mai răsuci cuțitul niţel, doar ca să mai 
adauge greutate vorbelor sale. Atât valoraţi pentru mine. Atât, nu 
mai mult. Ce hotărâți? 

Cel cu privirea chiorâşă scuipă pe pământ. 

- Poate fi al nostru, şuieră el din nou. Du-te tu primul! 

- Du-te naibii tu, strigă celălalt. 

— Luaţi mai bine ce vă ofer, zise Logen, şi atunci nu trebuie să se 
ducă niciunul. 

Cel pe care-l înghiontise gemu şi se rostogoli pe drum şi faptul 
că-şi amintiră de soarta lui păru să-i facă să se hotărască. 

- În regulă, ticălos din Nord, în regulă, le luăm. 

Logen rânji. Se gândi să arunce monedele spre cel cu privirea 
chiorâşă şi pe urmă să-l înjunghie în timp ce nu era atent. Asta ar fi 
făcut în tinereţe, dar hotărî altfel. De ce să se ostenească? Aşadar, 
deschise degetele şi azvârli banii în drum, în spatele lui, înaintând 
spre zidul cel mai apropiat. Îşi dădură ocol cu prudenţă, fiecare pas 
apropiindu-i pe cei doi tâlhari de monede, iar pe el de scăpare. 
Curând schimbaseră locurile şi Logen se retrăgea în josul străzii, 
încă ţinându-şi cuțitul în faţă. Când erau la zece paşi distanţă, cei 
doi bărbaţi se lăsară pe vine şi începură să culeagă de pe jos 
monedele împrăștiate. 

- Sunt încă viu, îşi şopti Logen, grăbind pasul. 


Avusese noroc, ştia. E nebun cel ce crede că există luptă prea 
mică să-i aducă moartea, oricât de vânjos ar fi. Noroc că-l prinsese 
pe cel din spate tocmai la ţanc. Noroc că ceilalţi doi fuseseră înceţi. 
Dar, pe de altă parte, fusese întotdeauna norocos cu luptele. 
Norocos că ieşise viu din ele. Nu atât de norocos că intrase în ele. 
Totuşi, era mulţumit de treaba de astăzi. Bucuros că nu omorâse pe 
nimeni. 

Logen simţi o palmă bătându-l pe spate şi se întoarse, cu cuțitul 
pregătit. 

- Doar eu! Fratele Picior-Lung ridică mâinile. Logen aproape 
uitase că navigatorul era acolo. Trebuie că stătuse în spatele lui în 
tot acest timp, într-o linişte perfectă. Bine lucrat, Maestre 
Nouădegete, bine lucrat! Zău! Văd că nu eşti nici tu lipsit de 
talente! Abia aştept să călătoresc cu tine, vorbesc serios! Docurile 
sunt în direcţia asta! strigă el, îndepărtându-se deja. 

Logen aruncă o ultimă privire în urmă, la cei doi bărbaţi, dar 
aceştia încă scurmau pământul, aşa că se descotorosi de cuţit şi se 
grăbi să-l ajungă din urmă pe Picior-Lung. 

- Voi, navigatorii, nu luptaţi niciodată? 

— Unii dintre noi luptă, o, da, cu mâinile goale şi cu arme de tot 
soiul. Deosebit de periculoşi, unii dintre ei, dar nu eu. Nu. Eu nu 
sunt aşa. 

- Niciodată? 

— Niciodată? Măiestria mea e în altă parte. 

— Aş fi crezut că drumurile tale îţi scot în cale multe pericole. 

-Îmi scot, răspunse Picior-Lung senin, într-adevăr. Atunci 
remarcabilul meu talent de a mă ascunde îmi e de cel mai mare 
folos. 


O femeie ca ea înfruntă orice 


Noapte. Frig. Vântul sărat era aspru în vârful colinei şi hainele 
lui Ferro erau subţiri şi zdrenţuite. Îşi strânse braţele la piept şi îşi 
adună umerii, privind cu amărăciune în jos, spre mare. Dagoska era 
un nor de lumini îndepărtate, cât gămăliile, îngrămădite în jurul 
stâncii abrupte dintre golful mare, arcuit, şi oceanul scânteietor. 
Ochii ei desluşeau siluetele vagi, minuscule, ale zidurilor şi 
turnurilor, negre pe cerul întunecat şi istmul îngust de pământ uscat 
care lega oraşul de țărm. O insulă aproape. Între ei şi Dagoska erau 
focuri. Tabere în preajma drumurilor. Multe tabere. 

- Dagoska, şopti Yulwei, cocoţat pe o stâncă, lângă ea. Un mic 
crâmpei din Uniune, înfipt în Gurkhul ca un ghimpe. Un ghimpe în 
mândria împăratului. 

— Aş! mârâi Ferro, adunându-şi umerii şi mai mult. 

- Oraşul e păzit. Mulţi soldaţi. Mai mulţi ca oricând. S-ar putea 
să fie dificil să păcălim atâţia. 

- Poate că ar trebui să ne întoarcem, murmură ea plină de 
speranţă. 

Bătrânul o ignoră. 

— Sunt şi ei aici. Mai mulţi de unul. 

- Devoratorii? 

- Trebuie să merg mai aproape. Să găsesc o cale să intrăm. 
Aşteaptă-mă aici. Apoi se opri, aşteptându-i răspunsul. Ai să aştepţi? 

- În regulă, şuieră ea, în regulă. Am să aştept. 

Yulwei alunecă de pe bolovanul lui şi se îndepărtă în josul 
povârnişului, păşind uşor peste pământul moale, aproape invizibil 
în bezna neagră precum cerneala. Când sunetul brăţărilor sale 
zornăitoare se stinse în noapte, Ferro întoarse spatele oraşului, trase 
adânc aer în piept şi alergă în josul pantei, spre sud, înapoi în 
Gurkhul. 

Trebuie spus, Ferro fugea bine. Iute ca vântul, ore întregi. 
Petrecuse multă vreme fugind. Când ajunse la poalele dealului, 
alerga, cu picioarele zburând peste terenul deschis, cu răsuflarea 
iute şi nestăpânită. Auzi apa la picioarele ei, alunecă în josul unui 
banc de nisip şi se aruncă în valurile unui râu leneş. Înaintă cu greu 
în apa rece, până la genunchi. 

N-are decât să mă urmărească pe-aici bătrânul ticălos, gândi ea. 


După o vreme, îşi adună armele mănunchi şi le ridică deasupra 
capului, în timp ce traversa valurile înot, luptându-se împotriva 
curentului cu o singură mână. Săltă afară pe celălalt mal şi alergă 
de-a lungul țărmului, ştergându-şi apa de pe faţa udă. 

Timpul trecu încet şi lumina începu să se furişeze pe cer. Se 
iveau zorile. Râul susura lângă ea, sandalele ei băteau un ritm rapid 
în iarba ţepoasă. Lăsă râul în urmă, continuând să alerge peste 
câmpia întinsă, care acum trecea de la negru la gri. Un pâlc de 
arbuşti pitici se ivi în faţa ei. 

Se avântă printre trunchiuri şi se lăsă jos, în tufişuri, cu 
răsuflarea  întretăiată. Tremura în lumina difuză, cu inima 
bubuindu-i în piept. Era linişte dincolo de copaci. Bun. Îşi vârî mâna 
sub veşminte şi scoase nişte pâine şi o fâşie de carne, înmuiată de 
pe urma înotului, dar încă bună de mâncat. Zâmbi. Păstrase 
jumătate din tot ce-i dădea Yulwei, de câteva zile. 

- Bătrân ticălos şi nătărău, chicoti ea printre înghiţiturile 
înecăcioase, credea că se poate pune cu Ferro Maljinn, nu-i aşa? 

Îi era al naibii de sete. N-avea ce face deocamdată, putea găsi 
apă mai târziu. Dar era obosită, foarte obosită. Până şi Ferro 
obosea. Avea să se odihnească aici o clipă, doar o clipă. Să-şi 
recapete puterea în picioare, apoi înainte, tot înainte spre... Se 
crispă, iritată. Se putea gândi mai târziu încotro. Oriunde era un loc 
bun pentru răzbunare. Da. 

Se târî prin tufişuri, se sprijini cu spatele de un copac. Ochii i se 
închiseră încet, fără să vrea. Doar să se odihnească o clipă acum. 
Răzbunarea mai târziu. 

— Bătrân ticălos şi nătărău, murmură ea. 

Capul îi căzu într-o parte. 

— Frate! 

Ferro se trezi, tresărind, lovindu-se cu capul de copac. Era 
lumină, prea multă lumină. O nouă zi senină, dogoritoare. Cât timp 
dormise? 

— Frate! Un glas de femeie, nu departe. Unde eşti? 

— Aici! 

Ferro îngheţă, cu fiecare muşchi încordându-i-se. Un glas de 
bărbat, grav şi puternic. Şi aproape. Auzi copite de cai, mişcându-se 
încet, mai mulţi cai. Şi aproape. 

— Ce faci, frate? 

— E pe-aproape! strigă bărbatul. Lui Ferro i se puse un nod în gât. 
Îi simt mirosul! Ferro se prăvăli în tufişuri, după armele ei, îşi vârî 


sabia şi cuțitul la cingătoare, îşi ascunse celălalt cuţit în susul 
singurei sale mâneci, şi aceasta sfâşiată. Îi simt gustul, surioară! E 
foarte aproape! 

— Dar unde? Glasul de femeie se apropie. Crezi că ne poate auzi? 

- Probabil că da! râse bărbatul. Eşti acolo, Maljinn? Ferro îşi 
azvârli tolba peste umăr şi îşi înhăţă arcul. Aşteptă-mă... cântă el, 
apropiindu-se şi mai mult, chiar în spatele copacilor acum. leşi, 
Maljinn, ieşi să ne întâmpini... 

Ferro o luă la fugă, croindu-şi drum printre tufișuri, ţâşnind peste 
câmpul deschis cu o viteză disperată. 

— Uite-o! strigă femeia din spate. Uite-o cum fuge! 

- Prinde-o, atunci! strigă bărbatul. 

Câmpul acoperit de tufe pitice se întindea în faţa ei cât vedea cu 
ochii. N-avea unde să fugă. Se răsuci cu un mârâit, potrivind o 
săgeată în arc. Patru călăreţi goneau spre ea. Soldaţi gurkieni, cu 
soarele sclipind pe coifurile înalte şi pe vârfurile nemiloase ale 
suliţelor lor. În spate, mult mai departe, se aflau alţi doi călăreţi, un 
bărbat şi o femeie. 

— Stai! În numele împăratului! strigă unul dintre călăreţi. 

— La naiba cu împăratul tău! 

Săgeata îi trecu primului dintre soldaţi prin gât şi acesta se 
prăbuşi pe spate din şa, cu un horcăit şocat, cu sulița zburându-i din 
mână. 

- Bine ochit! strigă femeia. 

Al doilea călăreț luă o săgeată în piept. Platoşa o încetini, dar tot 
pătrunse destul de adânc ca să ucidă. Bărbatul urlă, lăsându-şi sabia 
în iarbă, apucând cu mâinile săgeata, rostogolindu-se în şa. 

Cel de-al treilea nu scoase un sunet. Luă o săgeată în gură, de la 
nici zece paşi. Vârful îi străpunse ţeasta şi îi dobori coiful, dar cel 
de-al patrulea era deja lângă ea. Ferro aruncă arcul la pământ şi se 
rostogoli, în timp ce soldatul se năpusti la ea cu sulița, apoi scoase 
sabia de la cingătoare, scuipând pe iarbă. 

- Vie! strigă femeia, înghiontindu-şi leneşă calul. Ne trebuie vie! 

Soldatul îşi întoarse calul agitat şi îl îndemnă, cu băgare de 
seamă, spre Ferro. Era un om voinic, cu o mirişte neagră şi deasă pe 
maxilar. 

- Sper că ţi-ai încheiat socotelile cu Dumnezeu, fetiţo, zise el. 

— Dumnezeul mă-tii! 

Ferro fugi într-o parte, ferindu-se, mişcându-se, stând aproape de 
pământ. Soldatul lovi înspre ea cu sulița, ţinând-o la distanţă, în 


timp ce copitele calului său scormoneau pământul, aruncând praf în 
faţa lui Ferro. 

- Împunge-o! o auzi pe femeie strigând în spatele ei. 

— Da, împunge-o! ţipă fratele ei, printre chicote. Dar nu prea tare! 
O vrem vie! 

Soldatul mârâi, îndemnându-şi calul. Ferro se aplecă şi se târî în 
faţa picioarelor care loveau. Vârful suliţei izbi, făcându-i o rană în 
braţ. Ferro răsuci sabia cu toată puterea. 

Lama curbată găsi golul dintre plăcile armurii soldatului, îi tăie 
piciorul chiar de sub genunchi şi deschise o rană imensă în coasta 
calului. Om şi animal zbierară laolaltă, se prăbuşiră laolaltă. 
Sângele întunecat se revărsă pe pământ. 

- I-a venit de hac! 

Femeia părea uşor dezamăgită. 

— Sus, omule! râse fratele ei, sus şi după ea. Mai e o şansă! 

Soldatul se zvârcolea pe jos. Sabia lui Ferro îi spintecă faţa, 
punând capăt dintr-odată urletelor sale. În apropiere, cel de-al 
doilea călăreț se afla încă în şa, cu faţa schimonosită, dându-și 
ultima suflare, cu mâna strânsă pe lemnul săgeţii ei însângerate. 
Calul îşi coborî capul şi începu să pască iarba uscată de lângă 
copitele sale. 

— Ăştia sunt toţi, zise femeia. 

- Ştiu. Fratele ei suspină adânc. Chiar trebuie să fac totul de unul 
singur? 

Ferro ridică privirea spre ei, vârându-şi sabia însângerată înapoi 
la cingătoare. Stăteau nepăsători pe cai, nu departe, cu soarele 
strălucind în spatele lor, cu zâmbete pe feţele lor nemiloase, 
frumoase. Erau îmbrăcaţi ca nişte lorzi, cu mătăsurile fluturându-le 
în jurul trupurilor în bătaia brizei, încărcaţi de giuvaiere, dar 
niciunul înarmat. Ferro se târî după arcul ei. 

- Bagă de seamă, frăţioare, zise femeia, examinându-şi unghiile. 
Luptă bine. 

— Ca un diavol! Dar nu pe măsura mea, surioară, nu te teme. 
Bărbatul sări jos din şa: Aşadar, Maljinn, putem... 

Săgeata îi străpunse pieptul, adânc, cu un zgomot surd. 

— +. începe? 

Săgeata trepidă, cu vârful sclipind în spinarea bărbatului, uscat şi 
nepătat de sânge. Bărbatul începu să înainteze spre ea. Următoarea 
săgeată îi trecu prin umăr, însă el doar continuă să se apropie mai 
repede, luând-o la fugă, înaintând în salturi enorme. Ea lăsă arcul să 


cadă, bâjbâind cu degetele după mânerul sabiei. Prea încet. Braţul 
lui întins o lovi peste piept cu o forţă teribilă, trântind-o la pământ. 

— O, bună treabă, frăţioare! Femeia bătu din palme, încântată. 
Bună treabă! 

Ferro se rostogoli, tuşind, în praf. Îl văzu privind-o cum se 
căzneşte să se ridice în picioare, strângând sabia în ambele mâini. O 
răsuci spre el, un imens arc pe deasupra capului. Sabia muşcă adânc 
în pământ. Cumva, el sărise deja într-o parte. Un picior se ivi de 
nicăieri şi i se afundă în stomac. Ferro se chirci, fără vlagă, cu aerul 
smuls din trup. Degetele îi zvâcneau, sabia era înfiptă în pământ, 
genunchii îi tremurau. 

- lar acum... 

Ceva îi scrâşni în nas. Picioarele i se înmuiară şi pământul o lovi 
cu putere în spate. Se rostogoli ameţită, ridicându-se în genunchi, 
cu lumea învârtindu-se în jurul ei. Avea sânge pe faţă. Clipi şi îşi 
scutură capul, încercând să oprească lumea în loc. Bărbatul se mişca 
spre ea, o siluetă înclinată, înceţoşată. Îşi smulse săgeata din piept 
şi o azvârli cât acolo. Nu era niciun strop de sânge, doar puţin praf. 
Doar praf, răsucindu-se în aer. 

Era un devorator. Altceva nu putea să fie. 

Ferro se ridică, clătinându-se, scoțând cuțitul de la centură. Îl 
aruncă spre el, rată, aruncă din nou, rată din nou. Capul i se 
învârtea. Ţipă, lovind spre el cu toată puterea. 

Bărbatul îi prinse încheietura în mână. Feţele lor erau la mai 
puţin de două palme una de alta. Avea pielea perfectă, netedă, ca 
sticla întunecată. Avea o înfăţişare tânără, aproape ca de copil, dar 
ochii îi erau bătrâni. Ochi aspri. O privi — curios, amuzat, ca un 
băieţel care a găsit un gândac interesant. 

— Nu cedează, nu-i aşa, surioară? 

- Feroce. Profetul va fi încântat de ea. 

Bărbatul o adulmecă pe Ferro şi îşi încreţi nasul. 

- Pfui! Mai bine s-ar spăla mai întâi. 

Ferro îl lovi cu capul în faţă. Capul lui săltă pe spate, dar el doar 
chicoti. O apucă de gât cu mâna liberă, o împinse la un braţ 
distanţă. Ferro încercă să-l zgârie pe faţă, dar nu putea ajunge, căci 
braţul lui era prea lung. Bărbatul îi desfăcea degetele de pe 
plăselele cuţitului. Îi simţea strânsoarea de fier în jurul gâtului. Nu 
putea respira. Îşi dezveli dinţii, zbătându-se, mârâind, zvârcolindu- 
se. Totul în zadar. 

— Vie, frate! O vrem vie! 


— Vie, murmură bărbatul, dar nu nevătămată. 

Femeia chicoti. Picioarele lui Ferro părăsiră pământul, lovind în 
aer. Îşi simţi unul dintre degete pocnind şi cuțitul căzu în iarbă. 
Mâna se strânse mai tare în jurul gâtului ei, şi Ferro o zgârie cu 
unghiile-i rupte. Totul în zadar. Lumea strălucitoare începea să se 
întunece. 

Ferro auzi femeia râzând, foarte departe. O față se îndepărta 
plutind în întuneric. O mână mângâia obrazul lui Ferro. Degetele 
erau moi, calde, blânde. 

— Stai liniştită, copilă, şopti femeia. Ochii ei erau întunecaţi şi 
adânci. Ferro îi simţea răsuflarea, fierbinte şi înmiresmată, pe faţă. 
Eşti rănită, trebuie să te odihneşti. Acum stai liniştită... dormi. 
Picioarele lui Ferro erau grele ca plumbul. Lovi, fără vlagă, din 
picioare, pentru ultima oară, apoi trupul i se înmuie. Inima îi bătea 
încet... Odihneşte-te acum. Pleoapele lui Ferro începură să cadă, 
faţa frumoasă a femeii se înceţoşă. Dormi. Ferro îşi muşcă limba cu 
putere şi gura îi deveni sărată. Stai liniştită. Ferro scuipă sânge în 
faţa femeii. Ptiu! ţipă ea cu dezgust, ştergându-şi sângele din ochi. 
Mă înfruntă! 

- O femeie ca ea înfruntă orice, se auzi un glas de bărbat, chiar 
în spatele urechii lui Ferro. 

— Ascultă-mă acum, nenorocito! şuieră femeia, apucând maxilarul 
lui Ferro cu deget de oţel şi smucindu-i faţa încoace şi încolo. Vii cu 
noi! Cu noi! Într-un fel sau altul! Mă auzi? 

— Nu merge nicăieri. O altă voce, gravă şi profundă. I se părea 
cunoscută. Ferro clipi, îşi scutură capul ameţită. Femeia se 
întorsese, uitându-se la un bătrân, aflat nu departe. Yulwei. 
Brăţările îi zornăiau în timp ce călca uşor pe iarbă. Eşti în viaţă, 
Ferro? 

- Îhî, hârâi ea. 

Femeia rânji la Yulwei: 

- Cine eşti, ticălos bătrân? 

Yulwei suspină. 

— Sunt un ticălos bătrân. 

— Vezi-ţi de drum, câine! strigă bărbatul. Am venit de la Profet. 
De la Khalul însuşi! 

- Iar ea vine cu noi. 

Yulwei îi privi cu tristeţe. 

— Şi nu vă pot face să vă răzgândiţi? 

Râseră împreună. 


- Nătărăule! strigă bărbatul. Noi nu ne răzgândim niciodată! 

Dădu drumul unuia dintre braţele lui Ferro, făcu un pas prudent 
înainte, trăgând-o după el. 

- Păcat, zise Yulwei, clătinând din cap. V-aş fi rugat să-i 
transmiteţi lui Khalul omagiile mele. 

- Profetul nu se însoţeşte cu unii de teapa ta, cerşetorule! 

— S-ar putea să te surprind. Ne-am cunoscut bine, demult. 

— Am să-i transmit stăpânului nostru respectele tale, rânji femeia, 
cu vestea recentei tale morţi. 

Ferro îşi răsuci încheietura, simţi cuțitul căzându-i în palmă. 

- O, lui Khalul îi va face plăcere vestea asta, dar n-o va primi 
încă. Voi doi v-aţi blestemat singuri. Aţi încălcat Legea a Doua. Aţi 
mâncat carnea oamenilor şi trebuie să daţi socoteală. 

- Bătrân nebun! zâmbi femeia batjocoritor. Legile voastre nu ni 
se aplică. 

Yulwei clătină încet din cap. 

— Cuvântul lui Euz e lege pentru toţi. Nu pot exista excepţii. 
Niciunul dintre voi nu va părăsi viu locul acesta. 

Aerul din jurul bătrânului pâlpâi, se învârti, se înceţoşă. Femeia 
scoase un horcăit şi se prăbuşi dintr-odată la pământ, nu doar 
căzând, ci topindu-se, zbătându-se, cu mătasea neagră fâlfâind în 
jurul trupului, în cădere. 

— Soră? 

Bărbatul îi dădu drumul lui Ferro, sări la Yulwei, cu braţele 
desfăcute. Nu făcu decât un pas. Scoase un țipăt brusc, strident, şi 
căzu în genunchi, apucându-se de cap. Ferro îşi forţă picioarele 
poticnite să înainteze, îl înhăță de păr cu mâna ruptă şi îi vâri 
cuțitul în beregată. Un nor de praf zbură în vânt. O explozie de praf. 
În jurul gurii lui săltară flăcări, înnegrindu-i buzele, întinzând limbi 
incandescente spre degetele lui Ferro. Se aruncă peste el, 
doborându-l la pământ, sufocându-se, fornăind. Lama ei îi deschise 
stomacul, îi zgârie coastele şi i se rupse în piept. Din el se prelinse 
foc. Foc şi praf. Ferro îi lovi trupul nebuneşte, cu cuțitul rupt, mult 
timp după ce încetase să se mişte. Simţi o mână pe umăr: 

— E mort, Ferro. Amândoi sunt morţi. 

Văzu că era adevărat. Bărbatul zăcea pe spate, cu privirea 
încremenită spre cer, cu faţa carbonizată în jurul nasului şi al gurii, 
cu praful zburând din rănile căscate. 

- Eu l-am omorât. 

Glasul îi răguşi şi i se frânse în gât. 


— Nu, Ferro. Eu am făcut asta. Sunt devoratori tineri, slabi şi 
nesăbuiţi. Totuşi, ai noroc că n-au vrut decât să te prindă. 

- Am noroc, bâigui ea, picurând salivă amestecată cu sânge pe 
cadavrul devoratorului. 

Ferro lăsă să cadă cuțitul rupt şi se îndepărtă în patru labe. 
Trupul femeii zăcea lângă ea. Dacă putea fi numit aşa. O masă 
diformă de carne. Văzu un păr lung şi un ochi şi buzele. 

— Ce-ai făcut? întrebă ea răguşit, cu gura-i însângerată. 

— Am transformat oasele femeii în apă. Iar pe el l-am ars din 
interior. Apă pentru unul, foc pentru celălalt. Oricare funcţionează 
pentru cei ca ei. 

Ferro se rostogoli pe iarbă, înălţând privirea spre cerul senin. 
Ridică mâna deasupra feţei, o scutură. Unul dintre degete i se 
clătină înainte şi înapoi. 

Faţa lui Yulwei apăru deasupra, coborându-şi privirea spre ea. 

- Doare? 

— Nu, şopti ea, lăsându-şi braţul să cadă pe pământ. Nu doare 
niciodată. Clipi, ridicându-şi ochii spre Yulwei. De ce nu doare 
niciodată? 

Bătrânul se încruntă. 

- Nu vor înceta să te caute, Ferro. Înţelegi, acum, de ce trebuie să 
vii cu mine? 

Ferro clătină încet din cap. Efortul era imens. 

- Înţeleg, şopti ea, înţeleg... 

Lumea se întunecă din nou. 


Mă iubeşte... Nu 


- Ah! ţipă Jezal, când vârful sabiei lui Filio îi săpă adânc în 
umăr. 

Se dădu înapoi, împleticindu-se, tresărind şi înjurând, şi styrianul 
îi zâmbi, fluturându-şi armele. 

— O tuşă pentru Maestrul Filio! răcni arbitrul. 

Asta înseamnă două pentru fiecare. Urmară câteva aplauze 
răzlețe, în timp ce Filio se îndrepta ţanţoş spre ţarcul concurenţilor 
cu un zâmbet sâcâitor pe faţă. 

— Viclean, ticălosul, îşi şopti Jezal în barbă, urmându-l. 

Ar fi trebuit să anticipeze. Fusese neglijent şi ştia asta. 

— Două fiecare? şuieră Varuz, când Jezal se prăbuşi în scaunul 
lui, răsuflând greu. Două fiecare? Împotriva acestui nimeni? Nici 
măcar nu e din Uniune! 

Jezal ştia că nu era cazul să sublinieze că Westportul ar fi trebuit 
să facă deja parte din Uniune. Ştia la ce se referea Varuz, la fel ca 
toată lumea din arenă. Bărbatul era un străin, din punctul lor de 
vedere. Luă ştergarul din mâna întinsă a lui West şi-şi şterse faţa 
asudată. Cinci tuşe însemnau un meci lung, dar Filio părea departe 
de a fi obosit. Sălta în sus şi-n jos, pe vârfuri, când Jezal aruncă o 
privire spre el, clătinând din cap la sfaturile zgomotoase ce se 
revărsau în styriană dinspre antrenorul lui. 

-ÎI poţi învinge! murmură West, dându-i lui Jezal sticla cu apă. 
Îl poţi învinge şi apoi e finala. 

Finala. Asta însemna Gorst. Jezal nu era pe deplin convins că 
voia aşa ceva. 

Dar Varuz nu avea niciun dubiu. 

— Doar fă bine şi învinge-l! şuieră Mareşalul, în timp ce Jezal luă 
o duşcă din sticlă şi o învârti în gură. Doar învinge-l! Jezal scuipă 
jumătate în găleată şi înghiţi restul. Invinge-l şi gata. 

Uşor de spus, dar era un ticălos viclean, styrianul ăsta. 

— Eşti în stare! repetă West, masând umărul lui Jezal. Ai ajuns 
până aici! 

— Omoară-l! Omoară-l şi gata! Mareşalul Varuz se uită fix în ochii 
lui Jezal. Eşti un nimeni, căpitane Luthar? Mi-am pierdut vremea cu 
tine? Sau eşti cineva? Ei? Acum e timpul să hotărăşti! 

- Domnilor, vă rog! strigă arbitrul. Tuşa decisivă. 


Jezal suflă aerul cu putere, luă armele de la West şi se ridică în 
picioare. Îl auzea pe antrenorul lui Filio strigându-i vorbe de 
încurajare peste zgomotul din ce în ce mai puternic al mulţimii. 

— Omoară-l şi gata! strigă Varuz pentru ultima oară, apoi Jezal se 
îndreptă spre cercul arenei. 

Tuşa decisivă. Cea care decide. În atâtea privinţe. Dacă Jezal va 
fi în finală sau nu. Dacă va fi cineva sau nu. Dar era obosit, foarte 
obosit. Lupta încontinuu de aproape o jumătate de oră, în căldură şi 
asta te secătuieşte. Deja transpira din nou. Simţea sudoarea 
curgându-i pe faţă, în picături mari. 

Se îndreptă spre semnul lui. Puţină cretă pe nişte iarbă uscată. 
Filio stătea acolo, așteptând, continuând să zâmbească, anticipându- 
şi triumful. Micul pungaş. Dacă Gorst i-a putut cotonogi pe ceilalţi, 
atunci cu siguranţă Jezal putea să-i strivească faţa în iarbă acestui 
nătărău. Strânse mânerele săbiilor şi se concentră la acel mic 
zâmbet scârbos. Îşi dori, preţ de o clipă, ca armele să nu fie boante, 
până când îşi dădu seama că ar putea fi chiar el cel înjunghiat. 

— Începeţi! 


Jezal îşi alese cărţile, sucindu-le în mâini dintr-o parte în alta, 
aproape fără să se uite la simbolurile de pe ele, aproape fără să-i 
pese dacă le puteau vedea ceilalți. 

- Zece, zise Kaspa, trimițând câteva monede peste masă, cu un 
aer care spunea... o, ceva, probabil, pe Jezal nu-l interesa ce, chiar 
nu se concentra. 

Urmă o pauză lungă. 

— E rândul tău, Jezal, mormăi Jalenhorm. 

— Serios? O, ăă... Îşi trecu privirea peste simbolurile fără noimă, 
incapabil să ia toate astea prea în serios. Ăă, o... am să închid. 

Azvârli cărţile pe masă. Era prea deprimat astăzi, foarte 
deprimat, pentru prima dată de când nici nu-şi mai amintea. Ca 
niciodată, probabil. Era prea preocupat de Ardee, întrebându-se 
cum putea să se culce cu ea fără să facă vreun rău niciunuia dintre 
ei, mai ales fără să fie omorât de West. Din nefericire, încă nu era 
deloc mai aproape de răspuns. 

Kaspa săltă monedele, zâmbind larg în faţa victoriei sale de-a 
dreptul neaşteptate. 

— Aşadar, ai luptat bine astăzi, Jezal. O luptă strânsă, dar te-ai 
descurcat, ce zici? 

— Îhî! făcu Jezal, luându-și pipa de pe masă. 


- Jur, o clipă am crezut că te-a învins, dar pe urmă -— şi pocni din 
degete sub nasul lui Brint — uite-aşa! L-ai trântit. Mulțimea a fost 
încântată! Am râs atât de tare încât era să fac pe mine, jur. 

- Crezi că-l poţi învinge pe Gorst? întrebă Jalenhorm. 

- Înî! 

Jezal ridică din umeri, aprinzându-şi pipa şi lăsându-se pe spate 
în scaun, privind cerul cenuşiu şi trăgând din ea. 

— Pari destul de calm când vine vorba de toate astea, remarcă 
Brint. 

- Îhî. 

Cei trei ofiţeri schimbară priviri, dezamăgiți de eşecul subiectului 
de discuție ales. Kaspa apelă la altul. 

- Fi, băieţi, aţi apucat s-o vedeți pe Prințesa Terez? 

Brint şi Jalenhorm suspinară şi rămaseră cu gura căscată, apoi 
toți trei îşi gânguriră aprecierea tâmpă față de femeia aceea. 

- Dacă am văzut-o? Dacă am văzut-o vreodată? 

- I se spune nestematul din Talins! 

- Zvonurile nu mint, când vine vorba despre ea! 

— Am auzit că mariajul cu Prinţul Ladisla e bătut în cuie. 

- Norocosul! 

Şi aşa mai departe. 

Jezal rămase la locul lui, se lăsă comod pe spătarul scaunului, 
suflând fum înspre cer. Nu era atât de convins în privinţa Terezei, 
din cât o zărise. Frumoasă de la distanţă, fără doar şi poate, dar îşi 
imagina că avea faţa ca de sticlă: rece la atingere, tare şi fragilă. 
Nicidecum ca a lui Ardee... 

— Totuşi, turuia Jalenhorm, trebuie să spun, Kaspa, că inima mea 
îi aparţine în continuare verişoarei tale Ariss. Prefer oricând o fată a 
Uniunii pe lângă oricare dintre aceste străine. 

- Îi preferi banii, vrei să zici, murmură Jezal, cu capul încă dat 
pe spate. 

— Nu! se plânse vânjosul. E o femeie perfectă! Dulce, serioasă, 
bine-crescută. Ah! 

Jezal zâmbi în sinea lui. Dacă Terez era o bucată rece de sticlă, 
atunci Ariss era un peşte mort. Îşi închipuia că s-o săruţi ar fi ca şi 
cum ai săruta o cârpă veche, moale şi anostă. N-ar putea să sărute 
ca Ardee. Nimeni n-ar putea... 

- Fi, bine, amândouă sunt nişte frumuseți, fără doar şi poate, 
trăncănea Brint, femei gingaşe, la care să visezi, dacă numai atâta 
vrei... Se aplecă, la o distanţă conspirativă, zâmbindu-le pe rând, 


atotcunoscător, de parcă ar fi avut de spus ceva secret şi palpitant. 
Ceilalţi doi îşi apropiară scaunele, dar Jezal rămase locului. Nu îl 
interesa câtuşi de puţin să audă despre cine ştie ce târfă cu care se 
culca idiotul ăla. Aţi cunoscut-o pe sora lui West? şopti Brint. 
Fiecare muşchi al lui Jezal înțepeni. Nu e pe măsura celorlalte două, 
fireşte, dar e chiar arătoasă, pentru o fată de rând, şi cred că ar fi 
dornică. 

Brint îşi linse buzele şi îl înghionti pe Jalenhorm în coaste. 
Bărbatul vânjos rânji vinovat, ca un şcolar la o glumă deocheată. 

- O, da. Mi se pare genul de fată dornică, chicoti Kaspa. 

Jezal îşi aşeză pipa pe masă, observând că mâna îi tremura uşor. 
Cealaltă strângea brațul scaunului cu atâta putere încât 
încheieturile degetului îi erau albe. 

- Declar cu tărie, zise Brint, că dacă nu m-aş gândi că maiorul m- 
ar împunge cu sabia, aş fi tentat să-i împung sora cu sabia mea, ce 
ziceţi? Jalenhorm izbucni în râs, împroşcând salivă. Jezal simţi că i 
se zbate un ochi, când Brint îşi îndreptă zâmbetul batjocoritor spre 
el. Ei, Jezal, tu ce crezi? Ai cunoscut-o, nu-i aşa? 

-Ce cred eu? Glasul părea să-i vină de undeva de departe, în 
timp ce se holba la cele trei feţe care rânjeau. Cred că ar trebui să ai 
grijă cum vorbeşti, ticălos nenorocit! 

Acum era în picioare, cu dinţii atât de încleştaţi încât avea 
impresia că vor crăpa. Cele trei zâmbete pâlpâiră şi se stinseră. 
Jezal simţi mâna lui Kaspa pe umăr. 

- Haide, n-a vrut decât... 

Jezal îşi smulse braţul, apucă marginea mesei, răsturnând-o. 
Monede, cărţi, sticle, pahare, toate zburară prin aer şi se 
împrăştiară pe iarbă. Avea sabia în mâna cealaltă, vârâtă, din 
fericire, în teacă, aplecându-se deasupra lui Brint, împroşcându-l cu 
salivă pe faţă. 

— Acum fă bine şi ascultă-mă, ticălos afurisit, mârâi el. Dacă mai 
aud aşa ceva, orice, nu va trebui să-ţi faci griji în privinţa lui West! 
Apăsă mânerul sabiei pe pieptul lui Brint. Te tranşez ca pe un pui 
nenorocit! 

Cei trei bărbaţi se holbară la el, îngroziţi, cu gurile căscate, 
surprinşi de acest acces neaşteptat de violenţă egalată doar de 
propria uimire a lui Jezal. 

- Dar... făcu Jalenhorm. 

— Ce? răcni Jezal, înhăţându-l zdravăn de haină şi trăgându-l pe 
jumătate afară din scaun. Ce naiba zici? 


— Nimic, scânci el, cu mâinile ridicate, nimic. 

Jezal îl lăsă să cadă. Furia se stingea repede. Îi trecu prin minte 
să se scuze, dar când văzu chipul cadaveric al lui Brint, nu-i veniră 
în gând decât cuvintele „mi se pare genul de fată dornică”. 

— Ca! Pe! Un! Pui! Nenorocit! mârâi el din nou, apoi se întoarse 
pe călcâie şi se îndepărtă ţanţoş. 

La jumătatea drumului spre poarta boltită, îşi dădu seama că-şi 
uitase tunica, dar acum nu se mai putea întoarce după ea. Pătrunse 
în întunericul tunelului, coborî câteva trepte şi pe urmă se lipi, fără 
vlagă, de zid, răsuflând greu şi tremurând de parcă tocmai ar fi 
alergat cincisprezece kilometri. Acum înţelegea, de bună seamă, ce 
înseamnă să-ţi ieşi din fire. Până atunci, nici măcar nu-şi dăduse 
seama ce înseamnă, dar acum nu mai încăpea nicio îndoială. 

- Ce naiba a fost asta? 

Glasul şocat al lui Brint răsună încet în tunel, abia audibil peste 
bubuitul inimii lui Jezal. Trebuia să-şi ţină respiraţia ca să audă. 

- Să fiu al naibii dacă ştiu. Jalenhorm, părând şi mai surprins. 
Urmară troncănitul şi scârţâitul aranjatului mesei. Habar n-aveam 
că e aşa de iute la mânie. 

- Bănuiesc că-l frământă multe, zise Kaspa, şovăitor, cu Turnirul 
şi toate astea... 

Brint i-o reteză: 

— Asta nu-i o scuză! 

- Ei, bine, sunt apropiaţi, nu-i aşa? El şi West? Cu toate 
antrenamentele împreună şi, mai ştii, poate că o cunoaşte pe sora 
lui sau ceva... Habar n-am! 

- Mai e o explicaţie, îl auzi Jezal pe Brint spunând, cu glasul 
încordat, de parcă ar fi fost pe cale să rostească o poantă. Poate că e 
îndrăgostit de ea! 

Cei trei izbucniră în râs. Era o glumă bună, da. Căpitanul Jezal 
dan Luthar îndrăgostit, şi de o fată a cărei poziţie socială era atât 
joasă faţă de a lui. Ce idee ridicolă! Ce absurditate! Ce glumă! 

- O, fir-ar să fie! Jezal îşi prinse capul în mâini. Nu-i venea să 
râdă. Cum naiba îşi făcuse una ca asta? Cum? Ce avea fata asta? Era 
arătoasă, desigur, şi isteaţă şi amuzantă şi toate celelalte, dar asta 
nu era o explicaţie. Nu pot s-o mai văd, îşi şopti el. Nu vreau s-o 
mai văd! 

Şi izbi cu pumnul în zid. Hotărârea lui era de neclintit. 
Întotdeauna era. 

Până când următorul bilet veni pe sub uşă. 


Jezal gemu şi se pălmui peste tâmplă. De ce se simţea aşa? De 
ce... — nici măcar nu putea să gândească acel cuvânt — ... o plăcea 
atât de mult? Apoi îşi dădu seama. Ştia de ce. 

Ea nu-l plăcea. 

Acele jumătăţi de zâmbete batjocoritoare. Acele priviri piezişe pe 
care le prindea uneori. Acele glume care tăiau prea aproape de os. 
Fără a mai pune la socoteală exemplele ocazionale de dispreţ făţiş. 
Îi plăceau banii lui, poate. Îi plăcea poziţia lui în lume, desigur. Îi 
plăcea înfăţişarea lui, fără îndoială. Dar, în esenţă, femeia îl 
desconsidera. 

Şi nu mai simţise asta înainte. Presupusese întotdeauna că toată 
lumea îl iubeşte, nu avusese niciodată vreun motiv să se îndoiască 
de faptul că era un bărbat minunat, demn de cel mai înalt respect. 
Dar Ardee nu-l plăcea, îşi dădea seama acum şi asta îl punea pe 
gânduri. În afară de maxilar, fireşte, de bani şi de veşminte, ce 
putea să-ţi placă la el? 

Ea îl trata cu disprețul pe care Jezal ştia că-l merită. Şi nu se mai 
sătura de acest dispreţ. 

— Foarte ciudat! îşi murmură Jezal, pleoştindu-se nefericit pe 
zidul tunelului. Foarte ciudat! 

Asta îl determina să vrea să-i schimbe părerea. 


Sămânţa 


— Cum te simţi, Sand? 

Colonelul Glokta deschise ochii. În cameră era întuneric. La 
naiba, întârziase! 

- La naiba! strigă el, azvârlind deoparte cuverturile şi sărind din 
pat. Am întârziat! 

Îşi înhăţă pantalonii de uniformă, strecurându-şi picioarele 
înăuntru, încheindu-și pe bâjbâite cureaua. 

- Nu-ţi face griji, Sand! Glasul mamei sale era pe jumătate 
liniştitor, pe jumătate nerăbdător. Unde e Sămânţa? 

Glokta se încruntă, vârându-şi cămaşa în pantaloni. 

— N-am timp de aiurelile astea, mamă! De ce crezi mereu că ştii 
ce e mai bine pentru mine? Privi împrejur, după sabie, dar n-o 
vedea. Ştii că suntem în război! 

— Chiar aşa. 

Colonelul ridică privirea, surprins. Era glasul Arhilectorului Sult. 
Două războaie. Unul dus cu foc şi oţel şi altul, dedesubt, un război 
vechi, purtat de mulţi ani. 

Glokta se încruntă. Cum putuse să-l confunde pe bătrânul flecar 
cu mama lui? Şi, oricum, ce căuta în apartamentul lui? Stând pe 
scaun, la picioarele patului şi trăncănind despre vechi războaie? 

— Ce naiba cauţi în apartamentul meu? mârâi colonelul Glokta, şi 
ce-ai făcut cu sabia mea? 

— Unde e Sămânţa? 

Un glas de femeie acum, dar nu al mamei sale. Al altcuiva. Nu-l 
recunoştea. Miji ochii, în întuneric, străduindu-se să vadă cine era 
pe scaun. Putea desluşi un vag contur, dar umbrele erau prea adânci 
ca să-şi dea seama de mai mult. 

- Cine eşti? întrebă aspru Glokta. 

— Cine am fost? Sau ce sunt? Silueta se mişcă, ridicându-se încet, 
lin, din scaun. Am fost răbdătoare, dar sunt femeie, nimic mai mult 
şi anii mi-au măcinat răbdarea. 

— Ce vrei? 

Glasul lui Glokta tremură, subţire şi pierit, în timp ce se dădea 
înapoi. 

Silueta se mişcă, păşind prin raza de lumină dinspre fereastră. 
Silueta unei femei, suplă şi graţioasă, dar umbrele continuau să-i 


ascundă faţa. Teama îl cuprinse deodată şi Glokta se retrase, 
clătinându-se, la perete, ridicând braţul să se apere de femeie. 

— Vreau Sămânţa. O mână palidă se strecură afară şi se închise în 
jurul braţului întins al lui Glokta. O atingere blândă, dar rece. Rece 
ca gheaţa. Glokta tremură, gâfâi, strânse ochii. Am nevoie de ea. N- 
ai cum să ştii câtă nevoie am. Unde este? 

Degetele îl apucară de haine, iuți şi agile, căutând, scotocind, 
vârându-se în buzunare, în cămaşă, atingându-i pielea. Rece. Rece 
ca sticla. 

— Sămânţa? scânci Glokta, aproape paralizat de spaimă. 

— Ştii despre ce vorbesc, schilodule. Unde e? 

- Creatorul a căzut... şopti el. 

Cuvintele ţâşniră, nu ştia de unde. 

-— Ştiu. 

— ... arzând, arzând... 

— Am văzut. 

Faţa era destul de aproape ca să-i simtă răsuflarea pe piele. Rece. 
Rece ca gerul. 

— S-a zdrobit de podul de dedesubt... 

- Îmi amintesc. 

— Au căutat Sămânţa... 

- Da... îi şopti glasul în ureche, nerăbdător. Unde e? 

Ceva îi trecu peste faţă, peste obraz, peste pleoapă, moale şi 
lipicios. O limbă. Rece. Rece ca gheaţa. Îl străbătură fiori. 

— Nu ştiu. N-au putut s-o găsească! 

- N-au putut? Degetele se închiseră pe gâtul lui, strângând, 
strivind, sufocându-l. Reci. Reci ca fierul şi la fel de tari. Crezi că 
ştii ce e durerea, schilodule? Nu ştii nimic! Răsuflarea de gheață îi 
răzui urechea, degetele de gheaţă strângeau, strângeau. Dar pot să- 
ți arăt! Pot să-ţi arăt! 


Glokta ţipă, se zvârcoli, se zbătu. Se chinui să se ridice, rămase 
nemișcat, preţ de o clipă buimacă, apoi piciorul i se îndoi şi 
inchizitorul plonjă în aer. Camera întunecată se învârti în jurul lui 
şi Glokta se prăbuşi pe podea cu un scârţâit dezgustător, cu braţul 
îndoit sub el, lovindu-se cu fruntea de podea. 

Se ridică anevoie, agăţându-se de piciorul patului, împingându-se 
spre perete, fornăind după aer, uitându-se spre scaun cu privirea 
rătăcită, însă nevenindu-i să se uite, de teamă. O rază de lună se 
revărsă prin fereastră, trecând peste aşternuturile mototolite şi peste 


lemnul lustruit al scaunului. Gol 

Iar acum, când bubuitul nebunesc al inimii sale se domolea, când 
răsuflarea se potolea, îşi făcu apariţia durerea. Capul îi plesnea, 
piciorul îi urla, braţul îi zvâcnea uşor. Simţea gust de sânge, ochii îl 
înțepau şi lăcrimau, stomacul i se agita, cuprins de greață şi ametit. 
Scânci, făcu un salt agonizant spre pat, pe urmă se prăbuşi peste 
plapuma scăldată în lumina lunii, istovit, ud de o transpiraţie rece. 

Se auzi o bătaie impetuoasă la uşă. 

— Domnule? Vă simţiţi bine? 

Glasul lui Barnam. Bătaia se auzi din nou. Degeaba. E încuiată. 
Mereu încuiată, dar nu cred c-am să mă mişc. Frost va trebui s-o spargă. 
Dar uşa se dădu în lături şi Glokta îşi umbri ochii în faţa 
neaşteptatei străluciri arămii a lămpii bătrânului servitor. 

— Sunteţi bine? 

— Am căzut, bolborosi Glokta. Braţul... 

Bătrânul servitor se cocoţă în pat, luând cu blândeţe mâna lui 
Glokta şi ridicând mâneca de la cămaşa de noapte. Glokta tresări. 
Barnam plescăi. Avea pe braţ un imens semn roz, care începea deja 
să se umfle şi să se înroşească. 

— Nu cred că e ruptă, zise servitorul, dar ar trebui să aduc un 
medic, în caz de nevoie. 

- Da, da. Îi făcu lui Barnam semn să plece, cu mâna cea bună. 
Adu-l. 

Glokta îl privi pe bătrânul servitor ieşind în grabă, aplecat, pe 
uşă, îl auzi scârţâind pe coridorul îngust de afară, pe scările înguste 
în jos. Auzi uşa din faţă închizându-se cu o bufnitură. Se lăsă 
tăcerea. 

Glokta se uită la sulul pe care-l luase de la Iniţiatul Istoric, încă 
strâns rulat, pe măsuţa de toaletă, aşteptând să-i fie predat 
Arhilectorului. Creatorul a căzut, în flăcări. S-a zdrobit de podul de 
dedesubt. Ciudat, cum părţi din viaţa în stare de veghe pătrund în vise. 
Nordicul ăla blestemat şi intrusa lui. O femeie, şi una rece. Asta trebuie 
că m-a stârnit. 

Glokta îşi frecă uşor braţul, apăsând carnea dureroasă cu 
vârfurile degetelor. Nimic. Doar un vis. Şi, totuşi, ceva nu-i dădea 
pace. Se uită spre uşă. Cheia era în broască, strălucind portocalie în 
lumina lămpii. Nu e încuiată, şi, totuşi, trebuie s-o fi încuiat. O încui 
întotdeauna. Glokta se uită iarăşi la scaunul gol. Ce-a spus ucenicul 
ăla idiot? Magia vine din Cealaltă Parte. Din lumea de dedesubt. Din 
Iad. 


Cumva, în clipa aceea, după acel vis, nu părea atât de greu de 
crezut. Teama creştea iarăşi în el, acum era singur. Întinse mâna cea 
bună către scaun. Răcoros, dar nu rece. Nu rece. Nu e nimic aici. Îşi 
retrase încet mâna şi îşi legănă mâna care îi pulsa. Nimic. Gol. 

Un vis. 


— Ce naiba aţi păţit? 

Glokta îşi sugea, chinuit, gingiile. 

-Am căzut din pat. Îşi scărpină absent încheietura, prin 
veşminte. Până acum o clipă, pulsase îngrozitor, dar priveliştea din 
faţa lui îi împinsese durerea într-un colţ al minţii. Aş fi putut s-o 
pățesc mai rău. Mult mai rău. Nu e o privelişte frumoasă. Deloc. 

- Fireşte că nu. Severard părea cât se poate de dezgustat, cu 
jumătate din faţă acoperită. Era să vomit când am văzut-o. Doamne! 

Glokta privi în jos, încruntându-se, la scena măcelului, 
sprijinindu-se cu o mână de un trunchi de copac şi dând la o parte 
ferigile cu vârful bastonului, ca să vadă mai bine. 

— Suntem siguri că e un bărbat? 

— Ar putea fi o femeie. Om, oricum. Acela e un picior. 

- Ah, aşa e. Cum a fost găsit? 

- El l-a găsit. Severard făcu semn cu capul către un grădinar, 
palid la faţă şi cu privirea pierdută, aşezat pe pământ lângă o baltă 
mică de vomă care se usca în iarbă. Printre copacii de aici, ascuns 
de tufişuri. Se pare că cine l-a omorât a încercat să-l ascundă, dar 
nu de mult. E proaspăt. Într-adevăr, nu miroase aproape deloc şi s-au 
adunat doar câteva muşte. Foarte proaspăt, poate chiar de aseară. S-ar 
fi putut să nu-l găsească nimeni zile în şir, dar cineva a cerut tăierea 
unuia dintre aceşti copaci. Împiedica lumina sau aşa ceva. Aţi mai 
văzut aşa ceva? 

Glokta ridică din umeri. 

-În Englia, cândva, înainte de venirea ta. Unul dintre 
condamnaţi a încercat să evadeze. A reuşit să fugă câţiva kilometri, 
apoi a murit de frig. Un urs a făcut ce-a vrut cu trupul lui. A fost un 
prăpăd, dar nici pe departe ca acesta. 

— Nu-mi închipui pe nimeni îngheţând noaptea trecută. A fost 
cald ca-n iad. 

- Hm, făcu Glokta. Dacă în iad e cald. Întotdeauna am crezut că 
trebuie să fie frig. Un frig de gheaţă. Oricum, în Agriont sunt puţini 
urşi. Avem vreun indiciu pentru identificarea acestei... — îşi flutură 
bastonul către cadavru - ... persoane. 


- Niciunul. 

- Lipseşte cineva? A fost dat dispărut? 

— Nu, din câte am auzit. 

— Aşadar, nu avem nici cea mai vagă idee cine e victima noastră? 
De ce naiba ne interesează? Nu avem un mag fals de urmărit? 

- Tocmai asta e. Noile lor locuinţe sunt acolo. Degetul înmănuşat 
al lui Severard arătă către o clădire, la nici douăzeci de paşi 
distanţă. Îi urmăream când a ieşit asta la iveală. 

Glokta ridică o sprânceană. 

- Înţeleg. Şi bănuieşti vreo legătură, nu? Practicianul ridică din 
umeri. Intruşi misterioşi în toiul nopţii, criminali îngrozitori chiar la 
uşa lor. Oaspeţii noştri atrag necazurile ca rahatul muştele. 

— Ha! făcu Severard, alungând o muscă cu mâna-i înmănuşată. 
M-am ocupat şi de cealaltă treabă. Bancherii ăia. Valint şi Balk. 

Glokta ridică privirea: 

- Zău? Şi? 

- Şi, nu prea multe. O instituţie veche. Foarte veche şi foarte 
respectată. Biletele lor de bancă sunt bune ca aurul printre 
negustori. Au sedii peste tot în Midderland, Englia, Starikland, în 
Westport şi Dagoska. Chiar şi în afara Uniunii. Oameni puternici, 
negreşit. Tot felul de indivizi le datorează bani, îmi închipui. Ciudat 
lucru, totuşi, nimeni nu pare să fi întâlnit vreodată un Valint sau un 
Balk. Dar ce poţi şti cu băncile, nu? Le plac secretele. Vreţi să mai 
sap? 

Ar putea fi periculos. Foarte periculos. Dacă săpăm prea adânc, s-ar 
putea să ne săpăm singuri mormintele. 

- Nu, mai bine o lăsăm baltă. Deocamdată. Ţine-cţi, totuşi, 
urechile ciulite! 

— Urechile mele sunt mereu ciulite, şefu'. Aşadar, ce-aţi vrea 
pentru Turnir? 

Glokta îi aruncă practicianului o privire piezişă: 

- Cum te poţi gândi la aşa ceva, cu asta în faţă? 

Practicianul ridică din umeri: 

— Nu-i face niciun rău, nu-i aşa? Glokta se uită înapoi la trupul 
mutilat. Bănuiesc că n-are ce să-i mai facă. Haideţi, ar trebui să ştiţi, 
Luthar sau Gorst? 

— Gorst. Sper să-l taie pe micul ticălos în două. 

— Zău? Lumea spune că e un bou împiedicat. Are noroc, atâta tot. 

- Ei, bine, eu zic că e un geniu, spuse Glokta. În câţiva ani, toţi 
vor duela ca el, dacă asta se poate numi duel. Ţine minte ce spun. 


— Gorst, ziceţi? Poate c-am să pun un mic rămăşag. 

— Aşa să faci. Dar, între timp, ai face bine să strângi mizeria asta 
şi s-o duci la Universitate. Ia-l pe Frost să-ţi dea o mână de ajutor, 
are stomacul rezistent. 

- La Universitate? 

— Păi, nu putem s-o lăsăm pur şi simplu aici. Vreo doamnă 
distinsă care face o plimbare prin parc ar putea avea un şoc 
îngrozitor. Severard chicoti. Şi poate că ştiu pe cineva care ar putea 
să aducă puţină lumină în acest mic mister. 


— Ai făcut o descoperire deosebit de interesantă, Inchizitorule. 
Iniţiatul Naturalist îşi întrerupse munca şi se uită la Glokta, cu un 
ochi mărit enorm prin lentila-i scânteietoare. O descoperire 
fascinantă, murmură el, revenind la cadavru, cu instrumentele sale, 
ridicând, împungând, răsucind, privind cu ochii mijiţi carnea 
sclipitoare. 

Glokta îşi roti privirea prin laborator, strâmbându-şi buza cu 
dezgust. Borcane de felurite dimensiuni se înşirau pe doi dintre cei 
patru pereţi, pline de bucăţi plutitoare de carne murată. Glokta 
recunoscu unele dintre acele bucăţi ca fiind părţi de trup uman, 
altele nu le recunoştea. Până şi el se simţea uşor tulburat în mijlocul 
macabrei expoziţii. Mă întreb cum s-a ales Kandelau cu toate astea. 
Oare musafirii lui sfârşesc dezmembraţi, plutind într-o mulţime de 
borcane de tot felul? Oare aş putea deveni un specimen interesant? 

- Fascinant. Iniţiatul lărgi cureaua lentilei şi şi-o cocoţă în vârful 
capului, frecând cercul roz pe care i-l lăsase în jurul ochiului. Ce-mi 
puteţi spune despre asta? 

Glokta se încruntă. 

— Am venit aici să aflu ce-mi poţi spune tu mie despre asta! 

- Desigur, desigur. Kandelau îşi ţuguie buzele. Păi, ăă, cât despre 
sexul nefericitului nostru amic, ăă... 

Glasul i se stinse. 

- Ei? 

- He-he, păi, ăă, organele care ne-ar îngădui să stabilim cu 
uşurinţă... — şi arătă spre carnea de pe masă, scăldată în lumina 
crudă a lămpilor strălucitoare -— ... lipsesc. 

— Şi ăsta e rezultatul investigaţiei tale? 

- Păi, mai sunt şi alte lucruri: degetul mijlociu al unui bărbat este 
de obicei mai lung decât arătătorul, ceea ce nu e neapărat aşa la o 
femeie, dar, hm, rămăşiţa noastră nu are toate degetele necesare 


pentru a face o asemenea apreciere. Cât despre sex, aşadar, fără 
degete, suntem chiar neputincioşi. 

Iniţiatul chicoti la propria-i glumă. Glokta nu. 

— Tânăr sau bătrân? 

— Păi, ăă, mă tem că asta, iarăşi, e destul de dificil de stabilit. 
Ăă... — şi iniţiatul bătu cu cleştii în cadavru -— dinţii sunt în stare 
bună şi, hm, asemenea rămăşiţe de piele par a corespunde unei 
persoane mai tinere, dar, ăă, asta e doar, hm, hm... 

— Aşadar, ce-mi poţi spune despre victimă? 

- Ăă, păi... nimic. Şi zâmbi, cu un aer de scuză. Dar am făcut 
câteva descoperiri interesante în privința cauzei morţii. 

— Serios? 

— O, da, uitaţi-vă aici. 

Aş prefera să nu mă uit. Glokta şontâcăi prudent spre masa de 
lucru, privind locul pe care i-l indica bătrânul. 

— Vedeţi aici? Forma unei răni? 

Iniţiatul zgândări bucata de cartilagiu. 

— Nu, nu văd, răspunse Glokta. Mie totul mi se pare o rană enormă. 

Bătrânul se aplecă spre el, cu ochii mari. 

— Uman, spuse el. 

— Ştim că e uman! Acesta e un picior! 

— Nu! Nu! Urmele de dinţi, uitaţi... sunt mușcături umane! 

Glokta se încruntă. 

— Muşcături... umane? 

- Categorie! Zâmbetul radios al lui Kandelau era chiar nepotrivit 
cu împrejurările. Şi cu subiectul, aş crede. Acest individ a fost muşcat 
de moarte de către o altă persoană şi, hm, hm, după toate 
probabilitățile — şi arătă triumfător spre mormanul de carne de pe 
masă — având în vedere natura incompletă a rămășițelor... parţial 
mâncat! 

Glokta se holbă o clipă la bătrân. Mâncat? Mâncat? De ce trebuie 
ca fiecare răspuns să ridice alte zece întrebări? 

— Asta vrei să-i spun Arhilectorului? 

Iniţiatul râse nervos. 

— Păi, hm, hm, acestea sunt faptele, după cum le văd eu... 

— O persoană neidentificată, poate bărbat, poate femeie, tânără 
sau bătrână, a fost atacată în parc de către un agresor necunoscut, 
muşcată de moarte, la două sute de paşi de palatul regelui şi 
parţial... mâncată? 

-Ăă... 


Kandelau aruncă o privire neliniştită spre intrare. Glokta se 
întoarse să vadă şi se încruntă. O altă persoană se afla acolo, una pe 
care n-o auzise intrând. O femeie, stând în umbră, la marginea 
strălucitoarei lumini a lămpii, cu braţele încrucişate. O femeie 
înaltă, cu părul scurt, ţepos şi o mască neagră pe faţă, fixându-i cu 
privirea pe Glokta şi pe iniţiat, prin ochii îngustaţi. O practiciană. 
Dar nu una pe care o recunosc şi femeile sunt o mare raritate în 
Inchiziţie. Aş fi crezut... 

- Bună ziua, bună ziua! 

Un bărbat intră brusc pe uşă, sfrijit, chel, cu o haină lungă şi 
neagră şi un mic zâmbet afectat pe faţă. Un bărbat dezagreabil de 
cunoscut. Goyle, lua-l-ar naiba. Noul nostru Superior de Adua, sosit, în 
sfârşit. Grozavă veste! 

- Inchizitor Glokta, toarse el, ce plăcere nemărginită să te revăd. 

— Asemenea, Superior Goyle. Ticălosule. 

Alte două siluete îl urmară îndeaproape pe zâmbitorul Superior, 
făcând ca odăiţa strălucitoare să pară de-a dreptul aglomerată. Unul 
era un kantic oacheş, cu un cercel mare de aur în ureche, celălalt 
era un monstru de om al Nordului, cu o faţă ca o lespede de piatră. 
Aproape că fu nevoit să se aplece ca să se îndese pe uşă. Amândoi 
erau mascaţi şi îmbrăcaţi din cap până-n picioare în veşmintele 
negre ale practicienilor. 

— Aceasta este Practiciana Vitari, chicoti Goyle, arătând spre 
femeia roşcată, care alunecase spre borcane şi se uita în ele, pe 
rând, bătând în sticlă şi făcând specimenele să se clatine. Iar aceştia 
sunt Practicienii Halim — omul Sudului trecu sfios pe lângă Goyle şi 
pătrunse în încăpere, cu ochii ageri ţâşnind de colo-colo — şi Byre. 
Monstruosul om al Nordului îşi coborî privirea spre Glokta, din 
apropierea tavanului. În ţara lui i se spune Spărgătorul de Piatră, îţi 
dai seama? Dar nu cred că asta va funcţiona aici, ce zici, Glokta? 
Practicianul Spărgător de Piatră, îţi poţi imagina? Râse încetişor, 
clătinând din cap. 

Şi asta e Inchiziția? Nu ştiam că a venit circul în oraş. Mă întreb 
dacă stau unii pe umerii celorlalţi. Sau dacă sar prin cercuri de foc. 

— O selecţie remarcabil de diversă, remarcă Glokta. 

- O, da, râse Goyle. I-am ales de pe unde m-au purtat paşii, nu-i 
aşa, prieteni? Femeia ridică din umeri, în timp ce umbla în jurul 
borcanelor. Practicianul oacheş înclină capul. Nordicul impunător 
rămase pur şi simplu neclintit. De pe unde m-au purtat paşii! chicoti 
Goyle, de parcă toţi ceilalţi ar fi râs cu el. Şi mai am mulţi alţii! A 


fost o perioadă straşnică, o declar cu tărie! Îşi şterse o lacrimă de 
voioşie din ochi şi se îndreptă către masa din mijlocul încăperii. 
Părea că totul e o sursă de distracţie pentru el, chiar şi ceea ce se 
afla acolo. Dar ce-i asta? Un cadavru, dacă nu mă înşel. Goyle ridică 
brusc privirea, cu ochii scânteind. Un cadavru? O moarte în oraş? 
Ca Superior de Adua, asta nu cumva e de competenţa mea? 

Glokta se înclină. 

— Fireşte. Nu ştiam că aţi sosit, Superior Goyle. De asemenea, am 
simţit că circumstanțele neobişnuite ale acestei... 

— Neobişnuite? Nu văd nimic neobişnuit. 

Glokta rămase tăcut. Ce joc joacă acest nătărău hlizit? 

— Cu siguranţă, veţi fi de acord că violenţa este în acest caz... 
nemaiîntâlnită. 

Goyle ridică teatral din umăr. 

— Câini. 

— Câini? întrebă Glokta, incapabil să treacă peste asta. Animale 
domestice înnebunite, după părerea voastră, sau câini sălbatici, care 
au escaladat zidurile? 

Superiorul doar zâmbi. 

- Cum preferi, Inchizitorule. Cum preferi. 

— Mă tem că e imposibil să fi fost câini, începu să explice pompos 
Iniţiatul Naturalist. Tocmai îi spuneam Inchizitorului Glokta... 
aceste urme de aici şi acelea de pe piele, vedeţi? Sunt mușcături 
umane, neîndoielnic... 

Femeia se îndepărtă de borcane, apropiindu-se tot mai mult de 
Kandelau şi aplecându-se spre el până când masca îi ajunse la doar 
câţiva centimetri de nasul lui coroiat. Glasul Iniţiatului se stinse 
încet. 

- Câini, şopti ea, apoi îi lătră în faţă. 

Iniţiatul sări la o parte. 

- Ei, bine, presupun că se poate să mă fi înşelat... desigur. 

Se ciocni de pieptul enorm al nordicului, care înaintase cu o 
surprinzătoare viteză, pentru a se poziţiona exact în spatele lui. 
Kandelau se răsuci încet, ridicând o privire mirată. 

— Câini, repetă uriaşul. 

— Câini, câini, câini, mormăi bărbatul din Sud, cu un accent 
îngroşat. 

- Desigur, scânci Kandelau, câini, desigur, ce necugetat am fost! 

- Câini! strigă Goyle, încântat, aruncându-şi mâinile în aer. 
Misterul e rezolvat! 


Spre uluirea lui Glokta, doi dintre cei trei practicieni începură să 
aplaude politicos. Femeia rămase liniştită. N-am crezut niciodată că- 
mi va fi dor de Superiorul Kalyne, dar dintr-odată sunt copleşit de 
nostalgie. Goyle se întoarse încet, făcând o plecăciune adâncă. 

- Prima mea zi aici şi deja mă obişnuiesc cu munca! Puteţi să-l 
îngropaţi, spuse el, arătând către cadavru şi zâmbindu-i larg 
înfricoşatului iniţiat. Cel mai bine să fie îngropat, nu? Se uită spre 
omul Nordului. Înapoi în ţărână, cum se spune în ţara ta! 

Masivul practician nu dădea nici cel mai vag semn că auzise pe 
cineva vorbind. Kanticul stătea acolo, răsucindu-şi cercelul prin 
ureche, iar şi iar. Femeia se uita în jos la cadavrul de pe masă, 
adulmecându-l prin mască. Iniţiatul Naturalist stătea cu spatele la 
borcanele lui, năduşind din abundență. 

Destul cu pantomima asta. Am treabă de făcut. 

- Fi, bine zise Glokta băţos, şontâcăind spre uşă, misterul e 
rezolvat. Nu mai aveţi nevoie de mine. 

Superiorul Goyle se întoarse să se uite la el, cu buna dispoziţie 
pierită dintr-odată. 

— Nu! şuieră el, cu ochii mici şi furioşi aproape ieşindu-i din cap. 
Nu mai avem... nevoie... de tine! 


Să nu pui niciodată prinsoare cu un mag 


Logen stătea în soarele fierbinte, gârbovit pe banca lui şi asuda. 
Hainele ridicole nu-l ajutau să scape de năduşeală sau, de fapt, nu-l 
ajutau la nimic. Tunica nu fusese croită ca să te poţi aşeza şi pielea 
ţeapănă îi săpa dureros între picioare, ori de câte ori încerca să se 
mişte. 

- Afurisenia naibii, mârâi el, trăgând de haină a douăzecea oară. 

Quai nu părea nici el mai în largul lui în veşmântul său magic — 
scânteierile de aur şi argint ale simbolurilor doar îi făceau faţa să 
pară mai bolnăvicioasă şi mai palidă, ochii mai bulbucaţi şi mai 
spasmodici. Nu scosese un cuvânt toată dimineaţa. Dintre cei trei, 
doar Bayaz părea să se simtă bine, rotindu-şi privirea radios spre 
mulțimile clocotitoare de pe bănci, cu soarele strălucindu-i pe 
scăfârlia bronzată. 

Se remarcau în mijlocul publicului forfotitor ca nişte fructe 
putrezite şi păreau la fel de populari. Cu toate că băncile erau 
ticsite, în jurul celor trei se formase un mic spaţiu tensionat unde 
nimeni nu voia să se aşeze. 

Zgomotul era şi mai copleşitor decât căldura şi mulțimile. Lui 
Logen îi vâjâiau urechile din pricina gălăgiei. Abia se stăpânea să 
nu şi le acopere cu mâinile şi să nu se arunce sub bancă. Bayaz se 
aplecă spre el. 

— Aşa au fost şi duelurile tale? 

Magul fu nevoit să strige, deşi gura îi era aproape lipită de 
urechea lui Logen. 

- Înî! 

Nici măcar atunci când Logen luptase cu Rudd Treicopaci, când o 
bună parte din armata lui Bethod se aşezase într-un larg semicerc, 
să privească, strigând şi urlând şi lovind cu armele în scuturi, când 
zidurile Uffrithului de deasupra lor fuseseră înţesate de privitori, 
publicul lui nu fusese nici pe jumătate atât de numeros ori de 
gălăgios. Şi nu mai mult de treizeci de oameni îl priviseră 
omorându-l pe Shama Inimă-de-Piatră, omorându-l şi apoi 
măcelărindu-l ca pe un porc. Logen tresări, se înfioră şi îşi vâri şi 
mai mult capul între umeri, când îşi aduse aminte. Spintecând, 
spintecând şi lingându-şi sângele de pe degete, în timp ce Copoiul 
se holba cu oroare şi Bethod râdea şi îl încuraja. Simţea şi acum 


gustul sângelui. Se cutremură şi se şterse la gură. 

Atunci, fuseseră mult mai puţini oameni şi, totuşi, mizele mult 
mai mari. Vieţile luptătorilor, în primul rând şi stăpânirea 
pământului, satelor, oraşelor, viitorul unor clanuri întregi. Când se 
luptase cu Tul Duru, nu-l priviseră mai mult de o sută, dar poate că 
întreaga soartă a Nordului se schimbase în acea însângerată 
jumătate de oră. Dacă ar fi pierdut atunci, dacă l-ar fi omorât 
Capdetunet, oare lucrurile ar mai fi fost la fel? Dacă Dow cel Negru 
sau Harding Ursuzul sau oricare dintre ceilalţi l-ar fi aruncat în 
noroi, oare Bethod ar mai fi avut acum un colan de aur şi şi-ar fi 
spus rege? Oare această Uniune ar mai fi în război cu Nordul? Îl 
durea capul, la gândul acesta. Îl durea şi mai mult. 

- Te simţi bine? îl cercetă Bayaz. 

- Îhî, mormăi Logen, însă tremura, în plină arşiţă. Ce căutau aici 
toţi aceşti oameni? Doar să se amuze. Puţini ar fi găsit duelurile lui 
Logen foarte amuzante, în afară de Bethod, poate. Puţini alţii. Nu e 
ca la luptele mele, murmură el pentru sine. 

- Ce anume? întrebă Bayaz. 

— Nimic. 

Bătrânul zâmbi mulţimii, scărpinându-şi barba scurtă şi căruntă. 

— Cine crezi că va învinge? 

La drept vorbind, lui Logen nu-i prea păsa, dar se gândi că era 
bine să-şi lase deoparte amintirile. Privi cu atenţie ţarcul unde se 
pregăteau cei doi luptători, nu departe de locul unde şedea el. 
Tânărul chipeş şi trufaş pe care-l întâlniseră la poartă era unul 
dintre ei. Celălalt era voinic şi puternic, cu un gât gros şi un aer 
aproape plictisit. 

Logen ridică din umeri. 

- Nu ştiu nimic despre treaba asta. 

— Ce, tu? Sângerosul Nouă? Un campion care a luptat în zece 
lupte şi a câştigat? Cel mai temut om din Nord? Nicio opinie? 
Duelul e, în mod sigur, la fel în toată lumea! 

Logen tresări şi îşi linse buzele. Sângerosul Nouă. Asta era 
departe, în trecut, dar nu destul de departe pentru cei ca el. Simţea 
şi acum în gură gust de metal, de sare, de sânge. Să atingi un om cu 
o sabie sau să-l spinteci nu e nici pe departe acelaşi lucru, dar Logen 
îi examină din nou pe cei doi adversari. Tânărul trufaş îşi suflecă 
mânecile, îşi atinse degetele picioarelor, îşi răsuci trupul într-o 
parte şi-n alta, îşi roti braţele, ca pe nişte morişti, urmărit de un 
bătrân soldat încruntat într-o impecabilă uniformă roşie. Un bărbat 


înalt, cu aer îngrijorat, îi înmână două săbii, una mai lungă decât 
cealaltă, şi luptătorul le învârti în aer, în faţa lui, cu o 
impresionantă viteză, cu lamele sclipind. 

Adversarul lui stătea acolo, sprijinit de marginea de lemn a 
îngrăditurii sale, întinzându-şi gâtul de taur dintr-o parte în alta, 
fără prea multă grabă, aruncând priviri leneşe împrejur. 

— Cine e cine? întrebă Logen. 

- Idiotul înfumurat de la poartă e Luthar. Cel pe jumătate 
adormit e Gorst. 

Era limpede pe cine prefera mulţimea. Numele lui Luthar putea fi 
auzit adesea în hărmălaie şi fiecare mişcare a săbiilor lui suple era 
întâmpinată cu strigăte şi bătăi din palme. Părea agil, iute de mână 
şi isteţ, dar era ceva primejdios în aşteptarea greoaie a adversarului 
său voinic, ceva întunecat în ochii lui acoperiţi de pleoape grele. 
Logen ar fi preferat să se lupte cu Luthar, cu toată iuţeala lui. 

— Socotesc că Gorst. 

— Gorst, zău? Ochii lui Bayaz scânteiară. Ce zici de-un mic 
rămăşag? 

Logen auzi un şuierat ascuţit dinspre Quai. 

- Nu pune niciodată rămăşag cu un mag, şopti ucenicul. 

Asta nu păru să conteze prea mult pentru Logen. 

— Pe ce naiba pot să pun eu rămăşag? 

Bayaz ridică din umeri. 

- Ei, bine, hai să zicem, pur şi simplu, pe onoare! 

- Dacă vrei. 

Logen nu avusese niciodată prea multă onoare, iar puţina pe care 
o avea, putea s-o piardă liniştit. 


- Bremer dan Gorst! 

Aplauzele răzlețe fură înăbuşite de o avalanşă de fluierături şi 
huiduieli, în timp ce bivolul îşi târa picioarele către semnul său, cu 
ochii pe jumătate închişi aplecaţi în pământ, cu săbiile mari, grele, 
atârnându-i din mâinile mari, grele. Între părul lui scurt şi gulerul 
cămăşii, acolo unde ar fi trebuit să-i fie gâtul, nu era nimic, decât o 
cută groasă de muşchi. 

— Nemernic hidos! murmură Jezal în barbă, privindu-l cum se 
îndepărtează. Nemernic afurisit, idiot şi hidos. 

Dar înjurăturile lui erau lipsite de convingere, chiar şi pentru 
propriile-i urechi. Îl urmărise luptând trei runde şi demolând trei 
adversari buni. Unul dintre ei mai avea încă de zăcut la pat, şi după 


o săptămână. Jezal se antrenase în ultimele câteva zile anume 
pentru a contracara stilul grosolan al lui Gorst: Varuz şi West 
învârtind în faţa lui cozi mari de mături, iar el ferindu-se într-o 
parte şi-n alta. Nu o dată unul dintre ei îl atinsese şi Jezal suferea şi 
acum din pricina vânătăilor. 

— Gorst? sugeră arbitrul, cu glas tânguitor, străduindu-se să 
smulgă publicului câteva aplauze, dar nimeni nu se lăsa influenţat. 

Huiduielile doar deveniră mai sonore, însoţite de înțepături şi 
insulte, când Gorst îşi ocupă locul la semn. 

- Bou grosolan! 

- Întoarce-te la ferma ta şi trage la plug! 

- Bremer bruta! 

Şi altele asemenea. 

Mulțimea se întindea în spate, mai în spate, la nesfârşit. Toţi erau 
acolo. Toţi, din lumea întreagă, parcă. Toţi oamenii de rând din 
oraş, de jur împrejurul marginilor îndepărtate. Toţi gentilomii, 
meşteşugarii şi negustorii, înghesuiți pe băncile din mijloc. Fiecare 
nobil din Agriont, bărbat sau femeie, în rândurile din faţă, de la 
ultimii fii ai unor nulităţi de viţă nobilă până la marii magnați ai 
Consiliilor Deschis şi Închis. Loja regală era plină: Regina, cei doi 
prinți, Lordul Hoff, Prinţesa Terez. Regele chiar părea treaz de data 
aceasta, o adevărată onoare, rotindu-şi cu uimire ochii bulbucaţi. 
Acolo, undeva, se aflau tatăl şi fraţii lui Jezal, prietenii şi camarazii, 
toate cunoştinţele, mai mult sau mai puţin, şi Ardee, spera el, 
privind... 

Una peste alta, era un public impresionant. 

- Jezal dan Luthar! răcni arbitrul. 

Bolboroseala fără noimă a mulţimii se ridică într-o furtună de 
urale, un val tunător de ovaţii. Strigătele şi urletele spectatorilor 
răsunau în întreaga arenă, făcându-i capul să bubuie. 

- Haide, Luthar! 

- Luthar! 

- Distruge-l pe ticălos! 

Şi altele asemenea. 

— Du-te, Jezal, îi şopti Mareşalul Varuz în ureche, bătându-l pe 
spate şi împingându-l uşor către cerc. Şi succes! 

Jezal păşea năuc, cu zgomotul mulţimii izbindu-i urechile până 
când avu impresia că-i va exploda capul. Antrenamentele ultimelor 
luni îi trecură ca un fulger prin minte. Alergările, înotul, exerciţiile 
cu drugul greu. Duelurile, bârna, exerciţiile nesfârşite. Pedeapsa, 


studiul, transpiraţia, durerea. Doar ca să poată fi aici. Şapte runde. 
Primul din patru. Totul se reducea la asta. 

Îşi ocupă locul vizavi de Gorst şi se uită în ochii aceia cu pleoape 
grele. Îi întoarseră privirea, reci şi calmi, uitându-se, parcă, dincolo 
de el, ca şi cum n-ar fi fost acolo. Asta îl irită şi îşi alungă gândurile 
din minte, înălţându-şi bărbia nobilă. Nu avea de gând, nu putea să- 
l lase pe acest bădăran să-l învingă. Avea să le arate tuturor acestor 
oameni rangul lui, dibăcia lui, bărbăţia lui. Era Jezal dan Luthar. 
Avea să câştige. Era un fapt incontestabil. Ştia asta. 

— Începeţi. 

Prima lovitură îl trimise învârtindu-se, distrugându-i încrederea, 
echilibrul şi, mai grav, încheietura. Îl urmărise pe Gorst în luptă, 
desigur, dacă putea fi astfel numită, aşa că ştia că avea să-l atace 
fluturându-şi sabia, dar nimic nu l-ar fi putut pregăti pentru acel 
prim contact. Mulțimea icni odată cu el, când se dădu înapoi, 
împleticindu-se. Toate planurile sale atent ticluite, toate sfaturile lui 
Varuz, cu grijă formulate, se topiră în aer. Jezal se crispă de durere 
şi şoc, cu braţul încă vibrând din cauza forţei acelei teribile lovituri, 
cu urechile încă răsunând de trosnetul ei, cu gura atârnând deschisă 
şi genunchii tremurând. 

Nu era nici pe departe cel mai promițător început, dar 
următoarea lovitură veni în forță după prima, căzând cu o putere şi 
mai mare. Jezal săltă într-o parte şi se îndepărtă, încercând să lase 
loc între ei şi să-şi acorde timp. Dar Gorst nu avea de gând să-i 
acorde timp. Scotea deja alt mârâit răguşit, cu sabia lui pornită deja 
în următoarea arcuire irezistibilă. 

Jezal se ferea când putea, para când nu putea. Îl dureau deja 
încheieturile din pricina neîntreruptei ciomăgeli. Pentru început, 
spera că Gorst avea să obosească. Nimeni nu putea să arunce multă 
vreme, încoace şi încolo, acele bucăţi imense de metal, aşa cum 
făcea el. Curând, ritmul sălbatic avea să-şi ia obolul de la bărbatul 
voinic şi Gorst avea să încetinească, să se moleşească şi armele grele 
aveau să-şi piardă veninul. Atunci Jezal avea să riposteze stăruitor, 
să-şi hăituiască adversarul şi să câştige. Mulțimea avea să dărâme 
Agriontul cu uralele ei. O poveste clasică despre o victorie 
împotriva aşteptărilor. 

Numai că Gorst nu obosea. Era o maşină. După câteva minute, 
încă nu dădea nici cel mai vag semn de oboseală în ochii aceia 
acoperiţi de pleoape grele. Jezal nu vedea aproape nicio emoție, în 
timpul rarelor momente când îndrăznea să-şi desprindă ochii de la 


acele săbii scânteietoare. Sabia lungă se rotea, se rotea, se rotea în 
cercuri sălbatice, iar sabia scurtă era mereu prezentă, să 
contracareze plăpândele eforturi pe care le putea face Jezal printre 
lovituri, fără să şovăie sau să coboare măcar un centimetru. Puterea 
loviturilor nu scăzu, mârâielile ieşeau din gâtlejul lui Gorst cu 
aceeaşi vigoare. Mulțimea nu avea niciun motiv să ovaţioneze şi 
doar mormăia cu furie. Jezal începu să-şi simtă picioarele tot mai 
încete, să simtă sudoarea care-i sălta de pe frunte, să simtă săbiile 
alunecându-i din mâini. 

Vedea de la o poştă ce avea să urmeze, dar n-avea ce să facă. Se 
retrăsese până când ieşise din cerc. Blocase şi parase loviturile până 
când îi amorţiseră degetele. De data aceasta, când ridică braţul 
chinuit de durere, urmat de scrâşnetul de metal pe metal, un picior 
obosit îi alunecă şi Jezal căzu, scâncind, afară din cerc, prăvălindu- 
se pe-o parte, cu sabia scurtă zburându-i dintre degete. Faţa i se izbi 
de pământ şi Jezal luă o gură grăunţoasă de nisip. Era o cădere 
dureroasă şi stânjenitoare, dar se simţea prea obosit şi prea dărâmat 
ca să fie prea dezamăgit. Era aproape uşurat că supliciul acela se 
sfârşise, fie şi doar pentru o clipă. 

- Unu pentru Gorst! strigă arbitrul. 

O  răpăială de aplauze firave fu strivită sub huiduieli 
batjocoritoare, dar bărbatul vânjos nu părea să observe, târşâindu-şi 
picioarele înapoi la semn, cu capul plecat şi pregătindu-se deja 
pentru următoarea rundă. 

Jezal se rostogoli încet pe mâini şi genunchi, îndoindu-şi braţele 
chinuite şi ridicându-se fără grabă. Avea nevoie de un moment să 
respire şi să se pregătească, să găsească o strategie. Gorst îl aşteptă, 
tăcut, neclintit. Jezal îşi şterse nisipul de pe cămaşă, cu mintea 
gonind. Cum să-l înfrângă? Cum? Păşi prudent înapoi la semnul său 
şi ridică săbiile. 

— Începeţi! 

De data aceasta Gorst se năpusti cu şi mai multă vigoare, lovind 
în stânga şi-n dreapta de parcă ar fi secerat grâu, făcându-l pe Jezal 
să danseze de jur împrejurul cercului. O lovitură trecu atât de 
aproape în stânga lui încât îi simţi suflul pe obraz. Următoarea îl 
rată la o distanță la fel de mică, în dreapta. Apoi Gorst dădu o 
lovitură laterală, spre cap, şi Jezal văzu o breşă. Se aplecă sub sabie, 
convins că lama i-a tăiat părul din vârful testei. Se apropie, când 
sabia lungă şi grea ţâşni înapoi, cât pe ce să atingă faţa arbitrului, 
când săltă în spate, lăsându-l pe Gorst fără apărare în partea 


dreaptă. 

Jezal se năpusti spre nemernicul vânjos, sigur că, în sfârşit, 
reuşise, ştiind că egalase. Dar Gorst îi prinse lovitura cu sabia scurtă 
şi o înlătură, iar gărzile celor două săbii scârţâiră şi apoi se 
încleştară. Jezal lovi spre el fără milă, cu sabia scurtă, dar, cumva, 
Gorst îl blocă din nou, aducându-şi cealaltă sabie tocmai la timp, 
prinzând arma lui Jezal şi ţinând-o chiar lângă piept. 

Preţ de o clipă, cele patru săbii ale lor se încleştară, cu mânerele 
scrâşnind, iar feţele celor doi erau doar la câţiva centimetri una de 
alta. Jezal mârâia ca un câine, dezvelindu-şi dinţii, cu muşchii feţei 
o mască rigidă. Trăsăturile aspre ale lui Gorst nu trădau nicio urmă 
de efort. Arăta ca un om care îşi făcea nevoile, implicat într-o 
sarcină mundană şi uşor dezagreabilă care pur şi simplu trebuia 
îndeplinită cât mai repede cu putinţă. 

Preţ de o clipă, săbiile lor se încleştară şi Jezal împingea cu 
fiecare strop de putere, cu fiecare muşchi îndelung antrenat 
contractându-se, cu picioarele apăsându-se în pământ, cu stomacul 
încordându-se să răsucească braţele, cu braţele încordându-se să 
împingă palmele, cu palmele strânse cu îndârjire pe mânerele 
săbiilor. Fiecare muşchi, fiecare fibră, fiecare tendon. Ştia că avea o 
poziţie avantajoasă, că bărbatul vânjos îşi pierduse echilibrul, 
numai de-ar putea să-l împingă un pas înapoi... un centimetru... 

Preţ de o clipă, săbiile lor se încleştară, apoi Gorst îşi coborî 
umărul, gemu şi-l azvârli pe Jezal cât colo, aşa cum şi-ar arunca un 
copil o jucărie de care s-a plictisit. 

Jezal sări înapoi, cu gura şi ochii larg deschişi de uimire, lovind 
cu picioarele pământul, concentrându-se din răsputeri să nu cadă. Îl 
auzi pe Gorst mârâind din nou şi fu surprins să vadă sabia lungă 
arcuindu-se deja în aer, spre el. Nu putea să se ferească şi, oricum, 
nu avea timp. Ridică braţul drept, din instinct, dar lama groasă, 
boantă, îi dădu sabia scurtă la o parte ca pe un mănunchi de paie în 
vânt şi îi pătrunse între coaste, smulgându-i răsuflarea din piept, 
într-un vaiet de durere care răsună de jur împrejurul arenei tăcute. 
Picioarele i se mototoliră sub el şi Jezal se răşchiră în iarbă, cu 
membrele săltând şi şuierând ca un burduf tăiat. 

De data aceasta, nici măcar umbra unor aplauze. Mulțimea îşi 
răcnea ura, huiduindu-l şi fluierându-l pe Gorst din toţi rărunchii, în 
timp ce acesta îşi târa picioarele către ţarc. 

— Luate-ar naiba, Gorst, cuţitarule! 

— Ridică-te, Luthar! Sus şi pe el! 


— Du-te acasă, brută! 

- Sălbatic blestemat! 

Fluierăturile se transformară în ovaţii şovăielnice, când Jezal se 
ridică din iarbă, cu toată partea stângă zvâcnind. Ar fi ţipat de 
durere, dacă ar mai fi avut vlagă. Cu toate eforturile lui, cu toate 
antrenamentele, superioritatea lui Gorst era netă şi Jezal ştia asta. Îi 
venea să vomite la gândul c-o va lua de la capăt anul viitor. Îşi dădu 
toată silinţa să nu se arate descurajat în timp ce se întorcea, chinuit, 
în ţarc, dar nu putu să nu se prăbuşească greoi în scaunul lui când 
ajunse acolo, aruncându-şi săbiile pe dale şi gâfâind. 

West se aplecă deasupra lui şi-i ridică cămaşa, să evalueze 
pagubele. Jezal privi temător în jos, aproape aşteptându-se să vadă 
o gaură imensă săpată în trupul său, dar nu avea decât o crestătură 
urâtă şi roşie peste coaste, în jurul căreia se formau deja vânătăi. 

— Ceva rupt? întrebă Mareşalul Varuz, uitându-se peste umărul 
lui West. 

Jezal îşi stăpâni lacrimile când maiorul îi apăsă coasta. 

- Nu cred, dar, fir-ar! West îi aruncă prosopul cu dezgust. Asta 
numeşti tu un sport frumos? Nu există nicio regulă împotriva 
acestor săbii grele? 

Varuz clătină din cap mohorât. 

- Toate trebuie să aibă aceeaşi lungime, dar nu există nicio 
regulă în privinţa greutăţii. Adică, de ce ar vrea cineva săbii grele? 

— Acum ştim, nu-i aşa? se răsti West. Eşti sigur că n-ar trebui să 
oprim toate astea înainte ca nemernicul să-i taie capul? 

Varuz îl ignoră. 

— Acum, ascultă aici, zise mareșalul, aplecându-se, ca să-i 
vorbească lui Jezal în faţă. Cel mai bun din şapte runde! Primul la 
patru! Încă mai e timp! 

Timp pentru ce? Ca Jezal să fie tăiat în două, cu sau fără săbii 
boante? 

- E prea puternic! gâfâi Jezal. 

- Prea puternic? Nimeni nu e prea puternic pentru tine! Dar până 
şi Varuz părea neîncrezător. Încă mai e timp! Îl poţi învinge! 
Bătrânul mareşal se trase de mustață. Îl poţi învinge! 

Dar Jezal observă că Varuz nu-i sugeră şi cum s-o facă. 


Glokta începea să se teamă că s-ar putea sufoca, atât râdea de 
convulsiv. Incercă să se gândească la ce anume ar prefera să vadă în 
loc de Jezal dan Luthar spulberat într-un cerc de duel şi nu reuşi. 


Tânărul tresări în timp ce pară cu greu o lovitură oblică. Nu-şi 
controlase deloc bine partea stângă de când primise acea lovitură 
între coaste şi Glokta aproape că îi simţi durerea. Şi, măi, măi, ce 
bine e s-o simţi pe-a altcuiva, de dragul schimbării. Mulțimea se 
îmbufnă, tăcută şi gânditoare, în timp ce Gorst le hărțţuia favoritul 
cu loviturile lui brutale şi Glokta împroşca chicoteli prin gingiile 
strânse. 

Luthar era iute şi sprinten şi se mişca bine când vedea săbiile 
apropiindu-se. Un luptător competent. Destul de bun ca să câştige un 
turnir, fără doar şi poate, într-un an mediocru. Picioare iuți şi mâini 
iuți, dar n-are mintea pe cât de ascuţită ar trebui. Pe cât ar avea nevoie. 
E prea previzibil. 

Gorst era o cu totul altă chestiune. Părea să rotească şi să 
rotească săbiile, fără niciun gând în cap. Dar Glokta ştia mai bine. 
Are un fel cu totul nou de a face lucrurile. Pe vremea mea, totul era 
numai jap-jap. La turnirul viitor, toţi vor măcelări cu aceste săbii grele. 
Inchizitorul se întrebă într-o doară dacă el ar fi putut să-l învingă pe 
Gorst, în vremurile sale bune. Ar fi fost, oricum, o luptă demnă de 
văzut — un spectacol pe cinste, mai bun decât lupta asta inegală. 

Gorst scăpă cu uşurinţă de câteva lovituri vlăguite, apoi Glokta 
tresări şi mulţimea fluieră când Luthar abia reuşi să pareze o 
puternică lovitură de măcelar, a cărei forţă aproape îl ridică pe 
Jezal în aer. N-avea cum să evite următoarea lovitură, împins spre 
marginea cercului cum era şi fu forţat să facă un salt în spate, în 
nisip. 

- Trei la zero! strigă arbitrul. 

Glokta se scutura de râs privindu-l pe Luthar izbind pământul cu 
frustrare, stârnind nervos un val de nisip, cu faţa un tablou de 
palidă autocompătimire. Vai, mie, căpitan Luthar, va fi patru la zero. 
Vei fi zdrobit. O ruşine. Poate că asta îl va învăţa pe micul pungaş 
scâncitor ce înseamnă modestia. Unora le prinde bine o bătaie bună. 
Uită-te numai la mine, nu? 

- Începeţi! strigă arbitrul. 

Runda a patra începu întocmai cum se sfârşise prima. Cu Luthar 
cotonogit. Glokta îşi dădea seama că omul era lipsit de idei. Braţul 
drept i se mişca încet, dureros, picioarele sale păreau grele. O altă 
lovitură ameţitoare îi izbi sabia lungă, făcându-l să se împleticească 
în spate, spre marginea cercului, dezechilibrat şi gâfâind. Gorst nu 
trebuia decât să-şi împingă atacul puţin mai mult. Şi ceva îmi spune 
că nu e omul să renunțe când deţine controlul. Glokta îşi înhăţă 


bastonul şi se ridică în picioare. Oricine îşi putea da seama că se 
sfârşise şi nu dorea să fie prins în îmbulzeală când mulțimile 
dezamăgite încercau să plece în acelaşi timp. 

Sabia lungă a lui Gorst cobori scânteind prin aer. Lovitura finală, 
cu siguranţă. Singura opţiune a lui Luthar era să încerce s-o pareze şi 
să fie aruncat afară din cerc. Sau s-ar putea să-i despice capul ăla gras. 
Ne putem aştepta la asta. Glokta zâmbi, pe jumătate întors să plece. 

Dar, cu coada ochiului, cumva, văzu lovitura ratând. Gorst clipi 
când sabia lui grea izbi în iarbă, apoi gemu când Luthar îl tăie peste 
picior, cu mâna stângă. Era cea mai puternică emoție pe care o 
arătase toată ziua. 

-Unu pentru Luthar! strigă arbitrul, după o scurtă pauză, 
incapabil să-şi stăpânească pe deplin uluirea din glas. 

- Nu, murmură Glokta în barbă, când mulţimea din jurul lui 
izbucni în aplauze zgomotoase. Nu. 

Luptase în sute de dueluri în tinereţe şi privise altele o mie, dar 
niciodată nu văzuse aşa ceva, niciodată nu văzuse pe cineva 
mişcându-se atât de repede. Luthar era un bun săbier, ştia asta. Dar 
nimeni nu e atât de bun. Se încruntă, privindu-i pe cei doi finaliști 
ieşind din ţarcuri după cea de-a doua pauză şi ocupându-şi locurile. 

— Începeţi! 

Luthar era transformat. Îl hărţuia pe Gorst cu lovituri furioase, 
fulgerătoare, fără să-i dea timp să înceapă. Acum vânjosul era cel 
care părea forțat până la limită: para, se ferea, încerca să se ţină 
departe. Era ca şi cum cineva l-ar fi îndepărtat pe furiş pe vechiul 
Luthar în timpul pauzei şi l-ar fi înlocuit cu un om cu totul diferit, 
un geamăn mai puternic, mai iute, cu mult mai sigur pe sine. 

După ce i se refuzase atât timp un motiv să aclame, mulţimea 
răcnea şi zbiera de parcă şi-ar fi despicat gâtlejurile. Glokta nu le 
împărtăşea entuziasmul. Ceva nu e în regulă aici. Ceva nu e în regulă. 
Aruncă o privire către feţele din apropiere, dar nimeni altcineva nu 
simţise că se întâmpla ceva ciudat. Vedeau doar ceea ce voiau să 
vadă, pe Luthar dându-i brutei hidoase o spectaculoasă şi 
binemeritată ciomăgeală. Ochii lui Glokta cercetară băncile, 
neştiind ce să caute. 

Bayaz, aşa-zisul. Aşezat în rândul din față, aplecat şi fixându-i 
concentrat cu privirea pe cei doi luptători, ucenicul lui şi omul 
Nordului, cel cu cicatrice, lângă el. Nimeni altcineva nu observă, 
toţi erau absorbiți de luptătorii din faţa lor, dar Glokta observă. Se 
frecă la ochi şi se uită din nou. Ceva nu e în regulă. 


- Dacă poţi spune ceva despre Întâiul dintre Magi, poţi spune că 
e un şarlatan nemernic, mârâi Logen. 

Bayaz avea un mic zâmbet în colţul gurii pe când îşi ştergea 
sudoarea de pe frunte. 

— Cine-a spus vreodată că nu sunt? 

Luthar avea din nou necazuri. Mari necazuri. De fiecare dată 
când para una dintre acele lovituri grele, săbiile lui săreau înapoi 
mai departe şi strânsoarea îi părea mai slabă. De fiecare dată când 
se ferea, sfârşea puţin mai departe către marginea cercului galben. 

Atunci, când sfârşitul părea sigur, Logen văzu cu colțul ochiului 
aerul de deasupra umerilor lui Bayaz tremurând, aşa cum tremurase 
pe drumul spre sud, când au ars copacii şi simţi din nou acea 
ciudată zdruncinătură în măruntaie. 

Luthar păru dintr-odată să găsească forţe proaspete. Prinse 
următoarea lovitură pe mânerul sabiei scurte. Cu o clipă mai 
devreme, ar fi putut să i-o zboare din mână. Acum o ţinu acolo o 
clipă, apoi o azvârli cu un strigăt, împingându-şi adversarul, 
dezechilibrându-l şi făcând un salt înainte, acum în atac. 

— Dacă într-un duel din Nord ai fi prins trişând, mârâi Logen, 
clătinând din cap, ţi-ar tăia o cruce însângerată în burtă şi ti-ar 
scoate măruntaiele. 

- Norocul meu, şopti Bayaz printre dinţi, fără să-şi ia ochii de la 
luptători, că nu mai suntem în Nord. 

Broboane de sudoare îi acopereau din nou ţeasta pleşuvă, 
şiroindu-i pe faţă în stropi grei. Avea pumnii strânşi şi tremura de 
efort. 

Luthar lovi cu furie, iar şi iar, cu săbiile un abur scânteietor. 
Gorst mârâia şi gemea, contracarându-i loviturile, dar Luthar era 
acum prea iute pentru el şi prea puternic. Îl mâna fără milă prin 
cerc aşa cum ar mâna un câine furios o vită. 

- Şarlatanie afurisită, mârâi iarăşi Logen, când sabia lui Luthar 
scânteie şi lăsă o urmă roşie, strălucitoare, pe obrazul lui Gorst. 
Câteva picături de sânge stropiră mulţimea din stânga lui Logen şi 
aceasta explodă în ovaţii zgomotoase. Asta, doar preţ de o clipă, era 
o umbră a propriilor sale dueluri. Anunţul arbitrului de trei egal 
abia putu fi auzit. Gorst se încruntă uşor şi îşi duse o mână la faţă. 

Peste hărmălaie, Logen îl auzi doar pe Quai şoptind: 

- Să nu pui niciodată prinsoare cu un mag... 


Jezal ştia că era bun, dar nu visase vreodată că putea fi atât de 
bun. Dădea lovituri precise, era ager ca o pisică, sprinten ca o 
muscă, puternic ca un urs. Coastele nu-l mai dureau, încheieturile 
nu-l mai dureau, orice urmă de oboseală îl părăsise, orice urmă de 
îndoială. Era neînfricat, inegalabil, de neoprit. Aplauzele răsunau în 
jurul lui şi, totuşi, auzea fiecare vorbă, vedea fiecare detaliu al 
fiecărei feţe din mulţime. Inima lui pompa, în loc de sânge, foc 
usturător, plămânii lui inspirau norii înşişi. 

Nici măcar nu se osteni să se aşeze în pauză, atât era de dornic să 
se întoarcă în arenă. Scaunul era o insultă pentru el. Nu asculta ce 
spuneau Varuz şi West. Nu contau. Oameni mărunți, jos, departe. Se 
holbau la el, înfierbântaţi, uluiţi, cum era şi firesc să fie. 

Era cel mai mare săbier al tuturor timpurilor. 

Schilodul acela de Glokta n-ar fi putut şti câtă dreptate avea. Se 
părea că Jezal nu trebuia decât să încerce şi putea avea orice-şi 
dorea. Chicoti în timp ce săltă înapoi la semn. Râse când auzi 
mulțimile aclamându-l. Îi zâmbi lui Gorst, când păşi înapoi în cerc. 
Totul era întocmai cum trebuia să fie. Ochii aceia erau şi acum 
acoperiţi de pleoape grele, leneşi deasupra micii tăieturi roşii pe 
care i-o făcuse Jezal, dar acum mai era ceva acolo, o urmă de 
stupoare, de îngrijorare, de respect. Aşa cum era şi firesc să fie. 

Nimic nu era imposibil pentru Jezal. Era invincibil. Era de 
neoprit. Era... 

— Începeţi! 

... complet pierdut. Durerea îi străpunse coasta şi îl făcu să 
gâfâie. Dintr-odată era speriat şi obosit şi slab din nou. Gorst mârâi 
şi îşi dezlănţui iarăşi loviturile sălbatice, izbind săbiile din mâinile 
lui Jezal, făcându-l să sară ca un iepure speriat. Iscusinţa dispăruse, 
intuiţia şi energia dispăruseră, iar asaltul lui Gorst era mai brutal ca 
oricând. Simţi un fior teribil de disperare când sabia lungă îi fu 
smulsă dintre degetele tremurătoare, zbură prin aer şi căzu, dincolo 
de îngrăditură. Jezal era doborât în genunchi. Mulțimea îşi ţinea 
răsuflarea. Totul se sfârşise... 

... Nu se sfârşise. Lovitura se arcuia în jos spre el. Lovitura finală. 
Părea că alunecă. Încet, încet, parcă prin miere. Jezal zâmbi. Era o 
treabă simplă pentru el s-o înlăture cu sabia scurtă. Vigoarea îi 
inundă trupul din nou. Sări în sus, îl împinse pe Gorst cu mâna 
liberă şi pară o altă lovitură, pe urmă o alta, singura lui sabie 
făcând treaba pentru două, pe îndelete. Arena era încremenită. 
Singura mişcare era ciocnirea rapidă a săbiilor. La dreapta şi la 


stânga, la dreapta şi la stânga mergea sabia scurtă, ţâşnind mai iute 
decât puteau ochii s-o urmărească, mai iute decât putea mintea să 
gândească, parcă trăgându-l pe Jezal după ea. 

Se auzi un scrâşnet de metal pe metal când sabia lui Jezal îi 
smulse lui Gorst din mână sabia lungă, apoi un altul, când scânteie 
de-a curmezişul şi făcu acelaşi lucru cu cea scurtă. Preţ de o clipă, 
totul rămase încremenit. Vânjosul, dezarmat şi cu călcâiele la 
marginea cercului, ridică privirea spre Jezal. Mulțimea era mută. 

Apoi Jezal ridică încet sabia-i scurtă, care dintr-odată părea să 
cântărească o tonă, şi o înfipse uşor în coastele lui Gorst. 

— Eh! făcu vânjosul cu glas scăzut, ridicându-şi sprâncenele. 

Apoi mulţimea explodă în aplauze asurzitoare. Zgomotul nu mai 
contenea, crescând, crescând, trecând peste Jezal în valuri. Acum, 
că isprăvise, se simţea stors până peste poate. Închise ochii, 
clătinându-se, lăsă sabia să-i cadă dintre degetele inerte şi se 
prăbuşi în genunchi. Era istovit peste măsură. Era ca şi cum ar fi 
folosit energia unei săptămâni întregi în câteva momente. Până şi să 
stea în genunchi era un efort pe care nu era sigur că-l putea susţine 
multă vreme şi, dacă se prăbuşea, nu era sigur că avea să se mai 
ridice vreodată. 

Dar apoi simţi mâini puternice apucându-l de sub braţe şi se 
simţi ridicat. Vacarmul mulţimii se stârni şi mai puternic când fu 
înălțat în aer. Deschise ochii — culori ceţoase, împăienjenite, 
pâlpâiră în faţa lui când mâinile îl răsuciră. Capul îi răsuna de 
zgomot. Era pe umerii cuiva. Un cap ras. Gorst. Voinicul îl ridicase, 
aşa cum ar ridica un tată un copil, arătându-l mulţimii, zâmbindu-i 
cu un rânjet mare, hidos. Jezal îi zâmbi înapoi, fără să vrea. Era un 
moment ciudat, una peste alta. 

- Luthar câştigă! strigă arbitrul, abia audibil. Luthar câştigă! 

Ovaţiile se prefăcuseră într-o scandare ritmică: Luthar! Luthar! 
Luthar! Arena se cutremura. Capul lui Jezal plutea. Era parcă beat. 
Beat de victorie. Beat de sine. 

Gorst îl coborî înapoi în cerc, când ovaţiile mulţimii începură să 
se domolească. 

- M-ai învins, spuse el cu un zâmbet larg. Avea glasul ciudat de 
subţire şi dulce, aproape ca al unei femei. În mod cinstit. Aş vrea să 
fiu primul care te felicită. Îşi înclină capul mare şi zâmbi din nou, 
frecându-şi tăietura de sub ochi, fără cea mai vagă amărăciune. O 
meriţi, spuse el, întinzând mâna. 

— Mulţumesc. 


Jezal flutură un zâmbet acru şi strânse cât se poate de fugitiv 
mâna voinicului, apoi se îndreptă spre ţarcul lui. 

Fireşte că o merita şi al naibii să fie dacă îl mai lasă pe 
nemernicul ăla să se mai lăfăie în lumina gloriei sale încă o clipă. 

— Minunat, băiete, minunat! izbucni Mareșalul Varuz, bătându-l 
pe umăr, când Jezal se întoarse, clătinându-se pe picioare 
tremurătoare, la scaunul lui. Ştiam că eşti în stare! 

West zâmbi larg, dându-i prosopul. 

- O să se vorbească despre asta ani şi ani. 

Alţi simpatizanți se îngrămădiră, felicitându-l, aplecându-se peste 
balustradă. Un vârtej de feţe zâmbitoare şi, printre ele, faţa tatălui 
lui Jezal, strălucind de mândrie. 

— Ştiam că eşti în stare, Jezal! Nu m-am îndoit niciodată! Nici-o 
clipă! Ai adus onoare familiei noastre! 

Jezal observă, însă, că fratele lui mai mare nu părea la fel de 
încântat. Avea obişnuita expresie înţepată, pizmaşă, pe chip, chiar 
şi în momentul de glorie a lui Jezal. Ticălosul înţepat şi pizmaş! N- 
ar putea să se bucure pentru fratele lui, fie şi numai pentru o zi? 

— Pot să felicit şi eu învingătorul? se auzi un glas de dincolo de 
umărul său. 

Era acel bătrân idiot, cel de la poartă, cel căruia Sulfur îi spusese 
maestrul lui. Cel care folosise numele de Bayaz. Avea sudoare pe 
ţeasta-i pleşuvă, multă sudoare. Avea chipul palid, ochii adânciţi. 
Aproape ca şi cum tocmai ar fi încheiat şapte runde cu Gorst. 

— Bună treabă, într-adevăr, tinere prieten, o execuţie aproape... 
magică. 

- Mulţumesc, murmură Jezal. Nu era sigur deloc cine era 
bătrânul sau ce urmărea, dar nu avea niciun strop de încredere în 
el. Regret, însă, trebuie... 

- Desigur. Vom vorbi mai târziu. 

O spuse cu o tulburătoare fermitate, ca şi cum ar fi fost un lucru 
deja stabilit. Apoi se întoarse şi dispăru pe nesimţite în mulţime. 
Tatăl lui Jezal se uită după el, acum livid la faţă, de parcă ar fi 
văzut o fantomă. 

— ÎI cunoşti, tată? 

- Eu... 

— Jezal! Varuz îl înhăţă de braţ emoţionat. Vino! Regele vrea să 
te felicite! 

ÎI târî pe Jezal de lângă familia lui către cerc. Câteva aplauze 
răzlețe se stârniră din nou, în timp ce traversau împreună iarba 


uscată, scena victoriei lui Jezal. Lordul Mareşal îi aruncă, patern, un 
braţ pe după umeri şi zâmbi mulţimii, de parcă aplauzele ar fi fost 
toate pentru el. Toată lumea dorea o bucăţică din gloria lui, se 
părea, dar Jezal reuşi să se descotorosească de bătrân când urcă 
treptele către loja regală. 

Prinţul Raynault, fiul cel mic al regelui, era primul în rând, 
îmbrăcat modest, cu o înfăţişare de om cinstit şi înțelept, fără urmă 
de aer princiar. 

- Bravo! strigă el peste răcnetele mulţimii, părând cu adevărat 
încântat de victoria lui Jezal. Bună treabă! 

Fratele lui era şi mai exuberant: 

- Incredibil! strigă Prinţul Moştenitor Ladisla, cu soarele 
scânteind pe nasturii de aur ai tunicii sale. Fantastic! Uimitor! 
Spectaculos! N-am mai văzut aşa ceva! Jezal zâmbi larg şi se înclină 
umil când trecu pe lângă el, strângându-şi umerii când prințul 
moştenitor îl plesni puţin prea tare peste spate. Am ştiut 
întotdeauna că eşti în stare! Întotdeauna ai fost omul meu! 

Prinţesa Terez, unica fiică a Marelui Duce Orso de Talins, îl privi 
pe Jezal trecând, cu un mic zâmbet dispreţuitor, bătând cu două 
degete apatice în palmă, într-o imitație de aplauze, lipsită de 
entuziasm. Avea bărbia ridicată chinuitor de sus, ca şi cum doar să 
fie privit de ea ar fi fost o onoare pe care el n-o putea aprecia pe 
deplin şi, cu siguranţă, n-o merita. 

Şi, astfel, ajunse, în sfârşit, la jilţul lui Gustav al Cincilea, Înalt 
Rege al Uniunii. Avea capul căzut într-o parte, strivit sub coroana 
scânteietoare. Degetele-i palide, păstoase, se contractau pe mantia 
de mătase purpurie, ca nişte viermi albi. Avea ochii închişi, iar 
pieptul i se ridica şi cobora uşor, însoţit de pârâituri domoale, când 
saliva îi ţâşnea de pe buzele lăsate şi şiroindu-i pe piept, 
alăturându-se transpiraţiei de pe guşa-i umflată şi ajutând-o să-i 
înnegrească de umezeală gulerul înalt. Jezal se afla, într-adevăr în 
prezenţa măreției. 

— Maiestate, murmură Lordul Hoff. 

Capul statului nu răspunse. Soţia lui, Regina, privea, chinuitor de 
dreaptă, cu un zâmbet neclintit, lipsit de emoție, lipit pe faţa-i bine 
pudrată. 

Jezal nu ştia unde să se uite şi se hotărî asupra pantofilor săi 
plini de praf. Lordul Şambelan tuşi sonor. Un muşchi zvâcni sub 
grăsimea asudată de pe obrazul Regelui, dar acesta nu se trezi. Hoff 
tresări şi, privind împrejur, să se asigure că nu-i urmărea nimeni 


prea atent, înfipse un deget între coastele regale. 

Regele sări, cu pleoapele dintr-odată larg deschise, cu guşa grea 
tremurând, holbându-se la Jezal cu ochi sălbatici, injectaţi, tiviţi cu 
roşu. 

— Maiestatea Voastră, acesta este căpitanul... 

— Raynault! exclamă Regele, fiule! 

Jezal înghiți nervos, străduindu-se din răsputeri să-şi păstreze 
zâmbetul crispat. Nătărăul senil îl confundase cu fiul său mai mic. 
Încă şi mai rău, prințul însuşi se afla la nici patru paşi. Zâmbetul 
încremenit al Reginei tresări uşor. Buzele perfecte ale Prințesei 
Terez se strâmbară cu dispreţ. Lordul Şambelan tuşi stânjenit. 

- Ăă, nu, Maiestate, acesta este... 

Dar era prea târziu. Fără niciun avertisment, monarhul se ridică 
greoi în picioare şi îl cuprinse pe Jezal într-o îmbrăţişase entuziastă, 
cu coroana grea alunecându-i într-o parte, gata să-l înţepe în ochi 
pe Jezal cu unul dintre ţepii ei incrustaţi cu nestemate. Falca 
Lordului Hoff se deschise în tăcere. Cei doi prinți făcură ochii mari, 
Jezal nu reuşi să scoată decât un gâlgâit neajutorat. 

- Fiule! bolborosi regele, cu glasul gâtuit de emoție. Raynault, 
mă bucur atât de mult că te-ai întors! Când n-am să mai fiu, Ladisla 
va avea nevoie de ajutorul tău. E atât de slab şi coroana e o povară 
atât de grea! Tu ai fost întotdeauna mai potrivit pentru ea! O 
povară atât de grea! plânse el pe umărul lui Jezal. 

Era ca un coşmar hidos. Ladisla şi adevăratul Raynault se uitară 
unul la altul cu gura căscată, pe urmă înapoi la tatăl lor, amândoi 
cu un aer bolnav. Terez pufnea pe nas la viitorul ei socru, cu un 
nedisimulat dispreţ. Din rău în mult, mult mai rău. Ce naiba trebuia 
făcut într-o asemenea situaţie? Oare exista vreo normă de etichetă 
pentru asta? Jezal îl bătu stângaci pe Rege peste spatele-i gras. Ce 
altceva putea să facă? Să-l îmbrâncească pe bătrânul senil în fund, 
sub privirile a jumătate dintre supuşii săi? Aproape că era ispitit s-o 
facă. 

Noroc că mulțimea luă îmbrăţişarea Regelui drept o recunoaştere 
răsunătoare a calităţilor de luptător ale lui Jezal şi înecă vorbele 
acestuia într-un nou val de ovaţii. Nimeni în afară de loja regală nu- 
i auzi vorbele. Cu toţii pierdură deplina semnificaţie a ceea ce era, 
fără îndoială, cel mai stânjenitor moment din viaţa lui Jezal. 


Publicul ideal 


Arhilectorul stătea lângă imensa-i fereastră, la sosirea lui Glokta, 
înalt şi impozant ca întotdeauna, în tunica-i imaculată, privind 
afară peste turnurile Universităţii, către Casa Creatorului. O adiere 
plăcută străbătea imensa încăpere circulară, răvăşind ciuful de păr 
alb al bătrânului şi făcând numeroasele hârtii de pe biroul său 
imens să pârâie şi să fluture. 

Se întoarse când Glokta intră şchiopătând în cameră. 

- Inchizitorule, spuse el simplu, întinzând o mână îmbrăcată în 
mănuşă albă, cu piatra imensă a rangului său reflectând lumina 
soarelui revărsat dinspre fereastra deschisă şi scânteind cu un foc 
purpuriu. 

— Slujesc şi mă supun, Eminenţă. 

Glokta luă mâna într-a lui şi se strâmbă când se aplecă să sărute 
inelul, cu toiagul tremurând de efortul de a se ţine drept. Să fiu al 
naibii dacă bătrânul ticălos nu-şi ține mâna puţin mai jos de fiecare 
dată, doar ca să mă vadă transpirând. 

Sult se scurse în jilțul său dintr-o singură mişcare lină, cu coatele 
pe masă, cu degetele strânse în faţa lui. Glokta nu putea decât să 
stea, cu piciorul în flăcări în urma cunoscutului urcuş prin Casa 
Întrebărilor, cu sudoarea şiroindu-i pe ţeastă, şi să aştepte invitaţia 
de a se aşeza. 

- Te rog, ia loc, murmură Arhilectorul, apoi aşteptă ca Glokta să 
se vâre, crispându-se, într-unul dintre scaunele mai modeste de la 
masa rotundă. Acum, spune-mi, a ajuns investigația ta la vreun 
rezultat? 

— Cât de cât. În camerele noastre de oaspeţi au avut loc noaptea 
trecută anumite tulburări. Ei susţin că... 

— Evident, o tentativă de a adăuga credibilitate acestei poveşti 
revoltătoare. Vrajă! pufni Sult cu dispreţ. Ai descoperit cum a fost 
făcută, cu adevărat, spărtura din zid? 

Vrajă, poate. 

— Mă tem că nu, Eminenţă. 

— Păcat. Ne-ar fi de folos o dovadă a felului cum a fost realizat 
acest truc. Totuşi — şi Sult suspină, ca şi cum nu se așteptase la mai 
mult — nu putem avea totul. Ai vorbit cu aceşti... oameni? 

- Da. Bayaz, dacă pot să-i folosesc numele, e foarte alunecos. 


Fără ceva mai convingător, decât întrebările însele, n-am putut să 
scot nimic de la el. Amicul lui, omul Nordului, trebuie şi el cercetat 
niţel. 

O cută se formă peste fruntea netedă a lui Sult. 

- Bănuieşti vreo legătură cu acest sălbatic, Bethod? 

— Posibil. 

— Posibil? repetă amar Arhilectorul, de parcă însuşi cuvântul era 
o otravă. Altceva? 

— S-a mai alăturat cineva trupei vesele. 

- Ştiu. Navigatorul. 

Dar de ce mă mai obosesc? 

- Da, Eminenţă, un navigator. 

- Le urez succes. Ghicitorii ăştia zgârie-brânză dau întotdeauna 
mai multe bătăi de cap decât merită. Bolborosesc despre Dumnezeu 
şi ce mai vrei. Sălbatici lacomi. 

- Categoric. Mai multe bătăi de cap decât merită, Arhilectore, 
deşi ar fi interesant de ştiut de ce m-au implicat pe mine. 

— Şi, mă rog, de ce? 

Glokta tăcu o clipă. 

- Nu ştiu. 

- Hah! fornăi Sult. Altceva? 

- În urma vizitei nocturne de care au avut parte, prietenii noştri 
au fost mutaţi într-o serie de camere de lângă parc. Acum câteva 
nopţi, la nici douăzeci de paşi de ferestrele lor, a avut loc o crimă 
sinistră. 

— Superiorul Goyle mi-a pomenit despre asta. Zicea că nu trebuie 
să mă îngrijorez, că nu există nicio legătură cu oaspeţii noştri. Am 
lăsat problema în mâinile lui. Se încruntă la Glokta: Am luat o 
decizie greşită? 

Ah, la asta nu trebuie să cuget prea mult. 

- Categoric nu, Arhilectore. Glokta îşi plecă fruntea cu adânc 
respect. Dacă Superiorul e satisfăcut, atunci sunt şi eu. 

— Hm. Aşadar, ce-mi spui tu este că, una peste alta, nu avem 
nimic. 

Nu chiar nimic. 

- Ba avem. Glokta pescui sulul vechi din buzunarul tunicii sale şi 
i-l întinse Arhilectorului. 

Sult avea un aer de uşoară curiozitate pe față când îl luă şi îl 
desfăşură pe masă, holbându-se la simbolurile fără noimă. 

— Ce-i asta? 


Ha! Aşadar, nu ştii totul? 

- Presupun că se poate spune că e un fragment de istorie. O 
relatare despre cum l-a înfrânt Bayaz pe Maestrul Creator. 

— Un fragment de istorie. Sult bătu cu degetul, gânditor, pe masă. 
Şi cum ne ajută pe noi? 

Cum te ajută pe tine, vrei să spui. 

— Conform acestui document, prietenul nostru Bayaz a fost cel 
care a zăvorât Casa Creatorului. Glokta făcu semn cu capul către 
construcţia impunătoare de dincolo de fereastră. L-a zăvorât şi a 
luat cheia. 

— Cheia? Turnul acela a fost întotdeauna încuiat, întotdeauna. 
Din câte ştiu eu, nu există nici măcar o gaură a cheii. 

- Exact la fel am gândit şi eu, Eminenţă. 

- Hm. Încet, încet, Sult începu să zâmbească. La poveşti, totul 
depinde de cum le spui, nu? Prietenul nostru Bayaz ştie asta foarte 
bine, îndrăznesc să zic. Voia să folosească propriile noastre poveşti 
împotriva noastră, dar acum schimbăm rolurile. Îmi place această 
ironie. Ridică iarăşi sulul în mână. E autentic? 

- Contează? 

— Fireşte că nu. 

Sult se ridică cu graţie din scaun şi păşi încet către fereastră, 
lovindu-se peste degete cu sulul răsucit. Rămase acolo o vreme, 
privind afară. Când se întoarse, dobândise un aer de profundă 
automulţumire. 

- Mi-am amintit că mâine seară va fi un ospăț, o petrecere pentru 
noul nostru campion săbier, căpitanul Luthar. Acel mic vierme 
şarlatan. Cei mai de seamă oameni ai regatului vor fi de faţă: 
Regina, amândoi prinții, majoritatea celor din Consiliului Închis, 
mai mulţi nobili marcanţi. Fără să-l uităm pe Regele însuşi. S-a ajuns 
departe, dacă prezenţa lui la cină nici măcar nu merită menţionată. Ar 
fi asistenţa ideală pentru mica noastră demascare, nu crezi? 

Glokta îşi plecă prevăzător capul. 

— Desigur,  Arhilectore. Asistența ideală! Cu condiția să 
funcţioneze. Ar putea fi o asistenţă stânjenitoare, dacă dai greş în faţa 
ei. 

Dar Sult îşi anticipa deja triumful. 

— Adunarea perfectă şi timp tocmai destul să facem pregătirile 
necesare. Trimite un mesaj prietenului nostru, Întâiul dintre Magi, 
şi anunţă-l că el şi însoțitorii lui sunt invitaţi cordial la o cină, 
mâine seară. Nădăjduiesc că vei participa şi tu! 


Eu? Glokta se înclină din nou. 

- N-aş lipsi pentru nimic în lume, Eminenţă. 

- Bun. Adu-ţi practicienii cu tine. Prietenii noştri ar putea deveni 
violenţi când îşi vor da seama că partida e pierdută. Cine ştie de ce 
ar fi în stare nişte barbari ca ei! 

O mişcare abia perceptibilă a mâinii înmănuşate a Arhilectorului 
sugeră că întâlnirea se terminase. Toate acele scări, doar pentru asta? 

Sult privea sulul în josul nasului când Glokta ajunse, în sfârşit, la 
prag. 

— Asistenţa ideală, murmură el, când uşile grele se închiseră cu 
un păcănit. 


În Nord, oamenii unei căpetenii mâncau în fiecare seară cu 
conducătorul lor la masă, în sala mare. Femeile aduceau mâncarea 
în străchini de lemn. Îţi înfigeai un cuţit în hălcile de carne şi cu 
altul le tăiai, apoi îţi îndesai bucăţile de carne în gură, cu degetele. 
Dacă găseai vreun os sau vreun zgârci, îl aruncai jos, pe paie, 
pentru câini. Masa, dacă exista aşa ceva, era formată din câteva 
scânduri strâmbe de lemn, pătate şi găurite şi zgâriate de cuţitele 
împlântate în ele. Slujitorii stăteau pe bănci lungi, poate cu un 
scaun, două pentru Oamenii Aleşi. Era întuneric, mai cu seamă în 
iernile lungi, şi plin de fum, de la gropile de foc şi de la pipele de 
chagga. Adesea se fredonau cântece, se ţipau insulte voioase, uneori 
se răcneau altele furioase, şi mereu se bea vârtos. Singura regulă era 
că aşteptai să înceapă căpetenia. 

Logen nu-şi închipuia care ar putea fi regulile aici, dar bănuia că 
erau o mulţime. 

Oaspeţii erau aşezaţi la trei mese lungi dispuse în potcoavă, 
şaizeci de oameni sau mai mulţi. Fiecare avea propriul scaun şi 
lemnul închis la culoare al meselor era lustruit de-ţi lua ochii, destul 
de lucios ca Logen să-şi vadă oglindit conturul înceţoşat al feţei, în 
lumina sutelor de lumânări risipite de jur împrejurul pereţilor şi pe 
mese. Fiecare oaspete avea cel puţin trei cuțite boante şi mai multe 
alte obiecte împrăştiate în faţa tuturor, despre care Logen n-avea 
habar la ce foloseau, inclusiv un cerc mare şi întins din metal 
lucitor. 

Nu erau strigăte şi, cu siguranţă, nici cântece, doar un zumzet 
înfundat, ca al unui stup, în timp ce oamenii şuşoteau, aplecându-se 
unul spre altul de parcă şi-ar fi împărtăşit nişte secrete. Veşmintele 
erau cele mai stranii. Bătrânii purtau mantii grele, negre, roşii şi 


aurii, tivite cu blană strălucitoare, în ciuda căldurii dogoritoare. 
Tinerii erau îmbrăcaţi cu tunici strâmte în culori vii, purpurii, verzi 
sau albastre, festonate cu sfori şi noduri de aur şi fir de argint. 
Femeile aveau lanţuri şi inele de aur sclipitor, nestemate 
scânteietoare şi rochii ciudate din pânză viu colorată, care erau 
ridicol de largi şi umflate pe alocuri, îngrozitor de strâmte în altele 
şi lăsând alte părţi dezgolite total şi tulburător. 

Până şi servitorii erau îmbrăcaţi ca nişte lorzi, mişunând în 
spatele meselor, aplecându-se în tăcere, să umple pocalele cu vin 
dulce, uşor. Logen băuse deja o mulţime şi camera luminoasă 
căpătase o strălucire plăcută. 

Problema era lipsa mâncării. Nu mâncase de dimineaţă şi îi 
chiorăia stomacul. Pusese ochii pe vasele cu plante aşezate pe mese, 
în faţa oaspeţilor. În ele se aflau flori colorate, care nu prea 
semănau a mâncare, dar, pe de altă parte, în ţara lui se mâncau 
unele lucruri ciudate. 

N-avea decât să încerce. Înhăţă una din vas, o plantă lungă şi 
verde cu o floare galbenă la capăt. Luă o bucăţică de la baza 
tulpinii. Fără gust şi apoasă, dar cel puţin era crocantă. Luă o 
mușcătură mai mare şi o clefăi fără poftă. 

- Nu cred că sunt pentru mâncat. 

Logen privi împrejur, surprins să audă limba nordică vorbită aici, 
surprins că cineva îi şi vorbea. Vecinul lui, un bărbat înalt, sfrijit, cu 
o faţă aspră, ridată, se apleca spre el cu un zâmbet stânjenit. Logen 
îl recunoscu vag. Fusese la duel, unde ţinuse săbiile pentru flăcăul 
de la porţi. 

- Ah! bâigui Logen, cu gura plină. Gustul devenea mai rău după 
un timp. Scuze, spuse el de îndată ce înghiţi cu greu bucata de 
plantă. Nu ştiu prea multe despre lucrurile astea. 

— Sincer, nici eu. Ce gust avea? 

- Ca naiba. 

Logen ţinu floarea pe jumătate mâncată, şovăitor, între degete. 

Podeaua de dale era impecabil de curată. Nu părea potrivit s-o 
arunce sub masă. Nu erau câini, oricum şi, chiar dacă ar fi fost, se 
îndoia că ar fi mâncat aşa ceva. Un câine ar fi avut mai multă minte 
decât el. O aruncă pe talerul de metal şi îşi şterse degetele de piept, 
sperând că nimeni nu observase. 

— Numele meu este West, spuse bărbatul, întinzându-i mâna. Vin 
din Englia. 

Logen îi strânse mâna. 


— Nouădegete. Un Brynn, de sus, din Nord, din Ținuturile Înalte. 

— Nouădegete? Logen îşi flutură cioata în faţa lui şi bărbatul 
clătină din cap. Ah, înţeleg. Zâmbi de parcă şi-ar fi amintit ceva 
amuzant. Am auzit cândva, în Englia, un cântec despre un bărbat cu 
nouă degete. Cum i se spunea, oare? Sângerosul Nouă! Asta era! 
Logen simţi cum îi piere zâmbetul. Unul dintre acele cântece ale 
Nordului, ştii de care, numai violenţă. A tăiat capete cu carul, acest 
Nouă Sângeros, a pârjolit oraşe şi a băut bere cu sânge şi câte şi mai 
câte. Nu erai tu, nu-i aşa? 

Omul glumea. Logen râse nervos. 

— Nu, nu, n-am auzit niciodată de el. 

Din fericire, West trecuse deja mai departe. 

— Spune-mi, arăţi de parcă ai văzut ceva bătălii la viaţa ta. 

— Am fost în câteva încăierări. 

N-avea rost să nege asta. 

— Ai auzit de cel căruia i se spune Regele Oamenilor Nordului? 
Acest Bethod? 

Logen privi pieziş. 

- ÎI cunosc. 

- Ai luptat împotriva lui în războaie? 

Logen se strâmbă. Gustul acriu al plantei părea să-i persiste în 
gură. Ridică pocalul şi luă o înghiţitură. 

— Mai rău, spuse el încet în timp ce-o aşeză. Am luptat pentru el. 

Asta nu părea decât să-i stârnească bărbatului curiozitatea. 

— Atunci îi cunoşti tactica şi trupele. Felul lui de a face război? 
Logen clătină aprobator din cap. Ce-mi poţi spune despre el? 

— Că este un adversar cât se poate de crud şi viclean, de nemilos 
şi lipsit de scrupule. Să fim bine înţeleşi, îl urăsc, dar n-a mai existat 
un conducător de război pe măsura lui de pe vremea lui Skarling 
Hoodless. Are ceva care impune respect sau teamă sau, cel puţin, 
supunere. Îşi forțează oamenii, ca să poată ajunge primul pe câmpul 
de luptă şi să-şi aleagă terenul, dar ei îşi dau toată silinţa pentru el, 
fiindcă le aduce victorii. E prevăzător când trebuie să fie şi 
neînfricat când trebuie să fie, dar nu neglijează niciun detaliu. Îl 
încântă fiecare truc de război: capcane şi ambuscade, tertipuri şi 
viclenii, atacuri prin surprindere. Caută-l unde te aştepţi mai puţin 
şi aşteaptă-te să fie mai puternic atunci când pare mai slab. Fereşte- 
te de el mai cu seamă când pare să se retragă. Majoritatea 
oamenilor se tem de el, iar cei care nu se tem sunt nebuni. Logen 
culese floarea de pe talger şi începu s-o rupă în bucăţi. Oştirile sale 


sunt grupate în jurul căpeteniilor de clanuri, unii, la rândul lor, 
puternici conducători de război. Cei mai mulţi luptători ai lui sunt 
robi, ţărani luaţi cu japca, înarmaţi cu sulițe sau arcuri, mişcându-se 
repede în grupuri răzlețe. În trecut, erau prost pregătiţi şi erau luaţi 
de la fermele lor doar pentru o scurtă perioadă de timp, dar 
războaiele se dezlănţuie de atâta vreme încât mulţi dintre ei au 
devenit luptători neînfricaţi şi necruţători. Logen începu să aranjeze 
bucăţile de plantă, imaginându-şi că erau grupuri de oameni şi că 
talgerul era o colină. Fiecare căpetenie îşi ţine oamenii lângă el, 
propriii luptători de casă, bine înarmaţi, îmbrăcaţi în armuri, 
pricepuţi să mânuiască securea, sabia şi sulița, bine disciplinaţi. 
Unii, puţini, au cai, dar Bethod îi ţine pe aceştia ascunşi, așteptând 
cel mai prielnic moment să atace sau să urmărească. Logen scoase 
petalele galbene ale florii şi acestea deveniră călăreţi ascunsi, în 
flancuri. Ultimii sunt Oamenii Vestiţi, Oamenii Aleşi, acei războinici 
care şi-au câştigat un mare respect în luptă. Ei pot să conducă 
grupuri de războinici pe câmpul de luptă sau să acţioneze ca 
iscoade ori năvălitori, pătrunzând uneori până departe, în spatele 
inamicului. Logen îşi dădu seama că talgerul era acoperit de o 
harababură de bucăţi rupte din plantă şi le mătură grăbit pe masă. 
Asta e tradiţia războiului în Nord, dar Bethod a avut întotdeauna o 
pasiune pentru ideile noi. A citit cărţi şi a studiat alte modalităţi de 
luptă şi vorbea adesea despre cumpărarea de arcuri plate, de armuri 
grele şi cai puternici de război de la negustorii din Sud şi despre 
formarea unei armate temute în întreaga lume. 

Logen îşi dădu seama că vorbea întruna de-o veşnicie. Nu mai 
rostise atâtea vorbe laolaltă de ani de zile, dar West îl fixa cu un aer 
de fascinată atenţie. 

- Vorbeşti ca un om care-şi cunoaşte treaba. 

- Ei, bine, ai nimerit singurul subiect în care aş putea fi socotit 
expert. 

- Ce sfat ai da cuiva care ar trebui să ducă un război împotriva 
lui Bethod? 

Logen se încruntă. 

- Fii cu băgare de seamă. Şi păzeşte-ţi spatele. 


Jezal nu se simţea bine. La început, desigur, păruse o idee 
încântătoare, lucrul la care visase dintotdeauna: o petrecere în 
cinstea lui, la care să participe atâţia dintre mai-marii Uniunii. Cu 
siguranţă, era doar începutul noii sale vieţi minunate de campion al 


Turnirului. Lucrurile măreţe pe care toată lumea i le prorocise, nu, i 
le promisese, aproape că sosiseră, atârnând ca nişte fructe pârguite, 
gata să cadă din pom direct în poala lui. Cu siguranţă aveau să 
urmeze în curând promovări şi glorie. Poate că îl vor face maior în 
seara aceasta şi avea să meargă în război în Englia, în calitate de 
comandant al unui batalion întreg. 

Dar, în mod ciudat, majoritatea oaspeţilor păreau mai interesaţi 
de propriile treburi. Trăncăneau între ei despre ocârmuire, despre 
afacerile caselor negustoreşti, despre pământ şi titluri şi politică. 
Duelul şi remarcabila dibăcie în luptă abia dacă erau pomenite. Nu 
se întrevedea nicio promovare imediată. Trebuia să stea acolo pur şi 
simplu, să zâmbească şi să accepte răzleţele felicitări călduţe de la 
străini în veşminte splendide care nici nu-l priveau în ochi. O efigie 
de ceară ar fi fost acelaşi lucru. Trebuia să recunoască, adulaţia 
oamenilor de rând din arenă îi adusese considerabil mai multe 
satisfacţii. Cel puţin, aceia dădeau impresia că sunt sinceri. 

Totuşi, nu mai fusese niciodată în incinta palatului, o fortăreață 
în interiorul fortăreței Agriontului, unde, într-adevăr, nu multora le 
era îngăduit să pună piciorul. Acum era aşezat la masa de onoare, 
chiar în sala de mese a regelui, deşi Jezal nu se îndoia că Maiestatea 
Sa mânca de obicei cocoţat în pat, unde, probabil, alţii îl hrăneau 
cu lingura. 

În zidul din capătul opus al sălii fusese montată o scenă. Jezal 
auzise cândva că Ostus, copilul-rege, avea bufoni care dădeau 
spectacole pentru el la fiecare masă. Morlic Nebunul, spre deosebire 
de el, pusese în scenă acolo execuţii, să-i însoţească cina. Se spunea 
că Regele Casamir cerea ca, în fiecare dimineaţă, în timp ce-şi lua 
micul dejun, nişte actori, întruchipându-i pe cei mai mari duşmani 
ai săi, să-i strige insulte de pe scenă, ca să-şi menţină ura nealterată. 
Însă acum cortina era trasă. Jezal trebuia să-şi caute distracţia în 
altă parte şi, în această privinţă, opţiunile erau extrem de limitate. 

Mareșalul Varuz îi trăncănea la ureche. El, cel puţin, era încă 
interesat de duel. Din nefericire, nu vorbea despre nimic altceva. 

— N-am mai văzut în viaţa mea aşa ceva. Întreg oraşul vuieşte. 
Cel mai remarcabil duel pe care l-a văzut vreodată cineva! Jur, eşti 
chiar mai bun decât era Sand dan Glokta şi nu credeam c-am să mai 
văd altul ca el. N-am visat niciodată că eşti capabil să lupţi aşa, n- 
am avut nici cea mai mică bănuială. 

— Înî, făcu Jezal. 

Prinţul Moştenitor Ladisla şi viitoarea lui soţie, Terez de Talins, 


formau un cuplu care se remarca în fruntea mesei, chiar lângă 
Regele care moţăia. Erau indiferenți la tot ce se întâmpla în jurul 
lor, dar nicidecum în felul în care te-ai aştepta de la doi tineri 
îndrăgostiţi. Se certau aprig, cu glas nu tocmai şoptit, în timp ce 
vecinii lor se prefăceau sârguincioşi că nu le sorb fiecare cuvânt. 

— ... ei, bine, am să plec în curând la război, în Englia, aşa că nu 
va mai trebui să mă suporţi multă vreme, scâncea Ladisla. Aş putea 
fi omorât. Oare asta te va face fericită, Alteță? 

- Rogu-te, nu muri pentru mine, replică Terez, cu accentu-i 
styrian picurând venin, dar dacă trebuie, trebuie. Bănuiesc că voi 
învăţa să suport durerea... 

Cineva aflat mai aproape îi distrase atenţia lui Jezal, izbind cu 
pumnul în masă. 

-La naiba cu aceşti oameni de rând! Ţărănimea afurisită a 
ridicat armele în Starikland! Câinii puturoşi, refuză să mişte un 
deget! 

— De vină sunt taxele astea, mârâi vecinul bărbatului, aceste taxe 
de război i-au stârnit. Ai auzit de acel personaj blestemat căruia i se 
spune Tanner? Un ţăran afurisit care predică pe față răzmeriţa, cum 
mă vezi şi cum te văd! Am auzit că unul dintre perceptorii regali a 
fost pus pe fugă de o gloată, la nici doi kilometri de zidurile 
Kelnului. Unul dintre perceptorii regali, zic! De către o gloată! La 
nici doi kilometri de zidurile oraşului... 

— Ne-am făcut-o cu mâna noastră! Faţa vorbitorului nu se vedea, 
însă Jezal îl recunoscu după manşetele brodate cu auriu ale 
veşmântului. Marovia, Înaltul Judecător. Tratează un om ca pe un 
câine şi, mai devreme sau mai târziu, o să te muşte. E un adevăr 
simplu. Rolul nostru în calitate de cârmuitori şi de nobili este, cu 
siguranță, să respectăm şi să protejăm omul simplu, nu să-l 
oprimăm şi să-l dispreţuim. 

— Eu nu vorbeam de dispreţ, Lord Marovia, sau despre oprimare, 
doar despre plata ce ne-o datorează nouă, ca moşieri ai lor, şi, la 
urma urmei, ca superiorii lor naturali. 

În tot acest timp, Mareşalul Varuz nu se întrerupsese nicio clipă. 

— A fost ceva, nu? Felul cum l-ai doborât, cu o sabie contra două! 
Bătrânul soldat îşi şfichiui mâna prin aer. Tot oraşul vuieşte. Te 
aşteaptă lucruri măreţe acum, băiete. Să fiu al naibii dacă n-o să ai 
scaunul meu în Consiliul Închis, într-o bună zi! 

Deja chiar era prea mult. Jezal îl suportase în toate acele luni. 
Cumva, îşi imaginase, că, dacă va câştiga, asta va pune capăt 


situaţiei, dar, după toate aparențele, avea să fie dezamăgit în 
această privinţă, ca şi în multe altele. Era ciudat, dar Jezal nu-şi 
dăduse niciodată seama pe deplin ce imbecil plictisitor era Lordul 
Mareşal. Dar acum îşi dădea, fără doar şi poate. 

Ca să-i sporească exasperarea, la mese erau aşezaţi mai mulţi 
oameni care, în mod categoric, n-ar fi fost printre invitaţii aleşi de 
el. Bănuia că putea face o dispensă pentru Sult, Arhilectorul 
Inchiziției, căci făcea parte din Consiliul Închis şi era, fără îndoială, 
o persoană influentă, dar Jezal nu putea pricepe de ce să-l fi adus şi 
pe nemernicul acela de Glokta cu el. Schilodul arăta şi mai rău ca 
de obicei, clipind din ochii înfundaţi în cercuri întunecate. Dintr-un 
oarecare motiv, îi arunca când şi când, lui Jezal, rânjete şi priviri 
bănuitoare, de parcă l-ar fi suspectat de o crimă sau alta. Era o 
obrăznicie afurisită, dat fiind că era ospăţul lui. 

Mai rău, în partea cealaltă a încăperii se afla bătrânul acela 
pleşuv, cel care îşi zicea Bayaz. Jezal încă nu ajunsese la rădăcina 
acelor stranii cuvinte de felicitare de la Turnir - sau la reacţia 
tatălui său când îl văzuse pe omul acela, dacă era vorba pe-aşa. Şi îl 
avea alături pe hidosul lui prieten, barbarul cu nouă degete. 

Maiorul West avea ghinionul de a sta lângă barbar, dar se adapta 
la situaţie: cei doi erau angajaţi într-o vie conversaţie. Omul 
Nordului izbucnea în hohote de râs şi izbea în masă cu pumnul său 
mare, făcând paharele să zornăie. Cel puţin ei se distrau la 
petrecerea asta, gândi Jezal cu amărăciune, dar el aproape că-şi 
dorea să fie acolo, jos, cu ei. 

Totuşi, ştia că voia să fie un om mare şi important într-o bună zi. 
Să poarte veşminte cu multă blană şi un colan greu de aur. Să lase 
oamenii să se ploconească şi să se gudure în faţa lui. Luase această 
decizie cu multă vreme în urmă şi bănuia că încă îi surâdea ideea. 
Numai că, de sus, toată treaba părea atât de îngrozitor de falsă şi 
plictisitoare. Ar fi preferat de o mie de ori să fi fost singur cu Ardee, 
chiar dacă o văzuse cu o seară înainte. Nu era nimic plictisitor la 
ea... 

— ... sălbaticii se apropie de Ostenhorm, aşa am auzit! strigă 
cineva la stânga lui Jezal. Meed, Lordul Guvernator, ridică o armată 
şi a jurat să-i izgonească din Englia! 

— Cum, Meed? Bătrânul ăla nebun cu capul umflat n-ar putea nici 
să izgonească o plăcintă dintr-o farfurie. 

- Are oameni destui să-i înfrângă pe nordicii ăia animalici. Un 
singur om de nădejde al Uniunii face cât zece ca ei. 


Jezal auzi glasul lui Terez tăind dintr-odată ascuţit peste 
hărmălaie, aproape suficient de tare ca să fie auzită până în partea 
din spate a sălii: 

— ... fireşte că am să mă mărit când îmi porunceşte tatăl meu, dar 
nu trebuie să-mi placă! 

Părea atât de pătimaşă în acel moment încât Jezal nu s-ar fi 
mirat s-o vadă înfigându-i în față furculiţa Prințului Moştenitor. 
Jezal se simţi oarecum satisfăcut să vadă că nu era singurul care 
avea probleme cu femeile. 

— ... 0, da, o execuţie remarcabilă! Toată lumea vorbeşte despre 
asta! continua să zumzăie Varuz. 

Jezal se răsuci în scaun. Cât avea să mai dureze afacerea asta 
afurisită? Se simţea sufocat. Aruncă din nou o privire peste feţe şi 
prinse ochii lui Glokta, fixându-l cu rânjetul acela, cu un aer 
neîncrezător pe chipu-i deformat. Jezal tot nu putea să susţină prea 
mult acea privire, fie că era petrecerea lui, fie că nu. Ce naiba avea 
schilodul ăsta împotriva lui, apropo? 

Micul ticălos. A trişat. Cumva. Ştiu. Ochii lui Glokta trecură încet 
peste masa de vizavi până se luminară în dreptul lui Bayaz. 
Bătrânul şarlatan era acolo, foarte degajat. Iar el are un rol în asta. 
Au trişat împreună. Cumva. 

- Doamnele mele, domnii mei! 

Murmurul pieri când Lordul Şambelan se ridică să se adreseze 
celor prezenţi. 

— Aş dori să urez bun venit, în numele Maiestăţii Sale, acestei 
umile adunări. Regele însuşi se clinti puţin, îşi roti privirea goală, 
clipi şi apoi închise ochii. Ne-am adunat, desigur, în onoarea 
căpitanului Jezal dan Luthar, care şi-a adăugat de curând numele pe 
cea mai selectă listă de onoare, cea a săbierilor care au fost 
victorioşi în Turnirul verii. Câteva pahare fură ridicate şi pe urmă se 
auziră câteva mormăieli aprobatoare lipsite de entuziasm. Recunosc 
mulţi alţi câştigători printre cei prezenţi astăzi aici, mulţi dintre ei 
acum deținători ai unor ranguri înalte: Lordul Mareşal Varuz, 
Comandantul Valdis al Cavalerilor Vestitori, Maiorul West, aici, de 
faţă, acum în comandamentul Mareşalului Burr, desigur. Chiar şi eu 
am fost câştigător, la vremea mea. Zâmbi şi-şi cobori privirea spre 
burdihanu-i umflat. Deşi vremea mea a fost de multişor, fireşte. Un 
val politicos de râsete străbătu sala. Observ că eu nu sunt menţionat. 
Nu toţi câştigătorii sunt de invidiat, ai? Învingătorii în Turnir, 
continuă Lordul Şambelan, au înfăptuit adesea lucruri măreţe. Sper, 


şi sperăm cu toţii, că aşa se va dovedi şi pentru tânărul nostru 
prieten, căpitanul Luthar. 

Sper că va cunoaşte o moarte lentă în Englia, micul şarlatan 
nemernic. Dar Glokta ridică paharul, alături de toţi ceilalţi, să 
închine pentru măgarul arogant, în timp ce Luthar şedea acolo, 
savurând fiecare clipă. Şi când te gândeşti că am stat pe acelaşi scaun, 
aplaudat şi invidiat şi bătut peste spate după ce am câştigat Turnirul. 
Alţi oameni în haine somptuoase, alte feţe năduşite, dar nimic nu s-a 
schimbat prea mult. Oare rânjetul meu a fost într-adevăr mai puţin 
infatuat? Fireşte că nu. La drept vorbind, am fost mai rău. Dar cel puţin 
am câştigat pe merit. 

Atât de mare era dăruirea Lordului Hoff, încât îşi continuă 
toastul până când îşi goli cupa, apoi o aruncă pe masă şi-şi linse 
buzele. 

— Iar acum, înainte să sosească bufonii, colegul meu, Arhilectorul 
Sult, a pregătit o mică surpriză, în onoarea unui alt oaspete al 
nostru. Nădăjduiesc că o veţi găsi amuzantă. 

Şi Lordul Şambelan se prăbuşi în scaun, întinzându-şi cupa, după 
vin. 

Glokta se uită peste masă la Sult. O surpriză, de la Arhilector? Veşti 
proaste pentru toată lumea. 

Cortinele grele ale scenei se dădură încet la o parte. Dezvăluiră 
un bătrân care zăcea pe podea, cu veşmintele mânjite de sânge 
strălucitor. O pânză grea, în spate, înfăţişa o scenă de pădure sub 
cerul înstelat. Îi amintea lui Glokta, oarecum neplăcut, de pictura 
murală din camera circulară. Camera de sub mormanul de 
dărâmături al lui Severard, de lângă docuri. 

Un al doilea bătrân năvăli din culise: un bărbat înalt, zvelt, cu 
trăsături remarcabil de rafinate şi energice. Era ras în cap şi-şi 
lăsase o barbă scurtă şi albă, dar Glokta îl recunoscu imediat. Iosiv 
Lestek, unul dintre cei mai respectaţi actori ai oraşului. Tresări afectat, 
când observă cadavrul însângerat. 

- Oooooooh! se tângui el, desfăcându-şi larg braţele, într-o 
interpretare actoricească a şocului şi disperării. 

Avea o voce cu adevărat enormă, destul de sonoră ca să clatine 
grinzile. Convins că avea parte de atenţia deplină a sălii, Lestek 
începu să-şi recite versurile, cu mâinile fluturând prin aer, cu 
sentimentele nestăpânite fluturându-i pe faţă. 


Juvens, al meu stăpân, aicea zace, 


Luând, cu moartea lui, toate nădejdile de pace. 
Răpus de-a lui Kanedias trădare, 

A lui pieire e-un apus de soare 

Peste un veac. 


Bătrânul actor îşi dădu capul pe spate şi Glokta văzu lacrimi 
licărindu-i în ochi. Un truc abil, să plângi aşa la comandă. O lacrimă 
singuratică îi coborî încet pe obraz şi publicul privea vrăjit. Se 
întoarse din nou la trupul mort. 


Frate ucide, iată, frate. Din vecie, 

Nu s-a mai pomenit asemenea urgie. 
M-aştept să văd cum stelele se sting pe rând. 
Cum de pământul nu se crapă, revărsând 
Mari flăcări de furie? 


Se aruncă în genunchi şi se lovi peste pieptul îmbătrânit. 


O, soartă crudă, bucuros aş vrea 

Să mă alătur lui, dar nu e scris aşa! 

Căci noi rămânem, când un mare om se stinge, 
În lumea îngustată, durerea spre-a învinge, 

Şi lupta spre a continua. 


Lestek privi încet spre public, se ridică încet în picioare, cu o 
expresie ce trecu de la cea mai profundă mâhnire la cea mai 
înverşunată hotărâre. 


Căci, şi de Casa Creatorului e zăvorâtă, 
Cioplită-n piatră şi în fier, nespus de întărită, 
De trebuie s-aştept până oţelul e rugină, 

Ori piatra s-o zdrobesc şi s-o prefac în tină, 
Tot am să mă răzbun! 


Ochii actorului aruncară flăcări când îşi smuci mantia şi ieşi cu 
paşi mari de pe scenă, în aplauze frenetice. Era o versiune 
prescurtată a unei piese cunoscute, adesea jucată. Deşi arareori atât 
de bine. Glokta era surprins să se pomenească aplaudând. Un 
spectacol remarcabil, până acum. Nobleţe, pasiune, stăpânire. Mult mai 
convingător decât un alt fals Bayaz pe care l-aş putea pomeni. Se lăsă 


pe spătarul scaunului, întinzându-şi piciorul stâng sub masă şi 
pregătindu-se să savureze spectacolul. 

Logen privea nedumerit, cu chipul răvăşit. Bănuia că acesta era 
unul dintre spectacolele despre care vorbise Bayaz, dar nu pricepea 
destul de bine limba ca să prindă detaliile. 

Actorii se perindară pe scenă cu multe suspine şi mâini fluturate, 
îmbrăcaţi în costume sclipitoare şi vorbind într-un fel de incataţie. 
Doi dintre ei trebuiau să fie tuciurii, probabil, dar erau evident 
oameni palizi cu vopsea neagră pe faţă. Într-o altă scenă, cel care 
juca rolul lui Bayaz îi şoptea unei femei printr-o uşă, părând s-o 
roage s-o deschidă, numai că uşa era o bucată de lemn vopsit 
înălţată de una singură în mijlocul scenei şi femeia era un băiat cu 
rochie. Ar fi fost mai uşor, gândi Logen, să ocolească bucata de 
lemn şi să-i vorbească, lui sau ei, direct. 

Dar de un lucru era sigur Logen: adevăratul Bayaz era profund 
nemulţumit. Îi simţea iritarea crescând cu fiecare scenă. Atinse o 
culme care-l făcu să scrâşnească din dinţi când ticălosul piesei, un 
om voinic, cu mănuşi şi un petic pe ochi, îl împinse pe băiatul în 
rochie peste nişte metereze de lemn. Era evident că el sau ea ar fi 
trebuit să cadă de la mare înălțime, deşi Logen îl auzi lovindu-se de 
ceva moale chiar în spatele scenei. 

- Cum naiba îndrăznesc? mârâi adevăratul Bayaz. 

Logen ar fi părăsit sala dacă ar fi putut, dar trebui să se 
mulţumească să-şi tragă scaunul lângă West, cât mai departe posibil 
de furia magului. 

Pe scenă, celălalt Bayaz se lupta cu bătrânul cu mănuşă şi petic 
pe ochi, deşi se duelau plimbându-se în cerc şi vorbind la nesfârşit. 
În cele din urmă, ticălosul îl urmă pe băiat în spatele scenei, dar nu 
înainte ca adversarul lui să ia de la el o imensă cheie aurie. 

- Sunt mai multe amănunte aici decât în original, mormăi 
adevăratul Bayaz, în timp ce replica lui mai revărsă câteva versuri, 
cu cheia în mână. 

Logen nu pricepuse mare lucru când spectacolul luă sfârşit, dar 
prinse ultimele două versuri, chiar înainte ca bătrânul actor să facă 
o plecăciune adâncă: 


Povestea s-a sfârşit, cerem îngăduinţă, 
Căci n-am vrut a jigni cu-a noastră prea umilă străduinţă. 


- Să fiu al naibii dacă n-aţi vrut, şuieră Bayaz printre dinţi, 


afişând un zâmbet şi bătând din palme cu entuziasm. 

Glotka îl privi pe Lestek făcând ultimele plecăciuni, în timp ce 
cortina se închidea peste el, cu cheia aurie încă strălucindu-i în 
mână. Arhilectorul se ridică din scaun, când aplauzele se stinseră. 

— Mă bucur nespus că v-a plăcut micul nostru spectacol, spuse el, 
zâmbind mieros recunoscătoarei audienţe. Nu mă îndoiesc că mulţi 
dintre voi aţi mai văzut piesa, dar în seara asta are o semnificaţie 
specială. Căpitanul Luthar nu e singurul personaj sărbătorit în 
mijlocul nostru, mai există aici, acum, un al doilea oaspete de 
onoare. Nimeni altul decât subiectul piesei noastre: însuşi Bayaz, 
Întâiul dintre Magi! Sult zâmbi şi întinse braţul către bătrânul 
şarlatan din celălalt capăt al sălii. Urmă un freamăt blând când 
fiecare oaspete întoarse privirea de la Arhilector pentru a se uita la 
el. 

Bayaz îi întoarse zâmbetul: 

- Bună seara, spuse el. 

Câteva dintre somităţi râseră, bănuind că poate mai urma vreo 
mică şaradă, dar Sult nu râse cu ei şi veselia le fu scurtă. O tăcere 
stânjenitoare se lăsă peste sală. O tăcere primejdioasă, poate. 

- Întâiul dintre Magi. Se află cu noi în Agriont de mai multe 
săptămâni. El şi câţiva... însoțitori. Sult privi în josul nasului la 
omul Nordului, cu cicatricele sale şi înapoi la autointitulatul mag 
Bayaz. Rostogoli cuvântul în gură, lăsându-l să se afunde în urechile 
ascultătorilor. Prima literă din alfabetul limbii vechi. Primul ucenic 
al lui Juvens, prima literă din alfabet, nu-i aşa, Maestre Bayaz? 

— Ai făcut cercetări, Arhilectore? întrebă bătrânul păstrându-şi 
zâmbetul superior. 

Impresionant. Chiar şi acum, când simte, probabil, că jocul se va 
sfârşi curând, îşi joacă în continuare rolul. 

Dar Sult nu se lăsă impresionat. 

— E de datoria mea să investighez în amănunt pe oricine ar putea 
reprezenta un pericol pentru regele meu sau pentru ţara mea, 
declamă el băţos. 

-Cât patriotism din partea ta. Investigaţiile tale au dezvăluit, 
fără doar şi poate, că sunt încă membru al Consiliului Închis, chiar 
dacă scaunul meu stă, deocamdată, gol. Cred că Lord Bayaz ar fi 
termenul cuvenit de adresare. 

Zâmbetul rece al lui Sult nu slăbi nici cât un fir de păr. 

— Şi când, exact, a fost ultima ta vizită, Lord Bayaz? S-ar zice că 
un om atât de profund implicat în istoria noastră ar fi arătat mai 


mult interes, de-a lungul anilor. De ce, dacă mi-e îngăduit să întreb, 
în secolele de la naşterea Uniunii, de pe vremea lui Harod cel Mare, 
nu te-ai întors, să ne vizitezi? 

Bună întrebare. Mi-ar fi plăcut să-mi treacă mie prin minte. 

- O, dar v-am vizitat. În timpul domniei Regelui Morlic Nebunul 
şi în războiul civil care a urmat, i-am fost dascăl unui tânăr pe 
nume Arnault. Mai târziu, când Morlic a fost ucis şi Consiliul 
Deschis l-a urcat pe Arnault pe tron, am slujit ca Lord Şambelan. 
Mi-am zis Bialoveld în vremurile acelea. Am venit din nou în timpul 
domniei Regelui Casamir. Acesta mi-a spus Zoller şi am avut funcţia 
ta, Arhilectore. 

Glokta abia îşi putu stăpâni un icnet de indignare şi mai auzi şi 
altele de pe scaunele din jurul lui. N-are ruşine, asta e sigur. Bialoveld 
şi Zoller, doi dintre cei mai respectaţi slujitori ai Uniunii. Cum 
îndrăzneşte? Şi, totuşi... Îşi închipui tabloul lui Zoller din biroul 
Arhilectorului şi statuia lui Bialoveld de pe Aleea Regelui. Ambii 
pleşuvi, ambii neînduplecaţi, ambii cu barbă... dar ce-mi trece prin 
minte? Maiorul West cheleşte şi el. Asta îl face un vrăjitor legendar? 
Probabil, acest şarlatan n-a făcut decât să aleagă două dintre cele mai 
pleşuve personaje pe care le-a putut găsi. 

Între timp, Sult încerca o altă pistă. 

— Atunci spune-mi asta, Bayaz: este o poveste bine cunoscută că 
Harod însuşi s-a îndoit de tine când ai venit prima oară în castelul 
lui, cu ani şi ani în urmă. Ca dovadă a puterii tale, i-ai rupt masa 
lungă în două. S-ar putea să existe câţiva sceptici printre noi în 
seara asta. Ai vrea să ne faci acum o asemenea demonstraţie? 

Cu cât mai rece devenea tonul lui Sult, cu atât mai puţin părea 
să-i pese bătrânului şarlatan. Respinse acest ultim efort cu o 
fluturare leneşă a mâinii. 

— Ceea ce pomeneşti tu nu e scamatorie, Arhilectore, nici teatru 
pe scenă. Există pericole şi există costuri. În plus, ar fi mare păcat să 
stricăm petrecerea căpitanului Luthar numai ca să mă pot da eu în 
spectacol, nu crezi? Ca să nu mai vorbim despre distrugerea unei 
frumoase piese vechi de mobilier. Eu, spre deosebire de atâţia alţii 
din vremurile acestea, am un profund respect pentru trecut. 

Unii zâmbeau neîncrezători, privind duelul verbal al celor doi 
bătrâni, poate încă bănuind vreo glumă sofisticată. Alţii, mai 
versaţi, se încruntau, încercând să-şi dea seama ce se petrece şi cine 
domina. Glokta observă că Înaltul Judecător Marovia părea să se 
distreze de minune. Aproape ca şi cum ar şti ceva ce noi nu ştim. 


Glokta se foi în scaun, cu ochii aţintiţi asupra actorului pleşuv. 
Lucrurile nu merg aşa de bine cum ar trebui. Când va începe să 
transpire? Când? 

Cineva aşeză un castron cu supă aburindă în faţa lui Logen. Fără 
îndoială, era menită să fie mâncată, dar acum îi trecuse pofta. Poate 
că Logen nu era curtean, dar ştia să-i dibuie pe cei care se 
înfierbântau, când îi vedea. Cu fiecare schimb de replici, zâmbetele 
celor doi bătrâni se stingeau mai mult, glasurile lor deveneau mai 
aspre, sala părea să devină mai strâmtă şi mai opresivă. Toţi cei 
prezenţi păreau îngrijoraţi acum: West, flăcăul semeţ care câştigase 
acel duel datorită şarlataniei lui Bayaz, schilodul agitat care pusese 
toate întrebările... 

Logen simţi cum i se ridică părul pe ceafă. Două siluete stăteau la 
pândă în pragul celei mai apropiate uşi. Siluete în veşminte negre, 
cu măşti negre. Ochii i se îndreptară către celelalte intrări. La 
fiecare dintre ele erau doi asemenea mascaţi, cel puţin doi şi Logen 
nu-şi închipuia că se aflau acolo ca să strângă farfuriile. 

Erau acolo pentru el. Pentru el şi pentru Bayaz, simţea asta. Nu-şi 
pune nimeni mască dacă n-are vreun lucru necurat în minte. Logen 
n-avea cum să facă faţă nici la jumătate pe-atâţia, dar luă pe furiş 
un cuţit de lângă farfurie şi îl ascunse sub braţ, pentru orice 
eventualitate. Dacă încercau să pună mâna pe el, avea să se lupte. 
Era un lucru de la sine înţeles. 

Glasul lui Bayaz începea să sune nervos: 

- Ţi-am pus la dispoziţie toate dovezile pe care mi le-ai cerut, 
Arhilectore! 

— Dovezi? Bătrânul înalt căruia îi ziceau Sult afişă un zâmbet 
rece. Vinzi vorbe şi hârţoage prăfuite! Fleacuri de conţopist 
smiorcăit, mai degrabă decât lucruri de pomină. Unii ar zice că un 
mag fără magie e pur şi simplu un bătrân sâcâitor! Suntem în război 
şi nu-mi pot asuma niciun risc! Ai pomenit de Arhilectorul Zoller. 
Sârguinţa lui în cauza adevărului este bine cunoscută. Tu, sunt 
convins, trebuie s-o înţelegi pe a mea. Se aplecă, plantându-şi ferm 
pumnul pe masă, în faţa lui. Arată-ne magie, Bayaz, sau arată-ne 
cheia! 

Logen înghiţi. Nu-i plăcea felul cum evoluau lucrurile, dar, la 
drept vorbind, nu înţelegea regulile acestui joc. Trebuia să-şi pună 
încrederea în Bayaz, dintr-un oarecare motiv, şi acolo trebuia să 
rămână. Era puţin cam târziu să treacă de partea cealaltă. 

— Nu mai ai nimic de spus? întrebă imperativ Sult. Se lăsă încet 


în scaun, zâmbind din nou. Ochii îi alunecară spre arcade şi Logen 
simţi siluetele mascate înaintând, așteptând încordate un semn. Nu 
mai ai cuvinte? Nu mai ai trucuri? 

— Doar unul. Bayaz vâri mâna sub guler. Apucă acolo de ceva şi-l 
scoase afară: un lanţ lung şi subţire. Una dintre siluetele cu mască 
neagră făcu un pas înainte, aşteptându-se la o armă, iar mâna lui 
Logen se strânse mai tare pe mânerul cuţitului, dar când lanţul ieşi 
cu totul, la capătul lui atârna doar o vergea de metal întunecat. 

- Cheia, spuse Bayaz, ridicând-o în lumina lumânării. Nu 
strălucea aproape deloc. Mai puţin sclipitoare, poate, decât cea din 
piesa ta, însă e originalul. Te asigur că Kanedias n-a lucrat niciodată 
cu aur. Nu-i plăceau lucrurile frumoase. Îi plăceau lucrurile care 
funcţionează. 

Buza Arhilectorului se strâmbă. 

— Te aştepţi să te credem pur şi simplu pe cuvânt? 

— Fireşte că nu. E treaba ta să suspectezi pe toată lumea şi trebuie 
să spun că te descurci de minune. Totuşi, se face destul de târziu şi 
am să aştept până mâine să deschid Casa Creatorului. Cineva scăpă 
pe jos o lingură care zornăi pe dale. Va trebui să fie de faţă un 
martor, fireşte, ca să se asigure că nu încerc vreo prestidigitaţie. Ce- 
ai zice de... — ochii verzi, reci, ai lui Bayaz alunecară de-a lungul 
mesei — Inchizitorul Glokta şi... noul vostru campion la duel, 
căpitanul Luthar? 

Infirmul se încruntă când îşi auzi pomenit numele. Luthar părea 
complet  năucit.  Arhilectorul stătea nemişcat, cu disprețul 
preschimbat într-o neclintire de piatră. Se uită când la chipul 
zâmbitor al lui Bayaz, când la vergeaua de metal, care se legăna 
încet. Privirea i se mută spre una dintre uşi, cu o uşoară clătinare a 
capului. Siluetele întunecate se pierdură înapoi în umbre. Logen îşi 
descleştă dinţii, apoi strecură încet cuțitul înapoi pe masă. 

Bayaz zâmbi. 

- Vai, Maestre Sult, chiar că eşti un om greu de mulţumit. 

— Cred că Eminenţă este un mod adecvat de adresare, şuieră 
Arhilectorul. 

— Aşa este, aşa este. Declar cu tărie, chiar n-ai să fii mulţumit 
până când nu distrug o piesă de mobilier. Dar mi-ar displăcea să 
vărs supa tuturor, aşadar... 

Cu o bubuitură neaşteptată, scaunul Arhilectorului se prăbuşi. 
Mâna îi ţâşni şi se apucă de faţa de masă, în cădere, într-o 
harababură zgomotoasă de lemne împrăştiate, şi se răşchiră în 


mijlocul dezastrului, cu un geamăt. Regele se trezi, tresărind, 
oaspeţii clipiră, icniră şi se holbară. Bayaz îi ignoră. 
- Supa e chiar excelentă, spuse el, sorbind zgomotos din lingură. 


Casa Creatorului 


Era o zi furtunoasă şi Casa Creatorului se înălța robustă şi 
sinistră, o imensă formă întunecată profilată pe norii zdrenţuiţi. Un 
vânt rece vuia printre clădirile şi prin pieţele Agriontului, făcând 
pulpanele veşmântului negru al lui Glokta să fluture în jurul lui, în 
timp ce şontâcăia în urma căpitanului Luthar şi a aşa-zisului mag, 
cu omul Nordului alături. Ştia că erau urmăriţi. Urmăriţi tot drumul. 
Din spatele ferestrelor, din pragul uşilor, de pe acoperișuri. Practicienii 
erau peste tot, le simţea privirea. 

Glokta se aşteptase, sperase, că Bayaz şi însoțitorii lui vor fi 
dispărut peste noapte, dar nu se întâmplase aşa. Bătrânul pleşuv 
părea la fel de relaxat ca şi cum şi-ar fi luat sarcina de a deschide o 
cămară şi lui Glokta nu-i plăcea asta. Când o să se sfârșească 
mascarada? Când îşi va arunca mâinile în aer şi va recunoaşte că totul 
e un joc? Când vom ajunge la Universitate? Când vom trece podul? 
Când vom sta chiar în faţa porţii Casei Creatorului şi cheia lui nu se va 
potrivi? Dar undeva, într-un colţ al minţii, se strecură gândul: Dar 
dacă nu se sfârşeşte? Dacă uşa se deschide? Dacă e cu adevărat cine 
susține că este? 

Bayaz sporovăia în urechea lui Luthar în timp ce străbăteau 
curtea goală, către Universitate. La fel de nonşalant ca un bunic cu 
nepotul lui preferat şi la fel de plictisitor. 

— ... fireşte, oraşul e mult mai mare decât atunci când l-am 
vizitat eu ultima oară. Cartierul acela căruia îi spuneţi Trei Ferme 
forfoteşte de viaţă. Îmi amintesc când întregul oraş era format doar 
din trei ferme! Chiar îmi amintesc! Şi s-a întins departe de zidurile 
oraşului! 

- Ăă..., făcu Luthar. 

-Cât despre noua Ghildă a Mirodeniilor, n-am mai văzut 
niciodată o asemenea ostentaţie... 

Mintea lui Glokta gonea, în timp ce şontâcăia în urma celor doi, 
scotocind după înţelesuri ascunse în marea de vorbe, încercând să 
prindă altele, în haos. Întrebările se rostogoleau unele peste altele. 
De ce să mă aleagă pe mine ca martor? De ce nu pe Arhilectorul însuşi? 
Oare acest Bayaz crede că pot fi uşor păcălit? Şi de ce Luthar? Fiindcă a 
câştigat Turnirul? Şi cum l-a câştigat? N-are nicio legătură cu această 
impostură? Dar, dacă Luthar făcea parte din vreun plan sinistru, nu 


dădea niciun semn. Glokta nu observase niciodată nici cel mai vag 
indiciu cum că ar fi fost altceva decât tânărul nătărău obsedat de 
propria-i persoană care părea să fie. 

Şi ajungem la această şaradă. Glokta aruncă o privire piezişă la 
vânjosul om al Nordului. Nu se zărea niciun semn de intenţii 
criminale pe chipu-i brăzdat de cicatrice şi, de altfel, puţine semne 
că se întâmpla ceva. E foarte prost sau foarte istet? E de ignorat sau de 
temut? E servitorul sau stăpânul? Nu avea răspunsuri la niciuna dintre 
întrebări. Încă. 

— Ei, bine, locul acesta este o umbră a ceea ce a fost cândva, zise 
Bayaz, când se opriră în faţa uşii Universităţii, ridicând o 
sprânceană la statuile murdare şi înclinate. 

Ciocăni repede pe lemnul ros de vreme şi uşa se legănă în 
balamale. Spre surprinderea lui Glokta, se deschise aproape imediat. 

- Sunteţi aşteptaţi, zise cu glas răguşit bătrânul portar. Păşiră pe 
după el, în întuneric. Am să vă conduc... începu bătrânul, 
opintindu-se să închidă uşa scârţâitoare. 

- Nu-i nevoie! strigă Bayaz peste umăr, înaintând deja vioi de-a 
lungul coridorului prăfuit. Ştiu drumul! 

Glokta se căznea să ţină pasul cu el, asudând în ciuda vremii reci, 
cu picioarele arzându-l de sus până jos. Efortul de a menţine ritmul 
nu-i dădea timp să cugete cum de cunoştea bătrânul ticălos 
clădirea. Dar cu siguranţă o cunoaşte. Aluneca de-a lungul 
coridoarelor de parcă şi-ar fi petrecut aici fiecare zi din viaţă, 
plescăindu-şi limba cu dezgust în faţa stării în care se afla clădirea 
şi trăncănind neîncetat. 

-... N-am mai văzut niciodată atâta praf, ce zici, căpitane 
Luthar? Nu m-aş mira dacă locul ăsta afurisit n-a mai fost curăţat de 
când am fost aici ultima oară! N-am idee cum poate cineva să 
gândească în asemenea condiţii! Nici cea mai vagă idee... 

Iniţiaţi morţi de secole, şi pe bună dreptate uitaţi, îi priveau 
mohorâţi de pe pânzele lor, de parcă ar fi fost deranjaţi de toată 
gălăgia. 


Coridoarele Universităţii treceau în goană, un loc străvechi, 
prăfuit, părăsit parcă, în care nu găseai nimic în afară de vechi 
tablouri înnegrite şi cărţi vechi şi mucegăite. Jezal preţuia extrem 
de puţin cărţile. 

Citise câteva despre duel şi călărie, vreo două despre campanii 
militare celebre, deschisese odată copertele unei imense istorii a 


Uniunii pe care o găsise în biroul tatălui său şi se plictisise după trei 
sau patru pagini. 

Bayaz trăncănea în continuare. 

- Aici ne-am luptat cu slujitorii Creatorului. Îmi amintesc bine. L- 
au chemat pe Kanedias să-i salveze, dar n-a vrut să coboare. Aceste 
săli au şiroit de sânge, au răsunat de ţipete şi s-au înecat în fum în 
ziua aceea! 

Jezal n-avea habar de ce bătrânul nebun îl alesese tocmai pe el 
să-i spună măreţele-i poveşti şi nici pe atât ce să răspundă. 

— Pare... violent. 

Bayaz clătină din cap. 

-A fost. Nu sunt mândru de asta. Dar oamenii buni trebuie 
uneori să facă lucruri violente. 

— Îhî, făcu pe neaşteptate omul Nordului. 

Jezal nu realizase că măcar asculta. 

- În afară de asta, atunci a fost altă epocă, o epocă violentă. Doar 
în Vechiul Imperiu existau oameni care depăşiseră primitivismul. 
Midderlandul, inima Uniunii, îţi vine sau nu să crezi, era o cloacă. 
Un ţinut sălbatic populat de triburi barbare, care se războiau între 
ele. Cei mai norocoşi au fost luaţi în slujba Creatorului. Ceilalţi erau 
sălbatici cu feţele pictate, fără carte, fără ştiinţă, fără să se 
deosebească aproape prin nimic de animale. 

Jezal ridică pe furiş privirea spre Nouădegete. Nu-i era deloc 
dificil să-şi imagineze un stat barbar, cu bruta aceea mare lângă el, 
dar era ridicol de presupus că frumosul său ţinut natal fusese 
cândva un loc pustiu, că era urmaşul unor primitivi. Bătrânul ăsta 
pleşuv era un mincinos flecar sau un nebun, dar unii oameni 
importanţi păreau să-l ia în serios. 

Iar Jezal credea că e cel mai bine să faci aşa cum spun oamenii 
importanţi. 


Logen îi urmă pe ceilalţi într-o curte părăginită, mărginită pe trei 
laturi de clădirile dărăpănate ale Universităţii şi pe cea de-a patra 
de faţa interioară a zidului înalt al Agriontului. Totul era acoperit 
de muşchi bătrâni, iederă deasă, mărăcini uscați. Pe un scaun 
şubred, printre buruieni, şedea un bărbat, privindu-i cum se 
apropie. 

— Vă aşteptam, spuse el, ridicându-se cu o oarecare dificultate. 
Genunchi afurisiţi. Nu mai sunt ce-am fost. 

Un bărbat obişnuit, trecut de vârsta a doua, într-o cămaşă 


jerpelită, cu pete pe tot pieptul. 

Bayaz se încruntă la el. 

— Eşti gardianul-şef? 

- Da. 

— Şi unde e restul personalului? 

- Soţia mea pregăteşte micul dejun, dar fără a o pune pe ea la 
socoteală, ei, bine, eu sunt tot personalul. Avem ouă, zise el voios, 
mângâindu-şi stomacul. 

— Ce? 

- La micul dejun. Îmi plac ouăle. 

- Bravo ţie, mormăi Bayaz, uşor iritat. În timpul domniei Regelui 
Casamir, cei mai viteji cincizeci de bărbaţi din Garda Regelui erau 
numiţi gardieni ai Casei, să păzească această poartă. Se considera că 
nu există onoare mai mare. 

— Asta a fost demult, zise marele şi singurul gardian, trăgându-se 
de cămaşa murdară. Am fost nouă, pe când eram flăcău, dar ceilalţi 
au trecut la alte lucruri sau au murit şi n-au mai fost înlocuiţi. Nu 
ştiu cine-mi va lua locul când am să mor. N-au fost prea mulţi 
solicitanţi. 

- Mă surprinzi. Bayaz îşi drese glasul. O, gardian-şef! Eu, Bayaz, 
Întâiul dintre Magi, îţi cer permisiunea de trecere pe scară în sus, 
spre cea de-a cincea poartă, dincolo de cea de-a cincea poartă şi pe 
pod, peste pod şi la uşa Casei Creatorului. 

Gardianul-şef îl privi cu coada ochiului: 

— Eşti sigur? 

Bayaz îşi pierdea răbdarea. 

— Da, de ce? 

-Îmi amintesc de primul om care a încercat asta, demult, pe 
când eram flăcău. Un om mare, presupun, un gânditor. A urcat 
scările acelea, însoţit de zece muncitori vânjoşi, cu dălţi, ciocane şi 
târnăcoape şi câte şi mai câte, spunându-ne cum va deschide el Casa 
şi cum va scoate de acolo comorile sale şi aşa mai departe. În cinci 
minute au fost înapoi, fără să spună nimic, arătând de parcă ar fi 
văzut morţii umblând. 

— Ce s-a întâmplat? murmură Luthar. 

— Nu ştiu, dar n-aveau nicio comoară cu ei, asta vă pot spune. 

— Fără îndoială, o poveste descurajatoare, remarcă Bayaz, dar noi 
mergem. 

— Treaba voastră, ce să zic. 

Şi bătrânul se întoarse şi traversă gârbovit curtea. Urcară o scară 


îngustă, cu treptele roase la mijloc, printr-un tunel ce străbătea 
zidul înalt al Agriontului, până la o poartă îngustă în întuneric. 

Logen fu cuprins de o stranie nelinişte când zăvoarele alunecară 
în lături. Ridică din umeri, încercând să scape de ea, şi gardianul îi 
zâmbi larg. 

- O simţi deja, nu? 

— Ce să simt? 

- Răsuflarea Creatorului, aşa i se spune. Împinse uşile cu cea mai 
mare blândeţe. Se dădură în lături deodată, lăsând lumina să se 
reverse în întuneric. Răsuflarea Creatorului. 


Glokta traversă podul clătinându-se, cu dinţii încleştaţi pe gingii, 
conştient în mod dureros de volumul de aer gol de sub picioarele 
lui. Podul era un singur şi delicat arc care sălta de sus, de pe zidul 
Agriontului spre poarta Casei Creatorului. Îl admirase adesea de jos, 
din oraş, de pe cealaltă parte a lacului, întrebându-se cum de 
rămăsese întreg în toţi aceşti ani. Un lucru spectaculos, remarcabil 
şi frumos. Nu pare aşa de frumos acum. Nu cu mult mai lat decât un 
om culcat, prea îngust pentru a fi comod de traversat şi cu o 
înfricoşătoare perspectivă spre apa de dedesubt. Şi, mai rău încă, nu 
avea parapet. Nici măcar o balustradă de lemn. Iar vântul e cam vioi 
astăzi. 

Luthar şi Nouădegete păreau destul de îngrijoraţi de asta. Iar ei 
îşi pot folosi nestingheriţi şi fără dureri ambele picioare. Numai Bayaz 
făcu lungul drum peste pod fără să dea vreun semn de îngrijorare, 
la fel de sigur pe sine de parcă ar fi umblat pe o uliţă. 

Mergeau mereu în umbra vastă a Casei Creatorului, desigur. Cu 
cât se apropiau mai mult, cu atât mai masivă părea, cu parapetul 
cel mai scund mult mai înalt decât zidul Agriontului. Un lucru 
dintr-o altă epocă, construit la alte dimensiuni. 

Glokta aruncă o privire înapoi, spre poarta din spatele lui. Oare a 
zărit ceva între meterezele zidului de deasupra? Un practician, la 
pândă? Aveau să-l privească pe bătrân nereuşind să deschidă uşa. 
Aveau să pună mâna pe el pe drumul de întoarcere. Dar, până 
atunci, sunt neputincios. Nu era un gând încurajator. 

Şi Glokta avea nevoie de încurajare. În timp ce continua să 
traverseze, clătinându-se, podul, fu cuprins de o teamă sâcâitoare. 
Nu era doar înălțimea, nu era doar compania ciudată, nu doar 
turnul imens care se înălța ameninţător deasupra. O teamă 
viscerală, fără motiv. Frica animalică a unui coşmar. Cu fiecare pas 


târşâit, sentimentul sporea. Acum vedea uşa, o bucată de metal 
întunecat încastrată între pietrele netede ale turnului. În mijlocul ei, 
era gravat un cerc de litere. Dintr-un motiv neştiut, lui Glokta îi 
venea să vomite privindu-le, dar se târî mai aproape. Două cercuri: 
litere mari şi litere mici, un scris mărunt pe care nu-l recunoștea. I 
se întoarse stomacul pe dos. Multe cercuri: litere şi linii, prea 
mărunte ca să le desluşească. Pluteau în faţa lui. Ochii îl înţepau şi 
îi lăcrimau. Nu putea merge mai departe. Stătea acolo, sprijinit în 
baston, străduindu-se, cu fiecare fărâmă de voinţă, să-şi înfrângă 
pornirea de a se prăbuşi în genunchi şi de a face târâş cale întoarsă. 

Nici Nouădegete nu se simţea mai bine, răsuflând greu pe nas, cu 
un aer de profundă oroare şi dezgust pe faţă. Luthar era într-o stare 
considerabil mai proastă: dinţii încleştaţi, faţa lividă şi împietrită. 
Se lăsă încet în genunchi, gâfâind, când Glokta trecu pe lângă el. 

Bayaz nu părea înfricoşat. Păşi direct spre uşă şi îşi trecu degetele 
peste simbolurile mai mari. 

- Unsprezece paveze şi unsprezece paveze întoarse. Trasă cercul 
de litere mai mici. Şi de unsprezece ori unsprezece. Degetul lui 
urmă linia delicată care le înconjura. E posibil ca acea linie să fie şi ea 
formată din litere minuscule? Cine poate spune câte sute sunt aici? 
Într-adevăr, o vrajă cât se poate de puternică. 

Atmosfera de vrajă era doar uşor ştirbită de sunetele pe care le 
scotea Luthar, vomitând zgomotos peste marginea podului. 

— Ce spune? întrebă răguşit Glokta, înghițind şi el nişte fiere. 

Bătrânul îi zâmbi larg. 

-Nu simţi, Inchizitorule? Spune să te întorci, zice să pleci. 
Spune: nimeni... nu... va... trece. Dar mesajul nu e pentru noi. 

Îşi vârî mâna în sân şi scoase vergeaua de metal. Acelaşi metal 
închis la culoare ca uşa însăşi. 

— N-ar trebui să fim aici, mârâi Nouădegete din spate. Locul ăsta 
e mort. Ar trebui să plecăm. 

Dar Bayaz nu părea să audă. 

- Vraja s-a scurs din lume, îl auzi Glokta murmurând, şi toate 
înfăptuirile lui Juvens zac în ruină. Bătrânul cântări cheia în mână, 
apoi o ridică încet. Dar lucrările Creatorului se înalță semeţe ca 
întotdeauna. Timpul nu le-a împuţinat... şi nici n-o va face. 

Nu părea să existe vreo broască măcar, dar cheia pătrunse încet 
în uşă. Încet, încet, chiar în mijlocul cercurilor. Glokta îşi tinu 
răsuflarea. 

Clic. 


Şi nu se întâmplă nimic. Uşa nu se deschise. Asta e tot, aşadar. 
Jocul s-a sfârşit. Se simţi cuprins de uşurare când se întoarse cu faţa 
spre Agriont, ridicând mâna pentru a le face semn practicienilor 
aflaţi sus, pe zid. Nu e nevoie să merg mai departe. Nu e nevoie. Apoi, 
un ecou îi răspunse din adâncuri. 

Clic. 

Glokta îşi simţi faţa zvâcnind la unison cu sunetul. Oare mi-am 
imaginat? Spera asta, cu toată fiinţa. 

Clic. 

Din nou. Nicio greşeală. Iar acum, în faţa ochilor neîncrezători, 
cercurile uşii începură să se rotească. Glokta făcu, uluit, un pas 
înapoi, cu toiagul zgâriind pietrele podului. 

Clic, clic. 

Nu existase niciun indiciu că metalul nu era dintr-o singură 
bucată, nicio crăpătură, niciun şanţ, niciun mecanism, şi, totuşi, 
cercurile se învârteau, fiecare cu altă viteză. 

Clic, clic, clic. 

Acum mai repede, şi mai repede. Glokta se simţea ameţit. Inelul 
interior, cu literele cele mai mari, încă se răsucea. Inelul exterior, 
cu literele cele mai mici, se rotea prea repede ca ochii lui să-l poată 
urmări... clic, clic, clic, clic, clic... 

În interiorul semnelor se conturau forme, în timp ce simbolurile 
treceau unul pe lângă altul: linii, pătrate, triunghiuri, inimaginabil 
de complicate, dansând în faţa ochilor lui, apoi dispărând, pe 
măsură ce roţile continuau să se învârtă... 

Clic. 

Şi cercurile rămaseră neclintite, aranjate într-un nou model. 
Bayaz ridică mâna şi scoase cheia din uşă. Urmă un uşor ţiuit, abia 
audibil, ca al unei ape îndepărtate şi în uşă apăru o crăpătură lungă. 
Cele două jumătăţi se mişcară încet, îndepărtându-se lin. Spaţiul 
dintre ele deveni din ce în ce mai mare. 

Clic. 

Cele două jumătăţi alunecară în ziduri, îngropate în marginile 
arcadei. Uşa era deschisă. 

— Asta da măiestrie, zise Bayaz. 

Nicio pală de aer fetid nu năvăli afară, nicio duhoare de 
putrefacție, niciun semn al trecerii atâtor ani, doar o adiere de aer 
rece, uscat. Şi, totuşi, senzaţia e ca atunci când deschizi un coşciug. 

Tăcere, doar vântul bâjbâind peste pietrele întunecate, răsuflarea 
suspinând în gâtlejul uscat al lui Glokta şi clipocitul îndepărtat al 


apei, undeva dedesubt. Teroarea nepământeană trecuse. Glokta 
simţea doar o profundă îngrijorare, privind în galeria deschisă. Dar 
nu e mai rău decât atunci când aştept în faţa biroului Arhilectorului. 
Bayaz se întoarse, zâmbind. 

- Ani lungi au trecut de când am zăvorât acest loc şi în tot acest 
timp nimeni nu i-a trecut pragul. Voi trei aveţi parte de o onoare 
deosebită. Glokta nu se simţea onorat. Se simţea bolnav. Înăuntru 
sunt pericole. Nu atingeţi nimic şi nu mergeţi decât acolo unde vă 
conduc eu. Urmaţi-mă îndeaproape, căci drumurile nu sunt 
întotdeauna la fel. 

— Nu sunt la fel? întrebă Glokta. Cum e cu putinţă? 

Bătrânul ridică din umeri. 

— Eu sunt doar uşierul, răspunse el, strecurând cheia, cu lanţul ei, 
înapoi sub cămaşă, după care păşi în umbre. 


Jezal nu se simţea bine, nu se simţea bine deloc. Nu era doar 
simpla ameţeală pe care o provocaseră cumva literele de pe uşă, era 
mai mult. Era o stare de şoc şi dezgust, ca şi cum ai lua o cană şi ai 
bea, aşteptându-te să fie apă, şi ai descoperi altceva înăuntru. Urină, 
probabil, în cazul de faţă. Aceeaşi senzaţie de surpriză neplăcută, 
dar persistând minute, ore. Lucruri pe care le considerase aiureli 
sau basme îi erau dezvăluite, dintr-odată, în faţa ochilor, ca 
adevăruri. Lumea era alt loc decât cu o zi în urmă, un loc ciudat, 
neliniştitor, şi o preferase infinit mai mult aşa cum fusese. 

Nu înţelegea de ce trebuia să se afle acolo. Jezal nu ştia aproape 
nimic despre istorie. Kanedias, Juvens, Bayaz, chiar, erau nume din 
cărţi prăfuite, pe care le auzise pe când era copil, fără să prezinte 
vreun interes pentru el nici măcar atunci. Era doar ghinion, atâta 
tot, ghinion. Câştigase Turnirul şi iată-l aici, cutreierând printr-un 
turn vechi şi ciudat. Asta era şi nimic altceva. Un turn vechi şi 
ciudat. 

- Bine aţi venit în Casa Creatorului, zise Bayaz. 

Jezal îşi ridică privirea din podea şi rămase cu gura căscată. 
Cuvântul „casă” nu reuşea să descrie imensitatea spaţiului întunecat 
în care se pomeni. Însăşi Rotonda Lorzilor ar fi încăput bine 
înăuntrul ei, întreaga clădire, şi tot ar mai fi rămas loc. Zidurile 
erau din pietre brute, nefinisate, netencuite, stivuite la întâmplare, 
dar ridicându-se la nesfârşit spre înălțimi. Sus, deasupra centrului 
încăperii, atârna ceva. Ceva imens, fascinant. 

Îi amintea lui Jezal de instrumentele unui navigator, redate la o 


scară imensă. Un sistem de inele gigantice de metal, strălucind în 
lumina difuză, unul lângă altul, cu inele mai mici printre ele, în 
interiorul lor, de jur împrejurul lor. Sute de inele în total, probabil, 
scrijelite cu semne: scris, poate, sau zgârieturi fără noimă. În mijloc 
atârna o sferă mare şi neagră. 

Bayaz trecea deja dincolo de imensul cerc al podelei, acoperit de 
linii complicate, incrustate în metal strălucitor în piatra întunecată, 
iar paşii lui răsunau sus, departe. Jezal se furişă după el. Era ceva 
înfricoşător, ceva ametitor, să traversezi un spaţiu atât de vast. 

- Acesta este Midderlandul, zise Bayaz. 

— Ce? 

Bătrânul arătă în jos. Liniile vălurite de metal începură să capete 
sens.  Coaste, munţi, râuri, uscatul şi marea.  Conturul 
Midderlandului, pe care Jezal îl purta limpede în minte din sute de 
hărţi, era aşezat la picioarele lui. 

- Întregul Cerc al Lumii. Bayaz făcu semn peste podeaua 
nesfârşită. Într-acolo este Englia şi dincolo, Nordul. Gurkhulul e 
acolo. Acolo sunt Stariklandul şi Vechiul Imperiu, iar dincolo 
oraşele-stat ale Styriei, şi dincolo de ele Suljuk şi îndepărtatul 
Thond. Kanedias a observat că ţările Lumii cunoscute formează un 
cerc, cu centrul aici, în Casa lui şi cu marginea lui exterioară 
trecând prin insula Shabulyan, departe la vest, dincolo de Vechiul 
Imperiu. 

- Marginea Lumii, murmură omul Nordului, clătinând încet din 
cap, pentru sine. 

-Ce aroganță, pufni Glokta, să-ţi consideri casa drept centrul 
tuturor lucrurilor. 

- Ha! Bayaz privi împrejur, la imensitatea sălii. Creatorului nu i-a 
lipsit niciodată aroganţa. Nici fraţilor lui. 

Jezal ridică privirea prostit. Sala era încă şi mai înaltă decât 
largă, cu tavanul, dacă exista vreunul, pierdut în umbră. O 
balustradă de fier se întindea pe zidurile de piatră, un balcon la 
douăzeci de metri deasupra, poate. Dincolo de el, şi mai sus, erau 
altele şi altele, pierzându-se în penumbră. Deasupra tuturor, atârna 
un mecanism ciudat. 

Jezal tresări. Mecanismul se mişca. Totul se mişca, încet, domol, 
fără zgomot, cercurile se deplasau, se întorceau, se roteau unul pe 
lângă altul. Nu-şi putea imagina ce anume le punea în mişcare. 
Cheia întoarsă în broască trebuie să le fi declanşat cumva... sau era 
posibil să se fi răsucit în toţi aceşti ani? 


Se simţea ameţit. Întreg mecanismul părea acum să se învârtă, 
rotindu-se din ce în ce mai repede, şi balcoanele la fel, deplasându- 
se în direcţii diferite. Dacă se uita direct în sus, era şi mai 
dezorientat, şi Jezal îşi fixă ochii, cuprinşi de durere, în podea, la 
harta Midderlandului de sub picioarele sale. I se tăie răsuflarea. Era 
şi mai rău! Acum toată podeaua părea să se învârtă. Întreaga sală se 
rotea în jurul lui! Uşile boltite care duceau afară erau identice, o 
duzină dintre ele sau chiar mai multe. Nu-şi putea da seama acum 
prin care intraseră. Simţi un val de panică oribilă. Doar acea 
îndepărtată sferă neagră din mijlocul mecanismului era neclintită. 
Îşi fixă cu disperare ochii înlăcrimaţi asupra ei, străduindu-se să 
respire rar. 

Sentimentul se atenuă. Sala imensă era iarăşi neclintită. Aproape 
neclintită. Cercurile continuau să se miște, aproape imperceptibil, 
înaintând mereu spre interior. Jezal înghiţi o gură plină de salivă, 
îşi vârî capul între umeri şi porni iute după ceilalţi, cu creştetul 
plecat. 

— Nu pe acolo! răcni pe neaşteptate Bayaz, şi glasul lui explodă în 
tăcerea grea, ţâşnind şi săltând înapoi, răsunând de o mie de ori în 
spaţiul cavernos. 

Nu pe acolo! 

Nu pe acolo! 

Jezal făcu un salt înapoi. Uşa boltită şi sala întunecată de dincolo 
păreau aceleaşi prin care păşiseră ceilalţi, dar acum vedea că 
aceştia erau în dreapta. Cumva, se întorsese. 

- Mergi numai unde merg eu, am spus! şuieră bătrânul. 

Nu pe acolo. 

Nu pe acolo. 

- Îmi pare rău, se bâlbâi Jezal şi glasul îi sună pricăjit în spaţiul 
imens. Credeam... totul arată la fel. 

Bayaz îi puse o mână liniştitoare pe umăr şi-l trase cu blândeţe la 
o parte. 

— N-am vrut să te sperii, prietene, dar ar fi mare păcat ca o 
persoană atât de promițătoare să fie luată dintre noi atât de tânără. 

Jezal înghiţi în sec şi privi în coridorul întunecat, întrebându-se 
ce l-ar fi putut aştepta acolo. Mintea îi oferi nenumărate posibilităţi 
neplăcute. 

Când se întoarse, ecoul îi şoptea încă: ... nu pe acolo, nu pe acolo, 
nu pe acolo... 


Logen ura locul acela. Pietrele erau reci şi moarte, aerul era 
neclintit şi mort, până şi sunetele pe care le scoteau când se mişcau 
păreau înăbuşite şi lipsite de viaţă. Nu era frig, nu era cald, şi totuşi 
spatele îi şiroia de sudoare, ceafa îl furnica de o teamă confuză. 
Tresărea la fiecare câţiva paşi, cuprins din senin de senzaţia că e 
urmărit, dar niciodată nu era nimeni în spatele lui. Doar flăcăul 
Luthar şi infirmul Glokta, arătând la fel de îngrijoraţi şi nedumeriţi 
ca şi el. 

— L-am urmărit chiar prin aceste săli, murmură încetişor Bayaz. 
Unsprezece eram. Cu toţii magi, împreună pentru ultima oară. Toţi, 
în afară de Khalul, Zacharus şi Cawneil, au luptat aici cu Creatorul 
şi fiecare a fost învins. Au avut noroc să scape cu viaţă. Anselm şi 
Brokentooth n-au avut noroc. Kanedias le-a adus moartea. Doi 
prieteni buni, doi fraţi, am pierdut în ziua aceea. 

Se strecurară pe un balcon îngust, luminat de o cortină palidă de 
lumină. Într-o parte, se înălța neted un zid abrupt de pietre, în 
cealaltă parte, pietrele coborau şi se pierdeau în beznă. O genune 
neagră, încărcată de umbre, fără capăt, fără tavan, fără fund. În 
ciuda imensităţii spaţiului, nu era niciun ecou. Aerul nu se clintea. 
Nici cea mai mică adiere. Aerul era stătut şi închis, ca într-un 
cavou. 

- Acolo, jos, trebuie să fie apă, negreşit, şopti Glokta, 
încruntându-se peste balustradă. Trebuie să fie ceva, nu-i aşa? Privi 
în sus, cu ochii mijiţi. Unde e tavanul? 

— Locul ăsta duhneşte, scânci Luthar, cu o mână strânsă peste 
nas. 

Logen era de acord cu el, măcar de data aceasta. Era un miros pe 
care-l cunoştea bine şi buzele i se strânseră cu ură, în prezenţa lui. 

- Miroase a blestemate de capete-turtite. 

- O, da, spuse Bayaz, şi shanka sunt opera Creatorului. 

— Opera lui? 

— Chiar aşa. A luat lut şi metal şi resturi de carne şi i-a făcut. 

Logen se holbă la el: 

- I-a făcut? 

-Ca să lupte în războiul lui. Împotriva noastră, împotriva 
magilor. Împotriva fratelui său Juvens. Pe primii shanka i-a zămislit 
aici şi le-a dat drumul în lume, să crească, să se înmulțească şi să 
distrugă. Aceasta era menirea lor. Mulţi ani, după moartea lui 
Kanedias, i-am vânat, dar nu i-am putut prinde pe toţi. I-am alungat 
în cele mai întunecate unghere ale lumii şi acolo au crescut şi s-au 


înmulţit din nou, iar acum ies la iveală să crească, să se înmulțească 
şi să distrugă, aşa cum le-a fost hărăzit dintotdeauna să facă. 

Logen îl privea cu gura căscată. 

- Shanka. 

Luthar chicoti şi clătină din cap. 

Capetele-turtite nu erau un subiect amuzant. Logen se întoarse 
brusc, blocând balconul îngust cu trupul său, înălțându-se 
ameninţător deasupra lui Luthar, în lumina difuză. 

- Te distrează ceva? 

— Păi, vreau să zic, toată lumea ştie că nu există aşa ceva. 

- M-am luptat cu ei cu mâinile mele, mârâi Logen, toată viaţa. 
Mi-au ucis nevasta, copiii, prietenii. Nordul mişună de capete-turtite 
blestemate. Logen se aplecă spre Luthar: Aşa că nu-mi spune mie că 
nu există aşa ceva. 

Luthar pălise. Se uită spre Glokta, căutând ajutor, dar 
inchizitorul se lipise de zid, masându-şi piciorul, strângând din 
buzele-i subţiri, cu broboane de sudoare pe faţa suptă. 

— Mă doare-n cot dacă e una sau alta! se răsti el. 

- E plin de shanka în lume, şuieră Logen, apropiindu-şi faţa de 
faţa lui Luthar. Poate că într-o zi vei întâlni câţiva. 

Se întoarse şi porni ţanțoş după Bayaz, dispărând deja printr-o 
boltă de la capătul balconului. N-avea niciun chef să fie lăsat în 
urmă în locul acela. 


Încă o sală. Una enormă, străjuită de o pădure de coloane tăcute, 
populată de o sumedenie de umbre. Raze de lumină coborau de sus, 
de departe, gravând modele ciudate în podeaua de piatră, forme de 
lumină şi întuneric, linii de negru şi alb. Aproape ca un scris. Să fie 
un mesaj aici? Pentru mine? Glokta tremura. Dacă m-aş uita, doar o 
clipă mai mult, poate că aş putea înţelege. 

Luthar trecu pe lângă el şi umbra lui căzu peste podea. Liniile se 
frânseră, sentimentul dispăru. Glokta se scutură. Îmi pierd minţile în 
locul ăsta blestemat. Trebuie să gândesc limpede. Doar faptele, Glokta, 
doar faptele. 

— De unde vine lumina? întrebă el. 

Bayaz flutură din mână: 

— De sus. 

- Există ferestre? 

— Probabil. 

Toiagul lui Glokta bocăni în lumină, bocăni în întuneric, cizma 


AAA 


stângă se târî în urmă. 

- Mai există ceva în afară de coridoare? Ce sens au toate astea? 

- Cine poate să cunoască mintea Creatorului? declamă pompos 
Bayaz, sau să pătrundă sensul proiectului său măreț? 

Magul părea să-şi facă aproape un titlul de glorie din a nu da 
niciodată răspunsuri directe. Întreg locul era o colosală irosire de 
eforturi, din câte vedea Glokta. 

— Câţi au locuit aici? 

— Cu multă vreme în urmă, în vremuri mai fericite, multe sute. 
Tot soiul de oameni care l-au slujit pe Kanedias şi l-au ajutat în 
munca lui. Dar Creatorul era neîncrezător şi îşi păzea cu străşnicie 
secretele. Încetul cu încetul, şi-a izgonit adepţii, în Agriont, la 
Universitate. Spre sfârşit, doar trei au mai locuit aici: Kanedias 
însuşi, asistentul lui, Jaremias - Bayaz se opri o clipă - şi fiica lui, 
Tolomei. 

- Fiica Creatorului? 

— Şi ce-i cu asta? se răsti bătrânul. 

— Nimic, chiar nimic. Şi, totuşi, spoiala a căzut puţin. Fie şi doar 
pentru o clipă. E ciudat cât de bine cunoaşte rânduiala acestui loc. Când 
ai locuit aici? 

Bayaz se încruntă adânc. 

- Unii pun prea multe întrebări. 

Glokta îl privi îndepărtându-se. Sult s-a înşelat. Arhilectorul este 
supus greşelii, până la urmă. L-a subestimat pe Bayaz şi asta l-a costat. 
Cine este acest nebun pleşuv, irascibil, care poate să-l prostească pe cel 
mai puternic om din Uniune? Aici, în măruntaiele unui astfel de loc 
nepământesc, răspunsul nu părea atât de straniu. 

Întâiul dintre Magi. 


— Asta e! 

— Ce? întrebă Logen. Culoarul se întindea în ambele direcţii, 
şerpuind domol, dispărând în beznă, cu zidurile din blocuri imense 
de piatră neîntrerupte de-o parte şi de alta. 

Bayaz nu răspunse. Îşi trecea uşor mâinile peste pietre, căutând 
ceva. 

- Da. Asta e. Bayaz scoase cheia de sub cămaşă. S-ar putea să 
vreţi să vă pregătiţi. 

— Pentru ce? 

Magul strecură cheia într-o gaură nevăzută. Unul dintre blocurile 
care formau zidurile dispăru dintr-odată, zburând în tavan cu un 


bubuit îngrozitor. Logen se clătină, scuturând din cap. Îl văzu pe 
Luthar aplecându-se, cu mâinile apăsate peste urechi. Întregul 
coridor părea să vâjâie de ecouri zguduitoare, perpetuate la 
nesfârşit. 

— Aşteptaţi, zise Bayaz, deşi Logen abia îl putea auzi peste 
răsunetul din cap. Nu atingeţi nimic. Nu mergeţi nicăieri. 

Păşi prin deschizătură, lăsând cheia înfiptă în zid. 

Logen se uită după el. Un licăr de lumină strălucea de-a lungul 
unui culoar îngust şi un sunet şopotit năvăli afară, ca susurul unui 
râu. Logen simţi o stranie curiozitate dându-i târcoale. Aruncă o 
privire peste umăr, la ceilalţi doi. Poate că Bayaz se referise doar la 
ei doi, când spusese să rămână acolo? Se aplecă şi trecu dincolo de 
uşă. 

Şi privi în sus, la sala strălucitoare, circulară. Lumina se revărsa 
de sus, o lumină orbitoare, aproape dureroasă, după întunericul de 
dinainte. Pereţii curbați erau perfecţi, din piatră albă, imaculată, 
şiroind de apă, care curgea de jur împrejur adunându-se jos, într-un 
iaz circular. Aerul era rece şi umed pe pielea lui Logen. Un pod 
îngust se întindea de la culoar, cu scări care duceau în sus, 
terminându-se în dreptul unei coloane care se înălța din apă. Bayaz 
stătea acolo, în vârful lui, privind ţintă în jos, la ceva. 

Logen se furişă în spatele magului, răsuflând încet. Văzu acolo un 
bloc de piatră albă. Apa picura de deasupra pe mijlocul lui neted şi 
tare. Un pic, pic, pic ritmic, mereu în acelaşi punct. În stratul 
subţire de apă se aflau două obiecte. Primul era o cutie simplă, 
făcută din metal întunecat, destul de mare să adăpostească un cap 
de om, poate. Celălalt era întru totul mai straniu. 

O armă, poate, ca un topor. Un mâner lung, din tuburi minuscule 
de metal, toate răsucite unul în jurul celuilalt, ca nişte lujeri de viţă 
bătrână. La un capăt se afla un mâner striat, la celălalt o bucată 
plată de metal, străpunsă de găuri mici, din care ieşea, curbându-se, 
un cârlig subţire. Lumina se juca pe multele sale suprafeţe 
întunecate, sclipind de picături de umezeală. Ciudat, frumos, 
fascinant. Pe mâner, scânteia o literă, argintie în metalul întunecat. 
Logen o recunoscu de pe sabia lui. Semnul lui Kanedias. Lucrarea 
Maestrului Creator. 

— Ce-i asta? întrebă el, întinzând mâna. 

- N-o atinge! ţipă Bayaz, plesnindu-l pe Logen peste mână. Nu ti- 
am spus să aştepţi? 

Logen făcu un pas şovăielnic în spate. Nu-l mai văzuse niciodată 


pe mag atât de neliniștit, dar nu-şi putea dezlipi ochii de la obiectul 
ciudat de pe lespede. 

- E o armă? 

Bayaz trase adânc, încet, aer în piept. 

-O armă cât se poate de teribilă, prietene. O armă împotriva 
căreia nicio sabie, nicio piatră, nicio vrajă nu te poate apăra. Nici să 
nu te apropii de ea, te previn. E periculos. Kanedias a numit-o 
Spintecătoarea şi cu ea l-a ucis pe fratele său Juvens, maestrul meu. 
Cândva, mi-a spus că are două tăişuri. Unul aici, unul în Partea 
Cealaltă. 

- Ce naiba înseamnă asta? murmură Logen. 

Nu putea să vadă nici măcar un tăiş. 

Bayaz ridică din umeri. 

— Dacă aş şti asta, presupun că aş fi Maestrul Creator, în loc să fiu 
doar Întâiul dintre Magi. Întinse mâna şi luă cutia, crispându-se de 
parcă ar fi fost foarte grea. Mă poţi ajuta? 

Logen îşi vârî mâinile sub ea şi icni. Nici dacă ar fi fost un bloc 
compact de fier n-ar fi putut cântări mai mult. 

— Grea, mârâi el. 

- Kanedias a făurit-o să fie solidă. Cât de solidă a putut, cu toată 
măreaţa lui pricepere. Nu ca să-i apere conţinutul de Lume. Bayaz 
se aplecă şi şopti: Ci ca să apere Lumea de conţinutul ei. 

Logen privi în jos, încruntându-se. 

— Ce e înăuntru? 

- Nimic, mormăi Bayaz. Încă. 


Jezal încerca să se gândească la trei oameni pe care-i ura cel mai 
mult pe lume. Brint? Era doar un idiot înfumurat. Gorst? Doar se 
străduise, cu toate modestele-i puteri, să-l învingă într-un duel. 
Varuz? Era doar un măgar bătrân şi infatuat. 

Nu. Cei trei bărbaţi de lângă el erau în fruntea listei sale: 
Bătrânul arogant, cu trăncăneala lui idioată şi înfumuratul lui aer 
misterios. Sălbaticul mătăhălos, cu cicatricele lui urâte şi căutătura 
amenințătoare. Schilodul care-şi dădea importanţă, cu micile lui 
comentarii îngâmfate şi pretenţia că ştie totul despre viaţă. Cei trei, 
în combinaţie cu aerul stătut şi obscuritatea perpetuă a acestui loc 
oribil, erau aproape destul ca să-l facă pe Jezal să vomite din nou. 
Singurul lucru mai rău decât actuala lui companie pe care şi-l putea 
imagina nu era decât absenţa oricărei companii. Privi în umbrele 
care-i înconjurau şi se cutremură la gândul acesta. 


Totuşi, moralul i se mai ridică atunci când dădură un colţ. În faţa 
lor se afla un mic petic de lumină solară. Se grăbi spre el, 
depăşindu-l pe Glokta, care se târşâia sprijinit în bastonul lui, 
năduşind de nerăbdare, la gândul de a fi din nou afară, sub cerul 
deschis. 

Jezal închise ochii, cuprins de încântare, când păşi în aer liber. 
Vântul rece îi mângâie faţa şi inspiră cu nesat. Uşurarea era imensă, 
ca şi cum ar fi stat captiv acolo, jos, săptămâni în şir, ca şi cum 
nişte degete strânse în jurul gâtului lui s-ar fi descleştat abia acum. 
Străbătu un larg spaţiu deschis, pavat cu pietre aspre, plate şi 
dincolo de ele... 

Agriontul se ivi dedesubt. O tapiserie de ziduri albe, acoperişuri 
gri, ferestre scânteietoare, grădini verzi. Nu se aflau nici măcar 
aproape de vârful Casei Creatorului, ci doar pe unul dintre 
acoperişurile cele mai joase, deasupra porţii, însă, şi aşa, 
înfricoşător de sus. Jezal recunoscu dărăpănata Universitate, cupola 
strălucitoare a Rotondei Lorzilor, construcţia compactă şi turtită a 
Casei Întrebărilor. Vedea Piaţa Mareşalilor, o strachină cu bănci de 
lemn între clădiri, poate şi minuscula sclipire galbenă a arenei de 
luptă, în mijloc. Dincolo de citadela înconjurată de zidul alb şi de 
canalul sclipitor, oraşul era o masă lăbărţată, ce se întindea până la 
mare, sub cerul gri murdar. 

Jezal râse cu mirare şi încântare. Turnul Lanţurilor era o scară de 
lemn în comparaţie cu acesta. Se afla atât de sus deasupra lumii 
încât totul părea cumva neclintit, îngheţat în timp. Se simţea ca un 
rege. Niciun om nu mai văzuse asta de sute de ani. Se simţea imens, 
grandios, mult mai important decât oamenii minusculi care trebuie 
că locuiau şi lucrau în micile clădiri de jos, din depărtare. Se 
întoarse şi se uită la Glokta, dar schilodul nu zâmbea. Era mai palid 
ca oricând, privind încruntat oraşul de jucărie, în timp ce ochiul 
stâng i se zbătea de nelinişte. 

— Ţi-e frică de înălţime? râse Jezal. 

Glokta îşi întoarse faţa cadaverică spre el. 

- N-au fost trepte. N-am urcat nicio treaptă ca să ajungem aici! 
Faţa zâmbitoare a lui Jezal începu să pălească. N-au fost trepte, 
pricepi? Cum a fost posibil? Cum? Spune-mi asta! 

Jezal înghiţi în sec, cugetând la traseul pe care veniseră. 
Schilodul avea dreptate. Nici o treaptă, nici o rampă, nici nu 
urcaseră, nici nu coborâseră. Şi, totuşi, iată-i acolo, sus, deasupra 
celui mai înalt turn al Agriontului. Îi era rău, din nou. Priveliştea i 


se părea acum ameţitoare, dezgustătoare, obscenă. Se retrase, 
clătinându-se, de lângă parapet. Voia să meargă acasă. 


-L-am urmărit prin întuneric, de unul singur, şi aici l-am 
înfruntat. Kanedias. Maestrul Creator. Aici ne-am luptat. Foc, oţel şi 
carne. Aici am stat. A aruncat-o pe Tolomei de pe acoperiş în faţa 
ochilor mei. Am ştiut ce urmează, dar nu l-am putut împiedica. 
Propria lui fiică. Vă puteţi imagina? Nimeni n-ar fi meritat asta mai 
puţin decât ea. N-a existat vreodată un spirit mai inocent. Logen se 
încruntă. Nu ştia ce să spună. Aici ne-am luptat, murmură Bayaz, 
strângându-şi pumnii cărnoşi pe parapetul gol. M-am năpustit 
asupra lui cu foc, cu oţel şi carne şi el asupra mea. L-am azvârlit jos. 
A căzut arzând şi s-a zdrobit de podul de dedesubt. Şi astfel, ultimul 
dintre fiii lui Euz a părăsit această lume, ducând cu el atâtea dintre 
secretele lor. S-au distrus între ei, toți patru. Ce pierdere! Bayaz se 
întoarse, să se uite la Logen. Dar asta a fost demult, ce zici, 
prietene? Tare demult. Îşi umflă obrajii şi-şi vârî capul între umeri. 
Haideţi să părăsim acest loc. E ca un cavou. Haideţi să-l zăvorâm 
încă o dată şi, cu el, amintirile. Toate acestea aparţin trecutului. 

- Aş! făcu Logen. Tatăl meu spunea că seminţele trecutului 
rodesc în prezent. 

— Aşa e. Bayaz întinse mâna încet, mângâind cu degetele metalul 
rece, întunecat, al cutiei din mâinile lui Logen. Aşa e. Tatăl tău a 
fost un om înţelept. 


Piciorul lui Glokta ardea, şira spinării era un râu de foc, de la 
şezut până la cap. Avea gura uscată ca rumegușul, faţa îi era 
năduşită şi tresărea spasmodic, răsuflarea îi şuiera în nas, dar 
inchizitorul înainta prin întuneric, îndepărtându-se de sala imensă, 
cu cupola ei neagră şi maşinăria ei ciudată, tot înainte, spre uşa 
deschisă. Şi în lumină. 

Rămase acolo, cu capul dat pe spate, pe podul îngust din faţa 
porții înguste, cu mâna tremurând pe mânerul bastonului, clipind şi 
frecându-se la ochi, respirând adânc în aerul liber şi simțind adierea 
rece pe față. Cine-ar fi crezut că vântul poate fi atât de plăcut? Poate 
că e mai bine că n-au fost trepte. Poate că atunci nu mi-aş fi dat seama 
niciodată. 

Luthar era deja la jumătatea podului, gonind de parcă l-ar fi 
urmărit un diavol. Nouădegete nu era departe, răsuflând greu şi 
mormăind întruna ceva în limba nordică. „Încă viu” i se păru lui 


Glokta că ar putea să fie. Mâinile-i mari erau încleştate pe cutia 
aceea de metal, cu tendoanele umflate, de parcă ar fi cântărit cât o 
nicovală. Vizita asta a avut şi alt scop decât să dovedească ceva. Oare 
ce au scos de-acolo? Ce poveri atât de grele? Glokta aruncă o privire 
înapoi, în întuneric, şi se scutură. Nici măcar nu era sigur că voia să 
ştie. 

Bayaz ieşi agale din tunel, în aer liber, arătând la fel de mulţumit 
de sine ca întotdeauna. 

— Aşadar, Inchizitorule, zise el plin de vervă. Cum ţi s-a părut 
vizita în Casa Creatorului? 

Un coşmar zbuciumat, straniu şi oribil. Poate că aş fi preferat chiar şi 
să mă întorc în temniţele împăratului pentru câteva ore. 

— Ca un răsărit de soare, se răsti el. 

- Mă bucur nespus că ai găsit-o atât de plăcută, chicoti Bayaz, 
scoțând vergeaua de metal întunecat de sub cămaşă. Şi, spune-mi, 
încă mai crezi că sunt un mincinos? Sau bănuielile ţi-au fost risipite, 
în sfârşit? 

Glokta privi încruntat cheia. Îl privi încruntat pe bătrân. Privi 
încruntat în bezna copleşitoare a Casei Creatorului. Bănuielile mele 
sporesc cu fiecare clipă care trece. Nu se risipesc niciodată. Îşi schimbă 
doar înfăţişarea. 

— Sincer? Nu ştiu ce să cred. 

- Bine. Recunoaşterea propriei ignoranţe e primul pas spre 
iluminare. Dar, între noi fie vorba, m-aş gândi la altceva să-i spun 
Arhilectorului. Glokta îşi simţi pleoapa zbătându-se. Ai face bine să 
începi să traversezi, ce zici Inchizitorule? Până încui eu? 

Nu i se mai părea la fel de înfricoşător să plonjeze în apa de 
dedesubt. De-ar fi să cad, cel puţin aş muri în lumină. Glokta privi o 
singură dată înapoi, când auzi uşile grele ale Casei Creatorului 
închizându-se cu un ţăcănit domol şi cercurile glisară la loc. Totul e 
întocmai cum a fost înainte de sosirea noastră. Îşi întoarse spatele 
înfiorat, îşi supse gingiile împotriva obişnuitelor valuri de ameţeală 
şi, înjurând, începu să traverseze şchiopătând podul. 

Luthar bătea cu disperare în porţile vechi de la celălalt capăt. 

- Lăsaţi-ne înăuntru! aproape că plângea el, cu o răguşeală de 
panică în glas, pe când Glokta urca şontâc. Lăsaţi-ne înăuntru! 

În cele din urmă, uşa se deschise, bălăbănindu-se, dezvăluind un 
gardian cu chipul răvăşit. Ce păcat. Eram sigur că Luthar era gata să 
izbucnească în lacrimi. Mândrul câştigător al întrecerii, cel mai brav fiu 
al Uniunii, floarea bărbăţiei, hohotind în genunchi. Pentru o asemenea 


privelişte, călătoria aproape că ar fi meritat. Luthar ţâşni prin poarta 
deschisă şi Nouădegete îl urmă ursuz, legănând în braţe cutia de 
metal. Gardianul se uită chiorâş la Glokta, care înainta spre poartă. 

— V-aţi întors aşa de curând? 

Idiot bătrân. 

— Ce naiba vrei să spui? Cum curând? 

— Nici n-am apucat să-mi termin ouăle. Aţi fost plecaţi mai puţin 
de o jumătate de oră. 

Glokta izbucni într-un râs strident, lipsit de voioşie. 

- O jumătate de zi, poate. 

Dar, când privi dincolo, în curte, se încruntă. Umbrele erau 
aproape exact acolo unde fuseseră la plecare. Încă dimineaţă 
devreme, dar cum? 

- Creatorul mi-a spus cândva că timpul e doar în mintea noastră. 
Glokta tresări când întoarse capul. Bayaz venise în spatele lui şi se 
bătea uşor, cu un deget gros, peste tâmpla ţestei pleşuve. Ar putea fi 
mai rău, crede-mă. Abia când ieşi mai devreme decât ai intrat 
începi să-ţi faci griji. 

Zâmbi, cu ochii scânteind în lumina care pătrundea prin uşă. 
Face pe prostul? Sau încearcă să-şi bată joc de mine? Oricum ar fi, 
jocurile astea devin obositoare. 

- Gata cu şaradele, rânji cu dispreţ Glokta. Ce-ar fi să-mi spui ce 
urmăreşti? 

Întâiul dintre Magi, dacă asta era, zâmbi şi mai larg. 

- Îmi placi, Inchizitorule, chiar îmi placi. Nu m-aş mira dacă ai fi 
singurul om cinstit care a mai rămas în toată ţara asta blestemată. 
Ar trebui să vorbim, la un moment dat, noi doi. O discuţie despre 
ceea ce vreau eu şi despre ceea ce vrei tu. Zâmbetul îi pieri. Dar nu 
astăzi. 

Şi Bayaz trecu prin uşa deschisă, lăsându-l pe Glokta în urma lui, 
în întuneric. 


Potaia nimănui 


- De ce eu? îşi murmură West printre dinţii încleştaţi, privind 
încordat peste pod, spre Poarta Sudică. 

Aiureala aceea de la docuri îi luase mai mult decât era de 
aşteptat, dar oare nu aşa se întâmpla cu toate, zilele astea? Uneori 
avea impresia că era singurul om din Uniune care se pregătea serios 
pentru război şi trebuia să organizeze totul de unul singur, până la 
număratul cuielor cu care aveau să fie prinse potcoavele cailor. 
Întârziase deja la întâlnirea de fiecare zi cu Mareşalul Burr şi ştia că 
aveau să aibă de îndeplinit astăzi o sută de lucruri imposibile. 
Întotdeauna erau. Să fie implicat într-un atac absurd, chiar aici, la 
poarta Agriontului, era tot ce-i mai lipsea. 

- De ce naiba tocmai eu? 

Capul începea să-l doară din nou. Acea pulsaţie mult prea 
cunoscută în spatele ochilor. Cu fiecare zi, părea să apară mai 
devreme şi să se sfârşească mai rău. 

Din pricina căldurii din ultimele câteva zile, străjerilor li se 
îngăduise să vină la datorie fără întreaga armură. West bănuia că 
acum cel puţin doi dintre ei regretau asta. Unul era chircit la 
pământ, lângă poartă, cu mâinile strânse între picioare, scâncind 
zgomotos. Sergentul lui stătea încovoiat lângă el, cu sângele 
şiroindu-i din nas şi picurând stropi roşii, întunecaţi, pe pietrele 
podului. Ceilalţi doi soldaţi din dispozitiv aveau sulițele coborâte, 
cu vârfurile îndreptate spre un tânăr tuciuriu, sfrijit. Un alt om al 
Sudului stătea în apropiere, un bătrân cu părul lung şi cărunt, 
sprijinit de balustradă, care privea scena cu o expresie de profundă 
resemnare. 

Tânărul aruncă o privire fugară peste umăr şi West simţi un fior 
de uimire. O femeie, cu părul negru, retezat scurt şi zburlit într-o 
harababură de ţepi unsuroşi. Avea o mânecă sfâşiată în jurul 
umărului, dezvăluind un braţ oacheş, viguros, care se termina într- 
un pumn strâns pe mânerul unui cuţit curbat. Lama strălucea ca 
oglinda, periculos de ascuţit, singurul lucru care părea curat la ea. 
Obrazul drept îi era brăzdat de o cicatrice subţire, cenuşie, prin 
sprânceana neagră şi peste buzele-i îmbufnate. Însă ochii erau cei 
care îl surprinseră cu adevărat pe West, uşor oblici, îngustaţi de cea 
mai profundă ostilitate şi suspiciune, şi galbeni. Văzuse tot felul de 


kantici la vremea lui, pe când luptase în Gurkhul, în război, dar nu 
mai văzuse niciodată asemenea ochi. Un galben intens, puternic, 
auriu, ca... 

Urină. Acela era mirosul, când se apropie. Urină şi murdărie şi o 
grămadă de transpiraţie veche, acrie. Şi-l amintea foarte bine din 
război. Duhoare de oameni care nu se spălaseră de foarte multă 
vreme. West îşi stăpâni pornirea de a-şi încreţi nasul şi de a respira 
pe gură, când se apropie şi imboldul de a se ţine la distanţă de lama 
aceea scânteietoare, ocolind-o pe departe. Trebuie să nu-ţi trădezi 
teama dacă vrei să rezolvi o situaţie periculoasă, oricât de puternică 
ar fi. Din experienţa lui, dacă reuşeşti să pari stăpân pe situaţie, 
succesul e mai mult de jumătate garantat. 

- Ce naiba se petrece aici? răcni el către sergentul cu faţa plină 
de sânge. 

Nu era nevoit să se prefacă iritat, întârzia tot mai mult şi devenea 
tot mai nervos cu fiecare secundă. 

- Cerşetorii ăştia jegoşi au vrut să intre în Agriont, domnule! Am 
încercat să-i alung, desigur, dar au scrisori! 

— Scrisori? 

Bătrânul necunoscut îl bătu pe West pe umăr, îi înmână o coală 
de hârtie împăturită, uşor soioasă pe la margini. Acesta o citi, din ce 
în ce mai încruntat. 

— Aceasta este o scrisoare de trecere semnată de Lordul Hoff 
însuşi. Trebuie să fie lăsaţi. 

— Dar nu înarmaţi, domnule! Am spus că nu pot trece înarmaţi! 
Sergentul ridică într-o mână un arc ciudat, din lemn închis la 
culoare, şi o sabie curbată, model gurkian, în cealaltă. M-am zbătut 
destul s-o fac să renunţe la astea, dar când am încercat s-o 
percheziţionez pe... această târfă gurkiană... 

Femeia şuieră şi făcu iute un pas înainte, iar sergentul şi cei doi 
străjeri ai săi se adunară, târşâindu-şi nervoşi picioarele, înapoi în 
grup compact. 

— Pace, Ferro, oftă bătrânul în limba kantică. Pentru numele 
zeilor, pace. 

Femeia scuipă pe pietrele podului şi şuieră o înjurătură pe care 
West n-o înţelese, fluturând sabia într-un fel care dovedea că ştia s- 
o folosească şi era mai mult decât dornică. 

— De ce tocmai eu? murmură West în barbă. 

Era clar că nu putea să plece nicăieri până când problema aceasta 
nu era rezolvată. De parcă nu avea destule pe cap. Trase adânc aer 


în piept şi se strădui să se pună în situaţia femeii care duhnea, o 
străină înconjurată de oameni cu înfăţişări ciudate, care rosteau 
cuvinte pe care nu le pricepea şi care încercau s-o percheziţioneze. 
Probabil că în clipa asta se gândea cât de oribil mirosea West. 
Dezorientată şi speriată, probabil, mai degrabă decât periculoasă. 
Dar, totuşi, arăta foarte periculoasă şi câtuşi de puţin speriată. 

Bătrânul părea cel mai rezonabil dintre cei doi, aşa că West i se 
adresă lui primul. 

- Sunteţi din Gurkhul? îl întrebă, într-o kantică stricată. 

Bătrânul îşi întoarse ochii obosiţi spre West. 

— Nu. Nu există doar gurkieni în Sud. 

— Din Kadir, atunci? Din Taurish? 

— Cunoşti Sudul? 

— Puțin. Am luptat acolo, în război. 

Bătrânul arătă cu capul spre femeia care-i privea cu suspiciune, 
cu ochii ei galbeni şi oblici. 

- Ea e dintr-un loc numit Muntaz. 

- N-am auzit niciodată de el. 

— De ce să fi auzit? Bătrânul ridică din umerii-i osoşi. O ţară 
mică, pe malul mării, departe, la est de Shaffa, dincolo de munţi. 
Gurkienii au cucerit-o cu ani în urmă şi oamenii ei au fost 
împrăştiaţi sau făcuţi sclavi. Se pare că de atunci femeia se află într- 
o dispoziţie mizerabilă. 

Femeia le aruncă o privire furioasă, fără să-i piardă din ochi pe 
soldați. 

— Şi tu? 

— O, eu vin din Sudul mult mai îndepărtat, de dincolo de Kanta, 
de dincolo de deşert, chiar şi de dincolo de Cercul Lumii. Ţinutul 
meu natal nu se află pe hărţile tale, prietene. Yulwei e numele meu. 

Întinse o mână lungă, neagră. 

- Collem West. 

Femeia îi privi strângându-şi mâinile, cu reţinere. 

- Numele lui este West, Ferro! A luptat împotriva gurkienilor! Te 
va face asta să ai încredere în el? 

Yulwei nu părea prea încrezător şi, într-adevăr, umerii femeii 
continuară să fie la fel de gârboviţi şi încordaţi, mâna strânsă la fel 
de puternic pe mânerul cuţitului. Unul dintre soldaţi alese acel 
moment nefericit ca să facă un pas înainte, împungând aerul cu 
sulița, şi femeia mârâi şi scuipă din nou, strigând mai multe 
înjurături nedesluşite. 


- Ajunge! se auzi West răcnind la străjer. Ridicaţi-vă suliţele 
afurisite! 

Străjerii îl priviră şocaţi, clipind repede şi West se strădui să-şi 
controleze glasul. 

-Nu cred că aceasta este o invazie de proporţii, ce ziceţi? 
Ridicaţi-le! 

Şovăielnic, vârfurile suliţelor se îndepărtară de femeie. West păşi 
hotărât spre ea, privind-o direct în ochi, cu toată autoritatea pe care 
şi-o putea impune. Să nu arăţi pic de teamă, îşi zise el, dar inima îi 
bubuia. Întinse palma deschisă, destul de aproape ca s-o poată 
atinge. 

— Cuţitul, zise aspru West, în kantica lui stricată. Te rog. Nu vei 
păţi nimic, ai cuvântul meu. 

Femeia se uită la el cu acei ochi galbeni, ameninţători, oblici, 
apoi la străjerii cu sulițe şi înapoi la el. Fără nicio grabă. West 
stătea acolo, cu gura uscată, cu capul încă bubuind, întârziind tot 
mai mult, asudând sub uniformă, sub soarele fierbinte, încercând să 
ignore mirosul femeii. Timpul trecea. 

— Pentru Dumnezeu, Ferro! se răsti dintr-odată bătrânul. Sunt 
bătrân! Ai milă de mine! S-ar putea să mai am doar câţiva ani de 
trăit! Dă-i omului cuțitul înainte să mor! 

— Sst! şuieră ea, ţuguindu-şi buzele. 

Preţ de o ameţitoare, nesfârşită clipă, cuțitul se ridică, apoi 
mânerul coborî plesnind în palma lui West. Îşi îngădui să înghită în 
sec, cu uşurare. Până în ultima clipă, fusese aproape sigur că avea 
să aibă parte de un sfârşit violent, de mâna femeii. 

- Mulţumesc, spuse el, mult mai calm decât se simţea. Îi întinse 
cuțitul sergentului: Pune bine arma şi escortează-i pe oaspeţii noştri 
în Agriont şi, dacă păţeşte cineva ceva, în special ea, am să te 
consider răspunzător, înţelegi? 

West îi aruncă sergentului o privire fioroasă, după care trecu prin 
poartă în tunel, înainte să se mai întâmple ceva, lăsându-i pe bătrân 
şi pe femeia care duhnea în urma lui. Capul îi bubuia mai tare ca 
înainte. La naiba, întârziase. 

- De ce naiba tocmai eu? mârâi el în barbă. 


— Mă tem că armurăriile sunt închise deocamdată, mârâi maiorul 
Vallimir, privindu-l pe West de-a lungul nasului, ca pe un cerşetor 
care scâncea după mărunţiş. Ne-am îndeplinit normele, înainte de 
termen şi nu vom mai aprinde forjele săptămâna asta. Poate dacă ai 


fi sosit la timp... 

Bubuitul din capul lui West era mai insuportabil decât oricând. 
Se căznea să respire încet, să vorbească potolit şi cumpătat. Nu avea 
nimic de câştigat dacă îşi ieşea din fire. Nu aveai niciodată nimic de 
câştigat din asta. 

— Înţeleg, domnule maior, zise West răbdător, dar e război. Mulţi 
dintre recruţii pe care i-am primit de-abia dacă sunt înarmaţi şi 
Lordul Mareşal Burr a cerut să fie aprinse forjele, ca să le asigurăm 
echipament. 

Nu era întru totul adevărat, dar, de când intrase în 
comandamentul Mareşalului, West renunţase, mai mult sau mai 
puţin, să mai spună cuiva tot adevărul. Nu era o modalitate prin 
care reuşeai ceva. Acum folosea un fel de amestec de fanfaronadă 
linguşitoare şi minciuni sfruntate, umile rugăminţi şi ameninţări 
voalate şi devenise un adevărat expert în a stabili care ar fi cea mai 
eficientă tactică pentru fiecare om. 

Din nefericire, încă nu reuşise să atingă coarda sensibilă a 
maiorului Vallimir, comandantul Armurăriilor Regale. Cumva, 
faptul că erau egali în grad făcea lucrurile cu atât mai dificile: nu 
putea să-l intimideze, dar nici nu-i venea să-l implore. 

Mai mult, în privinţa statutului social, nu erau nici pe departe 
egali. Vallimir făcea parte din vechea nobilime, dintr-o familie 
puternică, şi era incredibil de arogant. Pe lângă el, Jezal dan Luthar 
părea genul de om umil şi altruist, iar lipsa totală de experienţă a 
maiorului pe câmpul de luptă agrava situaţia: se purta şi mai 
măgăreşte, ca să compenseze. Instrucţiunile lui West, chiar venite 
de la însuşi mareşalul Burr, erau la fel de bine primite ca de la un 
porcar puturos. 

Ziua de azi nu era o excepţie. 

- Norma pentru luna aceasta e îndeplinită, maior West! zise 
Vallimir, reuşind să-i accentueze în mod zeflemitor numele, şi 
forjele sunt închise. Asta-i tot. 

— Şi asta vrei să-i spun Lordului Mareşal? 

- Înarmarea recruţilor este responsabilitatea celor care îi oferă, 
declamă el afectat. Nu pot fi eu făcut vinovat dacă ei nu-şi respectă 
obligaţiile ce le revin. Pur şi simplu nu e problema noastră, maior 
West, şi asta poţi să-i spui Lordului Mareşal. 

Aşa mergeau lucrurile întotdeauna. Încoace şi încolo, de la 
birourile lui Burr la diferite departamente administrative, la 
comandanții de companii, de batalioane, de regimente, la magaziile 


risipite pe tot cuprinsul Agriontului şi al oraşului, la armurării, la 
cazărmi, la grajduri, la docurile unde soldaţii şi echipamentele lor 
aveau să înceapă să se îmbarce doar în câteva zile, la alte 
departamente şi înapoi de unde a început, cu kilometri străbătuţi şi 
nimic rezolvat. În fiecare seară se prăbuşea în pat ca un bolovan, 
doar ca să se trezească după câteva ore şi s-o ia de la capăt. 

În calitate de comandant de batalion, sarcina lui fusese să 
înfrunte inamicul cu armele. În calitate de ofiţer de stat-major, se 
părea că rolul său era să-i înfrunte pe ai lui cu hârtii, fiind mai mult 
secretar decât ostaş. Se simţea ca unul care încerca să împingă un 
bolovan imens în susul unui deal. Opintindu-se şi opintindu-se, fără 
să ajungă nicăieri, dar incapabil să se oprească din împins, ca piatra 
să nu cadă şi să-l zdrobească. Între timp, unii nemernici aroganţi 
care erau în exact acelaşi pericol trândăveau pe coama dealului, 
lângă el, zicând: „Păi, nu e piatra mea.” 

Înţelegea acum de ce, în timpul războiului din Gurkhul, uneori 
nu era destulă mâncare pentru oameni sau haine cu care să se 
îmbrace sau căruţe cu care să-şi transporte proviziile sau cai care să 
tragă căruțele sau tot felul de alte lucruri extrem de necesare şi uşor 
de anticipat. 

West nu voia nici în ruptul capului să se întâmple una ca asta din 
cauza vreunei neglijenţe a lui. Şi, cu siguranță, nu voia nici în 
ruptul capului să vadă oameni murind din lipsa unei arme cu care 
să lupte. Încerca din nou să se calmeze, dar de fiecare dată capul îl 
durea şi mai tare şi glasul îi pierea, de efort. 

-Şi dacă ne pomenim împotmoliţi în Englia, cu o gloată de 
țărani prost îmbrăcaţi, neînarmaţi de care să ne îngrijim, ce se 
întâmplă atunci, maior Vallimir? A cui problemă va fi? Nu a ta, 
îndrăznesc să spun! Tu vei fi tot aici, cu forjele tale reci, să-ţi ţină 
companie! 

West îşi dădu seama de îndată ce spuse asta că mersese prea 
departe: maiorul se zbârli cu totul: 

-Cum îndrăzneşti, domnule! Îmi pui la îndoială onoarea 
personală? Familia mea e de nouă generaţii în Garda Regelui! 

West se frecă la ochi, neştiind dacă-i venea să râdă sau să plângă. 

- N-am nicio îndoială în privinţa curajului tău, te asigur, n-am 
vrut nicidecum să spun asta. West încercă să se pună în situaţia lui 
Vallimir. Nu cunoştea cu adevărat presiunile la care era supus 
acesta: probabil că ar prefera să fie comandantul unor soldaţi decât 
al unor fierari, probabil... N-avea sens. Omul era un netrebnic şi îl 


ura. Nu e vorba despre onoarea ta, domnule maior, sau a familiei 
tale. E o chestiune care ţine de capacitatea noastră de război! 

Ochii lui Vallimir deveniseră reci ca moartea. 

- Cu cine crezi că stai de vorbă, ţărănoi mizerabil? Toată 
influenţa pe care o ai i-o datorezi lui Burr şi cine e el? Doar un 
mocofan din provincii, ridicat în rang doar din noroc! West clipi. 
Bănuia, desigur, ce se vorbea despre el, pe la spate, dar era altceva 
să i se spună în față. Şi când Burr nu va mai fi, ce se va alege de 
tine? Ei? Când n-o să te mai poţi ascunde în spatele lui? N-ai 
obârşie, n-ai familie! Buzele lui Vallimir se strâmbară într-un rânjet 
rece: În afară de acea soră a ta, fireşte, şi, din câte am auzit... 

West se pomeni înaintând spre el, repede. 

— Ce? mârâi el. Ce-ai spus? 

Expresia lui trebuie să fi fost cu adevărat fioroasă: văzu culoarea 
scurgându-se din obrajii lui Vallimir. 

- Eu... eu... 

— Crezi că am nevoie de Burr ca să-mi port bătăliile, vierme laş ce 
eşti? Fără să-şi dea seama, înaintase din nou şi Vallimir se retrase, 
împleticindu-se, înspre zid, păşind într-o parte şi ridicând un braţ, 
vrând parcă să se apere de o lovitură aşteptată. West abia se stăpâni 
să-l înhaţe pe micul ticălos şi să-l scuture până îi cade capul. Ţeasta 
îi zvâcnea, îi bubuia. Avea impresia că presiunea avea să-i scoată 
ochii din cap. Trase adânc, îndelung, aer în piept, pe nas, îşi 
încleştă pumnii, până simţi durere. Furia se retrase încet, dincolo de 
punctul în care ameninţa să-i pună stăpânire pe întregul trup. Acum 
doar pulsa, strângându-l de piept. Dacă ai ceva de spus despre sora 
mea, şopti el cu glas domol, atunci poţi să spui. Spune acum! Îşi 
lăsă mâna stângă să coboare încet, pentru a se aşeza pe mânerul 
sabiei. Şi putem rezolva asta dincolo de zidurile oraşului. 

Maiorul West se retrase şi mai mult. 

- N-am auzit nimic, şopti el, absolut nimic. 

- Chiar nimic. West îi mai privi faţa palidă încă un moment, apoi 
se îndepărtă. Acum, fii bun şi redeschide forjele pentru mine. Avem 
o grămadă de treabă de făcut. 

Vallimir clipi o secundă. 

- Desigur. Am să cer să fie aprinse de îndată. 

West se întoarse pe călcâie şi se îndepărtă ţanţoş, ştiind că 
bărbatul scuipa flăcări în spatele lui, ştiind că reuşise din nou să 
înrăutăţească şi mai mult o situaţie proastă deja. Încă un duşman de 
obârşie nobilă, pe lângă mulţi alţii. Singurul lucru supărător era că 


omul avea dreptate. Fără Burr, era ca şi terminat. Nu avea alte rude 
în afară de acea soră a lui. La naiba, îl durea capul. 
— De ce eu? îşi şuieră în barbă. De ce? 


Mai erau încă multe de făcut astăzi, destule pentru o zi întreagă 
de muncă, dar West nu mai rezista. Îl durea capul atât de rău încât 
abia mai vedea. Trebuia să se întindă în întuneric, cu o cârpă 
umedă pe faţă, fie şi numai pentru o oră, fie şi numai pentru un 
minut. Scotoci în buzunar după cheie, apăsându-şi ochii chinuiţi cu 
mâna cealaltă, strângând din dinţi. Apoi auzi un sunet de dincolo de 
uşă. Un zornăit uşor de sticlă. Ardee. 

— Nu, îşi şuieră în barbă. Nu acum! De ce naiba îi dăduse ei o 
cheie? 

Înjurând încet, ridică pumnul să bată. Să bată la propria-i uşă, 
aşa ajunsese. Pumnul lui nu ajunse până la lemn. O imagine cât se 
poate de neplăcută începu să i se formeze în minte. Ardee şi Luthar, 
goi şi transpiraţi, zvârcolindu-se pe covorul lui. Răsuci cheia iute în 
broască şi dădu uşa în lături. 

Ardee stătea lângă fereastră, singură şi, spre uşurarea lui West, 
complet îmbrăcată. Fu mai puţin încântat, însă, s-o vadă umplând 
ochi un pahar, din carafă. Ardee ridică o sprânceană spre el, când 
năvăli pe uşă. 

— O, tu erai. 

-Cine naiba altcineva să fie? se răsti West. Acesta e 
apartamentul meu, nu-i aşa? 

— Cineva nu e în cea mai bună dispoziţie în dimineaţa asta. 

Niţel vin se revărsă peste buza paharului, pe masă. Ardee îl şterse 
cu mâna, îşi linse degetele şi, pe deasupra, luă o înghiţitură 
zdravănă. Fiecare mişcare a ei îl irita. West se strâmbă şi trânti uşa. 

— Trebuie să bei aşa de mult? 

- Înţeleg că o tânără doamnă trebuie să-şi umple timpul în mod 
folositor. 

Cuvintele ei erau nepăsătoare, ca întotdeauna, dar, cu toată 
durerea de cap, West îşi putea da seama că se întâmpla ceva ciudat. 
Ardee se uita întruna spre birou, apoi înaintă spre el. West ajunse 
acolo primul şi înhăţă o bucată de hârtie, cu un rând scris pe ea. 

— Ce-i asta? 

— Nimic! Dă-mi-o! 

West îi blocă drumul cu un braţ şi citi: 


Locul obişnuit, mâine-seară. 
A. 


Pielea lui West se înfioră de oroare. 

— Nimic? Nimic? Flutură scrisoarea sub nasul surorii sale. Ardee 
se întoarse, scuturând din cap, ca pentru a alunga o muscă, fără să 
spună nimic, doar sorbind zgomotos din pahar. West scrâşni din 
dinţi. E Luthar, nu-i aşa? 

- N-am spus asta. 

— Nici nu trebuia! 

Scrisoarea se mototoli într-un mic cocoloş în mâna lui albită la 
încheieturile degetelor. West se întoarse pe jumătate spre uşă, 
încordat, cu fiecare muşchi tremurând. Puțin mai lipsea să 
țţâşnească afară şi să-l strângă de gât pe micul ticălos chiar în clipa 
asta, dar reuşi să-şi impună să gândească o clipă. 

Jezal îl dezamăgise, şi asta rău de tot, netrebnicul 
nerecunoscător. Dar nu era chiar aşa de şocant: omul era un măgar. 
Dacă îţi ţii vinul într-un sac de hârtie, să nu te superi prea tare când 
curge. În plus, nu Jezal era cel care scria scrisorile. La ce-ar folosi 
să-i sară la beregată? Mereu vor exista alţi tineri fluşturatici pe 
lume. 

- Spune-mi unde ajungi cu asta, Ardee? 

Ea se aşeză pe banchetă şi se uită la el cu răceală, peste marginea 
paharului. 

— Cu ce, frate? 

— Ştii cu ce! 

— Nu suntem frate şi soră? Nu putem fi sinceri unul cu altul? 
Dacă ai ceva de spus, poţi s-o spui deschis! Unde crezi că ajung? 

-Cred că ajungi direct în rahat, dacă mă-ntrebi! Îşi micşoră 
înapoi glasul cu mare dificultate. Treaba asta cu Luthar a mers mult 
prea departe. Scrisori? Scrisori? L-am prevenit, dar se pare că nu el 
era problema! Ce-ţi trece prin cap? Măcar îţi trece prin cap ceva? 
Trebuie să se termine, înainte ca lumea să înceapă să vorbească! 
West simţi o strânsoare sufocantă în piept, inspiră adânc, dar glasul 
îi izbucni şi aşa: Deja vorbesc, fir-ar a naibii de treabă! Se termină 
acum! M-auzi? 

— Te aud, zise ea nepăsătoare, dar cui îi pasă de ce crede lumea? 

- Mie îmi pasă! Aproape ţipă aceste vorbe. Ştii cât de mult 
trebuie să muncesc? Mă crezi prost? Îţi dai seama ce eşti pe cale să 
faci, Ardee? Faţa fetei se îmbufna, dar el îi dădea înainte: Nu că ar 


fi prima oară! Trebuie să-ţi amintesc, n-ai prea avut noroc cu 
bărbaţii! 

- Nu cu bărbaţii din familia mea, cel puţin! Acum Ardee stătea 
dreaptă ca o prăjină, cu faţa încordată şi palidă de furie. Şi ce ştii tu 
despre norocul meu? Abia dacă am vorbit în ultimii zece ani! 

- Vorbim acum! strigă West, azvârlind cât colo hârtia mototolită. 
Te-ai gândit ce s-ar putea întâmpla? Ce-ar fi dacă ai pune mâna pe 
el? Te-ai gândit la asta? Crezi că familia lui ar fi încântată de 
sfielnica mireasă? În cel mai bun caz, n-ar vorbi niciodată cu tine. 
În cel mai rău, v-ar dezmoşteni pe amândoi! Arătă spre uşă cu un 
deget tremurător. N-ai observat că e un porc arogant şi fudul? Aşa 
sunt toţi! Cum crezi că s-ar descurca fără renta lui? Fără prietenii 
lui sus-puşi? N-ar şti încotro s-o apuce! Cum aţi putea fi fericiţi 
împreună? Capul lui West stătea să crape în două, dar continua să 
peroreze: Şi ce se întâmplă dacă, după cum e mult mai probabil, nu 
poţi pune mâna pe el? Atunci, ce? Vei fi terminată, la asta te-ai 
gândit? Ai mai fost odată cât pe ce! Şi cică tu eşti cea isteaţă! Îţi 
baţi joc de tine! Aproape că se sufoca de furie: De amândoi! 

Ardee suspină. 

— Acum se vede! aproape că răcni ea la el. Nimeni nu se 
sinchiseşte de mine, dar dacă reputaţia ta e în pericol... 

— Desfrânată afurisită şi proastă! Carafa zbură învârtindu-se peste 
încăpere. Se zdrobi de perete, nu departe de capul lui Ardee, 
aruncând în aer bucăţi de sticlă şi revărsând vinul pe tencuială. Asta 
îl înfurie şi mai tare. De ce nu asculţi naibii? 

West traversă camera într-o clipită. Ardee păru surprinsă, doar 
un moment, apoi se auzi un pocnet scurt: pumnul lui izbind-o în 
faţă, când se ridică. Ardee nu apucă să cadă până jos. Mâinile lui o 
prinseră înainte de a lovi podeaua, o smuciră în sus şi apoi o 
aruncară cu spatele la perete. 

— O să ne distrugi! 

Capul ei se lovi de zid, o dată, de două ori, de trei ori. O mână o 
apucă de gât. Dinţii se dezgoliră. Trupul lui o strivi de perete. Un 
mic horcăit în gâtlej, când degetele lui începură să strângă. 

— Târfă blestemată... egoistă şi netrebnică! 

Părul îi era răvăşit peste faţă. West nu vedea decât o fâşie îngustă 
de piele, colțul gurii; un ochi întunecat. 

Ochii îl priviră şi ei. Lipsiţi de durere. Lipsiţi de teamă. Goi, 
pustii, ca un cadavru. 

Strânsoare. Horcăit. Strânsoare. 


Strânsoare... 

West îşi veni în fire cu un spasm oribil. Degetele se deschiseră 
brusc şi îşi smuci mâna. Sora lui stătea dreaptă, sprijinită de perete. 
Îi auzea răsuflarea. Gâfâieli scurte. Sau era el? Capul îi crăpa. 
Ochiul continua să-l fixeze. 

Trebuie că-şi imaginase totul. Altfel nu se putea. Avea să se 
trezească dintr-o clipă în alta şi coşmarul va lua sfârşit. Un vis. Apoi 
Ardee îşi dădu părul la o parte de pe faţă. 

Avea pielea albă, ca o lumânare de ceară. Firicelul de sânge care 
i se prelingea din nas părea aproape negru, prin contrast. Semnele 
rozalii se profilau intense pe gâtul ei. Semnele făcute de degete. 
Degetele lui. Nu visa, aşadar. 

I se întoarse stomacul pe dos. Gura i se deschise, dar nu scoase 
niciun sunet. West se uita la sângele de pe buza ei şi îl lua cu 
amețeli. 

— Ardee... Era atât de dezgustat încât îi veni să vomite când îi 
rosti numele. Simţea gust de fiere în cerul gurii, dar glasul îi 
bolborosea întruna: Îmi pare rău... Îmi pare rău... Te simţi bine? 

- M-am simţit şi mai rău. 

Ardee întinse mâna încet şi îşi atinse buza cu vârful degetului. 
Sângele ţâşni, mânjindu-i gura. 

— Ardee... O mână se întinse spre ea, apoi West şi-o smulse 
înapoi, temându-se de ce-ar putea să facă. Îmi pare rău... 

— Şi lui îi părea întotdeauna rău. Nu-ţi aduci aminte? Ne strângea 
în braţe şi plângea, după aceea. Îi părea întotdeauna rău. Dar asta 
nu l-a împiedicat data următoare. Ai uitat? 

West se înecă, înghiţindu-şi iarăşi voma. Dacă Ardee ar fi plâns şi 
ar fi spus ceva şi l-ar fi bătut cu pumnii, i-ar fi fost mai uşor să 
suporte. Orice, în afară de asta. Încerca să nu se gândească 
niciodată la asta, dar nu uitase. 

- Nu, şopti el. Îmi amintesc. 

— Credeai c-a încetat când ai plecat? A devenit mai rău. Doar că 
atunci mă ascundeam de una singură. Visam că te vei întoarce, că te 
vei întoarce şi mă vei salva. Dar când te-ai întors, n-a fost pentru 
mult timp şi lucrurile n-au mai fost la fel între noi şi n-ai făcut 
nimic. 

— Ardee... n-am ştiut... 

— Ai ştiut, dar te-ai fofilat. Era mai uşor să nu faci nimic. Te-ai 
prefăcut. Înţeleg şi, ştii, nici măcar nu te învinuiesc. Era un fel de 
alinare, pe atunci, să ştiu că tu ai scăpat. Ziua în care a murit a fost 


cea mai fericită din viaţa mea. 

- A fost tatăl nostru... 

- 0, da. Ghinionul meu. Ghinion cu bărbaţii. Am plâns la 
mormântul lui, ca o fiică respectuoasă. Am plâns şi am plâns până 
când asistența îndoliată s-a temut că-mi pierd minţile. Apoi am 
zăcut în pat, cu ochii deschişi, până când toată lumea a adormit. M- 
am furişat afară din casă, m-am întors la mormânt şi am rămas 
acolo o vreme, privind în jos... apoi am urinat pe el! Mi-am ridicat 
poalele, m-am aşezat pe vine şi am făcut pe el! Şi în tot acest timp 
mă gândeam: nu voi mai fi potaia nimănui! Ardee îşi şterse sângele 
de pe nas cu dosul palmei. Să fi văzut cât am fost de fericită când ai 
trimis după mine! Am tot citit şi recitit scrisoarea. Toate micile 
mele visuri duioase au prins viaţă din nou. Speranţe, hm? Ce 
blestem nenorocit! O nouă viaţă cu fratele meu. Protectorul meu. O 
să aibă grijă de mine, o să mă ajute. Acum, voi putea avea o viaţă, 
cine ştie! Dar te găsesc altfel decât îmi aminteam. Un om matur. La 
început mă ignori, apoi mă dădăceşti, pe urmă mă loveşti şi acum 
îţi pare rău. Un urmaş demn al tatălui tău! 

West gemu. Era ca şi cum l-ar fi împuns cu un ac, direct în 
craniu. Mai puţin decât merita. Ardee avea dreptate. Îi înşelase 
aşteptările. Şi nu doar de azi. În timp ce el se jucase cu săbiile şi-i 
pupase în fund pe cei care-l dispreţuiau, ea suferise. N-ar fi fost 
nevoie decât de puţin efort, dar el n-a putut face faţă. În fiecare 
minut pe care îl petrecuse cu ea simţise vinovăția ca pe un bolovan 
în stomac, trăgându-l în jos, insuportabil. 

Ardee se îndepărtă de la perete. 

- Poate că am să mă duc să-i fac o vizită lui Jezal. O fi cel mai 
uşuratic idiot din tot oraşul, dar nu cred că ar ridica vreodată mâna 
la mine, tu crezi? 

ÎI împinse din cale şi se îndreptă spre uşă. 

— Ardee! West o prinse de braţ. Te rog... Ardee... Îmi pare rău... 

Ardee scoase limba, şi-o răsuci într-un jgheab şi scuipă salivă 
amestecată cu sânge. Se scurse încet pe pieptul uniformei. 

— Asta e pentru regretele tale, nemernicule! 

Uşa i se trânti în faţă. 


Fiecare om se venerează pe sine 


Ferro se zgâi, printre gene, la albul voinic, iar el îi susţinu 
privirea. Se întâmpla de o bună bucată de vreme, nu tot timpul, dar 
aproape. Zgâitul. Erau cu toţii urâţi, aceşti oameni albi şi moi, dar 
acesta era ieşit din comun. 

Hidos. 

Ferro ştia că era plină de cicatrice, tăbăcită de soare şi vânt, 
stoarsă de anii petrecuţi în sălbăticie, dar pielea palidă de pe faţa 
acestui bărbat arăta ca un scut greu încercat în bătălii: crestat, 
ciobit, rupt, sfărâmat. Era surprinzător să vezi ochii încă vii pe o 
faţă atât de distrusă, dar erau şi o urmăreau. 

Hotărâse că era periculos. 

Nu doar voinic, dar puternic. Puternic şi brutal. De două ori mai 
greu decât ea, probabil, şi gâtul lui gros era numai fibră. Ferro 
simţea puterea pe care o emana. Nu s-ar fi mirat dacă ar fi putut s-o 
ridice cu o mână, dar asta n-o îngrijora prea mult. Mai întâi ar 
trebui s-o prindă. Un om mare şi puternic poate fi încet. 

Încet şi periculos nu se poate. 

Nici cicatricele n-o îngrijorau. Ele nu dovedeau decât că 
participase la o mulţime de lupte, nu spuneau dacă le şi câştigase. 
Alte lucruri o îngrijorau. Felul cum stătea: nemişcat, dar nu tocmai 
relaxat. Pregătit. Răbdător. Felul cum i se mişcau ochii: şireţi, 
prevăzători, de la ea la restul încăperii şi pe urmă înapoi la ea. Ochi 
negri, atenţi, preocupaţi. Cântărind-o. Vene groase pe dosul 
palmelor, dar degete lungi, degete dibace. Dungi de murdărie sub 
unghii. Un deget lipsă. Un ciot alb. Nu-i plăcea nimic din toate 
acestea. Miroseau a pericol. 

Ferro nu şi-ar fi dorit să se lupte cu el neînarmată. 

Dar îi dăduse cuțitul acelui alb, pe pod. Fusese pe punctul de a-l 
înjunghia, dar, în ultimul moment, se răzgândise. Ceva din ochii lui 
îi amintise de Aruf, înainte ca gurkienii să-i înfigă capul într-o 
suliță. Trişti şi direcţi, de parcă ar fi înțeles-o. De parcă ea ar fi fost 
o persoană şi nu un obiect. În ultimul moment, fără să vrea, îi 
dăduse arma. Se lăsase condusă aici. 

Proastă! 

Acum regreta amarnic, dar ar lupta în orice fel ar putea, dacă ar 
fi nevoită. Majoritatea oamenilor nu-şi dau seama cât de plină e 


lumea de arme. Obiecte de aruncat sau în care să-ţi arunci inamicii. 
Obiecte cu care zdrobeşti sau pe care să le foloseşti pe post de 
ciomege. Bucăţi de pânză răsucite, cu care să strangulezi. Noroi de 
aruncat în faţă. În lipsă de asta, i-ar muşca beregata. Îşi desfăcu 
buzele şi-i arătă dinţii, ca s-o dovedească, dar el păru să nu observe. 
Doar stătea acolo, privind. Tăcut, neclintit, hidos şi periculos. 

- Albi afurisiţi, şuieră Ferro printre dinţi. 

Cel slăbănog, prin contrast, nu părea deloc periculos. Cu un aer 
de om bolnav, cu părul lung, ca de femeie. Stângaci şi agitat, 
lingându-şi buzele. Îi arunca pe furiş câte o privire ciudată, dar se 
uita în altă parte de îndată ce ea se încrunta la el, înghițind, cu 
bulgărele noduros din gât agitându-se în sus şi-n jos. Părea speriat, 
nu reprezenta o ameninţare, dar Ferro îl urmărea cu coada ochiului 
în timp ce nu-l scăpa din priviri pe cel voinic. Era mai bine să nu-l 
piardă cu totul din vedere. 

Viaţa o învățase să se aştepte la surprize. 

Astfel, mai rămânea bătrânul. N-avea încredere în niciunul dintre 
aceşti albi, dar în pleşuv, cel mai puţin. Multe riduri adânci pe faţă, 
în jurul ochilor, în jurul nasului. Linii de cruzime. Oase aspre, 
proeminente, ale obrajilor. Palme mari şi groase, fire albe de păr pe 
dosul lor. Dacă trebuia să-i omoare pe cei trei, cu tot pericolul pe 
care părea să-l reprezinte cel voinic, hotărî că pe cel pleşuv l-ar 
ucide primul. Avea în ochi privirea unui proprietar de sclavi, 
cercetând-o de sus până jos, fără încetare. O privire rece, evaluând 
cam care i-ar fi preţul. 

Ticălos. 

Bayaz, îi spunea Yulwei, şi cei doi bătrâni păreau să se cunoască 
bine. 

— Aşadar, frate, spunea albul pleşuv în limba kantică, deşi era 
destul de limpede că nu erau rude, cum e în marele Imperiu 
Gurkhul? 

Yulwei suspină. 

— A trecut doar un an de când Uthman a pus mâna pe coroană, i- 
a înfrânt pe ultimii rebeli şi i-a adus pe guvernatori sub călcâi. 
Tânărul împărat este deja mai temut decât a fost tatăl său. Uthman- 
ul-Dosht îi spun soldaţii lui, cu mândrie. Aproape întregul Kanta e 
în mâna lui. Domneşte absolut peste toată Marea Sudului. 

- În afară de Dagoska. 

— Adevărat, dar ochii lui sunt întorşi într-acolo. Oştirile sale 
roiesc spre peninsulă şi spionii lui trebăluiesc neîncetat dincolo de 


marile ziduri ale Dagoskăi. Acum, cu războiul din Nord, nu mai 
poate fi mult până când va simţi că e timpul să asedieze oraşul şi, 
când o va face, nu cred că acesta va rezista multă vreme în faţa lui. 

- Eşti sigur? Uniunea continuă să aibă controlul asupra mărilor. 

Yulwei se încruntă. 

-Am văzut corăbii, frate. Multe corăbii mari. Gurkienii au 
construit o flotă. O flotă puternică, în secret. Trebuie să fi început 
cu ani în urmă, în timpul ultimului război. Mă tem că Uniunea va 
mai controla mările doar pentru scurt timp. 

- O flotă? Sperasem să mai am câţiva ani în care să mă pregătesc. 
Albul pleşuv părea îngrijorat. Planurile mele devin cu atât mai 
presante. 

Pe Ferro o plictisea discuţia lor. Era obişnuită să fie mereu în 
mişcare, mereu cu un pas înainte şi ura să stea nemişcată. Stai prea 
mult într-un loc şi gurkienii te vor găsi. Nu-şi dorea să fie obiect de 
studiu pentru aceşti albi curioşi. Umbla de colo-colo prin încăpere, 
în timp ce bătrânii vorbeau la nesfârşit, încruntându-se şi sugându- 
şi dinţii. Atingea pânzele de pe pereţi şi se uita în spatele lor, îşi 
trecea degetele peste marginile mobilierului, îşi plescăia limba şi îşi 
pocnea dinţii. 

Enervându-i pe toţi. 

Trecu pe lângă albul mare şi urât care stătea pe scaun, destul de 
aproape ca să-i poată atinge, cu mâna în balans, pielea ciupită. Doar 
ca să-i arate că nu-i păsa nici cât negru sub unghie de dimensiunile 
lui ori de cicatricele lui sau de altceva. Apoi păşi ţanţoş către cel 
agitat. Albul slăbănog, cu părul lung. Acesta înghiţi, când ea se 
apropie. 

— Sssss, îi şuieră ea. 

Băiatul mormăi ceva şi se îndepărtă, târşâindu-şi picioarele, iar 
ea se aşeză lângă fereastra deschisă, în locul lui. Uitându-se afară, 
întorcându-se cu spatele la încăpere. 

Doar ca să le arate albilor că nu-i păsa nici cât negru sub unghie 
de vreunul dintre ei. 

Dincolo de fereastră erau grădini. Pomi, plante, pajişti întinse, 
ordonate şi îngrijite. Grupuri de bărbaţi şi femei, graşi şi palizi, 
trândăveau la soare, pe iarba tăiată cu grijă, îndesând mâncare în 
gurile de pe feţele lor asudate. Dând pe gât băutură. Se uită 
încruntată la ei. Albi graşi, urâţi şi leneşi, fără niciun Dumnezeu, în 
afară de mâncare şi lenevie. 

- Grădini, zise ea batjocoritoare. 


Existaseră grădini şi în palatul lui Uthman. Le privea prin 
ferestruica odăii sale. A celulei sale. Cu mult înainte ca el să devină 
Uthman-ul-Dosht. Pe când fusese doar fiul cel mic al împăratului. 
Când ea fusese una dintre numeroasele sale sclave. Prizoniera lui. 
Ferro se aplecă şi scuipă pe fereastră. 

Ura grădinile. 

Ura oraşele în întregime. Locuri ale sclaviei, ale fricii, ale 
decăderii. Zidurile lor erau ziduri de închisoare. Cu cât va părăsi 
mai repede locul acesta blestemat, cu atât va fi mai fericită. Sau, 
măcar, mai puţin nefericită. Se întoarse de la fereastră şi se încruntă 
din nou. Cu toţii se holbau la ea. 

Cel numit Bayaz vorbi primul. 

- Ceea ce ai descoperit, frate, este, negreşit, ceva extraordinar. N- 
ai putea s-o pierzi în mulţime, nu? Eşti sigur că e ceea ce caut? 

Yulwei o cercetă o clipă. 

— Cât se poate de sigur. 

— Sunt aici, mârâi ea, dar albul pleşuv continuă să vorbească de 
parcă ea nu i-ar fi putut auzi. 

- Simte durerea? 

— Puțin. S-a luptat cu un devorator pe drum. 

- Zău? Bayaz chicoti încet în barbă. Cât de rău a rănit-o? 

— Rău, dar în două zile a fost pe picioare şi într-o săptămână a 
fost vindecată. Nu are nicio zgârietură. Asta nu e normal. 

— Am văzut amândoi la viaţa noastră multe lucruri care nu sunt 
normale. Trebuie să fim siguri. Albul pleşuv vâri mâna într-un 
buzunar. Ferro îl privi cu suspiciune cum îşi scoate pumnul şi îl 
aşază pe masă. Când îl ridică, pe lemnul mesei erau două pietre 
netede, lustruite. Pleşuvul se aplecă spre ea: Spune-mi, Ferro, care 
este piatra albastră? 

Ea îl privi fix, cu asprime, apoi îşi coborî ochii la pietre. Nu era 
nicio diferenţă între ele. Cu toţii o priveau, mai atent ca oricând 
acum, iar ea scrâşni din dinţi. 

— Aceea. Ferro arătă către piatra din stânga. 

Bayaz zâmbi. 

- Exact răspunsul la care speram. 

Ferro ridică din umeri. Ce noroc, gândi ea, s-o ghicesc pe cea 
care trebuie. Apoi observă expresia de pe chipul albului voinic. Se 
încrunta la cele două pietre, ca şi cum nu înţelegea. 

— Amândouă sunt roşii, spuse Bayaz. Nu distingi culorile, nu-i 
aşa, Ferro? 


Aşadar, albul pleşuv îi jucase o festă. Nu era sigură de unde ar fi 
putut el să ştie, dar era sigură că nu-i plăcea asta. Nimeni nu-i joacă 
feste lui Ferro Malijinn. Începu să râdă. Un gâlgâit răguşit, hidos, 
neexersat. 

Apoi ţâşni peste masă. Expresia de surprindere tocmai se contura 
pe faţa bătrânului alb când nasul îi pârâi sub pumnul ei. Gemu, 
scaunul căzu pe spate şi bătrânul se răşchiră pe podea. Ferro se târî 
peste masă, să ajungă la el, dar Yulwei o apucă de picior şi o trase 
înapoi. Mâinile ei nu reuşiră să apuce gâtul ticălosului, dar, în 
schimb, răsturnară masa într-o parte şi cele două pietre alunecară 
jos. 

Îşi eliberă piciorul şi se năpusti asupra bătrânului alb, care se 
ridica, împleticindu-se, dar Yulwei o prinse de braţ şi o trase din 
nou înapoi, ţipând fără încetare: 

— Pace! 

Pentru osteneala lui, Yulwei se alese cu cotul ei în faţă şi se 
prăbuşi, cu spatele la perete, cu ea deasupra. Ferro se ridică prima, 
gata să se repeadă din nou la ticălosul pleşuv. 

Dar voinicul era acum în picioare şi înainta, fără s-o piardă din 
ochi. Ferro îi zâmbi, cu pumnii încleştaţi lângă coapse. Acum avea 
să vadă cât de periculos era cu adevărat. 

Bărbatul făcu încă un pas. 

Apoi Bayaz întinse un braţ, să-l oprească. Cu cealaltă mână se 
ţinea de nas, încercând să oprească şuvoiul de sânge. Începu să râdă 
pe înfundate. 

- Foarte bine! Tuşi. Foarte fioroasă şi a naibii de iute. Fără 
îndoială, eşti ceea ce ne trebuie! Sper că-mi vei accepta scuzele, 
Ferro. 

— Ce? 

- Pentru purtarea mea îngrozitoare. Îşi şterse sângele de pe buza 
de sus. Am meritat-o pe deplin, dar trebuia să mă asigur. Îmi cer 
scuze. Sunt iertat? 

Arăta oarecum diferit acum, deşi nimic nu se schimbase. 
Prietenos, politicos, onest. Scuze. 

Dar era nevoie de mai mult de-atât ca să-i câştige încrederea. De 
mult mai mult. 

— Mai vedem, şuieră ea. 

-E tot ce-ţi cer. Asta şi să ne acorzi, lui Yulwei şi mie, un 
moment ca să discutăm nişte... chestiuni. Chestiuni care e mai bine 
să fie discutate între patru ochi. 


-E în regulă, Ferro, spuse Yulwei, sunt prieteni. Ferro era a 
naibii de sigură că nu erau prietenii ei, dar îl lăsă pe Yulwei s-o 
conducă afară pe uşa din spatele celor doi albi. Încearcă doar să nu- 
l omori pe niciunul din ei. 

Încăperea aceasta semăna foarte mult cu cealaltă. Trebuie că 
erau bogaţi, aceşti albi, deşi nu păreau. Un şemineu imens, făcut din 
piatră întunecată cu nervuri. Perne şi, în jurul ferestrelor, postav 
moale, acoperit de flori şi păsări, în cusături minuscule. Dintr-un 
tablou de pe perete, se încrunta la ea un bărbat aspru, cu o coroană 
pe cap. Ferro se încruntă şi ea la el. Lux. 

Ferro ura luxul şi mai mult decât ura grădinile. 

Luxul însemna captivitate mai mult decât gratiile unei colivii. 
Mobilierul moale însemna pericol mai mult decât o armă. Pământ 
tare şi apă rece era tot ce-i trebuia ei. Lucrurile moi te fac moale şi 
ea nu voia aşa ceva. 

În încăpere mai aştepta cineva, plimbându-se în cercuri, cu 
mâinile la spate, de parcă nu-i plăcea să stea locului prea mult timp. 
Nu era chiar un alb — pielea lui tăbăcită avea o nuanţă cumva între 
a ei şi a lor. Capul ras, ca al unui preot. Lui Ferro nu-i plăcea asta. 

Ura preoţii mai presus de orice. 

Ochii bărbatului se luminară când o văzu intrând, în ciuda 
rânjetului ei dispreţuitor, şi se grăbi spre ea. Un omuleţ ciudat, în 
haine ponosite, cu creştetul capului nu mai sus decât gura lui Ferro. 

— Sunt Fratele Picior-Lung -— îşi flutură mâinile în toate direcţiile 
- din Marele Ordin al Navigatorilor. 

- Norocul tău. 

Ferro se întoarse cu un umăr spre el, ciulind urechile, ca să audă 
ce spuneau cei doi bătrâni dincolo de uşă, dar Picior-Lung nu se 
lăsă descurajat. 

- Da, e un noroc! Da, da, este, cu siguranță! Dumnezeu m-a 
binecuvântat cu adevărat! Declar că n-a existat vreodată, în întreaga 
istorie, un om mai potrivit profesiei lui sau o profesie potrivită unui 
om aşa cum eu, Fratele Picior-Lung, sunt potrivit nobilei ştiinţe a 
navigaţiei! Din munţii acoperiţi de nea ai îndepărtatului Nord până 
la nisipurile scăldate în soare de la ultimul hotar al Sudului, lumea 
întreagă e cu adevărat casa mea! 

Îi zâmbi cu un aer de dezgustătoare mulţumire de sine. Ferro îl 
ignoră. Cei doi albi, voinicul şi slăbănogul, discutau în celălalt capăt 
al încăperii. Vorbeau într-o limbă pe care n-o înţelegea. Suna ca un 
grohăit de porci. Vorbeau despre ea, poate, dar nu-i păsa. leşiră pe 


o altă uşă, lăsând-o singură cu preotul care continua să dea din 
buze. 

— Puţine sunt naţiile din Cercul Lumii care mie, Fratele Picior- 
Lung, îmi sunt străine şi, totuşi, sunt nedumerit în privinţa 
originilor tale. Rămase în aşteptare, dar Ferro nu spuse nimic. 
Aşadar, ai vrea să ghicesc? Într-adevăr, e o şaradă. Să vedem... 
ochii tăi au forma celor din îndepărtatul Suljuk, unde munţii negri 
se ridică prăpăstioşi din marea scânteietoare, chiar aşa, şi, totuşi, 
pielea ta e... 

- Tacă-ţi gura, împuţitule. 

Bărbatul se opri la mijlocul propoziției, tuşi şi se îndepărtă, 
lăsând-o pe Ferro să asculte glasurile de dincolo de uşă. Ferro zâmbi 
mulţumită. Lemnul era gros şi sunetele erau înăbuşite, dar cei doi 
bătrâni nu luaseră în calcul ascuţimea auzului ei. Continuau să 
vorbească în limba kantică. Acum, că idiotul de navigator tăcea, 
desluşea fiecare vorbă pe care o spunea Yulwei. 

— ... Khalul încalcă A Doua Lege, atunci tu trebuie s-o încalci pe 
Prima? Nu-mi place, Bayaz! Juvens n-ar fi îngăduit asta niciodată! 

Ferro se încruntă. În glasul lui Yulwei era o nuanţă ciudată. 
Teamă. A Doua Lege. Ferro îşi amintea că le vorbise despre ea 
devoratorilor. E interzis să mănânci carnea oamenilor. 

Apoi îl auzi pe albul pleşuv. 

- Prima Lege e un paradox. Toată magia vine din Cealaltă Parte, 
chiar şi a noastră. Ori de câte ori schimbi un lucru, atingi lumea de 
jos, ori de câte ori faci un lucru, te împrumuţi din Cealaltă Parte şi 
întotdeauna există un preţ. 

-Dar preţul pentru asta ar putea fi prea mare! E un lucru 
blestemat, această Sămânţă, un lucru afurisit. Din ea nu creşte 
nimic, doar haos! Pentru fiii lui Euz, atât de înţelepţi şi de puternici, 
această Sămânţă a însemnat sfârşitul pentru toţi, în diferite feluri. 
Tu eşti mai înţelept decât Juvens, Bayaz? Eşti mai viclean decât 
Kanedias? Eşti mai puternic decât Glustrod? 

— Nici una, nici alta, frate, dar, spune-mi... câţi devoratori a făcut 
acest Khalul? 

O lungă tăcere. 

- Nu pot fi sigur. 

— Câţi? 

Iar tăcere. 

— Poate două sute. Poate mai mulţi. Preoţimea scotoceşte Sudul 
după cei cu orice fel de perspectivă. Acum îi face din ce în ce mai 


repede, dar cei mai mulţi sunt tineri şi slabi. 

— Peste două sute şi sporind mereu. Mulţi sunt slabi, dar printre 
ei există unii care ar putea să se pună cu tine sau cu mine. Aceia 
care au fost ucenicii lui Khalul în Vechime -— cei cărora li se spune 
Vântul Răsăritului şi acele gemene blestemate. 

— Să le ia naiba de căţele! mârâi Yulwei. 

- Ca să nu mai vorbim de Mamun, ale cărui minciuni au stârnit 
acest haos. 

- Problema a fost bine înrădăcinată dinainte de a se naşte el 
măcar. Ştii asta, Bayaz. Totuşi, Mamun a fost în Ținuturile Aspre. L- 
am simţit aproape. A devenit teribil de puternic. 

- Ştii că am dreptate. Între timp, efectivele noastre abia dacă 
sporesc. 

— Credeam că omul ăsta, Quai, s-a dovedit promiţător. 

— Avem nevoie doar de încă o sută ca el şi de douăzeci de ani în 
care să-i antrenăm. Apoi putem discuta de pe poziţii egale. Nu, 
frate, nu. Trebuie să folosim focul împotriva focului. 

— Chiar dacă focul te preface în scrum, împreună cu toată 
creaţia? Lasă-mă să merg la Sarkant. Khalul ar putea să mai asculte 
glasul raţiunii... 

Râsete. 

- A înrobit jumătate din lume! Când ai să te trezeşti, Yulwei? 
După ce o va înrobi pe toată? Nu-mi pot permite să te pierd, frate! 

- Nu uita, Bayaz, sunt lucruri mai rele decât Khalul. Mult mai 
rele. Glasul scăzu, devenind o şoaptă şi Ferro se forţă să audă. 
Şoptitorii de Secrete ascultă mereu... 

- Ajunge, Yulwei! E mai bine nici să nu ne gândim la asta! 

Ferro se încruntă. Ce era aiureala asta? Şoptitorii de Secrete? 
Care secrete? 

— Adu-ţi aminte, Bayaz, ce ţi-a spus Juvens. Fereşte-te de 
mândrie. Foloseşti Arta. Ştiu asta. Văd o umbră asupra ta. 

— La naiba cu umbrele tale! Fac ce trebuie să fac! Adu-ţi aminte, 
Yulwei, ce ţi-a spus ţie Juvens. Nimeni nu poate veghea veşnic. 
Timpul trece şi eu nu voi mai veghea. Eu sunt cel dintâi. Eu am 
dreptul să decid. 

-Nu te-am urmat întotdeauna acolo unde m-ai condus? 
Întotdeauna, chiar şi când conştiinţa m-a îndemnat altfel? 

— Şi am greşit vreodată? 

— Asta rămâne de văzut. Tu eşti cel dintâi, Bayaz, dar nu eşti 
Juvens. E dreptul meu să mă îndoiesc. Şi al lui Zacharus. Nu-i va 


plăcea asta mai mult decât mie. Nici pe departe. 

- Trebuie s-o facem. 

- Dar alţii vor plăti preţul, aşa cum s-a întâmplat întotdeauna. 
Acest om al Nordului, Nouădegete, poate vorbi cu spiritele? 

- Da. 

Ferro se încruntă. Spirite? Nu i se păruse că albul cu nouă degete 
putea vorbi măcar cu alte fiinţe umane. 

— Şi dacă găseşti Sămânţa? veni glasul lui Yulwei de dincolo de 
uşă, vrei s-o poarte Ferro? 

- Ea are sângele potrivit şi cineva trebuie s-o facă. 

- Ai grijă, atunci, Bayaz. Te cunosc, ţine minte. Ca nimeni altul. 
Dă-mi cuvântul că o vei proteja, chiar şi după ce îşi va încheia rolul. 

— O voi apăra mai straşnic decât mi-aş păzi propriul copil. 

— Apăr-o mai straşnic decât ai apărat copilul Creatorului şi voi fi 
mulţumit. 

O tăcere lungă. Ferro îşi frământa maxilarul, gândindu-se la ceea 
ce auzise. Juvens, Kanedias, Zacharus: numele ciudate nu însemnau 
nimic pentru ea. Şi ce fel de sămânță putea preschimba toată creaţia 
în cenuşă? Nu voia să aibă de-a face cu aşa ceva, de asta era sigură. 
Locul ei era în Sud, luptând împotriva gurkienilor cu armele pe care 
le înţelegea. 

Uşa se deschise şi cei doi bătrâni păşiră înăuntru. Nici că puteau 
să fie mai diferiţi. Unul tuciuriu, înalt şi osos, cu părul lung, celălalt 
cu pielea albă, corpolent şi pleşuv. Ferro îi privi cu suspiciune. Cel 
alb vorbi primul: 

— Ferro, am o ofertă să... 

- Nu merg cu tine, alb bătrân şi nebun. 

O vagă umbră de iritare flutură peste chipul bătrânului pleşuv, 
dar fu iute stăpânită. 

— De ce? Ce altă treabă atât de presantă ai de făcut? 

La asta nu trebuia să se gândească. 

- Răzbunare. 

Cuvântul ei preferat. 

— A, înţeleg. Îi urăşti pe gurkieni? 

- Da. 

— Trebuie să plătească, pentru ceea ce ţi-au făcut? 

- Da. 

— Pentru că ţi-au luat familia, neamul, ţara? 

- Da. 

— Pentru că te-au făcut sclavă, şopti el. Ferro îi aruncă o privire 


mânioasă, întrebându-se de unde ştia atât de multe despre ea, 
întrebându-se dacă să se năpustească din nou asupra lui. Te-au 
furat, Ferro, ţi-au furat totul. Ţi-au luat viaţa. Dacă aş fi în locul 
tău... dacă aş fi suferit aşa cum ai suferit tu... nu m-aş mulţumi cu 
tot sângele Sudului. Aş vrea să văd mort fiecare soldat gurkian ca să 
fiu mulţumit. Aş vrea să văd pârjolit fiecare oraş gurkian ca să fiu 
mulțumit. Aş vrea să-l văd pe împărat putrezind într-o cuşcă, în faţa 
propriului său palat, ca să fiu mulţumit! 

— Da! şuieră ea, cu un zâmbet sălbatic pe față. Acum vorbea pe 
limba ei. Yulwei nu vorbise niciodată aşa - poate că acest alb 
bătrân nu era atât de rău, până la urmă. Văd că înţelegi! De aceea 
trebuie să merg în Sud. 

— Nu, Ferro. Acum pleşuvul era cel care zâmbea. Nu-ţi dai seama 
ce şansă îţi ofer. Împăratul nu domneşte cu adevărat în Kama. 
Oricât de puternic ar părea, dansează după cum îi cântă un altul, o 
mână bine ascunsă. Khalul i se spune. 

— Profetul. 

Bayaz clătină din cap. 

- Dacă te alegi cu o tăietură, urăşti cuțitul sau pe cel care-l 
mânuieşte? Împăratul, gurkienii, nu sunt decât uneltele lui Khalul, 
Ferro. Împărații vin şi trec, Profetul e mereu acolo, în spatele lor. Le 
şopteşte. Le sugerează. Le porunceşte. El e cel care trebuie să-ţi 
plătească. 

- Khalul... da. Devoratorii folosiseră acel nume: Khalul. Profetul. 
Palatul Împăratului era plin de preoţi, toată lumea ştia asta. Şi 
palatele guvernatorilor. Preoţii erau peste tot, mişunând ca 
insectele. În oraşe, în sate, printre soldaţi, mereu răspândind 
minciuni. Şoptind. Sugerând. Poruncind. Yulwei se încrunta, 
nemulţumit, dar Ferro ştia că bătrânul alb avea dreptate. Da, 
înţeleg! 

- Ajută-mă şi am să-ţi dau răzbunare, Ferro. Răzbunare 
adevărată. Nu un soldat mort sau zece, ci mii. Zeci de mii! Poate 
împăratul însuşi, cine ştie? Bătrânul ridică din umeri şi îi întoarse 
spatele pe jumătate. Totuşi, nu te pot obliga. Întoarce-te în 
Ținuturile Aspre, dacă doreşti — ascunde-te, fugi şi scormoneşte în 
pământ ca un şobolan. Dacă asta te satisface. Dacă asta e măsura 
întreagă a răzbunării tale. Devoratorii te vor acum. Copiii lui 
Khalul. Fără noi, te vor avea şi asta foarte repede. Însă alegerea îţi 
aparţine. 

Ferro se încruntă. Toţi acei ani în sălbăticie, luptându-se pe viaţă 


şi pe moarte, mereu pe fugă, nu-i aduseseră nimic. Nicio răzbunare 
demnă de acel cuvânt. Dacă n-ar fi fost Yulwei, acum ar fi fost oale 
şi ulcele. Oase albe în deşert. Carne în burţile devoratorilor. În 
cuşca din faţa palatului împăratului. 

Putrezind. 

Nu putea să refuze şi ştia asta, dar nu-i plăcea. Acest bătrân 
ştiuse exact ce să-i ofere. Ferro nu suporta să nu aibă de ales. 

— Am să mă gândesc, spuse ea. 

Din nou o vagă umbră de furie pe faţa albului pleşuv, repede 
ascunsă. 

— Gândeşte-te, atunci, dar nu mult timp. Soldaţii împăratului se 
adună şi timpul trece. 

Îi urmă pe ceilalţi afară din încăpere, lăsând-o singură cu Yulwei. 

— Nu-mi plac albii ăştia, spuse ea, destul de tare ca bătrânul s-o 
audă de pe coridor şi apoi mai încet: Trebuie să mergem cu ei? 

- Tu. Eu trebuie să mă întorc în Sud. 

— Ce? 

- Cineva trebuie să fie cu ochii pe gurkieni. 

- Nu! 

Yulwei începu să râdă. 

— De două ori ai încercat să mă omori. O dată ai încercat să fugi 
de mine, dar acum, că plec, vrei să rămân? Nu te înţeleg, Ferro. 

Ferro se încruntă. 

— Pleşuvul spune că-mi poate da răzbunare. Minte? 

- Nu. 

— Atunci trebuie să merg cu el. 

— Ştiu. De aceea te-am adus aici. 

Ferro nu găsea nimic de spus. Se uită în podea, dar Yulwei o luă 
pe neaşteptate, apropiindu-se dintr-odată. Ea ridică mâna, să se 
păzească de o lovitură, dar el o cuprinse în braţe şi o strânse cu 
putere. O senzaţie ciudată. Să fie atât de aproape de altcineva. 
Caldă. Apoi Yulwei se retrase, cu o mână pe umărul ei. 

- Dumnezeu să-ţi călăuzească paşii, Ferro Maljinn. 

— Aş! Aici n-au niciun Dumnezeu. 

— Aş zice mai degrabă că au mai mulţi. 

- Mai mulţi? 

— N-ai observat? Aici, fiecare om se venerează pe sine. Ferro 
clătină din cap. Asta părea aproape de adevăr. Ai grijă, Ferro. Şi 
ascultă de Bayaz. El e primul din ordinul meu şi puţini sunt la fel de 
înţelepţi ca el. 


- N-am încredere în el. 

Yulwei se aplecă mai aproape. 

— Nu ţi-am spus să ai. 

Apoi zâmbi şi se întoarse. Ea îl privi cum păşeşte încet către uşă, 
apoi afară, pe coridor. Îi auzi picioarele goale lipăind pe dale şi 
brăţările de pe mâini zornăind încetişor. 

Lăsând-o singură, cu luxul, cu grădinile şi cu albii. 


Vechi prieteni 


Se auzi un bubuit în uşă şi Glokta îşi săltă capul, cu ochiul stâng 
tresărind. Cine naiba vine să bată la ora asta? Frost? Severard? Sau 
altcineva. Superiorul Goyle, poate, venit să-mi facă o vizită, cu circarii 
lui năstruşnici? Să se fi săturat deja Arhilectorul de jucăria lui 
schiloadă? Nu s-ar putea spune că ospăţul a decurs conform planului şi 
eminenţa sa nu e genul de om care să ierte. Cadavru găsit plutind lângă 
docuri... 

Bătaia se auzi din nou. O bătaie sonoră, sigură. Genul care cere ca 
uşa să fie deschisă, înainte de a fi spartă. 

— Vin! strigă el, şi glasul i se frânse uşor, când se ridică din 
spatele mesei, clătinându-se pe picioare. Vin acum! 

Îşi înhăţă bastonul şi şontâcăi spre uşă, trase adânc aer în piept şi 
o deschise pe bâjbâite. 

Nu era Frost. Nici Severard. Nu era nici Goyle, sau vreunul dintre 
practicienii lui năstruşnici. Era cineva mult mai neaşteptat. Glokta 
ridică o sprânceană, apoi se sprijini de tocul uşii. 

— Maior West, ce surpriză! 

Uneori, când nişte vechi prieteni se reîntâlnesc, lucrurile sunt 
dintr-odată aşa cum au fost în urmă cu toţi acei ani. Prietenia se 
reia, neatinsă, de parcă n-ar fi existat nicio întrerupere. Uneori, dar 
nu acum. 

— Inchizitor Glokta, mormăi West, şovăielnic, încurcat, stânjenit. 
Îmi cer scuze că te deranjez atât de târziu. 

- Nu face nimic, răspunse el cu o politeţe glacială. 

Maiorul aproape tresări. 

— Pot intra? 

— Desigur. 

Glokta închise uşa în urma lui, apoi şchiopătă după West în 
sufragerie. Maiorul se strecură într-unul dintre scaune şi inchizitorul 
se aşeză pe altul. Rămaseră privindu-se o clipă, fără să vorbească. 
Ce naiba vrea, la ora asta sau la orice altă oră? Glokta cercetă chipul 
vechiului său prieten în lumina focului şi a singurei lumânări 
pâlpâitoare. Acum, că-l putea vedea mai limpede, îşi dădea seama 
că West se schimbase. Arată bătrân. Părul i se împuţina la tâmple, 
încărunţind în jurul urechilor. Avea faţa palidă, ascuţită, uşor 
scofâlcită. Pare îngrijorat. La pământ. La capătul răbdărilor. West se 


uită prin camera meschină, la focul meschin, la mobila meschină, 
cu prudenţă, spre Glokta, apoi repede în podea. Agitat, de parcă 
ceva îl sâcâia. Pare stingherit. Cum ar şi trebui. 

Nu părea gata să rupă tăcerea, aşa că Glokta o făcu în locul lui. 

— Aşadar, cât a trecut, ei? Lăsând la o parte noaptea aceea din 
oraş, pe care n-o putem pune la socoteală, nu-i aşa? 

Amintirea acelei nefericite întâlniri atârnă o clipă între ei, ca o 
duhoare, apoi West îşi drese glasul: 

- Nouă ani. 

— Nouă ani. Dă-ţi seama. De când am stat pe creastă, doi vechi 
prieteni împreună, privind în jos, spre râu. În jos, spre pod şi spre 
toţi acei gurkieni din partea cealaltă. Parcă a trecut o viaţă, nu-i 
aşa? Nouă ani. Îmi amintesc cum mă rugai să nu cobor, dar eu nu 
voiam să aud nimic. Ce prost am fost, nu? Credeam că sunt unica 
noastră speranţă. Credeam că sunt invincibil. 

- Ne-ai salvat pe toţi în ziua aceea, ai salvat întreaga armată. 

— Chiar aşa? Ce minunat! Îndrăznesc să spun că, dacă aş fi murit 
pe podul acela, aş avea statui peste tot. Păcat că n-am făcut-o, zău. 
Păcat pentru toată lumea. 

West tresări şi se foi în scaun, părând şi mai stânjenit. 

— Te-am căutat după aceea... mormăi el. 

M-ai căutat? Ce nemaipomenit de al naibii de nobil! Ce prieten 
adevărat. Nu mi-a slujit la nimic, târât în agonie, cu piciorul tocat 
mărunt. Şi ăsta a fost doar începutul. 

- N-ai venit să depănăm amintiri, West. 

- Nu... nu de aceea am venit. Am venit în legătură cu sora mea. 

Glokta rămase tăcut. Cu siguranţă, nu se aşteptase la acest 
răspuns. 

— Ardee? 

— Da, Ardee. Plec în Englia curând şi... speram că, poate, ai putea 
să fii cu ochii pe ea, cât sunt eu plecat. Ochii lui West licăriră spre 
el, agitati. Întotdeauna ai ştiut să te porţi cu femeile... Sand. Glokta 
se strâmbă la auzul numelui său mic. Nimeni nu-i mai spunea aşa. 
Nimeni în afară de mama. Ai ştiut întotdeauna ce să spui. Le ţii 
minte pe cele trei surori? Cum le chema? Le-ai făcut pe toate să-ţi 
mănânce din palmă. 

West zâmbi, dar Glokta nu putea. 

Îşi amintea, dar amintirile erau vagi acum, lipsite de culoare, 
palide. Amintirile altui om. Un om mort. Viaţa mea începe în Gurkhul, 
în temniţele împăratului. Amintirile de atunci sunt mult mai reale. Întins 


în pat ca un cadavru, după ce mi-am revenit, în întuneric, aşteptând 
prietenii care n-au mai venit. Se uită la West şi ştia că privirea lui era 
teribil de rece. Vrei să mă cucereşti cu mutra ta cinstită şi discuţiile tale 
despre vremurile de demult? Ca un câine demult pierdut, întors, în cele 
din urmă, cuminte, acasă? Pe mine nu mă duci cu una, cu două. 
Duhneşti, West, Miroşi a trădare. Amintirea aceea cel puţin e a mea. 

Glokta se lăsă uşurel pe spătarul scaunului. 

- Sand dan Glokta, murmură el, de parcă şi-ar fi amintit un nume 
pe care l-a ştiut cândva. Ce s-a ales de el, West, ai? Ştii, acel prieten 
al tău, acel tânăr îndrăzneţ, chipeş, mândru, neînfricat? Cu trecere 
la femei! Iubit şi respectat de toată lumea, destinat pentru lucruri 
măreţe! Unde s-a dus? 

West întoarse privirea, derutat şi nesigur pe sine, şi nu spuse 
nimic. 

Glokta se aplecă spre el, cu mâinile întinse peste masă, cu buzele 
desfăcute, dezvăluindu-i dinţii distruşi. 

- Mort! A murit pe pod! Şi ce a rămas? O ruină afurisită cu 
numele lui! O umbră şchioapă, la pândă! O fantomă schiloadă, care 
se agaţă de viaţă ca mirosul de urină de un cerşetor. Nu are 
prieteni, această afurisită rămăşiţă dezgustătoare, şi nu vrea 
niciunul! Pleacă, West! Întoarce-te la Varuz şi la Luthar şi la ceilalţi 
ticăloşi netrebnici! Nu e nimeni aici, ştii? 

Buzele lui Glokta tremurau şi scuipau cu repulsie. Nu era sigur 
cine îl dezgusta mai mult: West sau el însuşi. 

Maiorul clipi, cu muşchii maxilarului mişcându-se în tăcere. Se 
ridică, tremurând, în picioare. 

— Îmi pare rău, spuse el, peste umăr. 

— Spune-mi! strigă Glokta, oprindu-l în dreptul uşii. Ceilalţi... 
Ceilalţi, s-au ţinut de mine cât timp am fost folositor, cât timp 
avansam. Am ştiut-o întotdeauna. Nu am fost atât de surprins că n- 
au vrut să mai aibă de-a face cu mine când m-am întors. Dar tu, 
West, te-am crezut întotdeauna un prieten mai bun de-atât, un om 
mai bun. Întotdeauna am crezut că tu, cel puţin — doar tu — vei veni 
să mă vizitezi. Ridică din umeri. Bănuiesc că m-am înşelat. 

Glokta se întoarse, privind încruntat spre foc, aşteptând să audă 
uşa de la intrare închizându-se. 

— Nu ţi-a spus? 

Glokta întoarse capul. 

— Cine? 

- Mama ta. 


Glokta pufni. 

- Mama? Ce să-mi spună? 

— Am venit. De două ori. De îndată ce am aflat că te-ai întors, am 
venit. Mama ta m-a expediat la porţile domeniului tău. A zis că eşti 
prea bolnav ca să primeşti musafiri şi că, în orice caz, nu voiai să 
mai ai de-a face deloc cu armata, şi cu mine în special. M-am întors, 
câteva luni mai târziu. Credeam că îţi datorez măcar atât. De data 
aceasta, a ieşit un servitor să mă alunge. Mai târziu, am aflat că ai 
intrat în Inchiziţie şi că ai plecat în Englia. Mi te-am scos din 
minte... până când ne-am întâlnit... în noaptea aceea, în oraş... 

Glasul lui West se stinse. 

Trecu o vreme până când cuvintele sale îşi făcură efectul şi 
atunci Glokta îşi dădu seama că stătea cu gura căscată. Atât de 
simplu. Nici-o conspirație. Nici-o rețea a trădării. Aproape că îi venea 
să râdă în faţa stupidităţii situaţiei. Mama mea l-a alungat de la 
poartă, iar eu nu m-am gândit niciodată să mă întreb de ce n-a venit 
nimeni. Mama l-a urât întotdeauna pe West. Un prieten cât se poate de 
nepotrivit, mult sub nivelul nepreţuitului ei fiu. Fără îndoială, îl învinuia 
pentru ceea ce mi s-a întâmplat. Ar fi trebuit să bănuiesc, dar eram atât 
de ocupat să mă tăvălesc de durere şi de amărăciune. Prea ocupat să fiu 
tragic. Glokta înghiţi în sec. 

— Ai venit? 

West ridică din umeri. 

— Dacă mai contează. 

Ei, bine. Ce putem face, decât să ne străduim să îndreptăm lucrurile? 
Glokta clipi şi trase adânc aer în piept. 

— Îmi, ăă... îmi cer scuze. Uită ce-am spus, dacă poţi. Te rog. la 
loc. Spuneai ceva despre sora ta. 

- Da. Da. Sora mea. West îşi croi drum cu stângăcie înapoi spre 
scaun, cu privirea în podea, cu faţa adoptând din nou acel aer 
îngrijorat, vinovat. Plecăm spre Englia în curând şi nu ştiu când mă 
voi întoarce... sau dacă, presupun... va fi fără niciun prieten în oraş 
şi, ei, bine... cred că ai întâlnit-o cândva, când ai venit la noi acasă. 

- Desigur, şi mult mai recent, la drept vorbind. 

— Serios? 

- Da. Cu prietenul nostru comun, căpitanul Luthar. 

West deveni şi mai palid. E mai mult la mijloc decât îmi spune. Dar 
Glokta nu era dornic tocmai acum să-şi pună talpa strâmbă în calea 
unicei sale prietenii, nu atât de curând după ce renăscuse. Rămase 
tăcut şi, după o clipă, maiorul continuă. 


- Viaţa a fost... dificilă pentru ea. Aş fi putut să fac ceva. Ar fi 
trebuit să fac ceva. Se uită nefericit în jos, la masă şi un spasm 
hidos îi străbătu faţa. Cunosc senzaţia. Una dintre preferatele mele. 
Scârbă de sine. Dar am ales să las alte lucruri să-mi stea în cale, mi- 
am dat silinţa să uit de asta şi m-am prefăcut că totul e bine. Ea a 
suferit şi eu sunt de vină. West tuşi, apoi înghiţi cu greu. Buza 
începu să-i tremure şi îşi acoperi faţa cu mâinile. Vina mea... dacă i 
s-ar întâmpla ceva... Umerii i se cutremurau în tăcere şi Glokta 
ridică din sprâncene. Era obişnuit să vadă bărbaţi plângând, 
desigur. Dar, de obicei, trebuie cel puţin să le arăt mai întâi ustensilele. 

- Haide, Collem, revino-ţi. Glokta întinse mâna încet peste masă, 
şi-o retrase pe jumătate şi apoi, cu stângăcie, îşi bătu pe umăr 
prietenul care plângea. Ai făcut unele greşeli, dar oare n-am greşit 
cu toţii? Aparţin trecutului şi nu pot fi schimbate. Nu mai avem ce 
face acum, decât să ne străduim să îndreptăm lucrurile, nu? 

Ce? E cu putinţă să fiu eu cel care vorbeşte? Inchizitorul Glokta, 
mama răniților? Dar West părea că se liniştise. Înălţă capul, se şterse 
la nas şi ridică spre Glokta nişte ochi umezi, plini de speranţă. 

— Ai dreptate, ai dreptate, fireşte. Trebuie să îndrept lucrurile. 
Trebuie! Mă ajuţi, Sand? Vei avea grijă de ea, cât timp voi fi plecat? 

— Am să fac tot ce pot pentru ea, Collem, te poţi bizui pe mine. 
Cândva am fost mândru să te numesc prietenul meu şi... voi fi din 
nou. 

Ciudat, dar Glokta aproape că simţea o lacrimă în ochi. Eu? E cu 
putinţă? Inchizitorul Glokta, prieten de nădejde? Inchizitorul Glokta, 
protectorul tinerelor femei vulnerabile? Fu cât pe ce să izbucnească în 
râs, la gândul acesta, şi, totuşi, aşa era. Nu s-ar fi gândit niciodată 
că avea nevoie de un prieten, dar era o senzaţie plăcută să-l aibă 
din nou. 

— Hollit, zise Glokta. 

— Ce? 

— Cele trei surori, le chema Hollit. Râse pe înfundate şi amintirea 
răzbătu puţin mai clară ca înainte. Aveau o atracţie pentru duel. Le 
plăcea. Ceva legat de transpiraţie, poate. 

— Cred că atunci m-am hotărât să mă apuc. West râse, apoi se 
strâmbă, de parcă încerca să-şi amintească ceva. Cum se numea 
intendentul nostru? Avea o pasiune pentru cea mai mică, era turbat 
de gelozie. Cum naiba îl chema? Unul gras. 

Pentru Glokta nu era atât de greu să-şi amintească numele. 

— Rews. Salem Rews. 


— Rews, el e! Uitasem complet de el. Rews! Ştia să povestească 
omul ăla ca nimeni altul. Stăteam toată noaptea ascultându-l şi 
prăpădindu-ne cu toţii de râs. Ce s-a ales de el? 

Glokta tăcu o clipă. 

- Cred că a părăsit armata... ca să devină un fel de negustor. Îşi 
flutură mâna nepăsător. Cred că s-a mutat în Nord. 


Inapoi în ţărână 


Carleonul nu era defel aşa cum şi-l amintea Copoiul, dar, pe de 
altă parte, el avea tendinţa să şi-l amintească în flăcări. O amintire 
ca aceea te urmăreşte. Acoperişuri prăbuşindu-se, ferestre crăpând, 
grupuri de luptători pretutindeni, toţi îmbătaţi de durere şi victorie 
şi, ei bine, băutură -— jefuind, omorând, aprinzând focuri, toate 
urmările neplăcute. Femei ţipând, bărbaţi strigând, duhnind a fum 
şi teamă. Pe scurt, un jaf, cu el şi Logen în miezul evenimentelor. 

Bethod stinsese focurile şi pusese stăpânire pe Carleon. Îl ocupase 
şi începuse să construiască. Nu ajunsese departe când i-a trimis pe 
Logen, pe Copoi şi pe ceilalţi în exil, dar de atunci, probabil, 
construiau zi de zi. Acum era de două ori mai mare ca odinioară, 
chiar înainte de a fi pârjolit, acoperind tot dealul şi întreaga pantă 
dinspre râu. Mai mare decât Uffrithul. Mai mare decât orice oraş 
văzuse Copoiul. Din locul în care se afla, sus, în pădurea de pe 
cealaltă parte a văii, nu se zăreau oamenii, dar trebuie că erau 
îngrozitor de mulţi acolo. Trei drumuri noi, pornind dinspre poartă. 
Două noi poduri mari. Noi clădiri peste tot şi clădiri mari acolo 
unde cândva se aflaseră cele mici. O puzderie. Construite din piatră, 
cele mai multe, cu acoperişuri de ardezie, chiar şi sticlă în unele 
dintre ferestre. 

— Au fost harnici, remarcă Treicopaci. 

— Ziduri noi, zise Ursuzul. 

— Cu duiumul, murmură Copoiul. 

Erau ziduri pretutindeni. Exista unul mare, împrejmuitor, cu 
turnuri pe potrivă şi tot ce trebuie, şi un şanţ mare la bază. Un zid 
şi mai mare înconjura vârful dealului, acolo unde se înălţase cândva 
Castelul lui Skarling. O construcţie gigantică. Copoiul nu-şi putea 
închipui de unde aduseseră toată piatra pentru zidirea lui. 

— Cel mai mare afurisit de zid pe care l-am văzut vreodată, spuse 
el. 

Treicopaci clătină din cap. 

— Nu-mi place. Dacă Forley e capturat, nu-l mai scoatem afară 
niciodată. 

— Dacă Forley e capturat, rămânem cinci, şefule, şi vom fi căutaţi. 
El nu e o ameninţare pentru nimeni, dar noi suntem. Ultima noastră 
grijă va fi să-l scoatem de acolo. Se descurcă el, ca întotdeauna. 


Foarte probabil, va supravieţui celor mai mulţi dintre noi. 

— Nu m-ar mira, mormăi Treicopaci. Avem o misiune periculoasă. 

Se târâră prin tufăriş, înapoi la tabără. Dow cel Negru era acolo 
şi părea chiar mai prost dispus ca de obicei. Tul Duru la fel, 
muncind cu un ac la o gaură din tunică, răvăşit la faţă în timp ce 
degetele-i mari şi groase bâjbâiau cu mica aşchie de metal. Forley 
era aşezat lângă el, privind cerul printre frunze. 

— Cum te simţi, Forley? întrebă Copoiul. 

— Rău, dar trebuie să te temi ca să ai curaj. 

Copoiul îi zâmbi larg. 

— Aşa am auzit. Îmi închipui, aşadar, că suntem amândoi eroi, 
nu? 

— Trebuie, spuse el, întorcându-i zâmbetul. 

Treicopaci voia să pună lucrurile la punct. 

— Eşti sigur de asta, Forley? Eşti sigur că vrei să intri acolo? 
Odată intrat, s-ar putea să nu mai ieşi, indiferent cât de meşteşugit 
eşti la vorbă. 

— Sunt sigur. Poate că fac pe mine, dar mă duc. Pot să fiu mai 
folositor înăuntru decât aici, afară. Cineva trebuie să-i prevină în 
legătură cu shanka. Ştii asta, şefule. Cine altcineva s-o facă? 

Veteranul clătină îngândurat din cap, încet ca soarele răsărind. 
Îşi lua un răgaz, ca întotdeauna. 

- Da. În regulă. Spune-le că aştept aici, lângă podul vechi. Spune- 
le că sunt singur. Asta în caz că Bethod decide că nu eşti bine-venit, 
pricepi? 

- M-am prins. Eşti de unul singur, Treicopaci. Numai noi doi am 
reuşit să ne întoarcem peste munţi. 

Acum înţeleseseră cu toţii şi Forley le zâmbea, uitându-se de la 
unul la altul. 

- Păi, atunci, flăcăi, a fost grozav, nu? 

- Taci din gură, Molâule, se încruntă Dow. Bethod n-are nimic 
împotriva ta. Te întorci. 

- În caz că nu mă întorc, totuşi. A fost grozav. 

Copoiul îl aprobă, cu o clătinare stângace a capului. Erau aceleaşi 
feţe murdare, pline de cicatrice, ca de obicei, dar mai îndârjite ca 
oricând. Niciunuia nu-i plăcea să-l lase pe unul dintre ei să se pună 
în pericol, dar Forley avea dreptate, cineva trebuie s-o facă şi el era 
cel mai potrivit. Uneori slăbiciunea e un scut mai bun decât 
puterea, cugetă Copoiul. Bethod era un ticălos, dar era unul 
inteligent. Shanka veneau şi trebuia prevenit. 


Nu puteau decât să spere că va fi recunoscător pentru asta. 

Înaintară împreună, de-a lungul lizierei pădurii, privind spre 
cărare. Trecea peste podul vechi şi cobora şerpuit în vale. De acolo, 
spre porţile Carleonului. În fortăreaţa lui Bethod. 

Forley trase adânc aer în piept şi Copoiul îl bătu pe umăr. 

— Succes, Forley. Mult succes. 

— Asemenea. Strânse mâna Copoiului într-a lui, preţ de o clipă. Şi 
vouă, tuturor, flăcăi! 

După care se răsuci şi porni hotărât spre pod, cu fruntea ridicată. 

— Succes, Forley! strigă Dow cel Negru, făcându-i pe toţi să 
tresară. 

Molâul se întoarse o clipă, rămase în vârful podului şi rânji. Apoi 
dispăru. 

Treicopaci trase adânc aer în piept. 

- Pregătiţi armele, spuse el, în caz că Bethod nu vrea să asculte 
de glasul raţiunii. Şi aşteptaţi semnalul, da? 

Aşteptarea părea nesfârşită, sus, în frunziş, tăcuţi şi neclintiţi, 
privind în jos la toate acele ziduri noi. Copoiul stătea întins pe 
burtă, cu arcul la îndemână, pândind, aşteptând, întrebându-se cum 
se descurca Forley acolo, înăuntru. O aşteptare lungă, încordată. 
Apoi îi văzu. Călăreţi ieşind pe poarta cea mai apropiată, 
îndreptându-se spre unul dintre podurile noi, traversând râul. În 
urma lor venea un car. Copoiul nu era sigur ce aveau în car, dar nu- 
i plăcea defel. Nici urmă de Forley şi nu era sigur dacă ăsta era un 
lucru bun sau rău. 

Se apropiau iute, gonind în sus, pe coasta văii, pe cărarea 
abruptă către pădure, către pârâu şi către vechiul pod de piatră 
care-l traversa. Direct spre Copoi. Auzea copitele cailor bubuind pe 
pământ. Acum destul de aproape să-i numere şi să-i privească bine. 
Suliţe, scuturi şi armuri bune. Coifuri şi zale. Zece la număr şi alţi 
doi în car, de-o parte şi de alta a vizitiului, ducând nişte obiecte 
care arătau ca nişte arcuri mici pe buşteni de lemn. Nu ştia ce aveau 
de gând şi nu-i plăcea să nu ştie. El era cel care ar fi trebuit să le 
ofere surprizele. 

Se târî înapoi, pe burtă, prin tufăriş, trecu prin pârâu şi se duse 
grăbit spre marginea pădurii, de unde putea vedea bine podul 
vechi. Treicopaci, Tul şi Dow stăteau în preajma lui şi Copoiul le 
făcu semn cu mâna. Nu-l vedea pe Ursuz, trebuie că era departe, în 
pădure. Dădu semnalul pentru călăreţi, ridică pumnul, pentru zece 
şi îşi lipi mâna de piept, pentru armură. 


Dow îşi luă sabia şi securea, alergă în mijlocul unui morman de 
pietre sfărâmate, sus, lângă pod, strecurându-se fără zgomot. Tul se 
furişă în josul malului, intră în pârâu, care, din fericire, în 
momentul acela nu trecea de genunchi, îşi lipi făptura imensă de 
capătul îndepărtat al arcului, cu sabia lui mare ridicată deasupra 
apei. Pe Copoi îl agita puţin să-l vadă pe Tul atât de limpede din 
locul unde se afla. Totuşi, călăreţii nu-l puteau zări dacă veneau 
direct pe cărare. Se aşteptau la un singur om şi Copoiul spera că n- 
aveau să fie prea prudenţi. Spera să fia aşa căci, dacă-şi luau 
răgazul să verifice, ar fi un dezastru afurisit. 

ÎI privi pe Treicopaci legându-şi scutul pe braţ, scoțând sabia, 
întinzându-şi gâtul, apoi rămânând nemișcat, în aşteptare, mare şi 
voinic, blocând calea, în partea dinspre ei a podului, parcă singur 
pe lume. 

Acum Copoiul auzea puternic tropotul copitelor şi huruitul 
roţilor carului, dincolo de copaci. Scoase câteva săgeți şi le înfipse 
în pământ, cu vârful în jos, undeva la îndemână. Străduindu-se să-şi 
înfrângă frica. Degetele îi tremurau fără încetare, dar nu conta. 
Aveau să funcţioneze bine când va fi nevoie. 

— Aşteaptă semnalul, îşi şopti. Aşteaptă semnalul. 

Potrivi o săgeată în arc şi întinse coarda pe jumătate, ochind spre 
pod. Pe toţi dracii, îi venea rău de tot să se uşureze. 

Primul vârf de suliță îşi făcu apariţia peste creasta dealului, apoi 
altele. Legănându-şi coifurile, cu piepturile acoperite de zale, cu feţe 
de cal, unul câte unul, călăreţii urcară spre pod. Carul se rostogolea 
în urmă, cu vizitiul lui şi cei doi pasageri ciudaţi, tras de un cal 
mare şi lăţos. 

Călărețul din frunte îl zări acum pe Treicopaci aşteptându-l peste 
curbura podului şi dădu pinteni calului. Copoiul răsuflă ceva mai 
uşurat când ceilalţi porniră grupaţi, la trap, după el, plini de avânt. 
Forley trebuie că spusese ceea ce fusese învăţat să spună - se 
aşteptau la unul singur. Copoiul îl vedea pe Tul privind pe furiş de 
sub arcul acoperit de muşchi, în timp ce caii tropăiau deasupra lui. 
Fir-ar să fie, mâinile îi tremurau. Era îngrijorat că va da drumul 
săgeţii înainte s-o tragă bine, stricând totul. 

Carul se opri, pe malul celălalt, cei doi bărbaţi aflaţi în el se 
ridicară şi îşi îndreptară arcurile ciudate spre Treicopaci. Copoiul îl 
ochi bine pe unul dintre ei şi întinse coarda până la capăt. 
Majoritatea călăreţilor erau de-acum pe pod, cu caii speriaţi şi 
agitaţi, nemulţumiţi să fie ţinuţi atât de strâns în frâu. Cel din 


dreapta se opri în faţa lui Treicopaci, cu sulița îndreptată spre el. 
Dar bătrânul nu se retrase niciun pas. Nu el. Doar ridică, încruntat, 
privirea, fără să le facă loc călăreţilor să-l ocolească, ţinându-i 
îngrămădiţi pe pod. 

- Măi, măi, îl auzi Copoiul spunând pe cel ce le era căpetenie. 
Rudd Treicopaci. Credeam că eşti mort de mult, bătrâne. 

Îi cunoştea vocea. Unul dintre oamenii lui Bethod, de demult. 
Rău-Destul i se spunea. 

— Se pare că mi-au mai rămas vreo două lupte de purtat, răspunse 
Treicopaci, fără să se dea la o parte. 

Rău-Destul se uită împrejur, scrutând copacii cu privirea, destul 
de deştept să-şi dea seama că se afla într-o situaţie defavorabilă, dar 
nu destul de prudent. 

— Unde sunt ceilalţi? Unde e nemernicul de Dow, ai? 

Treicopaci ridică din umeri. 

— Nu sunt decât eu. 

- Întorşi în ţărână, ai? Copoiul îl şi vedea parcă pe Rău-Destul 
rânjind sub coif. Păcat. Speram c-o să fiu eu cel care-l va omori pe 
ticălos. 

Copoiul tresări, aproape aşteptându-se să-l vadă pe Dow ţâşnind 
dintre pietre, chiar în clipa aceea, dar nici urmă de el. Nu încă. 
Aştepta semnalul, o dată în viaţă. 

— Unde e Bethod? întrebă Treicopaci. 

- Regele nu iese pentru unii de teapa voastră! Oricum, e plecat în 
Englia, unde le dă picioare în fund celor din Uniune. Prinţul Calder 
se ocupă de treburi în lipsa lui. 

Treicopaci pufni. 

- E prinţ acum? Mi-l amintesc sugând la ţâţa mamei. Nici asta nu 
era în stare să facă bine. 

— S-au schimbat multe, bătrâne. Tot felul de lucruri. 

Pe toţi dracii. Copoiul îşi dorea să se termine odată, într-un fel 
sau altul. Abia se mai ţinea să nu se uşureze. 

— Aşteaptă semnalul, îşi şoptea, doar ca să încerce să-şi ţină 
mâinile neclintite. 

— Capetele-turtite sunt peste tot, spunea Treicopaci. Vor veni la 
sud vara viitoare, poate mai devreme. Trebuie făcut ceva. 

— Păi, de ce nu vii cu noi, ai? Poţi să-l previi chiar tu pe Calder. 
Am adus un car, ca să te ducă. Oamenii de vârsta ta n-ar trebui să 
meargă pe jos. 

Câţiva dintre ceilalţi călăreţi râseră la asta, dar Treicopaci nu li 


se alătură. 

— Unde e Forley? mârâi el. Unde e Molâul? 

Urmară alte râsete înfundate dinspre călăreţi. 

— O, e pe-aproape, răspunse Rău-Destul, e foarte aproape. Ce-ar fi 
să te urci în car şi te ducem noi direct la el. Atunci putem să stăm 
toţi şi să discutăm despre capete-turtite, frumuşel şi în linişte. 

Copoiului nu-i plăcea asta. Avea un sentiment neplăcut. 

— Cred că mă iei de prost, zise Treicopaci. Nu merg nicăieri până 
nu-l văd pe Forley. 

Rău-Destul se încruntă. 

— Nu eşti în situaţia să ne spui tu nouă ce vei face. Poate că ai 
fost tu cândva un om mare, dar acum eşti un nimic şi ăsta e purul 
adevăr. Hai, lasă-ţi sabia şi urcă-te în afurisitul de car, cum ţi-am 
spus, până nu-mi pierd cumpătul. 

Încercă să-şi îmboldească din nou calul, dar Treicopaci nu se 
clintea. 

— Unde-i Forley? mârâi el. Şi vreau un răspuns sincer, altfel îţi 
scot maţele. 

Rău-Destul le rânji peste umăr tovarăşilor lui şi aceştia îi rânjiră 
înapoi. 

-În regulă, omule, dacă întrebi. Calder a vrut să mai aşteptăm, 
dar trebuie să-ţi văd mutra. Molâul e în car. Cel puţin, cea mai mare 
parte din el. Zâmbi şi lăsă să cadă ceva din şa. Un sac de pânză, cu 
ceva înăuntru. Copoiul ghicea deja ce anume. Sacul lovi pământul 
lângă picioarele lui Treicopaci. Acel ceva se rostogoli afară şi 
Copoiul văzu pe faţa bătrânului că ghicise bine. Capul lui Forley. 

Ei, bine, până aici! La naiba cu semnalul. Prima săgeată a 
Copoiului îl izbi pe unul dintre bărbaţii din car direct în piept şi 
acesta ţipă şi se răsturnă pe spate, trăgându-l pe vizitiu după el. O 
lovitură bună, dar n-avea timp să se gândească la asta, era mult 
prea ocupat să scotocească după altă săgeată şi să strige. Nici măcar 
nu ştia ce, doar că striga. Pesemne că Ursuzul striga şi el, unul 
dintre oamenii de pe pod scoase un țipăt, căzu de pe cal şi se 
prăvăli în râu. 

Treicopaci era jos, ghemuit, ascunzându-se sub scut, retrăgându- 
se în timp ce Rău-Destul împungea spre el cu sulița, dând pinteni 
calului, coborând de pe pod şi înaintând pe cărarea din partea alor 
noştri. 

Călărețul din spatele lui se vârî pe după el, nerăbdător să coboare 
de pe pod, apropiindu-se pe lângă stânci. 


- Nemernicilor! 

Dow ţâşni dintre pietrele de deasupra lui şi se năpusti asupra 
călăreţului. Se prăbuşiră împreună, într-o învălmăşeală de mâini, 
picioare şi arme, dar Copoiul vedea că Dow era deasupra. Securea i 
se ridică de câteva ori, iute. Cu unul mai puţin pe cap. 

Cea de-a doua săgeată a Copoiului zbură departe de ţintă, atât de 
ocupat era să urle din toţi bojocii, dar nimeri unul dintre cai în 
crupă şi asta se dovedi mai bine ca orice. Animalul începu să se 
cabreze şi să se zbată şi curând toţi ceilalți cai se agitau şi 
nechezau, în timp ce călăreţii lor înjurau şi se agitau, cu suliţele în 
toate direcţiile, înconjurați de hărmălaie şi învălmăşeală. 

Calul din spate se despică dintr-odată în două, împroşcând sânge 
peste tot. Capdetunet ieşise din râu şi îl ocolise prin spate. Nici-o 
armură nu poate opri o asemenea lovitură. Uriaşul răcni şi îşi 
legănă din nou deasupra capului imensa bucată de metal. 
Următorul îşi ridică scutul la timp, dar ar fi putut să nu se 
ostenească. Sabia sfârtecă o bucată mare din el, îi despică craniul şi 
îl trânti din şa. Lovitura fu atât de puternică încât dobori şi calul. 

Acum unul dintre ei îşi întoarse calul, ridicând sulița pentru a-l 
împunge pe Tul dintr-o parte. Înainte să apuce s-o facă, gemu şi 
zvâcni, arcuindu-şi spatele. Copoiul văzu penele ieşindu-i din 
coapsă. Pesemne Ursuzul trăsese în el şi omul se prăbuşea. Piciorul i 
se agăţă în scară şi rămase acolo, legănându-se. Gemea şi se tânguia 
şi încerca să se ridice, dar calul se avânta acum alături de ceilalţi, 
făcându-l să salte, cu picioarele în sus, izbindu-i capul de partea 
laterală a podului. Îşi aruncă sulița în râu, încercă să se tragă în sus, 
apoi calul îl lovi cu piciorul în umăr, eliberându-l. Căzu sub 
joagărul copitelor şi Copoiul nu se mai sinchisi de el. 

Cel de-al doilea arcaş şedea şi acum în car. Începea să-şi revină 
de pe urma şocului, îndreptându-şi arcul ciudat spre Treicopaci, 
continuând să stea ghemuit în spatele scutului. Copoiul trase spre 
el, dar se agita şi ţipa şi săgeata lui rată ţinta, nimerind vizitiul de 
lângă arcaş în umăr, tocmai ridicat din spatele carului, doborându-l 
înapoi. 

Arcul ciudat zbârnâi şi Treicopaci sări din spatele scutului său. 
Copoiul se neliniști o clipă, apoi văzu cum săgeata despică lemnul 
tare şi îl străpunge, dar oprindu-se înainte să-l nimerească pe 
Treicopaci. Rămase vârâtă acolo, prin scutul lui, cu penele ieşind 
printr-o parte şi vârful prin cealaltă. Un arc mic şi afurisit, gândi 
Copoiul. 


ÎI auzi pe Tul răcnind şi văzu un alt călăreț zburând în râu. Un 
altul căzu cu una dintre săgețile Ursuzului în spate. Dow se întoarse 
şi reteză cu sabia picioarele dinapoi de sub calul lui Rău-Destul, iar 
acesta se împiedică şi derapă, azvârlindu-l la pământ. Ultimii doi nu 
mai aveau scăpare, cu Dow şi Treicopaci la un capăt al podului şi 
Tul la celălalt, prea strâmtoraţi de caii speriaţi, fără călăreţi, ca să 
se întoarcă sau să facă orice, la mila Ursuzului, aflat în pădure. Nu 
era într-o dispoziţie milostivă, se părea, şi nu îi luă mult să-i culce 
la pământ. 

Cel cu arcul încercă să-şi ia tălpăşiţa, aruncându-şi cât colo 
bucata de lemn şi sărind jos din car. De data aceasta, Copoiul îşi 
cumpăni cu grijă lovitura şi săgeata îl nimeri pe arcaş drept între 
umeri, doborându-l cu faţa în jos, înainte să facă mai mult de câţiva 
paşi. Încercă să se târască, dar nu ajunse departe. Vizitiul carului îşi 
arătă faţa din nou, gemând şi apucând cu mâinile săgeata din umăr. 
Copoiul nu obişnuia să omoare oameni doborâţi la pământ, dar 
socoti că astăzi trebuia să facă o excepţie. Săgeata îi pătrunse 
vizitiului în gură şi cu asta se isprăvi. 

Copoiul văzu cum unul dintre călăreţi se îndepărtează 
şchiopătând, cu una dintre săgețile Ursuzului în picior, şi îl luă în 
bătaia ultimei sale săgeți. Însă Treicopaci ajunse înainte lângă el şi 
îi înfipse sabia în spate. Mai era unul care încă mişca, căznindu-se 
să se ridice în genunchi şi Copoiul îl ochi pe acesta. Înainte să apuce 
să tragă, Dow se apropie şi-i tăie capul. Sânge peste tot. Cai 
agitându-se, nechezând, alunecând pe pietrele podului. 

Acum Copoiul îl vedea pe Rău-Destul, ultimul în viaţă. Pesemne 
îşi pierduse coiful când căzuse de pe cal. Se târa pe brânci în pârâu, 
încetinit de povara armurii. Îşi aruncase scutul şi sulița, ca să 
înainteze mai repede, dar nu-şi dăduse seama că se îndrepta direct 
spre Copoi. 

- Prindeţi-l viu! strigă Treicopaci. Tul porni de-a lungul unui 
mal, dar înainta încet, alunecând şi patinând în noroiul pe care îl 
tulburase carul. Prindeţi-l viu! 

Dow era pe urmele lui, bălăcindu-se şi înjurând în apă. Rău- 
Destul era acum aproape. Copoiul îi auzea gâfâitul speriat în timp 
ce se opintea în josul pârâului. 

— Aah! urlă el, când săgeata Copoiului îi lovi piciorul cu un sunet 
înfundat, chiar sub marginea de jos a cămăşii de zale. Se răsturnă 
pe-o parte, pe mal, cu sângele şiroind în apa mocirloasă. Începu să 
se târască pe iarba udă de lângă pârâu. 


— Aşa, Copoiule, strigă Treicopaci. Viu! 

Copoiul se strecură afară din pădure, în josul malului, prin apă. 
Scoase cuțitul. Tul şi Dow erau puţin mai departe, grăbindu-se spre 
el. Rău-Destul se rostogoli în noroi, cu faţa schimonosită de durerea 
săgeţii din picior. Ridică mâinile: 

- Bine, bine, mă hrrr... 

- Ce faci? întrebă Copoiul, coborându-şi privirea spre el. 

— Hrrr... făcu el din nou, părând nespus de surprins, cu mâna 
strânsă la gât. 

Sângele îi curgea printre degete, pe pieptul cămăşii de zale ude. 
Dow săltă lângă ei, împroşcând apa şi rămase acolo, privind în jos. 

— Fi, bine, cu asta s-a încheiat, spuse el. 

- De ce faci asta? strigă Treicopaci, apropiindu-se grăbit. 

— Cum? întrebă Copoiul. 

Apoi îşi coborî privirea spre cuţit. Era plin de sânge. Ah! Atunci 
îşi dădu seama că el era cel care îi tăiase beregata lui Rău-Destul. 

— Am fi putut să-i punem întrebări, zise Treicopaci. Ar fi putut să- 
i ducă un mesaj lui Calder, să-i spună cine a făcut asta şi de ce. 

- Trezeşte-te, şefule, mormăi Tul Duru, ştergându-şi deja sabia. 
Nimeni nu se mai sinchiseşte de vechile obiceiuri. În plus, vor fi pe 
urmele noastre cât de curând. N-are niciun sens să le dăm mai 
multe informaţii decât trebuie. 

Dow îl bătu pe Copoi pe umăr. 

- Bine-ai făcut. Capul nemernicului va fi un mesaj suficient. 

Copoiul nu era sigur dacă îşi dorea aprobarea lui Dow, dar acum 
era puţin cam târziu. Lui Dow îi trebuiră câteva lovituri ca să taie 
capul lui Rău-Destul. Îl duse, legănându-l de păr, fără pic de grijă 
sau atenţie, ca şi cum ar fi cărat un sac de napi. Înhaţă din mers o 
suliță din pârâu şi găsi un loc care-i plăcea. 

- Lucrurile nu mai sunt cum au fost, murmură Treicopaci în timp 
ce se îndrepta cu paşi mari spre pod, de-a lungul râului, unde 
Ursuzul cerceta deja cadavrele. 

Copoiul îl urmă, cu ochii la Dow, care înfigea capul lui Rău- 
Destul într-o suliță, vârând capătul bont în pământ, apoi făcând un 
pas înapoi, cu mâinile în şold, să-şi admire opera. ÎI mută puţin spre 
dreapta, după care înapoi spre stânga, până când îl potrivi drept. Îi 
rânji Copoiului. 

- Perfect, spuse acesta. 

— Ce urmează, şefule? întrebă Tul. Ce urmează? 

Treicopaci stătea aplecat pe mal, spălându-şi mâinile pline de 


sânge în râu. 

- Ce facem? întrebă Dow. 

Bătrânul se ridică încet, îşi şterse mâinile de haină, cugetând pe 
îndelete. 

- Mergem spre sud. Îl îngropăm pe Forley pe drum. Luăm caii 
ăştia, de vreme ce vor veni acum după noi, şi ne îndreptăm spre 
sud. Tul, fă bine şi dezleagă calul ăla de la car, e sigurul care te va 
căra. 

— Spre sud? întrebă Capdetunet, cu un aer nedumerit. Unde spre 
sud? 

- Englia. 

- Englia? se miră Copoiul, dându-şi seama că la fel gândeau cu 
toţii. De ce? Nu sunt lupte acolo? 

— Sigur că sunt, de aceea am de gând să merg. 

Dow se încruntă: 

— Noi? Ce-avem noi împotriva Uniunii? 

— Nu, nătărăule, zise Treicopaci. Am de gând să lupt alături de ei. 

— Alături de Uniune? întrebă Tul, cu colţurile buzelor ridicându- 
se. Cu femeile alea afurisite? Asta nu e lupta noastră, şefule. 

- Orice luptă împotriva lui Bethod este acum lupta mea. Am de 
gând să-l văd murind. Dacă se gândea mai bine, Copoiul nu-l văzuse 
niciodată pe Treicopaci răzgândindu-se. Nici măcar o dată. Cine e 
cu mine? întrebă el. 

Erau cu toţii. Fireşte. 


Ploua. O ploaie măruntă ce îmbiba întreaga lume. Blândă ca 
sărutul unei fecioare, cum se spune, deşi Copoiul abia dacă-şi mai 
amintea cum era un asemenea sărut. Ploaie. Părea potrivită, 
oarecum, pentru situaţia aceea. Dow terminase de făcut mormanul, 
strănută şi împlântă lopata în pământ, lângă mormânt. 

Era departe de drum. Destul de departe. Nu voiau să-l găsească 
nimeni şi să-l scoată pe Forley la suprafaţă. Se strânseră cu toţii 
împrejur, doar cinci acum, privind în jos. Trecuse multă vreme de 
când înmormântaseră pe vreunul de-ai lor. Shanka îl luaseră pe 
Logen, desigur, nu foarte de mult, dar nu-i găsiseră trupul. Grupul 
era mai mic doar cu unul, dar Copoiului i se părea că lipseau o 
grămadă. 

Treicopaci se încruntă, luându-şi o clipă de răgaz, gândindu-se ce 
să spună. Noroc că el era şeful şi trebuia să găsească cuvintele, căci 
Copoiul nu-şi închipuia că ar fi putut găsi ceva de zis. După un 


minut, Treicopaci începu să vorbească, domol, ca lumina ce se 
stinge în amurg. 

— Omul de aici a fost un om slab. Cel mai slab. Un Molâu, fără 
doar şi poate. Acesta i-a fost numele şi, nu-i aşa că-i nostim? Să-i 
spui unui om Molâul. Cel mai prost luptător ce putea fi găsit, să i se 
predea lui Nouădegete. Un luptător slab, negreşit, dar o inimă 
puternică, zic eu. 

— Da, zise Ursuzul. 

- O inimă puternică, întări Tul Duru. 

- Cea mai puternică, bâigui Copoiul. 

Avea un nod în gât, cinstit vorbind. 

Treicopaci clătină din cap. 

- E nevoie de ceva curaj să-ţi înfrunţi moartea aşa cum a făcut-o 
el. Să te îndrepţi spre ea, fără să te plângi. S-o ceri. Şi nu pentru 
binele lui, ci pentru alţii, pe care nici măcar nu-i cunoştea. 
Treicopaci îşi încleştă dinţii şi îşi luă un răgaz, privind în pământ. 
Cu toţii făcură la fel. E tot ce am de spus. Întoarce-te în ţărână, 
Forley. Noi suntem mai săraci, iar pământul prin asta mai bogat. 

Dow îngenunche şi îşi puse mâna pe pământul afânat. 

— Întoarce-te în ţărână, spuse el. 

Copoiul avu impresia, preţ de un minut, că vede cum o lacrimă i 
se prelinge pe nas, dar era numai ploaia. Era vorba despre Dow cel 
Negru, în definitiv. Se ridică şi se îndepărtă cu capul plecat şi 
ceilalţi îl urmară, unul câte unul, înspre cai. 

- Mergi cu bine, Forley, zise Copoiul. Gata cu frica. 

Acum îşi dădea seama că el era laşul grupului. 


Suferinţă 


Jezal se încruntă. Ardee întârzia. Ea nu întârzia niciodată. Era 
mereu acolo, când sosea el, la locul stabilit, oricare ar fi fost acela. 
Lui Jezal nu-i plăcea s-o aştepte niciun pic. Mereu trebuia să-i 
aştepte scrisorile şi asta îl chinuia destul. Stând acolo, ca un idiot, 
se simţea şi mai sclav decât se simţise deja. 

Privi, încruntat, cerul cenuşiu. Cădeau câţiva stropi de ploaie, cât 
să se potrivească stării lui de spirit. Simţea câte unul, din când în 
când, o minusculă pişcătură pe faţă. Vedea picăturile stârnind 
cercuri pe suprafaţa cenuşie a lacului, trasând dâre palide pe 
verdele copacilor, pe cenuşiul clădirilor. Înceţoşau silueta 
întunecată a Casei Creatorului. Jezal privi încruntat spre acea 
clădire, cu o anumită aversiune. 

Acum nu ştia ce să înţeleagă. Totul fusese ca un fel de coşmar 
febril şi, ca pe un coşmar, hotărâse pur şi simplu să-l ignore şi să-şi 
închipuie că nici nu s-a întâmplat. Ar fi putut să şi reuşească, numai 
că afurisenia aceea îi apărea mereu în colţul ochiului, ori de câte ori 
ieşea pe uşă, amintindu-i că lumea era plină de mistere pe care nu 
le înţelegea, clocotind chiar sub stratul de suprafaţă. 

- La naiba, murmură el. Şi la naiba cu lunaticul ăla de Bayaz. 

Privi încruntat peluzele ude. Ploaia ţinea oamenii departe de 
parc, şi acesta mai gol decât îl văzuse de multă vreme. Pe bănci 
stăteau câţiva oameni posomorâţi, cugetând la tragediile lor 
personale, iar pe alei erau trecători ce se grăbeau de undeva spre 
cine ştie unde. Unul venea acum spre el, înfăşurat într-o mantie 
lungă. 

Încruntarea dispăru de pe faţa lui Jezal. Era ea, îşi dădea seama. 
Avea gluga trasă peste toată faţa. Ştia că era o zi răcoroasă, dar asta 
părea uşor teatral. Nu i se păruse niciodată că Ardee era genul de 
fată care să fie deranjată de câţiva stropi de ploaie. Totuşi, era 
bucuros s-o vadă. Ridicol de bucuros. Zâmbind, porni grăbit spre ea. 
Apoi, când se aflau la câţiva paşi distanță, ea îşi dădu gluga pe 
spate. 

Jezal icni, îngrozit. Avea o imensă vânătaie roşiatică pe obraz, în 
jurul ochiului, în colţul gurii. Rămase încremenit, o clipă, dorindu- 
şi, prosteşte, să fie el rănit în locul ei. Durerea ar fi fost mai mică. 
Îşi dădu seama că-şi dusese o mână la gură, cu ochii ieşiţi din 


orbite, ca o fetiță speriată de un păianjen aflat în baie, dar nu se 
putea stăpâni. 

Ardee doar se încruntă: 

— Ce? N-ai mai văzut o vânătaie până acum? 

— Păi, da, dar... te simţi bine? 

— Fireşte. Ardee îl ocoli şi porni de-a lungul aleii. Jezal fu nevoit 
să grăbească pasul ca s-o ajungă din urmă. Nu-i nimic. Am căzut, 
atâta tot. Sunt o împiedicată. Aşa am fost mereu. Toată viaţa. 

O spuse cu o anumită amărăciune, aşa i se păru lui Jezal. 

- Pot să te ajut cu ceva? 

— Ce-ai putea face? Să mă săruţi, să-mi treacă? 

Dacă ar fi fost singuri, nu l-ar fi deranjat să încerce, dar 
încruntătura ei îi spunea ce părere avea despre o asemenea idee. 
Era ciudat: vânătăile ar fi trebuit să-i repugne, dar nu era aşa. Defel. 
Mai degrabă avea o pornire copleşitoare de a o lua în braţe, de a-i 
mângâia părul, de a-i murmura cuvinte de alinare. Patetic. Probabil 
că l-ar pălmui dacă ar încerca. Probabil că ar merita-o. Ardee nu 
avea nevoie de ajutorul lui. În plus, n-o putea atinge. Erau oameni 
prin preajmă, fir-ar ai naibii, ochi peste tot. Cine ştie cine îi putea 
vedea. Gândul îl nelinişti peste măsură. 

— Ardee... nu ne asumăm un risc? Vreau să spun, ce-ar fi dacă 
fratele tău ar... 

Fata pufni. 

— Uită-l. N-o să facă nimic. l-am spus să nu-şi mai vâre nasul în 
treburile mele. Jezal nu-şi putu stăpâni un zâmbet. Îşi imagina că 
scena trebuie să fi fost chiar amuzantă. În plus, am auzit că plecaţi 
cu toţii în Englia la următorul flux şi n-am putut să te las să pleci 
fără să ne luăm rămas-bun, ce zici? 

- N-aş fi făcut asta, spuse el, îngrozit din nou. Îl durea s-o audă 
rostind cuvintele „rămas-bun”. Vreau să zic, ei, bine, mai degrabă i- 
aş fi lăsat să plece fără mine decât să fac asta. 

— Ha! 

Se plimbară alături în linişte, o vreme, ocolind lacul, amândoi cu 
ochii în pământ. Până acum, nu era nici pe departe despărţirea 
dulce-amară pe care şi-o imaginase. Doar amară. Trecură printre 
trunchiurile unor sălcii, cu crengile atârnând în apa de dedesubt. 
Era un loc izolat, ferit de ochii iscoditori. Jezal se gândi că nu era 
de aşteptat să găsească unul mai bun pentru ceea ce avea de spus. 
Îşi întoarse privirea spre ea şi trase adânc aer în piept. 


vy 


— Ardee, ăă..., nu ştiu cât timp voi fi plecat. Vreau să zic, 


presupun că ar putea fi luni... Îşi muşcă buza de sus. Nu ieşea totul 
aşa cum sperase. Exersase acest discurs de cel puţin douăzeci de ori, 
holbându-se în oglindă până obținuse expresia potrivită: serios, 
sigur pe sine, uşor mieros. Acum, însă, cuvintele se revărsau într-o 
năvală stupidă. Sper că, vreau să zic, poate, sper că mă vei aştepta. 

- Îndrăznesc să spun că voi fi tot aici. N-am altceva de făcut. Dar, 
nu-ţi face griji, vei avea la ce să te gândeşti în Englia: război, 
onoare, glorie şi toate astea. Mă vei uita curând. 

— Nu! strigă el, apucând-o de braţ. Nu, n-am să te uit! 

Îşi trase mâna repede, îngrijorat că l-ar putea vedea cineva. 
Măcar acum Ardee se uita la el, oarecum surprinsă, poate, la cât de 
vehementă fusese negarea, dar nici pe jumătate la fel de surprinsă 
ca el. 

Jezal îşi coborî privirea spre ea, clipind. O fată drăguță, fără 
îndoială, dar prea brunetă, prea oacheşă, mult prea deşteaptă, 
îmbrăcată simplu, fără giuvaiere şi cu o vânătaie mare şi urâtă pe 
faţă. N-ar fi stârnit prea multe comentarii în popota ofiţerilor. Cum 
de lui i se părea cea mai frumoasă femeie din lume? Prinţesa Terez 
era un câine nespălat pe lângă ea. Toate cuvintele meşteşugite i se 
scurseră din minte şi Jezal vorbi fără să gândească, privind-o direct 
în ochi. Poate că aceasta era senzaţia pe care ţi-o dădea sinceritatea. 

— Uite, Ardee, ştiu că tu mă crezi un măgar şi, ei, bine, 
îndrăznesc să spun că sunt, dar n-am de gând să fiu mereu aşa. Nu 
ştiu de ce te şi uiţi la mine şi nu ştiu prea multe despre lucrurile 
astea dar, ei, bine... mă gândesc la tine tot timpul. Nu mă mai 
gândesc la nimic altceva. Trase din nou adânc aer în piept. Cred... 
Privi iarăşi împrejur, doar ca să se asigure că nu-i urmărea nimeni. 
Cred că te iubesc. 

Ardee izbucni în râs. 

- Chiar eşti un măgar, spuse ea. Disperare. Jezal era pur şi 
simplu distrus. Nu putea respira, de dezamăgire. Faţa i se 
schimonosi, capul îi căzu şi rămase cu privirea în pământ. Avea 
lacrimi în ochi. Lacrimi adevărate. Jalnic. Dar am să aştept. 
Bucurie. I se umflă în piept şi izbucni într-un suspin feciorelnic. Era 
neputincios. Era ridicolă puterea pe care o avea asupra lui. 
Diferenţa dintre nefericire şi fericire era cuvântul potrivit pentru ea. 
Ardee râse din nou. Uită-te la tine, nătărăule. Întinse mâna şi-i 
atinse faţa, îi şterse o lacrimă de pe obraz cu degetul mare. Am să 
aştept, spuse ea şi îi zâmbi. Acel zâmbet strâmb. 

Oamenii dispăruseră, parcul, oraşul, lumea. Jezal se uită la 


Ardee, n-ar fi putut spune câtă vreme, încercând să-şi întipărească 
în minte fiecare detaliu al chipului ei. Dintr-un oarecare motiv, avea 
sentimentul că ar putea avea nevoie de amintirea acelui zâmbet, să- 
l treacă prin multe. 


Docurile gemeau de activitate, chiar şi pentru nişte docuri. 
Cheiurile clocoteau de oameni, aerul se zguduia şi huruia de zarva 
lor. Soldaţi şi provizii se revărsau la nesfârşit de-a lungul 
pasarelelor alunecoase şi pe corăbii. Frau târâte lăzi, erau 
rostogolite butoaie, sute de cai erau traşi şi împinşi şi loviți cu 
piciorul, să urce la bord, cu ochii ieşiţi din orbite, cu boturile 
spumegând. Oamenii gemeau şi mârâiau, trăgeau de funii ude, se 
opinteau cu traverse ude, asudau şi răcneau în ploaia măruntă, 
alunecau pe punți, fugeau de colo-colo într-o harababură de 
proporţii. 

Peste tot oamenii se îmbrăţişau, se sărutau, îşi făceau semn cu 
mâna. Soții care îşi luau rămas-bun de la soţi, mame de la fii, copii 
de la taţi, toţi la fel de uzi. Unii îşi luau un aer curajos, alţii 
plângeau şi se jeleau. Altora nu le păsa, spectatori veniţi pur şi 
simplu să asiste la acea nebunie. 

Toate astea nu însemnau nimic pentru Jezal, care stătea sprijinit 
de parapetul bătut de vânturi al corăbiei care avea să-l ducă în 
Englia. Era cufundat într-o tristeţe teribilă, cu nasul curgând, cu 
părul lipit de cap de ud ce era. Ardee nu era acolo şi totuşi era peste 
tot. Îi auzea glasul peste hărmălaie, strigându-l pe nume. O zărea cu 
coada ochiului privindu-l şi i se tăia respiraţia. Zâmbea, ridica mâna 
pe jumătate, să-i facă semn, apoi vedea că nu era ea. Vreo altă 
femeie brunetă, zâmbind vreunui alt soldat. Umerii îi coborau din 
nou. De fiecare dată dezamăgirea era mai cumplită. 

Îşi dădea seama acum că făcuse o greşeală teribilă. De ce naiba îi 
ceruse să-l aştepte? Ce să aştepte? Nu se putea însura cu ea, asta era 
o realitate. Imposibil. Dar gândul că ea s-ar uita măcar la un alt 
bărbat îl înnebunea. Era nefericit. 

Dragoste. Ura să recunoască asta, dar era nevoit, întotdeauna 
privise cu dispreţ întreaga noţiune. Un cuvânt stupid. Un cuvânt 
pentru poeţi nepricepuţi, despre care să cânte la harpă, şi pentru 
femei ridicole, despre care să trăncănească. Un lucru întâlnit în 
poveştile pentru copii şi fără nicio legătură cu viaţa reală, unde 
relaţiile dintre bărbaţi şi femei se reduceau la sex şi bani. Cu toate 
acestea, iată-l împotmolit într-o mlaştină teribilă de teamă şi 


vinovăţie, dorinţă şi confuzie, disperare şi durere. Dragostea. Ce 
blestem! 

- Mi-ar plăcea s-o văd pe Ardee, murmură nostalgic Kaspa. 

Jezal se întoarse, holbându-se la el. 

— Ce? Ce-ai spus? 

- E o apariţie straşnică, atâta tot, răspunse locotenentul, ridicând 
mâinile. 

Cu toţii erau prudenţi în preajma lui, de când cu jocul de cărţi, 
de parcă ar fi putut exploda în orice moment. 

Jezal se întoarse ursuz înapoi spre mulţime. Jos, la picioarele lor, 
era un fel de forfotă. Un călăreț singur îşi croia drum prin haos, 
dând pinteni unui cal agitat, strigând întruna „mişcă!”. Chiar şi prin 
ploaie, aripile de pe coiful călăreţului scânteiau. Un Cavaler 
Vestitor! 

— Veşti proaste pentru cineva, şopti Kaspa. 

Jezal clătină din cap. 

— Se pare că pentru noi. 

Într-adevăr, se îndrepta direct spre corabie, lăsând în urma lui un 
şir de soldaţi şi muncitori năuciţi şi furioşi. Săltă din şa şi păşi 
hotărât în susul pasarelei, spre ei, cu faţa încrâncenată, cu armura 
strălucitoare acoperită de un strat de umezeală şi zornăind la 
fiecare pas. 

— Căpitan Luthar? întrebă el. 

- Da, răspunse el. Îl chem pe colonel. 

— Nu-i nevoie. Mesajul meu e pentru tine. 

— Zău? 

- Înaltul Judecător Marovia solicită prezenţa ta în birourile sale. 
De îndată. Ar fi bine să iei calul meu. 

Jezal se încruntă. Nu-i plăcea deloc cum sună. Nu vedea niciun 
motiv pentru care un Cavaler Vestitor să-i aducă lui mesaje, în afară 
de faptul că fusese în Casa Creatorului. Nu mai voia să aibă de-a 
face cu asta. Voia ca întâmplarea să rămână trecutului, uitată, 
împreună cu Bayaz şi nordicul lui şi acel schilod dezgustător. 

— Înaltul Judecător aşteaptă, căpitane. 

- Da, desigur. 

Se părea că nu avea de ales. 


— Ah, căpitane Luthar. Ce onoare să te revăd! Jezal nu era deloc 
surprins să-l întâlnească pe nebunul Sulfur, chiar şi acolo, în faţa 
birourilor Înaltului Judecător. Nici măcar nu mai părea nebun, doar 


o parte a lumii care înnebunise pe de-a-ntregul. O onoare deplină, 
spuse el, făcând spume la gură. 

— Asemenea, zise apatic Jezal. 

— Ce noroc am că te-am prins, acum, că plecăm amândoi atât de 
curând! Stăpânul meu are tot soiul de corvezi pentru mine. Suspină 
adânc. N-am pic de răgaz, nu? 

— Nu. Ştiu ce vrei să spui. 

- Totuşi, e o mare onoare să te văd, şi victorios în Turnir! Am 
văzut totul, ştii, a fost un privilegiu să fiu martor. Zâmbi larg, cu 
ochii de culori diferite scânteind. Şi când te gândeşti că erai gata să 
renunţi. Hah! Dar nu te-ai lăsat, întocmai cum am spus eu! Da, nu 
te-ai lăsat şi acum culegi roadele! Marginea Lumii, şopti el încetişor, 
ca şi cum, dacă ar rosti cuvintele cu voce tare ar provoca un 
dezastru. Marginea lumii. Îţi poţi imagina? Te invidiez, chiar te 
invidiez! 

Jezal clipi. 

— Ce? 

— Ce? Ha! Ce, zice el. Eşti neînfricat, domnule. Neînfricat. 

Şi Sulfur se îndepărtă, traversând cu paşi mari Piaţa Mareşalilor 
şi chicotind. Jezal era atât de năucit încât nu avu nici măcar 
prezenţa de spirit să-l facă idiot afurisit după ce se îndepărtase 
destul ca să nu-l mai audă. 

Unul dintre numeroşii funcţionari ai lui Marovia îl conduse 
printr-un coridor gol, răsunător, către două uşi imense. Se opri în 
faţa lor şi bătu. La un strigăt de răspuns, răsuci mânerul şi trase una 
dintre cele două uşi, rămânând politicos la o parte, ca să-i facă lui 
Jezal loc să treacă. 

- Poţi intra, spuse el încet, după ce fură lăsaţi să stea acolo o 
vreme. 

- Da, da, desigur. 

În sala cavernoasă de dincolo era o linişte stranie. Mobila era 
ciudat de puţină în acel spaţiu imens, căptuşit cu plăci de lemn şi, 
atâta câtă era, părea supradimensionată, de parcă ar fi fost 
destinată unor oameni mult mai mari decât Jezal. Asta îi dădu 
senzaţia desluşită că tocmai sosea la propria sa judecată. 

Înaltul Judecător Marovia stătea în spatele unei mese enorme, cu 
suprafaţa lustruită ca oglinda, zâmbindu-i lui Jezal cu o expresie 
binevoitoare, deşi uşor compătimitoare. Mareşalul Varuz era aşezat 
la stânga lui, privind în jos, vinovat, la propria-i reflexie înceţoşată. 
Jezal nu-şi închipuise că se putea simţi mai deprimat, dar, văzându- 


] pe cel de-al treilea membru al grupului, îşi dădu seama că se 
înşelase. Bayaz, afişând un zâmbet satisfăcut. Simţi un uşor fior de 
panică atunci când uşa se închise în urma lui: ţăcănitul încuietorii i 
se păru ca zăngănitul lacătului greu de la celula unei temnițe. 

Bayaz se ridică din scaun şi ocoli masa. 

— Căpitane Luthar, mă bucur nespus că ai putut să ni te alături. 
Bătrânul luă mâna umedă a lui Jezal în ambele sale mâini şi o 
strânse ferm, conducându-l mai departe în încăpere. Mulţumesc că 
ai venit. Mulţumesc sincer. 

- Ăă, desigur. 

De parcă i s-ar fi dat de ales. 

- Ei, bine, probabil te întrebi despre ce e vorba. Îngăduie-mi să-ţi 
explic. Făcu un pas înapoi şi se cocoță pe marginea mesei, ca un 
unchi prietenos care îi ţine un discurs unui copil. Eu şi câţiva bravi 
tovarăşi — oameni aleşi, înţelegi, oameni de calitate — pornim într-o 
mare călătorie! O călătorie memorabilă! O mare aventură! Nu mă 
îndoiesc că, de vom reuşi, va rămâne de pomină mulţi ani de-acum 
înainte. Foarte mulţi ani. Fruntea lui Bayaz se încreţi când îşi ridică 
sprâncenele albe. Ei? Ce părere ai? 

- Ăă... Jezal aruncă neliniştit o privire către Marovia şi Varuz, 
dar aceştia nu-i dădeau niciun indiciu despre ceea ce se petrecea. 
Dacă-mi permiteţi? 

- Desigur, Jezal. Pot să-ţi spun Jezal, nu-i aşa? 

- Da, ăă..., ei, bine, da. Presupun. Păi, problema e... Mă 
întrebam ce legătură au toate astea cu mine. 

Bayaz zâmbi. 

— Ne mai lipseşte un om. 

Se lăsă o lungă tăcere apăsătoare. O picătură de apă se prelinse 
pe ţeasta lui Jezal, îi picură din păr, se scurse în josul nasului şi 
lipăi pe dale, sub picioarele lui. Groaza se strecura încet prin tot 
trupul său, de la stomac până în vârful degetelor. 

— Eu? făcu el cu glas răguşit. 

- Drumul va fi unul lung şi greu, după toate probabilitățile 
presărat cu pericole. Avem duşmani acolo, tu şi cu mine. Mai mulţi 
duşmani decât ai crede. Cine ar putea fi mai folositor decât un 
săbier dovedit, aşa cum eşti tu? Nimeni altul decât câştigătorul 
Turnirului! 

Jezal înghiţi în sec. 

- Apreciez oferta, sincer, dar mă tem că trebuie s-o refuz. Locul 
meu este alături de armată, mă înțelegeţi. Făcu un pas şovăitor 


către uşă. Trebuie să merg în Nord. Corabia mea pleacă în curând 
şi... 

-Mă tem că a plecat deja, căpitane, zise Marovia, țintuindu-l 
locului pe Jezal cu glasul lui cald. Nu trebuie să te mai preocupe 
asta. Nu vei merge în Englia. 

- Dar, Domnia Voastră, compania mea... 

- Va găsi un alt comandant, zâmbi Înaltul Judecător, înțelegător, 
compătimitor şi îngrozitor de ferm. Îți apreciez sentimentele, chiar 
ți le apreciez, dar considerăm că acest lucru este mai presant. Este 
important ca Uniunea să fie reprezentată într-o asemenea chestiune. 

— Extrem de important, murmură Varuz, fără prea multă tragere 
de inimă. 

Jezal îi privi printre gene pe cei trei bătrâni. Nu era cale de 
scăpare. Aşadar, aceasta era răsplata lui pentru câştigarea 
Turnirului? O călătorie excentrică spre cine ştie unde, în compania 
unui bătrân dement şi a unei cete de sălbatici? Cât îşi mai dorea 
acum să nu se fi apucat niciodată de scrimă! Să nu fi văzut nici 
măcar o dată în viață o sabie! Dar era inutil. Cale de întoarcere nu 
mai era. 

- Trebuie să-mi slujesc ţara, bâigui Jezal. 

Bayaz râse: 

— Există şi alte moduri de a-ţi sluji ţara, băiete, decât să fii un 
cadavru într-un morman, acolo, în îngheţatul Nord. Plecăm mâine. 

— Mâine? Dar lucrurile mele sunt... 

- Nu-ţi face griji, căpitane. Şi bătrânul se strecură de la masă şi-l 
bătu cu entuziasm pe umăr. Totul e aranjat. Cutiile tale au fost 
coborâte de pe navă înainte de a pleca. Ai seara asta să-ţi alegi 
câteva lucruri pentru călătoria noastră, dar trebuie să avem bagaje 
uşoare. Arme, desigur şi haine rezistente pentru drum. Ai grijă să 
împachetezi o pereche bună de cizme, da? Fără uniforme, mă tem, 
ar putea să atragă genul de atenţie nedorită acolo unde mergem. 

- Da, fireşte, zise Jezal nefericit. Aş putea întreba... unde 
mergem? 

- La marginea Lumii, băiete, la marginea Lumii! Ochii lui Bayaz 
scânteiară. Şi înapoi, desigur... Sper. 


Sângerosul Nouă 


Ăsta era Logen Nouădegete, un om fericit. Plecau, în sfârşit. 
Dincolo de discuţiile vagi despre Imperiul Vechi şi despre marginea 
Lumii, n-avea habar încotro mergeau şi nu-i păsa. Oriunde, în afară 
de locul ăsta blestemat, era mulţumitor pentru el şi, cu cât mai 
repede cu atât mai bine. 

Ultimul membru al grupului nu părea să-i împărtăşească buna 
dispoziţie. Luthar, tânărul fudul de la poartă. Cel care câştigase 
duelul datorită înşelătoriei lui Bayaz. Nu legase nici două vorbe de 
când venise. Doar stătea acolo, cu faţa încremenită şi albă ca varul, 
uitându-se pe fereastră, cu spatele drept de parcă ar fi avut o suliță 
vârâtă în fund. 

Logen păşi agale spre el. Dacă e să călătoreşti cu cineva şi poate 
să lupţi alături de el, e bine să vorbeşti şi să râzi, dacă poţi. Astfel 
poţi să ajungi la o anumită înţelegere şi apoi la încredere. 
Încrederea este ceea ce leagă un grup şi acolo, în sălbăticie, ea 
poate să atârne balanţa în favoarea vieţii sau a morţii. Să clădeşti o 
asemenea încredere cere timp şi efort. Logen se gândea că era de 
preferat să înceapă din vreme, iar astăzi era binedispus, aşa că se 
aşeză lângă Luthar şi privi spre parc, încercând să născocească un 
teren comun pe care să planteze semințele unei neverosimile 
prietenii. 

— Frumos la tine acasă. 

Nu credea că era, dar îi lipseau ideile. Luthar se întoarse de la 
fereastră, îl măsură pe Logen cu privirea, semeţ, de sus până jos. 

— Ce ştii tu despre asta! 

-Cred că gândurile unui om valorează la fel de mult ca ale 
altuia. 

— Ha! pufni tânărul cu răceală. Atunci presupun că prin asta ne 
deosebim. 

Întoarse spatele priveliştii. 

Logen trase adânc aer în piept. Poate că încrederea venea ceva 
mai încolo. Îl abandonă pe Luthar şi îşi încercă norocul cu Quai, dar 
ucenicul nu era nici el mult mai dătător de speranţe, prăbuşit într- 
un scaun, încruntându-se în gol. 

Logen se aşeză lângă el. 

— Nu eşti nerăbdător să mergi acasă? 


- Acasă, bolborosi ucenicul, fără vlagă. 

- Da, Imperiul Vechi... sau oriunde o fi. 

— Nu ştii cum e acolo. 

- Mi-ai putea spune, zise Logen, sperând să audă ceva despre văi 
liniştite, oraşe, râuri şi câte şi mai câte. 

- Sângeros. E sângeros acolo şi fără de lege şi viaţa e la preţ de 
nimic. 

Sângeros şi fără de lege. Toate astea aveau un iz cunoscut. 

— Nu există un împărat sau ceva? 

— Sunt mulţi, care se războiesc mereu între ei, încheind alianţe 
care durează o săptămână sau o zi sau o oră, înainte de a se 
îngrămădi să fie primii care se înjunghie între ei pe la spate. Când 
un împărat cade, un altul se ridică, şi altul şi altul, şi, între timp, cei 
deznădăjduiţi şi deposedaţi scotocesc şi jefuiesc şi ucid. Oraşele 
decad, marile lucrări ale trecutului cad pradă distrugerii, recoltele 
rămân neculese şi oamenii mor de foame. Sute de ani de vărsare de 
sânge şi de trădare. Vrajbele au devenit atât de adânci, atât de 
complicate, încât puţini pot să mai spună cine pe cine urăşte şi 
nimeni nu poate spune de ce. Nu mai e nevoie de rațiune. 

Logen făcu un ultim efort. 

— Nu poţi şti niciodată. Poate că lucrurile s-au schimbat în bine. 

— De ce? murmură ucenicul. De ce? 

Logen căuta un răspuns când una dintre uşi săltă dintr-odată în 
lături. 

Bayaz îşi roti ochii, încruntat, prin încăpere. 

- Unde e Maljinn? 

Quai înghiţi. 

— A plecat. 

— Văd şi eu că a plecat! Mi se pare că ţi-am spus s-o ţii aici. 

- Nu mi-ai zis şi cum, murmură ucenicul. 

Maestrul lui îl ignoră. 

-Ce naiba s-a întâmplat cu femeia asta afurisită? Trebuie să 
plecăm până la prânz! O cunosc de trei zile şi deja m-a adus la 
capătul răbdărilor. Îşi încleştă dinţii şi trase adânc aer în piept. 
Găseşte-o, Logen, bine? Găseşte-o şi adu-o înapoi. 

— Şi dacă nu vrea să se întoarcă? 

— Nu ştiu, ia-o pe sus şi adu-o! Poţi s-o aduci cu picioare în fund 
tot drumul până aici, din partea mea. 

Uşor de spus, dar Logen nu-şi dorea să încerce. Totuşi, dacă 
trebuia să facă asta înainte de plecare, era cel mai bine s-o facă 


acum. Oftă, se ridică din scaun şi porni spre uşă. 


Logen se strecură în umbrele de lângă zid, privind. 

— La naiba, îşi şopti el. 

Trebuia să se întâmple acum, tocmai când erau pe cale să plece. 
Ferro era la douăzeci de paşi depărtare, stând dreaptă, cu o 
încruntătură mai adâncă decât de obicei pe chipu-i întunecat. În 
jurul ei erau adunaţi trei bărbaţi. Mascaţi, în negru din cap până-n 
picioare, îşi ţineau ciomegele în jos, pe lângă picioare, pe jumătate 
ascunse la spate, dar Logen n-avea nicio îndoială în privinţa 
intenţiilor lor. Îl auzea pe unul dintre ei şuierând prin mască, 
spunând ceva cum că ar trebui să se apropie încet. Logen tresări. Să 
se apropie încet nu părea a fi în stilul lui Ferro. 

Se întreba dacă ar trebui să plece pe furiş şi să-i anunţe pe 
ceilalți. Nu putea spune chiar că femeia îi plăcea prea mult, nu 
destul ca să-şi frângă gâtul pentru ea. Dar, dacă îi lăsa să facă ce 
vor, cu trei împotriva ei, erau şanse s-o facă bucăţi înainte ca el să 
se întoarcă, oricât de dură era, şi s-o târască cine ştie unde. Atunci, 
s-ar putea ca el să nu mai iasă din oraşul ăsta blestemat. 

Începu să evalueze distanţa, gândindu-se cum ar putea să ajungă 
mai bine la ei, cântărindu-şi şansele, dar de prea multă vreme nu 
mai făcea nimic şi mintea i se mişca încet. Încă îşi muncea 
gândurile când Ferro sări dintr-odată la unul dintre ei, ţipând cât o 
ţinea gura, doborându-l pe spate. Îi dădu câţiva pumni necruţători 
în faţă, înainte să fie imobilizată şi ridicată de ceilalţi. 

- La naiba! şuieră Logen. 

Cei trei se luptară, împleticindu-se pe alee, lovindu-se de ziduri, 
mârâind şi înjurând, lovind cu pumnii şi picioarele, o învălmăşeală 
de membre agitate. Se părea că trecuse timpul unei abordări isteţe. 
Logen scrâşni din dinţi şi se năpusti spre ei. 

Cel de la pământ se ridicase, rostogolindu-se, în picioare şi îşi 
scutura capul, ca să-şi revină din ameţeală, iar ceilalţi doi se 
chinuiau s-o imobilizeze pe Ferro. Acum, bărbatul ridică ciomagul, 
arcuindu-şi spatele, gata să-i zdrobească ţeasta. Logen scoase un 
răget. Faţa mascată se întoarse brusc, cu un aer surprins. 

— Ha! 

Apoi umărul lui Logen îl izbi în coaste, ridicându-l de pe picioare 
şi aruncându-l cât colo. Cu coada ochiului, văzu pe cineva 
legănându-şi ciomagul spre el, dar îi luase pe nepregătite şi lovitura 
nu avea cu adevărat forţă. Logen o prinse de-a curmezişul braţului, 


apoi înlătură ciomagul şi izbi cu pumnii direct în mască, o lovitură 
sângeroasă, cu fiecare mână. Bărbatul se retrase, clătinându-se, 
căzând. Logen îl apucă strâns de haina-i neagră, îl ridică în aer şi îl 
aruncă în zid, cu capul în jos. 

Bărbatul săltă cu un gâlgâit şi căzu grămadă pe podea. Logen se 
răsuci, cu pumnii încleştaţi, dar ultimul zăcea cu faţa în jos, cu 
Ferro deasupra, care îi vârâse un genunchi în spate şi îi trăgea capul 
în sus, de păr, zdrobindu-i faţa de drum şi strigând, în tot acest 
timp, înjurături fără noimă. 

-Ce naiba ai făcut? strigă Logen, apucând-o se sub cot şi 
trăgând-o în sus. 

Ea se smulse din strânsoare şi rămase acolo, gâfâind, cu pumnii 
strânşi pe lângă trup şi sângele şiroindu-i din nas. 

— Nimic, mârâi ea. 

Logen făcu un pas prudent în spate. 

- Nimic? Atunci ce înseamnă toate astea? 

Ferro muşcă fiecare cuvânt, cu accentul ei hidos, şi i-l scuipă în 
faţă: 

— Nu... ştiu. 

Îşi şterse gura însângerată cu o mână, apoi încremeni. Logen 
aruncă o privire peste umărul ei. Alţi trei bărbaţi mascaţi alergau 
spre ei de-a lungul aleii înguste. 

- La naiba. 

— Mişcă, albule. 

Ferro se întoarse şi începu să fugă, iar Logen se luă după ea. Ce 
altceva putea să facă? Fugi. Fuga oribilă, istovitoare, a celui hăituit, 
cu umerii așteptând încordaţi o lovitură din spate, gâfâind, cu paşii 
sonori ai celor din urmă răsunând în jurul lui. 

Clădiri albe, înalte, treceau în goană de-o parte şi de alta, 
ferestre, uşi, statui, grădini. Şi oameni, strigând în timp ce se 
dădeau la o parte din calea lor sau lipindu-se de ziduri. Nu avea 
habar unde se aflau, nu avea habar încotro mergeau. Un bărbat ieşi 
pe o poartă, chiar în faţa lui, cu un vraf de hârtii în braţe. Se 
ciocniră, se răsturnară la pământ, rostogolindu-se în şanţ, cu hârtiile 
zburând în jurul lor. 

Logen încercă să se ridice, dar picioarele îi ardeau. Nu vedea 
nimic. Avea o coală de hârtie peste faţă. O smulse, apoi simţi pe 
cineva apucându-l de sub braţ şi trăgându-l. 

— Sus, albule. Mişcă. 

Ferro. Nici măcar nu gâfâia. Plămânii lui Logen explodau în timp 


ce încerca să ţină pasul cu ea, dar ea înainta fără ezitare, cu capul 
aplecat, cu picioarele zburând. 

Ferro năvăli printr-o galerie acoperită aflată chiar în faţa lor şi 
Logen o urmă, chinuit, cu cizmele alunecând când dădu colţul. Un 
imens spaţiu umbros se înălța deasupra lor, ca o pădure ciudată de 
bârne drepte. Unde naiba se aflau? În faţă era o lumină 
strălucitoare, aer liber. Logen năvăli în lumină, clipind. Ferro era 
chiar în faţa lui, întorcându-se încet, răsuflând greu. Erau în 
mijlocul unui cerc de iarbă, un cerc mic. 

Acum ştia unde se aflau. Arena unde stătuse în mijlocul mulţimii, 
privind duelul. Băncile goale se întindeau de jur împrejur. Printre 
ele, mişunau tâmplari, tăind şi bocănind. Scoseseră deja, în bucăţi, 
câteva dintre băncile aflate în spate şi bârnele de susţinere ţâşneau 
în aer, singure, ca nişte coaste gigantice. Logen îşi aşeză mâinile pe 
genunchii tremurători şi se aplecă, gâfâind, scuipând pe pământ. 

— Şi... acum? 

- Pe aici. 

Logen se îndreptă cu efort şi porni clătinându-se după ea, dar 
Ferro se întorcea deja. 

— Nu pe acolo. 

Logen îi văzu. Siluete cu măşti negre, din nou. Cea din faţă era o 
femeie, înaltă, cu o claie de păr roşu. Păşi tiptil, pe vârfuri, către 
cercul de iarbă, îşi flutură mâna în spate, făcându-le semn celorlalţi 
doi s-o ia lateral, încercând să-i flancheze, să-i înconjoare. Logen 
privi împrejur, căutând o armă, dar nu era nimic, doar băncile goale 
şi zidurile albe, înalte, de dincolo. Ferro se retrăgea către el, la nici 
trei metri distanţă şi, dincolo de ea, erau alte două măşti, 
strecurându-se în jurul îngrăditurii, cu ciomege în mâini. Cinci. 
Cinci cu totul. 

— La naiba! spuse el. 


— De ce naiba întârzie? mârâi Bayaz, măsurând podeaua cu pasul. 

Jezal nu-l mai văzuse pe bătrân iritat până atunci şi, dintr-un 
oarecare motiv, asta îl agita. Ori de câte ori se apropia, lui Jezal îi 
venea să se retragă. 

— Mă duc să fac o baie, fir-ar să fie. S-ar putea să treacă luni până 
la următoarea. Luni! 

Bayaz ieşi furios din încăpere şi trânti uşa de la baie în urma lui, 
lăsându-l pe Jezal singur cu ucenicul. 

Probabil că erau destul de apropiaţi ca vârstă, dar în rest nu 


aveau nimic în comun, din câte îşi dădea seama Jezal. Îl fixă cu 
privirea, cu nedisimulat dispreţ. Un băiat bolnăvicios, tras la faţă, 
plăpând, studios. Era jalnic cum stătea îmbufnat, plimbându-se 
ursuz. Şi nepoliticos. Al naibii de nepoliticos. Jezal fierbea în tăcere. 
Cine se credea, cățeluşul ăsta arogant? De ce naiba era aşa de 
supărat? Nu era el cel care îi furase viaţa din faţă. 

Totuşi, dacă trebuia să fie lăsat singur cu unul dintre ei, probabil 
că s-ar fi putut şi mai rău. Ar fi putut să fie nordicul mocofan, cu 
flecăreala lui bâlbâită, îngălată. Sau vrăjitoarea aia gurkiană, care 
se holba întruna cu ochii ei galbeni, diavoleşti. Se cutremura numai 
gândindu-se. Oameni de calitate, spusese Bayaz. Ar fi râs, dacă n-ar 
fi fost gata să izbucnească în plâns. 

Jezal se aşeză pe pernele din scaunul cu spătar înalt, dar nici aici 
nu-şi găsi liniştea. Prietenii lui erau acum în drum spre Englia şi le 
ducea deja dorul. West, Kaspa, Jalenhorm. Până şi afurisitul ăla de 
Brint. Pe drum spre onoare, pe drum spre faimă. Campania va fi de 
mult terminată până când aveau să se întoarcă ei din cine ştie ce 
văgăună unde îi ducea bătrânul, asta dacă aveau să se mai întoarcă. 
Oare când va fi următorul război, următoarea şansă de glorie? 

Cât îşi dorea să fie în drum spre înfruntarea cu oamenii 
Nordului! Cât îşi dorea să fie cu Ardee! Părea o veşnicie de când 
fusese fericit. Avea o viaţă mizerabilă. Mizerabilă. Se lăsă fără vlagă 
pe spate, întrebându-se dacă lucrurile puteau sta şi mai rău. 


- Aah, gemu Logen, când un ciomag îl pocni peste braţ, apoi un 
altul peste umăr şi unul în coastă. 

Se retrase, împleticindu-se, pe jumătate în genunchi, parând 
loviturile cât de bine putea. O auzea pe Ferro ţipând undeva în 
spatele lui. Logen nu-şi dădea seama dacă de furie sau de durere, 
era prea ocupat să fie ciomăgit. 

Ceva îi izbi ţeasta, destul de tare ca să-l azvârle către bănci. Căzu 
cu faţa în jos şi banca din faţă îl lovi în piept, scoţându-i aerul din 
plămâni. Îi curgea sânge din cap, pe mâini, în gură. Ochii îi 
lăcrimau din pricina unei lovituri la nas, încheieturile degetelor îi 
erau jupuite şi pline de sânge, aproape la fel de sfâşiate cum îi erau 
veşmintele. Zăcu acolo, o clipă, adunându-şi ultimele puteri. O 
bucată groasă de lemn zăcea pe pământ, sub bancă. O înhăţă de un 
capăt. Era liberă. O trase spre el. Era plăcută în mână. Grea. 

Inspiră, încercând să-şi revină. Îşi mişcă puţin braţele şi 
picioarele, încercându-le. Nimic rupt, în afară de nas, poate, dar nu 


era prima oară. Auzi paşi apropiindu-se din spate. Paşi silenţioşi, 
fără grabă. 

Se ridică, încercând să pară ametit. Apoi scoase un răget şi se 
răsuci, legănând bucata de lemn deasupra capului. Se rupse în două 
de umărul omului mascat, cu un pârâit răsunător, jumătate zburând 
în iarbă şi săltând, cu un trăncănit. Bărbatul scoase un vaiet 
înăbuşit şi se prăbuşi, cu ochii închişi, cu o mână ţinându-se de gât, 
în timp ce cealaltă îi atârna inutilă, cu ciomagul căzându-i dintre 
degete. Logen ridică în mâini bucata scurtă de lemn rămasă şi îl izbi 
cu ea peste faţă. Îi smuci capul pe spate şi îl aruncă în iarbă, cu 
masca pe jumătate sfâşiată şi sângele bulbucând de dedesubt. 

Capul lui Logen explodă de lumină. Făcu câţiva paşi mărunți şi se 
lăsă pe genunchi. Cineva îl lovise în ceafă. Îl lovise tare. Se clătină 
acolo, o clipă, încercând să nu cadă cu faţa în jos, apoi lucrurile se 
limpeziră dintr-odată. Femeia cu părul roşu stătea deasupra lui, 
înălţându-şi ciomagul. 

Logen se ridică, se ciocni de ea, o apucă, pe bâjbâite, de braţ, pe 
jumătate trăgând-o, pe jumătate sprijinindu-se de ea, cu un ţiuit în 
urechi şi lumea învârtindu-se nebuneşte. Se clătinară, trăgând de 
ciomag ca doi beţivi care se luptă pentru o sticlă, înainte şi înapoi, 
în cercul de iarbă. O simţi lovindu-l cu cealaltă mână, direct între 
coaste. 

— Aaah, gemu el, dar capul i se limpezea acum şi femeia avea pe 
jumătate greutatea lui. 

Îi răsuci braţul cu ciomagul la spate. Ea îl lovi din nou, un pumn 
în obraz care îl făcu din nou, preţ de o clipă, să vadă stele verzi, dar 
pe urmă Logen o apucă de cealaltă încheietură, imobilizând şi 
braţul acela. O culcă pe spate, peste genunchiul lui. 

Femeia lovi cu picioarele şi se smuci, cu ochii mijiţi, ca două 
fante furioase, dar Logen o ţinea strâns. Îşi eliberă mâna dreaptă din 
învălmăşeala de mâini, ridică pumnul şi i-l înfipse în stomac. 
Femeia scoase un şuierat gâfâit şi rămase fără vlagă, cu ochii ieşiţi 
din orbite. Logen o azvârli cât colo şi ea se târî puţin, îşi scoase 
masca şi începu să tuşească, vomitând în iarbă. 

Logen se împletici şi se clătină, scutură din cap, scuipând sânge şi 
noroi în iarbă. În afară de femeia care vomita, în cere mai erau 
patru siluete negre, boţite, răşchirate. Una dintre ele gemea încet, în 
timp ce Ferro o lovea fără încetare. Ferro avea sânge pe toată faţa, 
dar zâmbea. 

— Sunt încă viu, îşi murmură Logen. Sunt încă... 


Alţii veneau prin galeria boltită. Se răsuci, aproape prăbuşindu- 
se. Alţii, alţi patru, din cealaltă parte. Erau prinşi în capcană. 

— Mişcă, albule! 

Ferro ţâşni pe lângă el şi săltă pe prima bancă, apoi pe a doua, pe 
a treia, sărind printre ele cu paşi mari. O nebunie. Unde avea de 
gând să meargă de acolo? Femeia cu păr roşu încetase să vomite şi 
se târa către ciomagul ei căzut. Ceilalţi se apropiau repede, mai 
mulţi ca oricând. Ferro străbătuse deja un sfert din drum înapoi şi 
nu dădea semne de încetinire, săltând de pe o bancă pe alta, făcând 
scândurile să huruie. 

- La naiba. 

Logen porni după ea. După o duzină de bănci, picioarele îl 
ardeau din nou. Renunţă să încerce să sară printre ele şi începu să 
se caţere cum putea. În timp ce zbura peste spătare, îi vedea pe 
oamenii mascaţi în spate, urmărindu-i, privindu-i, arătând şi 
strigând, împrăştiindu-se printre bănci. 

Acum Logen încetinea. Fiecare bancă era un munte. Cel mai 
apropiat mascat era la doar câteva rânduri în spate. Continuă să se 
caţere, mai sus, mai sus, apucându-se de lemn cu mâinile 
însângerate, târându-se pe bănci cu genunchii însângeraţi, cu 
propria-i răsuflare răsunând în cap, cu pielea furnicându-l de 
sudoare şi frică. Văzduhul se înălța, dintr-odată, liber în faţa lui. Se 
opri, gâfâind, fluturându-şi braţele, bălăngănindu-se pe marginea 
unui abis ameţitor. 

Era aproape de acoperişurile înalte ale clădirilor din spate, dar 
majoritatea băncilor fuseseră scoase deja, lăsând montanţii 
descoperiţi: stâlpi care se înălţau singuri, cu grinzi înguste între ei şi 
un nesfârşit spaţiu înalt, gol. O privi pe Ferro sărind de pe un 
montant avântat pe altul, apoi alergând de-a lungul unei grinzi 
clătinate, fără să-i pese de spaţiul adânc de dedesubt. Sări pe un 
acoperiş plat de la capătul celălalt, sus, deasupra lui. I se părea 
foarte departe. 

- La naiba. 

Logen traversă, clătinându-se, cea mai apropiată grindă, cu 
braţele larg desfăcute, pentru echilibru, târşâindu-şi picioarele ca un 
bătrân. Inima îi bubuia ca barosul unui fierar pe nicovală, 
genunchii îi erau moi şi îi tremurau, din cauza urcuşului. Încercă să 
ignore oamenii care se cățărau şi urlau în spatele lui şi să se uite 
doar la suprafaţa noduroasă a bârnei, dar nu putea să privească în 
jos fără să vadă păienjenişul de scânduri de sub el şi minusculele 


dale din piaţa de dedesubt. Departe, dedesubt. 

Se împletici pe un interval rămas intact, îl urcă, troncănind, până 
la capăt. Se ridică pe grinda de deasupra capului, îşi strânse 
picioarele în jurul ei şi se târî de-a lungul ei, pe fund, şoptindu-şi, 
iar şi iar: 

— Sunt încă viu. 

Masca cea mai apropiată ajunsese la interval şi îl străbătea în 
goană, spre el. 

Bârna se termina în vârful uneia dintre întăriturile verticale. O 
bucată de lemn de două, trei palme de-a curmezişul. Apoi nimic. 
Doi paşi de văzduh. Apoi altă bucată, în vârful unui alt pilon 
ameţitor, apoi o scândură spre acoperişul plat. Ferro se holba la el 
de pe parapet. 

— Sari! ţipă ea. Sari, alb afurisit! 

Logen sări. Simţi vântul împrejur. Piciorul stâng ateriză pe 
bucata de lemn, dar nu se putea opri. Piciorul drept lovi scândura. 
Glezna i se răsuci, genunchii se îndoiră. Lumea ameţitoare se 
înnegri. Piciorul stâng coborî, jumătate pe lemn, jumătate în afară. 
Scândura trosni. Era în aer, dând din mâini. I se păru o veşnicie. 

— Ooof! 

Parapetul îl izbi în piept. Braţele se apucară de el, dar nu mai 
avea strop de aer. Începu să alunece înapoi, foarte încet, centimetru 
cu înfricoşător centimetru. Mai întâi văzu acoperişul, apoi îşi văzu 
mâinile, pe urmă nu mai vedea nimic, decât pietrele din faţa lui. 

— Ajutor, şopti el, dar nu veni niciun ajutor. 

Era cale lungă până jos, ştia asta. Cale lungă, lungă şi, de data 
asta, nu era nicio apă în care să cadă. Doar piatră tare, netedă, 
fatală. Auzi un huruit. Masca venea peste scândură, în spatele lui. 
Auzi pe cineva strigând, dar nimic din toate astea nu mai conta 
acum prea mult. Alunecă încă puţin înapoi, agăţându-se cu mâinile 
de mortarul sfărâmat. 

- Ajutor, făcu el cu glas răguşit, dar nu era nimeni să-l ajute. 
Doar măştile şi Ferro şi niciunul nu părea gata să-l ajute. 

Auzi o lovitură şi un țipăt disperat. Ferro lovind scândura cu 
picioarele şi masca în cădere. Ţipătul se prăbuşi, parcă multă 
vreme, apoi se opri, transformându-se într-o bufnitură îndepărtată. 
Trupul măştii strivindu-se de pământ, jos, departe, şi Logen ştia că 
era pe cale să-l urmeze. Omul trebuie să fie realist când vine vorba 
despre asemenea lucruri. De data asta, nu avea să mai fie purtat de 
valuri pe malul unui râu. Degetele îi alunecau încet, mortarul 


începea să se desprindă. Lupta, goana, căţăratul, toate îl vlăguiseră 
şi acum nu mai avea putere. Se întreba ce sunet va scoate când va 
plonja prin aer. 

- Ajutor, bâigui el. 

Şi degete puternice i se strânseră în jurul încheieturii. Degete 
întunecate, murdare. Logen auzi un mârâit şi îşi simţi braţele trase 
cu putere. Gemu. Marginea parapetului îi reapăru în faţa ochilor. O 
vedea acum pe Ferro, cu dinţii încleştaţi, cu ochii strânşi, aproape 
închişi de efort, cu venele de pe gât ieşite în afară, cu cicatricea 
lividă pe chipu-i tuciuriu. Logen se prinse de parapet cu cealaltă 
mână, pieptul îi ieşi deasupra şi reuşi să-şi ridice un genunchi. 

Ferro îl trase restul drumului şi Logen se rostogoli şi se trânti pe 
spate, pe partea cealaltă, gâfâind ca un peşte pe uscat, cu ochii 
aţintiţi în sus, spre cerul alb. 

— Sunt încă viu, îşi murmură, după o clipă, nevenindu-i să 
creadă. 

N-ar fi fost o surpriză prea mare dacă Ferro l-ar fi lovit peste 
mâini, ajutându-l să cadă. Faţa lui Ferro se ivi deasupra lui, cu ochii 
galbeni privind în jos, cu dinţii dezveliţi într-un mârâit. 

- Alb afurisit, prost şi greu! 

Ferro se întoarse, clătinând din cap, se îndreptă furioasă spre un 
zid şi începu să se caţere, ridicându-se repede către un acoperiş 
turtit de deasupra. Logen se cutremură, privind-o. Nu obosea 
niciodată? Braţele lui erau pline de lovituri, de vânătăi, de 
zgârieturi. Picioarele îl dureau, nasul începuse să-i sângereze din 
nou. Toate îl dureau. Se întoarse şi privi în jos. O mască se holba la 
el, de la marginea băncilor, la douăzeci de paşi depărtare. Altele se 
vânzoleau dedesubt, căutând o cale să urce. Jos, departe, într-un 
cerc galben de iarbă, vedea minuscula siluetă neagră cu păr roşu 
arătând împrejur, apoi în sus, spre el, dând ordine. 

Mai devreme sau mai târziu aveau să găsească o cale să urce. 
Ferro era cocoţată în vârful acoperişului de deasupra lui, o siluetă 
zdrenţuită, întunecată, pe fundalul cerului strălucitor. 

— Rămâi acolo, dacă vrei, răcni ea, apoi se întoarse şi dispăru. 

Logen gemu când se ridică, gemu când îşi târşâi picioarele spre 
zid, suspină când începu să caute un loc de care să se apuce. 


- Unde sunt toţi? ceru să ştie Fratele Picior-Lung. Unde este 
ilustrul meu angajator? Unde e Maestrul Nouădegete? Unde e 
fermecătoarea doamnă, Maljinn? 


Jezal îşi roti privirea. Ucenicul bolnăvicios era prea cufundat în 
tristeţea-i egocentrică pentru a răspunde. 

— Nu ştiu unde sunt ceilalţi doi, dar Bayaz e în cadă. 

— Jur că n-am mai întâlnit un om mai preocupat de îmbăiere ca 
el. Ceilalţi nu vor întârzia mult, sper. Totul e pregătit, ştii. Corabia e 
gata. Calele sunt încărcate. Nu-mi stă în obicei să întârzii. Zău aşa. 
Trebuie să prindem fluxul sau rămânem blocaţi aici până... 
Omuleţul se opri, ridicându-şi privirea spre Jezal, dintr-odată 
neliniștit. Pari supărat, tinere prieten. Preocupat, zău aşa. Pot să te 
ajut cumva eu, Fratele Picior-Lung? 

Lui Jezal îi trecu prin minte să-i spună să-şi vadă de treburile lui, 
dar se hotărî la un iritat: 

— Nu, nu. 

— Aş pune rămăşag că e o femeie la mijloc. Aş avea dreptate? 
Jezal îl privi aspru, întrebându-se cum de ghicise. Soţia ta, poate? 

— Nu. Nu sunt însurat! Nu e nimic de felul acesta. Este, ăă, păi... 
îşi căută cuvintele potrivite, dar nu reuşi. Nu e nimic de felul 
acesta! 

- Ah! făcu navigatorul, cu un rânjet cunoscător. Ah, o iubire 
interzisă, atunci, o iubire secretă, nu-i aşa? Spre iritarea lui, Jezal se 
pomeni roşind. Am dreptate, îmi dau seama. Nu există fruct mai 
dulce decât cel pe care nu-l poţi gusta, ce zici, tinere amic? Ei? Ei? 

Bărbatul îşi mişcă sprâncenele într-o manieră care lui Jezal i se 
păru cât se poate de dezgustătoare. 

- Mă întreb de ce întârzie cei doi. 

Lui Jezal nu-i păsa câtuşi de puţin, dar ar fi făcut orice să 
schimbe subiectul. 

- Maljinn şi Nouădegete? Ha! râse Picior-Lung, aplecându-se spre 
el. Poate că au intrat într-o iubire secretă, ca a ta, ce zici? Poate că 
s-au furişat undeva, să-şi urmeze pornirile fireşti. Înfipse un deget 
între coastele lui Jezal. Ţi-i poţi imagina pe cei doi? Ar fi ceva, nu-i 
aşa? Ha! 

Jezal se strâmbă. Îl ştia pe hidosul nordic drept un animal şi, din 
puţinul cât o văzuse pe femeia aceea afurisită, putea fi şi mai rea. 
Singura pornire firească pe care şi-o putea imagina din partea lor 
era violenţa. Ideea era de-a dreptul revoltătoare. Se simţea mânjit 
doar gândindu-se. 


Acoperişurile păreau să nu se mai sfârşească. Urcau unul, 
coborau altul. Se strecurau de-a lungul crestelor, alunecând cu câte 


un picior pe fiecare parte, furişându-se pe pervaz, păşind peste 
bucăţile de zid care se sfărâmau. Uneori, Logen ridica ochii o clipă 
şi cuprindea cu privirea priveliştea ameţitoare ce se întindea peste 
adunătura de plăci de ardezie ude, ţigle ciupite, plumb străvechi, 
până la zidul îndepărtat al Agriontului şi, uneori, până la oraşul de 
dincolo. Ar fi putut fi chiar liniştitor, de n-ar fi fost Ferro, mişcându- 
se repede, sigură pe picioare, înjurându-l şi trăgându-l după ea, fără 
să-i dea timp să se gândească la privelişte sau la pantele agasante pe 
care le ocoleau, la siluetele negre care, cu siguranţă, continuau să-i 
caute dedesubt. 

Una dintre mânecile lui Ferro fusese sfârtecată la un moment dat 
în timpul luptei şi îi flutura în jurul încheieturii, încurcând-o când 
urcau. Ferro mârâi şi o rupse de la umăr. Logen zâmbi în sinea lui, 
amintindu-şi eforturile pe care le depusese Bayaz s-o facă să-şi 
schimbe vechile zdrențe puturoase cu haine noi. Acum era mai 
murdară ca oricând, cu rochia toată transpirată, pătată de sânge şi 
mânjită de funingine, de pe vârfurile acoperişurilor. Ferro aruncă o 
privire peste umăr şi îl văzu uitându-se la ea. 

- Mişcă, albule, şuieră ea. 

-Nu vezi culorile, nu-i aşa? Ferro continuă să se caţere, 
ignorându-l, legănându-se în jurul unui horn ce scotea fum, 
târându-se pe burtă peste ţiglele murdare, alunecând pe marginea 
îngustă dintre două acoperişuri. Logen coborî lângă ea. Niciun fel 
de culori. 

— Şi? îi aruncă ea peste umăr. 

— Atunci de ce îmi spui alb? 

Ferro se uită împrejur. 

— Eşti alb? 

Logen îşi privi antebraţele. În afară de câteva vânătăi marmorate, 
zgârieturi roşii, vene albastre, erau albe, trebuia spus. Se încruntă. 

— Aşa mă gândeam. 

Ferro se îndepărtă în goană printre acoperişuri, direct către 
capătul clădirii, şi privi în jos. Logen o urmă, se aplecă peste 
margine cu băgare de seamă. Câţiva oameni se mişcau de colo-colo 
pe străduţa de dedesubt. Jos, departe, şi nu aveau cum să coboare. 
Trebuiau să se întoarcă pe unde veniseră. Ferro se îndepărtase deja 
în spatele lui. 

Un vânt se stârni pe lângă obrazul lui Logen. Talpa lui Ferro lovi 
marginea acoperişului şi pe urmă era în aer. Gura lui Logen se 
căscă, privind-o cum zboară, cu spatele arcuit, dând din mâini şi din 


picioare. Ateriză pe un acoperiş plat, din plumb cenuşiu, împestriţat 
cu muşchi verde, se rostogoli o dată, apoi se ridică uşor în picioare. 

Logen îşi linse buzele şi arătă spre piept. Ferro clătină din cap. 
Acoperişul plat era la trei metri mai jos, dar ar fi putut fi şapte 
metri de văzduh între el şi ea şi era cale lungă până jos. Se retrase 
încet, luându-şi avânt. Trase de câteva ori aer în piept şi închise 
ochii o clipă. 

Ar fi perfect, într-un fel, dacă ar cădea. Fără cântece, fără 
poveşti. Doar o pată însângerată undeva pe un drum. Începu să 
fugă. Picioarele îi bubuiau pe piatră. Aerul îi şuiera în gură, îl 
trăgea de hainele sfârtecate. Acoperişul plat urcă zburând spre el. 
Ateriză cu un impact cutremurător, se rostogoli o dată, exact cum 
făcuse Ferro, şi se ridică în picioare lângă ea. Era încă viu. 

- Ha! strigă ea. Măi să fie! 

Se auziră un pârâit, apoi un trosnet şi acoperişul cedă sub 
picioarele lui Logen. Se agăţă disperat de Ferro şi căzu, iar ea 
alunecă după el, neajutorată. Logen se prăbuşi preţ de o ameţitoare 
clipă, zbierând, apucând aerul cu mâinile. Se prăbuşi pe spate. 

Logen tuşi, înecându-se cu praful, îşi scutură capul, se învârti cu 
durere. Era într-o cameră întunecată ca smoala după strălucirea de 
afară. Praful se filtra prin lumina ce cobora din gaura zdrenţuită din 
acoperişul de deasupra. Sub el era ceva moale. Un pat. Se prăbuşise 
pe jumătate, stând într-o rână, cu păturile acoperite de tencuială 
căzută. Logen simţi ceva pe picioare. Ferro. Izbucni într-un râs 
gâlgâit. Din nou în pat cu o femeie, în sfârşit. Din nefericire, nu era 
tocmai ceea ce sperase. 

— Alb idiot! mârâi ea, ridicându-se pe bâjbâite şi îndreptându-se 
spre uşă, cu bucăţi de lemn şi mortar alunecându-i de pe spate. 
Trase de încuietoarea uşii. Închis! E... Logen se năpusti pe lângă ea, 
smulgând uşa din balamale şi căzând răşchirat în coridorul de 
dincolo. Ferro sări peste el. Sus, albule, sus! 

O bucată de lemn numai bună se rupsese din tocul uşii, cu câteva 
cuie ieşite în afară, la un capăt. Logen o înhăţă şi o ridică în mâini. 
Se ridică anevoie în picioare, se împletici pe coridor, câţiva paşi şi 
ajunse la o răscruce. De fiecare parte se întindea câte un culoar 
umbros. Ferestre minuscule revărsau bălți bine conturate de lumină 
pe podeaua întunecată. N-avea cum să-şi dea seama încotro o luase 
Ferro. Logen se întoarse la dreapta, spre un şir de scări. 

O siluetă înainta cu băgare de seamă de-a lungul coridorului, 
spre el. Lungă şi subţire, ca un păianjen negru în întuneric, 


balansându-se pe vârfuri. O fantă de lumină străluci pe părul roşu 
strălucitor. 

- Iarăşi tu, zise Logen, cântărind bucata de lemn în mână. 

— Da, eu. 

Urmă un zornăit, o scânteiere de metal în beznă. Logen simţi 
bucata de lemn smulsă dintre degetele sale şi o văzu zburând peste 
umărul femeii şi îndepărtându-se, troncănind, în josul coridorului. 
Din nou neînarmat, dar femeia nu-i lăsă prea mult timp să-şi facă 
griji pentru asta. Avea ceva în mână, ceva ca un cuţit, şi femeia 
aruncă obiectul acela spre el. Logen se feri şi acesta îi şuieră pe 
lângă ureche, apoi femeia îşi smuci celălalt braţ şi ceva îl tăie peste 
faţă, chiar sub ochi. Logen se retrase, împleticit, la perete, încercând 
să înţeleagă cu ce fel de vrajă se confrunta. 

Obiectul din mâna femeii era un fel de cruce de metal, trei lame 
curbate, una dintre ele având un cârlig la capăt. Un lanţ săltă dintr- 
un inel aflat pe mâner şi dispăru sub mâneca ei. 

Obiectul ce semăna cu un cuţit ţâşni afară, trecu razant pe lângă 
faţa lui Logen, când acesta îşi vârî capul între umeri, revărsă o 
ploaie de scântei când se retrase, zgâriind peretele şi se lipi înapoi 
de mâna ei. Femeia îl lăsă să cadă atârnând uşor de lanţ, zornăind 
pe podea, săltând şi dansând înspre Logen în timp ce ea se apropia. 
Îşi smuci încheietura şi obiectul lovi din nou spre omul Nordului, 
sfârtecându-i pieptul când acesta încercă să se ferească şi 
împroşcând stropi de sânge pe perete. 

Logen se năpusti spre ea, dar braţele lui nu apucară nimic. Se 
auzi un zornăit şi îşi simţi piciorul tras de sub el, cu glezna într-o 
strânsoare dureroasă, prinsă de lanţ în timp ce femeia îl ocoli. 
Logen căzu cu faţa în jos, apoi dădu să se ridice. Lanţul îi şerpuia 
sub beregată. Abia apucă să-şi vâre mâinile sub el înainte de a se 
strânge. Femeia era deasupra lui, îi simţea genunchiul apăsat pe 
spate, îi auzea răsuflarea şuierând prin mască, în timp ce trăgea, şi 
lanţul strângându-se tot mai mult, tăindu-l în palmă. 

Logen gemu, săltând într-un genunchi, ridicându-se, clătinat, în 
picioare. Femeia era tot pe spatele lui, apăsându-l cu toată 
greutatea, trăgând de lanţ cât putea de tare. Logen lovi cu mâna-i 
liberă, dar nu putea să ajungă la ea, nu putea s-o arunce jos: era ca 
o lipitoare care nu se dezlipea de el. Abia mai putea respira acum. 
Se clătină, câţiva paşi, apoi căzu pe spate. 

- Aaaau, îi şopti femeia în ureche, când povara lui o strivi de 
podea. 


Lanţul se lărgi cât să-l poată desface şi să se strecoare de sub el. 
Liber. Se rostogoli şi o apucă pe femeie de gât cu mâna stângă, 
începând să strângă. Femeia îl lovi cu genunchii, îl izbi cu pumnii, 
dar greutatea lui o apăsa şi loviturile erau slabe. Mârâiră şi gâfâiră 
şi croncăniră unul la altul, scoțând sunete animalice, cu feţele 
aproape lipite. Câţiva stropi de sânge picurară din tăietura de pe 
obrazul lui Logen şi căzură pe masca femeii. Mâinile se ridicară şi 
începură să-i pipăie faţa, împingându-i capul pe spate. Îi vârî un 
deget în nas. 

— Aaa! ţipă el. 

Durerea i se înfipse în ţeastă. O lăsă şi se ridică, clătinându-se, 
apucându-se cu o mână de faţă. Femeia se târî, tuşind, îi dădu o 
lovitură de picior între coaste, făcându-l să se îndoaie, dar Logen 
ținea încă lanţul în mână şi trase de el cu toată puterea. Braţul ei 
țâşni, femeia scânci şi zbură direct spre Logen, care îşi afundă 
genunchiul în coasta ei, lăsând-o fără aer. Logen o apucă de spatele 
cămăşii, o ridică şi o azvârli pe scări în jos. 

Femeia se rostogoli şi se prăbuşi şi săltă, în coborâre, după care 
alunecă, oprindu-se pe-o parte, aproape de ultima treaptă. Logen 
era ispitit să se ducă după ea şi să isprăvească treaba, dar n-avea 
timp. Probabil că erau şi alţii în locul de unde venea ea. Se întoarse 
şi şontâcăi în direcţia opusă, blestemându-şi glezna sucită. 

Din toate părţile se strecurau înspre el sunete, răsunând de-a 
lungul coridorului de cine ştie unde. Zornăieli şi pocnete 
îndepărtate, strigăte şi ţipete. Privi încordat în întuneric, 
şchiopătând, şiroind de sudoare, cu o mână pe perete, ca să-şi 
recapete echilibrul. Se aplecă pe după un colţ, să vadă dacă drumul 
era liber. Simţi ceva rece pe gât. Un cuţit. 

-Încă viu? îi şopti un glas în ureche. Nu mori uşor, nu-i aşa, 
albule? 

Ferro. Îşi retrase încet braţul. 

— De unde ai cuțitul? 

Îşi dorea să fi avut şi el unul. 

- Mi l-a dat el. În umbră, lângă zid, zăcea o siluetă răvăşită, într- 
o baltă de sânge întunecat. Pe aici. 

Ferro se strecură de-a lungul coridorului, ţinându-se în umbră. 
Logen continua să audă sunete, dincolo de ei, lângă ei, de jur 
împrejurul lor. Se furişară în josul unui şir de trepte, într-un coridor 
obscur, acoperit cu plăci de lemn închis la culoare. Ferro înainta cu 
grijă, de la o umbră la alta, mişcându-se repede. Logen nu putea să 


facă altceva decât să şchiopăteze după ea, târându-şi piciorul, 
încercând să nu ţipe de durere ori de câte ori îşi lăsa greutatea pe 
el. 

- Uite acolo! Sunt ei. 

Siluete în coridorul întunecos de dincolo. Logen se întoarse să 
fugă, dar Ferro întinse braţul. Mai erau şi alţii, venind din cealaltă 
direcţie. La stânga lui Logen era o uşă mare, uşor întredeschisă. 

— Aici, înăuntru. Logen împinse uşa şi intră, iar Ferro ţâşni după 
el. Dincolo se afla o piesă grea de mobilier, un fel de bufet mare cu 
rafturi deasupra, plin de farfurii. Logen apucă de un capăt şi îl trase 
în faţa uşii, iar câteva farfurii căzură şi se sparseră pe podea. Logen 
se lipi cu spatele de el. Asta ar trebui să-i oprească, pentru o clipă, 
cel puţin. 

O încăpere mare cu un tavan înalt, boltit. Două ferestre mari 
ocupau cea mai mare parte a unui perete placat cu lemn, cu un 
imens şemineu de piatră în faţă. Între ele se afla o masă lungă, cu 
câte zece scaune în fiecare parte, aşternută cu tacâmuri şi lumânări. 
O imensă sufragerie şi nu exista decât o cale de intrare. Sau de 
ieşire. 

Logen auzi strigăte înfundate dincolo de uşă. Bufetul mare se 
mişcă în spatele lui. O altă farfurie căzu cu zgomot de pe raft, săltă 
pe umărul lui Logen şi se sparse pe dalele de piatră, împrăştiind 
bucăţi pe podea. 

- Un plan al naibii de frumos! mârâi Ferro. 

Picioarele lui Logen alunecau în timp ce încerca să ţină bufetul 
drept. Ferro ţâşni spre cea mai apropiată fereastră, pipăi ramele de 
metal din jurul micilor ochiuri, cercetând cu unghia, dar nu exista 
cale de ieşire. 

Ochii lui Logen zăriră ceva. O veche sabie mare, deasupra 
şemineului, ca ornament. O armă. Dădu bufetului un ultim brânci, 
apoi se grăbi spre ea, înhăţă mânerul lung cu ambele mâini şi o 
smulse din suport. Era tocită ca un plug, cu lama grea pătată de 
rugină, dar încă solidă. Poate că o lovitură de-a ei n-ar tăia un om 
în două, dar l-ar putea dobori negreşit. Logen se întoarse tocmai la 
timp să vadă bufetul răsturnându-se, zguduind şi azvârlind vesela 
pe toată podeaua de piatră. 

În cameră se revărsară siluete negre, siluete mascate. Mascatul 
din față avea o secure cu un aspect primejdios, celălalt, o sabie cu 
lama scurtă. Cel din spatele acestuia era tuciuriu, cu cercei de aur în 
urechi. Avea câte un pumnal lung, curbat, în fiecare mână. 


Acele arme nu erau pentru a lovi un om în cap, dacă nu cumva 
aveau de gând să-i împrăştie creierii. Se părea că renunţaseră să ia 
prizonieri. Erau arme letale, menite să ucidă. Ei, cu atât mai bine, 
îşi zise Logen. Ăsta era Logen Nouădegete, un ucigaş, şi ăsta era 
primul lucru care îţi trecea prin minte, când venea vorba despre el. 
Îi privi pe acei oameni cu măşti negre, împleticindu-se peste bufetul 
căzut, împrăştiindu-se prudenţi pe lângă peretele din celălalt capăt. 
Aruncă o privire spre Ferro, care stătea cu buzele strânse, cu cuțitul 
în mână, cu ochii galbeni scânteind. Logen pipăi mânerul sabiei 
furate: grea şi brutală. În sfârşit, arma potrivită. 

Se năpusti spre cea mai apropiată mască, ţipând cât îl ţinea gura, 
învârtind sabia deasupra capului. Bărbatul încercă să se ferească, 
dar vârful lamei îl nimeri în umăr şi îl doborî, răsucindu-se. Un altul 
sări în spatele lui, lovind cu securea, făcându-l pe Logen să se 
retragă, icnind când îşi lăsă greutatea pe glezna rănită. 

Flutură împrejur sabia mare, dar erau prea mulţi. Unul se căţără 
peste masă şi ajunse între Logen şi Ferro. Ceva îl lovi din spate şi se 
împiedică, se răsuci, alunecă, întinse sabia şi lovi ceva moale. 
Cineva ţipă, dar cel cu securea îl ataca deja din nou. Totul era o 
harababură de măşti şi fier, de arme încleştate scârţâind, înjurături 
şi strigăte, gâfâieli. 

Logen legănă sabia, dar era nespus de obosit, nespus de rănit, 
nespus de chinuit. Sabia era grea şi devenea din ce în ce mai grea. 
Masca se feri, croindu-şi drum printre lovituri şi sabia ruginită 
pătrunse în zid cu un zăngănit, lovind un panou mare de lemn şi 
muşcând din tencuiala de dincolo. Şocul aproape că i-o smulse din 
mâini. 

- Ooof, răsuflă el, când bărbatul îl lovi cu genunchiul în stomac. 

Ceva îl izbi în picior şi Logen fu cât pe ce să cadă. Auzea pe 
cineva zbierând în spate, dar părea foarte departe. Pieptul îl durea, 
gura îi era amară. Avea sânge pe trup. Pe tot trupul. Abia mai putea 
respira. Mascatul continua să înainteze, zâmbind, simțind mirosul 
victoriei. Logen se retrase, împleticindu-se, spre şemineu, piciorul îi 
alunecă şi căzu jos, pe un genunchi. 

Toate au un sfârşit. 

Nu mai putea ridica bătrâna sabie. Nu mai avea putere. Niciun 
strop. Încăperea se înceţoşa. 

Toate lucrurile au un sfârşit, dar unele doar zac neclintite, 
uitate... 

Logen avea o senzaţie rece în stomac, o senzaţie pe care n-o mai 


simţise de multă vreme. 
- Nu, şopti el. M-am eliberat de tine. 
Dar era prea târziu. Prea târziu... 


„„. avea sânge pe trup, dar asta era bine. Mereu era sânge. Dar 
îngenunchea şi asta nu era bine. Sângerosul Nouă nu îngenunchează 
în faţa nimănui. Degetele căutară crăpăturile dintre pietrele 
şemineului, vârându-se printre ele, ca nişte rădăcini bătrâne de 
copac, ridicându-l. Simţi o durere în picior şi zâmbi. Durerea era 
combustibilul care face focurile să ardă. Ceva se mişcă în faţa lui. 
Oameni mascaţi. Duşmani. 

Cadavre, aşadar. 

— Eşti rănit, nordicule? Ochii celui mai apropiat scânteiară 
deasupra măştii, lama strălucitoare a securii sale săltă în aer. Vrei 
să renunţi acum? 

— Rănit? Sângerosul Nouă îşi dădu capul pe spate şi râse. Am să-ţi 
arăt eu cât sunt de rănit! 

Se năpusti înainte, zbură pe sub secure, alunecos ca peştii în râu, 
legănând sabia grea jos, într-un cerc imens. Sabia izbi genunchiul 
bărbatului şi îl întoarse invers, cu un pârâit, seceră piciorul celălalt 
şi i-l smulse de sub el. Omul scoase un țipăt înăbuşit, învârtindu-se 
pe pietre, răsucindu-se şi răsucindu-se, cu picioarele săltând. 

Ceva săpă în spatele Sângerosului Nouă, dar nu simţi nicio 
durere. Era un semn. Un mesaj într-o limbă secretă, pe care doar el 
îl putea înţelege. Îi spunea unde se afla următorul om mort. Se 
răsuci şi sabia îl urmă într-un furios, frumos, irezistibil arc. Scârţâi 
în măruntaiele cuiva, încovoindu-l, smulgându-l de pe picioare şi 
aruncându-l prin aer. Trupul săltă pe zidul de lângă şemineu şi căzu 
grămadă pe podea, într-o ploaie de mortar sfărâmat. 

Un cuţit se răsuci, şuierând, şi lovi adânc în umărul Sângerosului 
Nouă, cu o bufnitură udă. Bărbatul negru, cel cu cercei în urechi. El 
îl aruncase. Era pe partea cealaltă a mesei, zâmbind, mulţumit de 
lovitura sa. O greşeală teribilă. Sângerosul Nouă se năpusti asupra 
lui. Un alt cuţit scânteie pe lângă el şi zăngăni lovindu-se de zid. 
Sângerosul Nouă sări peste masă şi sabia îl urmă. 

Bărbatul întunecat se feri de prima lovitură năprasnică şi de a 
doua. Iute şi viclean de isteţ, dar nu destul de isteţ. Cea de-a treia 
lovitură îi muşcă din coapsă. O muşcătură fulgerătoare. Doar o 
îmbucătură. Doar îi izbi coastele şi îl doborî, ţipând, în genunchi. 
Ultima lovitură fu şi mai bună, un cerc de carne şi fier care sfârtecă 


prin gura lui şi îi tăie jumătate din cap, împroşcând sânge pe toţi 
pereţii. Sângerosul Nouă îi smulse cuțitul din umăr şi îl azvârli pe 
jos. Sângele îi şiroi din rană, îmbibându-i cămaşa şi făcând o pată 
mare, încântătoare, caldă şi roşie. 

Căzu şi dispăru într-o ploaie de frunze, rostogolindu-se pe 
pământ. Un bărbat plonjă pe lângă el, lovind aerul, acolo unde se 
aflase Sângerosul Nouă, cu o sabie cu lama scurtă. Înainte să apuce 
să fugă, Sângerosul Nouă era asupra lui, încolăcindu-şi mâna stângă 
în jurul pumnului lui. Omul se zbătu şi se împotrivi, dar era în 
zadar. Încleştarea Sângerosului Nouă era puternică, ca rădăcinile 
unui munte, neabătută ca valul mareei. 

- Au trimis unii ca tine să se pună cu mine? Îl azvârli cu spatele 
în perete, strivindu-i mâna strânsă pe mânerul armei, răsucind lama 
scurtă până când era întoarsă spre pieptul său. O insultă afurisită! 
răcni el, înfigând trupul bărbatului în propria-i sabie. 

Omul ţipă şi ţipă, sub mască şi Sângerosul Nouă râse şi răsuci 
lama. Poate că lui Logen i-ar fi fost milă de el, dar Logen nu era aici 
şi Sângerosul Nouă nu era mai milos decât gerul iernii. Era chiar 
mai puţin milos. Împunse, tăie şi tăie şi zâmbi şi ţipătul horcăi şi se 
stinse şi Sângerosul Nouă lăsă cadavrul să cadă pe pietrele reci. 
Degetele îi erau alunecoase de sânge. Şi le şterse de haine, de braţe, 
de față — întocmai cum trebuia să se întâmple. 

Cel de lângă şemineu atârna fără vlagă, cu capul pe spate, cu 
ochii asemenea unor pietre ude, cu privirea fixă în tavan. Era deja 
ţărână. Sângerosul Nouă îi spintecă faţa cu sabia, pentru orice 
eventualitate. Mai bine să nu rămână nicio îndoială. Cel care 
avusese toporul se târa spre uşă, trăgându-şi după el picioarele 
sucite, gâfâind şi scâncind neîncetat. 

— Linişte acum. 

Lama grea pătrunse cu un scrâşnet în ceafa bărbatului şi îi 
împroşcă sângele pe pietre. 

— Altul, şopti el şi încăperea se învârti în jurul lui, în timp ce îşi 
căuta următoarea victimă. Altul! răcni el şi râse şi zidurile râseră şi 
cadavrele râseră cu el. Ceilalţi, unde sunteţi? 

Văzu o femeie tuciurie, cu o rană sângerândă pe faţă şi un cuţit 
în mână. Nu era precum ceilalţi, dar avea să se mulţumească şi cu 
ea. Zâmbi, înaintă tiptil, ridicând sabia în ambele mâini. Femeia se 
retrase, privindu-l, ţinând masa între ei, cu ochi galbeni şi 
neînduplecaţi, ca de lup. Un glas părea să-i şoptească, spunându-i că 
femeia era de partea lui. Păcat. 


- Nordic, ai? întrebă o umbră masivă din pragul uşii. 

— Da, cine întreabă? 

- Sfarmă-Piatră. 

Era voinic, omul acesta şi aspru şi sălbatic. Se vedea după felul în 
care împinse bufetul cu gheata-i imensă şi înaintă, cu paşii 
scrâşnind, printre farfuriile sparte. Dar pentru Sângerosul Nouă era 
o nimica toată: era făcut să zdrobească asemenea oameni. Tul Duru 
Capdetunet fusese mai voinic. Rudd Treicopaci fusese mai aspru. 
Dow cel Negru fusese de două ori mai sălbatic. Sângerosul Nouă îi 
învinsese. Şi pe mulţi alţii pe lângă ei. Cu cât mai mare, mai aspru, 
mai sălbatic era, cu atât mai crunt va fi zdrobit. 

- Sfarmă-Piatră? râse Sângerosul Nouă. Şi ce? Eşti următorul 
mort, asta eşti, nimic mai mult. Ridică mâna stângă, pătată de sânge 
roşu, cu trei degete larg desfăcute, rânjind prin gaura unde, cu 
multă vreme în urmă, se aflase degetul mijlociu. Sângerosul Nouă 
mi se spune. 

- Ha! Sfarmă-Piatră îşi smulse masca şi o azvârli pe podea. 
Mincinosule! O grămadă de oameni din Nord şi-au pierdut un deget. 
Nu sunt toţi Nouădegete! 

— Nu. Doar eu. 

Chipul imens se ridică, schimonosit de furie. 

— Mincinos nenorocit! Crezi că-l sperii pe Sfarmă-Piatră cu un 
nume care nu-ţi aparţine? Îţi mai fac o gaură-n fund, vierme! Pun 
pe tine o cruce însângerată! Te vâr înapoi în pământ, laş mincinos! 

- Mă omori? Sângerosul Nouă râse mai tare ca oricând. Eu te 
omor, nătărăule. 

Isprăviră cu vorbele. Sfarmă-Piatră se năpusti spre el cu securea 
într-o mână şi buzduganul în cealaltă, arme mari, grele, pe care însă 
le mânuia destul de agil. Buzduganul săltă, făcând o gaură mare 
prin sticla uneia dintre ferestre. Securea coborî, spintecă în două 
lemnul mesei, făcând farfuriile să sară în aer şi lumânările să se 
răstoarne. Sângerosul Nouă zvâcni într-o parte, cu un salt de 
broască, aşteptându-şi rândul. 

Buzduganul îi rată umărul, la doi centimetri, când se rostogoli 
peste masă, crăpă una dintre lespezile mari şi plate ale podelei, 
spintecând-o prin mijloc, aruncând aşchii în aer. Sfarmă-Piatră 
răcni, legănându-şi armele, despicând scaunul în două, doborând o 
bucată de piatră din semineu, tăind o spintecătură mare în zid. 
Securea se înfipse adânc în lemn, preţ de o clipă, şi sabia 
Sângerosului Nouă fulgeră pe deasupra, crăpă mânerul în două, 


lăsându-l pe Sfarmă-Piatră cu un băț rupt în palmă. Îl azvârli cât 
acolo, ridică buzduganul şi atacă şi mai înverşunat, rotindu-l cu 
răgete furioase. 

Alunecă spre el şi sabia Sângerosului Nouă o prinse chiar mai jos 
de cap şi o smulse din mâna voinică. Se răsuci prin aer şi căzu, 
zornăind, într-un colţ, dar Sfarmă-Piatră continua să atace, 
desfăcându-şi larg mâinile-i imense. Acum era prea aproape ca 
Nouădegete să poată folosi sabia mare. Sfarmă-Piatră zâmbi, în 
timp ce braţele-i imense se închiseră în jurul Sângerosului Nouă, 
încorsetându-l, ţinându-l strâns. 

- Te-am prins! strigă Sfarmă-Piatrăm strâgându-l într-o puternică 
îmbrăţişare. 

O greşeală îngrozitoare. Mai bine ar fi îmbrăţişat o vâlvătaie. 

Trosc! 

Capul Sângerosului Nouă îl pocni în gură. Sângerosul Nouă simţi 
strânsoarea lui Sfarmă-Piatră slăbind uşor şi îşi mişcă umărul, 
făcându-şi loc, mişcându-se, mişcându-se, ca o cârtiţă în vizuină. Îşi 
smuci capul pe spate, cât de mult putu. Lovituri de ţap. Cea de-a 
doua lovitură de cap îi sparse lui Sfarmă-Piatră nasul. Acesta mârâi 
şi imensele braţe îşi slăbiră strânsoarea încă puţin. Cea de-a treia îi 
crăpă osul obrazului. Braţele căzură. Cea de-a patra îi rupse 
maxilarul greu. Acum Sângerosul Nouă era cel care îl ridica, 
zâmbind, în timp ce îşi strivea fruntea de faţa distrusă. O 
ciocănitoare, ciocănind, cioc, cioc, cioc. Cinci. Şase. Şapte. Opt. 
Oasele feţei erau zdrobite într-un ritm care-l satisfăcea. Nouă - şi-l 
lăsă pe Sfarmă-Piatră să cadă. Se prăbuşi într-o parte şi căzu 
grămadă pe podea, cu sângele ţâşnindu-i din faţa descompusă. 

— Cum ţi se pare până acum? râse Sângerosul Nouă, ştergându-şi 
sângele din ochi şi dând trupului lipsit de vlagă al lui Sfarmă-Piatră 
câteva lovituri de picior. Camera se roti în jurul lui, pluti în jurul 
lui, râzând, râzând. Cum ţi se pare... asta... Se împletici, clipi, 
somnoros, cu vâlvătaia stingându-se încet. Nu... nu încă... Căzu în 
genunchi. Nu încă. Mai era treabă de făcut, mereu mai era. Nu încă, 
mârâi el, dar, de data asta, nu mai avea timp... 


... Logen ţipă. Se prăbuşi pe jos. Durere, peste tot. Picioarele, 
umerii, capul. Urlă, până când sângele i se opri în gât, apoi tuşi şi 
gâfâi şi se rostogoli, zgâriind podeaua. Lumea era o pată ceţoasă. 
Regurgită sânge şi îl scuipă afară, destulă vreme ca să înceapă să 
urle din nou. 


O mână îl prinse de gură. 

— Termină cu urletele tale blestemate, albule! Acum mă auzi? Un 
glas, şoptindu-i agitat în ureche. O voce străină, aspră. Încetează cu 
urletele sau te las aici, înţelegi? Ai o singură şansă! 

Mâna se îndepărtă. Aerul ieşi prin dinţii încleştaţi ai lui Logen 
într-un geamăt enorm, ascuţit, tânguitor, dar nu prea sonor. 

O mână i se strânse în jurul încheieturii, trăgându-l în sus. Icni, 
când umărul i se întinse şi fu târât peste ceva tare. O tortură. 

— Sus, ticălosule, nu pot să te car. Sus, acum! Ai o singură şansă, 
pricepi? 

Fu ridicat încet şi el încercă să se împingă cu picioarele. 
Răsuflarea îi şuiera şi îi horcăia în gâtlej, dar reuşea. Stângul, 
dreptul. Uşor. Genunchiul i se îndoi şi durerea îi străpunse piciorul. 
Ţipă din nou şi căzu, se târî pe jos. Era mai bine să stea neclintit. 
Ochii i se închiseră. 

Ceva îl plesni cu putere peste faţă. Şi iarăşi. Gemu. Ceva îi 
alunecă sub braţ şi începu să-l ridice. 

- Sus, albule! Sus, sau te las aici. O singură şansă, m-auzi? 

Inspiră, expiră. Stângul, dreptul. 


Picior-Lung se vânzolea şi se frământa, bătând cu degetele pe 
braţul scaunului, apoi numărându-şi-le, clătinând din cap şi 
mormăind ceva despre maree. Jezal rămase tăcut, sperând zadarnic 
că cei doi sălbatici s-ar fi putut îneca în şanţ şi că, în consecinţă, s- 
ar putea să nu se mai aleagă nimic din toată aventura. Ar mai fi 
timp berechet să ajungă în Englia. Poate nu era totul pierdut... 

Auzi uşa deschizându-se în spatele lui şi visurile i se năruiră. 
Nefericirea îl copleşi din nou, dar fu curând înlocuită de o uluire 
îngrozită, când se întoarse. 

Două siluete zdrenţuite stăteau în pragul uşii, murdare şi pline de 
sânge. Diavoli, fără doar şi poate, ieşiţi pe cine ştie ce poartă spre 
iad. Femeia gurkiană înjura în timp ce intra, clătinându-se, în 
încăpere. Nouădegete o ţinea pe după umeri cu un braţ, celălalt 
atârnând liber, picurând sânge din vârfurile degetelor, cu capul 
plecat. 

Se clătinară împreună, un pas, doi, apoi piciorul omului Nordului 
se împiedică de un picior de scaun şi se prăbuşiră la podea. Femeia 
mârâi şi se scutură de braţul lui lipsit de vlagă. Nouădegete se 
rostogoli încet, gemând, şi în umărul lui se căscă o rană adâncă, din 
care curgea sânge pe covor. Era roşie pe dinăuntru, ca o carne 


moale dintr-o măcelărie. Jezal înghiţi, oripilat şi fascinat în acelaşi 
timp. 

— Pentru Dumnezeu! 

— Vin după noi. 

— Ce? 

— Cine vine? 

O femeie se strecură cu prudenţă pe după cadrul uşii, cu părul 
roşu, înveşmântată în negru din cap până-n picioare, purtând 
mască. O practiciană, spunea creierul amorţit al lui Jezal, dar nu 
putea înţelege de ce era atât de plină de vânătăi sau de ce şchiopăta 
aşa. O altă siluetă se ivi în spatele ei: un bărbat înarmat cu o sabie 
grea. 

- Tu vii cu noi, spuse femeia. 

- Obligă-mă, îi scuipă Maljinn. 

Jezal fu şocat să vadă că scosese un cuţit de undeva şi, pe 
deasupra, plin de sânge. N-ar trebui să fie înarmată! Nu aici! 

Jezal îşi dădu seama, prosteşte, că purta sabie. Fireşte că purta. 
Bâjbâi după mâner şi o scoase, cu intenţia vagă de a o lovi după 
ceafă, cu latul sabiei, pe diavoliţa gurkiană, înainte de a apuca să 
mai facă vreun rău. Dacă Inchiziția o voia, n-avea decât s-o aibă şi 
pe toţi ceilalţi. Din nefericire, practicienii înţeleseră greşit. 

- Las-o jos, şuieră femeia roşcată, uitându-se furioasă la el, cu 
ochii îngustaţi. 

- Ba nu, răspunse Jezal, teribil de jignit că femeia ar putea crede 
că el era de partea acestor ticăloşi. 

- Ăă... făcu Quai. 

- Aaa, gemu Nouădegete, apucând zdravăn covorul, trăgându-l 
spre el şi făcând masa să se clatine pe podea. 

Un al treilea practician se strecură pe uşă, o ocoli pe femeia 
roşie, cu o măciucă grea în pumnu-i înmănuşat. O armă 
respingătoare. Jezal nu putea să nu îşi imagineze efectul pe care l-ar 
putea avea asupra craniului său, dacă ar fi legănată cu furie. Pipăi 
şovăielnic mânerul sabiei, simțind teribila nevoie să-i spună cineva 
ce să facă. 

— Vii cu noi, repetă femeia, pe când cei doi amici ai ei înaintau 
încet în încăpere. 

- O, Doamne, murmură Picior-Lung, adăpostindu-se în spatele 
mesei. 

Apoi uşa spre baie se izbi de perete. Bayaz stătea acolo, complet 
gol, picurând apă cu săpun. Privirea lui domoală o cuprinse întâi pe 


Ferro, încruntându-se, cu cuțitul scos, apoi pe Picior-Lung, 
ascunzându-se în spatele mesei, pe Jezal, cu sabia trasă, pe Quai, 
stând cu gura deschisă, pe Nouădegete, răşchirat într-o baltă de 
sânge, şi, în cele din urmă, cele trei figuri mascate, cu armele 
pregătite. 

Urmă o pauză grea. 

- Ce naiba e asta? răcni el, înaintând cu paşi mari spre mijlocul 
încăperii, cu apa picurându-i din barbă printre firele sure de păr de 
pe piept şi săltându-i de pe bărbăţie. 

Era o privelişte ciudată. Un bătrân gol înfruntând trei practicieni 
ai Inchiziției, înarmaţi. Ridicol şi totuşi nimeni nu râdea. Prezenţa 
lui avea ceva ciudat de înfricoşător, chiar şi fără haine şi şiroind de 
apă. Practicienii se retraseră, vânzolindu-se nedumeriţi, speriaţi 
chiar. 

- Vii cu noi, repetă femeia, deşi în glasul ei părea că se strecurase 
o oarecare undă de îndoială. 

Unul dintre însoțitorii ei păşi cu băgare de seamă spre Bayaz. 

Jezal simţi o senzaţie ciudată în stomac. Un zbucium, un gol, o 
senzaţie de greață. Era ca şi cum s-ar fi aflat înapoi pe pod, în 
umbra Casei Creatorului. Numai că era mai rău. Faţa vrăjitorului 
devenise îngrozitor de aspră. 

- Am ajuns la capătul răbdării. 

Ca o sticlă aruncată de la mare înălţime, cel mai apropiat 
practician explodă în bucăţi. Nu se auzi nicio detunătură, doar un 
lipăit domol. Acum înainta spre bătrân, cu sabia ridicată, întreg. În 
clipa următoare era o mie de bucăţi. O parte necunoscută a lui lovi 
cu un zgomot surd tencuiala de lângă capul lui Jezal. Sabia îi căzu 
şi zăngăni pe scânduri. 

- Ce spuneai? mârâi Întâiul dintre Magi. 

Lui Jezal îi tremurau genunchii. Gura i se deschise. Căzu leşinat, 
îngreţoşat şi îngrozitor de gol pe dinăuntru. Avea pete de sânge pe 
faţă, dar nu îndrăznea să se mişte ca să şi le şteargă. Se holba la 
bărbatul gol, nevenindu-i să-şi creadă ochilor. Se părea că urmărise 
un bătrân bufon bine intenţionat transformându-se într-o clipă într- 
un criminal brutal, fără pic de remuşcare. 

Femeia cu păr roşu rămase acolo o clipă, plină de sânge şi bucăţi 
de carne şi oase, cu ochii mari ca două farfurii, apoi începu să se 
retragă încet către uşă. Celălalt o urmă, aproape împiedicându-se de 
piciorul lui Nouădegete, în graba lui de a scăpa. Toţi ceilalţi 
rămaseră neclintiţi ca nişte statui. Jezal auzi paşi iuți pe coridorul 


de afară, pe când cei doi practicieni fugeau să se salveze. Aproape 
că-i invidia. Ei, se părea, aveau să scape. El era captiv în acest 
coşmar. 

- Trebuie să plecăm acum, zise Bayaz, strâmbându-se de parcă ar 
fi fost chinuit de durere, de îndată ce-mi pun pantalonii. Ajută-l, 
Picior-Lung! strigă el peste umăr. 

O dată în viaţă, navigatorul nu-şi găsea cuvintele. Clipi, apoi se 
ridică din spatele mesei şi se aplecă peste nordicul inconştient, 
smulse o fâşie din cămaşa-i pătată, ca s-o folosească drept bandaj. 
Se opri, încruntându-se, de parcă n-ar fi ştiut sigur de unde să 
înceapă. 

Jezal înghiţi în sec. Avea încă sabia în mână, dar părea că-i 
lipseşte puterea s-o lase deoparte. Prin toată încăperea erau 
împrăştiate bucăţi din trupul nefericitului practician, lipite de 
pereţi, de tavan, de oameni. Jezal nu mai văzuse un om murind, 
darămite într-o manieră atât de hidoasă şi de nefirească. Bănuia că 
ar fi trebuit să fie îngrozit, dar, în schimb, simţea doar un copleşitor 
sentiment de uşurare. Grijile lui păreau acum lucruri mărunte. 

EI, cel puţin, era încă viu. 


Uneltele pe care le avem 


Glokta stătea pe culoarul îngust, sprijinit în toiag şi aşteptând. 
Dincolo de uşă, auzea glasuri ridicate. 

— Am spus fără musafiri! 

Oftă. Avea multe lucruri mai bune de făcut decât să stea acolo, 
sprijinit pe piciorul care-l durea, dar îşi dăduse cuvântul şi avea de 
gând să şi-l respecte. Un coridor înghesuit, banal, într-o casă 
înghesuită, banală, printre multe sute de altele asemenea. Întregul 
cartier era recent construit, terase de case, într-un stil nou: pe 
jumătate din lemn, cu trei niveluri, bune, poate, pentru o familie şi 
vreo doi servitori. Sute de case, fiecare semănând leit cu cealaltă. 
Case pentru mica nobilime. Noii bogaţi. Oameni de rând parveniţi, 
i-ar fi numit probabil Sult. Bancheri, negustori, meşteşugari, 
proprietari de prăvălii, funcţionari. Poate e casa ciudată de la ţară a 
vreunul moşier de succes, precum cea de aici. 

Glasurile tăcuseră acum. Glokta auzi mişcare, un clinchet de 
sticlă, pe urmă uşa se crăpă şi o slujnică se uită afară. O fată slută, 
cu ochi apoşi. Avea un aer speriat şi vinovat. Totuşi, sunt obişnuit cu 
asta. Toţi par speriaţi şi vinovaţi în prezenţa Inchiziției. 

— Vă primeşte acum, mormăi fata. 

Glokta clătină din cap şi şontâcăi pe lângă ea, intrând în 
încăperea de dincolo. 

Avea anumite amintiri ceţoase despre o vară când locuise o 
săptămână sau două cu familia West, în Englia, cu vreo doisprezece 
ani în urmă, poate, deşi păreau mai degrabă o sută. Îşi amintea că 
se duelase cu West în curtea casei lor, că era urmărit în fiecare zi de 
o fată brunetă, cu un chip serios. Îşi amintea că, nu de mult, 
întâlnise în parc o femeie care îl întrebase ce mai face. Avusese 
dureri cumplite în momentul acela, abia mai vedea, şi faţa ei era o 
pată ceţoasă în amintirea lui. Aşadar, Glokta nu era sigur la ce să se 
aştepte, dar cu siguranţă nu se aşteptase la vânătăi. Fu puţin şocat, 
preţ de o clipă. Dar maschez bine. 

Negru, purpuriu, maro şi galben, sub ochiul ei stâng, pleoapa de 
jos umflată bine. În jurul colţului gurii, la fel, buza spartă şi 
cicatrizată. Glokta ştia multe despre vânătăi, puţini oameni ştiau 
mai multe. Şi nu cred că s-a ales cu astea accidental. A fost lovită în 
faţă, de cineva care exact asta a intenţionat. Privi acele semne urâte şi 


se gândi la vechiul său prieten, Collenn West, plângând în 
sufragerie şi cerşind ajutor. Făcu legătura. 

Interesant. 

Fata rămase acolo, în tot acest timp, privindu-l cu bărbia 
ridicată, cu obrazul cel mai învineţit întors spre el, provocându-l 
parcă să spună ceva. Nu prea seamănă cu fratele ei. Nu seamănă 
deloc. Nu cred că ea ar izbucni în lacrimi în sufrageria mea sau oriunde 
altundeva. 

— Cu ce îţi pot fi de folos, Inchizitorule? îl întrebă ea cu răceală. 

Glokta detectă o foarte uşoară stâlcire a cuvântului inchizitor. A 
băut... deşi o ascunde bine. Nu destul cât s-o prostească. Glokta îşi 
țuguie buzele. Dintr-un oarecare motiv, avea senzaţia că trebuia să 
fie prudent. 

- Nu mă aflu aici în calitate profesională. Fratele tău m-a rugat 
să... 

Ea îl întrerupse violent: 

- Chiar aşa? Zău? Vrei să te asiguri că nu mă culc cu cine nu 
trebuie, nu-i aşa? Glokta aşteptă o clipă, lăsând vorbele să se aşeze, 
apoi începu să chicotească încetişor. O, nemaipomenit! Începe chiar 
să-mi placă fata! E. ceva amuzant? se răsti ea. 

- Iartă-mă, spuse Glokta, ştergându-şi ochiul care-i lăcrima cu un 
deget, dar am petrecut doi ani în temniţele împăratului. Îndrăznesc 
să spun, dacă aş fi ştiut de la început că voi sta acolo numai pe 
jumătate, m-aş fi străduit mai mult să mă sinucid. Şapte sute de zile, 
cu aproximaţie, în întuneric. Aş fi crezut că mai aproape de iad nu 
poate ajunge un om în viaţă. Vreau să spun că dacă vrei să mă 
superi, ai nevoie de mai mult decât de un limbaj grosolan. 

Glokta îi oferi cel mai revoltător, ştirb, nebun zâmbet al său. 
Puţini oameni puteau să-l suporte multă vreme, dar ea nu îşi feri 
privirea nicio clipă. De fapt, curând îi întorcea zâmbetul. Un zâmbet 
strâmb şi acesta, şi unul pe care Glokta îl găsea neobişnuit de 
dezarmant. O altă tactică, poate. 

- Treaba e că fratele tău m-a rugat să am grijă de bunăstarea ta 
cât timp e plecat. Din partea mea, te poţi culca oricând cu cine 
pofteşti, dar observaţia mea generală a fost aceea că, atunci când 
este vorba despre reputaţia tinerelor femei, cu cât mai puţin 
desfrâu, cu atât mai bine. Reversul este valabil pentru tinerii 
bărbaţi, desigur. Nu e corect, dar, pe de altă parte, viața e 
nedreaptă în atâtea feluri, încât acesta nici nu merită comentat. 

— Ha! Aici ai dreptate. 


- Bun, zise Glokta, aşadar ne înțelegem. Văd că eşti lovită la faţă. 

Fata ridică din umeri. 

— Am căzut. Sunt o împiedicată proastă. 

— Ştiu cum ai căzut. Eu sunt atât de prost încât mi-am smuls 
jumătate din dinţi şi mi-am ciopârţit piciorul până l-am făcut terci. 
Uită-te cum am ajuns, un schilod. E uimitor unde te poate aduce 
puţină prostie, dacă nu e stăvilită. Noi, ăştia împiedicaţii, ar trebui 
să fim uniţi, nu crezi? 

Îl privi gânditoare, o clipă, mângâindu-şi vânătăile de pe maxilar. 

- Da, răspunse ea. Presupun că ar trebui. 


Practiciana lui Goyle, Vitari, era tolănită într-un scaun în faţa lui 
Glokta, imediat după imensele uşi întunecate ale biroului 
Arhilectorului. Era prăbuşită în el, adâncită în el, învelindu-l ca o 
haină udă, cu membrele lungi atârnând, cu capul odihnindu-se pe 
spătar. Ochii îi zvâcneau leneşi, din când în când, prin încăpere, sub 
pleoape grele, uneori ajungând să se oprească la Glokta însuşi, 
perioade insultător de lungi. Dar nu-şi întorcea capul niciodată, nu 
mişca un muşchi, de parcă efortul ar fi putut fi prea dureros. 

Cum, probabil, ar şi fi. 

În mod limpede, fusese implicată într-o încăierare extrem de 
violentă, de la om la om. Deasupra gulerului negru, gâtul ei era o 
adunătură de vânătăi marmorate. Erau şi altele în jurul măştii sale 
negre, mult mai multe, şi o tăietură lungă pe frunte. Una dintre 
mâinile pleoştite ale femeii era bandajată aproape cu totul, 
încheieturile celeilalte erau zgâriate şi descojite. A încasat mai mult 
de câteva lovituri. S-a luptat din greu împotriva cuiva care nu glumea. 

Clopoţelul sări şi scoase un clinchet. 

- Inchizitor Glokta, zise secretarul, ieşind în grabă de după biroul 
său, să deschidă uşa. Eminenţa Sa vă primeşte acum. 

Glokta oftă, gemu şi se sprijini în baston, când se ridică în 
picioare. 

— Succes, spuse femeia, când trecu şchiopătând pe lângă ea. 

— Ce? 

Ea făcu un semn aproape imperceptibil cu capul către biroul 
Arhilectorului. 

- E într-o dispoziţie îngrozitoare astăzi. 

Când uşa se deschise, glasul lui Sult pătrunse în anticameră, 
transformându-se dintr-o şoaptă înăbuşită într-un țipăt răsunător. 
Secretarul tresări, de parcă ar fi fost pălmuit peste față. 


- Douăzeci de practicieni! răcni Arhilectorul, de dincolo de uşa 
boltită. Douăzeci! Ar fi trebuit s-o interogăm pe ticăloasa aia acum, 
în loc să stăm aici, lingându-ne rănile. Câţi practicieni? 

— Douăzeci, Arhilec... 

— Douăzeci! Fir-ar să fie! Glokta trase adânc aer în piept şi se 
insinuă pe uşă. Şi câţi morţi? Arhilectorul străbătea în lung şi-n lat, 
cu paşi mari şi iuți, podeaua de dale a biroului său circular, 
fluturându-şi în aer braţele lungi. Era înveşmântat în alb, mai 
nepătat ca oricând. Câţi? 

- Şapte, mormăi Superiorul Goyle, chircit în scaun. 

— O treime dintre ei! O treime! Câţi răniţi? 

- Opt. 

- Majoritatea dintre cei rămaşi! Contra câţi? 

— În total, au fost şase... 

— Zău? Arhilectorul izbi cu pumnul în masă, aplecându-se spre 
Superiorul care se făcea tot mai mic. Eu am auzit că doi. Doi! răcni 
el, reluându-şi plimbarea în jurul mesei, şi amândoi erau sălbatici! 
O femeie! Lovi sălbatic cu piciorul scaunul de lângă Goyle şi acesta 
se clătină înainte şi înapoi pe picioare. Şi, ceea ce e mai rău, au fost 
nenumărați martori la această ruşine! N-am spus discret? Ce parte 
din cuvântul discret e mai presus de înțelegerea ta, Goyle? 

— Dar, Eminenţa Voastră, circumstanţele nu pot... 

— Nu pot? Scrâşnetul lui Sult urcă o octavă mai sus. Nu pot? Cum 
îndrăzneşti să-mi spui mie nu pot, Goyle? Am cerut discreţie şi tu 
mi-ai dat un măcel afurisit prin tot Agriontul şi ai eşuat în misiune! 
Arătăm ca nişte nătărăi! Mult mai rău, arătăm ca nişte nătărăi slabi! 
Duşmanii mei din Consiliul Închis nu vor pregeta să folosească 
această farsă în avantajul lor. Marovia face deja vâlvă, meliţa 
bătrână, jeluindu-se despre libertate şi frâie mai strânse şi toate 
celelalte! Avocaţi afurisiţi! Dacă ar fi după ei, noi n-am face nimic! 
Iar tu le vii în întâmpinare, Goyle! Calc în noroi, îmi cer scuze şi 
încerc să pun lucrurile în cea mai bună lumină, dar o baligă e o 
baligă, în orice lumină ai pune-o! Îţi dai seama ce pagube ai 
provocat? Cum ai stricat luni de trudă? 

— Dar, Arhilectore, n-au părăsit ei acum... 

— S-au întors, cretinule! Nu s-au ostenit atâta, doar ca să plece, 
netotule! Da, au plecat, idiotule, şi au luat răspunsurile cu ei! Cine 
sunt, ce vor, cine se află în spatele lor! Au plecat? Au plecat? Lua- 
te-ar naiba, Goyle! 

— Sunt un netrebnic, Eminenţă. 


— Eşti mai puţin decât un netrebnic! 

— Nu pot decât să-mi cer scuze. 

-Ai noroc că nu-ţi ceri scuze dintr-o frigare! îşi mârâi Sult 
dezgustul. Acum piei din ochii mei! 

Goyle îi aruncă lui Glokta o privire plină de cea mai profundă 
ură, în timp ce se retrăgea din încăpere. Adio, Superior Goyle, adio. 
Furia Arhilectorului nu putea să se abată asupra unui candidat mai 
merituos. Glokta nu-şi putea înăbuşi un zâmbet infim, în timp ce-l 
privea ieşind. 

— Ţi se pare ceva amuzant? 

Glasul lui Sult era de gheaţă, în timp ce-şi întindea mâna 
înmănuşată în alb, cu o piatră purpurie scânteindu-i pe deget. 

Glokta se aplecă s-o sărute. 

— Fireşte că nu, Eminenţă. 

- Bine, fiindcă n-ai de ce să te amuzi, îţi pot spune! Chei? rânji 
el. Poveşti? Suluri? Ce m-o fi apucat să-ţi ascult balivernele? 

— Ştiu, Arhilectore, îmi cer scuze. 

Glokta se vâri umil în scaunul pe care Goyle îl eliberase atât de 
recent. 

- Îţi ceri scuze, nu-i aşa? Toată lumea îşi cere scuze! Ce să zic, 
cât îmi foloseşte! Mai puţine scuze şi mai multe succese, de asta am 
eu nevoie! Şi când te gândeşti că am avut speranţe atât de mari 
pentru tine! Totuşi, bănuiesc că trebuie să lucrăm cu uneltele pe 
care le avem. 

Adică? Dar Glokta nu spuse nimic. 

— Avem probleme. Probleme foarte serioase, în Sud. 

- În Sud, Arhilectore? 

-În Dagoska. Situaţia de acolo e gravă. Trupe gurkiene 
înaintează spre peninsulă. Sunt deja de zece ori mai mulţi decât 
garnizoana noastră şi toate forţele noastre sunt angajate în Nord. 
Trei regimente din Garda Regelui rămân în Adua, dar cu ţăranii 
scăpaţi de sub control în jumătate de Midderland, nu ne putem lipsi 
de ele. Superiorul Davoust mă informa prin scrisori săptămânale. 
Era ochii mei, Glokta, înţelegi? Bănuia că se pune la cale o 
conspirație în oraş. O conspirație menită să predea Dagoska în 
mâinile gurkienilor. Acum trei săptămâni, scrisorile au încetat, iar 
ieri am aflat că Davoust a dispărut! Un Superior al Inchiziției! 
Dispărut în neant! Sunt orb, Glokta, bâjbâi în întuneric într-un 
moment crucial! Am nevoie acolo de cineva în care pot avea 
încredere, înţelegi? 


Inima lui Glokta bubuia. 

- Eu? 

- O, începi să înveţi, rânji Sult. Eşti noul Superior de Dagoska. 

-— Eu? 

— Sincere felicitări, dar iartă-mă dacă trebuie să amân ospăţul 
pentru vremuri mai liniştite! Tu, Glokta, tu! Arhielctorul se aplecă 
spre el. Du-te la Dagoska şi sapă. Află ce s-a întâmplat cu Davoust. 
Curăţă de buruieni grădina de acolo. Smulge din rădăcini tot ce e 
neloial. Tot şi pe oricine. Pune-i pe foc! Trebuie să ştiu ce se 
petrece, chiar dacă trebuie să-l ţii pe frigare pe Lordul Guvernator 
până picură! 

Glokta înghiţi în sec. 

— Să-l pun pe frigare pe Lordul Guvernator? 

— Nu se aude bine aici? mârâi Sult, aplecându-se şi mai mult. 
Adulmecă putregaiul şi nimiceşte-l! Distruge-l! Arde-l! Pe tot, 
oriunde s-ar afla! Preia tu însuţi comanda apărării oraşului, dacă e 
nevoie. Ai fost soldat! Sult întinse mâna şi strecură o singură coală 
de pergament peste masă. Aceasta este ordonanța regală, semnată 
de toţi cei doisprezece membri ai Consiliului Închis. Toţi 
doisprezece. Am obținut-o cu sudoare şi sânge. În oraşul Dagoska, 
vei avea puteri depline. 

Glokta se holbă la document. O simplă coală de hârtie de 
culoarea untului, cu scris negru şi un imens sigiliu roşu în partea de 
jos. 

Noi, subsemnaţii, îi conferim slujitorului credincios al Maiestăţii 
Sale, Superiorul Sand dan Glokta, întreaga noastră putere şi 
autoritate... 

Urmau mai multe paragrafe de scris ordonat şi, dedesubt, două 
coloane de nume, pete greu de desluşit, înflorituri frumoase, 
mâzgălituri aproape ilizibile. Hoff, Sult, Marovia, Varuz, Halleck, 
Burr, Torlichorm şi toţi ceilalți. Nume puternice. Glokta simţi că-l 
apucă leşinul când luă documentul în mâinile-i tremurătoare. Părea 
greu. 

— Nu lăsa să ţi se urce la cap! Trebuie încă să păşeşti cu prudenţă. 
Nu mai putem tolera alte situaţii stânjenitoare, dar gurkienii trebuie 
să fie ţinuţi la distanţă, cu orice preţ, cel puţin până când se rezolvă 
treburile în Englia. Cu orice preţ, înţelegi? 

Înţeleg. O detaşare într-un oraş înconjurat de duşmani şi mişunând de 
trădători, unde un Superior a dispărut deja în mod misterios. Mai 
degrabă un cuţit în spate decât o promovare, dar trebuie să lucrăm cu 


uneltele pe care le avem. 

- Înţeleg, Arhilectore. 

- Bine. Informează-mă cum se cuvine. Vreau să fiu asaltat de 
scrisorile tale. 

— Desigur. 

— Ai doi practicieni, corect? 

- Da, eminenţă, Frost şi Severard, amândoi foarte... 

- Nici pe departe destul. Nu te vei putea încrede în nimeni acolo, 
nici măcar în Inchiziţie. Sult păru să cugete la asta preţ de o clipă. 
Mai cu seamă în Inchiziţie. Am mai ales alţi câţiva ale căror calităţi 
sunt dovedite, inclusiv Practiciana Vitari. 

Femeia aia, să mi se uite peste umăr? 

- Dar, Arhilectore... 

— Niciun „dar”, Glokta, şuieră Sult. Să nu îndrăzneşti să-mi spui 
mie „dar”. Nu astăzi. Nu eşti nici pe jumătate atât de schilod pe cât 
ai putea fi. Nici pe jumătate, pricepi? 

Glokta îşi plecă creştetul. 

— Îmi cer scuze. 

— Te gândeşti, nu-i aşa? Văd rotiţele învârtindu-se. Te gândeşti că 
nu vrei ca unul dintre oamenii lui Goyle să-ţi stea în cale? Ei, bine, 
înainte de a lucra pentru el, a lucrat pentru mine. E styriană, din 
Sipano. Sunt reci ca gheaţa oamenii aceia şi ea e cea mai rece dintre 
ei, pot să-ţi spun. Aşa că nu trebuie să-ţi faci griji. Oricum, nu în 
privința lui Goyle. Nu. Doar în privinţa ta, ceea ce e mult mai rău. 

- Voi fi onorat s-o am alături. Voi fi al naibii de prudent. 

-Fii cât de onorat vrei, dar nu mă dezamăgi. Încurcă numai 
lucrurile şi vei avea nevoie de mai mult decât bucata aia de hârtie 
ca să te salveze. Pe chei te aşteaptă o corabie. Pleacă. Acum. 

- Desigur, Eminenţă. 

Sult se întoarse şi păşi ţanţoş spre fereastră. Glokta se ridică fără 
zgomot, strecură scaunul sub masă fără zgomot, traversă camera 
târşâindu-şi picioarele fără zgomot. Arhilectorul continua să stea în 
picioare, cu mâinile la spate, când Glokta închise uşile cu mare 
băgare de seamă în urma lui. Abia atunci când se închiseră cu un 
păcănit îşi dădu seama că îşi ţinea respiraţia. 

— Cum a mers? 

Glokta se întoarse brusc, cu gâtul pârâind dureros. 

Ciudat cum nu mă învăţ minte să nu fac asta. Practiciana Vitari 
stătea şi acum tolănită în scaun, ridicându-şi privirea spre el, cu 
ochi obosiţi. Nu părea să se fi mişcat în tot acel timp. Cum a mers? 


Îşi plimbă limba prin gură, peste gingiile goale, gândindu-se la asta. 
Asta rămâne de văzut. 

- Interesant, răspunse el, în cele din urmă. Plec la Dagoska. 

— Aşa am auzit. 

Femeia avea într-adevăr accent, acum, că se gândea la asta. Un 
uşor iz din Oraşele Libere. 

- Înţeleg că vii cu mine. 

— Aşa înţeleg şi eu. 

Dar Vitari nu se clinti. 

- Ne grăbim oarecum. 

- Ştiu. Întinse mâna: Ai putea să mă ajuţi să mă ridic? 

Glokta ridică sprâncenele. Mă întreb când mi s-a adresat ultima 
oară întrebarea asta. Îi trecu prin minte să refuze, dar, în cele din 
urmă, întinse mâna, fie şi numai de dragul noutăţii. Degetele ei i se 
închiseră în jurul mâinii şi începură să tragă. Avea ochii mijiţi, îi 
auzea răsuflarea şuierând în timp ce se ridica încet din scaun. Îl 
durea, să-l tragă aşa, îl durea braţul, spatele. Dar pe ea o doare mai 
mult. În spatele măștii, Glokta era convins că scrâşnea din dinţi de 
durere. Îşi mişcă membrele, unul după altul, cu grijă, fără să ştie 
sigur ce o va durea şi cât. Glokta nu-şi putu stăpâni un zâmbet. O 
rutină prin care trec în fiecare dimineaţă. E ciudat de înviorător să vezi 
pe altcineva făcând acelaşi lucru. 

În cele din urmă, femeia stătea în picioare, cu mâna bandajată 
strânsă pe coaste. 

- Poţi să umbli? întrebă Glokta. 

- O să se domolească. 

— Ce-ai păţit? Câini? 

Ea izbucni într-un râs lătrător. 

- Nu. Un nordic mare m-a bătut de m-a îndoit. 

Glokta pufni. Ei, bine, sinceră în sfârşit. 

— Mergem? 

Practiciana îşi cobor? privirea spre bastonul lui. 

— Bănuiesc că nu ai vreunul în plus, nu-i aşa? 

— Mă tem că nu. Nu-l am decât pe ăsta şi nu pot umbla fără el. 

— Ştiu ce simţi. 

Nu tocmai. Glokta se întoarse şi începu să se îndepărteze, 
şchiopătând, de biroul Arhilectorului. Nu tocmai O auzea 
şchiopătând în spatele lui. Ciudat de înviorător să văd pe cineva 
încercând să țină pasul cu mine. Grăbi pasul şi asta îl duru. Dar pe ea 
o doare mai tare. 


Înapoi spre Sud, aşadar. Îşi linse gingiile goale. Nu tocmai locul 
unor amintiri plăcute. Să înfrunt gurkienii, după ceea ce m-a costat asta 
ultima oară. Să smulg din rădăcină neloialitatea într-un oraş unde nu 
poţi avea încredere în nimeni, cu atât mai puţin în cei trimişi să mă 
ajute. Să te lupţi pe zăpuşeală şi praf, într-o misiune ingrată, care 
aproape sigur se va sfârşi cu un eşec. Iar eşecul, cel mai probabil, va 
însemna moarte. 

Simţi obrazul zvâcnindu-i, pleoapa tresărind. La mâna gurkienilor. 
La mâna unor uneltitori împotriva Coroanei. La mâna Eminenţei Sale, 
sau a agenţilor lui? Sau pur şi simplu să dispar, aşa cum a făcut 
predecesorul meu? A mai avut vreodată cineva o paletă atât de largă de 
feluri de a muri din care să aleagă? Colţurile gurii îi zvâcniră în sus. 
Abia aştept să încep. 

Aceeaşi întrebare îi venea în minte, iar şi iar, şi încă nu avea 
răspunsul. 

De ce fac asta? 

De ce? 

